E Ls 
st il 
"14272 


* 


71" 


= 2 >1 "2 


Liuleta Benconi 


Ks 
==: 52 t 
1 0— sai 
= a 
k +“ 4 > "A 
117— 4 >. 
Jey 


MARIANA 
(ASELNA 


V. 


VILNIUS i 1994 


UDK 42073 


Ba 173 
Vertė Marija Jakubėnienė 
ISBN 9886-444-13-6 (1 tomas) 6 M. Jakubėčnicnė, vertimas į 
9886-444-09-8 (3 tomai) lictuvių kalbą, 1994 


O A. Nekrošius, viršelis, 1994 


Pirmas skyrius 


Fontenblo pasienio punktas 


Karieta kaip viesulas prašvilpė po Eko vartų arka ir išnyko 
siaurų ir tamsių senojo Avinjono gatvių labirinte. Nusileidžianti 
saulė nuauksino tvirtovės mūrus, išryškindama šviesiame danguje 
jos dantytas sienas ir kvadratinius bokštus, jos atšvaitai blykčiojo 
ramiame upės paviršiuje; gelsvi upės vandenys lėtai tekėjo po 
pusiau sugriautais seno šventojo Benezeto tilto skliautais. Ant 
aukščiausio  didingų popiežiaus rūmų bokšto Dievo Motinos 
statula spindėjo tarsi ryto žvaigždė. Kad geriau matytų, Marijana 
nuleido apdulkėjusį stiklą ir su pasimėgavimu gėrė šiltą Provanso 
orą, kvepiantį kmynais, rozmarinu ir alyvmedžiais. 

Prieš penkiolika dienų ji paliko Luką. Iš pradžių važiavo 
pakrante, paskui Ronos slėniu, trumpam sustodami, nes Marijana 
ketvirtas mėnuo buvo nėščia, todėl reikėjo laikytis atsargumo, 
be to, galėjo pervargti arkliai. Dabar į karietą buvo pakinkyti 
ne paprasti pašto arkliai, o keturi puikūs žirgai iš Sant'Anos 
arklidžių. Per dieną nuvažiavę ne daugiau kaip dešimt mylių, 
vakare keliautojai sustodavo pernakvoti kokiame nors viešbutyje 
arba užvažiuojamuosiuose nakvynės namuose. 

Per šią kelionę Marijana galėjo įsitikinti, kaip pasikeitė jos 
padėtis. Gražūs žirgai, herbai ant karietos durelių ir karūnos 
virš jų garantavo jai visur ne tik dėmesingumą, bet ir labai 
pagarbų priėmimą. Ji pajuto, kad gana malonu būti aukštuomenės 
dama. O dėl Grakcho ir Agatos, tai jie be galo didžiavosi, 
kad tarnauja kunigaikštienei, ir kiekviena proga stengėsi tai 
parodyti. Reikėjo pamatyti Grakchą, kai jis kas rytą įeidavo į 
viešbučio, kuriame jie nakvodavo, salę ir iškilmingai paskelbdavo: 
“Jos šviesybės karieta jau čial..“ Buvęs Montorgėjaus gatvės 
- pasiuntinukas aiškiai laikė save kone imperatoriaus vežėju. 


Marijanai ši lėta kelionė buvo ypač žavi. Grįžimas į Paryžių 
nežadėjo jai džiaugsmo; mat nors perspektyva vėl pamatyti 
brangųjį Arkadijų ir įkvėpė, tačiau sostinėje jos laukė ir įvairūs 
nemalonumai, tarp kurių didžiausi buvo grėsmingas Fransio 
Kranmerio šešėlis ir, be abejo, imperatoriaus priėmimas. Tiesą 
sakant, keliaudama ji rizikavo susitikti su plėšikais, bet kol kas, 
laimei, nė viena grėsminga figūra neišdygo priešais jos karietą. 
Galiausiai krūmais apsodintas kelias padėjo užmiršti Marijanai 
Sant'Anos vilos šmėklas ir patamsius, nes jaunoji moteris iš visų 
jėgų stengėsi neprisiminti kraupaus Matėjo Damianio veido ir 
fantastiško su balta kauke raitelio, kuris amžiams tapo jos vyru. 
Vėliau ji visa tai apmąstys, vėliau, kai jai bus aišku, kaip ji 
turi elgtis tame naujajame gyvenime, kuris bus jos gyvenimas 
ir kurio ji dabar visai negalėjo įsivaizduoti, nes visiškai priklausė 
nuo Napoleono. Neseniai jis parodė kelią dainininkei, vardu 
Marija Stela, bet ką turės daryti kunigaikštienė Sant'Ana? Tiesą 
sakant, minėta kunigaikštienė kaip reikiant nežinojo, ką veiks 
jos kilnybė. Ji vėl ištekėjusi... ištekėjusi, tačiau be vyro! 

Avinjono panorama pakerėjo Marijaną. Galimas daiktas, dėl 
saulės arba ramios upės tėkmės, dėl šilto senų akmenų atspalvio 
arba visuose balkonuose žydinčių snapučių, o gal dėl švelnaus 
sidabru žvilgančių alyvmedžių šnarėjimo arba dėl dainingos margais 
sijonais dėvinčių kūmučių tarties ji panoro pasilikti čia keletą 
dienų prieš išvykdama į Paryžių. Ji pažvelgė pro langelį. 

- Pažiūrėk, Grakchai, ar nebūtų galima rasti gero viešbučio. 
Aš noriu apsistoti dvi tris dienas. Ši viefovė tiesiog žavinga! 

- Tai visai paprasta. Aš jau pastebėjau ten didelius nakvynės 
namus su gražia iškaba, tuo labiau kad mums vis tiek jau 
metas leisti pailsėti arkliams... 


Iš tiesų, netoli Ulo vartų kilo aukštos geltonos, vynuogienojais 
apipintos sienos po apskritomis romėniškomis čerpėmis. Tai buvo 
vienas seniausių ir komfortiškiausių miesto viešbučių - “Rūmų 
viešbutis". Čia pat buvo ir pašto stotis - tai patvirtino ką tik 
sustojęs didelis dulkėtas diližanas, iš kurio lipo pavargę keleiviai; 
skambėjo varpelis, rėkavo laiškininkai ir džiaugsmingai šūkčiojo 
sutinkantieji, kurių pietietiškas akcentas priminė upės ridenamų 
akmenėlių keliamą triukšmą. 

Stovėdamas ant diližano stogo, vienas laiškininkas nutraukė 
didelį brezentą ir ėmė perdavinėti viešbučio vežėjui lagaminus, 
kiliminius maišus ir kitus keleivių daiktus. Iškraustęs bagažą, jis 
pradėjo mėtyti laikraščių paketus. Tai buvo nauji “Monitor" 
numeriai, perkeliavę visą šalį, kad Provanso gyventojams atneštų 
paskutines Paryžiaus naujienas. Vienas paketas nukrito ant šono, 
virvė trūko, ir ant žemės pasklido laikraščiai. 

Tarnas puolė jų rinkti, bet atsitiktinai žvilgtelėjo į pirmą 
puslapį ir tuoj pat suriko: 

- Šventoji Mergele! Napoleonas atleido savąjį Fušė! Tai bent 
naujiena! 

Iškart kilo neįtikėtinas triukšmas. Viešbučio tarnai ir jo klientai 
puolė prie nukritusių laikraščių, ėmė juos graibstyti ir aptarinėti 
nepaprastą įvykį. 

- Fušė atleistas! Bet tai neįmanoma! 

- Taip, imperatorius nutarė, kad jam jau gana! 

- Svarbu ne tai! Imperatorius nutarė suteikti malonumą 
jaunajai imperatorienei! Jai nepakenčiama kasdien susitikinėti su 
buvusiu karaliaus žudiku, dalyvavusiu Revoliucijoje, kuri nuteisė 
mirti jos dėdę, Liudviką XVI! 

- Ar tai nereiškia, kad ims spausti visus kilmingus bajorus, 
kurie tapo svarbiomis asmenybėmis? Tai būtų per daug gerai! 

Kiekvienas reiškė savo nuomonę, ir visi kalbėjo kartu, vieni 
buvo nustebę, kiti džiūgavo. Provansas niekada nebuvo nuoširdus 
naujojo režimo šalininkas. Jis tebesilaikė rojalistinių pažiūrų, ir 
Fušė galas daugiau džiugino negu gąsdino. 

Tuo metu Marijana vėl pašaukė Grakchą, kuris, pakilęs nuo 
sėdynės, spoksojo į šią sceną. 

- Eik, atnešk man laikraštį! - šūktelėjo ji. - Tik mikliai! 

- Tuoj pat, ponia, aš tik užsakysiu jums numerį... 

- Ne, tučtuojau! Jei šie žmonės neklysta, mes, galimas daiktas, 
neliksime čia. 

Naujiena iš tiesų buvo jai labai svarbi. Fušė ją seniai 
persekiojo; šis žmogus grasinimais privertė ją šnipinėti Taleiraną, 
jis nesugebėjo ištraukti jos iš Fanšon - Karališkosios Lelijos 
letenų arba nepanorėjo to padaryti; pagaliau per jo malonę 
Fransis Kranmeris galėjo nebaudžiamas vaikštinėti po Paryžių ir 

šantažuoti ją, pagrobti jos pusseserę Adelaidę d'Aselną, galiausiai 
pabėgti iš Venseno, grįžti į Angliją ir ten vėl pradėti savo 
šlykščią veiklą. Štai toks žmogus staiga neteko savo pavojingos 
galios, kuri leido jam būti slaptu šalies šeimininku! Tai buvo 
per daug gerai, tuo sunku patikėti... 

Tačiau paėmusi į rankas jau pageltusį ir po kelionės 
apdulkėjusį laikraštį, ji negalėjo nepatikėti savo akimis. “Monitor" 
ne tik pranešė, kad policijos ministras, Otranto hercogas, atleistas 
ir jį pakeitė hercogas de Rovigas Savaris, bet ir paskelbė visą 
tekstą oficialaus laiško, kurį imperatorius nusiuntė Fušė. 

“Paslaugos, kurias Jūs suteikėte mums įvairiomis aplinkybėmis, 
- rašė imperatorius, - leidžia patikėti Jums pasiuntinio pareigas 
Romoje; Jūsų valdžią ten nustatys 1810 metų vasario 17 dienos 
Konstitucijos akto aštuntasis straipsni. Mes tikimės, kad ir 
eidamas šias naujas pareigas Jūs įrodysite savo uolumą tarnyboje 
ir atsidavimą mums...“ 

Nervingu judesiu Marijana sulankstė laikraštį ir davė valią ją 
apėmusiam džiaugsmui. Tai buvo kur kas daugiau negu tai, 
apie ką ji galėjo tik svajoti. Tremtis! Fušė ištremtas! Nekėlė 
abejonių tikroji paskyrimo prasmė: pasiuntinio postas Romoje 
buvo garbingas, bet ne daugiau. Napoleonas nutarė išguiti Fušė 
kuo toliau nuo Paryžiaus. Žinoma, laikraštis nieko nepranešė 
apie tokio sprendimo priežastį, bet vidinis balsas Marijanai 
kuždėjo, kad čia įpainiotos slaptos derybos su Anglija. 

Jos spėjimą patvirtino kita Žinutė, beje, visai nesusijusi su 
Fušė atleidimu ir įdėta pakankamai toli, kad skaitytojams neateitų 
į galvą sugretinti abu įvykius. Tą pačią dieną, kai buvo 
“pamalonintas" Fušė, ištikimos imperatoriaus šalininkės, garsios 
paryžietės salone buvo suimtas bankininkas Uvraras; jis buvo 
kaltinamas kyšininkavimu ir valstybės saugumo pažeidimu. Marijana 
iškart pagalvojo apie Fortiunė, apie jos grasinimus meilužiui dėl 
nepadoraus pasiūlymo, kurį jis drįso pateikti Marijanai. Ar ne 
ji pakurstė suimti Uvrarą? Jei taip, tai ar ne iš jos Napoleonas 
sužinojo apie Anglijos reikalus? Gražioji kreolė, taip pat atsidavusi 
draugams, kaip ir nepakanti priešams, visai galėjo tai padaryti... 

- Ką nusprendėte, ponia kunigaikštiene? 


Neramus Grakcho balsas nutraukė Marijanos mintis. Po tokios 
naujienos negalėjo būti nė kalbos apie nerūpestingą, lėtą kelionę. 
Reikia važiuoti į Paryžių, ir kuo greičiau! Netekęs paramos 
Fransis nebuvo pavojingas. Ji apdovanojo jaunąjį vežėją akinama 
šypsena, pirmąja tokia džiaugsminga po to, kai jie išvažiavo iš 
Lukos. 

- Pirmyn, Grakchai! Ir kaip galima greičiau! Reikia nedelsiant 
pasiekti Paryžių. 

- Argi ponia užmiršo, kad jos karietai daugiau nėra pašto 
arklių?.. Jei mes važiuosime nesustodami, mūsų arkliai kris 
anksčiau negu mes pasieksime Lioną, 0 to jau, ponia, leiskite 
pasakyti, bus labai gaila! 

- Aš nė trupučio nenoriu nuvaryti savo arklių, bet noriu, 
kad sustojimai būtų kuo retesni. Taigi šiandien mes pernakvosime 
kitoje vietoje. Pirmyn! 

Sunkiai atsidusęs, Grakchas Hanibalas Pjošas užlipo ant 
pasostės, apgręžė karietą - dideliam  nusivylimui viešbučio 
šeimininko. kuris jau buvo pribėgęs prie elegantiško ekipažo su 
tokiais gerais arkliais, - ir, pliaukštelėjęs botagu, pasuko į Oranžo 
kelią. Marijanos arkliai buvo nepaprastai ištvermingi, o Grakchas 
- sumanus vežėjas, todėl kelioninė karieta, /- tokia apdulkėjusi 
ir purvina, kad nebuvo įmanoma nustatyti, kokios ji spalvos ir 
kokie herbai ją puošia, - vėlai vakare pasiekė Fontenblo pasienio 
postą. Jaunoji moteris su palengvėjimu atsiduso, pamačiusi 
degančius muitinės žibintus po genialaus Ledu sukurtų iškilnių 
paviljonų portalais. Pagaliau ji parvažiavo! 

Džiaugsmas, apėmęs ją Avinjone ir privertęs strimgalviais lėkti 
keliu į Paryžių, artėjant prie sostinės truputį išblėso. 
Pervažiuodama miestus ir sustodama viešbučiuose, Marijana 
netrukus pamatė, kad beveik visur Fušė ištrėmimas buvo laikomas 
katastrofa - ne tiek dėl simpatijos jo asmenybei, kiek dėl didelės 
antipatijos jo įpėdiniui. Sklido įvairūs gandai, bet dauguma manė, 
kad Napoleonas savo ministrą ištrėmė norėdamas įtikti Žmonai, 
ir tuoj pat visi, kurie daugiau ar mažiau dalyvavo Didžiojoje 
revoliucijoje, ėmė būgštauti ir dėl savo gero gyvenimo, ir dėl 
saugumo. Atrodo, Napoleonas norėjo leisti “Liudviko XVI 
dukterėčiai" palenkti generolą Bonapartą. Be to, buvo bijomasi 

Savario, aklai atsidavusio savo šeimininkui, nes jis buvo ribotas, 
negailestingas ir nedoras žmogus, kuris galėjo besąlygiškai įvykdyti 
kiekvieną įsakymą, kad ir koks pasibaigėtinas jis būtų. Žodžiu, 
Marijana su nuostaba pamatė, kad pasimčtę ir įbauginti prancūzai 
buvo pasirengę kone paskelbti Fušė šventuoju arba bent jau 
vieningai pagailėti jo. 

“Aš jo niekada nepagailėsiu! - nusprendė ji, su pykčiu 
prisimindama visa tai, ką iškentė per jį - Be to, aš niekada 
neturėjau reikalų su tuo Savariu, mes netgi nepažįstami! Vadinasi, 
aš iš tiesų nematau priežasties bijoti jo paskyrimo“. 

Tačiau ji negalėjo nuslėpti nerimo matydama, kaip kruopščiai 
tikrina jos karietą muitininkai. 

- Ar aš galiu sužinoti, ko gi jūs ieškote? - nekantriai sviedė 


ji. - Gal jūs manote, kad aš po pagalvėmis slepiu degtinės 
statinę? 

- Įsakymas yra įsakymas, ponia! - atsakė žandaras, ką tik 
išėjęs iš muitinės pastato. - Visos atvažiuojančios į Paryžių 


karietos turi būti apžiūrėtos, ypač jeigu jos atvažiavo iš toli. 
Iš kur jūs važiuojate? 

- Iš Italijos! - atsakė Marijana. - Ir aš prisiekiu, kad savo 
karietoje nevežu nei kontrabandos, nei sąmokslininkų. Aš grįžtu 
į namus, štai ir viskas! 

- Jūs turite turėti su savimi pasą, - pasakė žandaras ir 
vylingai nusišypsojo, parodydamas puikius baltus dantis po 
nedideliais vešliais ūsais, - galbūt pasą, pasirašytą pono Otranto 
hercogo? 

Matyt, tokie pasai kėlė įtarimą, ir ji dėkojo likimui, kurio 
dėka dabar tapo Toskanos didžiosios hercogienės valdine. Ji 
išdidžiai parodė pasą, kurį, praėjus trims dienoms po vestuvių, 
jai pagarbiai įteikė grafas Zerardeska. 

- Šis pasirašytas jos imperatoriškosios didenybės princesės 
Elžbietos, Toskanos didžiosios hercogienės, Lukos ir Pjombino 
princesės... ir jo didenybės imperatoriaus ir karaliaus. sesers, kaip 
jūs turbūt žinote? - pridūrė ji ironiškai, su piktu pasitenkinimu 
išvardijusi visus tuos aukštus titulus. 

Bet žandaro, matyt, neveikė jokia ironija. Žibinto šviesoje jis 
sunkiai skaitė skiemenimis vardą, parašytą oficialiame dokumente. 

- Mari-jana, d'Asel-na de Vilnev, kunigaikštienė Sarta... ne, 
San-ta Ana. 

- Sant'Ana! - nekantriai pataisė Marijana. - Ar aš galiu 
važiuoti? Aš labai pavargau... be to, pradeda lyti... 

Iš tiesų ėmė kristi stambūs lašai, sunkūs kaip monetos, 
palikdami ryškius pėdsakus ant dulkėtų karietos sienų. Bet 
žandaro su trikampe skrybėle tai, matyt, nė kiek nejaudino. Jis 
įtariamai pažvelgė į Marijaną. 

- Jūs galite sėstis į karietą, bet nejudėkite iš vietos! Reikia 
kai ką patikrinti. 

- Norėčiau žinoti - ką? - pasipiktino Marijana ir dar labiau 
įniršo pamačiusi, kad jis eina į namą su jos pasu. - Negi šis 
bukagalvis nusprendė, kad mano .dokumentai suklastoti? 

Jai atsakė senas daržovių pardavėjas, sustabdęs šalia jos 
karietos savo vežimą, pilną kopūstų. 

- Nereikia jaudintis, madam! Taip elgiamasi su visais, ir tie 
parazitai neduoda ramybės nei dieną, nei naktį. Baisiai kimba! 
Stai pamatysite, jie išknaisios visus mano kopūstus, ieškos kokio 
nors šnipo! 

- Bet kas gi galų gale atsitiko? Buvo pasikėsinimas? Pabėgo 
nusikaltėlis? Ieško banditų? 

Marijana buvo pasirengusi sutikti net su mintimi, kad 
Napoleonas įsakė iškrėsti ją bausdamas už tai, kad ji ištekėjo 
be imperatoriaus leidimo. 

- Spjaukite į viską, madam! Dalykas tas, kad šis prakeiktas 
Savaris įsivaizdavo esąs vienintelis ištikimas imperatoriaus valdinys! 
Štai kodėl kiekvieną grabinėja, tardo. Ir kas jį tokį išperėjo? 
Iš kur jis toks išsirito? Viską nori žinoti... 

Daržovių pardavėjas dar būtų ilgai postringavęs, bet pasirodė 
ūsuotas žandaras, šįsyk lydintis jauną leitenantą, be ūsų, tačiau 
pasitempusį. Priėjęs prie karietos, jis atsainiai pasisveikino ir, 
įžūliai peržvelgęs Marijaną vertinančiu žvilgsniu, paklausė: 

- Sprendžiant iš visko, jūs esate ponia Sant'Ana? 

Marijaną papiktino šio pienburnio tonas, ir ji pajuto, kaip 
ją apima siutas. 

- Aš iš tiesų esu kunigaikštienė Sant'Ana, - skiemenimis 
ištarė ji, - ir į mane kreipiantis reikia sakyti “jūsų šviesybe“ 

arba “jūsų skaistybe“, leitenante! Atrodo, žandarmerijoje jūsų 
nevargina mokydami gero elgesio taisyklių? 

- Mes pakankamai išmokyti, kad galėtume atlikti savo pareigą, 
- atsakė jaunuolis, nė trupučio nesutrikęs dėl išdidaus jaunosios 
moters tono. - Ir mano pareiga - nedelsiant palydėti jus pas 
policijos ministrą, jūsų šviesybe, jeigu... jūs malonėsite įsakyti 
savo kambarinei užleisti man vietą! 

Anksčiau negu dusdama iš pykčio Marijana suspėjo atsakyti, 
leitenantas atidarė dureles ir įlipo į karietą, o Agata nevalingai 
atsistojo, atlaisvindama vietą šalia šeimininkės. Bet jaunoji moteris 
ryžtingai sulaikė ją už rankos. 

- Likite čia, Agata! Aš neliepiau jums atsistoti ir nesu pratusi 
leisti bet kam sėstis šalia savęs. O dėl jūsų, pone, tai aš, be 
abejo, blogai supratau, apie ką kalbama. Pakartokite, ką jūs 
norėjote man pasakyti. | 

Priverstas stovėti nepatogiai susilenkęs, leitenantas sumurmėjo: 

- Aš pasakiau, kad turiu nedelsdamas palydėti jus pas policijos 
ministrą. Jūsų vardas jau prieš savaitę praneštas visiems pasienio 
postams. Toks įsakymas... 

- Kieno įsakymas? 

- O kieno gi gali būti? Policijos ministro, pono hercogo de 
Rovigo, vadinasi, imperatoriaus įsakymas! 

- Tai dar reikia patikrinti! - sušuko Marijana. - Ką gi, jeigu 
jūs taip reikalaujate, važiuojame pas hercogą de Rovigą. Tačiau 
aš būtinai pasakysiu jam viską, ką galvoju apie jį ir jo valdinius. 
Bet kol tebesu čia šeimininkė, malonėkite sėstis šalia vežėjo, 
jaunuoli! Ir pasistenkite rodyti jam kelią! Antraip jūs nepriversite 
manęs pajudėti iš čia. 

- Gerai! Einu! 

Nusivylęs žandaras nenoriai išlipo iš karietos ir užsiropštė 
pas Grakchą, kuris sutiko jį pašaipiai šypsodamasis. 

- Jūs labai malonus, leitenante, kad sudarote man kompaniją! 
Pamatysite, kaip čia gerai! Tiesa, truputį drėgna, užtat kiek 
oro, ne taip, kaip viduje! Kurgi mums važiuoti? 

- Nagi, judinkis! Ir be pokštų, brangusis, jei nenori gauti į 
kailį!.. Pirmyn, - sumurmėjo žandaras. 


10 


Nieko neatsakęs (Grakchas pajudėjo ir, laikinai užmiršęs 
kunigaikštienės vežėjo orumą, priemiesčio gameno akcentu visa 
gerkle užtraukė Austerlico kareivių maršą: 

Išsiveršime pro flangą, išsiveršime. 

Taram tararam tam tam... 

Ir mes linksmai pasijuoksime. 

Taram tararam tam tam. 

Pasijuoksime?  Karietos gilumoje susigūžusi Marijana nė 
trupučio nenorėjo juoktis, bet šis kovingas maršas, kurį skambiu 
balsu dainavo jaunas vežėjas, labai atitiko jos nuotaiką. Ji buvo 
pernelyg supykusi, kad galėtų nors minutę pajusti baimę prieš 
šitą Savarį ir pagalvoti apie priežastis, dėl kurių jis įsakė visoms 
pasienio sargyboms saugoti ją. Kai privažiavo prie Žiurinjė vilos, 
Marijana pamatė, kad čia irgi kai kas pasikeitė. Vyko remontas. 
Visur mėtėsi rąstai, gipso statinės, dažų dėžutės, kurias čia 
paliko darbo dieną baigę darbininkai. Nepaisant to ir vėlyvo 
meto (Sen Žermen de Prė varpinė ką tik išmušė dešimt), po 
kiemą ir priėškambarius zujo daugybė tarnų su spindinčiomis 
livrėjomis ir kitų žmonių. Užuot palydėjęs Marijaną į antrą 
aukštą, į dulkėtą priimamąjį, už kurio buvo nedidelis, kukliai 
apstatytas Otranto hercogo kabinetas, žandarmerijos leitenantas 
perdavė ją augalotam vyresniajam liokajui su raudona livrėja ir 
pudruotu peruku; šis didingu gestu atidarė jai pirmo aukšto 
salono duris. Salone viskas rodė absoliučią ištikimybę šeimininko 
skoniui: masyvūs raudonmedžio baldai paauksuotomis bronzinėmis 
lenktomis kojomis, tamsiai žali apmušalai, ant kurių išaustos 
auksinės bitės, Pompėjos šviestuvas ir karinių alegorijų lipdiniai, 
pasikartojantys daugybėje pano. Ant aukšto marmurinio posta- 
mento stovėjo didžiulis imperatoriaus biustas su laurų vainiku. 
Postamentas Marijanai atrodė panašus į gedulingą stelą. 

Šiame prašmatniame salone susijaudinusi pirmyn ir atgal 
žingsniavo kažkokia dama, šnarėdama šilkais. Ji buvo apsirengusi 
alyvinę suknelę ir užsimetusi nėriniais papuoštą violetinę peleriną. 
Tai buvo vidutinio amžiaus dama, jos taurus veidas ir aukšta 
kakta rodė švelnumą ir kartu griežtumą. Marijana pažino ją, 
nes dažnai susitikdavo pas Taleiraną: kanonisė de Šatenėj, aukšto 

rango ir didelio proto dama; apie ją sklido gandai, kad ji 
kadaise jautė silpnybę jaunam ir liesam generolui Bonapartui. 

Įėjus Marijanai, dama liovėsi karštligiškai vaikštinėjusi ir su 
nuostaba pažvelgė į įėjusią, paskui, džiaugsmingai sušukusi, ištiesė 
rankas ir nuskubėjo prie jos. 

- O, brangioji didžioji artiste!.. Ak, atleiskite! Aš noriu 
pasakyti, brangioji kunigaikštienė, kokia laimė ir koks 
palengvėjimas sutikti jus čia!.. 

Dabar nustebo Marijana. Kaip ponia de Šatenėj galėjo sužinoti 
apie pasikeitusią jos padėtį? Kanonisė nervingai nusijuokė ir 
nusivedė jaunąją moterį prie sofos, kuri stovėjo tarp dviejų 
nesvetingų bronzinių “Pergalių". 

- Bet juk Paryžius tik ir kalba apie tokias romantiškas jūsų 
jungtuves! Apie jas kalbama beveik tiek pat, kiek ir apie vargšo 
Otranto hercogo nemalonę! Jūs žinote, kad apie jo kaip 
pasiuntinio misiją Romoje daugiau nė kalbos nėra? Pasakojama, 
jog imperatorius baisiai užsirūstino ant jo dėl didžiojo autodafė, 
kurį jis atliko su visais slaptaisiais dosjė ir kitais savo ministerijos 
dokumentais. Jis išvytas, tikriausia šio žodžio prasme išvytas!.. 
Tuo sunku patikėti! Bet... apie ką aš pasakojau? 

- Jūs sakėte, kad daug kalbama apie mano jungtuves, ponia, 
- ištarė Marijana, apstulbinta šio žodžių srauto. 

- Ak, taip! O... tai taip neįprasta! Žinote, brangioji, juk jūs 
esate tikrų tikriausia konspiratorė! Po pseudonimu paslėpti vieną 
garsiausių Prancūzijos vardų! Kaip romantiška!.. Tačiau patikėkite, 
kad aš niekada nepriėmiau to už gryną pinigą. Aš seniai spėjau, 
kad jūs tikra aristokratė, ir kai mes sužinojome šią naujieną... 

- Atleiskite, bet kaip jūs sužinojote? - nutraukė ją Marijana. 

Kanonisė keletą akimirkų patylėjo mąstydama, paskui dar 
didesne greitakalbe tęsė: 

- Kaip tai įvyko? Ak, taip... didžioji Toskanos kunigaikštienė 
parašė apie tai imperatoriui kaip apie visai nejtikimą įvykį! Ir 
tokį jaudinanųį! Jauna, graži dainininkė sutinka ištekėti už 
nelaimingojo, tokio nuskriausto gamtos, kad jis niekada nedrįs 
niekam pasirodyti! Ir svarbiausia, pasirodo, kad ši gražuolė yra 
iš senos giminės! Mano brangioji, jūsų istorija dabar sklando 
12 


po visą Europą! Ponia de Žanlis nori parašyti apie jus romaną, 
o dėl ponios de Stal, tai ji, kalbama, svajoja susitikti su jumis. 

- O.. imperatorius? Ką sakė imperatorius? - primygtinai 
paklausė Marijana. Ją apstulbino ir kartu sukėlė nerimą visas 
šis triukšmas dėl sąjungos, kurią ji tikėjosi išlaikyti paslaptyje, 
kadangi sąjunga buvo sudaryta slapta. 

Matyt, Toskanos rūmų gandonešiai turėjo labai ilgus liežuvius, 
jeigu jų plepalai atsklido jau net čia... 

- Tiesą sakant, aš nedaug ką galiu jums paaiškinti, - atsakė 
kanonisė. - Tik žinau, kad jo didenybė kalbėjosi su Taleiranu 
ir tyčiodamasis šaipėsi iš vargšo kunigaikščio, kad šis buvo 
priėmęs skaitove savo žmonai tikrą markizo d'Aselnos dukterį. 

Tai taip panašu į Napoleoną! Jį tikriausiai apėmė įniršis dėl 
šių jungtuvių, ir jis nerado geresnės išeities, kaip išlieti savo 
pyktį ant Taleirano galvos; be abejo, jis tikėjosi tai padaryti ir 
su pačia Marijana; tuo paaiškinamas šis primygtinis naujojo 
policijos ministro kvietimas. Norėdama pakeisti pokalbio temą, 
Marijana paklausė: 

- Bet kokiu būdu, ponia, mes susitikome čia ir dar tokį 
vėlų metą? 

Ponia de Šatenėj per vieną akimirką neteko aukštuomenės 
damai būdingo gyvumo, ir ją vėl apėmė ankstesnis jaudulys. 

- Ak, nekalbėkite! Man tai kelia baisų nerimą! Įsivaizduokite, 
aš buvau Bovezėje pas savo gerus bičiulius, kurie turi ten 
nuostabų dvarą ir kurie... Gerai! Įsivaizduokite, šiandien rytą 
pasirodo žandaras, kuris hercogo de Rovigo vardu ieško manęs, 
kadangi hercogas skubiai reikalauja, kad aš atvykčiau pas jį! 
Blogiausia, kad aš visiškai nežinau, kodėl ir už ką! Aš palikau 
savo vargšus bičiulius smarkiai sunerimusius ir leidausi į baisią 
kelionę, be paliovos klausinėdama save, kodėl mane, galima 
sakyti, suima. Aš buvau tokia sudirgusi, kad minutei užsukau 
pas patarėją Realiu, norėdama paklausti, ką jis apie tai mano, 
o jis tiesiog privertė mane skubėti, kad nepavėluočiau, nes 
pavėlavimas gali turėti neigiamų padarinių! Ak, mano brangioji, 
mano tokia būklė... Esu įsitikinusi, kad ir jums atsitiko tas pat. 

Ne, tai nebuvo tas pat. Nors Marijana ir stengėsi būti labai 
šaltakraujiška, bet ji visai pagrįstai galėjo manyti, kad įsakymas 

dėl jos turi kitas priežastis, nors ji ir negalėjo įsivaizduoti, jog 
Napoleonas nueis taip toli, kad suims ją dėl to, jog išdrįso 
susituokti be jo leidimo. Bet ji neturėjo laiko pasidalyti savo 
nerimu su pašnekove. Įėjo didingas durininkas ir pranešė poniai 
de Šatenėj, kad ministras laukia jos. 

- Viešpatie! - sudejavo kanonisė. - Kas bus man? Pasimelskite 
už mane, brangioji kunigaikštiene! 

Alyvinė suknelė išnyko ministro kabinete. Kambaryje buvo 
šilta, nes langai buvo sandariai uždaryti, o dažų ir gipso dėmės 
ant stiklų aiškiai rodė, kad baldų saugumui geriau langų 
neatidaryti, kol vyksta remontas. Kad būtų lengviau kvėpuoti, 
Marijana atsisagstė platų apsiaustą, kurį dėvėjo viršum lengvos 
žalio šilko suknelės, ir atsiraišiojo atlasinės skrybėlaitės raištelius. 
Ji jautėsi pavargusi ir nešvari; tokia būsena buvo nelabai maloni 
laukiant susirėmimo su policijos ministru. Ji ką tik nori atiduotų 
už vonią... bet kada ji galės išsimaudyti? Ar jai leis grįžti į 
namus? Kokie kaltinimai bus jai pareikšti? Imperatorius įprato 
elgtis nesąžiningai, kai rasdavo priežasčių pykti, ir Marijana 
prisiminė vieną po kitos kai kurias buvusios meilės scenas, 
kupinas karštos aistros ir kartu kėlusias būsimos audros nuojautą, 
kuri vertė nerimauti. 

Durys vėl atsidarė. 

- Ponia, malonėkite eiti su manimi. 

Pasirodęs durinirikas plačiai atvėrė jai duris, ir ji išvydo didelį, 
turtingai apstatytą darbo kabinetą, nė trupučio nepanašų į Fušė 
kabinetą. Ten po didžiuliu, viso ūgio imperatoriaus portretu už 
raudonmedžio stalo sėdėjo malonios išvaizdos brunetas aksomi- 
nėmis akimis, bet truputį suglebusių veido bruožų; jis skaitė - 
arba apsimetė, kad skaito - kažkokį dosjė. Pamačiusi jį Marijana 
prisiminė, kad jau buvo susitikusi hercogą de Rovigą, bet jis 
tada nepasirodė jai simpatiškas. Jo veido išraiška - savimi 
patenkinta ir išdidi - buvo iš tų, kurios visada ją nervino. Jis 
net nepakėlė akių, jai įėjus, ir dėl to Marijana pajuto jam dar 
didesnę antipatiją, o jos nuotaika dar labiau pabjuro. Nors šis 
nepagarbus elgesys nežadėjo nieko gero, bet jaunoji moteris 
nusprendė, kad reikia priversti jį gerbti jei ne ją pačią, tai 
bent jos padėtį ir vardą - tiek, kiek ji to vėfta... 

Tvirtu Žingsniu ji perėjo kambarį, atsisėdo ant krėslo priešais 
stalą ir saldžiu balsu pratarė: 

- Manimi labai nesirūpinkite, bet... kai turėsite laisvą minutę, 
pone ministre, gal sutiksite pranešti man, kokia proga aš turiu 
garbės būti čia? 

Savaris krūptelėjo, metė plunksną ir pažvelgė į Marijaną su 
nuostaba - jei ne nuoširdžia, tai tikrai meistriškai suvaidinta. 

- Dieve mano!.. Brangioji kunigaikštienė! Jūs čia! 

Jis pašoko nuo krėslo, apibėgo stalą, sugriebė ranką, kurios 
jam nė nemanyta ištiesti, ir pagarbiai prispaudė ją prie lūpų. 

- Atsiprašau! Bet koks džiaugsmas vėl pamatyti jus pagaliau 
grįžusią į Paryžių! Jūs neįsivaizduojate, kaip nekantriai aš jūsų 
laukiau! 

- Bet... priešingai, aš puikiai tai įsivaizduoju, - pusiau juokais, 
pusiau rimtai pasakė Marijana, - jei turėsime omenyje, kaip 
kruopščiai jūsų žandarai apžiūrėjo mano karietą Fontenblo 
pasienio poste! O dabar, jums leidus, liaukimės žaidę kates ir 
peles. Aš atleidžiu jus nuo iškalbingo pagarbumo, nes ilgai 
keliavau ir smarkiai pavargau. Taigi greičiau sakykite, į kokį 
kalėjimą jūs mane siųsite ir dar - kokiu pagrindu! 

Savario akys suapvalėjo, ir šį sykį Marijana galėjo prisiekti, 
kad nustebimas nebuvo apsimestinis. 

- Į kalėjimą?.. Jus?.. Brangioji kunigaikštiene, bet kodėl gi? 
Tai labai keista, bet šį vakarą aš girdžiu kalbas tik apie tai. 
Štai ir ponia Šatenėj... 

- Buvo tikra, kad jūs rengiatės pasodinti ją už grotų. Kurgi 
ne! Tokios mintys nevalingai ateina į galvą, kai suima!.. 

- Bet jūs nesuimta, nei Ji, nei jūs! Tiesiog aš pavedžiau 
savo agentams duoti žinią apie jūsų atvykimą ir pranešti, kad 
aš būtinai norėčiau matyti jus grįžusią į Paryžių; taip pat aš 
pareiškiau norą susitikti ir su ponia de Šatenėj... Supraskite 
mane: palikdamas šiuos namus, mano pirmtakas... hm, sunaikino 
visus dosjė ir registracijos korteles. Dėl to aš likau be jokios 
informacijos. 

- Sunaikino? - paklausė Marijana, pajutusi padėties komizmą. 
- Jūs norite pasakyti, kad jis... 

- Viską sudegino! - gailiai ištarė Savaris. - Iš naivumo aš 
patikėjau juo. Jis pasakė man, kad liks čia dar keletą dienų, 
norėdamas “padaryti tvarką“, ir per tris dienas, visas tris dienas, 
kurias jis čia praleido užsidaręs, jis sudegino savo slaptuosius 
dosjė, agentų registracijos korteles, savo korespondenciją - viską, 
net imperatoriaus laiškus! Kaip tik dėl to taip užsirūstino jo 
didenybė. Dabar ponas Fušė išvytas į Eksą ir turi galvoti, kaip 
išgelbėti savo gyvybę nuo teisingo imperatoriaus keršto. Aš 
stengiuosi iš to, kas liko, po dalelę atkurti jo sudaužytą mašiną, 
todėl nutariau užmegzti kontaktą su tais, kurie kada nors turėjo 
ryšių su Šiais namais. 

Marijanos veidą išpylė raudonos dėmės, jame atsispindėjo 
rūstumas ir kartu gėda. Šis žmogus, dėl sunkaus palikimo 
atsidūręs varganoje padėtyje, pasiryžęs viskam, kad tik įrodytų 
savo šeimininkui, jog jis bent jau prilygsta Lapinui Fušė! Bet 
kadangi jam trūko pirmtako apsukrumo ir sumanumo, tai jis 
darė klaidas vieną po kitos. Ir jis mano, kad ji vėl paklus 
policininko nurodymams, netgi ministro... Vis dėlto, norėdama 
galutinai išsiaiškinti savo padėtį, ji atsargiai paklausė: 

- Jūs esate tikras, kad imperatorius niekuo dėtas dėl... 
pakvietimo, pareikšto man Fontenblo pasienio poste? 

- Jokiu būdu, brangioji kunigaikštiene! Vienintelis mano noras 
- arčiau susipažinti su žymia asmenybe, apie kurią visas Paryžius 
kalba jau dvi savaitės, todėl aš daviau nurodymą, kuris, kaip 
matau, yra neteisingai suprastas, bet, aš tikiuosi, jūs man atleisite. 

Jis pristūmė savo krėslą prie Marijanos krėslo ir paėmė jos 
ranką. Tuo pat metu jo aksomines akis užtraukė saldus rūkelis, 
nežadėjęs nieko gero jaunai moteriai. Ji žinojo, kad Savaris 
turėjo didelį pasisekimą tarp moterų, bet jis neatitiko jos skonio. 
Nederėjo leisti jam nueiti pernelyg toli su tuščiu bandymu. 
Atsargiai ištraukusi ranką, ji paklausė: 


- Taigi visi kalba apie mane? 

- Absoliučiai visi! Jūs - visų salonų didvyrė. 

- Per daug didelė garbė! Ar tai reikia suprasti taip, kad 
imperatorius irgi tarp “visų"? 

Savaris sumišęs atšlijo. 

- O, ponia, jo didenybė jokiu būdu negali būti įtrauktas į 
jų skaičių. 

- Tebūnie taip! - suirzusi pasakė Marijana. - Vadinasi, 
imperatorius nieko nekalbėjo jums apie mane? 

- Iš tiesų... ne! O jūs manote kitaip? Aš nepatikėsiu, kad 
atsiras pasaulyje moteris, galinti patraukti jo didenybės dėmesį. 
Imperatorius nepaprastai įsimylėjęs savo jauną žmoną ir kiekvieną 
laisvą minutę skiria jai! Dar niekada nebuvo sutuoktinių poros, 
kurią sietų tokie švelnūs jausmai. Tai iš tiesų... 

Marijana daugiau nepajėgė klausytis ir staigiai pakilo. Ko 
gero, pokalbis pernelyg užtruko. Jei šis bukagalvis iškvietė ją 
tik tam, kad papasakotų apie imperatoriškosios poros meilę, 
vadinasi, jis dar kvailesnis, negu ji įsivaizdavo. Negi jo nepasiekė 
gandai apie ją ir Napoleoną? Fušė niekada nebūtų padaręs 
tokio netakto... jei tik tai nebūtų jam naudinga. 

- Jeigu jūs leisite, pone ministre, aš važiuosiu. Kaip jau 
sakiau jums, aš baisiai pavargau... 

„ - Žinoma, žinoma! Tai taip suprantama! Aš įsodinsiu jus į 
karietą! Brangioji kunigaikštienė, jūs nejsivaizduojate, kiek 
džiaugsmo aš patyriau... 

Jis žarstė visokius pagyrimus, be abejo, labai malonius, bet 
jie tik didino Marijanos susierzinimą. Ji padarė vienintelę išvadą: 
ji daugiau nedomina Napoleono, antraip Savaris nebūtų drįsęs 
meilintis jai. Ji suko galvą, kaip išvengti imperatoriaus rūstybės, 
nes manė, kad jis pasistengs baisiai atkeršyti jai, kad persekios 
ją, įmes į kalėjimą... o vietoj viso to - tuštuma! Jis pasitenkino 
išklausęs - be abejo, neatidžiai - paskalas apie ją. Ir ją atvežė 
čia tik tam, kad naujų pažinčių arba pokalbio temos ieškantis 
naujas ministras patenkintų savo smalsumą... Jos širdyje suliepsnojo 
pyktis ir ją apėmė nusivylimas, ausyse ėmė ūžti taip, kad ji 
beveik negirdėjo Savario, kuris kalbėjo, kad hercogienė, jo 
žmona, priiminėja pirmadieniais ir kad ji bus laiminga, galėdama 
sutikti kunigaikštienę Sant'Aną per pietus artimiausiu laiku. Na 
štai, to dar betrūko. 

- Tikiuosi, jūs pakvietėte ir ponią de Šatenėj? - su pašaipa 
paklausė ji, kai jis ištiesė jai ranką, norėdamas padėti įlipti į 
karietą. 

Ministras pažvelgė į ją naiviai nustebęs. 

- Žinoma!.. Bet kodėl jūs to paklausėte? 

- Taip sau... tik iš smalsumo! Jūs manėte, kad atėjo ir mano 
eilė? Iki susitikimo, brangusis hercoge. Aš irgi sužavėta pažintimi 
su jumis. 


Karietai pajudėjus, Marijana išsitiesė ant pagalvių; ji nežinojo, 
ar jai šaukti iš pykčio, ar verkti, ar juoktis. Ar kas matė kada 
nors juokingesnį dalyką? Tragedija baigėsi farsu! Ji manė, kad 
jos likimas bus dramatiškas, kaip romano herojės, O... gavo 
kvietimą pietų! Ir ką galvoti apie tokį policijos ministrą, kuris, 
norėdamas su kuo nors susitikti, siunčia žandarus?.. Ir po to 
įrodinėja nelaimingam priblokštajam savo ištikimą draugystę?.. 

- Aš taip džiaugiuosi matydama jus vėl, ponia, - pasakė 
Agata šalia. - Aš taip bijojau, kai šis žandaras atvežė mus 
čia!.. 

Marijana pažvelgė į savo kambarinę ir pamatė, kad ant jos 
skruostų dar blizgėjo ašaros, o akys buvo užtinusios. 

- Ir tu pamanei, kad aš išeisiu iš ten surakinta grandinėmis 
ir dviejų žandarų lydima į Venseną? Ne, mano vargše Agata! 
Aš nesu toks svarbus asmuo! Mane privertė atvažiuoti čia tik 
tam, kad pamatytų, kokia mano figūra! Reikia susitaikyti, brangus 
vaike, su tuo, kad aš daugiau nesu imperatoriaus mylimoji! Aš 
tik kunigaikštienė... 

Ir, tarsi norėdama parodyti, kaip ji yra pažeminta, Marijana 
apsipylė gailiomis ašaromis, įstumdama į neviltį nelaimingą Agatą. 
Kai karieta įvažiavo į erdvų d'Aselnos namų kiemą, ji tebeverkė, 
bet ašaros kaipmat išdžiūvo išvydus priešais atsivėrusį reginį: 
senas pastatas nuo pamatų iki iškilnių stogo kontūrų buvo 
iliuminuotas. 


Žvakių šviesa skverbėsi pro visus langus, kurių dauguma buvo 
atidaryti; pro juos matėsi pilni gėlių ir elegantiškos publikos 
salonai, kuriuose skambėjo smuikai; Mocarto muzikos garsai 
atskriejo iki jaunos moters. Marijana priblokšta žiūrėjo nieko 
nesuprasdama ir klausdama savęs, ar ji nesumaišė adreso. Bet 
ne, tai iš tiesų buvo jos namas, - jos namas, kuriame švenčiamos 

kažkokios iškilmės... tai buvo jos tarnai paradinėmis livrėjomis, 
su kandeliabrais rankose stovintys priebutyje. : 

Pritrenktas taip pat, kaip ir jo šeimininkė, Grakchas sustabdė 
arklius vidury kiemo ir išsproginęs akis dairėsi, visai nesirengdamas 
privažiuoti arčiau ar bent nušokti ant žemės. Bet geležimi 
kaustytų ratų dardėjimas kiemo akmenimis nustelbė smuikų 
garsus. Viduje kažkas sušuko: 

- Ji čia! 

Per keletą akimirkų priebutį ir langus užtvindė moterys 
vakariniais tualetais ir frakuoti vyrai, tarp kurių išsiskyrė 
smailiagalvė  Arkadijaus de Žolivalio figūra su barzdele ir 
žėrinčiomis juodomis akimis... Bet ne jis pirmas priėjo prie 
karietos. Nuo vyrų grupės atsiskyrė labai aukštas, nepaprastai 
elegantiškas žmogus; jis truputį šlubavo, todėl rėmėsi į lazdą 
su auksiniu bumbulu. Išdidžiame jo veide šaltos mėlynos akys 
maloniai šypsojosi, ir nustėrusi iš nuostabos Marijana stebėjo, 
kaip monsinjoras de Taleiranas, vienu mostu pašalinęs nuo kelio 
tarnus, priėjo prie karietos, pats atidarė dureles ir, ištiesęs jai 
pirštine apmautą ranką, garsiai pareiškė: 

- Sveikinu atvykusią į savo protėvių buveinę, Marijana d'Aselna 
de Vilnev! Jus sveikina jūsų bičiuliai vienminčiai! Jūs grįžote 
iš labai ilgos kelionės, ir mes visi susirinkome čia šį vakarą, 
norėdami jums pasakyti, kokie laimingi mes esame! 

Staiga  išblyškusi, iš susijaudinimo  klydinėjančiu žvilgsniu 
Marijana žvelgė į stovinčius priešais ją aukštuomenės žmones. 
Pirmoje eilėje ji pamatė Fortiunė Gamelen, kuri juokėsi ir 
verkė, ji taip pat pamatė baltai apsirengusią Dorotėją de Perigor 
ir besisveikinančią ponią de Šatenėj su jau pažįstama alyvine 
suknele, ji išvydo dar daug kitų, kurių iki šiol nebuvo tarp jos 
artimųjų, - tai buvo garsiausi Prancūzijos žmonės: Šuazel Gufjė, 
Žokūras, Lamarkas, Lavalis, Monmoransis, Bofremonas, Latūras 
diu Pinas, Kuanji, visi tie, kuriuos ji dažnai sutikdavo Varen 
gatvėje, kai buvo paprasta Benevento kunigaikštienės skaitovė. 
Ji kaipmat suvokė, kad juos čia sukvietė Taleiranas, ir ne tik 
todėl, kad pasveikintų ją, bet kad pagaliau grąžintų jai tą vietą, 
kuri pagal prigimtinę teisę priklausė Marijanai ir kuri tik per 
nelaimę buvo prarasta. 

Matydama spalvingus puošnius apdarus, spindinčias brangenybes, 
Marijana sutriko. Jos pirštai staiga ėmė virpėti. Ji paėmė jai 
ištiestą ranką ir išlipusi sunkiai atsirėmė į ją. 

- O dabar, - sušuko Taleiranas, - kelią, mano bičiuliai, kelią 
ir savo vardu aš karštai linkiu laimės! 

Prieš pasilenkdamas prie jos rankos, jis, visiems susirinkusiems 
plojant, pabučiavo Marijaną į abu skruostus. 

- Aš buvau tikras, kad jūs grįšite pas mus! - sušnibždėjo 
jis jai į ausį - Ar prisimenate, ką aš pasakiau jums Tiuilri tą 
audringą dieną? Jūs viena iš mūsų, ir jūs niekada negalėsite 
nieko pakeisti. 

- Jūs manote, kad imperatorius galvoja taip, kaip ir jūs? 

Imperatorius! Visada imperatorius! Marijanai prieš jos valią 
nepavyko atsikratyti įkyrių minčių apie žmogų, kurį mylėti niekada 
ir niekas negalės jai sukliudyti. 

Taleiranas susiraukė. 

- Galbūt jūs turėsite tam tikrų nemalonumų iš šitos pusės, 
tačiau reikia eiti, jūsų laukia! Mes pasikalbėsime vėliau. 

Jis iškilmingai privedė jaunąją moterį prie jos bičiulių. Per 
akimirksnį ji buvo apsupta, apipilta bučiniais ir sveikinimais, iš 
gausiai rožių aliejumi iškvėpintų Fortiunė Gamelen rankų perėjo 
į tabaku ir vilkdalgiais kvepiančias Arkadijaus de Žolivalio rankas, 
paskui į kažkieno kito. Marijana nevalingai pakluso, negalėdama 
apie nieką kita galvoti. Jai buvo per daug sunku susikaupti. 
Tuo metu, kai didžiajame salone Taleiranas sakė tostą jos 
sugrįžimo garbei, ji pasivedė Arkadijų į šalį. 

- Visa tai taip jaudina, labai malonu, mano drauge, bet aš 
norėčiau suprasti. Kaip jūs sužinojote, kad aš atvažiuoju? Juk 
viskas paruošta taip, tarytum jūs laukėte manęs? 

- O aš ir laukiau jūsų. Aš įsitikinau, kad jūs sugrįšite 
šiandien, kai atnešė šitą... 

“Šitas" buvo didelis užantspauduotas popieriaus lapas; pamačius 
tą antspaudą, Marijanos širdis ėmė smarkiau plakti. Imperatoriaus 
antspaudas! Bet labai sausame tekste nebuvo nieko paguodžiančio. 
“Jo Didenybės Imperatoriaus ir Karaliaus įsakymu kunigaikštienė 
Sant'Ana turi atvykti į Sen Klu dvarą prisistatyti trečiadienį, 

birželio 20 dieną ketvirtą valandą po pietų. Pasirašyta: Diurokas, 
vyriausiasis rūmų maršalas“. 

- Trečiadienis poryt, - pasakė Žolivalis, - ir jūsų nebūtų 
kvietę, jei tiksliai nežinotų, kad tuo metu jūs būsite namuose. 
Vadinasi, jūs turite grįžti šiandien... Be to, ponia de Šatenėj 
atskubėjo čionai tiesiai iš hercogo de Rovigo. 

- Bet iš kur ji galėjo žinoti, kad manęs nesulaikys? 

- Labai paprastai, ji paklausė to Savarį.. Tačiau eime, 
brangioji Marijana. Aš neturiu teisės taip ilgai sulaikyti jūsų. 
Svečiai reikalauja jūsų. Jūs negalite įsivaizduoti, kokia garsenybe 
tapote po to, kai iš Florencijos buvo gautas pranešimas apie 
jūsų vestuves... 

- Aš žinau... bet, mano drauge, aš taip norėčiau likti viena 
su jumis šį vakarą. Man tiek daug reikia papasakoti jums! 

- O aš su tokiu įdomumu paklausyčiau, - atsakė Arkadijus, 
švelniai spausdamas jos pirštų galiukus. - Bet ponas de Taleiranas 
prašė perspėti jį, jeigu aš ką nors sužinosiu. Jis ketina paversti 
jūsų sugrįžimą triumfo švente. 

- Ir priversti mane vos ne jėga įeiti į jo klaną, ar ne? Bet 
jam derėtų Žinoti, kad aš visai nepasikeičiau. Sunku taip greitai 
persitvarkyti. 

Ji susimąsčiusi žiūrėjo į imperatoriaus įsakymą, mėgindama 
suvokti, kas slypi už jo žodžių - tokių oficialių, beveik grasinančių. 
Ji lengvai pamosavo juo priešais Žolivalio veidą. 

- Ką jūs pagalvojote, kai gavote jį? 

- Atvirai sakant - nieko! Niekada negali žinoti, kas 
imperatoriaus mintyse. Bet kertu lažybų, kad jis nepatenkintas. 

- Nesilažinkite, jūs laimėsite, - atsiduso Marijana. - Be abejo, 
aš turiu pasiruošti labai nemaloniems išgyvenimams. O dabar, 
Arkadijau, būkite geras, pasirūpinkite svečiais, kol aš nueisiu 
atsigaivinti ir persirengti; po to turėsiu pirmą kartą deramai 
atlikti namų šeimininkės vaidmenį. Aš turiu tai padaryti dėl jų. 

Ji pasuko prie laiptų, bet staiga sustojo. 

- Sakykite, Arkadijau, ar yra kokių naujienų apie Adelaidę? 

- Jokių, - gūžtelėjęs pečiais, atsakė Žolivalis. - Liliputų teatras 
šiuo metu uždarytas, ir aš galiu pasakyti tik tiek, kad jis 
persikėlė... į Eks Liašapelio kurortą. Manau, jog ji ten. 

- Kokia kvailystė! Nors tai jos reikalas! O... 

Marijana truputį užsikirto, bet paskui tęsė: 

- „0 Jasonas? 

- Dar mažiau naujienų, - ramiai atsakė Arkadijus. - Jis 
turėjo išvykti į Ameriką, ir jūsų laiškas, be abejo, dar laukia 
jo Nante. 

- Ak taip!.. 

Tai buvo tarsi lengvas atodūsis, nesugaunamas šūktelėjimas, 
toks trumpas, kad nebuvo įmanoma pajusti jame kokio nors 
jausmo, tačiau jis išsiveržė iš pačios širdies gelmių. Žinoma, pas 
Patersoną paliktas laiškas dabar neturėjo jokios reikšmės, žinoma, 
korta mesta, ir vilčių daugiau nėra, ir kelio atgal nebėra, bet 
neišsipildžiusių vilčių savaitės nepraėjo be pėdsako. Marijana 
suprato, kad jūra neaprėpiama, o laivas joje - tik smiltelė, kad 
jos pagalbos šauksmas nuskendo amžinybėje, o amžinybė neturi 
aido. Jasonas daugiau nieko negali padaryti jos labui... tačiau, 
lėtai lipdama laiptais į savo kambarį, Marijana pajuto ankstesnį 
norą vėl pamatyti jį. Galbūt todėl, kad rytoj ji pajus Napoleono 
pyktų, akis į akį su juo turės ištverti vienas iš tų kautynių, 
kuriose meilė darė ją tokią pažeidžiamą... Taip, jos laukia sųnkus 
išbandymas. Tačiau tai ją nelabai jaudino. Jos mintys vis grįždavo 
prie jūros, įkandin laivo, taip ir neužsukusio į Nantą. Kaip 
atkakliai atmintis atgaivindavo jūreivio paveikslą! Tarytum pati 
Marijanos jaunystė, kupina beprotiškų svajonių ir nejveikiamo 
nuotykių troškimo, susiliejo su juo, pramuštgalviu avantiūristu, 
norėdama atmesti dabartį ir pradėti gyvenimą iš naujo. 

Tačiau nuotykių metas praėjo. Klausydamasi viską nustelbiančių 
Mocarto arijos garsų ir pro atvirus langus sklindančių balsų 
gaudesio, naujai iškepta kunigaikštienė pamanė, kad tai visai 
kito gyvenimo preliudija - suaugusios moters gyvenimo, kupino 
ramybės, verto dalytis juo su vaiku. Kai rytoj ji galutinai 
išsiaiškins su imperatoriumi, teliks leisti dienoms tekėti sava 
vaga... ir gyventi, kaip gyvena visi! Deja!.. Jei tik, nepaisydamas 
savo santuokos, Napoleonas nemylės jos taip, kaip mylėjo 
anksčiau, jei tik jis vėl neprivers savo vaiko motinos grįžti į 
gyvenimą be properšų... Jei tik Marijana nebus pakankamai 
tvirta, 'kad galėtų atsisakyti žmogaus, kurį mylėjo... 

Antras skyrius 


Pirmasis plyšys 


Centriniame Sen Klu rūmų fasade įmontuotas laikrodis išmušė 
keturias valandas, kai Marijana pakilo praeitame amžiuje 
pastatytais paradiniais laiptais. Ji jautėsi kaip nesava ne tiek 
dėl smalsių dvariškių žvilgsnių, kiek dėl minties, kas laukia jos 
šioje nežinomoje jai vietoje. Po dramatiškos scenos Tiuilri pralėkė 
du su puse mėnesio, ir dabar ji pirmą kartą nuo to laiko 
pamatys “jį. To užteko, kad širdis imtų drebėti. 

Trumpoje pastaboje, pridėtoje prie imperatoriaus kvietimo, 
buvo nurodyta, kad puošnūs apdarai nepageidaujami, nes rūmai 
šiuo metu gedi dėl Švedijos princo mirties, ir ji turi atvykti 
su “tiesia suknele“ ir “fantazi šukuosena". Todėl Marijana 
išsirinko balto atlaso suknelę be šleifo, su apsiuvais ant plačių 
rankovių, papuoštą auksine sagtimi ir perlais; ji paryškino jos 
liekną liemenį. Tokios pat medžiagos skrybėlaitė su juodomis ir 
baltomis stručio plunksnomis, krintančiomis ant kaklo, dengė 
purius tamsius plaukus, o didelis juodo, auksu atausto kašmyro 
šalikas buvo užmestas ant vieno peties ir leidosi nugara žemiau 
juosmens. Tualetą užbaigė perlų auskarai ir auksinės apyrankės 
ant baltų pirštinaičių. Visos moterys susižavėjusios ir pavydžiai 
žiūrėjo į Marijaną. Beje, dėl tualeto Marijanai nebuvo ko 
jaudintis. Ji apgalvojo kiekvieną detalę, pradedant pabrėžtinai 
paprasta suknele, kuri išryškino jos kojų linijas, ir baigiant tuo, 
jog aplink aukštą laibą kaklą nebuvo brangakmenių, kad 
nepažeistų kaklo ir apvalių pečių harmonijos. Galiausiai - balta 
kaip sniegas suknelės krašto juostelė ir drąsi dekoltė, leidžianti 
nekliudomai gėrėtis auksine šilto atspalvio oda, kuriai - Marijana 
tai gerai žinojo - Napoleonas visada buvo jautrus. Fizine prasme 
jos sėkmė buvo garantuota, 0 grožis - be priekaištų. Liko 
dvasiniai reikalai. 

Dėl to, kad šis susitikimas buvo toks netikėtai greitas, ji 
beveik nemiegojo praeitą nakų ir turėjo pakankamai laiko 
pagalvoti apie savo elgesį. Galiausiai ji nutarė, kad būtų didžiausia 
kvailystė pasirodyti esant kalta. Napoleonas galėjo prikišti jai 

tik tai, kad ji be jo žinios pasistengė pasirūpinti jų vaiko 
ateitimi. Ir ta ateitis garantuota deramai prabangi. Ji veikė kaip 
savo galia pasitikinti mylimoji, nutarusi susigrąžinti mylimąjį, nes 
jai įgriso pasakojimai apie burkuojančius kaip balandėliai 
Napoleoną ir Mariją Liudviką. Taip tęsėsi iki tos akimirkos, 
kai praeitą naktį Taleiranas su seno pasileidėlio šypsena 
pašnibždėjo jai, kad imperatorius didesnę savo laiko dalį praleidžia 
jei ne žmonos lovoje, tai užsidaręs su ja. 

- Kiekvieną rytą jis dalyvauja jos apsirengimo ceremonijoje, 
išrenka sukneles, brangenybes. Jam vis atrodo, kad ji 
nepakankamai puikiai pasipuošusi! Deja, Marsas pavirto Amūru. 

Marijana tvirtai nutarė šį meilės karą pakreipti kita linkme. 
Ji pernelyg daug iškentė nuo to laiko, kai oficialiai buvo 
paskelbtos jungtuvės, ją pernelyg nualino beveik gyvuliškas 
pavydas, kai ji įsivaizdavo “jų" naktis, o tuo tarpu “jos" slinko 
be galo lėtai. Ji jautėsi esanti graži, gražesnė negu “kita", ir 
sugebanti apsukti galvą kiekvienam vyrui. Šiandien ji nutarė 
laimėti. Ji eina ne pas imperatorių, 0 pas vyrą, kurį žūtbūt 
nori išlaikyti. Gal dėl to jos širdis taip sunkiai plakė, kai ji 
įėjo į antro aukšto priimamąjį, kur pagal tradiciją nuolat būdavo 
rūmų prefektas ir keturios imperatorienės rūmų damos, kai 
priimdavo jų didenybės. 

Marijana žinojo, kad šiandien sutiks čia ponią de Monmoransi 
11 grafienę de Perigor, kurios išvakarėse pasakė jai apie tai. 

- Protokolas reikalauja, - pridūrė Dorotėja, - kad viena iš 
freilinų pristatytų jus vyriausiajai rūmų damai ir prefektui prieš 
palydint jus į pristatymų salę. Prefektas, markizas de Bosė, 
žavingas žmogus, bet vyriausioji rūmų dama, hercogienė de 
Montebelo, mano manymu, baisi ragana. Nelaimei, imperatorienė 
mato tik ją, myli tik ją ir pasitiki tik ja, galbūt norėdama 
paguosti ją dėl to, kad nelemtas austrų sviedinys užmušė vargšą 
Laną. Aš jus pristatysiu jai, ir mano akivaizdoje ponia de 
Montebelo bus malonesnė. 

Marijana mielai tuo patikėjo; ji žinojo jaunosios grafienės 
charakterį, kuris, žinoma, niekada neleis poniai Lan užmiršti, 
kad ji iš prigimties yra Kuršo princesė. Todėl Marijana, linksmai 

šypsodamasi, priėjo prie savo draugės. Bet vos spėjo jaunos 
moterys pasisveikinti, kai įsimaišė naujas personažas. 

- O štai ir vaiduoklis! - suskambo džiugus Diuroko balsas. 
- Ir koks vaiduoklis! Mano brangioji, tai bent dovana - vėl 
matyti jus! Koks grožis! Koks grakštumas! Jūs tokia... bet ne, 
man trūksta žodžių! 

- Sakykite "karališka" - ir beveik nesuklysite, - pasakė 
Dorotėja savo truputį vyrišku balsu, 0 tuo metu Diurokas 
pasilenkė prie Marijanos rankos. - Reikia pripažinti, - pridūrė 
ji truputį tyliau, - kad mūsų brangioji valdovė nė jos puspadžio 
neverta! Beje, aš visada laikiausi nuomonės, jog Lerua suknelės 
sukurtos ne tam, kad jas nešiotų bet kas! 

- O! - užprotestavo vyriausiasis maršalas. - Bet kas? Viena 
iš Habsburgų? Ponia grafiene, jūsų šmaikštus liežuvis gali iškrėsti 
jums piktą pokštą!.. 

- Veikiau mano netobulas prancūzų kalbos mokėjimas, - 
atsikirto  Dorotėja ir staiga prapliupo juoktis - Aš norėjau 
pasakyti, kad jos tinka ne visoms figūroms. Reikia būti liesoka 
ir liekna, turėti ilgas kojas, - pridūrė ji, tiriamai nužvelgusi 
savo atvaizdą artimiausiame veidrodyje, - 0 jos didenybė per 
daug mėgsta pyragaičius. 

Ponia de Perigor irgi buvo puikaus kūno sudėjimo, ir 
išvakarėse Marijaną nustebino joje įvykusi permaina: didelių akių 
mergaitė, kurią kai kas laikė negražia ir per daug liesa, pražydo 
ir tapo tikra gražuolė. Net Marijana gracingiau nenešiojo daug 
triūso reikalaujančių Lerua sukurtų drabužių. Suknelė, kurią 
grafienė šiandien išsirinko, papuošta pakaitomis tankių baltų 
nėrinių ir juodo aksomo juostomis, galėjo atrodyti neskoninga 
ant ne tokio grakštaus kūno kaip jos. Ji švelniai paėmė Marijaną 
už alkūnės. 

- Kaip nuostabu, kad jūs vėl tapote pati savimi. Ir iš tiesų, 
kaip toli dabar ir madmuazelė Malerus, ir sinjorina Marija 
Stela!.. | 

Nors ir kaip tvardėsi Marijana, tačiau pajuto, kad rausta. 

- Matyt, aš atrodau jums panaši į chameleoną, - atsiduso 
j. - Man kelia nerimą mintis, ką apie tai sakys paprasti 
mirtingieji. 

Gražūs juodi ponios de Perigor antakiai pakilo aukštyn. 

- Paprasti mirtingieji nedrįs jūsų teisti, brangioji! O dėl mūsų 
aukštuomenės, tai sakysime tiesiai - jie dar ir ne tokių dalykų 
matė! Ar jums žinoma, kad mano senelis buvo carienės 
Jekaterinos arklininkas, prieš tapdamas jos meilužiu ir vesdamas 
Kuršo hercogienę? Tai nė trupučio nekliudo man didžiuotis 
juo... Kaip tik jį aš išskiriu iš visų savo protėvių!.. O dėl kai 
kurių jūsų emigrantų, tai aš pažįstu tokių, kurie vertėsi kur 
kas mažiau garbingesniu amatu negu skaitovės tarnyba pas 
kunigaikštienę arba dainavimas koncertuose! Liaukitės jaudintis, 
ir eime prisistatyti mūsų cerberiui. 

- Minutėlę! - pasakė Marijana ir atsisuko į Diuroką. - Pone 
hercoge, ar negalėtumėte paaiškinti, ką reiškia jūsų atsiųstas 
įsakymas? Kam aš čia pakviesta? 

Apskritą, truputį neryškių bruožų vyriausiojo rūmų maršalo 
veidą nušvietė plati šypsena. 

- Bet... kad būtumėte pristatyta jų didenybėms, nieko daugiau... 
tokia tvarka! Paprastai šitai daroma per balių, bet kadangi mes 
gedime... 

- Nieko daugiau? - nepatikliai paklausė Marijana. - Jūs esate 
tuo tikras? Jūs įsitikinęs, kad jo didenybė neketina iškrėsti man 
kokios nors šunybės pagal savo įprotį? 

- Žinoma! Imperatorius įsakė man pašaukti jus, ir aš jo 
vardu  pakviečiau jus į pristatymą. Beje, - pridūrė jis, 
išsitraukdamas laikrodį, - jau metas eiti į salę, O ponia de 
Montebelo dar nepasirodė. Matyt, ji užtruko pas imperatorienę... 
Tačiau tai neturi reikšmės. Aš turiu tokią pat teisę pristatyti 
naujokus. Prašom, gerbiamoji ponia. 


Du tarnai žaliomis paauksuotomis livrėjomis atvėrė dvigubas 
duris į gretimą salę, ir pakviestieji lėtai įžengė ir sustojo išilgai 
sienų: moterys priekyje, vyrai už nugarų. Diurokas vienas liko 
šalia Marijanos, kuri atsistojo truputį atokiau nuo visų kitų, 
netoli durų, pro kurias turėjo išeiti imperatoriškoji pora. Žmonių 
susirinko daug, bet jaunoji moteris, apimta kartu nerimo ir 
troškimo greičiau pamatyti žmogų, kurį ji vis taip pat tebemylėjo, 
net nepažvelgė į visus kitus pakviestuosius. Jie jai buvo beveidė 

suknelių ir švytinčių mundurų masė, prancūzai ir užsieniečiai. 
Ji pasitenkino tuo, kad eidama žvilgtelėjo į vieną iš aukštų 
veidrodžių, ar tvarkingas jos tualetas ir visa išorė. Jos galvoje 
kirbėjo vienintelė mintis: kaip jis ją priims? 

Iš pradžių ji manė, jog susitiks su juo vienu, jog jis lieps 
nuvesti ją į savo kabinetą, kad pasikalbėtų be liudininkų. Todėl 
ji pajuto baisų nusivylimą. Tatai atrodė taip, lyg Napoleonas 
perspėjo, kad ji jam rūpi ne daugiau negu bet kuri kita moteris! 
Negi jis taip įsimylėjęs šitą storą austrę? Be to, polinkis į 
priešiškus išpuolius ir abejotinus komplimentus, kuriais Napoleonas 
viešai apdovanodavo kai kurias moteris, buvo jai per daug gerai 
žinomas, todėl ji bijojo tos akimirkos, kai atsidurs akis į akį 
su juo akivaizdoje visų šių Žmonių, kurie stovi godžiai ištempę 
ausis ir akylai Žiūri į ją. 

- Jų didenybės imperatorius ir imperatorienė! - garsiai paskelbė 
ceremonmeisteris. 

Marijana krūptelėjo. Jos nervai be galo įsitempė. Aukštos 
durys atsivėrė, ir jaunos moters širdis ėmė šokinėti. Įprastu 
greitu žingsniu, laikydamas rankas už nugaros, išėjo Napoleonas. 

Truputį toliau Marijana pamatė lėtai išplaukiančią Mariją 
Liudviką, raudonesnę negu anksčiau, su balta suknele, papuošta 
tokios pat spalvos rožėmis ir sidabriniu apvadu. 

“Ji pastorėjo", - pagalvojo Marijana ir mintyse apsidžiaugė. 

Už jų ėjo grupė favoritų, kurie sustojo salės gale, tuo tarpu 
imperatorius ir imperatorienė ėjo toliau, priversdami šilko suknias 
lankstytis nesibaigiančiais reveransais. Dabar Marijana pažino 
žavingąją princesę Poliną, Napoleono seserį, ir Viurcburgo 
hercogą, Marijos Liudvikos dėdę. Pakviestųjų eilėje ji buvo trečia 
po dviejų orių ir gerokai vyresnių už ją damų, bet nepajėgė 
pasakyti savo kaimynių vardų arba pakartoti to, ką joms pasakė 
Napoleonas, nes jos ausis užgulė tiršta migla. Tik garsiam 
Diuroko balsui pavyko pro ją prasiskverbti. 

- Jūsų didenybe, teikitės leisti man pristatyti, kaip buvo 
įsakyta, jos skaisčiausiąją šviesybę kunigaikštienę Korado Sant' Aną, 
markizę d'Aselną de Vilnev, grafienę Kapanori, Galeno ir... 

Ilgas sąrašas titulų, kuriuos ji įgijo ištekėjusi, užgriuvo Marijaną 
kaip sunkus nuosprendis. Tuo metu jos keliai sulinko ir ji 

žemai nusilenkė: reveransą reikėjo padaryti nepaprastai grakščiai, 
dailiai ir neprarasti pusiausvyros. Marijanos smilkiniuose dusliai 
tvinksėjo, kai ji klausėsi paskutinių titulų, išsiblaškiusi žiūrėdama 
į baltu šilku aptemptas kojas lakuotais batais su sidabrinėmis 
sagtimis. Paskui stojo tyla. Imperatorius buvo taip arti šalia, 
kad ji girdėjo jo kvėpavimą, bet staiga pradėjusi virpėti, ji 
nedrįso pakelti akių... Ką jis pasakys? 

Staiga gerai pažįstama ranka padėjo jai pasikelti, ir Napoleonas 
ramiu balsu tarė: 

- Stokitės, gerbiamoji ponia! Man atrodo, mes gana ilgai 
laukėme, kol jūs pasirodysite. 

Tada ji išdrįso pažvelgti į jį ir susitiko su pilkai melsvų 
akių žvilgsniu; tose akyse ji perskaitė ne pyktį, o veikiau tam 
tikrą žaismingumą, ir staiga ji paklausė savęs, ar tik jis nesišaipo 
iš jos? Per daug linksma buvo jai skirta šypsena... 

- Mes taip pat labai džiaugiamės galėdami pasveikinti jus su 
jungtuvėmis ir pareikšti, kad jūs nepasikeitėte. Jūs pasilikote 
tokia pat puiki! 

Vargu ar tai buvo komplimentas. Tiesiog konstatavimas! Jis 
greitu žvilgsniu permetė jos žavų išraudusį veidą, pečius ir atvirą 
krūtinę, besikilnojančią taip arti jo, bet staiga atsitokėjusi Marijana 
nieko negalėjo įskaityti jo Žvilgsnyje. Be to, jis jau pasisuko į 
Mariją Liudviką, norėdamas pristatyti jai jaunąją moterį, ir ji 
norom nenorom turėjo parkartoti reveransą tai, kurios taip 
neapkentė. Bet prieš nusilenkdama ji spėjo pamatyti nepatenkintą 
atvėpusią lūpą, garsiąją Habsburgų lūpą. 

- Bonžur! - suskambo nemalonus imperatorienės balsas. 

Daugiau nieko! Ar ji pažino tą, kuri antrąją vestuvių dieną 
surengė Tiuilri baisų skandalą, tą, kurią užtiko raudančią prie 
imperatoriaus kojų ir kurią pavadino “užsispyrusia moterimi"'? 
Marijana galėjo prisiekti, kad pažino... Išsitiesusi ji negalėjo 
atsisakyti malonumo permesti Mariją Liudviką kupinu laukinio 
džiaugsmo žvilgsniu. Tarp jų prabėgo nematomos srovės, kurias 
Marijana fiziškai pajuto. Austrė nekenčia jos, ji tuo tikra, ir 
ją apėmė svaiginantis triumfo džiaugsmas. Baisi neapykanta buvo 
apčiuopiama, ji pleveno tarp dviejų moterų kaip karštas oras 
audringą dieną, gal ta neapykanta atspindėjo jos sukeltą baimę? 

Aplink save Marijana jautė prislopintą kvėpavimą, slegiantį 
laukimą. Ar jie pamatys, kaip per pirmąjį susitikimą susikaus 
dvikovoje naujoji žmona ir paskutinė meilužė? | 

Bet ne. Linktelėjusi galva, Marija Liudvika pasitraukė ir 
prisijungė prie Napoleono, kuris per tas įtemptas akimirkas 
suspėjo nueiti iki salės vidurio. 

- Na na! - sušnibždėjo jai į ausį žemas Diuroko balsas. - 
Viskas buvo geriau negu aš tikėjausi. Po to, kai tai baigsis, 
jūs eisite su manimi. 

- Ir kam? 

- Matote... dabar jūs būsite priimta privačioje audiencijoje. 
Imperatorius liepė man palydėti jus į jo darbo kabinetą po 
priėmimo. Negi jūs manote, kad jis pasitenkins keliais pagarbiais 
žodžiais? 

Marijanos širdis suvirpėjo iš džiaugsmo. Vieną! Ji pamatys jį 
vieną! Visa, kas įvyko, tebuvo etiketo reikalavimas, būtina 
ceremonija, kuri privaloma jai dėl jos naujos padėties, bet dabar 
ji bus viena su juo, ir galbūt dar ne viskas prarasta, kaip ji 
pagalvojo, klausydamasi jo ironiškų pasisveikinimo žodžių. 

Pralinksmėjęs Diurokas buvo apdovanotas žėrinčiu žvilgsniu, 
kuriame tarsi švietė tūkstantis Žvaigždžių. Jis nusijuokė. 

- Aš puikiai Žinau, kad tai jums labiau patiks, bet vis dėlto 
nepuoselėkite didelių vilčių. Vardas, kurį jūs dabar turite, saugo 
jus nuo viešo skandalo. Nors tai nereiškia, kad privataus pokalbio 
metu jums bus sakomi tik švelnūs žodžiai. 

- Kas verčia jus taip galvoti? 

Diurokas išsitraukė tabokinę, pauostė, paskui nusipurtė tabako 
dulkes nuo savo puikaus munduro iš sidabru išsiuvinėto violetinio 
aksomo. Tai padaręs, jis nusijuokė. 

- Į jūsų klausimą, mano brangioji, geriausiai galėtų atsakyti 
vienos iš gražiausių šiuose rūmuose Sevro vazų šukės; vazą jo 
didenybės rankos sudaužė tą dieną, kai jis sužinojo apie jūsų 
vestuves. 

- Ir jūs manote tuo išgąsdinti mane? - paklausė Marijana. 
- Priešingai, jūs nejsivaizduojate, kaip mane pradžiuginote. Atrodo, 
niekas negalėjo suteikti man daugiau džiaugsmo. Aš jutau... taip, 
baimę, bet tik iki jūsų žodžių... 

Iš tiesų taip ir buvo. Baimė išvydus jo apsimestinį pagarbumą, 
jo dirbtinę šypseną, jo abejingumą... Geriau rūstybė, bet tik ne 
šitai! Abejingumas - vienintelis dalykas, kurio akivaizdoje Marijana 
jautėsi bejėgė. 


Imperatoriaus kabinetas Sen Klu buvo sujungtas su didele, 
rožėmis ir snapučiais apsodinta terasa. Ant langų kabančios 
dryžuotos užuolaidos ir senų liepų šakos už jų metė kabinete 
jaukų šešėlį, kontrastuojantį su besimaudančiomis saulės šviesoje 
plačiomis vejomis. Nors iš pirmo žvilgsnio apstatymas buvo toks 
pat, kaip ir Tiuilri, darbinę atmosferą čia gerokai švelnino 
vasaros alsavimas ir gyvenimo džiaugsmams sukurtų žalių sodų 
grožis. 

Padėjusi savo šaliką ant krėslo ranktūrio, Marijana pasuko 
prie vieno iš langų-durų, norėdama pasigrožėti gamta ir 
sutrumpinti, kaip ji manė, ilgą laukimą. Bet vos ji spėjo prieiti 
prie slenksčio, kai lauko galerijos plytelėmis nuaidėjo greiti 
imperatoriaus žingsniai. Durys atsidarė, užsitrenkė... Marijana vėl 
padarė reveransą. 

- Niekas nedaro reveranso taip kaip tu, - pasakė Napoleonas. 

Jis liko stovėti prie durų, iš įpročio susidėjęs rankas už 
nugaros, ir žiūrėjo į ją. Bet jis nesišypsojo. Kaip ir neseniai, 
jis tik konstatavo faktą, bet nesakė komplimento, kuris suteiktų 
jai malonumo. Be to, Marijanai dar nespėjus atsakyti, jis perkirto 
kambarį, atsisėdo už rašomojo stalo ir parodė jai krėslą. 

- Sėskis, - kapotai metė jis, - ir pasakok! 

Atgavusi kvapą, Marijana mašinaliai atsisėdo, tuo tarpu jis, 
tarsi užmiršęs, kad ji yra čia, ėmė raustis krūvoje popierių ir 
žemėlapių, kuriais buvo užverstas jo darbo stalas. Geriau 
įsižiūrėjusi, jaunoji moteris pamatė, kad jis atrodo papilnėjęs ir 
nuvargęs. Jo balta matinė oda pagelto, kaip pagelsta sendamas 
dramblio kaulas. Skruostai labiau paryškino mėlynus ratilus po 
akimis ir nuovargio raukšles lūpų kampučiuose. 

“Matyt, atsiliepia triukšminga kavalkada po Šiaurės provincijas“, 
- pamanė Marijana, ryžtingai atmesdama Taleirano insinuacijas 
dėl pagrindinės veiklos, kuria užsiima imperatoriškoji sutuoktinių 
pora. Napoleonas pažvelgė į ją. 

- Na?.. Aš lauku... 

- Pasakoti... bet ką? - švelniai paklausė ji. 

- Viską... apie šitas stulbinančias jungtuves! Priežasties gali 
neaiškinti, aš ją Žinau. 

- Jūsų didenybė žino priežastį? 

- Žinoma. Pasirodo, Konstanas jaučia tau silpnybę. Kai aš 
sužinojau apie tai... apie jungtuves, jis man viską papasakojo, 
kad tik tu išvengtum didžiausios mano rūstybės! 

Staiga Napoleono kumštis smarkiai trenkė į stalą. 

- Kodėl tu man nieko nepasakei? Man atrodo, aš turėjau 
teisę būti perspėtas... ir nedelsiant. 

- Be abejo! Bet ar galiu aš paklausti jūsų didenybę, ką tai 
būtų pakeitę? 

- Pakeitę... kuria prasme? 

- Sakykime... tolesnę įvykių raidą. Be to, aš iš tiesų nemačiau 
galimybės po to, kas įvyko tą vakarą, vėl prašyti audiencijos 
pas jūsų didenybę, kad pasakyčiau naujieną. Aš būgštavau, jog 
mano pasirodymas bus labai netinkamas jūsų vestuvių šventės 
metu. Geriau buvo dingti ir rasti išeitį iš padėties savo pačios 
jėgomis. 

- Kaip paaiškėjo, tai didžiulės jėgos, - įgėlė jis. - Sant' Ana! 
Velniai rautų! Neblogas laimikis paprastai... 

- Sustokite, pone! - sausai nutraukė jį Marijana. - Jūsų 
didenybė pasirengęs užmiršti, kad Marijos Stelos vardas buvo 
tik kaukė, karnavalo kostiumas. Už kunigaikščio Sant'Anos 
ištekėjo ne ji, o markizo d'Aselnos duktė. Mūsų luomui tokia 
sąjunga visai natūrali! Jūsų didenybė, atrodo, vienintelis, kurį ji 
stebina, sprendžiant iš atsiliepimų, kuriuos esu girdėjusi, kai 
sugrįžau. Paryžiaus aukštuomenę daug labiau nustebino... 

Kumštis vėl trenkė į stalą. 

- Gana, ponia! Jūs čia ne tam, kad praneštumėte man, kaip 
ir į ką reaguoja Sen Žermenas. Aš žinau tai geriau už jus! 
Aš noriu išgirsti, kaip jums pavyko tapti žmona žmogaus, kurio 
niekas niekada nematė, kuris gyvena užsidaręs savo valdose ir 
slepiasi net nuo savo tarnų? Manau, jog ne jis atvažiavo čia, 
kad surastų jus? 

Marijana pajuto, kaip ją apima pyktis. Ji atlošė galvą ir 
stipriai suspaudė rankas pirštinėse, kaip buvo įpratusi daryti 
sunkiomis akimirkomis. Iš išorės tiek pat rami, kiek iš tiesų 
susijaudinusi, ji atsakė: 

- Vienas iš mano giminaičių surengė šias jungtuves... kad 
išgelbėtų šeimos garbę. 

- Vienas iš jūsų giminaičių? Bet aš maniau... A, supratau! 
Kertu lažybų, kad kalba eina apie kardinolą San Lorencą, tą 
niekšą, kuriam kvailelis Klaris, norėdamas jums patikti, atidavė 
savo karietą, nepaisydamas mano įsakymo. Intrigantas, kaip ir 
daugelis kitų! 

Marijana leido sau nusišypsoti. Gotjė de Šazėjus buvo už 
imperatoriaus rūstybės ribų. Jam nė kiek nepakenks jos 
prisipažinimas. 

- Kirskite lažybų, pone, jūs laimėsite! Tai iš tiesų mano 
krikštatėvis, kadangi jis dabar mūsų šeimos galva, išrinko man 
vyrą. Tai irgi buvo visai natūralu. 

- Tik ne man! 

Staiga Napoleonas pašoko ir ėmė nervingai blaškytis po 
kambarį. 

- Visiškai ne man, - pakartojo jis. - Tai man, tėvui, derėjo 
pasirūpinti savo vaiko ateitimi. Jei tik, - pridūrė jis negailestingai, 
- aš neklystu dėl savo tėvystės? 

Marijana staiga pašoko ir atsuko į jį veidą; jos skruostai 
degė, akys žybčiojo. 

- Aš niekada nedaviau jums dingsties suabejoti manimi, tuo 
labiau įžeidinėti! Ir dabar aš norėčiau sužinoti, kokių veiksmų 
jūsų didenybė galėjote imtis šio kūdikio atžvilgiu, išskyrus 
priverstinę motinos santuoką su bet kuo? 

Įsivyravo tyla. Imperatorius kostelėjo ir nusuko akis nuo 
įsmeigto į jį įžūliai klausiančio žvilgsnio. 

- Žinoma! Kitaip nė negalėjo būti, jei aš, nelaimei, negaliu 
pripažinti vaiko. Bent jau būčiau patikėjęs jus, tave ir jį, vienam 
iš savo patikimų bičiulių, kam nors, ką aš gerai pažįstu, kuriuo 
galėčiau pasikliauti... pasikliauti! 

- Kam nors, kas būtų sutikęs užmerktomis akimis paimti 
Cezario mylimąją... ir turtingą kraitį. Nes jūs dosniai būtumėte 
apdovanojęs mane, ar ne, pone? 

- Žinoma. 

- Kitaip sakant: vyras - priedanga? Kaip jūs negalite suprasti, 
- karštai sušuko Marijana, - kad kaip tik to aš negalėčiau 
ištverti: būti atiduota... tiksliau sakant, jūsų parduota vienam iš 
jūsų tarnų! Būti priversta priimti vyrą iš jūsų rankų! 

- Jūsų aristokratiškas kraujas, be abejo, būtų susidrumstęs, - 
sumurmėjo jis, - vien nuo minties atiduoti ranką vienam iš tų, 
kurie pasiekė šlovės viršūnę, vienam iš mano dvariškių, viską 
pasiekusių savo narsumu, pralietu krauju... 

- „Ir jūsų dosnumu! Ne, sere, Marijana d'Aselna nesigėdytų 
ištekėti už vieno iš tų Žmonių, bet aš verčau mirčiau, negu 
sutikčiau, kad jūs atiduotumėte mane... jūs, kurį aš taip mylėjau, 
kitam... Paklususi kardinolui, aš tik paklusau bajorų papročiams, 
kurie reikalauja, kad mergina aklai sutiktų su vyresniųjų išrinktu 
vyru. Taip aš mažiau kentėjau. 

- Štai kokie jūsų argumentai! - šaltai nusišypsojęs tarė 
Napoleonas. - Dabar paaiškinkite, kokie buvo jūsų... vyro motyvai. 
Kas galėjo paskatinti Sant'Aną vesti moterį, kuri tapo nėščia 
nuo kito? 

Sąmoningai praleidusi pro ausis tyčia pasakytus šiurkščius 
žodžius, Marijana aiškiai atsakė: 

- Tai, kad kitas buvote jūs! Štai taip, sere, pats to 
nežinodamas, jūs apdovanojote mane kraičiu. Kunigaikštis Koradas 
vedė dėl vaiko, kurio gyslomis tekės Bonaparto kraujas. 

- Kuo toliau, tuo labiau nesuprantu... 

- Tačiau tai taip paprasta, pone! Kalbama, kad kunigaikštis 
serga kažkokia sunkia liga, kurios nė už ką pasaulyje nesutikų 
perduoti kaip palikimo. Taigi jis buvo priverstas matyti, kaip 
kartu su juo gęsta senas garbingas vardas, kol kardinolas San 
Lorencas papasakojo jam apie mane. Dėl kastinio išdidumo 
kunigaikštis nė galvoti negalėjo apie atsitiktinį įsūnijimą, bet tas 
išdidumas buvo nugalėtas, kai jis sužinojo, kad kalbama apie 
jus. Jūsų sūnus vertas vadintis Sant'Anos vardu ir pratęsti jo 
giminę. 

Vėl tyla. Marijana lėtai pasuko prie atviro lango. Prisiminusi 
Koradą Sant'Aną, ji staiga pajuto, kaip pasidarė sunku kvėpuoti, 
nes ją apėmė keisti jausmai dėl priverstinio melo. Nesveikas 
žmogus, kurį ji matė šuoliuojantį pašėlusiu Ilderimu? Tai 
neįmanoma! Bet kaip paaiškinti pačiai sau? Tas savanoriškas 
savęs įkalinimas, ta balta odos kaukė, kurią jis užsidėdavo savo 
naktinių jodinėjimų metu? Jai staiga pasivaideno saulės nutvieksto 
imperatoriaus parko gilumoje aukšta galinga figūra su plačių, 
vėjo plaikstomu apsiaustu. Nesveikas?.. Ne! Tiesiog paslaptis. O 
Napoleonui paslapties negalima patikėti. 

Jis nutraukė tylą. 

- Tebūnie taip, - pasakė jis. - Aš sutinku su jūsų argumentais, 
jie verti pagarbos, ir aš galiu jus suprasti. Be to, mes niekada 
negalėjome nieko prikišti kunigaikščiui, kuris, mums paėmus 
valdžią, visada elgėsi, kaip dera ištikimam valdiniui. Tačiau.. jūs 
ką tik ištarėte vieną keistą frazę... 

- Kokią? 

- Štai: kalbama, kad kunigaikštis serga kažkokia sunkia liga. 
Tad šis "kalbama" leidžia manyti, kad jūs... nematėte jo? 

- Tikra tiesa. Pone, aš mačiau tik jo pirštine apmautą ranką, 
ištiestą man iš po juodos aksominės uždangos bažnytinių apeigų 
metu. 

- Jūs niekada nematėte kunigaikščio Sant'Anos? - nepatikliai 
šūktelėjo Napoleonas. 

- Niekada, - patvirtino Marijana ir pajuto, kad ją vėl ima 
raizgyti melo voratinklis. 

Bet ji nieku būdu nenorėjo, kad jis sužinotų, kas įvyko 
viloje. Kam pasakoti jam apie vaiduoklį raitelį ir ypač apie 
keistą jos nubudimą baigiantis paslaptingajai nakčiai jazminų 
žiedais nubarstytoje lovoje?.. Be to, ji buvo tuoj pat apdovanota 
už melą, nes Napoleonas pagaliau nusišypsojo. Jis lėtai priėjo 
beveik prie pat jos ir įsmeigė žvilgsnį į jaunos moters akis. 

- Vadinasi, - pasakė jis žemu švelniu balsu, jis nepalietė 
tavęs? 

- Ne, sere... Jis manęs nepalietė. 

Marijanos širdis virpėjo. Imperatoriaus žvilgsnyje staiga 
pasirodęs švelnumas pakeitė neseniai matytą negailestingą šaltumą. 

Pagaliau ji išvydo tokią akių išraišką, kokia buvo Trianono 
laikais ir kokią ji svajojo vėl pamatyti - tą neišsakomą žavesį, 
taip sumaniai rodomą, kai jis troško jos, tą manierą glostyti 
žvilgsniu, visada buvusią meilės preliudija. Kiek dienų... kiek 
naktų ji svajojo apie šį žvilgsnį! Kodėl gi šią akimirką ji 
nebejaučia džiaugsmo? Staiga Napoleonas nusijuokė. 

- Nežiūrėk į mane taip! Iš tiesų galima pamanyti, kad aš 
keliu tau baimę! Nusiramink, tau nėra ko bijoti. Sveiku protu 
pamąsčius, ši santuoka nuostabi, ir tau pavyko žengti puikų 
žingsnį! Aš pats nepadaryčiau geriau! Nepaprastai gera santuoka... 
ypač dėl to, kad ji fiktyvi! Ar tu žinai, kad aš kankinausi dėl 
tavęs? 

- Kankinotės? Jūs? 

- Aš! Argi aš galėjau nepavydėti tos, kurią myliu? Aš tada 
įsivaizdavau tokius dalykus... 

“O aš, - pagalvojo Marijana, piktai prisiminusi tą pragarišką 
naktų Kompjene, - aš, vos neišprotėjusi, kai sužinojau, kad jis 
negalėjo iškęsti kelių valandų, prieš pasiguldydamas austrę į savo 
lovą, aš, be abejo, nieko nejsivaizdavau?“ 

Tas staigus pykčio priepuolis buvo toks įnirtingas ir visa 
apimantis, kad ji ne iškart suvokė, jog atsidūrė jo glėbyje, o 
visai arti pasigirdo jo balsas, žemas ir kupinas aistros. 

- Tu, mano žaliaake burtininke, mano paslaptingoji sirena, 
kito rankose!.. Tavo kūnas atiduotas kito glamonėms, kito 
bučiniams... Aš beveik neapkenčiau tavęs, įsivaizduodamas tai, 
kai dabar vėl pamačiau tave tokią gražią! Gražesnę negu savo 
prisiminimuose... Aš... karštai trokštu tavęs... 

Bučinys nustelbė žodžius. Godus, valdingas, beveik šiurkštus 
bučinys, kupinas egoistinės aistros, glamonė šeimininko, apdova- 
nojusio nuolankią vergę; tačiau tai nesumažino jaunos moters 
jaudulio. Vien šio žmogaus prisilietimas, žmogaus, į kurį skrido 
visos jos mintys, kurio ji geidė, visada veikė jos jausmus kaip 
nepalaužiamas tirono reiklumas. Dabar, Napoleono glėbyje, 
Marijana pasidarė visiškai bevalė, kaip ir atmintiną naktį Biutare... 

Tačiau jis paleido ją, atsitraukė ir pašaukė: 

- Rustanai! 

Įėjo gražus gruzinas su tiurbanu, nesudrumsčiamai ramus ir 
nebylus, visada pasirengęs veikti. 

- Nieko neleisti čia, kol pašauksiu tave! Atsakai savo galva! 

Mameliukas padarė ženklą, kad jis suprato, ir dingo. Tada 
Napoleonas sugriebė Marijaną už rankos. 

- Eime! - tepasakė jis. 

Beveik bėgte jis nusitempė ją prie durų, paslėptų už vieno 
sieninio pano; už jų vedė sraigtiniai laiptai, kuriais jis privertė 
ją visu greičiu lipti. Laiptai atvedė į nedidelį, bet subtiliai 
skoningai apstatytą kambarį, kaip ir dera tokioms patalpoms, 
skirtoms meilei. Vyraujančios spalvos čia buvo šviesiai Žalia ir 
švelniai melsva. Bet Marijana nespėjo apsidairyti, nespėjo pagalvoti 
apie savo pirmtakes šioje slaptavietėje. Napoleonas mikliai, kaip 
prityrusi kambarinė, jau ištraukė smeigtukus, prilaikiusius atlasinį 
diržą, atsegė suknelę, kuri nuslydo ant grindų, O po jos 
neįtikėtinai greitai nutraukė apatinį sijoną ir marškinius. Sį kartą 
nė kalbos negalėjo būti apie lėtą ir švelnų pasirengimą, apie 
sumanų saldžiai aistringą nurenginėjimą, kuris tada Biutare pavertė 
Marijaną daugiau negu paklusnia visaapimančio geismo auka ir 
kuris Trianono laikais teikė tiek žavesio jų meilės preliudijoms. 
Per keletą sekundžių šviesiausioji kunigaikštienė Sant'Ana, likusi 
vien su kojinėmis, buvo nusviesta ant daigstytos žalios antklodės, 
grumdamasi su kažkuo, panašiu į skubantį kareivį, kuris suartėjo 
su ja neištaręs nė žodžio, apibėręs jos lūpas aistringais bučiniais. 

Tai buvo taip šiurkštu ir skubota, kad šį kartą ji nesuspėjo 
pajusti nuostabaus žavesio. Po kelių minučių viskas baigėsi. 
Pabaigai jo didenybė pabučiavo jos nosies galiuką ir patapšnojo 
per skruostą. 

- Mano miela mažoji Marijana! - pasakė jis su kažkokiu 
grauduliu. - Iš tiesų tu esi Žavingiausia iš visų moterų, kurias 
esu kada nors sutikęs. Aš smarkiai būgštauju, kad tu priversi 
mane visą gyvenimą daryti kvailystes. Tu vedi mane iš proto! 

Bet šie geri žodžiai negalėjo paguosti “mielos mažosios 
Marijanos", kurios lūkesčiai buvo apvilti, todėl ji buvo pikta, 
be to, nemaloniai jautėsi, kad atrodo truputį juokingai. Ji su 
įniršiu pastebėjo, kad tą akimirką, kai ji patikėjo, jog iš tiesų 
vėl turi savo mylimąjį, vėl juos susies brangūs ir svaiginantys 

ankstesnės meilės saitai, ji tik patenkino staigų pašėlusį vedusio 
vyro geismą; vyro, kuris galbūt bijojo, kad jį užtiks Žmona, ir, 
be abejo, jau gailėjosi, kad neteko galvos. Nesivaldydama ji 
nutraukė nuo lovos antklodę, norėdama prisidengti nuogumą, ir 
atsikėlė. Palaidi plaukai nuvilnijo iki pat klubų, apgobdami ją 
juoda blizgančia skraiste. 

- Aš nepaprastai laiminga, jūsų didenybe, kad suteikiau jums 
malonumo, - pasakė ji šaltai - Ar galiu tikėtis, kad jūs 
išsaugosite savo palankumą man? 

Jis suraukė antakius, padarė grimasą ir taip pat atsikėlė. 


- Dar ko! Dabar tu pradedi pūstis? Suprask, Marijana, aš 
gerai žinau, kad neskyriau tau tiek laiko, kiek anksčiau, bet 
tu, aš manau, esi pakankamai protinga ir suprasi: čia viskas 
pasikeitė, ir aš daugiau negaliu elgtis su tavimi kaip... 

- Kaip viengungis! Aš žinau! - pasakė Marijana ir staigiai 
nusisuko nuo jo, norėdama prieiti prie veidrodžio šalia židinio 
ir susitvarkyti šukuoseną. 

Jis nusekė paskui ją, apkabino, prigludo lūpomis prie jos 
nuogo peties, paskui garsiai nusijuokė. 

- Tu pasidarei labai išdidi! Tu vienintelė moteris, kuri sugeba 


priversti mane užmiršti savo pareigą imperatorienei, - pasakė 
jis droviai, ir tai tik pablogino padėtį. 
- Taip... aš didžiuojuosi, pone, - oriai ištarė ji. - Aš tik 


gailiuosi, kad priverčiau jus taip trumpai užmiršti ją. 

- Ko gi tu nori, pareiga yra pareiga... 

- Ir rūpestis kuo greičiau gauti įpėdinį! - užbaigė ji, tikėdamasi 
įgelti jam. 

Bet nieko neatsitiko. Napoleonas pasiuntė jai šviesų šypsnį. 

- Tikiuosi, kad jo nereikės ilgai laukti! Aš noriu sūnaus! 
Savaime suprantama. Ir aš tikiuosi, kad ir tu pagimdysi man 
storulį berniūkštį. Jei nori, mes pavadinsime jį Šarliu, kaip mano 
tėvas. 

- Ir kaip kažkoks ponas Deni! - įgėlė įsiutusi Marijana. 

Štai kaip jis dabar prabilo apie vaiką! Ir taip natūraliai, lyg 
jie jau seniai vedę. Ją apėmė neįveikiamas noras įskaudinti jį. 

- O gal tai bus mergaitė? - pasakė ji, pirmą kartą svarstydama 
tokią galimybę, nes iki šiol, vienas Dievas žino - kodėl, ji buvo 
tikra, kad būsimasis kūdikis bus berniukas. 

Bet visi jos mėginimai įsiutinti jį šiandien buvo neveiksmingi. 
Jis džiaugsmingai pareiškė: 

- Aš būsiu labai laimingas, jei gims mergaitė. Aš jau turiu 
du berniukus, tu Žinai? 

- Du? 

- Na taip, mažasis Leonas, gimęs prieš ketverius metus, ir 
mažylis Aleksandras, praeitą mėntsį išvydęs pasaulį Lenkijoje. 

Šį kartą nugalėta Marijana nutilo, ji buvo įskaudinta labiau 
negu galėjo įsivaizduoti. Ji dar nežinojo apie Marijos Valevskos 
sūnaus gimimą, ir ją ypač įskaudino tai, kad ji atsidūrė vienoje 
gretoje su kitomis imperatoriaus meilužėmis ir jos kūdikis - 
nori ji to ar ne - taps vienu iš nesantuokinių imperatoriaus 
vaikų. 

- Sveikinu! - pasakė ji beveik nejudindama lūpų. 

- Jei tu turėsi mergaitę, - tęsė Napoleonas, - mes pavadinsime 
ją korsikietišku vardu, gražiu! Leticija, kaip mano motina, arba 
Vanina.. man patinka šie vardai. Dabar skubėk rengtis. Baigsis 
tuo, kad užsitęsęs šis pasimatymas sukels įtarimą. 

Jis sunerimęs dėl to, ką gali pasakyti kiti? Ak, iš tiesų, jis 
taip pasikeitė. Jis visiškai atsidavė solidaus vedusio vyro 
vaidmeniui! Sudirgusi, bet vis dėlto greitai Marijana apsirengė. 
Jis paliko ją vieną, galbūt gailėdamasis jos drovumo, bet 
veikiausiai skubėdamas grįžti į kabinetą, pasakęs, kad nusileistų 
pas jį, kai bus pasiruošusi. Beje, Marijana irgi skubėjo: dabar 
ji norėjo kuo greičiau palikti šiuos rūmus, kur jos didžiajai 
meilei - ji tai jautė - galėjo būti suduotas pavojingas smūgis. 
Ji sunkiai galėjo atleisti jam už tokią skubotą meilės intermediją, 
panašią į miesčionio pigiai pirktą meilę! 

Kai ji įėjo į kabinetą, Napoleonas laukė jos su šaliku rankoje. 
Jis galantiškai apsiautė jos pečius ir netikėtai meiliai, tarsi vaikas, 
prašantis atleidimo dėl padarytos išdaigos, paklausė: 

- Tu kaip ir anksčiau myli mane? 

Užuot atsakiusi ji tik gūžtelėjo pečiais ir liūdnokai nusišypsojo. 

- Tai paprašyk manęs ko nors! Aš noriu suteikti tau 
malonumo. 

Ji buvo pasirengusi atsisakyti, bet staiga prisiminė, ką išvakarėse 
pasakojo jai Fortiunė ir kas taip jaudino jos draugę. Dabar - 
arba niekada - yra galimybė suteikti jai paslaugą ir truputį 
įpykinti imperatorių. Žiūrėdama tiesiai jam į veidą, ji apdovanojo 
jį Žavinga šypsena. 

- Siaip ar taip, yra kažkas, kam jūs per mane galėtumėte 
suteikti džiaugsmo. 

- Kas gi? 

- Ponia Gamelen. Pasirodo, kad kai jos namuose suėmė 
bankininką Uvrarą, kartu buvo suimtas ir generolas Furnjė-Sar - 
lovezas, kuris buvo ten visai atsitiktinai. 

Jei Marijana rengėsi įpykinti Napoleoną, jai tai visiškai pavyko. 
Maloni šypsena kaipmat dingo po Cezario kauke. Jis pasisuko 
į savo rašomąjį stalą ir nežiūrėdamas į ją sausai pareiškė: 

- Generolui Furnjė nebuvo kas veikti Paryžiuje be leidimo. 
Jo rezidencija - Sarla! Tegul jis ten ir sėdi. 

- Lyg jūsų didenybė nežino, - tęsė Marijana, - kokie švelnūs 
saitai sieja jį su Fortiunė. Jie dievina vienas kitą ir... 

- Nesąmonė! Furnjė dievina visas moteris, o ponia Gamelen 
iš proto kraustosi dėl visų vyrų. Jie puikiai gali apsieiti vienas 
be kito. Jeigu jis buvo pas ją, tai, be abejo, dėl kitos priežasties. 

- Žinoma, - nesutrikdama sutiko Marijana. - Jis karštai nori 
atgauti savo vietą Didžiosios Armijos gretose ir... jūsų didenybė 
tai puikiai Žino! 

- Aš labai gerai Žinau, kas jis toks: maištautojas, skandalistas, 
pramuštgalvis, kuris nekenčia manęs ir negali man atleisti dėl 
mano karūnos! 

- Bet jis Žavisi jūsų šlove! - švelniai suburkavo Marijana, 
pati stebėdamasi tuo, kad randa argumentų apginti žmogui, kuris 
yra jai nemalonus. - Ir Fortiunė bus tokia laiminga! 

Napoleonui staiga kilo įtarimas, ir jis pažvelgė į ją. 

- Šis žmogus... o iš kur, tiesą sakant, jūs pažįstate jį? 

Marijaną apėmė velniška pagunda. Kaip jis reaguotų, jeigu 
jinai pasakytų jam, kad Furnjė jo didenybės vestuvių naktį 
bandė išprievartauti ją prie kažkokio sodo vartų? Be abejo, jis 

įnirštų! Ir tas įniršis būtų jai puikus kerštas už viską, bet 
Furnjė kainuotų gyvybę arba užtrauktų jam amžiną nemalonę, 
o jis to nenusipelnė, nors ir buvo nepakenčiamas ir įžūlus! 

- Pažinoti jį - per stipriai pasakyta! Tiesiog aš mačiau jį 
kartą vakare pas ponią Gamelen. Jis buvo atvykęs iš savo 
Perigoro ir maldavo ją užtarti jį. O aš pasistengiau greičiau 
išeiti, nes man pasirodė, kad generolas ir mano draugė labai 
nori pasilikti vienu du! 

Imperatoriaus juoko protrūkis rodė, kad jai pavyko. Napoleonas 
priėjo prie jos, paėmė ranką, pabučiavo ir nepaleisdamas jos 
nuvedė prie durų. 

- Gerai! Tu laimėjai! Pasakyk tai pasileidėlei Fortiunė, kad 
netrukus ji vėl pamatys savąjį kaimo gaidį! Aš paleisiu jį iš 
kalėjimo, ir rudeniop jis grįš į savo postą. Dabar greičiau bėk. 
Man reikia dirbti. 


Jie atsisveikino prie slenksčio: jis lengvai nusilenkė, ji padarė 
tradicinį reveransą - taip iškilmingai, taip išdidžiai, tarytum jie 
už šių uždarų durų tik kalbėjosi saloninėmis temomis. Apolono 
galerijoje Marijana sutiko Diuroką, kuris laukė jos, norėdamas 
palydėti iki karietos, ir ištiesė jai ranką. 

- Na, kaip? Patenkinta? 


- Labai, - vos ištarė Marijana. - Imperatorius buvo... labai 
mielas! 
- Tai tikras pasisekimas, - sutiko vyriausiasis maršalas. - 


Dabar jūs visiškai įsigijote jo malonę! Ir jūs dar nežinote tos 
malonės ribų! Bet aš galiu jums tai pasakyti, nes jūs, be abejo, 
netrukus gausite pranešimą apie jūsų paskyrimą. 

- Apie mano paskyrimą? Kokį paskyrimą? 

- Rūmų dama, štai taip! Imperatorius nusprendė, kad, kaip 
Italijos kunigaikštienė, jūs prisidėsite prie kitų užsieniečių freilinų, 
kurios pagal savo rangą nuo šiol yra paskirtos imperatorienės 
žiniai: hercogienė de Dalber, ponia de Perigor, kunigaikštienė 
Aldobrandini, kunigaikštienė Šiži, grafienė Bnakorsi.. Tai jums 
teisėtai priklauso. 

- Bet aš nenoriu! - susijaudinusi sušuko Marijana. - Kaip 
jis drįso tai padaryti? Paskirti mane savo žmonai, įpareigoti 
mane tarnauti jai, sudaryti jai kompaniją? Jis iš proto išėjo! 

- Prašau jus, tyliau! - skubiai ištarė Diurokas, neramiai 
dairydamasis aplink. - Per daug nepamėgdžiokite ponios de 
Perigor vertinimų. Ir svarbiausia, nepraraskite savitvardos. Dėl 
paskyrimo nuspręsta, bet dekretas dar nepasirašytas, nors grafienė 
Dorotėja jau pradėjo eiti savo pareigas, be to, kiek aš žinau 
nekantrų ir nepakenčiamą hercogienės de Montebelo charakterį, 
ta našta neatims jums per daug laiko. Išskyrus didelius priėmimus, 
kuriuose jūs privalote dalyvauti, jums nereikės suartėti su 
imperatoriene, būti jos draugijoje, kalbėtis su ja, lydėti ją 
karietoje... Žodžiu, tai tik garbingos pareigos, bet jų pranašumas 
tas, kad privers nutilti piktus liežuvius! 

- Jei taip reikia, kad aš turėčiau pareigas rūmuose, argi 
nebuvo galima paskirti manęs kam nors kitam iš imperatoriaus 
šeimos? Pavyzdžiui, princesei Polinai? Arba, dar geriau, 
imperatoriaus motinai? 

Šį kartą vyriausiasis maršalas iš visos širdies nusijuokė. 

- Mano brangioji kunigaikštiene, jūs pati nežinote, ką kalbate! 
Jūs pernelyg graži žavingajai pašėlusiai Polinai, o dėl ponios 
Motinos, tai jei norite greitai numirti iš nuobodulio, prisidėkite 
prie niūrių ir orių damų bataliono, kuris ją supa. Kai hercogienė 
d'Abrantė grįš iš Portugalijos, paklauskite jos, kaip ji, nuo 
vaikystės pažįstama su ponia Leticija, ištveria Brijeno viešbučio 
atmosferą ir nesibaigiantį pilstymą iš tuščio į kiaurą. 

- Na, gerai, - nusileisdama atsiduso Marijana, - aš vėl 
priversta pasiduoti! Taigi aš būsiu rūmų dama! Bet, dėl Dievo, 
brangusis hercoge, neskubėkite su šio žymaus dekreto pasirašymu! 
Kuo vėliau jis atsiras... 

- O, jei pavyks, aš galiu užvilkinti jį iki rugpjūčio, o gal 
net ir iki rugsėjo! 

Rugsėjis? Marijana iškart nusišypsojo. Rugsėjo mėnesį jos 
padėtis bus pakankamai pastebima ir jai nereikės rodytis rūmuose, 
nes, šknkstiniais jos paskaičiavimais, vaikas turi gimti pirmomis 
gruodžio dienomis. 

Ji išėjo į priebuųį ir nevalingai ištiesė Diurokui ranką 
pabučiuoti. 


- Jūs labai mielas, brangusis hercoge! Ir - tai kur kas 
brangiau - tikras draugas! 
- Man labiau patiktų pirmasis apibūdinimas, - ištarė jis, 


komiškai išsiviepdamas, - bet aš pasitenkinsiu ir draugyste. Iki 
greito pasimatymo, mieloji dama! 


Oranžinė saulė leidosi už Sen Klu kalvų, kur lengvas brizas 
lėtai suko vėjo malūnų sparnus. Lonšano promenadoje buvo 
gausu žmonių, ištisas žėrintis pasaulis: gražūs raiteliai, šviesūs 
tualetai ir įvairiaspalviai mundurai. Šią pavakario valandą čia 
buvo galima išvysti tik prašmatnias plunksnas,  nėrinius, 
brangenybes ir paauksinimus. Buvo laikoma geru tonu pasirodyti 
nesibaigiančioje virtinėje ekipažų, kurie lėtai kilo arba leidosi, 
dažnai iki vienuoliktos valandos vakaro, ilga alėja. Tai tapo 
madinga Liudviko XVI valdymo laikais - tokius pasivažinėjimus 
mėgo senosios turtingos Lonšano abatijos lankytojos, dailios 
koketės ir dainininkės, ir ne mažiau populiarūs jie buvo tarp 
Direktorijos dabitų. 

Vakaras buvo toks nuostabus, kad Marijana nutarė pratęsti 
malonumą ir grįžti į namus neskubėdama. Šiandien ji pirmą 
kartą pasinaudojo nauju ekipažu - atvira puskariete, kurią 
Arkadijus užsakė karietų meistrui Keleriu. Tai buvo Arkadijaus 
siurprizas jos sugrįžimo proga. Su žaliomis aksominėmis pagalvėmis 
ir blizgančiais vario pagražinimais puskarietė atrodė prabangi ir 
buvo labai patogi. Daugelis žvilgčiojo į puikų ekipažą ir tą, 
kuri jame sėdėjo: moterys smalsiai, vyrai su neslepiamu 
susižavėjimu, kurį kėlė tiek atsilošusi ant pagalvių žavinga jauna 
moteris, tiek ketvertas baltų kaip sniegas žirgų, kuriuos valdė 
išdidžiai pasipūtęs ir savimi pasitikintis Grakchas su nauja juoda 
paauksuota livrėja. Kai kurie, pažinę Marijaną, siuntė jai šypsenas 
arba lenkėsi. Tarp jų buvo madam Rekamjė, baronienė de 
Zokur, grafienė Kilmanzeg ir kunigaikštienė de Taleiran, kuri, 
susitikusi jos puskarietę, audringai pasveikino ją su savininkės 
mina. Matyt, šviesioji dama laikė save pirmąja, atradusia šią 
naująją Paryžiaus aukštuomenės žvaigždę. Kai kurie vyrai prijodavo 

ir nusiėmę skrybėles bučiavo jai ranką, 0 tuo metu jų žirgai 
žingine ėjo šalia puskarietės, bet Marijana neturėjo noro pradėti 
tuščių pokalbių. Ji tenkinosi tik šypsena, pasisveikinimo žodžiais 
ir nesulaikė ių, net gražuolio kunigaikščio Poniatovskio, kuris 
buvo pasiryžęs pasukti atgal ir lydėti ją, nors jis ir jojo į Sen 
Klu, kur jo laukė imperatorius. Ji mieliau atsidavė liūliuojančiam 
puskarietės sūpavimui ir visa krūtine traukė į save šiltą orą, 
persmelktą saldaus žydinčių akacijų ir kaštonų aromato. Jos 
abejingas žvilgsnis klydinėjo margu srautu, pagyvėdamas tada, 
kai ji išvysdavo pažįstamą veidą. 

Tačiau kai judėjimas buvo sustabdytas, kad galėtų pravažiuoti 
kunigaikštis de Kambaseras, pasipuošęs savo įprastais paauksuotais 
rūbais, virš kurių kilo trigubas seno bonvivano pagurklis ir 
išpudruotas 1780 metų perukas, Marijanos dėmesį patraukė vienas 
raitelis. Jis smarkiai išsiskyrė iš visos šios puošnios minios, beje, 
ne tiek kostiumu, kiek būdingu įsidėmėtinu veidu ir visa savo 
išvaizda. Jis artėjo šonine alėja, tvirtai valdydamas gražų auksakartį 
bėrį ir sveikindamasis su daugybe jam besišypsančių moterų; 
atrodo, kad susidariusi spūstis jo nė trupučio nejaudino. 

Iš apgulusio liemenį tamsiai žalio munduro su raudonais 
antsiuvais, iš aukštą apykaklę puošusio Šventojo Aleksandro 
kryžiaus ir savitos formos didelės juodos skrybėlės, papuoštos 
plunksnomis, Marijana suprato, kad tai rusų karininkas, nors 
ant jo krūtinės ir švietė raudonas Garbės legiono kryžius. Be 
abejo, tai buvo vienas iš caro ambasadoriaus atašė; ambasadorių, 
senąjį kunigaikštį Kurakiną, ji dažnai sutikdavo pas Taleiraną. 
Bet šio karininko ji niekada nematė, nors kitų, tokių kaip 
Neselrodė arba Rumiancevas, veidai jau buvo jai pažįstami. 
Tačiau šis veidas iškart krito į akis. 

Pirmiausia jis buvo puikus kavaleristas. Tai matėsi iš to, kaip 
lengvai, savotiškai grakščiai jis sėdėjo balne, tačiau „kartu jautėsi 
ir jėga - ją liudijo tobulos raumeningų kojų, aptrauktų odinėmis 
briedkelnėmis, linijos. Jo figūra irgi buvo gana įstabi: labai 
platūs pečiai ir siauras mergaitiškas stuomuo. Bet nuostabiausias 
buvo jo - blondino - veidas su siaurais bakenbardais, kurie 
smygsojo ant skruostų tarsi auksinės drožlės; veido bruožai buvo 
griežti, kaip graikų skulptūros, o skaisčiai žalios akys - truputį 

ikypos, laukinės - išdavė azijietišką kraują. Šiame žmoguje buvo 
kažkas totoriška. Artėdamas prie puskarietės, jis pristabdė savo 
arklį. 

Galiausiai jis visiškai sustojo per kelis žingsnius nuo Marijanos, 
bet... tik tam, kad atkreiptų dėmesį į, jos arklius. Jis įdėmiai 
apžiūrėjo kiekvieną arklį nuo ausų iki uodegos, truputį atsitraukė, 
norėdamas pasigrožėti visu ketvertu, vėl priartėjo... Marijana 
pagalvojo, jog jis net nušoks nuo arklio, kad geriau apžiūrėtų 
juos, bet čia jo Žvilgsnis užkliudė jaunąją moterį, ir vėl prasidėjo 
“apžiūra". 

Tarsi prikaustytas prie balno, per kokius du metrus nuo 
Marijanos karininkas ėmė dėmesingai apžiūrinėti ją kaip 
entomologas, atradęs retą vabzdį. Jo įžūlus vertinantis žvilgsnis 
nuslydo nuo tankių tamsių plaukų prie veido, kuris jau išraudo 
nuo pasipiktinimo, paskui prie liauno apskrito kaklo, pečių ir 
krūtinės, kuri nedelsiant buvo uždengta juodai auksiniu kašmyro 
šaliku. Pasipiktinusi, nemaloniai pasijutusi, tarsi parduodama vergė, 
jį deginančiu žvilgsniu nužvelgė storžievį, bet jis, atrodo, net 
nepastebėjo to - taip buvo pasinėręs į apžiūrinėjimą. Negana 
to, jis išsitraukė iš kišenės monoklį ir įsidėjo jį į akį, kad būtų 
patogiau grožėtis. 

Marijana greitai pasilenkė į priekį ir skėčio galu bakstelėjo 
Grakcho petį. 

- Daryk ką nori, - pasakė ji jam, - bet važiuojam iš Čia! 
Matyt, šitas subjektas nusprendė riogsoti čia iki Paskutiniojo 
teismo dienos. 

Jaunasis vežėjas pažvelgė į nepažįstamąjį ir nusijuokė. 

- Matyt, jūsų skaisčiausioji šviesybė įsigijo naują gerbėją! 
Pažiūrėsime, ką aš galiu padaryti. Beje, atrodo, kad mes jau 
važiuosime. 

Iš tiesų ilga karietų eilė pajudėjo. Grakchas supliekė arkliams, 
bet rusų karininkas liko vietoje. Jis tik truputį pasisuko balne, 
nenuleisdamas akių nuo karietos ir jos šeimininkės. Tada įniršusi 
Marijana sviedė jam: 

- Akiplėša! 

- Nereikia pykti, ponia kunigaikštiene! - pasakė Grakchas. - 
Tai rusas, ir visiems žinoma, kad rusai neišmano taisyklių. Jie 

laukiniai! Šitas tikriausiai neištars nė trijų žodžių prancūziškai. 
Tiesiog jis nemoka kitaip parodyti, kad jūs jam patikote. 

Marijana nieko neatsakė. Karininkas, be abejo, kalbėjo 
prancūziškai. Šios kalbos mokymasis buvo privalomas rusų 
bajorams, O jis aiškiai gimė ne dūminėje pirkioje. Be abejo, 
jis buvo kilmingas, nors jo elgesys nedarė garbės jo išsiauklėjimui. 
Pagaliau svarbiausia buvo atsikratyti jo. Gerai dar, kad jis jojo 
priešinga kryptimi. 

Bet kai jos puskarietė pravažiavo pro Kustu šedevrą - trejus 
arkinius pynučius, sudarančius Majo vartus į Bulonės mišką, ji 
išgirdo Grakcho balsą: jis ramiai paskelbė, kad rusų karininkas 
tebėra Čia. 

- Ką? Jis seka paskui mus? Bet juk jis jojo į Sen Klu... 

- Gal jis ir jojo tenai, bet dabar jau ne, kadangi yra 
užpakalyje mūsų. 

Marijana atsisuko. Grakchas buvo teisus. Rusas taip ramiai 
sekė paskui juos už kelių metrų, lyg tai buvo jo teisėta vieta. 
Pamatęs, kad jaunoji moteris žiūri į jį, jis plačiai jai nusišypsojo. 

- O! - sušuko ji. - To jau per daug! Paragink arklius, 
Grakchai! Ir risčia! 

- Risčia? - sutriko jaunuolis. - Bet aš galiu ką nors partrenkti! 

- Tu pakankamai vikrus ir to išvengsi. Aš pasakiau: risčia! 
Reikia parodyti, ką gali tokie arkliai ir toks šaunus vežėjas 
kaip tu! 

Grakchas žinojo, kad ginčytis su šeimininke beprasmiška, kai 
Ji kalba tokiu tonu. Ekipažas trūktelėjo į priekį ir nurūko keliu 
iš Nėjos, perkirto Žvaigždės aikštę, kaip ir anksčiau papuoštą 
absurdiška Triumfo arka iš spalvotos drobės, ir išlėkė į Eliziejaus 
laukus. Stovėdamas ant sėdynės, tarsi graikų vežėjas, įsikarščiavęs 
Grakchas visa gerkle šaukė “saugokis", pamatęs menkiausią kliūtį 
arba atsitiktinius pėsčiuosius. Tie, beje, sustodavo, priblokšti 
reginio: elegantiška puskarietė, traukiama vėju skrendančių keturių 
baltų kaip sniegas žirgų... ir visu greičiu ją besivejantis raitelis. 
Pamatęs, kad puskarietė pasileido risčia, karininkas paspaudė 
pentinais savo arklį ir ėmė vytis su tokiu įkarščiu, kuris aiškiai 
rodė, kokį malonumą jis jaučia. Jo skrybėlė nulėkė, bet jis net 
neatkreipė į tai dėmesio. Vėjas plaikstė šviesius jo plaukus, o 

jis ragino savo arklį laukiniais šauksmais, kurie susiliejo su 
Grakcho šaukimu. Sunku buvo jiems likti nepastebėtiems, ir 
daugybė vėpsotojų nustebę lydėjo akimis šį gyvą viesulą. 

Griausmingai dardėdama puskarietė pralėkė Santarvės tiltu, 
aplenkė Įstatymų leidžiamojo korpuso sienas. Rusas baigė pasivyti, 
ir Marijana buvo kaip nesava. 

- Mes taip ir nesugebėjome atsikratyti jo prieš grįždami į 
namus! - sušuko ji. - Mes jau beveik sugrįžome. 

- Tikėkitės! - atsakė Grakchas. - Štai ir pagalba! 

Iš tiesų, paskui juos pasileido kitas raitelis. Tai buvo lenkų 
ulonų kapitonas, kuris, matydamas rusų karininko aiškiai 
persekiojamą dailią puskarietę, nusprendė, jog reikia įsikišti. 
Marijana su džiaugsmu pamatė, kaip jis užkirto kelią rusui, 
kuris norom nenorom buvo priverstas sustoti, kad neišlėktų iš 
balno. Grakchas instinktyviai įtempė pavadžius.  Puskarietė 
sumažino greitį. 

- Dėkoju, pone! - šūktelėjo Marijana, 0 tuo metu abu 
raiteliai tramdė savo arklius. 

- Jūsų paslaugoms, gerbiamoji ponia! - atsakė tas džiaugsmingai, 
pakeldamas prie mėlynai raudonos kepurės pirštine apmautą 
ranką, kuria paskui trenkė rusų karininkui antausį. 


- Oho, panašu į nedidelę dvikovą! - pastebėjo Grakchas. - 
Špagos kirtis už šypseną... nieko sau! 

- Na, ko tu kišiesi visur, kur tik ką nors pamatai? - supyko 
Marijana; ji nepajėgė klausytis Grakcho plepėjimo. -- Greičiau 
nuvežk mane ir grįžk pažiūrėti, kaip viskas baigsis! Ir būtinai 
sužinok, kas šie ponai! Aš pažiūrėsiu, ką galiu padaryti, kad 
sukliudyčiau dvikovą. 

Netrukus ji išlipo savo namų kieme ir išsiuntė Grakchą į 
įvykio vietą. Bet kai jaunasis vežėjas po kelių minučių sugrįžo, 
jis negalėjo pranešti jai nieko naujo. Abu priešininkai jau buvo 
dingę, 0 susirinkusi nedidelė minia išsiskirstė. Marijana smarkiai 
sunerimo dėl šio incidento, nes būgštavo, kad jis nuskambės 
daug plačiau, negu yra to vertas, ir apie jį sužinos imperatorius. 
Ji padarė tai, ką visada darydavo panašioje situacijoje: ėmė 
laukti grįžtančio Arkadijaus, norėdama aptarti su juo šią problemą. 

Nuo vakar dienos vikonto de Žolivalio padėtis Marijanos 
namuose šiek tiek pasikeitė. Po ilgo pokalbio, kurio metu jis 
buvo supažindintas su naujausiais Italijos įvykiais, dainininkės 
impresarijus Žolivalis buvo paaukštintas ir gavo iškart dvejas 
pareigas: naujosios kunigaikštienės reikalų valdytojo ir sekretoriaus; 
nuo šiol jo rankose buvo visi namų reikalai, ypač finansiniai, 
ir visa, kas buvo susiję su Luka. Su juo Marijana galėjo daugiau 
nebijoti klastingų Matėjo Damianio intrigų, tarus, kad Koradas 
Sant'Ana nusileido ir paliko jį sekretoriumi. O gal vis dėlto 
kitas užėmė jo vietą?.. 

- Neabejotina, - padarė išvadą Arkadijus pokalbio pabaigoje, 
- kad jūs turite gyventi turtingiau negu Marija Stela. Be viso 
kito, jums reikalinga dama kompanionė ar bent skaitovė... 

- Žinau, - nutraukė jį Marijana, - bet aš to nedarysiu. Be 
to, nemėgstu, kai man skaito; man visiškai nereikalinga dama, 
kuri mane lydėtų, ypač jei mūsų brangioji Adelaidė staiga išmes 
iš galvos kvailystes ir prisimins mus... 

Čia debatai buvo nutraukti, ir savo veiklos pradžiai Arkadijus 
gavo slaptą misiją: pamėginti sutrukdyti beprasmišką karininkų 
dvikovą; šią misiją jis, patenkintas šypsodamasis, sutiko atlikti, 
prieš tai paklausęs Marijanos, kuriam iš varžovų ji atiduoda 
pirmenybę. 

- Koks čia klausimas! - sušuko ji. - Žinoma, lenkui! Juk 
jis išgelbėjo mane nuo akiplėšos, be to, rizikavo gyvybe! 

- Mano brangioji, - nesutrikdamas pasakė Arkadijus, - patirtis 
i1mokė mane, kad tais atvejais, kai gelbstimos moterys, jų 
išgelbėtojai ne visada turi teisę į dėkingumą. Viskas priklauso 
nuo to, ką gelbėjo. Štai kad ir jūsų draugė Fortiunė Gamelen. 
Galiu duoti ranką nukirsti, kad ji nė už ką pasaulyje ne tik 
nenorėtų būti "išgelbėta" nuo jūsų persekiotojo, bet ir laikytų 
savo mirtinu priešu tą lengvabūdį, kuris įsikišo. 

Marijana gūžtelėjo pečiais. 

- O, aš žinau, Fortiunė apskritai dievina vyrus, 0 ypač tuos, 
kurie dėvi mundurus. Rusas būtų jai tikras grobis! 

- Galbūt ne visi rusai, bet jau šis - būtinai! 

- Iš tiesų galima pamanyti, kad jūs jį pažįstate! - pasakė 
Marijana, su nuostaba pažvelgusi į jį. - Tačiau jūsų ten nebuvo 
ir jūs nematėte jo. 

- Ne, - draugiškai sutiko Žolivalis, - bet jeigu jūs tiksliai 
apibūdinote, aš žinau, kas jis. Tuo labiau kad rusų karininkai 
su Garbės legiono kryžiumi gatvėje nesirodo. 

- Tai kas gi jis? 

- Grafas Aleksandras  Černyšovas, Rusijos imperatoriaus 
gvardijos kazokų pulkininkas, jo didenybės caro Aleksandro I 
adjutantas ir jo ryšininkas su Prancūzija. Jis yra vienas geriausių 
pasaulio kavaleristų ir pats atkakliausias lovelasas abiejuose 
pusrutuliuose. Moterys dėl jo iš proto kraustosi! 

- Taip? Tik ne aš! - sušuko Marijana pasipiktinusi dėl to, 
kad Žolivalis taip maloniai apibūdino jos pašėlusį persekiotoją 
iš Lonšano. - Ir jeigu ta dvikova įvyks, aš tikiuosi, kad lenkas 
nudurs jūsų kazoką taip lengvai, kaip kokį nors Sen Denio 
gatvės galanterininką!.. Gundantis ar ne, jis man tik storžievis! 

- Apskritai pirmą kartą apie jį taip kalba graži moteris. 
Būtų įdomu sužinoti, ar nepasikeis ši nuomonė ateityje! Gerai, 
gerai! Nepykite, - pridūrė jis, pamatęs pykčio kibirkštėles savo 


draugės akyse. - Aš pažiūrėsiu, ar galiu užkirsti kelią kraujo 
praliejimui. Bet abejoju... 
- Kodėl gi? 


- Todėl, kad lenkas ir rusas niekada neatsisakys tokios 
patogios progos sunaikinti vienas kitą. Abipusė, be to, pastovi 
neapykanta - normali jų būklė! 


Kitą rytą Arkadijus, išjojęs dar neišaušus, grįžo apie dešimtą 
valandą pranešti sode vaikštinėjančiai Marijanai, kad šįryt auštant 
įvyko dvikova kardais ir kad priešininkai, atsisakę susitaikyti, 
išsiskyrė lygiosiomis: vienas - Černyšovas - sužeista ranka, kitas 
- baronas Kozetulskis - prakirstu petimi. 

- Labai neapraudokite jo, - pridūrė Žolivalis, išvydęs širdgėlą 
Marijanos veide, - žaizda visai lengva ir padės jam išvengti 
kelionės į Ispaniją, kur imperatorius norėtų jį išsiųsti. Aš pranešiu 
jums, jei bus kokių nors naujienų apie jį, būkite rami. O dėl 
kito... 

- Kitas manęs nedomina! - sausai atrėžė Marijana. 

Švelniai ironiška šypsena, kuria Žolivalis apdovanojo ją, užgavo 
Marijaną ir ji, nepridūrusi nė žodžio, atsuko jam nugarą ir vėl 
tęsė pasivaikščiojimą. Ar tik kartais nesišaipo iš jos senasis jos 
draugas? Kokias mintis slėpė jis savo truputį skeptiška šypsena? 
Gal jis galvojo, kad ji buvo nenuoširdi teigdama, jog šis rusas 
jos nedomina, jog ji nėra panaši į visas tas moteris, kurias 
gražuolis kazokas lengvai pavergdavo? O gal tai širdies vienatvė 
jau nulėmė jai tapti lengvų intrigų auka, tų intrigų, kuriose 
tiek moterų ieško meilės, bet, deja, randa tik jos šešėlį? 

Ji žengė keletą žingsnių smėlėta alėja link baseino, kur tryško 
fontanas. Sodas buvo nedidelis, jame augo kelios liepos ir 
daugybė vasaros saulėje kvepiančių rožių. Baseine bronzinis 
delfinas nešė amūrą su paslaptinga šypsena. Nieko panašaus į 
Sant'Anos vilos stebuklus - jos didžiulius šniokščiančius vandens 
krioklius ir aukštai trykštančius fontanus, išpuoselėtas vejas ir 
pievutes, kur išdidžiai vaikštinėjo kilnūs balti povai, kur viešpatavo 
pasakiškas vienaragis. O čia žemė nedrebėjo po viesulu skriejančių 
gražuolių žirgų kanopomis, vienišas šuoliuojantis raitelis netrikdė 
nakties tylos, nusinešdamas su savimi priešaušry slogią paslaptį, 
o galbūt beviltišką nusivylimą... Čia buvo švelni, solidi, gerą 
išsiauklėjimą atitinkanti nedidelio Paryžiaus sodelio ramybė: kaip 
tik to, ko reikia vienišos moters melancholiškoms svajonėms. 

Delfino nešamas amūras šypsojosi po skaidriomis srovelėmis, 
ir jo šypsenoje Marijanai irgi pasivaideno ironija: “Tu juokiesi 
iš manęs, - pamanė ji, - bet kodėl?.. Ką padariau tau aš, taip 
tikėjusi tavimi, kurią tu taip apvylei? Tu šypsojaisi man tik 
norėdamas atgauti savo pirmykštę išvaizdą! Man, susituokusiai, 
tarsi priėmusiai vienuolės įžadus. Tu nenorėjai, kad santuoka 
taptų man kažkuo daugiau negu pasityčiojimu. Ir vis dėlto aš 
dabar ištekėjau antrą kartą... Bet tebesu tokia pat vieniša! 
Pirmasis vyras pasirodė esąs niekšas, antrasis - tik vaiduoklis, 
o žmogus, kurį aš myliu, tapo kitos moters vyru! Negi tu 
niekada manęs nepasigailėsi?“ 

Bet amūras tylėjo ir vis tebesišypsojo. Marijana atsidususi 
nusisuko ir atsisėdo ant samanoto akmeninio suolo, šalia kurio 
raudonavo vijoklinės rožės krūmas. Ji pajuto tuštumą širdyje. 

Širdis tarsi pavirto į vieną iš tų dykumų, kurias viesulas sukuria 
per vieną naktį, pašėlusiu greičiu nušluodamas viską iki paskutinės 
nuolaužos, viską, net išbraukdamas iš atminties tai, kas buvo 
anksčiau. Ir kai Marijana, norėdama įžiebti savyje palengva 
blėstančią liepsną, prisiminė meilės beprotybę, siautulingą 
džiaugsmą, aklą nusivylimą, kurį neseniai kėlė jai vien vardas, 
vien jos mylimojo paveikslas, prislėgta pastebėjo, kad daugiau 
nejaučia savo pačios pergyvenimo atgarsio. Tai buvo... taip, tai 
buvo panašu į jai papasakotą istoriją, kurios herojė buvo kita. 
Iš toli, tarsi iš milžiniškų tuščių salių anfilados gelmės jai 
pasivaideno įtikinantis Taleirano balsas: “Tokia meilė ilgai 
netruks..." Galimas daiktas, jis buvo teisus, jis “jau" buvo teisus? 
Galbūt iš tiesų jos... didžioji meilė Napoleonui. pamažu blėso, 
pavirsdama tik švelnumu ir susižavėjimu, tais smulkiais skatikais, 
kurie lieka nuslūgus putojančio didelių aistrų aukso srautui. 


Trečias skyrius 


Lemtingas balius 


Liepos pirmosios vakarą begalinė ekipažų virtinė nutįso 
Monblano gatve, užpildydama gretimus skersgatvius, net 
įsibraudama į didelių privačių namų kiemus, kurių dvigubi vartai 
buvo atdari, kad būtų šiek tiek daugiau erdvės ir galimybė 
išvengti spūsties. Pas Austrijos ambasadorių, kunigaikštį Svarcen- 
bergą, buvo rengiamas didelis balius. Buvo laukiama atvykstant 
imperatoriaus ir ypač imperatorienės, kurios garbei rengtos šios 
iškilmės. Beveik tūkstančiui dviems šimtams pakviestųjų tai buvo 
didelė privilegija, o tuo tarpu kokiems dviems trims tūkstančiams 
užmirštųjų teko pasilikti su nepaguodžiama neviltimi. 

Lėtai, viena po kitos karietos riedėjo trumpa topolių alėja, 
vedančia prie paradinės ambasados kolonados, šia proga apšviestos 
didžiuliais antikos fakelais, kurių liepsna linksmai blyksėjo nakties 
tamsoje. Namai, anksčiau priklausę madam de Monteson, 
morganatinei Orleano hercogo žmonai, nebuvo didingi ir negalėjo 

prilygti šalia esančiai prabangiai, turtingai Rusijos ambasadai, 
Napoleono įkurdintai dabartiniuose Teliusono namuose, kuriuos 
jis išpirko iš Miurato už milijoną, tačiau austrų ambasada buvo 
puikiai papuošta, 0 už jos tęsėsi didžiulis parkas, kuriame buvo 
termos ir Apolono šventykla. 

Šis parkas davė ambasadoriui įdomią idėją, kad galėtų priimti 
visus, kuriuos jis norėjo pakviesti. Jo salonų galimybės buvo 
ribotos, todėl jis liepė pastatyti iš plonų lentų didžiulę laikinąją 
balių salę; ji buvo uždengta vaškuotu audeklu ir lengva galerija 
sujungta su priėmimų salonais. Jau kokią savaitę visas Paryžius 
tik ir kalbėjo apie pasakišką tos salės grožį. 


Sėdėdama Taleirano karietoje - jis manė, kad turi lydėti ją 
šį vakarą, nes tam tikra prasme jis padėjo jai oficialiai įžengti 
į Paryžiaus aukštąją visuomenę, - Marijana, kaip ir visi kiti, 
gana ilgai laukė, įstrigusi tarp bankininko Pergo ir ambasados 
namų, kol pagaliau įžengė į peristilį, uždengtą didžiuliais raudonais 
kilimais. 

- Prestižiška atvykti sekunde anksčiau iki imperatoriaus, a? 
- pratarė Benevento kunigaikštis, nepaprastai santūrus ir kaip 
visada itin elegantiškas su savo juodu fraku, kurį margino tik 
Austrijos ordinai ir juostelės, iš kurių garbingiausias - Aukso 
Vilnos - kukliai slėpėsi tarp baltų kaip sniegas jo kaklaraiščio 
klosčių. - Dauguma visada atvyksta pernelyg anksti, kad būtų 
pastebėti. O šiandien, aš tuo neabejoju, žiūrės tik į jus. 

Ir iš tiesų Marijana šią naktį atrodė tokia gražuolė, kad 
kvapą gniaužė. Šviesiai auksinę medžiagą jos suknelei po ilgų 
svyravimų išrinko pats Lerua; suknelė puikiai derinosi prie 
gintarinio jos odos atspalvio ir brangenybių apsodų, o brangenybės 
buvo didžiuliai, pasakiški burtininkės Liusindos smaragdai, iš 
kurių stebuklingoms juvelyro Nilo rankoms pavyko padaryti 
papuošalą kaip tik šiam vakarui. Jie sužaibavo žaliais žaibais, 
kai jaunoji moteris paliko karietos prieblandą ir pasirodė žavingoje 
salonų šviesoje. Jie taip pat įžiebė nuostabą ir pavydą moterų 
ir net jų kavalierių akyse. Bet aistringi vyrų žvilgsniai krypo 
taip pat ir į puikiųjų brangenybių šeimininkę. Ji atrodė kaip 
nepaprasta auksinė statula, ir visi vyrai, žiūrėdami, kaip ji lėtai 

artėja lengvai šnarant ilgam šleifui, nežinojo, kuo jiems labiau 
žavėtis: ar jos tobulu, lyg nutekintu veidu, nepriekaištinga krūtine, 
ant kurios virpėjo švytinčios žalios ašaros, akių spindesiu, ar 
nepaprastai jaudinančiu švelniu besišypsančių lūpų išlinkimu. Vis 
dėlto nė vienas iš jų nebūtų drįsęs aiškiai parodyti jos sukeliamo 
instinktyvaus geismo, beje, ne tiek dėl to, kad tai buvo 
imperatoriaus privilegija, kiek dėl didingos šios akinančios jaunos 
moters laikysenos. 

Kiekviena Ievos duktė didžiuotųsi pasipuošusi šiomis neregėtai 
vertingomis brangenybėmis. Ko gero, tik ponia Meternich, neseniai 
tapusi kunigaikštiene, galėjo pasigirti panašaus darbo brangak- 
meniais. Tačiau kunigaikštienė Sant'Ana nešiojo juos abejingai, 
beveik su liūdesiu. Atrodė, jos nėra po šiais papuošalais, kurie 
spindėjo kaip ir reto atspalvio jos didelės akys. 

Prislopintas  šurmulys pakilo pasirodžius nepaprastai, bet 
įspūdingai porai, kurią sudarė ji ir senas “šlubasis velnias“: jo 
rūstumas ir amžius pabrėžė jos grožį ir spindesį. Taleiranas 
neabejojo, kad sukels furorą, ir slėpė šypseną po diplomato 
abejingumo kauke. Tarp pakviestųjų jis pažino gražuoles, 
garsiausias ir elegantiškiausias imperijos moteris, tokias kaip 
hercogienė de Ragiuz, kuri buvo pasipuošusi briliantais, 
padovanotais jai tėvo, bankininko Pergo, arba maršalo Nėjaus 
žmona su safyrais, tarp kurių, kaip buvo kalbama, kai kurie 
priklausė Marijai Antuanetei. Čia buvo ir labai aukštos kilmės 
austrų damos: grafienė Ziči su savo garsiaisiais rubinais ir 
kunigaikštienė  Esterhazi, kurios brangenybių rinkinys buvo 
laikomas didžiausiu visoje Habsburgų imperijoje. Tačiau nė vienai 
iš jų nepavyko nustelbti jaunos moters, kuri ėjo įsikibusi į jo 
parankę ir kurios jis negalėjo nelaikyti savo paties kūriniu. Net 
senasis kunigaikštis Kurakinas, kuris buvo panašus į skęstantįjį 
briliantų upėje, net kilmingos rusų damos, kurių nežmoniškai 
dideli brangakmeniai, sakytum, buvo atvežti tiesiai iš pasakiškos 
Holkondos, nublanko prieš jaunosios jo palydovės žavesį ir 
karališką gracingumą. Marijanos triumfas džiugino jį kaip artistą. 

Bet Marijana nieko nematė, nieko negirdėjo. Jos veidą tarsi 
kaukė dengė mechaniška šypsena. Ją apėmė keistas pojūtis, kad 
tik į Benevento kunigaikščio alkūnę atsirėmusi jos pirštinėta 

ranka buvo iš tiesų gyva. Visa kita atrodė tuščia, inertiška: 
tarsi puošnus fasadas, už kurio niekas negyvena. 

Ji niekaip negalėjo suvokti, kodėl yra čia, šioje erdvioje 
ambasadoje, tarp nepažįstamų žmonių, kurių piktą smalsumą, 
godumą ji jautė. Ko ji atėjo ieškoti? Apgailėtino pasisekimo 
tarp šių aukštuomenės žmonių? Jie galėjo iki soties piktžodžiauti 
apie jos istoriją ir dabar, be abejo, mėgino įsiskverbti į ją 
gaubiančią paslaptį - paslaptį kilmingos merginos, kuri iš meilės 
imperatoriui nusileido iki teatro scenos, bet buvo išaukštinta 
labiau nei kada nors jungtuvėmis,  nepaprastesnėmis ir 
paslaptingesnėmis negu visas jos gyvenimas. 

Ji su kartėliu pagalvojo, kaip jie piktdžiugiautų, jei žinotų, 
kad ši pavydą kelianti moteris jautėsi nelaiminga ir vieniša, nes 
jos krūtinėje apmirusi širdis spaudė „kaip sustingusios lavos krūva. 
Nebėra meilės! Nėra ugnies! Nėra gyvenimo! Nieko nebėra! 
Jos moteriškumas, tobulas grožis, žavesys, visa joje, kam reikėjo 
gyvenimo ir karštos meilės, pavirto išdidžiu šaltumu ir vienatve. 
Ji su liūdesiu stebėjo nedidelę sceną, vykstančią jos akivaizdoje: 
džiaugsmingai sušukęs, jaunas husarų leitenantas nuskubėjo prie 
jaunutės merginos, kuri įėjo lydima įspūdingos, plunksnomis ir 
briliantais pasipuošusios motinos. Miniatiūrinė mergelė nešvytėjo 
grožiu: liguista pernelyg apskrito veido spalva, neįtikėtinai nedrąsi 
išvaizda. Ji buvo rausvo, labai sunkaus gazo suknele, todėl jos 
eisena buvo nevikri, bet į ją žvelgiančio husaro akys švytėjo 
kaip Žvaigždės, tuo tarpu nei į Marijaną, nei į kitas gražias 
moteris jis nekreipė dėmesio. Jam ši mažytė mergina, nežymi 
ir neišvaizdi, buvo gražiausia iš moterų, nes jis mylėjo ją, ir 
Marijana iš visos širdies pavydėjo šiai mergaitei, kuri neturėjo 
nė dalelės to, ką turėjo ji, tačiau buvo daug turtingesnė už 
ją! 

Jaunoji pora dingo minioje, ir Marijana su atodūsiu palydėjo 
juos akimis. Beje, atėjo metas ir jai pasisveikinti su šeimininkais, 
sutinkančiais svečius didelės salės tarpdury, kur prasidėjo galerija, 
vedanti į baliaus patalpas. 

Ambasadorius, kunigaikštis Karlas fon Švarcenbergas, buvo 
kokių keturiasdešimties metų amžiaus vyras, augalotas brunetas, 
apsitempęs baltu munduru, kuris, atrodė, tuoj plyš nuo jo galingų 

raumenų. Iš jo dvelkė jėga ir atkaklumas. Šalia stovinti princesė 
Polina buvo smulki ir grakšti, nepaisant paskutinių nėštumo 
dienų: savo nėštumą ji sumaniai slėpė po didžiuliu auksinio 
atspalvio šaliku. Marijana su nuostaba ir susižavėjimu žvelgė į 
šią aštuonių vaikų motiną, kuri atrodė kaip jauna mergina ir 
buvo kupina gyvenimo džiaugsmo. Sveikindamasi su šios žavingos 
moters vyru, princu Juozapu, Marijana vėl pasakė sau, kad 
meilė yra labai nuostabus jausmas. 

Mintimis būdama toli, ji vis dėlto įstengė laisvai atsakinėti 
į džiaugsmingus austrų sveikinimus ir nuolankiai leido Taleiranui 
nuvesti ją į galeriją, vedančią į baliaus salę. Ji iš visų jėgų 
bandė nepasiduoti jos protą apimančiam sąstingiui - nuostabiam 
nebūties pojūčiu. Žiūtbūt reikia rasti čia ką nors, kas ją 
sudomintų, reikia bent vaizduoti, kad ji jaučia malonumą šioje 
šventėje, ir tuo nudžiuginti savo draugą Taleiraną, kuris labai 
tyliai vardijo jai pažįstamus užsienio atstovus. Bet visiems šiems 
žmonėms ji buvo tokia abejinga! 

Pavojingą tamsą, kurioje apgraibomis klydinėjo Marijana, 
perskrodė skardus balsas, 4durio savininkas su stipriu rusišku 
akcentu pareiškė: 

- Aš reikalauju pirmojo valso, brangusis kunigaikšti! Ji man 
skolinga! Aš jai jau sumokėjau kraujo kaina ir esu pasirengęs 
sumokėti dar dvigubai brangiau! 

Tai buvo žemas bosas, kuris dundėjo tarsi Uralo akmenys, 
bet jam pavyko pagaliau grąžinti Marijaną ant tvirtos žemės. 
Ji pamatė, kad šio balso savininkas yra ne kas kitas, 0 jos 
pašėlęs persekiotojas, kuris vijosi ją Bulonės miške, tas, kurį ji 
pati jau pavadino kazoku. Taip, priešais ją stovėjo šis bjaurus 
Černyšovas! 

Su iššaukiama išvaizda jis užstojo jai kelią ir nors kreipėsi 
į Taleiraną, bet įžūlus mongoliškas jo žvilgsnis įsisiurbė į 
Marijanos veidą. Jaunoji moteris nežymiai gūžtelėjo pečiais, bet 
neslėpė niekinamos šypsenos. 

- Aš jums skolinga? Bet aš net nepažįstu jūsų. 

- Jeigu jūs manęs nepažįstate, tai kodėl suraukėte antakius, 
pamačiusi mane? Taip daroma išvydus įkyrėjusį pažįstamą. 

Pasakykite, kad aš jums nepatinku,  gerbiamoji ponia, bet 
nekalbėkite, kad nepažįstate manęs! 

Marijanos akys svaidė žalius pykčio žaibus. 

- Jūs stačiai nepakenčiamas, pone, jūs darotės įžūlus. Jūs 
neabejotinai darote pažangą! Ar aš turiu pasakyti aiškiau? 

- Prašom, pamėginkite, tuo jūs nieko nepasieksite! Mano 
šalyje, kurios žmonės yra ryžtingiausi pasaulyje, mano atkaklumas 
tapo priežodžiu. 

- Į sveikatą! Bet dabar jūs įsitikinsite, kad aš esu ne mažiau 
atkakli. 

Nervingai  mosuodama vėduokle, ji norėjo eiti tolyn, bet 
Taleiranas, su linksma šypsena tylomis stebėjęs šį susikirtimą, 
atsargiai prilaikė ją. 

- Jeigu aš neįsikišiu, gali įvykti diplomatinis incidentas, a? - 
žaismingai pasakė jis. - O aš pernelyg myliu savo draugus, kad 
leisčiau jiems neprotingai įklimpti į nesusipratimų liūną. 

Marijana nustebusi pažvelgė į jį, jos žvilgsnis buvo tikras 
atlaidaus išdidumo šedevras. 

- Ponas jūsų draugas? O, kunigaikšti!.. Aš žinojau, kad jūs 
pažįstate visą pasaulį, bet nesitikėjau, jog taip nevykusiai renkatės 
draugus! 

- Brangioji kunigaikštiene, - nusijuokė Taleiranas, - pažabokite 
truputį savo išdidumą, kad suteiktumėte man malonumo. Aš 
mielai pripažįstu, kad grafas Černyšovas demonstruoja kovingą 
galantiškumą, kuris gali atrodyti pernelyg stačiokiškas rafinuotam 
gražios moters skoniui. Ką padarysi? Tai pagarbos vertas vyras 
ir kartu... laukinė siela! 

- Aš didžiuojuosi tuo! - šūktelėjo rusas, įsmeigęs į jauną 
moterį nedviprasmišką žvilgsnį. - Tik laukiniai moka sakyti tiesą 
ir nesigėdi savo troškimų. Karščiausias mano noras - išsikovoti 
šokį su gražiausia dama iš visų, kurias esu matęs gyvenime, ir 
jei įmanoma, šypseną! Aš pasiryžęs prašyti to ant kelių, čia ir 
tučtuojau, jei taip reikia. 

Šį kartą Marijanos pyktį pamažu pakeitė nuostaba. Ji nė 
minutės neabejojo, kad šis keistas žmogus gali tuoj pat įvykdyti 
savo ketinimą ir pulti prieš ją ant kelių pačiame baliaus įkarštyje, 
nesiBijodamas sukelti naują skandalą. Ji įžvelgė jo pašėlusią 

prigimtį; tai buvo vienas iš tų nenuspėjamų ir įnoringų Žmonių, 
kurių ji visada instinktyviai bijojo. Taleiranas tikriausiai jautė tą 
patį, nes jis vėl paskubėjo įsikišti: Vis tebesišypsodamas jis 
truputį stipriau suspaudė Marijanos ranką. 

- Jūs gausite savo šokį, brangusis grafe. Bent jau aš to 
tikiuosi, jei kunigaikštienė Sant'Ana teiksis atleisti jūsų totoriškus 
pokštus, bet neskubėkite ir palikite ją trumpam su manimi. Čia 
yra daug norinčių pasisveikinti su kunigaikštiene, kol ji neatsidavė 
šokiams. 

Černyšovas tuoj pat pasitraukė iš kelio ir ramiai nusilenkė; 
tas nusilenkimas Marijanai pasirodė truputį grėsmingas. 

- Aš sutinku, - pasakė jis trumpai, - bet aš grįšiu. Iki greito 
pasimatymo, gerbiamoji ponia. 

Pagaliau vėl eidama į baliaus salę, Marijana su palengvėjimu 
atsiduso ir apdovanojo savo kavalierių dėkingumo kupinu žvilgsniu. 

- Dėkoju jums, kad padėjote atsikratyti, kunigaikšti! Šitas 
rusas per daug įkyrus! 

- Kaip tik tai teigia dauguma moterų. Tiesa, jos tai sako 
su atodūsiu ir visai kitu tonu. Galbūt ir jūs kada nors atsidusite! 
Jis labai žavus, ar ne? 

- Nesitikėkite to. Aš jaučiu silpnybę civilizuotiems Žmonėms. 

Jis pažvelgė į ją nuoširdžiai nustebęs. 

- Ak! - tepasakė jis. - Aš nemaniau... 


Nuostabi baliaus salė, pastatyta tik vienai nakčiai, buvo tikras 
meno stebuklas. Lengvas mėlyno audeklo sienas dengė žibančio 
gazo klostės, nuo kurių leidosi įvairiausių spalvų tiulio šilko 
girliandos. Gausybė medinių paauksuotų šviestuvų su neregėta 
daugybe žvakių sudarė pasakišką apšvietimą. Į salę vedanti 
galerija buvo papuošta lygiai taip pat. Pro atvirą aukštos arkos 
angą matėsi iliuminuotas parkas. Iš išorės šią salę - beje, 
pastatytą didžiulio išdžiūvusio baseino dugne - apšvietė aliejiniai 
Žibintuvėliai originaliuose šviestuvuose. 

Kai Marijana įėjo ten už parankės su Taleiranu, daugybė 
porų šoko grojant Vienos orkestrui; tviskančios suknelės ir 
mundurai sukosi užburtu valso ritmu - valso, kurio populiarumas 
per keletą metų pavergė Europą. 

- Aš nepakviesiu jūsų šokti, nes tokiam pratimui nesu 
tinkamas, - pasakė Taleiranas, - bet manau, kad jums nepristigs 
kavalierių. 

Iš tiesų keli jauni karininkai, stumdydami vienas kitą, artėjo 
prie jaunosios moters, trokšdami įtraukti ją į sūkurį, kuris buvo 
toks tinkamas mėginimams sugundyti. Ji visiems mandagiai 
atsisakė, bijodama skandalo, kurį galėjo sukelti rusas; ji visą 
laiką jautė į save įsmeigtą atkaklų jo žvilgsnį. Marijana pastebėjo 
savo draugę Dorotėją de Perigor tarp grafienės Ziči ir hercogienės 
Dalberg ir norėjo prieiti prie jos, bet buvo paskelbta, kad 
atvyko jų didenybės, ir ji sustingo vietoje, orkestras nutilo, o 
šokėjai nuolankiai išsirikiavo abiejose salės pusėse. 

- Mes atvažiavome kaip tik laiku, - juokdamasis pastebėjo 
Taleiranas. - Truputį vėliau imperatorius būtų pralenkęs mus. 
Nemanau, kad jam tai būtų patikę, a? 

Bet Marijana nesiklausė jo. Staiga jos dėmesį prikaustė vienas 
vyriškis; jo galva buvo iškilusi virš kitų pakviestųjų, kurie grūdosi 
anapus plačios tuščios erdvės, paliktos karališkajai porai praeiti. 
Akimirką jai pasirodė, kad ji tapo auka nejtikimo panašumo, 
haliucinacijos, kurią sukėlė troškimas, galbūt taip giliai paslėptas 
slapčiausiose jos širdies kertelėse, kad ji to net nesuvokė. Bet 
ne... šis griežtas profilis, šis truputį įžūlus, liesas veidas su 
drąsos antspaudu, įdegęs, tamsus kaip arabo, šios žėrinčios, giliai 
įkritusios akys, valingos, truputį pašaipios raukšlės prie burnos, 
ryškių kontūrų lūpos, tankūs juodi plaukai, sušukuoti truputį 
netvarkingai - šukuosena atrodė taip, lyg plaukus būtų sutaršiusi 
audra, - pagaliau šitie platūs pečiai po tamsiais drabužiais, 
dėvimais taip laisvai... ar gali būti žemėje Žmogus, toks panašus 
į $;) Visai netikėtai, pirma negu dvejojančios Marijanos lūpos 
ryžosi ištarti jo vardą, iš susijaudinimo virpanti jos širdis sušuko: 

- Jasonas! 

- O, iš tiesų! - suskambėjo šalia jos ramus Taleirano balsas. 
- Štai ir mūsų draugas Boforas! Aš žinojau, kad jis turi 
atvažiuoti, bet nesitikėjau pamatyti jį čia. 

Akimirką Marijana atitraukė akis nuo amerikiečio ir su 
nuostaba pažvelgė į senąjį diplomatą. 

- Jūs žinojote? 

- Argi yra kas nors, ko aš nežinau? Girdėjau, kad kažkoks 
pasiuntinys, beje, daugiau oficiozinis negu oficialus, turi šiomis 
dienomis atvykti į Paryžių neva perduoti Jungtinių Valstijų 
vyriausybės linkėjimus, ir aš sužinojau, kas jis. 

- Jasonas - ambasadorius? Tuo sunku patikėti! 

- Aš juk nesakiau - ambasadorius, aš sakiau - pasiuntinys 
ir pridūriau: daugiau oficiozinis negu oficialus. Dalyko esmę 
nesunku suprasti Nuo to laiko, kai jo brolis tapo Ispanijos 
karaliumi, imperatorius nori pasisavinti Ispanijos kolonijas 
Amerikoje ir aktyviai ten agituoja; į tai viltingai žvalgosi 
prezidentas Medisonas. Pirmiausia jis nejaučia jokios pagarbos 
nuverstajam karaliui, silpnapročiui Ferdinandu VII, o antra 
vertus, mano, kad laikydamasis protingo neutralumo, galės gauti 
kaip kompensaciją Floridą; tai Ispanijos valda ir logiškai žiūrint 
ji turi tapti amerikiečių nuosavybe, kadangi 1803 metais 
Bonapartas jau pardavė Luizianą amerikiečiams. Bet tyliau! Štai 
imperatorius... 

Pasirodė Napoleonas su savo mėgstamu žaliu gvardijos jėgerių 
munduru, vesdamas už rankos Mariją Liudviką, pasipuošusią 
rausva, briliantais nusagstyta atlaso suknia. Juos lydėjo šauni 
svita, kurioje, be imperatoriaus seserų ir jo karinių vadų, buvo 
Italijos vicekaralius, žavingasis princas Eugenijus ir jo žmona, 
Bavarijos princesė Augusta, Viurcburgo hercogas, Ispanijos 
karalienė ir visas būrys valdininkų. 

Kaip ir kiti, Marijana padarė reveransą, bet nesusilaikė ir 
pasuko galvą. Jos žalių akių žvilgsnis atkakliai smigo į Jasoną, 
kuris irgi nusilenkė savo aukštu stuomeniu. Jis nematė jos. Jis 
nežiūrėjo į šią pusę. Visas jo dėmesys buvo nukreiptas į duris, 
iš kur pasirodė imperatoriškoji pora, paskui į imperatorių. Jis 
nepaprastai atkakliai ir tiesiai žiūrėjo į blyškų Korsikos Cezario 
veidą; žvelgdamas į šią romėnišką kaukę, Jasonas tarsi ieškojo 
atsakymo į kažkokį klausimą. 

Bet Napoleonas, šypsodamasis čia jaunajai žmonai, čia 
šeimininkui, kunigaikščiui Švarcenbergui, ėjo netardamas niekam 
nė žodžio ir pasisveikindamas tik nežymiai linktelėjo vienam 
kitam iš pakviestųjų. Atrodė, kad jis skuba išeiti į parką, kur 
buvo paruoštas didelis fejerverkas. Gal jį vertė tai daryti kas 

minutę vis labiau alsinanti kaitra, tvyrojusi po vaškiniu stogu, 
o parke visur tryško daugybė fontanų. Jis net nepažvelgė į jam 
paruoštą sostą. 

Už imperatoriškosios poros ir jos svitos svečių minia greitai 
susiglaudė, kaip Raudonoji jūra už izraeliečių nugarų; tai rodė 
kupiną nusižeminimo norą kuo arčiau prieiti prie valdovų ir 
daug natūralesnį poreikį nieko nepraleisti iš įdomaus reginio. 
Vieną akimirką Marijana paskendo nėrinių ir šilko lavinoje, kuri 
išskyrė ją su jos palydovu, ir, atsidūrusi  kudakuojančio ir 
kirksinčio paukštyno centre, pasijuto neišvengiamai stumiama į 
lauką. Jasonas išnyko grūstyje, ir visi jos mėginimai vėl pamatyti 
jį buvo beprasmiai. O dėl Taleirano, tai jinai jį tiesiog užmiršo. 
Matyt, jis irgi pasimetė minioje. 

Ji jautė keistą karštligišką jaudulį, nekantrų priešiškumą visiems 
šiems žmonėms, kurie įsiterpė tarp jų, kai ji rengėsi bėgti pas 
savo draugą. Tik vėliau ji suprato, kad visiškai abejingai stebėjo 
praeinantį imperatorių, žmogų, kuriam dar neseniai buvo skirtos 
visos jos mintys, ir nusistebėjo tuo. Net tai, kad čia buvo 
Marija Liudvika, kuri dairėsi į visus susirinkusiuosius patenkintu 
tuščios savigarbos žvilgsniu, nepadarė jai įprasto erzinančio 
įspūdžio. Faktiškai ji beveik nematė karališkųjų jaunavedžių. Jos 
protą ir širdį užplūdo toks netikėtas ir nepaprastai gaivinantis 
džiaugsmas - vėl pamatyti Jasoną, Jasoną, kurio ji veltui laukė 
tiek dienų! Ji net nejautė pykčio pagalvojusi, kad jis, be abejo, 
gavo jos laišką, tačiau neatėjo. Ji nesąmoningai ir lengvai surado 
jam įvairiausių pateisinimų. Ji jau seniai žinojo, kad Jasonas 
Boforas gyvena ir elgiasi ne taip kaip visi! 

Ir tik kai pirmoji raketa išbarstė juodame danguje tumulą 
rausvų kibirkščių, kurios lėtai leidosi ant gėlynų, kur moterų 
brangakmeniai žėrėjo kaip antrasis Paukščių Takas, kai po šiuo 
spindinčiu lietumi kiekviena smulkmena, kiekviena figūra staiga 
išryškėjo tarp spindinčių grožybių, Marijana vėl pamatė Jasoną. 
Jis stovėjo su grupe vyrų, truputį nuošaliai, šalia baliustrados, 
juosiančios terasą, vedančią į švelniai apšviestą grotą, kurio viduje 
mirgėjo perlamutriniai atšvaitai. Susidėjęs rankas ant krūtinės, 
jūreivis žiūrėjo į viršuje spindinčias žvakes, kurias pagaminti 
broliams Rudžijeriams kainavo daug vargo; jis Žiūrėjo į jas taip 

ramiai, tarsi stovėtų ant savo laivo denio ir stebėtų mirgančias 
žvaigždes. Greitu judesiu užsimetusi ant rankos mėlyną savo 
suknelęs šleifą, Marijana, aplenkdama grupes, pasuko prie jo. 


Tai buvo nelengva. Svečių minia grūdosi aplink kilimais ištiestą 
terasą, kur krėsluose sėdėjo Napoleonas ir Marija Liudvika, ir 
užtvėrė kelią pas Jasoną. Jai teko gerokai pasistumdyti tarp tų, 
kurie užrietę nosis, nekreipė į ją jokio dėmesio ir mėgavosi 
neabejotinai pavykusiu spektakliu. Bet, pati gerai nesuvokdama 
kodėl, ji jautėsi kaip nusikamavęs plaukikas, staiga palietęs kojų 
pirštais pakrantės smėlį. Ji norėjo pasiekti Jasoną, tučtuojau 
pasiekti! Gal todėl, kad pernelyg ilgai laukė jo!.. 

Kai ji pagaliau užlipo ant laiptų, vedančių į grotą, dangų 
nušvietė daugybė raketų, kurių šviesa apsiautė Marijaną tokia 
ryškia aureole, kad visi, kurie buvo mažoje terasoje, nevalingai 
nukreipė žvilgsnius į šią gražią moterį; ji buvo tokia graži, kad 
atrodė, jog savo suknelėje ir pasakiškose brangenybėse 
sukoncentravo visą šventės spindėjimą. 

Jasonas Boforas, kuris stovėjo truputį nuošaliai ir svajojo 
atsirėmęs į didžiulę gėlių vazą, irgi pamatė ją. Vieną akimirką 
jo abejingų veidu nuvilnijo ištisa jausmų gama: nuostaba, 
nepasitikėjimas, susižavėjimas, džiaugsmas... Tačiau tai buvo panašu 
į tuoj pat užgesusį žaibą. Jis buvo absoliučiai ramus, kai priėjo 
prie jaunos moters ir pagarbiai nusilenkė. 

- Labas vakaras, gerbiamoji ponia! Turiu prisipažinti, kad 
grįždamas į Paryžių tikėjausi patirti susitikimo su jumis džiaugsmą, 
tik nė nemaniau, jog tai įvyks čia. Nuoširdžiai jus sveikinu! 
Šiandien jūs nuostabi! 

- Bet juk aš... 

Išmušta iš vėžių Marijana žiūrėjo į jį ir nieko nesuprato. 
Koks šaltas, manieringas, beveik oficialus tonas... o juk ji ėjo 
prie jo ištiesusi rankas, džiaugsmo kupina širdimi, beveik 
pasiruošusi pulti jam į glėbį... Kas galėjo atsitikti, kad taip 
pasikeitė Jasonas, jos draugas, vienintelis žmogus, išskyrus Žolivalį, 
kuriuo ji pasitikėjo šiame niekšiškame pasaulyje? Kaipgi taip? 
Jis net nenusišypsojo! Nepasakė nieko, išskyrus reikiamus banalius 
žodžius? 

Skausmingomis pastangomis, nes jos išdidumas buvo užgautas, 
jai pavyko įveikti nusivylimą ir oriai sutikti šią netikėtą likimo 
grimasą. Pakėlusi galvą ir pradėjusi greitai vėduotis vėduokle, 
kad paslėptų pirštų virpėjimą, ji įstengė nusišypsoti, 0 jos balsas 
skambėjo nerūpestingai, kaip ir dera aukštuomenės damai. 

- Dėkoju, - pasakė ji minkštai, - bet man jūsų dalyvavimas 
čia tikrai netikėtas, - pridūrė ji, pabrėždama žodį “jūsų". - Jūs 
seniai Paryžiuje? 

- Dvi dienos. 

- Ak, štai kaip! 

Tušti žodžiai, įprastos frazės, kuriomis pasikeičia mažai 
pažįstami žmonės. Staiga Marijana panoro pravirkti dėl to, kad 
nepajėgia suprasti, kas atsitiko jos draugui. Ar buvo kas nors 
bendra tarp šio rafinuoto, mandagaus, šalto užsieniečio ir to 
žmogaus, kuris Matinjono dvaro paviljone maldavo ją išvažiuoti 
su juo į Ameriką, išvadavo ją iš Sajo akmenų kirtyklos, pagaliau 
prisiekė niekada neužmiršti jos "ir įpareigojo Grakchą rūpintis 
ja... 

Per tą laiką, kai Marijana veltui ieškojo tinkamos pokalbio 
temos, jos neapleido pojūtis, kad amerikietis ją atidžiai apžiūrinėja, 
ir tai slėgė ją. Taip trumpai būdamas Paryžiuje, jis, ko gero, 
dar nespėjo sužinoti apie naujas jos jungtuves ir, be abejo, 
manė, kad tai Napoleonas apsupo tokia prabanga savo mylimąją. 
Spindinčių jo akių žvilgsnis bėgiojo nuo smaragdų prie suknelės 
aukso ir atgal... negailestingas, kaltinantis... 

Jo tylėjimas darėsi slegiantis, nors aplinkui traškėjo fejerverkas. 
Marijana nedrįso pakelti akių į Jasoną iš baimės, kad jis 
pamatys jose ašaras. Su kartėliu pamaniusi, kad jie daugiau 
neturi ką pasakyti vienas kitam, ji lėtai pasisuko, norėdama 
grįžti į salę, bet jis sulaikė ją. 

- Jūs leisite man, gerbiamoji ponia?.. 

- Ką? - atsiliepė ji, apimta nevalingos vilties, kurią jai suteikė 
šie penki trumpi ją sustabdę žodžiai. 

- Aš norėčiau pristatyti jums savo žmoną. 

- Jūsų... 

Marijana užsikirto. Staiga ją visiškai apleido jėgos. Ji pasijuto 
silpna, sutrikusi, bevalė ir karštligiškai ieškojo ko nors, kas 

padėtų įveikti jaudinimąsi. Jos rankos nevalingai suglaudė vėduoklę 
ir taip smarkiai ją suspaudė, kad plonos dramblio kaulo plokštelės 
sutraškėjo. Tačiau Jasonas, nepastebėdamas jos būsenos, ištiesė 
ranką ir pakvietė moterį, kurios sutrikusi Marijana nepastebėjo, 
nes moteris buvo amerikiečio šešėlyje. Su siaubu, tarsi būtų 
išvydusi šmėklą, Marijana žiūrėjo į atsiradusią iš to šešėlio jauną 
moterį, neaukštą ir apyliesę, dėvinčią sidabro spalvos suknelę 
su juodais nėriniais. Pagal ispanų madą jos tamsūs plaukai buvo 
susegti ant pakaušio į aukštą kuodą, nuo kurio krito mantilija 
iš tokių pat nėrinių, kaip ir suknelės, o balta rožė virš kuodo 
ir keletas rožių suknelės iškirptėje užbaigė jos tualetą. Po 
Anantilija Marijana išvydo jauną, rimtą, ryškių bruožų veidą, 
plonas, dailiai išlenktas lūpas, nuo kurių dvelkė keistas tokio 
amžiaus būtybei liūdesys, dideles tamsias susimąsčiusias akis ir 
ryškiai užbrėžtus šviesioje odoje antakius. Visa tai kartu darė 
fizinio silpnumo, trapumo įspūdį, bet veido išraiška rodė išdidumą 
ir atkaklumą. 

Ar buvo graži ši moteris, staiga atsiradusi vasaros naktį, kad 
atimtų iš Marijanos džiaugsmą? Net mirties akivaizdoje ji nebūtų 
galėjusi to pasakyti. Jos sielą, širdį apėmė žiaurus nusivylimas, 
kuris pamažu pradėjo kelti jai skausmą. Tai buvo panašu į 
nuobodų, pilką lapkričio rytą pabudus iš kupino šilumos, 
džiaugsmo ir šviesos sapno, ir Marijana staiga panoro užmerkti 
akis, užmigti ir vėl pasinerti svajonėse... Tarsi pro tirštą rūką 
ji girdėjo nepažįstamajai skirtus Jasono žodžius ir, nors ir būdama 
sutrikusi, suprato, kad jis kalba ispaniškai. 

- Aš noriu supažindinti jus su vienu senu draugu. Jūs 
neprieštaraujate? 

- Žinoma, jei tai tikras draugas! 

Jos tonas, aiškiai nepagarbus ir nepatiklus, papiktino Marijaną. 
Staiga kilęs įniršis nustelbė skausmą ir sugrąžino jai savitvardą. 
Su pašaipia šypsena, kuri panieka atsakė į panieką, ji paklausė: 

- Kodėl aš negaliu būti “tikras" draugas? 

Gražūs moters antakiai pakilo aukštyn, bet ji atsakė labai 
rimtai: 

- Todėl, kad man atrodo, jog šioje šalyje žodžiui “draugystė" 
nesuteikiama tokia gili prasmė kaip pas mus. 

- Pas jus? Be abejo, jūs ispanė? 

Instinktyviai, kaip sugeba jūreiviai, pajuntantys artėjančią 
menkiausią audrą, Jasonas paėmė žmonos ranką ir stipriai 
suspaudė ją. 

- Pilara kilusi iš Floridos, - pasakė jis minkštai. - Jos tėvas, 
donas Augustinas de Kintana, valdė didžiules žemes šalia 
Fernandinos mūsų pasienyje. Nors miestas ir nedidelis, bet šalis 
didžiulė ir pusiau laukinė. Pilara pirmą kartą mato Europą. 

Ispanė sviedė į jį nepatenkintą žvilgsnį. 

- Tikiuosi, ir paskutinį! Aš nesiruošiu vėl atvažiuoti čia, o 
juo labiau pasilikti, nes man čia nepatinka. Mane traukia tik 
Ispanija, bet, deja, nė kalbos negali būti apie grįžimą tenai dėl 
baisaus karo, kuris ją alina! O dabar, mano drauge, jūs man 
pasakysite šios damos vardą? 

“Laukinė! - pratrūko viduje Marijana. - Primityvi, perdėm 
religinga ir pasipūtusi! Ir imperatoriaus priešas, galiu prisiekti! 
Negi man lemta sutikti šį vakarą tik laukinius? Po mongolo 
šita... mergšė!" 

Ją apėmė įniršis ir ji vos sulaikė pyktį, kuris drebino visas 
jos sielos kerteles. Kai Jasonas rengėsi pristatyti ją ir nežinodamas 
apie jos jungtuves būtų pradėjęs kalbėti klaikias nesąmones, ji 
aplenkė jį ir sausai pasakė: 

- Nesivarginkite. Sprendžiant iš jūsų žodžių, ponią Bofor 
galima pateisinti, kad ji nepažįsta visuomenės. Susitaikykite su 
tuo, kad aš informuosiu ją pati. Aš - kunigaikštienė Sant'Ana, 
ponia, ir jei vėl turėsiu malonumą matyti jus, tai žinokite, jog 
aš turiu teisę, kad į mane būtų kreipiamasi taip: “skaisčiausioji 
šviesybe!" 

Su pasitenkinimu išvydusi, kaip mėlynose Jasono akyse 
plykstelėjo nuostaba, ji nežymiai linktelėjo ir staigiai atsuko 
jiems nugarą, norėdama pasitraukti nuo jų ir galbūt susirasti 
Taleiraną. Tuo metu, aidint audringiems plojimams, fejerverkas 
jau baigėsi įspūdinga daugiaspalve alegorija, vaizduojančia du 
erelius - Prancūzijos ir Austrijos, sujungtus ponų Rudžijerių 
burtais. Bet šis nuostabus pirotechnikos kūrinys susilaukė tik 
niekinamo Marijanos žvilgsnio. 

“Kvaila, - pamanė ji, - kvaila ir pompastiška! Taip pat, kaip 
ir tai, kad aš užkroviau savo titulą ant šios prasčiokės galvos! 
Bet tai tik jos kaltė. Kaip aš norėčiau, kad ji skradžiai žemę 
prasmegtų!.. Mirusią ją pamatyti, mirusią! Tik pamanykit, ji jo 
žmona, jo Žmona!“ 

Dvi savybinio įvardžio raidės, nuo šiol siejančios Jasoną su 
Pilara, skausmingai erzino Marijaną, kaip bičių įkandimas. Ją 
apėmė pažįstamas noras bėgti, kur akys mato. Tai primityvus 
poreikis, kilęs galbūt iš amžių glūdumos, iš kažkokių protėvių 
klajoklių; ji pajusdavo jį kiekvieną kartą, kai kančia suspausdavo 
jos širdį, bet ne dėl nedrąsos ar baimės priešintis, o dėl 
būtinybės paslėpti nuo svetimų akių savo jausmus ir- atsiskyrus 
nuo visų, vienatvėje, surasti ramybę, kurios jai taip reikėjo. 

Ji mašinaliai nusekė paskui minią į baliaus salę, kur laukiant 
vakarienės vėl ėmė griežti smuikai, turėdama vienintelį tikslą - 
pasiekti savo karietą, savo namų ir kambario ramybę. Ši ambasada 
ir visi čia susirinkę žmonės dabar kėlė jai pasidygėjimą. Ne 
tai, kad čia buvo Napoleonas, kuris sėdėjo raudonamė 
paauksuotame soste, pastatytame salės gale jam ir Marij: 
Liudvikai, negalėjo sulaikyti Marijanos. Ji norėjo išeiti. Bet staig. 
ji pamatė prie jos einančią grupę damų su Dorotėja ir grafiene 
Kilmanzeg priešaky, ir šis reginys sukėlė jai nepasitenkinimą. 
Dabar ji turės šnekėti niekus, keistis tuščiomis frazėmis, kai jai 
taip reikia tylos, kad išgirstų keistus širdies šauksmus ir pabandytų 
bent ką nors suprasti. Ne, tai neįmanoma, ji nepajėgs ištverti... 

Beveik tuo pat metu ji pamatė šalia savęs Černyšovą ir 
daugiau nesvarstydama atsisuko į jį: 

- Jūs prašėte manęs šokio, grafe. Šis - jūsų, jeigu jūs norite. 

- Kaip žiauru, gerbiamoji ponia! Tikinčiojo neklausiama, ar 
jis nori prisiliesti prie dievybės!.. 

Ji šaltai pažvelgė rusui į akis. 

- Aš noriu tik sušokti šį valsą, ir nebandykite man meilintis, 
- griežtai atkirto ji. 

Šį kartą jis nieko neatsakė, tik nusilenkė ir nusišypsojo. 
Marijana nusviedė sulaužytą vėduoklę šokių rato pakraštyje, 
užsimetė ant rankos ilgą šleifą ir atidavė savo liemenį kavalieriaus 
rankai. Jis čiupo ją kaip plėšrūnas grobį ir įtraukė beveik į 

patį šokančiųjų centrą su tokia aistra, kad ji melancholiškai 
nusišypsojo. 

Rusas -buvo jai nemalonus, bet jis aiškiai geidė jos, ir 
Marijana, būdama  pasimetusi, negalėjo nepripažinti, kad 
susitikimas su žmogumi, jaučiančiu bent kokį jausmą, teikia 
paguodą. Jis šoko nuostabiai, nepaprastai puikiai jausdamas 
muziką, ir Marijanai, viesulu besisukančiai jo rankose, atrodė, 
kad ji skrenda oru. Valsas išjudino ją, ji nebejautė kūno 
sunkumo. Kodėl jis neišjudina ir jos sutrikusios sielos? 

Šokio metu kirsdama erdvią salę, ji pamatė imperatorių, kuris 
sėdėjo soste šalia imperatorienės ir tyliai kalbėjosi su ja, bet 
jos Žvilgsnis nesustojo prie jų. Tie du žmonės jos daugiau 
nedomino. O Černyšovas jau skraidino ją tolyn. Ji taip pat 
pamatė Jasoną, šokantį su žmona. Jų žvilgsniai susitiko, bet 
Marijana sudirgusi nukreipė akis, paskui, staiga pakurstyta grynai 
moteriško koketavimo demono, to kiekvienai užgautai moteriai 
būdingo vidinio poreikio atsakyti smūgiu į smūgį, skausmu į 
skausmą, ji akinamai nusišypsojo rusui. 

„- Kodėl jūs toks tylus, brangusis grafe? - paklausė ji 
pakankamai garsiai, kad amerikiečių pora išgirstų ją. - Negi 
džiaugsmas pavertė jus nebyliu? 

- Jūs uždraudėte man meilintis jums, kunigaikštiene, todėl 
aš nedrįstu duoti valios žodžiams, kad galėčiau išreikšti tai, ką 
jaučiu... 

- Blogai pažįstate moteris, jei tiesiogine prasme suprantate 
jų draudimą! Argi jūs nežinote, kad mums kartais patinka, kai 
mums prieštaraujama, su sąlyga, jei tai daroma meiliai? 

Žalios ruso akys patamsėjo ir pasidarė beveik juodos. Jis 
taip godžiai prispaudė ją prie savęs, jog neliko abejonių, kad 
jam teikia malonumą netikėtas suartėjimas. Jis buvo kaip nesavas 
iš džiaugsmo dėl netikėto jos meilumo, ir Marijanai pasirodė, 
kad jis tuoj pradės šaukti laukinius pergalės šauksmus. Bet jis 
susitvardė ir pasitenkino tuo, kad priglaudė skruostą prie jaunos 
moters smilkinio ir karštu alsavimu nutvilkė jos kaklą. Stipriai 
jo prispaustai Marijanai pasivaideno, kad ji šoka su gerai 
sureguliuotu automatu - tokie kieti buvo jo raumenys. 

- Labai neskatinkite mano neklusnumo, - šnibždėjo jis aistringai 
jai į ausį. - Aš galiu paprašyti daugiau, negu jūs sutiksite, o 
kai aš ko nors prašau, tai nesustojų, kol negaunu to, ko 
trokštu. 

- Bet... man atrodo, jūs jau gavote tai, ko norėjote? Argi 
mes nešokame kartu? Aš netgi nusišypsojau jums. 

- Tiesa! Tokią moterį, kaip jūs, visada reikia prašyti tik 
daugiau, visada truputį daugiau. 

- Ko gi, pavyzdžiui? - paklausė jaunoji moteris, iššaukiamai 
šypsodamasi. 

Bet, matyt, taip jau buvo lemta, kad ji nesužinotų, kaip toli 
šį vakarą nueis rnyšovas, pasinaudojęs jos palankumu. 
Nesuprantamai sušukęs - tas šauksmas privertė krūptelėti ir 
sustoti šalia šokančias poras, - jis taip staiga paleido Marijaną, 
kad ji tik per stebuklą išlaikė pusiausvyrą ir nenugriuvo. Paskui, 
nespėjusi pasipiktinti, ji pamatė, kaip rusų karininkas pasileido 
bėgti per salę, stumdydamas šokėjus ir versdamas juos iš kojų, 
puolė prie sienos ir nebijodamas nudegti abiem rankom čiupo 
dirbtinių rožių girliandą iš lengvos taftos, kuri užsidegė nuo 
pasvirusios žvakės. Bet buvo jau per vėlu... Liepsna pasiekė 
sidabro spalvos gazines drapiruotes ir ėmė greitai plisti. Po 
akimirkos liepsnojo visa siena. 

Išgąstingai šaukdami šokėjai metėsi į kitą salės pusę, kur 
stovėjo sostas. Marijaną pagavo bėgančiųjų srautas, ir ji atsidūrė 
visai netoli Napoleono, kuriam princas Eugenijus stengėsi padaryti 
praėjimą. Ji matė, kad jaunasis vicekaralius kažką šnibždėjo 
imperatoriui į ausį, O šis pasisuko ir griebė Mariją Liudviką 
už rankos. 

- Eikite! - pasakė jis. - Liepsna artėja, reikia važiuoti iš 
čia. 

Bet jaunoji imperatorienė, tarsi užburta ugnies, nepajudėjo iš 
vietos ir neatitraukdama akių žiūrėjo į degančią sieną. 

- Na, eikite gi, Liudvika! įsakė imperatorius, beveik 
traukdamas ją nuo sosto. 

Jis vargais negalais nusivedė ją į galeriją. Marijana norėjo 
bėgti jiems iš paskos, bet apdujusi minia nubloškė ją prie durų, 
vedančių į parką. Sios panikos jau niekas negalėjo sustabdyti. 

Bet štai užsidegė lubos. Liepsna siaubingai greitai persimetė 
prie kitos sienos. Nuo liepsnojančių lubų vienas po kito ant 
apkvaišusios minios ėmė kristi paauksuoti šviestuvai su 
degančiomis žvakėmis; jų svoris' kai ką užmušė, kai kieno 
suliepsnojo drabužiai. Iškart užsiplieskė vienos jaunos moters 
mėlyno tiulio suknelė. Pavirtusi gyvu deglu, nelaimingoji, beviltiškai 
šaukdama, aklai puolė į žmonių srautą, tačiau jai ne tik nepadėjo, 
bet ir stengėsi laikytis nuo jos toliau. Vis dėlto vienas karininkas, 
nusimetęs mundurą, pamėgino juo užgesinti ugnį, ir jie išnyko 
tarp bėgančiųjų. 

Labai greitai visus išėjimus, pradedant galerija ir baigiant 
kiaurymėmis drobėje, vaizduojančiomis langus, apėmė liepsna. Be 
to, užsidegė ir galerija, ir į ambasados salonus nurūko tikras 
ugnies vežimas. Liko vienintelis galimas išsigelbėjimo būdas - į 
parką vedančios aukštos stiklinės durys, ir minia puolė ten taip 
smarkiai, kaip užtvanką pralaužęs vanduo. Degančią salę pripildė 
troškūs tiršti dūmai, jie graužė akis ir trukdė kvėpuoti. 

Norėdami nuo jų pabėgti, vyrai ir moterys įnirtingai veržėsi 
prie išėjimo, jie darbavosi alkūnėmis ir kumščiais, gelbėdami 
savo gyvybę su neslepiamu pirmykščio savisaugos instinkto įniršiu. 
Moterys griuvo ir tuoj pat atsidūrė galbūt po kojomis tų, kurie 
visai neseniai lenkėsi bučiuoti jų pirštų; dabar tie piršteliai buvo 
be gailesčio trypiami, norint gauti vienintelę neįkainojamą dovaną 
- gryno Oro. 

Įtraukta į žūtbūtinės grumtynes dėl gyvybės, dusdama nuo 
dūmų ir spaudžiama visų šių sutvėrimų, su nuplėštu šleifu, 
sukrėsta Marijana matė aplink save tik išsprogusias akis, 
klykiančius, siaubo iškreiptus veidus. Nuo nepakenčiamo karščio 
ir salėje tvyrančių dūmų jai atrodė, kad jos plaučiai tuoj plyš. 
Netikėtai ji pažino Savarį, kuris buvo panašus į nevaldomą laivą 
audringoje jūroje. Policijos ministras, toks pat žalias kaip ir jo 
munduras, šaukė kažką nesuprantama, nesėkmingai mėgindamas 
įvesti tvarką. 

Į parką vedančios durys buvo čia pat, visai arti, bet suliepsnojo 
jas dengusi drapiruotė, ir pasidarė baisi grūstis, nes kiekvienas 
stengėsi peržengti slenkstį, kol ugnis jo nepalietė. Susidarė 
kamštis. Įstrigę svečiai nebegalėjo pajudėti nei atgal, nei pirmyn. 

Prasidėjo įnirtingos grumtynės. Kaškas įsirėmė alkūne į Marijanos 
krūtinę, kažkieno rankos įsikibo jai į plaukus. Jos laimei, netoli 
jos atsirado milžiniškas vyras, gauruotas kaip lokys; ant jo galingų 
pečių tviskėjo caro gvardijos kavaleristo munduras. Jis stačiai 
siautėjo, stumdydamas visus priešais save galingomis rankomis. 
Nukritęs šviestuvas uždegė jo plaukus. Jis šiurkščiai nusikeikė 
ir taip smarkiai pastūmė susigrūdusius žmones, kad jie šautė 
iššovė į lauką kartu su dūmų kamuoliais. Su skaudama krūtine, 
bet išgelbėta Marijana atsidūrė ant laiptų, vedančių į parką. 
Bet vos ji spėjo įkvėpti į plaučius ne tokio karšto oro, kai iš 
jos krūtinės išsiveržė skausmingas šauksmas. Šalia sudejavo kita 
moteris, paskui ėmė šaukti dar viena: dubenėliuose, kuriais taip 
gražiai buvo papuoštos baliaus salės sienos, degė alyva, ji lašėjo 
ant apnuogintų pečių, sukeldama baisų skausmą. Marijana puolė 
pirmyn, prie gaisruojančio baseino vandens; čia subėgo tarnai 
su kibirais ir dubenimis. Ji laiku spėjo ištrūkti. Baliaus salės 
duris apgaubė liepsna. 

Marijana pamatė, kaip ant kunigaikščio Kurakino, kuris leidosi 
laiptais, nukrito deganti sija. Podagros kankinamas rusų 
ambasadorius griuvo riaumodamas kaip sužeistas lokys, bet vienas 
prancūzų generolas tuoj pat puolė jam į pagalbą. 

Atsirėmusi į akmeninę statulą, kuri maloniai gaivino jos 
apnuogintą nugarą, Marijana plačiai atvertomis akimis žiūrėjo į 
parką, apmirusi iš siaubo, matydama šį niokojimo ir mirties 
vaizdą, šiurkščiai pakeitus; šventės žavesį, ir mėgino atgauti 
kvapą. Jai labai skaudėjo krūtinę, taip pat pečius, kur oda 
išsipūtė nuo nudegimų. Su dūmais ir suodžiais susimaišiusiu oru 
buvo sunku kvėpuoti. Baliaus salė, dabar visa apimta ugnies, 
atrodė kaip milžiniškas laužas, iš kurio liepsnos liežuviai kilo į 
juodą dangų, ieškodami kito grobio. Iš šio pragaro dar ištrūkdavo 
neaiškios figūros degančiais rūbais ir vaitodamos raičiojosi Žeme, 
mėgindamos atsikratyti ugnies įkandimų. 

Visur sužeisti, mirštantys, panikos apimti žmonės, nesupran- 
tantys, kur jie bėga. Marijana pamatė kunigaikštį Meternichą, 
kuris su kibiru vandens puolė gesinti gaisro. Ji taip pat pamatė 
bėgantį vyrą, kuris nešė ant rankų sidabro spalvos suknele 


68 


apsirengusią moterį, ir pažino Jasoną. Užmiršęs viską, išskyrus 
savo žmoną, jis gelbėjo iš pavojaus Pilarą. 

“Aš jam daugiau neegzistuoju, - susijaudinusi pamanė Marijana. 
- Jam rūpi tiktai ji!.. Jis net nepabandė sužinoti, ar aš likau 


gyva... 

Staiga ji pasijuto tokia silpna ir vieniša, neradusi nieko, kas 
galvotų apie ją, kad apsikabino Cereros statulą ir graudžiai 
pravirko. 

Šalia pasigirdo širdį veriantis klyksmas: 

- Antonija!.. Antonija!.. 

Atitrūkusi nuo skaudžių išgyvenimų, Marijana pamatė šalia 
savęs moterį ant muslino skudurų išsidraikiusiais plaukais; 
nepaisydama nėštumo, ji smarkiai bėgo, ištiesusi rankas į gaisrą. 
Marijana su siaubu atpažino diplomato marčią ir puolusi įkandin 
sulaikė ją. 

- Ponia!.. Kur jūs? Dėl Dievo... 

Jaunoji moteris įsmeigė į ją taip išplėstas iš baimės ir liūdesio 
akis, kad vargu ar ji ką nors matė. 

- Mano mergaitė! - sumurmėjo ji. - Mano Antonija!.. Ji 
ten! 

Staiga ji ištrūko iš Marijanos rankų ir vėl ėmė bėgti. 
Šaukdama ji priartėjo prie ugnies. Pasigirdo baisus traškėjimas, 
baliaus salės lubos griuvo, ir Marijana pamatė, kaip toje ugnies 
bedugnėje per akimirką dingo nelaimingos motinos figūra. 

Alpėdama iš siaubo, jausdama, kaip skrandis kyla į gerklę, 
Marijana susirietė ir pradėjo vemti. Smilkiniuose tvinksėjo, ją 
visą išpylė prakaitas. Pakėlusi galvą, ji pamatė, kaip orkestro 
muzikantai, suspėję išbėgti į parką, puolė prie sužeistųjų ir ėmė 
plėšti jų brangenybes. Nelaimei, tai darė ne jie vieni: užsiropštę 
ant ambasados tvoros prasčiokai, kurie džiaugsmingai šūkaudami 
stebėjo fejerverką, dabar irgi godžiai puolė grobį. Ištisos padugnių 
gaujos lipo per tvorą į parką žibančiomis tarsi išbadėjusių vilkų 
akimis ir ėmė plėšti taip tyliai, kaip šliaužiančios gyvatės. 

Nors ambasados personalas ir labai stengėsi, bet nepajėgė 
kovoti su šia šlykščia lavina, kuri buvo ne mažiau pavojinga 
negu ugnis. Keli vyrai pamėgino apginti užpultas moteris, bet 
jų buvo pernelyg mažai, kad galėtų pasipriešinti plėšikams. 

“Bet juk, - pamanė sukrėsta Marijana, - čia turėjo atsiųsti 
ugniagesius, kareivius... pagaliau ginkluotą imperatoriaus eskortą..." 
Deja, imperatorius išvažiavo, ir jo eskortas nulydėjo jį. Kiek 
laiko reikės, kad koks nors karinis dalinys ateitų padaryti tvarkos 
ir priverstų nešdintis banditus? Staiga kažkieno ranka nuplėšė 
jos diademą kartu su plaukų kuokštų, o paskui, sugriebusi 
smaragdų vėrinį, patraukė, kad atsikabintų sagtis. Marijana sušuko: 

- Gelbėkite! Plėšia!.. 

Kita ranka, šiurkšti ir bjauriai dvokianti, uždengė jai burną. 
Ji instinktyviai ėmė grumtis su užpuolėju - pailgo blyškaus veido 
vyru nuožmiomis akimis, apsirengusio purvina, prakaitu sumirkusia 
palaidine. Draskydamasi ir kandžiodamasi, ji ištrūko iš jo letenų 
ir laikydama vėrinį ėmė bėgti, bet jis dviem šuoliais pasivijo 
ją ir vėl sugriebė. Ji pajuto prie savo kaklo šaltą peilio geležtę. 

- Atiduok, - kimiu balsu suurzgė banditas, - jei ne, tai 
papjausiu! 

Jis truputį spustelėjo, ir plienas įsirėžė į švelnią odą. 

Sukaustyta baimės, Marijana pakėlė rankas, atsegė vėrinį, 
kuris nuslydo į plėšiko kišenę, paskui išsitraukė iš ausų tviskančius 
auskarus... Peilis dingo. Marijana pamanė, kad jis paliks ją 
ramybėje, tačiau ji apsiriko. Banditas išsiviepė ir palinko prie 
jos. Tiesiai į jos veidą tvokstelėjo vyno tvaikas, ir ji kone 
sustaugė iš pasišlykštėjimo, bet drėgna šalta burna jau prisispaudė 
prie jos lūpų ir nustelbė šauksmą bučiniu, nuo kurio jos širdis 
apmirė. Tuo pat metu banditas prispaudė ją prie savęs Ir 
šiurkščiai nusitempė į bijūnų klombą šalia įėjimo į giraitę. 

- Eikš čia, paukštyte! Nuo tokios gražuolės nepasitrauksi 
nepabandęs, 0 juo labiau nuo aristokratės! Retai kada taip 
sekasi! 

Atsikračiusi šlykščios burnos, Marijana ir toliau priešinosi; ji 
vėl ėmė šaukti šaižiu, beprotišku balsu, ir prievartautojas niekaip 
negalėjo to šauksmo nutildyti. Tada jis iš visų jėgų smogė jai 
į veidą ir bloškė ant žemės. Jis jau pasilenkė, norėdamas 
nutempti ją po šakomis, kai iš giraitę gaubiančios tamsos išniro 
vyriška figūra, puolė prie bandito ir nusviedė jį per du žingsnius 
nuo Marijanos. Rausvoje gaisro šviesoje ji pažino Černyšovą. 

Jo kaktą kirto kruvinas randas, rūbai buvo apdegę, bet jis 
atrodė guvus. 

- Pasitraukite, prašau jus! - sugriaudėjo jis“ - Prisiekiu 
šventuoju Vladimiru, aš dabar išmėsinėsiu šitą mužiką! 

Jis nežiūrėjo į Marijaną. Mirguliuojančioje kraupioje šviesoje 
ji matė, kaip žaliose jo akyse įsižiebė laukinis džiaugsmas, 
būsimojo mūšio džiaugsmas. Jo rankos buvo pasiruošusios griebti, 
jis sukaupė visas jėgas ir neturėdamas ginklo bei visiškai 
nesirūpindamas neseniai gauta savo žaizda, drąsiai stojo prieš 
niekšą, apsiginklavusį mėsininko peiliu. 

- Jis pavogė mano brangenybes, - sušnibždėjo Marijana ir 
perbraukė ranka per kaklą, kur peilis paliko kruviną pėdsaką. 

- Daugiau nieko? Jis neišprievartavo jūsų? 

- Jam neužteko laiko, bet... 

- Eikite kur nors ir pasislėpkite. Aš sugrąžinsiu jūsų 
brangenybes... O dėl šitos padugnės, tai tegul jis dėkoja Kazanės 
Dievo Motinai! Savo krašte aš negyvai užplakčiau jį rimbu, jei 
tik jis išdrįstų paliesti jus! 

Vyras nusikvatojo ir bjauriai nusikeikė, paskui pasukiojo savo 
juoda letena peilį. 

- Bet jis ginkluotas! - sudejavo Marijana. - Jis užmuš jus. 

Primerkęs akis taip, kad jos pavirto dviem siaurais įkypais 
plyšeliais, įdėmiai stebėdamas priešininką, kazokų pulkininkas 
niekinamai nusijuokė: 

- Jis? Jo peilis neišgelbės jam gyvybės. Aš plikomis rankomis 
sutramdau laukinius arklius ir užmušu meškas! Per dvi minutes 
aš pasmaugsiu jį, ar jis bus su peiliu, ar be peilio! 

Staigiai prišokęs Černyšovas griebė piktadarį už gerklės ir 
tasai, iš netikėtumo praradęs pusiausvyrą, sunkiai sudribo ant 
žemės, nespėjęs pasinaudoti peiliu. Šniokšdamas, pusiau prismaug- 
tas, jis stengėsi ištrūkti iš geležinių ruso gniaužtų. Peilis iškrito 
iš jo rankos ir Marijana, greitai pasilenkusi, bandė sučiupti jį. 
Bet banditas, nors ir liesas, buvo labai stiprus. Jis jau susitvardė 
ir staigiu judesiu išlaisvino kaklą. Abu priešininkai, virsdami 
vienas per kitą, susikibę vienas su kitu, tarsi dvi įniršusios 
gyvatės, įnirtingai grūmėsi ant šlapios pievutės žolės. 

Rusas gerai išmanė visas muštynių taisykles, ir Marijana dėl 
jo per daug nesibaimino. Bet staiga ji pamatė dar du su 
kepurėmis ir palaidinėmis, artėjančius prie besigrumiančiųjų: be 
abejo, jos skriaudiko draugai ėjo jam į pagalbą. Dabar kautynės 
tapo nelygios ir Černyšovui reikėjo pagalbos. Greitai apsižvalgiusi, 
ji pamatė parke didelę grupę kareivių, kurie, perlipę per tvorą 
nešėsi kibirus, kubilėlius ir medžiagą pirmajai pagalbai. 
Prisilaikydama savo suknelės liekanas, ji nubėgo prie jų, sustojo 
prie palinkusių ties sužeistaisiais vyrų žaliomis uniformomis ir 
sugriebė vieną iš jų už rankos. 

- Grafas Černyšovas! - sušuko ji. - Greičiau! Jam“ pavojus! 
Jie nužudys jį!.. 

Tas, į kurį ji kreipėsi, atsisuko, pažiūrėjo į ją... Ši pražūtinga 
naktis buvo tokia nereali, kad Marijana nė trupučio nenustebo, 
pažinusi Napoleoną. Pajuodęs nuo suodžių, jis rengėsi išnešti 
sužeistą moterį, kuri tyliai dejavo ant akmeninio suolo. Be 
abejo, tai jis, sugrįžęs prie degančios ambasados, atsivedė su 
savimi pastiprinimą, ir kareiviai dabar darė tvarką parke. 

- Kas ruošiasi jį nužudyti? - paklausė jis. 

- Žmonės... ten, giraitėje! Jie užpuolė mane, ir grafas atėjo 
į pagalbą! Greičiau, jų trys, jie ginkluoti, o jis plikomis rankomis... 

- Kokie tai žmonės? 

- Aš nežinau. Banditai! Jie perlipo per tvorą... 

Imperatorius išsitiesė. Po surauktais antakiais jo pilkų akių 
žvilgsnis pasidarė kietas kaip akmuo. Jis pašaukė: 

- Eugenijau! Diurokai! Čionai! Pasirodo, dabar ėmė žudyti. 

Ir Prancūzijos imperatorius, lydimas Italijos vicekaraliaus ir 
Friulio hercogo, kiek įkabindami leidosi gelbėti rusų pulkininko. 
Nusiraminusi dėl Černyšovo likimo, . Marijana mašinaliai sugrįžo 
prie baseino. Ji nebežinojo, nei ką jai daryti, nei kur eiti. 
Visiškai abejingai ji pažvelgė į pagaliau pasirodžiusius gaisrininkus 
ar bent jau tariamus gaisrininkus, nes jų buvo tik šeši... ir, 
sprendžiant iš eisenos, jie buvo visiškai girti. Pasigirdo įniršusio 
Savario šauksmai. 

- Jūsų tik šeši?.. O kur kiti? 

- Ne... nežinia kur, mano... mano generole! 

- O jūsų viršininkas? Tas kvailys Ledu, kur jis? 

- Kai... kaime, mano generole. 

- Šeši! - šaukė nesitverdamas pykčiu Savaris. - Šeši iš trijų 
šimtų! O kur siurbliai? 

- Ten... bet nėra vandens. Garinės Didžiuosiuose Bulvaruose 
užrakintos, 0 rakto nėra. 

- Kurgi tas raktas? 

Gaisrininkas bejėgiškai skėstelėjo rankomis, ir tai dar labiau 
įsiutino policijos ministrą. Marijana pamatė, kaip jis puolė pirmyn, 
tempdamas su savimi nelaimingąjį, kuris beviltiškai stengėsi išlaikyti 
pusiausvyrą, ir ji neabejojo, kad po kelių sekundžių Savario 
pyktis bus dar grėsmingesnis... 

Vis dėlto pagalba atvyko. Tai buvo imperatoriaus atvesta jo 
gvardija ir visas pėstininkų pulkas; jie dabar bandė išgelbėti 
ambasadą ir jos gyventojus. Iš bibliotekos Lua gatvėje buvo 
atneštos didelės kopėčios, ir baseinų vanduo ėmė lietis. Bet 
Marijanos dėmesys viskam, kas darėsi aplinkui, netrukus visiškai 
išblėso. Jei ėmėsi vadovauti imperatorius, viskas bus gerai. Ji 
girdėjo, kaip parke skamba metalinis jo balsas. 

Jos sieloje buvo tuščia, galva plyšo iš skausmo. Ji jautė, kad 
visas jos kūnas apdraskytas, bet neturėjo jėgų pasitraukti iš čia, 
susirasti karietą ir grįžti į namus. Kažkas sudužo joje ir galbūt 
dėl to ji abejingai žiūrėjo į klaikiai nusiaubtą parką. Didžiulis 
gaisras, per kelias minutes pavertęs pelenais elegantišką prašmatnią 
draugiją, palikęs po savęs tik sielvartą ir mirtį, pernelyg panėšėjo 
į jos pačios gyvenimą, todėl ji nebuvo per daug sukrėsta. 
Lemtingas balius smogė jai paskutinį smūgį, kurio ji nesijautė 
galinti ištverti. Ir nebuvo ko kaltinti, išskyrus save. Kaip ji 
galėjo būti tokia akla dėl savo pačios jausmų? Reikėjo tiek 
gudrauti, tiek kovoti su realybe, net su geriausių draugų nuomone, 
taip nesėkmingai kautis su neregima būtybe, kad pagaliau prieitų 
šią žiaurią išvadą, kuri įkūnijo nepaneigiamą tikrovę, privertusią 
ją pripažinti: ji myli vienintelį žmogų - Jasoną, pasirinkusį kitą 
moterį, mylėjo jį visada, netgi tada, kai manė, jog yra įsimylėjusi 
kitą, O jis atrodė jai vertas tik neapykantos. Kodėl ji to 
nesuprato, kai jis jos mergautiniame kambaryje Seltonhole 
suspaudė ją savo glėbyje, norėdamas pavogti bučinį, nuo kurio 
jai apsisuko galva? Kaip ji nesuprato savo džiaugsmo priežasties, 

kai jis pasirodė Šajo požemiuose, savo nusivylimo, kai jis paliko 
Paryžių neatsisveikinęs su ja, savo jaudinimosi, kai išvydo puokštę 
kamelijų, kurios buvo atneštos į jos buduarą prieš tą atmintiną 
koncertą, savo nekantravimo ir pagaliau baisaus nusivylimo, kai 
ji veltui laukė jo prieš išvykdama į Italiją, iki paskutinės minutės 
prieš beprasmiškas jungtuves? Jos ausyse dar tebeskambėjo pilnas 
dvejonių švelnus Adelaidės balsas: “O jūs esate tikra, kad 
nemylite jo?“ 

O, taip! Tada ji neabejojo, kad išgyvena aistringą potraukį, 
ir didžiavosi karštais kūniškos meilės ryšiais, kurie siejo ją su 
Europos valdovu. Po ką tik patirto siaubo staiga atsitokėjusi, 
Marijana suvokė tikrąją jausmo, siejusio ją su imperatoriumi, 
esmę. Ji mylėjo jį išdidžiai ir baimingai, mylėjo su džiaugsmu, 
kurį papildė nuostabus uždrausto vaisiaus ir pavojaus pojūtis, 
mylėjo su visu jaunystės karščiu ir kūno geismu, kuris jo dėka 
atskleidė jai nuostabius kerus, kylančius visiškai susijungus dviem 
kūnams. Bet dabar ji suprato, kad jos meilę sukėlė žavėjimasis 
ir palankumas. Ji atsidūrė nepaprastai šaunaus vyro valioje, 
kuriai niekas negalėjo atsispirti, ir kai jis paliko ją, sukėlęs 
tokias kančias, tada patirtas pavydas buvo žiaurus, deginantis, 
bet tam tikra prasme ir jaudinantis. Pavydas buvo ne toks 
skausmingas ir liūdnas, kaip šis smūgis, sukrėtęs visą jos esybę, 
išvydus amžinai susijungusius Jasoną ir Pilarą. Dabar, galutinai 
praradusi laimę, kurią likimas taip ilgai mėgino patikėti jos 
rankoms, Marijana pajuto, kad ji prarado ir norą gyventi. 

Stipresnis, negu jai atvykus į balių, pojūtis, kad ji yra tik 
tuščia marionetė, grįžo kartu su suvokimu, kad jos gyvenimas 
nepasisekė dėl jos pačios kaltės. Dėl išdidumo, būdama neprotinga 
ir apakusi, ji leido Jasonui mesti ją, grįžti pas kitą ir susieti 
savo likimą su ta kita. Šita Pilara gyvens su juo šalyje, kur 
auga medvilnė, kur dainuoja tamsiaodžiai; ji bus kartu su juo 
kiekvieną gyvenimo akimirką, ji miegos kiekvieną naktį jo glėbyje, 
ji gimdys jam vaikus. 

Aplink Marijaną parkas pavirto tikru mūšio lauku. Kareiviai 
kovėsi su plėšikais, 0 tuo pat metu savanoriai sanitarai nešė 
kūnus, tarp kurių buvo ir lavonų. Kiti, pasiėmę kibirus su 
vandeniu, bandė užgesinti gaisrą ir išgelbėti ambasados pastatą. 

Niekas nekreipė dėmesio į vienišą moterį, kuri krūmo šešėlyje 
žiūrėjo į visa tai, kas vyksta aplinkui. 

Milžiniškas laužas, liepsnojantis netoliese, hipnotizavo ją. 
Medžiai šalia užsidegė, ir iškilminga liepsna godžiai rijo lapus, 
šakas ir kamienus. Šauksmai ir dejonės nutilo. Tik rūstus ugnies 
balsas pripildė naktį. Marijana klausėsi jo, tarsi norėdama rasti 
atsakymą į ją kankinusį klausimą. Iš atminties gelmių išplaukė 

ekspyro eilutė: “Ugnis dega, gesindama kitą ugnį..." 

Jos taip staiga įsisąmoninta meilė Jasonui nustelbė meilę 
imperatoriui, palikdama tik švelnumą ir pasigėrėjimą - Žėrinčius 
akmenis tarp karštų pelenų. Bet šią naktį, kuri nuo šiol kankino 
ją, - kokia kita ugnis galės ją užgesinti anksčiau, negu neviltis 
atves Marijaną iki beprotybės slenksčio? Jasonas toli! Jis išnešė 
jauną žmoną iš šio pragaro ir šią akimirką tikriausiai yra šalia 
jos, guodžia ją švelniomis glamonėmis ir meilės žodžiais. Jis 
užmiršo Marijaną, ir ši užmarštis pražudys ją. Praregėjimas atėjo 
pernelyg vėlai ir, kaip Žaibas medį, pražudė Marijaną. Dabar 
jai nelieka nieko kito, kaip tik nepastebimai pasitraukti. 

Atmintis paslaugiai atgaivino prieš jos akis vaizdą motinos, 
kuri puola į liepsną ieškoti vaiko. Ji įžengė į ugnį, kaip 
įžengiama į šventovę - nesustodama, nedvejodama, aklai tikėdamasi 
rasti ten kūdikį. Ir siauri baisios mirties vartai tapo jai šlovės, 
savanoriškai priimtos kančios, ramybės ir amžinybės vartais. 
Tereikia tik trupučio... visai nedaug drąsos. 

Plačiai išplėstomis akimis Marijana paliko savo slėptuvę po 
lapais ir patraukė liepsnojančio laužo link. Ji nedvejojo. Sielvartas 
labiau už opiumą nustelbia baimę, ir kančia stipresnė negu indų 
kanapės, kuriomis žyniai bado indusų našles, kad jos nevalingai 
eitų į laužus, kuriuose deginami jų vyrų palaikai. Ji norėjo 
padaryti taip, kad niekas nenukentėtų dėl jos mirties. Nelaimingas 
atsitikimas, tik nelaimingas atsitikimas!.. Ir Marijana nubėgo prie 
gaisro.  Suklupusi ant akmens, ji nugriuvo ir pajuto smarkų 
skausmą; bet ir skausmas neišplėšė jos iš savotiško transo. Jauna 
moteris pakilo ir ėjo toliau, įsiklausydama į didžiulį triukšmą, 
iš kurio aiškiai skambėjo jos vardas. Tai juo labiau nesustabdė 
jos. Kad ir kas buvo tas, kuris ją šaukė, jis tik norėjo išvaduoti 
ją iš gyvenimo monotonijos, iš ilgo vegetavimo šalia tikrojo 

gyvenimo, kuris, turėdamas mirties užuomazgų, lėtai griautų jos 
vienatvę... Jos pasirinkta mirtis, baisi, bet greita, žadėjo amžiną 
ramybę be prisiminimų ir apgailestavimų. 

Liepsna buvo tokia karšta, kad Marijana, prie slenksčio 
pajutusi jos ugninį alsavimą, instinktyviai užsidengė veidą rankomis 
ir pasitraukė atgal. Ji tuoj pat susigėdo dėl to, sumurmėjo 
pirmus maldos žodžius ir norėjo pulti į priekį. Suplėšyta suknelė 
užsidegė. Ugnies liežuvis lyžtelėjo jos kūną, ir ji pajuto 
nepakeliamą skausmą, o iš jos krūtinės išsiveržė baisus klyksmas. 
Bet tą akimirką, kai ji puolė į ugnies bedugnę, ją užgriuvo 
tamsi masė, apglėbė ją ir nusirito su ja ant žemės. Paskutinę 
akimirką kažkas išplėšė ją iš mirties nagų ir pasmerkė gyventi... 

Jausdama ant savęs kūno sunkumą, ji gynėsi, mėgino išsivaduoti 
iš stipraus glėbio ir nesitverdama įniršiu suleido dantis į vieną 
iš ją laikančių rankų. Nepažįstamasis atšlijo, atsiklaupė ir staiga 
du kartus smogė jai antausį. Raudonoje gaisro pašvaistėje ji 
matė tik tamsią figūrą, kurią įniršusi norėjo pulti, kad atsilygintų 
už smūgius. Bet vyras sugriebė ją už pažastų ir stipriai suspaudė. 
Tuoj pat suskambo ledinis balsas: 

- Elkitės ramiau, arba aš dar pridėsiu! Velniai griebtų, jūs 
visai išėjote iš proto! Dar akimirka, ir iš jūsų būtų likę tik 
pelenai! Kvailė! Prakeikta kvailė! Negi jūsų kvailoje galvoje 
nėra nieko, išskyrus vėją, egoizmą ir bukumą? 

Staiga nusilpusi, kaip atleista lanko templė, Marijana klausėsi 
jai skirtų Jasono įžeidinėjimų, lyg tai būtų rojaus muzika. Jos 
nedomino, kokiu stebuklu jis atsirado čia, kaip jis ištraukė ją 
iš ugnies, kai ji visai neseniai matė, kad jis išėjo. Jai turėjo 
reikšmę vien tai, kad jis buvo čia. Jo pyktis rodė, jog jis nėra 
jai abejingas, ir Marijana buvo pasiruošusi per visą naktį klausytis 
jo įžeidinėjimų, kad tik jis klūpėtų priešais ją. Net skausmas 
suspaustose pažastyse kėlė džiaugsmą. 

Su palengvėjimu atsidususi, nekreipdama dėmesio į savo 
žaizdas, ji vėl  atsigulė ant žolės ir iš visos širdies nusišypsojo 
tamsiam savo draugo siluetui. 

- Jasonai! - sušnabždėjo ji. - Jūs čia... jūs grįžote. 

Jis staigai paleido ją ir nutilo, kažkaip bukai žiūrėdamas į 
gulintį priešais jį gražų kūną, vos pridengtą suknelės skiautėmis, 

pro kurias matėsi kruvinos žaizdos. Jis nusibraukė nuo kaktos 
sulipusius plaukus, stengdamasis atsikratyti su pykčiu sumišusios 
baimės, kuri apėmė jį, kai jis pažino, jog pašėliškai bėganti į 
ugnį moteris buvo Marijana. Dabar ji žiūrėjo į jį didžiulėmis, 
nuo ašarų blizgančiomis akimis, žiūrėjo į jį šypsodamasi, tarytum 
skausmingi nudegimai nekankino jos kūno, tarytum ji nejautė 
jų... Bet ir jis nejautė nudegimų ugnies, kurią užgesino savo 
kūnu, apimtas džiaugsmo, kad atėjo laiku. Dar niekada jis 
nejautė tokio neįtikėtino nuovargio. Tarsi šios paskutinės minutės 
sugėrė visą jo energiją... 

O Marijaną apėmė tikras entuziazmas. Jai visiškai neegzistavo 
aplink juos siautėjantis pasaulis. Liko tik šis Žmogus, tyliai 
žiūrintis į ją; jis sunkiai kvėpavo, nes jo širdis pernelyg smarkiai 
daužėsi krūtinėje. Ji panoro prisiliesti prie jo, surasti jo jėgoje 
taip ilgai lauktą prieglobstį, ir ištiesė rankas, norėdama prisitraukti 
ji prie savęs. Bet šis mėginimas baigėsi agonijos šauksmu. 
Smarkus skausmas pervėrė jos vidurius. 

Jasonas staigiai pašoko ir nieko nesuprasdamas žiūrėjo, kaip 
Marijana raitosi prie jo kojų. 

- Kas... kas jums? Jūs sužeista? 

- Nežinau... man skauda... Man... Ol!.. 

Jis vėl palinko prie jos, norėdamas prilaikyti galvą, bet ilga 
dejonė išsiveržė iš pabalusių lūpų, o kūnas išsilenkė lanku nuo 
naujo skausmo priepuolio. Kai skausmas nurimo, papilkėjusi 
Marijana alsavo lyg nuvarytas gyvulys. Ji priblokšta pažvelgė į 
Jasoną, tokį pat baltą, kaip ir ji. Kažkas šilta nutekėjo jos 
kojomis, ir ją kaip Žaibas nušvietė mintis apie tai, kas darosi. 

- Mano... mano kūdikis! - sudejavo ji. - Aš... netenku jo!.. 

- Ką?.. Jūs... nėščia? 

Ji patvirtindama nuleido akis taupydama jėgas, nes jos įsčiose 
kilo nauja skausmo banga. 

- Iš tiesų! Juk jūs ištekėjusi! O kur jūsų kunigaikštis, 
skaisčiausioji šviesybe? 

Kaip jis gali tyčiotis, matydamas jos kančias? Ji iš visų jėgų 
įsikibo į jo ranką, kad būtų lengviau iškęsti skausmą, paskui 
sudejavo: 

- Aš nežinau! Labai toli! Italijoje... Pasigailėkite.. pašaukite 
ką nors į pagalbą! Vaikas... imperatorius... aš norėčiau... 

Žodžius nustelbė šauksmas. Jasonas mikliai išsilaisvino, pašoko 
ir nubėgo prie grupės žmonių, kurie sustingę žiūrėjo į baigiamą 
naikinti salę ir galeriją. Pro blėstančią liepsną dabar matėsi 
pajuodusios ambasados sienos, tuščios langų kiaurymės ir kareiviai, 
susimaišę su tarnais, mėginančiais užgesinti persimetusią į pastatą 
ugnį. Pastebėjęs Napoleoną, Jasonas nuskubėjo prie jo. Juk 
Marijana kalbėjo apie imperatorių tuo pat metu, kaip ir apie 
vaiką... 


Truputį vėliau eilinę kančios bangą išgyvenanti Marijana 
pamatė palinkusių prie jos Napoleono ir Jasono veidus. Ji 
išgirdo įtemptą imperatoriaus balsą: 

- Velniai griebtų! Ji persileido! - nusikeikė jis. - Greičiau! 
Neštuvus! Reikia išnešti ją iš čia! Ir suraskite Korvisarą! Jis 
turi būti prie sužeistųjų. Ei, vaikinai! Čionai!.. 

Daugiau Marijana nieko negirdėjo, nematė, į ką jis kreipėsi. 
Jai pasirodė, kad Jasonas nueina, ir ji truputį pasikėlė, norėdama 
jį pašaukti. Napoleono ranka atsargiai privertė ją vėl atsigulti, 
paskui jis greitai nusivilko surdutą, suvyniojo jį ir pakišo po 
jaunos moters galva. 

- Atsargiai, carissima mia!.. Nejudėk! Tuoj ateis, padės, 
pasirūpins tavim! Svarbiausia, nebijok!.. Aš čia! 

Jis surado jos drėgną ranką ir paspaudė. Marijana pakėlė į 
jį dėkingumo kupinas akis. Galbūt jis dar mylėjo ją truputį? 
Vadinasi, ji neliko visiškai vieniša pasaulyje su nelaiminga širdimi 
ir sudraskytu kūnu. Ši stipri, šilta ranka buvo tokia gera ir 
raminanti. Užmiršusi, kad norėjo numirti, Marijana sugriebė ją 
kaip paklydęs vaikas, kaip ji būtų sugriebusi tėvo ranką... 
skirtumas galbūt būtų tik tas, kad šaunus Generalinio štabo 
karininkas vargu ar būtų toks meilus, net švelnus, savo žūstančiai 
dukteriai. 

Ją vėl surėmė skausmai, bet vis dėlto ji pajuto, kad ją 
atsargiai pakėlė ir taip greitai, kaip buvo galima, nunešė per 
nuniokotą parką, po kurį nakties vėjas nešiojo karštus pelenus. 
Kai skausmas nurimo, ji akimis paieškojo Jasono, sušnibždėjo 

jo vardą. Imperatorius buvo šalia jos; jo ranka stipriai suspaudė 
jos ranką. Jis palinko prie jos. 

- Aš leidau eiti jam pas žmoną. Kadangi čia esu aš, jis 
tau nereikalingas... Juk jis tik tavo draugas. 

Draugas!.. Žodis, kurį ji iš tyros širdies ištarė tik vakar, 
sukrėtė ją... Draugas... ir nieko daugiau, o galbūt dar mažiau, 
jeigu šita Pilara pasipriešins jų draugystei! Tačiau ji ką tik 
patikėjo jo sugrįžimu! Bet ne! Viskas buvo baigta! Jasonas grįžo 
pas savo žmoną, ir daugiau nebėra ko tikėtis, gal tik išskyrus 
mirtį, kuri dabar negalėjo pasiimti jos. Iš jos sužaloto kūno 
pamažu tekėjo kraujas. Kartu su juo užges ir gyvybė... 

Ji konvulsiškai atsiduso ir neteko sąmonės. 


Ketvirtas skyrius 


Pono Karemo šokoladas 


Baronas Korvisaras nuleido paraitotas marškinių rankoves, 
rūpestingai pritvirtino gofruotus rankogalius, apsivilko Fortiunė 
Gamelen padugtą mėlyną surdutą, paskui, greitai žvilgtelėjęs į 
veidrodį ir įsitikinęs, kad jo gražūs žili plaukai visiškai tvarkingi, 
skubiai sugrįžo prie Marijanos lovos. Kurį laiką jis įdėmiai 
žiūrėjo į išsekus; jaunos moters veidą, paskui nukreipė Žvilgsnį 
į jos rankas, kurios ant baltutėlės antklodės atrodė kaip trapūs 
dramblio kaulo dirbiniai. 

- Štai jums pavojus jau ir nebegresia, jaunoji dama! - pagaliau 
tarė jis. - Dabar reikia atstatyti jėgas, daugiau valgyti, pradėti 
keltis... Jūs išgelbėta, bet man nepatinka jūsų nuotaika! Ją reikia 
keisti! 

- Patikėkite, brangusis daktare, kad mane tai labai liūdina 
ir aš labai norėčiau suteikti jums malonumo. Jūs rūpinotės 
manimi taip kantriai ir su tokiu atsidavimu! Bet aš nieko 
nenoriu... ypač... valgyti! Aš jaučiuosi tokia pavargusi... 

- Jeigu jūs nepradėsite daugiau valgyti, tai kasdien jausitės 
vis blogiau, - subumbėjo imperatoriaus gydytojas. - Jūs netekote 

daug kraujo, jį reikia atstatyti! Jūs gi jauna, velniai griebtų! Ir 
labai stipri, palyginti su jūsų švelnia išore! Jūsų amžiaus moterys 
nemiršta dėl persileidimo ir kelių nudegimų! Kaip, jūsų manymu, 
sutiks mane imperatorius, kai aš pasakysiu jam, kad jūs 
nepaklusote mano nurodymams ir atsisakote grįžti į gyvenimą? 

- Bet juk tai ne jūsų kaltė. 

- Niekai! Jūs manote, kad jo didenybė tuo pasitenkins! Kai 
jis duoda įsakymus, tai neabejoja, kad jie bus įvykdyti, o 
kiekvienas iš mūsų gavo įsakymą: aš - išgydyti jus, jūs - greičiau 
pasveikti. Mes neturime pasirinkimo. Ir aš primenu jums, kad 
kiekvieną rytą, kai būnu prie imperatoriaus jam keliantis, jis 
klausinėja apie jus . 

Marijana pasuko galvą ant pagalvės, kad jis nematytų 
ištryškusių ašarų. 

- Imperatorius labai geras, - pasakė ji kimiu balsu. 

- O ypač tiems, kuriuos jis myli! - patvirtino Korvisaras. - 
Šiaip ar taip, aš ketinu pasakyti jam rytoj rytą, kad jūs išgijote. 
Pasistenkite elgtis gerai, brangioji kunigaikštienė, kad aš 
nepasirodyčiau esąs melagis! 

- Aš pamėginsiu, daktare, aš pasistengsiu... 

Gydytojas nusišypsojo, paskui impulsyviai paplekšnojo jai per 
skruostą. 

- Geros kloties, dukrele! Tokie žodžiai man labiau patinka. 
Iki rytojaus! Aš duosiu nurodymų jūsų žmonėms, o kai grįšiu, 
patikrinsiu, kaip jūs jų laikėtės! Ponia Gamelen, visada jūsų 
paslaugoms!.. 

Nusilenkęs puikiajai kreolei, Korvisaras paėmė skrybėlę, lazdelę 
bei pirštines ir išėjęs iš kambario atsargiai uždarė paskui save 
duris. Tada Fortiunė lėtai pakilo nuo krėslo, priėjo prie savo 
draugės ir atsisėdo ant jos lovos krašto, padvelkdama į ją rožės 
aromatu. Jos lengvo batisto gėlėta suknelė buvo kaip tik tinkama 
karštą vasaros dieną, ir su ja ji atrodė labai jauna. Baltomis 
puspirštinaitėmis apmautais pirštų galais ji sūpavo ant kaspino 
didelį šiaudinį gaubtuvą. Šalia jos Marijana jautėsi baisiai pasenusi 
ir nepaprastai pavargusi. Ji pažvelgė į Fortiunė tokiu liūdnu 
žvilgsniu, kad ši suraukė antakius. 

- Aš nesuprantu tavęs, Marijana, - pasakė ji pagaliau. - Štai 
jau beveik savaitė, kai tu sergi ir elgiesi taip, lyg norėtum bet 
kokiomis priemonėmis nutraukti savo gyvybę! Tai nepanašu į 
tave. 

- Tai nebuvo panašu į mane. Dabar tai tiesa, aš daugiau 
nenoriu gyventi. Kam? Dėl ko? 

- Tau buvo taip svarbu... kūdikis? 

Marijanos akyse vėl pasirodė ašaros, ir šį kartą ji nebandė 
jų sulaikyti. Ji leido joms riedėti... 

- Žinoma, labai svarbu! Jis būtų viskas, kas nuo šiol dar 
galėjo likti mano gyvenime, vienintelis mano egzistavimo pagrindas. 
Aš būčiau gyvenusi dėl jo, su juo. Aš siejau su juo visas savo 
viltis... ir ne tik savo... 

Nuo to laiko, kai atsikvošėjusi baigiantis tragiškai nakčiai 
Marijana sužinojo, kad neteko kūdikio, ji, apimta baisios nevilties, 
be paliovos kaltino save. Pirmiausia dėl to, kad tomis baisiomis 
valandomis visiškai užmiršo savo būsimąją motinystę. Nuo tos 
akimirkos, kai ji vėl pamatė Jasoną, visa tai, kas iki tol turėjo 
jai kokią nors reikšmę, staiga nublanko netikėtai atrastos meilės 
akivaizdoje, ir ji suprato, jog daug mėnesių, net to nejtardama, 
nešiojo savyje didžiulę meilę. Fejerverko ugnies nušviestas parkas 
tapo jai keliu į Damaską, ir ji, kaip kitados Saulius iš Tarso, 
išklydo iš jo akla, akla viskam, kas ją supo, visam pasauliui, 
savo pačios gyvenimui, akla tam, kuo buvo jos meilė, atskleidusi 
tokią gelmę, kad Marijanai galva svaigo palinkus virš jos. Ir ji 
neprotingai pastatė į pavojų vaiko gyvybę, žaisdama savo pačios 
gyvenimu, mėgindama jį pražudyti! Ji nė minutės nepagalvojo 
apie jį... nei apie tą kitą Toskanos viloje, nekantriai laukiantį 
žinios apie gimimą vaiko, su kuriuo jis susiejo visą savo 
nelaimingą atsiskyrėlio gyvenimą! 

Koradas Sant'Ana vedė ją tikėdamasis turėti vaiką, kurio 
gyslomis tekės imperatoriaus kraujas ir kuriam jis galės perduoti 
savo vardą. Ir štai dabar dėl savo pačios kaltės Marijana neteko 
vilties įvykdyti savąją jungtuvių sutarties dalį. Kunigaikštis sudarė 
nevykusiz sutartį! 

- Tu galvoji apie savo paslaptingąjį vyrą, ar ne? - tyliai 
paklausė Fortiunė. 

- Taip. Ir man gėda dėl savęs, man gėda, tu girdi, nes 
vardas, kurį aš nešioju, man dabar atrodo pavogtas. 

- Pavogtas? Kas per kvailystės! 

- Aš tau jau aiškinau, - sunkiai pasakė Marijana, - kad 
kunigaikštis Sant'Ana vedė mane dėl vaiko,kuris turės 
imperatoriaus kraujo, ir kunigaikštis galėjo nesvyruodamas sutikti 
su tėvyste. 

- Taigi, jei tu netekai jo, tau atrodo, jog tau neverta gyventi 
ir, jei aš gerai supratau dabartinius tavo planus, tu tiesiog 
nutarei nuolankiai laukti, kol senė su dalgiu pasiims tave? 

- Ko gero, taip... Bet nemanyk, kad aš, trokšdama mirties, 
noriu nubausti save. Ne, aš tiesiog nenoriu gyventi. 

Fortiunė pakilo, nervingai žengė keletą žingsnių per kambarį, 
priėjo prie lango, plačiai jį atidarė, paskui grįžo ir atsisėdo 
šalia lovos. 

- Jei tavo noras gyventi ar negyventi susijęs vien tik su 
Napoleono kūdikiu, tai šitą reikalą, man atrodo, galima nesunkiai 
sutvarkyti: Napoleonas užtaisys tau kitą, štai ir viskas. 

- Fortiunė!.. 

Dusdama iš pasipiktinimo, Marijana pažvelgė į draugę. Bet 
kreolė apdovanojo ją kritiška šypsena. 

- Ką, Fortiunė! Tik pamanyk! Žodis nepatiko? Man atrodo, 
veiksmas nedarė tau tokio efekto? Ir jei yra... prietaras, kuriuo 
aš šlykščiuosi, tai veidmainystė, nors jį veikiau būtų galima 
pavadinti dorybe. Palikime tai šio žanro specialistėms, tokioms 
kaip madam Žanlis arba madam Kampan ir jų apkvaišėlių 
eskadronui, jei tik tu nenori greičiau prisidėti prie spygaujančios 
grįžusių našlaujančių  emigrančių minios - jos leidžia laiką 
tikėdamosi, kad sugrįš buvę gerieji papročiai! Man patinka 
daiktus vadinti tikraisiais vardais ir žiūrėti tiesai į akis! Jei tu 
nori būti dora savo vaiduoklio vyro akyse, tai turi pagimdyti 
jam vaiką, ir tas vaikas turi būti nuo Napoleono. Išvada: 
Napoleonas turi padaryti tau kitą. Man atrodo, kad tai labai 
paprasta. Beje, kalbama, kad austrė pastojo! Vadinasi, šia prasme 
jis gali nusiraminti ir visiškai atsiduoti tau! 

- Bet, Fortiunė, - pralemeno priblokšta Marijana, - ar tu 
bent žinai, kokia nedora esi? 

- Žinoma, žinau! - džiugiai sušuko ponia Gamelen. - Ir tu 
neįsivaizduoji, kaip man patinka tokia būti! Tas padorumas, kurį 
aš matau aplink save, mane gerokai pykina! Tegyvuoja meilė, 
mano gražuole, ir velniop surambėjusius principus! 

Tarsi patvirtindamas šį savotišką karo paskelbimą nustatytiems 
principams, lauke staiga nuskambėjo patrankos šūvis, paskui 
antras ir trečias. Tuo pat metu šiltas vėjas atnešė muzikos 
garsus, - tarsi kautynių, tarsi gedulo muzikos, - ir didžiulės 
minios gaudesį. 

- Kas tai? - paklausė Marijana. 

- Ak, tiesa, juk tu nežinai! Tai valstybės maršalo Lano 
laidotuvės. Šiandien, liepos šeštą dieną, imperatorius iškilmingai 
perveža savo seno kovos draugo palaikus iš Invalidų namų į 
Panteoną. Matyt, kaip tik kortežas pajudėjo nuo Invalidų namų. 

Dabar patranka griaudėjo be paliovos. Sielvartingas fanfarų 
šauksmas ir būgnų dundėjimas artėjo, pamažu skverbdamasis pro 
sodą į tylų kambarį kartu su visų Paryžiaus varpų skambėjimu. 

- Nori, aš uždarysiu? - rodydama į langą, paklausė Fortiunė, 
sujaudinta iškilmingo šios gedulo šventės aido, šventės, kuri 
vienai dienai paklupdė sostinę prie, ko gero, šauniausio 
Napoleono epopėjos didvyrio karsto. 

Marijana mostu parodė, kad nereikia. Ji klausėsi, ji irgi 
klausėsi, gal net įdėmiau negu apsimestinio džiaugsmo vestuvių 
šventės metu, suvokdama didingumą žmogaus, kuris nugalėjo 
likimą, kuris, nors ir kaip aukštai buvo iškilęs, vis dėlto rado 
laiko pasirūpinti ja. Ji jaudindamasi prisiminė ją prilaikančią 
ranką, kai ji kentėjo pragaro kančias. Jis žadėjo nepalikti jos 
ir savo žodį ištesėjo. Jis visada laikėsi Žodžio. 

Iš Fortiunė ir Arkadijaus ji sužinojo, kad jis, negailėdamas 
savęs, liko austrų ambasadoje, kol gaisras buvo visiškai užgesintas, 
ir net išgelbėjo paprastą kambarinę, kurią ugnis buvo apsiautusi 
mansardoje. Ji taip pat sužinojo apie jo rūstybę kitą dieną ir 
apie jo įvykdytą teisingumą: policijos prefektas Diubua ištremtas, 
Savaris gavo neregėtos pylos, nevykėlis architektas, pastatęs 
pokylių salę, suimtas, gaisrininkų komandos viršininkas atleistas 
iš pareigų, Oo pati komanda visiškai reorganizuota. Taip, gera 
būti jo rūpesčio objektu, tai paguodžia, bet Marijana gerai 

žinojo, kad jos aistra jam užgeso kaip užpūsta žvakė, palikusi 
galbūt gilesnius, bet ne tokius audringus jausmus. Garsiai 
dėstydama savo slaptas mintis, Marijana sušnibždėjo: 

- Aš niekada negalėsiu priklausyti jam, daugiau niekada. 

- Ką tu nori pasakyti? - susijaudino Fortiunė. - Apie ką 
tu kalbi? Apie... imperatorių? Tu daugiau nenori... 

- Ne, - atšovė Marijana. - Dabar tai neįmanoma. 

- Bet kodėl gi? 

Marijana nespėjo atsakyti. Į duris tyliai pasibeldė. Pasirodė 
Agata su puošnia suknele iš dryžuoto kolenkoro ir iškrakmolyta 
prijuoste. 

- Čia atėjo kažkoks ponas Boforas, jūsų šviesybe. Jis klausia, 
ar ponia kunigaikštienė pakankamai gerai jaučiasi, kad galėtų 
jį priimti. 

Į Marijanos veidą plūstelėjo kraujo banga, ir ji skaisčiai 
nuraudo. 

- Jis? Čia? Bet aš negaliu... 

- Ponia turbūt nežino, kad šis ponas po to, kas įvyko, 
ateidavo kiekvieną rytą ir kad šiandien aš jam pasakiau, jog 
ponia jaučiasi geriau... 

Fortiunė, kurios akys įdėmiai stebėjo jausmų kaitą Marijanos 
veide, nutarė, kad pats laikas paimti valdžios vairą į savo rankas. 

- Pasakykite tam ponui, kad jis truputį palauktų, Agata, ir 
sugrįžkite padėti man sutvarkyti šeimininkę. Eikite, bėgte! 

Sutrikus: vien dėl minties, kad staiga gali pamatyti žmogų, 
apie kurį visą laiką galvojo, Marijana norėjo protestuoti. Ji 
baisiai atrodo, tokia išblyškusi, išsekusi. Kiekvienas normalus 
žmogus trauksis nuo apgailėtino reginio, o ji kaip tik ir atrodo 
apgailėtinai! Ponia Gamelen nenorėjo nieko klausyti ir, laimei, 
susilaikė nepasakiusi savo draugei pastabos, kad moteriai, kuri 
nuolankiai pasiduoda savęs žeminimui, reakcija prieš vyriškio 
vizitą buvo daugiau negu nepaprasta. Ji tik pasiteiravo, ar 
anksčiau minėtas Boforas yra kaip tik tas amerikietis, kuris 
staiga dingo iš jos draugės gyvenimo, paskui ėmėsi darbo. 

Per vieną akimirką Marijana buvo papuošta gundančiais 
rausvais kaspinais ir baltais kaip sniegas nėriniais, gražiai 
sušukuota, kukliai padažyta ir taip gausiai papurkšta pono Žano 

Farino odekolonu, kad ėmė čiaudėti. Kambarys svaiginamai 
pakvipo levanda, rozmarinu, citrina, alyvomis... 

- Nėra bjauresnio dalyko kaip tie nepaaiškinami kvapai, kurie 
visada tvyro ligonių kambariuose, - pažymėjo Fortiunė, mikliai 


suglostydama pirštais neklusnią garbaną.. - Dabar viskas gerai. 
- Bet galų gale, Fortiunė, kam tai? 
- Šiaip sau... taip aš panorėjau!.. Dabar palieku tave. 


- Ne! - sušuko Marijana. - Ne! Nedrįsk! 

Fortiunė neprieštaravo ir įsitaisė krėsle prie lango taip skubiai, 
kad galėjai suabejoti, ar ji tikrai ketino išeiti: O iš tikrųjų ji 
degė smalsumu ir kai Agatos lydimas Boforas peržengė slenkstį, 
nepailstanti vyrų medžiotoja laukė jo, prisidengusi pirma 
pasitaikiusia po ranka knyga, ir buvo panaši į uolią slaugę. Bet 
vertinantis jos Juodų akių žvilgsnis nuo atverstų knygos lapų 
kaipmat peršoko prie aukštos svečio figūros. 


O tasai, greitai nusilenkęs nepažįstamajai, pasuko prie lovos, 
iš kur, sujaudinta naujo jausmo, žiūrėjo Marijana. Energingo 
kūno, įdegusio veido ir šviesių akių Jasonas tarsi atnešė į šį 
kambarį okeano vėją. 

Marijanai pasivaideno, kad nuo jo žingsnių persiskyrė sienos 
ir dabar pro jas veržiasi jūros oro srautai. Tačiau jis absoliučiai 
ramiai perėjo per kambarį ir palinko prie jos, pagarbiai 
išreikšdamas pasitenkinimą, kad ji pajėgia priimti jį bent kelioms 
minutėms. Dusdama nuo susijaudinimo, Marijana vargais negalais 
suvaldė balsą ir įstengė ramiai atsakyti. 

- Aš noriu padėkoti jums už tai, kad mane išgelbėjote, - 
pradėjo ji, stengdamasi žūtbūt išlaikyti saloninio pokalbio toną.- 
Jei ne jūs, aš nežinau, kas būtų atsitikę... 

- Užtat aš žinau, - ramiai atsakė Jasonas, - jums būtų 
atsitikę tas pats, kas kunigaikštienei Lejen ar kai kurioms kitoms. 
Aš norėčiau sužinoti, pavyzdžiui, ko jūs rengėtės ieškoti tame 
lauže? Ten negalėjo būti imperatoriaus, šiaip ar taip, jo didenybė 
buvo parke, padėjo gelbėti žmones. 

- Negi visame pasaulyje nėra nieko, išskyrus imperatorių, ko 
aš galėjau ieškoti net ugnyje? Iš tiesų, man atrodo, aš ten 
ieškojau kažko visai kito. 

- Kažko, kas jums brangus, be abejo? Galbūt savo naujojo 
vyro giminaičio? Beje, - jo lūpomis šmėkštelėjo kandi šypsena, 
nors mėlynos akys tebebuvo ledinės, - papasakokite man savo 
netikėtų jungtuvių istoriją! Kur jūs radote šį vardą ir tokį 
įspūdingą titulą? Nauja imperatoriaus dovana? Šį sykį jis pasirodė 
dosnus, bet, turint galvoje viską, jis tik atidavė jums skolą: 
jums labiau tinka būti kunigaikštiene negu dainininke! 

- Imperatorius čia niekuo dėtas. Šios jungtuvės - mano šeimos 
reikalas. Galbūt jūs prisimenate abatą de Šazėjų mano krikšto 
tėvą, kuris Seltone... 

- Štai kaip! Vadinasi, ir šį sykį jis pasirūpino parinkti jums 
kitą vardą? Zinote, mano brangioji, jūs iš tiesų esate labiausiai 
nesuprantama iš visų moterų, kurias aš pažįstu! Kai palieki jus, 
niekada nejspėsi, kokioje civilinėje būklėje rasi jus, kai vėl 
sutiksi. 

Jis nutraukė savo kalbą ir pažvelgė į Fortiunė, kuri, patenkinusi 

savo smalsumą, nutarė, kad reikalai klostosi gana keistai ir, ko 
gero, verčiau pasišalinti. Ji pakilo ir oriai nužingsniavo durų 
link. Marijana pakėlė ranką, norėdama ją sustabdyti, bet 
apsigalvojo. Jeigu Jasonas atėjo tik tam, kad padarytų jai 
nemalonumą, ji ir pati susidoros su juo. Fortiunė turi suprasti, 
kad ji veltui sugaišo laiką, mėgindama padėti jai. Pakėlęs 
antakius, Jasonas stebėjo išeinančiąją, paskui kreipėsi į Marijaną, 
grobuoniškai nusišypsojęs: 
- Labai graži moteris! Apie ką aš kalbėjau?.. Ak, taip, kad 
niekada nežinai, kokį vardą jūs išsirinksite. Aš pažinau jus kaip 
madmuazelę d'Aselną, ir jūs kaipmat tapote ledi Kranmer. Kai 
mes vėl susitikome pas Benevento kunigaikštį, jūs pavirtote 
madmuazele Malerus. Tiesa, neilgam. Prieš man išvažiuojant 
stebuklinga imperatoriaus lazdelė pavertė jus nuostabia italų 
dainininke, kurios vardas, man regis, Marija Stela? Dabar jūs 
vėl italė, bet jau kunigaikštienė ir, kaip jūs sakėte, skaisčiausioji 
šviesybė? Titulas, kurį sunku įsivaizduoti tokiam kaip aš laisvosios 
Amerikos piliečiui. ' 

Marijana nepatikliai klausėsi šių kandžių žodžių srauto; jie 
buvo sakomi lygiu rafinuoto pokalbio tonu. Ji klausė savęs, 
kokio nesuprantamo tikslo siekia jos svečias. Ar tai buvo paprasta 

pašaipa, ar jis mėgino priversti ją suprasti, kad Šajo požemiuose 
gimusi karšta draugystė pavirto šaltai besišypsančia panieka?.. 
Jeigu yra taip, ji tikriausiai negalės to ištverti, bet pirma reikia 
įsitikinti. Sunkiai padėjusi galvą ant nėrinių pagalvės, Marijana 
užmerkė akis ir atsiduso: 

- Man sakė, kad po baliaus jūs kiekvieną rytą ateidavote 
pasiteirauti, kokia mano sveikata, ir aš iš naivumo tokį uolumą 
priskyriau draugystei. Manau, kad yra ne taip, ir jūs tik norėjote 
įsitikinti, kada aš būsiu sustiprėjusi ir galėsiu tapti jūsų ironijos 
taikiniu. Nelaimei, kaip jūs matote, aš dar nesu tokia stipri ir 
negaliu su jumis kovoti. Atleiskite! 

Stojo trumpa tyla, kuri užsimerkusiai Marijanai pasirodė 
amžinybe. Akimirką ji pamanė, kad jis išėjo. Sunerimusi ji 
atsimerkė, bet tuoj pat išgirdo juoką. Pasipiktinusi ji atsisuko 
ir nutvilkė jį Žvilgsniu. 

- Jūs juokiatės? 

- Deja, taip! Jūs puiki aktorė, Marijana, ir aš užkibau ant 
jauko, patikėjęs jūsų silpnumu. Bet pakanka pažvelgti į jūsų 
švytinčias akis, kad įsitikintum, jog yra priešingai... 

- Vis dėlto tai tiesa. Baronas Korvisaras... 

- Ką tik išėjo. Aš žinau, aš jį mačiau. Jis man pasakė, kad 
jūs išsekusi, bet dabar aš Žinau, jog nusilpo tik jūsų kūnas. 
Dvasia, ačiū Dievui, nepalaužta, ir tai viskas, ką aš norėjau 
žinoti. Atleiskite man už ironiją. Ji turėjo tik vieną tikslą: 
sukelti jūsų priešinimąsi. Nuo tos nakties mane kankino mintis, 
kad jūs to nesugebėsite. 

- Bet... kodėl? 

- Todėl, - pasakė jis rimtai, - kad moteris, kurią aš mačiau 
baliuje ir gaisro metu, jau nebuvo ta, kurią aš pažinojau. Tai 
buvo šalta, tolima moteris tuščiu žvilgsniu... Moteris, kuri norėjo 
mirti. Nes, turėdama viską, ko žmogus gali trokšti: grožį, turtą, 
pagarbą, pagaliau neeilinio žmogaus meilę... ir galiausiai 
besiruošianti tapti motina, jūs nutarėte mirti baisia mirtimi. 
Kodėl, Marijana? 

Karšta banga nuvilnijo jaunos moters kūnu, paliesdama 
slapčiausias jos sielos stygas, apmirusias iš nevilties ir fizinių 
kančių. Vadinasi, jis vaidino abejingumo ir patyčių komediją? Ji 

matė jį čia, priešais save, su įtempta veido išraiška, kuri išdavė 
jo nerimą, ir ją apėmė dar stipresnis meilės jam jausmas. Tas 
jausmas buvo toks galingas, kad ji vos ne vos sutramdė 
neįveikiamą norą atskleisti jam visą tiesą, pasakyti, kodėl ji 
norėjo nusižudyti. Šią akimirką ji buvo pasiryžusi prisipažinti, 
kaip jinai myli jį ir kaip ta meilė ją užvaldė. Bet ji laiku 
susitvardė. Priešais ją stovintis žmogus jau vedęs. Be abejo, jis 
daugiau neturėjo nei teisės, nei noro išgirsti meilės prisipažinimą, 
nes jį čia atvedė tik draugystė. Ir Marijana turėjo pakankamai 
įgimto padorumo, kad gerbtų kito santuoką, net jeigu ji tapo 
jai nepataisoma nelaime. 

Vis dėlto ji surado savyje jėgų nusišypsoti nenutuokdama, 
kad jos šypsena buvo liūdnesnė už ašaras ir, jam pakartojus 
“kodėl", ji pagaliau atsakė: 

- Galbūt dėl viso to, bent jau dėl to, kas iš tiesų buvo 
tik apgaulė. Imperatorius vedęs, laimingas, kad vedė... ir aš jam 
tik draugė, švelni ir atsidavusi. Aš manau, kad jis myli savo 
žmoną. O dėl manęs... 

- Jūs mylite jį kaip ir anksčiau, ar ne? 

- Taip, aš myliu jį ir žaviuosi juo. 

- Bet kūdikis, negi ir kūdikis buvo apgaulė? 

Ne, jis buvo vienintelė mus tvirtai siejanti grandis. Gal 
taip ir geriau, bent jam, nes man tai nepaprastai komplikuoja 
santykius su kunigaikščiu Sant'Ana... palaukite, - netikėtai sušuko 


Marijana, - jeigu jūs ateidavote čia visas tas dienas, tai be 
abejo, buvote sutikęs Arkadijų? 
- Zinoma. 


- Tuomet nesakykite, kad jis nieko nepasakojo! Aš esu tikra, 
kad jis pasakė jums viską apie mano jungtuves. 

- Iš tiesų, - ramiai tarė Jasonas. - Jis man viską papasakojo, 
bet aš norėjau sužinoti jūsų versiją. Jis pirmiausia pasakė, kad 
Nante pas Patersoną manęs laukia laiškas. Nante, kur mano 
koja nebuvo įžengusi, nes mane vijosi anglų korvetė, ir aš 
turėjau dingti, kad išvengčiau ' mūšio. 

-. Išvengtumėt mūšio, jūs?.. 

- Jungtinės Valstijos nekovoja su Anglija, bet man reikėjo 
nepaisyti to, sutriuškinti anglą ir grįžti į Nantą. Viskas būtų 

buvę kitaip! Jūs nejsivaizduojate, kaip aš priekaištauju sau, kad 
paklūstu įstatymams. 

Jis pakilo ir, kaip neseniai Fortiunė, lėtai priėjo prie lango. 
Jo griežtas profilis ir platūs pečiai ryškiai išsiskyrė žaliuojančio 
sodo fone. Marijanai užgniaužė kvapą; ji susijaudino, kartu 
nudžiugo ir išsigando, išgirdusi Jasono balse nuoširdų sielvartą. 

- Jūs nusiminėte, negavęs to laiško? O jūs būtumėt sutikęs 
su mano pasiūlymu? 

Trimis žingsniais jis sugrįžo prie jos, paslėpė jos rankas 
savosiose ir priklaupė ant kelio, kad jų veidai būtų šalia. 

- O jūs? - rūsčiai paklausė jis. - Ar jūs būtumėte sąžiningai 
įvykdžiusi savo pareigą man? Ar būtumėte ėjusi su manimi? 
Ar būtumėte viską metusi ir tikrai tapusi mano žmona be 
priekaištų ir apgailestavimų? 

Sukrėsta Marijana įsisiurbė akimis į savo draugo akis, 
bandydama atskleisti nuostabią tiesą, kurią ji jau pajuto, bet 
kuria dar bijojo patikėti. 

- Be priekaištų, be apgailestavimų, Jasonai, ir net su džiaugsmu, 
kurį aš visai neseniai suvokiau. Jūs niekada nesužinosite, kaip 
aš jūsų laukiau... iki paskutinės sekundės, iki pačios paskutinės 
sekundės, Jasonai. Ir kai jau buvo per vėlu... 

- Nutilkite! 

Staiga jis paslėpė veidą baltoje antklodėje, ir Marijana pajuto 
ant rankos jo burnos šilumą. Labai švelniai ji nuleido laisvą 
ranką ant tankių jūreivio plaukų ir paglostė neklusnias garbanas, 
laiminga dėl jo parodyto netikėto silpnumo, jo, nesudrumsčiamai 
ramaus žmogaus, dar laimingesnė pajutusi, kad jis susijaudinęs 
taip, kaip ir ji. 

- Dabar jūs suprantate, - visai tyliai ištarė ji, - kodėl tą 
naktį aš norėjau mirti. Kai aš pamačiau jus drauge su... O, 
Jasonai! Kodėl jūs vedėte? 

Taip pat staigiai jis atšlijo nuo jos, atsistojo ir nusisuko. 

- Man atrodė, kad aš jus galutinai praradau, - dusliu balsu 
pradėjo jis. - Beprasmiška kovoti su Napoleonu, ypač kai jis 
myli! O aš žinojau, kad jis myli jus... Pilarai reikėjo pagalbos. 
Jai grėsė mirtinas pavojus. Jos tėvas neslėpė simpatijų Jungtinėms 
Valstijoms. Po jo mirties praėjus kelioms savaitėms Fernandinos 

ispanų gubernatorius iškart ėmėsi Pilaros, vienintelės įpėdinės. 
Jis konfiskavo jos žemes, o ją uždarė į kalėjimą be jokios 
vilties išeiti iš ten. Vienintelė galimybė išgelbėti ją ir visam 
laikui garantuoti saugumą buvo tik tokia: priimti Amerikos 
pilietybę. Ir aš vedžiau ją. 

- Negi nebuvo galima rasti kitos išeities? Argi jūs negalėjote 
išvežti jos į savo šalį, apgyvendinti ten, pasirūpinti ja? 

Jasonas gūžtelėjo pečiais. 

- Ji ispanė. Su tokiais žmonėmis viskas ne taip paprasta net 
pas mus! O aš už daug ką esu dėkingas jos tėvui. Po mano 
tėvų mirties jis vienintelis teikė man pagalbą. Su Pilara mes 
susipažinome labai seniai. 

- Ir ji, Žinoma, myli jus... irgi seniai? 

- Man atrodo... taip! 

Marijana nutilo. Priblokšta savo meilės atradimo, ji tik dabar 
suprato, kad nieko arba beveik nieko nežinojo apie tai, koks 
buvo Jasono Boforo gyvenimas iki tol, kai jis rudens vakarą 
pasirodė Seltonholo salone. Jis tiek metų gyveno be jos, net 
neįtardamas jos buvimo! Iki šiol Marijana apie Jasoną galvojo 
tik siedama jį su savimi ir su tuo vaidmeniu, kurį jis vaidino 
jos gyvenime, tačiau už jo, toje milžiniškoje šalyje, paslaptingoje 
ir net keliančioje jai nesuprantamą nerimą, liko nematomi, bet 
tvirtai jį laikantys ryšiai. Jo atmintyje buvo kraštovaizdžiai, kurių 
Marijana negalėjo įsivaizduoti; buvo įvairūs veidai žmonių, kurių 
jį niekada nebuvo sutikusi, tačiau kurie kėlė Jasonui įvairius 
jausmus, galbūt neapykantą ar meilę. Tam pasauliu - ar bent 
nedidelei jo daliai - atstovavo taip pat ir Pilara. Jis buvo 
artimas jiems, tas pasaulis, 0 panašūs skoniai ir bendri prisiminimai 
dažnai susieja tvirtesniais ryšiais negu karščiausia aistra. Ir 
Marijana trumpa fraze išreiškė visa tai, ką ji jautė: 

- Aš myliu jus, tačiau visiškai nepažįstu jūsų! 

- O man. atrodo, kad aš visada pažinojau jus, - sušuko jis, 
pažvelgęs į ją kupinu kančios žvilgsniu, - bet tai nieko nepadės. 
Mes pražiopsojome likimo skirtą valandą... Dabar jau pernelyg 
vėlu! 

Marijana staiga plykstelėjo. 

- Kodėl pernelyg vėlu? Juk jūs sakėte, kad nemylite Pilaros. 

„- Ne daugiau, negu jūs nemylite žmogaus, kuris davė jums 
vardą, bet dėl to lengviau nepasidarys. Jūs turite jo vardą, kaip 
Pilara turi mano. Dievas mato, kaip man bjauru vaidinti moralistą. 
Ir mane ima siaubas, kad jūsų akivaizdoje esu kaip tik toks. 
Bet, Marijana, mes neturime pasirinkimo. Mes turime gerbti 
tuos, kurie parodė mums pasitikėjimą... ar bent nedaryti nieko, 
kas priverstų juos kentėti. 

- Ak, - atsiduso Marijana. - Ji pavydi... 

- Kaip kiekviena ispanė. Ji žino, kad aš nemyliu jos kaip 
reikia, bet tikisi pagarbos, prieraišumo ir to, kad aš bent 
vaizduosiu, jog mūsų santuokoje jei ir nėra meilės, tai bent 
yra visiškas tarpusavio supratimas. 

Vėl stojo tyla: Marijana galvojo apie Jasono žodžius. Neseniai 
patirtą džiaugsmą nustelbė rūsti tikrovė. Nuotykių mėgėjas, įžūliai 
drąsus, nevengiantis jokios rizikos Jasonas niekada nedarys 
sandėrio su sąžine, ir jis tikisi, kad mylima moteris bus , tokia 
pat ištverminga... Ir jokie įkalbinėjimai neįstengs palaužti jo 
ryžto. Marijana atsiduso. 

- Jei aš teisingai supratau, jūs atėjote atsisveikinti su manim... 
Manau, jūs greitai išvažiuosite. Matyt, buvimas čia neteikia jūsų 
žmonai didelio pasitenkinimo. 

Amerikiečio akys akimirką linksmai nušvito. 

- Jai atrodo, kad moterys čia pernelyg gražios ir per daug 
laisvai elgiasi. Žinoma, ji pasitiki manimi, bet kai manęs nėra 
šalia, jai šimtą kartų gėriau būtų žinoti, kad aš esu jūroje, o 
ne kokiame nors salone. Vienas iš mano tėvo draugų, bankininkas 
Bagenas, mus svetingai priėmė savo namuose Senos gatvėje 
Pasyje... tai labai gražus namas didžiuliame sode, kuris anksčiau 
buvo vienos Marijos Antuanetės draugės nuosavybė. Pilarai ten 
patinka - su sąlyga, kad ji niekur nevaikščios, 0 man reikia 
tvarkyti kai kuriuos reikalus. Paskui mes grįšime į Ameriką. 
Mano laivas laukia Morlėje. 

Tai buvo pasakyta jau ramiu saloninio pokalbio tonu, ir 
Marijana savo giliame nėrinių lizde su apgailestavimu atsiduso. 
Neseniai patirtą aistros protrūkį užgesino nepalenkiama Jasono 
valia. Be abejo, jie jau niekada nesusitiks. Jo valia išskirs juos 
taip pat patikimai, kaip bekraštis okeanas, kuris netrukus 

sutyvuliuos tarp jų. Laivas, apie kurį ji taip dažnai svajojo, 
išsiveš kitą. Baigsis kažkas, kas niekada nebuvo prasidėję, ir 
Marijana pajuto, kad ji daugiau negalės sulaikyti ašarų. Akimirką 
ji prisimerkė, sukando dantis ir giliai atsiduso, paskui sušnibždėjo: 

- Tuomet atsisveikinkime, Jasonai! Linkiu jums... būti 
laimingam. 

Jis pakilo, paėmė lazdelę ir skrybėlę ir nusuko akis į šalį. 

- Aš tiek nereikalaujų, - netikėtai griežtai pasakė jis. - 
Palinkėkite man tik dvasinės ramybės! To visiškai užteks. O 
dėl jūsų... 

- Ne... susimildamas, nelinkėkite man nieko. 

Jis pasisuko ir nuėjo durų link. Marijana sutrikusiu žvilgsniu 
lydėjo aukštą jo figūrą. Jis išeina, išeina iš jos gyvenimo, grįžta 
į Pilaros pasaulį, 0 jų bendrų prisiminimų buvo dar tiek nedaug! 
Ją apėmė panika, ir kai jis paėmė durų rankeną, ji neištvėrė 
ir sušuko: 

- Jasonai! 

Lėtai, labai lėtai mėlynų jo akių žvilgsnis vėl surado ją, ir 
jose buvo matyti toks nuovargis, kad Marijanai užgniaužė kvapą. 
Jasonas atrodė iškart pasenęs. 

- Taip? - paklausė jis prislėgtu balsu. 

- Jeigu mes jau niekada nepasimatysime, ar nenorėtumėte 
prieš išeidamas pabučiuoti manęs? 

Jai pasirodė, kad jis tuoj puls prie jos. Jį apėmęs įkarštis 
buvo aiškiai matomas. Bet jis susitvardė didelėmis pastangomis 
- tai buvo matyti iš to, kaip pabalo jo įdegusios rankos pirštai, 
kuriais jis laikė lazdelę, o akyse blykstelėjo įniršis. 

- Jūs taip nieko ir nesupratote? - iškošė jis pro sukąstus 
dantis. - Kaip jūs manote, kas atsitiks, jei aš dabar bent piršto 
galiuku paliesiu jus? Po kelių akimirkų jūs tapsite mano meiluže, 
ir aš jau negalėsiu ištrūkti iš jūsų. Išeidamas iš šio kambario, 
aš netrukus jau nebegerbčiau savęs ir galbūt jūsų. Aš tiesiog 
tapčiau jūsų vergu... ir niekada jums to neatleisčiau! 

Netekusi jėgų, Marijana, kuri buvo pakilusi, norėdama ištiesti 
jam ranką, krito ant pagalvių. 

- Tuomet išeikite! Išeikite greičiau, nes aš tuoj pravirksiu ir 
nenoriu, kad jūs matytumėte mano ašaras. 

Ji atrodė tokia bejėgė, tokia pasigailėtina, kad Jasonas, 
nenuoseklus kaip ir visi įsimylėjėliai, žengė prie jos kaip tik 
tą akimirką, kai ji paprašė jį išeiti. 

- Marijana... 

- Ne! Maldauju jus! Išeikite, jeigu jūs iš tiesų bent truputį 
mylite mane! Juk jūs puikiai matote, kad aš daugiau negaliu 
ištverti jūsų buvimo! Aš ir pati žinau, kad buvau kvailutė, kad 
turėjau anksčiau suprasti, anksčiau suvokti savo jausmus, bet 
kadangi viskas galutinai prarasta, geriau kuo greičiau visa tai 
baigti. Grįžkite pas savo žmoną, jei manote, kad turite visiškai 
jai priklausyti, ir palikite mane! 

Kai Jasonas, apstulbintas skausmo, sumišusio su  pykčiu, 
priepuolio, prie slenksčio susvyravo, ji sušuko: 

- Išeikite! Ko jūs laukiate? Kad tragedija baigtųsi farsu? 

Šį kartą jis puolė iš kambario, net neuždaręs paskui save 
durų. Marijana girdėjo nutolstančius jo žingsnius laiptų pakopomis. 
Ji sunkiai atsiduso, užsimerkė ir davė valią taip ilgai tramdytoms 
ašaroms. Jos sielvartą didino supratimas, kad tai, kas įvyko, yra 
absurdiška; tai stebino ją ir net truputį baugino. Norėdama 
būti sąžininga pati sau, ji turėjo prisipažinti, kad moralinės 
aukštumos, į kurias įkopė Jasonas, pasirodė jai nepasiekiamos, 
ir kad ji nejaustų nei gėdos, nei sąžinės graužimo, jei būtų 
jam atsidavusi. Argi nebuvo kvaila amžinai atsisveikinti kaip tik 
tą akimirką, kai jie sužinojo, kad myli vienas kitą? Bent taip 
atrodytų Fortiunė. Dorovės atžvilgiu lanksčiai kreolei, aistringai 
siekiančiai meilės bet kokia kaina, scena, panaši į tą, kuri vyko 
tarp Jasono ir Marijanos, atrodytų nepaprastai komiška. Ji 
kvatotų iki ašarų ir, Marijanos požiūriu, visai teisingai. Marijana 
instinktyviai pajuto slegiantį apgailestavimą, kad Jasonas širdies 
ryšio nepanoro sustiprinti kūniška meile ir verčiau išbėgo - tas 
bėgimas buvo didingas ir visai atitiko jo amerikietišką išsiauklėjimą 
ir protestantišką kraują; jis pasirinko bėgimą vietoj neįkainojamo 
stebuklo, kuriuo dviem įsimylėjėliams yra kartu praleistos 
džiaugsmo valandos. Negi Fortiunė įtaka taip paveikė Marijaną, 
kad ji ėmė pritarti jos požiūriui į gyvenimą? O gal Marijana 
buvo iš tų moterų, kurios nesivargino sudėtingais kompleksais 
- to ji iki šiol nė nenumanė, - ir kurioms mylėti ir priklausyti 

mylimam žmogui - vienintelis, labai paprastas ir visai natūralus 
dalykas? 

Be abejo, nepaprastai maloni buvo slapta valdžia vyro širdžiai 
ir pavydėtina padėtis neliečiamos dievybės, galutinai užkeltos ant 
pjedestalo, bet Marijana pasakė sau, kad ji verčiau norėtų 
daugiau aistros ir mažiau garbinimo. Prisiminusi savo nevykusią 
vestuvių naktį, ji pagalvojo, kad Jasonas smarkiai pasikeitė. 
Seltone jis buvo visiškai pasirengęs tapti jaunos moters meilužiu 
praėjus kelioms valandoms po vestuvių ir net pasiryžęs užimti 
vyro vietą. Kokia šio keisto, staiga plykstelėjusio puritonizmo 
priežastis, dėl kurios - mažiausia, ką galima pasakyti, - ją ištiko 
nesėkmė? Ir jei, kaip teigia Napoleonas, didžiausia meilės pergalė 
yra bėgimas, tai Jasonas, be abejo, visiškai laimėjo, bet Marijana 
norėtų, kad ši pergalė nepaliktų jai tokio nemalonaus pralaimėjimo 
pojūčio. Ji ėmė klausinėti save, ar jis tik nebėgo norėdamas 
išaukštinti jų meilę, o gal jis bėgo dėl visiems vedusiems vyrams 
būdingo poreikio išsaugoti pirmiausia taiką ir ramybę šeimyniniame 
gyvenime, kuriame trūksta jaudinančių akimirkų. Matyt, šita Pilara 
buvo pavydi kaip pantera, ir Jasonas, nenorėdamas sukelti jos 
nepasitenkinimo, tikriausiai padarė išvadą, kad paprasčiausiai 
reikia palikti moterį, kurią jis neva dievino. Ir ji sutiko su 
tuo! Ji kurį laiką net žavėjosi tokiu jausmų išaukštinimu! Ji 
leido, kad jis atsisakytų nekalto bučinio, kurį ji pasiūlė jam su 
tokia baime, lyg tai būtų klastingiausias meilės gėrimas! Ar jis 
galvoja apie tai, ką ji dabar padarys? Įsiraus po patalais ir 
lauks mirties, kad išsikovotų amžiną vietą metraštyje didžiųjų 
mylimųjų, tapusių savo meilės aukomis, ir paliktų Jasono atmintyje 
lengvą nuvytusių gėlių aromatą? Ar tai nebus per daug kvaila 
ir per daug... 

Tvirta ponios Gamelen ranka atidarytos durys nutraukė 
monologą, kuriuo Marijana kurstė savo didėjantį pyktį. 

- Na? - paklausė kreolė, vylingai šypsodamasi. - Laiminga? 

Labiau netinkamą žodį sunku buvo rasti! Marijana niūriai 
pažvelgė į draugę. 

- Ne! Jis per daug myli mane, kad būtų neištikimas žmonai. 
Mes amžinai atsisveikinome! 

Akimirką sutrikusi, Fortiunė iškart reagavo būtent taip, kaip 
tikėjosi Marijana. Beprotiškai kvatodamasi - tokį juoko priepuolį 
galėtų sukelti tik pats Moljeras, - ji griuvo ant sofutės, kuri 
suvaitojo nuo jos svorio. Ji kvatojo, kvatojo taip nuoširdžiai, 
kad Marijana pagaliau nusprendė, jog ji peržengia padorumo 
ribas. | 

- Negi tai taip juokinga? - priekaištingai tarė ji. 

- Ol. Ol. Taip!.. O, kaip komiška! Be to... taip kvaila! 


- Kvaila? 
- Būtent kvaila! - sušuko Fortiunė, ir jos linksmumą staiga 
pakeitė pasipiktinimas. - Daugiau negu kvaila: juokinga, 


beprotiška, absurdiška! Iš kokios tešlos jūs abu nulipdyti? Vyras, 
puikus, viliojantis, patrauklus - tu juk žinai, kad aš išmanau 
tokius dalykus, - kuriam, kaip iš visa ko matyti, tu esi vienintelė, 
moteris didžiąja raide, ir kuris taip karštai trokšta tavęs, kad 
nesiryžta tau to prisipažinti. Ir tu, jį mylinti - juk tu myli jį, 
ar ne? 

- Aš tai sužinojau visai neseniai, - išraudusi prisipažino 
Marijana, - bet tai tiesa: aš myliu jį... labiau už visus pasaulyje. 

- Aš iškart galėjau duoti ranką nukirsti, kad taip yra, 0 tu 
sugaišai daug laiko, kol tuo įsitikinai! Taigi jūs mylite vienas 
kitą... ir vienintelis sprendimas, kurį jūs priėmėte, tai... kokius 
kvailus žodžius tu ištarei?.. Atsisveikinimas amžinai? Taip? 

- Kaip tik taip! 

- Tada nėra ko rinktis: arba jūs nemylite vienas kito taip, 
kaip jums atrodo, arba jūs neverti gyvenimo! 

- Bet jis vedęs... ir aš ištekėjusi! 

- Na ir kas? Aš irgi ištekėjusi, tiesa, tam tikra prasme, bet 
vis dėlto tai faktas. Kažkur yra tas Gamelenas, taip pat kažkur 
yra toks kunigaikštis Sant'Ana. Ir tu norėtum... 

- Tu negali suprasti, Fortiunė, - nutraukė ją Marijana. - Tai 
ne vienas ir tas pats. 

- O kodėl gi ne? - paklausė Fortiunė švelniai, ir tas 
švelnumas trikdė. - Matyt, tu manai, kad aš esu prieinama 
moteris, kažkokia Merė, kuri miega su kiekvienu, nes kai aš 
noriu vyro, tai pasiimu jį, nieko savęs neklausdama? Aš visai 
neslepiu, kad man negėda. Matai, Marijana, - pridūrė ji netikėtai 

rimtai, - jaunystė - palaimingas metas, pernelyg nuostabus ir 
trumpas, kad jį paleistum vėjais. Be to, meilė didelė, tikra 
meilė, ta, kurios visi tikisi, tačiau kuria niekas nesiryžta patikėti, 
tokia meilė vargu ar verta būti išgyvenama kitaip: spekuliatyviai, 
sieloje, abipus okeano ir amžinai apgailestaujant dėl to, kas 
galėjo būti. Kai mes pasensime, daug maloniau bus knaisiotis 
prisiminimuose negu dūsauti. Tik nesakyk, kad tu manai kitaip. 
Tavo veide didžiosiomis raidėmis parašytas apgailestavimas. 

- Tai tiesa, - sąžiningai prisipažino Marijana. - Aš ką tik 
paprašiau, kad jis prieš palikdamas mane pabučiuotų. Jis atsisakė 
- todėl, kad... kad jautėsi negalėsiąs susivaldyti, jei palies mane. 
Tiesa ir tai, kad aš gailiuosi to dar ir todėl, jog sielos gilumoje 
man visai nesvarbu, kad kažkur yra Pilara ar Sant'Ana. Aš 
noriu jo ir myliu tik jį. Ir nieko kito... net imperatoriaus! Bet... 
po poros savaičių Jasonas išvyks! Jis paliks Prancūziją kartu su 
savo Žmona... ir galbūt niekada negrįš. 

- Jei tu būsi sumani, jis gal ir išvažiuos, bet prižadu tau, 
kad grįš... ir greitai! Grįš palydėjęs madam į namus. 

Marijana abejodama palingavo galvą. 

- Ne, Jasonas ne toks! Jis labiau nepalenkiamas ir griežtas, 
negu aš jį įsivaizdavau. Ir... 

- Meilė nuverčia kalnus ir susuka tvirčiausias galvas. 

- Tad ką gi man daryti? 

- Pirmiausia pagaliau išlipti iš lovos. 

Fortiunė guviai pakėlė ranką, griebė skambučio juostą ir 
smarkiai trūktelėjo. Atbėgusios Agatos ji paklausė: “Ar paruošta?" 
- ir, merginai teigiamai atsakius, liepė tuojau keltis. 

- Pirmiausia reikia atstatyti jėgas! - pareiškė ji, atsisukusi į 
Marijaną. - Apačioje kaip tik yra viskas, ko reikia. Tuo pasirūpino 
brangusis Taleiranas. 

Marijana nesuspėjo paklausti, ką tai reiškia. Į kambarį įžengė 
nepaprasta procesija. Plačiai atidariusi duris priekyje ėjo Agata, 
paskui vyresnysis liokajus Žęromas, nepaprastai niūrus, lyg būtų 
lydėjęs numirėlį, o ne du tarnus, kurie ant didelio sidabrinio 
padėklo nešė puodukus, dėžutes ir lėkštes, ir dar vieną tarną, 
kuris tempė nedidelę kilnojamąją krosnelę. Už jų žengė du 
virėjo parankiniai, jie iškilmingai pagarbiai laikė mažą aliuminį 

katiliuką, kuris atrodė labai karštas. Pagaliau eisenos gale didingas 
ir orus kaip žynys, einantis prie altoriaus atlikti nepaprastai 
svarbių apeigų, pasirodė garsusis Antonenas Karemas, Benevento 
kunigaikščio asmeninis virėjas, nepaprastas žmogus, kurio pavydėjo 
visa Europa, taip pat ir imperatorius. 

Marijana ne visai suprato, ką rengiasi daryti įžymusis virėjas 
jos kambaryje su visa ta įranga, bet ji pakankamai ilgai gyveno 
Taleirano namuose ir suvokė, jog Karemo pasirodymas yra 
didžiausia garbė ir jog gero tono taisyklės reikalauja, kad ji 
parodytų atitinkamus jausmus... Karemas buvo baisiai jautrus - 
kaip visi tikri artistai. 

Tad ji meiliai atsakė į virėjų karaliaus pasveikinimą ir 
dėmesingai išklausė jo iškilmingą kalbą, kurią jis adresavo jai, 
stovėdamas kambario viduryje. Baigdamas kalbėti, Karemas 
pareiškė, kad ponas de Taleiranas, nepaprastai susirūpinęs 
šviesiausiosios kunigaikštienės sveikata ir su dideliu apgailestavimu 
sužinojęs, kad ji atsisako maisto, ilgai tarėsi dėl to su juo, 
Karemu, ir kad jie abu padarė išvadą, jog reikia patiekti 
šviesiausiajai kunigaikštienei nepaprasčiausius patiekalus, kad 
greičiau grįžtų jos jėgos ir pasitaisytų sveikata, ir padaryti tatai 
taip, kad ji negalėtų atsisakyti. 

- Tad aš užtikrinau jo šviesybę, jog pats ateisiu pas ponią 
kunigaikštienę ir savo rankomis pagaminsiu jai nuostabų gėrimą, 
kuris neabejotinai turi galią atstatyti net visai gęstančias jėgas... 
Drįstu tikėtis, jog ponia kunigaikštienė teiksis priimti tai, ką aš 
turėsiu garbę jai paruošti. 

Savaime suprantama, negalėjo būti nė kalbos apie atsisakymą, 
nes tai būtų turėję nepataisomų padarinių! 

Marijana, pralinksmėjusi nuo pompastiškos garsiojo virėjo 
kalbos, tokiais pat įmantriais žodžiais padėkojo ir pasakė, kad 
ji bus labai laiminga, galėdama paragauti vieną iš neprilygstamai 
stebuklingų gėrimų, kurie atsiranda tarsi iš pasakų šaltinio pono 
Karemo išradingo proto ir stebuklingų rankų dėka. Po to ji 
pagarbiai pasiteiravo, ką būtent ji turės paragauti. 

- Šokolado, gerbiamoji ponia, paprasto šokolado, kurio receptą 
parengė ponas patarėjas Brila-Savarenas, bet aš turėjau garbę 
patobulinti jį. Drįstu tvirtinti, kad išgėrusi tik vieną puoduką 

šio stebuklingo gėrimo, ponia kunigaikštienė tapsite visai kita 
moterimi! 

Marijana kaip tik to ir norėjo! Pasijusti kita moterimi - 
tiesiog svajonė! Ypač jei ta kita moteris galės turėti visiškai 
laisvą ir nerūpestingą širdį. Tuo metu, nutraukęs pokalbį, Karemas, 
kuriam vienas iš jo padėjėjų ant jo gražaus aksominio kostiumo 
užrišo didžiulę, akinamai švytinčią prijuostę, pradėjo iškilmingas 
apeigas. Mažas katiliukas buvo pastatytas ant krosnies, ir 
iškilmingai nuėmus nuo jo dangtelį, išsiveržė aromatingi garai, 
kurie tuoj pasklido po kambarį. Paskui auksiniu šaukšteliu 
Karemas ėmė dėti kažką į katiliuką iš įvairių puodelių, kuriuos 
pagarbiai atidarinėjo jo pagalbininkai, ir tai darydamas aiškino: 

- Drįstu teigti, kad šis šokoladas, daugelio labai garbingų 
asmenų kūrybos produktas, jau pats savaime yra tikras meno 
kūrinys. Taigi šiame katilėlyję putojantis šokoladas yra išvirtas 
dar vakar, kaip rekomenduoja šio reikalo žinovė ponia d'Arestrel, 
Belvju vienuolyno viršininkė, kad paros poilsis suteiktų jam 
maksimalų švelnumą. Jis pagamintas iš trijų rūšių kakavos: 
Venesuelos, Brazilijos ir Šventosios Madlenos salos. Bet norint 
pagaminti tai, ką ponas patarėjas Brila-Savarenas pagrįstai vadina 
“sveikstančiųjų šokoladu“, reikia ypatingo kinų tikslumo ir pridėti 
į jį vanilės, cinamono, truputį muskato riešuto, nendrių cukraus 
pudros ir ypač keletą grūdelių ambros, kuri yra svarbiausias šio 
beveik stebuklingo gėrimo elementas. O dėl mano asmeniško 
indėlio, tai aš pridedu Narbonos medaus, smulkiai sugrūstų 
pakepintų migdolų, šviežios grietinėlės ir keletą lašų gero konjako. 
Jei ponia kunigaikštienė pasirengusi suteikti man didelę garbę... 

Kalbėdamas Karemas maišė į šokoladą įvairius prieskonius, 
paskui, truputį pavirinęs, nepaprastai atsargiai pripylė plono 
porceliano puoduką, pastatė jį ant padėklo ir iškilmingai nunešė 
prie ligonės lovos. Malonus šokolado aromatas pasklido po 
melsvai žaliu baldakimu ir padvelkė į Marijaną. 

Suprasdama, kad atlieka savotišką ritualą, jaunoji moteris 
lūpomis prisilietė prie tiršto karšto gėrimo, stebima Karemo. 
Griežtas jo žvilgsnis įspėjo, kad ji nedrįstų sakyti, jog gėrimas 
prastas. Gėrimas buvo labai saldus, labai malonus, bet toks 

karštas, kad Marijana negalėjo pajusti jo skonio, nors pastebėjo, 
kad ambros kvapas nieko jam nepridėjo. 

- Tai labai skanu, - ryžosi ji pasakyti, skausmingai nurijusi 
du tris gurkšnius. 

- Reikia išgerti visą! - pareikalavo Karemas. - Toks kiekis 
būtinas, norint pajusti jo poveikį. 

Marijana įsidrąsino ir nusidegindama išgėrė visą puoduką. 
Karšta srovė nuvilnijo jos kūnu. Jai pasirodė, kad per ją ritasi 
ugnies upė. Raudona kaip virtas vėžys, visa išprakaitavusi, bet 
nuostabiai sustiprėjusi, ji krito ant pagalvių ir dėkinga nusišypsojo 
Karemui. 

- Aš jaučiuosi jau geriau, - pasakė ji. - Jūs burtininkas, 
pone Karemai! 

- Aš - ne, ponia kunigaikštiene, bet virimo menas - taip! 
Aš paruošiau porciją trims puodeliams ir tikiuosi, kad ponia 
kunigaikštienė mielai viską išgers. Aš grįšiu rytoj tuo pat laiku 
ir paruošiu jums tiek pat! Ne ne, joks rūpestis, tik malonumas! 

Taip pat didingai Karemas nusirišo -prijuostę, atsainiai numetė 
ją savo padėjėjams ir nusilenkęs - tokio nusilenkimo pavydėtų 
kiekvienas dvariškis - išėjo iš Marijanos kambario. 

- Kaip tu jautiesi? - juokdamasi paklausė Fortiunė, likusi 
viena su drauge. 

- Aš visa degu, bet buvusio silpnumo jau nėra! Tačiau 
truputį skauda galvą. 

Fortiunė tylėdama įsipylė į puodelį kelis lašus pono Karemo 
šokolado ir išgėrė su aiškiu pasimėgavimu, užsimerkusi, kaip 
pienu smaguriaujanti katė. 

- Tau patinka? - paklausė Marijana. - Jis tau neatrodo per 
daug saldus? 

- Kaip visos kreolės, aš dievinu saldumynus, - nusišypsojo 
ponia Gamelen. - Net jei šis šokoladas būtų kartus, aš išgerčiau, 
kiek širdis trokšta. Žinai, kad Brila-Savarenas pavadino savo 
gėrimą “sveikstančiųjų šokoladu“? Tai, mano brangioji, todėl, 
kad ambra suteikia jam neįkainojamą savybę žadinti geismą, o 
aš dabar einu vakarieniauti su vienu galingu rusu! 

- Geismą? - sušuko apstulbinta Marijana. - Bet man to 
nereikia! 

- Tu taip manai? 

Išsiblaškiusi Fortiunė nuėjo prie savo draugės tualetinio stalelio. 
Iš ten buvusių daugybės buteliukų, stiklainėlių, dėžučių, auksinių 
ir sidabrinių daiktų ji paėmė didelį futliarą ir atidarė jį. 
Nusileidžiančios saulės spinduliuose sužėrėjo smaragdai, puošę 
Marijanos krūtinę per balių ambasadoje; juos Černyšovas grąžino 
kitą dieną. Ponia Gamelen ištraukė vėrinį ir ėmė žaisti juo 
prieš šviesą, gėrėdamasi sklindančiais iš žalių akmenų žėrinčiais 
spinduliais. 

- Taleiranas - senas gudruolis, Marijana, ir jis puikiai suprato, 
kad grąžinti tau meilės skonį - tai geriausias būdas grąžinti ir 
gyvenimo skonį. 

- Meilės skonį? Tu ką tik matei, kur mane nuvedė meilė. 

- Visiškai teisingai! Argi tu nesakei man, kad tavo puikusis 
korsaras dar lieka čia dvi savaites? 

- Iš tiesų, bet tai taip mažai... Ką aš galėsiu padaryti? 

Fortiunė tiesiai neatsakė, ji tebežaidė su smaragdais ir kartu 
plėtojo savo mintį: 

- Neigiamai atsakyti vos gyvai, vienišai, prie lovos prikaustytai 
moteriai apskritai gana lengva, bet atsakyti žavingai būtybei, 
valdančiai rūstų Europos suvedžiotoją, ne taip paprasta. Kodėl 
tu negali leisti šitam šauniam Černyšovui lydėti tave visur, kur 
galima pasirodyti visų akivaizdoje? Jis visiškai nusipelnė tokios 
dovanos bent dėl to, kad sugrąžino šį stebuklą! Štai aš negaliu 
sakyti, kad įveikčiau pagundą! Tiesa, jei dėl moters lengvai 
sutinkama iškęsti špagos dūrį, o netrukus ir peilio smūgį... 

Brangakmeniai išslydo iš tamsios Fortiunė rankos ir minkštai 
nusileido į aksominį lizdą. Paskui, tarsi visai nesidomėdama jais, 
gražuolė kreolė atsisėdo priešais stalelį, pasitaisė juodas garbanas, 
truputį pasipudravo, pagyvino švelnius lūpų kontūrus ir galiausiai 
išbandė visus kvepalus. Aistringai liepsnojančiu veidu, žydinčiu, 
švelnumo kupinu kūnu, kuris su vasarine suknele atrodė visai 
mergaitiškas,  Fortiunė buvo toks nuostabus moteriškumo 
įsikūnijimas, kad Marijana buvo priblokšta. Nesąmoningai, o gal 
tyčia Fortiunė rodė jai svarbiausią savo ginklą, prieš kurį bejėgiai 
dievobaimingiausi ir kategoriškiausi vyrų sprendimai. 

Pasirėmusi alkūne, Marijana įdėmiai žiūrėjo į savo draugę, 
kuri pirštu atsargiai kvėpino šiltą duburėlį tarp krūtų. 

- Fortiunė! - pašaukė ji. 

- Taip, mano širdele? 

- Aš noriu, kad tu... duotum man likusį šokoladą. Po viso 
to... aš manau, kad reikia jį visą išgerti! 


Penktas skyrius 


“Britanikas?' 


Po šešių dienų Marijana, pasipuošusi ugnies spalvos muslino 
suknele ir tokio par atspalvio plunksnų skrybėlaite, sukėlė 
sensaciją, pasirodžiusi Prancūzų teatro antro aukšto ložėje. Ją 
lydėjo grafas Aleksandras Černyšovas. 

“Britaniko" antras veiksmas jau buvo prasidėjęs, bet šie du, 
nekreipdami dėmesio į pjesę ir aktorius, priėjo prie ložės barjero 
ir ėmė be ceremonijų žvalgytis po salę, atkreipdami į save visų 
dėmesį. Be jokių papuošimų, išskyrus blizgančią lakuotą nuostabią 
kinų vėduoklę, Marijana, apsirengusi raudona suknele, kuri taip 
tiko prie auksinio jos odos atspalvio ir švytinčių įkypų akių, 
buvo nepaprasta ir puiki, kaip egzotiška gėlė. Viskas joje atrodė 
iššaukiama, pradedant plačia iškirpte drąsiai apnuoginta krūtine 
ir baigiant uždrausta suknelės medžiaga - šilkiniu, lengvu 
kontrabandiniu muslinu, kurį Lerua prilygino aukso vertei ir 
kuris smarkiai kontrastavo su kitų moterų tankiu atlasu ir 
brokatu, pabrėždamas kiekvieną Marijanos kūno liniją. Šalia jos 
apsitempęs ordinais švytinčiu žaliu  paauksuotu " munduru 
Černyšovas, išdidus, atstatęs krūtinę, vos nesprogo iš puikybės, 
valdingu žvilgsniu klaidžiodamas žiūrovų eilėmis. 

Pora iš tiesų buvo patraukli. Talma, kuris atliko Nerono 
vaidmenį ir kaip tik ištarė: 

- “Taip jau atsitiko, kad sujaudintas tokio grožio, aš norėjau 
kreiptis į ją, bet negalėjau ištarti nė žodžio. Stovėjau nejudėdamas 
iš nuostabos...“ - pats Talma nutraukė savo tiradą, 0 visa salė 

pratrūko plojimais, priblokšta sutapimo, nes šios eilės taip tiko 
ką tik atvykusiai moteriai. Maloniai nustebinta Marijana 
nusišypsojo žymiam tragikui, kuris tuoj pat, prispaudęs ranką 
prie širdies, priėjo prie ložės ir nusilenkė, kaip būtų nusilenkęs 
pačiai imperatorienei. Paskui grįžo ir tęsė dialogą su Narcizu, 
o Marijana ir jos palydovas nutarė, kad jau metas atsisėsti. 

Bet jaunoji moteris, kuri jautėsi dar nevisiškai sveika, atėjo 
į teatrą ne dėl malonumo pasiklausyti žymiausio imperijos tragiko. 
Pusiau prisidengusi veidą virpančia vėduokle, ji įdėmiai žvalgėsi 
po salę ieškodama to, kurį tikėjosi rasti. Į spektaklį su didžiuoju 
Talma buvo sunku pakliūti, ir Marijana leido Taleiranui suprasti, 
kad bus labai dėkinga jam už dvi vietas Boforams jo ložėje 
per “Britaniką". 

Ir iš tiesų jie jau buvo ten, ložėje, beveik priešais Marijaną. 
Pilara, vilkinti juoda mezginių suknele, sėdėjo priekyje, šalia 
kunigaikščio, kuris, atrodo, snaudė, nuleidęs galvą ant krūtinės 
ir abiem rankomis remdamasis į lazdą, su kuria niekur nesiskyrė. 
Jasonas buvo užpakaly jos, rankomis atsirėmęs į krėslo atkaltę. 
Be jų ložėje įsitaisė dar du: solidaus amžiaus moteris ir visai 
pagyvenęs vyriškis. Moteris išsaugojo buvusio grožio liekanas; ji 
turėjo būti nepaprastai graži: jos juodose žėrinčiose akyse dar 
degė jaunystės ugnis, Oo išlenktos raudonos lūpos tebebuvo 
šviežios ir jausmingos. Ji vilkėjo griežta, bet prabangia juoda 
suknele. Vyras praplikusiais rausvais plaukais buvo išpurtusio 
ryškiai raudono veido, kuris rodė jį esant mėgėją išgerti, bet, 
nepaisant nulinkusių pečių, buvo galima spėti, kad šis vyras yra 
galingo kūno sudėjimo ir gana stiprus. Jis nevalingai priminė 
seną ąžuolą, į kurį trenkė žaibas, bet kuris atkakliai nenori 
griūti. 

Išskyrus Jasoną, kurį, atrodė, visiškai užbūrė scena, visų kitų 
akys buvo nukreiptos į Marijaną ir jos palydovą, o Pilara 
apsiginklavo lornetu, kuris atrodė kaip parengto šauti pistoleto 
vamzdis. Taleiranas kaip paprastai nežymiai nusišypsojo, pasveikino 
Marijaną santūriu gestu ir, atrodo, vėl užsnūdo, nors kita jo 
kaimynė, moteris juodomis akimis, ir stengėsi jam to neleisti. 
Matyt, ji apipylė jį klausimais apie atėjusiuosius. Salia savęs 
Marijana išgirdo Černyšovo kikenimą. 

- Atrodo, kad mes sukėlėme sensaciją. 

- Tai jus stebina? 

- Jokiu būdu. 

- Tad kas jums nepatinka? 

Šį kartą rusas atvirai nusijuokė. 

- Man nepatinka? Brangioji kunigaikštiene, žinokite, kad man 
niekas taip nepatinka, kaip daryti sensacijas, bent jau tada, kai | 
tai nekenkia mano oficialioms pareigoms. Ir aš norėčiau ne 
paprastos sensacijos, jums dalyvaujant... aš norėčiau sukelti 
skandalą! 

- Skandalą! Jūs nusišnekate? 

- Nė kiek! Kartoju: skandalą, kad jūs būtumėte galutinai ir 
visiškai susieta su manimi be jokios vilties išsivaduoti. 

Iš pirmo žvilgsnio nekaltuose žodžiuose skambėjo lengvas 
grasinimas, kuris nemaloniai nustebino Marijaną. Sausai trekšte- 
lėjusi, vėduoklė užsiskleidė jos rankose. 

- Taigi, - lėtai pradėjo ji, - tai ir yra ta didžioji meilė, su 
kuria jūs persekiojate mane nuo mūsų pirmojo susitikimo. Jūs 
norite prikaustyti mane prie savęs, padaryti mane savo nuosavybe... 
ir, kaip aš manau, tokia nuosavybe, kuri yra patikimai apsaugota. 
Kitaip sakant, anot jūsų, man geriausias gyvenimo būdas - 
kalėjimas. 

Černyšovo lūpas iškreipė nirtulinga šypsena, bet balsas 
tebebuvo švelnus kaip aksomas. 

- Jūs puikiai žinote, kad aš esu totorius! Kartą ant kelio 
į Samarkandą, kur žolė neauga nuo to laiko, kai ją ištrypė 
Čingischano kavalerija, vargšas kupranugarių vadovas rado 
nuostabiausią smaragdą, be abejo, iškritus; iš kažkokio plėšiko 
grobio. Varovas buvo neturtingas, kentė alkį ir šaltį, o akmuo 
žadėjo didžiulį turtą. Tačiau užuot pardavęs jį ir nuo šiol 
gyvenęs pertekliuje ir džiaugsme, vargšas varovas pasiliko smaragdą 
sau, paslėpė jį tarp sušiurusio tiurbano klosčių, ir nuo tos 
dienos nebejautė daugiau nei alkio, nei troškulio, nes jis visiškai 
prarado apetitą. Tik smaragdas turėjo jam reikšmę. Tada, 
norėdamas būti tikras, kad jo niekas nepagrobs, jis pasitraukė 
į dykumą, ėjo vis tolyn ir tolyn, kol pasiekė neprieinamas uolas, 

kur jam teliko laukti mirties. Ir mirtis atėjo... lėta, baisi mirtis, 
bet jis sutiko ją su šypsena, nes smaragdas liko prie jo širdies. 

- Graži istorija, - ramiai pasakė Marijana, - ir palyginimas 
labai malonus, bet brangusis grafe, ji verčia mane džiaugtis dėl 
to, kad jūs netrukus išvažiuosite į Sankt Peterburgą! Jūs pernelyg 
pavojingas draugas!.. 

- Jūs klystate, Marijana, aš nesu jūsų draugas. Aš myliu jus 
ir noriu jūsų, nieko daugiau. Ir per daug nesidžiaukite, kad 
išvažiuoju; aš greitai grįšiu. Be to... 

Jam nepavyko baigti. Iš visur pasigirdo pasipiktinę tildantys 
balsai, o scenoje Talma priekaištingai pažvelgė į jų ložės pusę. 
Marijana vėduokle paslėpė šypseną ir pasirengė klausyti. 
Patenkintas Talma-Neronas kreipėsi į Juniją: 

- “Prašau, pagalvokite ir nuspręskite pati, 

Ar šis pasirinkimas vertas jus mylinčio kunigaikščio, 

Ar vertas nuostabių akių, užgesusių nelaisvėj, 

Ar vertas laimės, kuri laukia jūsų..." 

- Ne, jūs tik paklausykite! - visai tyliai juokėsi rusas. - 
Šiandien vakare Neronas kalba kaip iš rašto! Jis tarytum išgirdo 
mane. 

Marijana tik gūžtelėjo pečiais; ji puikiai žinojo, kad menkiausias 
atsakymas pratęs dialogą ir sukels žiūrovų nepasitenkinimą. Bet 
šiandien Rasinas kėlė jai nuobodulį ir ji nenorėjo klausyti jo. 
Be to, ji atėjo į teatrą ne dėl “Britaniko", o vien dėl to, kad 
pamatytų Jasoną ir ypač kad jam pasirodytų. Ji ėmė atsargiai 
dairytis aplink. 

Kadangi imperatorius su imperatoriene grįžo į Kompjeną, 
dvariškių buvo mažai, ir imperatoriaus ložė, be abejo, būtų 
buvusi tuščia, jei ne princesė Polina. Jauniausią Napoleono seserį 
nelabai traukė Kompjeno linksmybės, ir ji nutarė praleisti vakarą 
savo pilyje Neji, kur ji dabar baigė įsikurti. Šį vakarą ji tryško 
gyvenimo džiaugsmu tarp Meternicho, puikiai atrodančio su 
tamsiai mėlynu kostiumu, kuris labai tiko prie jo grakščios 
figūros ir šviesių plaukų, ir jauno vokiečių karininko, Konrado 
Frydricho - paskutinio gražiausios Bonapartų moters meilužio. 

Be Marijanos, princesė buvo vienintelė iš čia susirinkusiųjų, 
išdrįsusi pažeisti imperatoriaus nurodymus. Jos beveik nepadoriai 

dekoltuota balto kaip sniegas muslino suknelė tarsi buvo skirta 
vien tam, kad tyčia apnuogintų iš tiesų nuostabų kūną ir 
parodytų puikų papuošalą iš žėrinčio mėlyno turkio - paskutinę 
Napoleono dovaną Papuošalėlių Dievo Motinai, kaip ji buvo 
vadinama aukštuomenės salonuose. 

Marijanos nė trupučio nenustebino akinanti šypsena, kuria 
Polina apdovanojo Černyšovą. Šaunusis caro kurjeris nemaža 
laiko praleido princesės alkove. Tiesa, ta šypsena išmušė iš 
vėžių Talmą, ir jis iš susijaudinimo praleido kelias eilutes. Polina 
ateidavo į teatrą visai ne dėl spektaklio, 0 norėdama duoti 
galimybę žavėtis ja ir stebėti poveikį, kurį ji darė vyrams. 

Netoli paauksuotos imperatoriaus ložės kunigaikštis Kambaseras 
snaudė savo krėsle, mėgaudamasis popiečio poilsiu. Šalia jo 
sėdėjo finansų ministras (Godenas, grakštus ir senamadiškas, 
apsirengęs šiuolaikiniu kostiumu, bet užsidėjęs peruką su kasyte; 
atrodo, jo tabokinė teikė jam kur kas daugiau pasitenkinimo 
negu scena. Vienoje pusiau aptemdytoje ložėje Marijana pastebėjo 
Fortiunė Gamelen, ji gyvai kalbėjosi su kažkokiu husaru, kurio 
ji neįstengė pažinti, bet matė, kad nutaisiusi abejingą miną jį 
įdėmiai stebi žavingoji madam Rekamjė. Truputį toliau, vyriausiojo 
armijos intendanto ložėje, susimąsčiusi sėdėjo jo žmona, gražuolė 
grafienė Dariu, pasipuošusi mėlyno atlaso raštuota suknele. Šalia 
jos buvo pusbrolis, jaunas Valstybės Tarybos auditorius, vardu 
Anri Beilis; platus jo veidas būtų atrodęs vulgarus, jei ne puiki 
kakta, gyvas, skvarbus žvilgsnis ir burna su ironiškomis raukšlėmis 
lūpų kampučiuose. Pagaliau erdvioje ložėje priešais sceną maršalas 
Bertjė, Vagramo kunigaikštis, kaip įmanydamas stengėsi vienodai 
skirti dėmesio savo žmonai, Bavarijos kunigaikštienei, negražiai, 
gerai ir kilniai, ir savo meilužei, veržliai, daug apkūnesnei, 
kandžiai Viskončio markizei; šis senas ryšys nuolat vedė iš 
kantrybės Napoleoną. Dauguma kitų žiūrovų buvo atvykę į 
Paryžių dalyvauti vestuvių iškilmėse užsieniečiai: austrai, rusai, 
lenkai, vokiečiai, kurių dauguma, matyt, visai nesuprato Rasino. 
Tarp jų pirmoji gražuolė buvo blondinė grafienė Potocka, 
naujausias gražuolio Flavo laimėjimas. Jiedu sėdėjo kuklioje 
ložėje, ji - džiaugsmingai švytinti, jis - po ligos dar išblyškęs, 
ir nenuleido vienas nuo kito akių. 

“Talmai nepasisekė! - pagalvojo Marijana, kai veiksmas 
pasibaigė ir pratrūko plojimai tų, kurie nesiklausė arba nesuprato, 
bet aiškiai norėjo plojimais išpirkti savo kaltę. - Reikia, kad 
būtų imperatorius, tada žiūrovai domėtųsi spektakliu. Kai jis čia, 
niekas nesujuda“. 

Per pertrauką teatro salę pripildė triukšmingas juokas ir kalbų 
gaudesys. Pagal gero tono taisykles vyrai turėjo eiti pas savo 
draugus ir pasveikinti jų žmonas taip ceremoningai, lyg tai vyktų 
jų namuose. Kai kuriose ložėse smaguriavo saldainiais, traiškė 
riešutus, gėrė šerbetą ir likerį. Teatras buvo tik dingstis maloniai 
paliežuvauti, įprastas aukštuomenės gyvenimo reiškinys. 

Marijana gerai žinojo šį paprotį, ir kai uždanga priešais 
nusilenkiančius artistus nusileido, ji karštligiškai laukė, kas bus 
toliau. Ar ateis Jasonas su ja pasisveikinti, ar liks ložėje kartu 
su Taleiranu ir kitais kunigaikščio svečiais? Ji troško pamatyti 
ji visai arti, paliesti jo ranką, pamėginti rasti jo akyse tą pačią 
išraišką, kurią matė neprotingo išsišokimo Malmezone metu. O 
jeigu jis paliks ložę, tai ar ateis pas ją... ar paskirs tą trokštamą 
vizitą kitai damai? Gal jį trikdo tai, kad šalia jos yra Černyšovas? 
Gal nereikėjo leisti šiam įkyriam žmogui lydėti ją? Bet ji be 
reikalo jaudinosi. 

Sekdamas kitų pavyzdžiu, Černyšovas pakilo. Jis su 
apgailestavimu atsiprašė Marijaną, kad turi ją laikinai palikti: jį 
įsakmiu judesiu pakvietė princesė Polina. 

- Eikite! - pasakė jaunoji moteris, stengdamasi paslėpti savo 
džiaugsmą. 

Ji stebėjo Taleirano ložę. Kunigaikštis sunkiai pakilo ir rengėsi 
eiti kartu su Jasonu. Marijanos akys nekantriai blizgėjo. Jeigu 
Jasonas lydi Taleiraną, tas būtinai atves jį pas kunigaikštienę 
Sant'Aną. Vis dėlto ji pasimatys su juo!.. Tačiau pamatęs, kad 
"Marijanos nenuliūdino jo pasitraukimas, (Černyšovas suraukė 
antakius. Marijana pastebėjo jo sutrikimą ir nekantriai pasakė: 


- Aš nepasiliksiu ilgai viena. Eikite gi! Princesė nekantrauja... 
Iš tiesų Polina Borgezė dar kartą pamojo rusui. Užgniaužęs 
nepasitenkinimą, Černyšovas pasuko durų link ir prie slenksčio 
sustojo, praleisdamas Fortiunė Gamelen. Gaivi, švytinti, su perlais 

išsiuvinėta žalio brokato suknele kreolė valiūkiškai nusišypsojo 
ir pasišaipė iš ruso: 

- Matyt, jos šviesybei nepatinka, kad vienas iš jos mylimų 
eržilų laigo gretimoje pievoje! - linksmai pasakė ji. - Bėkite, 
brangusis grafe, antraip jūs rizikuojate būti labai blogai priimtas! 

Gražuolis pulkininkas skubiai pasinaudojo proga ir pasišalino. 
Visa švytėdama Fortiunė priėjo prie draugės, kuri pasistengė 
šypsena paslėpti nepasitenkinimą, kad ji vėl nebus viena. Ložė 
per vieną akimirką pakvipo rožių aromatu. 

- Garbės žodis, - atsiduso ponia Gamelen, įsitaisydama šalia 
Marijanos, - aš negalėjau įveikti noro geriau viską sužinoti, kai 
pamačiau mūsų amerikietį brangiojo kunigaikščio ložėje. 

- O tavo husaras? - pašaipiai paklausė Marijana. - Ką tu 
su juo padarei? 

- Aš išsiunčiau jį gerti kavos. Jam labai norėjosi miego, o 
aš nepakenčiu miegalių, kai esu šalia! Tai įžeidžiama... Bet 
pasakyk, širdele, ar šita Murilja su juodais mezginiais tikrai 
teisėta mūsų įdomaus pirato žmona? Nuo jos už dešimt mylių 
dvelkia katalikiška Ispanija, ir aš galiu eiti lažybų, kad ji 
kvėpinasi ladanu. 

- Taip, tai senjora Pilara. Bet Jasonas ne piratas. 

- Leisk man pareikšti apgailestavimą dėl to. Tada jis nebūtų 
paskendęs pasenusiuose ir dulkėtuose prietaruose. Bet, šiaip ar 
taip, aš tikiuosi, kad jis dabar eina į šią ložę... 

- Galbūt, - blankiai šypsodamasi, atsiliepė Marijana, - bet 
nelabai tikėtina. 

- Pakaks! Taleiranas pažįsta pasaulį, ir jeigu jis paėmė jį į 
savo rankas, aš esu tikra, kad mes išvysime jį po minutės 
kitos! Nebijok, - pridūrė ji, raminamai uždėjusi ranką ant draugės 
kelio, - aš gerai išmanau savo - paslapčių patikėtinės - vaidmenį 
ir turiu daugybę klausimų kunigaikščiui. Jūs galėsite ramiai 
pasikalbėti. 

- Atkakliai stebint mus porai tų juodų akių? Tu neatkreipei 
dėmesio, kaip žiūri į mane sinjora? 

- Juodos akys visada yra juodos, - gūžtelėjusi pečiais, filosofiškai 
baigė kreolė. - Asmeniškai man tai būtų netgi įdomu! Tu 
nežinai, koks malonumas patirti, kad sukeli pavydą. 

- Beje, apie juodas akis: kas ta kita Parka juoda suknele, 
ta solidi, bet dar patraukli moteris? 

- Kaip? Tu jos nepažįsti? - nuoširdžiai nustebusi sušuko 
Fortiunė. - Ji ir jos vyras, senas rusvaplaukis škotas, panašus 
į snaudžiančią ant vienos kojos gervę, geriausi Taleirano draugai. 
Negi tu niekada negirdėjai apie misis Siuliven, gražiąją Eleonorą 
Siuliven, ir apie Kventiną Kroufordą? 

- Ak, tai ji... 

Marijana iš tiesų prisiminė graudų ponios de Taleiran 
prisipažinimą tuo metu, kai ji buvo jos skaitovė. Kunigaikštienė 
piktai pasakojo apie kažkokią misis Siuliven, intrigantę, kuri, 
pabuvusi morganatine Viurtembergo hercogo žmona ir prisidėjusi 
prie visokiausių sąmokslų ir intrigų, ėmė gyventi su anglų agentu 
Kventinu Kroufordu ir galiausiai ištekėjo už jo dėl didelio turto. 
Marijana taip pat prisiminė, kad šią antipatiją ypač sukėlė tai, 
kad misis Siuliven-Krouford, nepaisant jos didesnio negu vidutinis 
amžiaus, tebeturi nepaprastą įtaką vyrams. Konkrečiai, žinoma, 
Taleiranui, ir su juo ji palaikė santykius, kurie kunigaikštienei 
atrodė pernelyg įtartini, susiję su fiziniu potraukiu ir nekilnojamojo 
turto reikalais. Kaip tik Kroufordai pardavė kunigaikščiui 
Matinjono namą, o jie dabar gyveno jo sename name Anžu 
gatvėje. 

“Nepakenčiu, kai ši moteris pasirodo čia! - baigė ponia de 
Taleiran. - Nuo jos taip ir dvelkia nešvariais dalykais.“ 

Tuo metu Fortiunė netrukdė draugei apžiūrinėti misis 
Krouford, kuri tarsi hipnotizavo ją. 

- Kaip tau ji atrodo? - tyliai paklausė ji. 

- Keista! Žinoma, dar graži, bet ji geriau atrodytų su ne 
tokios niūrios spalvos suknele. 

- Bet juk jai gedulas, - nusijuokusi pasakė kreolė, - gedulas 
dėl mylimojo. Maždaug prieš mėnesį švedai nukankino grafą de 
Fersaną, tu tikriausiai pažįsti vargšės Marijos Antuanetės meilužį. 

- Jis buvo ir šitos moters meilužis? 

- Žinoma. Nelaimingoji karalienė turėjo varžovę, o ji to 
nežinojo. Turiu pasakyti, kad buvo metas, kai jie - Eleonora, 
Fersanas ir Kroufordas - gyveno šeimyninį gyvenimą trise, bet 
tai buvo trijų sąmokslininkų šeimyninis gyvenimas, ir Kventinas, 

kaip ir Eleonora, padarė viską, kad karaliaus šeima galėtų 
pabėgti iš Paryžiaus. Galima tau nesakyti, bet Anžu gatvėje 
imperatorius nelabai mylimas! 

- Ir jis pakenčia juos? Nepaisant to, kad šis žmogus - 
anglas? - pasipiktino Marijana. 

- Ir kad jis ilgą laiką buvo paties Pito agentas! Žinoma, 
širdele, jis pakenčia juos: tai mūsų brangaus kunigaikščio 
asmeniško žavesio rezultatas. Jis laidavo už juos. Tiesą sakant, 
dabar jam labai reikės, kad kas nors laiduotų ir už jį! Štai 
taip! Pagaliau!.. 

Marijana, atrodo, daugiau negalėjo atplėšti akių nuo ložės, 
kur dvi juodai apsirengusios moterys abipus tuščio krėslo tarsi 
ėjo kažkuo jai grėsmingą sargybą. Pagaliau ji sušnibždėjo: 

- Kaip ji žiūri į mane, šita misis! Atrodo, kad ji nori visiems 
laikams įsiminti mano bruožus. Kodėl aš taip dominu ją? 

- O, - pasakė Fortiunė, atsisegė rankinuką ir išsitraukė 
šokolado pastilių, dėl kurių ėjo iš proto, - man atrodo, kad 
ją domina būtent kunigaikštienė Sant'Ana. Tu žinai, jos 
mergautinė pavardė Eleonora Franči ir ji gimė Lukoje? Ji 
tikriausiai daug žino apie tavo paslaptingojo vyro šeimą... 

- Galimas daiktas, taip ir yra... 

Staiga keistą moterį ji išvydo visai kitoje šviesoje. Jeigu ji 
kažką žino apie jaudinančią paslaptį, gaubiančią Koradą Sant'Aną, 
tai ji dabar Marijanai kėlė ne įtarimą, o nepaprastą smalsumą. 
Netekusi vaiko, ji gana dažnai klausinėjo savęs, kaip elgtųsi 
kunigaikštis, jei kas nors atskleistų jo paslaptį Buvo akimirkų, 
kai, nepaisant privertusios ją palikti vilą šlykščios baimės, ji 
priekaištaudavo sau dėl siplnadvasiškumo. Ilgainiui šventovės 
griuvėsiuose patirtas siaubas nublanko. Ilgos ligos valandomis, 
ypač bemiegėmis naktimis ji kartais prisimindavo fantastišką 
raitelio su balta kauke figūrą. Jis nenorėjo padaryti jai nieko 
blogo. Dar daugiau, jis išgelbėjo ją nuo nusikalstamos Matėjo 
Damianio beprotybės, nunešė ją į kambarį, galimas daiktas, 
slaugė ją ir prisiminus nubudimą gėlėmis nubarstytoje lovoje 
Marijanos širdis imdavo smarkiau plakti. Galbūt jis pamilo ją, 
o ji pabėgo kaip išgąsdintas vaikas, užuot pasilikusi ir išplėšusi 
iš pasislėpusio už kaukės kunigaikščio Sant'Anos jo atsiskyrimo 

109 


paslaptį. Ji turėjo... taip, ji turėjo pasilikti! Gal ji ten galėjo 
rasti ramybę ir, kas Žino, tam tikrą laimę? 

- Tu svajoji? - suskambėjo pašaipus Fortiunė balsas. - Apie 
ką tu galvoji? Tu taip žiūri į Siuliven, lyg norėtum užhipnotizuoti 
ją. 

- Aš norėčiau susipažinti su ja. 

- Nėra nieko paprasčiau! Tuo labiau, kad tai, be abejo, 
abipusis noras. Tačiau... 

Ložės durys atsidarė, nutraukdamos jaunos moters žodžius. 
Pasirodė Jasono lydimas Taleiranas. Toliau sekė nusilenkimai, 
reveransai, rankų bučiavimas, paskui  nepataisomoji  kreolė, 
apdovanojusi Boforą koketiška ir akinama šypsena, paėmė už 
rankos kunigaikštį ir išsivedė jį iš ložės, neleidusi jam ištarti 
nė žodžio; ji pareiškė, kad turi pasakyti jam kažką labai svarbaus 
su sąlyga, jog paslaptis bus išsaugota. Marijana ir Jasonas liko 
dviese. 

Jaunoji moteris instinktyviai atitraukė savo krėslą, norėdama, 
kad ant jos kristų šešėlis. Pasitraukusi iš ryškios šviesos, ji 
jautėsi saugesnė nuo įsmeigto į ją niūraus Pilaros žvilgsnio. Juk 
tai toks menkniekis: trumpas pasišalinimas iš šios didžiulės 
tarškančios ir kunkuliuojančios paukštidės, bet Marijanai visa, 
kas buvo susiję su Jasonu, visa, ką jis sakė, nuo šiol turėjo 
neįkainojamą vertę. Vieną akimirką viskas aplinkui dingo: raudoni 
paaukšuoti salės apmušalai, švytinti minia su savo tuščiu plepėjimu, 
nenatūralia rafinuota atmosfera. Jasonas tarsi turėjo nepaprastą 
sugebėjimą laužyti įprastus rėmus ten, kur jis pasirodydavo, ir 
įtvirtinti savo paties pasaulį su jam būdingu Žmonių vertinimu 
ir aitriu jūros "nuotykių kvapu. 

Nepajėgdama ištarti nė žodžio, Marijana tik žiūrėjo į jį 
švytinčiomis iš džiaugsmo akimis. Ji užmiršo viską, net tai, kad 
šioje salėje yra Černyšovas, kurį pati savo noru išsirinko palydovu. 
Jeigu Jasonas čia, šalia jos, vadinasi, viskas gerai. Laikas gali 
sustoti, pasaulis sugriūti - visa tai dabar neturėjo jokios reikšmės. 

Žvelgdama į jį, ji jautė didžiulį džiaugsmą ir veltui mėgino 
suprasti, kaip galėjo nesusiprotėti, nepajusti tų vos pastebimų 
požymių, kurie slaptomis gijomis susieja dvi viena kitai skirtas 
būtybes, kaip galėjo nesuprasti, kad ji visada mylėjo tik jį. Šio 


110 


džiaugsmo nepajėgė užgesinti net supratimas, kad nuo šiol jis 
priklauso kitai; atrodė, jog meilė Jasonui buvo iš tų, kurių 
jokio žmogiška jėga nepajėgs sunaikinti. 

Tačiau amerikietis tarsi nesirengė dalytis su Marijana tyliu 
jos džiaugsmu. Jo žvilgsnis vos slystelėjo ja, kai jis sveikinosi. 
Paskui Jasonas įbedė žvilgsnį į salės gilumą, tarytum iš tiesų 
neturėjo ką pasakyti. Susidėjęs rankas ant krūtinės, veidu atsisukęs 
į imperatoriaus ložę, jis lyg bandė ten atskleisti paslaptį, kuri 
šiurkštino jo bruožus ir temdė žvilgsnį. 

Ši tyla Marijanai darėsi nepakeliama ir žeidė ją. Negi Jasonas 
atėjo į jos ložę tik norėdamas viešai parodyti, kaip mažai ji 
jam terūpi? Su nevalingu liūdesiu ji sušnibždėjo: 

- Kodėl jūs atėjote čia, Jasonai, jei nerandate man pasakyti 
nė žodžio? 

- Aš atėjau todėl, kad kunigaikštis paprašė mane palydėti 
JI- 

- Tik todėl? - paklausė Marijana jausdama, kaip suspaudė 
širdį. - Vadinasi, be pono de Taleirano jūs nebūtumėte suteikęs 
man garbės savo vizitu? 

- Kaip tik taip! 

Sausas tonas įskaudino Marijaną, ir ji ėmė nervingai mosuoti 
vėduokle. 

- Labai miela! - pasakė ji su lengva pašaipa. - Man atrodo, 
jūs bijote sukelti savo žmonos nepasitenkinimą, nes ji dabar 
nenuleidžia nuo mūsų akių? Na, gerai, mano drauge, aš nelaikau 
jūsų, grįžkite pas ją! 

- Liaukitės kalbėti nesąmones! - iškošė pro dantis Jasonas. 
- Misis Bofor nė į galvą neateis leisti ar drausti man ką nors! 
Aš nebūčiau atėjęs, nes jums visai nereikia, kad būčiau su 
jumis. Man atrodo, jūs pakankamai aiškiai leidote suprasti šį 
vakarą, kam atiduodate pirmenybę ir ką mylite. 

- Nesąmonė! - pasipiktinusi užprotestavo Marijana. - Jūs 
tikite paskalomis? Kas gali priekaištauti man, kad bendrauju su 
žmogumi, kuris išgelbėjo man gyvybę? 

Šį kartą patamsėjusiomis iš pykčio ir paniekos akimis Jasonas 
įsisiurbė į Žibančias iš įniršio Marijanos akis. Jis sausai nusijuokė. 

- Taip? O jūsų vyras? Naujasis... Toskanietis... Kunigaikštis, 
kuris, atrodo, yra tik nemalonus jūsų gyvenimo epizodas! Jūs 
ištekėjusi tik trys mėnesiai ir, užuot pasilikusi savo žemėse, kaip 
verčia pareiga, jūs afišuojatės su beprotišku pusnuogiu tualetu 
šalia garsaus mergišiaus, žmogaus, kuris esą nežino pralaimėjimo! 

- Aš dar abejojau, kad Amerika nėra laukinė šalis, - atrėžė 
Marijana, paraudusi kaip jos skrybėlaitės plunksnos, - bet dabar 
viskas išaiškėjo. Negi po to, kai jūs buvote piratas, jūrų 
nugalėtojas ir dar nežinau kas, paskui oficialus ambasadorius, 
jūs rengiatės tapti pastoriumi? Šventasis Boforas! Kaip puikiai 
skamba! Patikėkite manimi, jei truputį  pasistengsite, jūsų 
pamokslai turės pasisekimą! Nors, tiesa, jei tarp jūsų protėvių 
buvo... 

- Buvo pirmiausia padorios moterys. Ir moterys, kurios žinojo 
savo vietą. 

Jasono veido bruožai pasidarė kieti kaip akmuo, o ironiška 
šypsena lūpų kampučiuose sukėlė Marijanai neįveikiamą norą 
trenkti jam. 

- Klausant jūsų galima pamanyti, kad aš pati pasirinkau savo 
likimą. Lyg jūs nežinote... 

- Aš viską žinau, tai tiesa! Kadangi jūs buvote priversta 
kovoti dėl savo gyvybės ir laisvės, jūs turėjote visas teises ir 
aš žavėjausi jumis! O dabar jūs turite atsilyginti žmogui, kuris 
davė jums savo vardą, bent iš pagarbos šiam vardui. 

- Iš ko jūs sprendžiate, kad aš negerbiu jo? 

- Štai iš ko: nepraėjo nė trys mėnesiai, kai jus laikė 
imperatoriaus meiluže, dabar jus laiko meiluže kazoko, kurio 
reputacija buvo kuriama daugiausia tarp sulamdytų paklodžių, o 
ne kautynių laukuose. 

- Ar jūs truputį neperdedate? Turiu priminti, kad pats 
imperatorius įteikė jam ordiną prie Vagramo, o Napoleonas 
nėra pratęs dalyti savo kryžių dėl menkniekių. 

- Žaviuosi, kaip karštai jūs jį ginate! Iš tiesų, kokį didesnį 
meilės įrodymą galėtų jis pateikti? 

- Meilės? Aš myliu Černyšovą?! 

- Gal jūs ir nemylite jo, tačiau jūsų elgesys toks, kad labai 
panašu, jog mylite. Bet aš pradedu tikėti, kad tas “panašumas" 
jums artimas... Jūs taip elgiatės ir su savo paslaptingu vyru! 

Marijana sunkiai atsiduso. 

- Aš maniau, kad jums viskas žinoma apie mano santuoką! 
Ar reikia kartoti, kad, išskyrus kapelą, kur mes buvome sutuokti 
ir kur aš mačiau tik jo pirštinėtą ranką, aš niekada nebuvau 
priartėjusi prie kunigaikščio Sant'Anos? Ar reikia kartoti ir tai, 
kad jeigu jūs būtumėte laiku gavęs mano laišką, aš nebūčiau 
ištekėjusi už kunigaikščio? 

Šį kartą Jasonas nusijuokė, tačiau taip šiurkščiai, kad tas 
juokas sukėlė skausmą, panašų į neprityrusio smuikininko rankose 
šokinėjančio smičiaus garsą. 

- Po to, ką pamačiau čia, manau, jog turiu dėkoti Dievui 
už tai, kad tas laiškas nepasiekė manęs. Dėl to aš galėjau 
išgelbėti Pilarą nuo nepelnytos lemties ir, atrodo, daug geriau 
padariau patikėjęs jus likimui, kuris neatrodo jums nemalonus 
ir, matyt, visai pelnytas, sprendžiant iš to, kaip lengvai jūs 
keičiate simpatijas! 

- Jasonai!.. 

Marijana pakilo. Jos veidas išblyško lyg kreida, Oo pirštai 
mėšlungiškai suspaudė plonas brangios vėduoklės plokšteles, kurios 
traškėdamos lūžo. Ji iš visų jėgų stengėsi sulaikyti į akis 
plūstančias ašaras. Nė už ką negalima parodyti, kad jis suteikė 
jai skausmo!.. Ji buvo per daug įskaudinta, kad suprastų, jog 
įžeidžiamus žodžius padiktavo tik kartėlis ir... raminantis pavydas! 
Ji veltui mėgino rasti pritrenkiančią repliką, kad smūgiu atsakytų 
į smūgį, Žaizda į žaizdą... Tačiau tam jau nebebuvo laiko. Tarp 
jos ir Jasono iškilo aukšta figūra su žaliu munduru. 

Smarkiau nei paprastai grebluodamas, panašus į peštynių gaidį, 

rnyšovas pareiškė, aiškiai stengdamasis likti ramus: 

- Jūs įžeidžiate jos skaisčiausiąją šviesybę ir kartu mane. To 
per daug, pone, ir aš apgailestauju, kad galėsiu užmušti jus tik 
vieną kartą! 

Jasonas peržvelgė rusą taip niekinamai šypsodamasis, kad 
Černyšovo pyktis pasiekė ribą: 

- O jums neateina į galvą, kad ir aš galiu jus užmušti? 

- Aišku, ne! Mirtis - moteris, ir ji paklausys manęs. 

Jasonas nusijuokė. 

- Pasikliauti moterimi - reiškia pasiruošti karčiam nusivylimui. 
Kad ir kaip būtų, pone, aš neatsisakau nė vieno savo žodžio 
ir esu jūsų paslaugoms! Bet aš nežinojau jūsų įdomaus sugebėjimo 
klausytis už durų! 

- Ne, maldauju! - sudejavo Marijana, įsmukusi tarp dviejų 
vyrų. - Aš draudžiu jums kautis dėl manęs. 

Černyšovas paėmė instinktyviai ištiestą Marijanos ranką ir 
greitai pabučiavo ją. 

- Šį kartą, gerbiamoji ponia, leiskite man nepaklausyti jūsų. 

- O jeigu ir aš to paprašysiu, a? - pasigirdo pavargęs įėjusio 
į ložę Taleirano balsas. - Man nepatinka, kai mano draugai 
žudo vienas kitą. 

Dabar atėjo Jasono eilė atsakyti. 

- Tiesa. Bet jūs pakankamai gerai pažįstate mus, kunigaikšti, 
kad galėtumėte abejoti, jog“ anksčiau ar vėliau tai turi įvykti. 

- Galimas daiktas, bet aš esu linkęs, kad tai įvyktų vėliau! 
Eime, gerbiamoji ponia, - pridūrė jis, atsisukdamas į Marijaną. 
- Man atrodo, kad jūs nenorite ilgiau čia likti. Aš palydėsiu 
jus iki karietos. 

- Jūs palauksite manęs truputį? - paklausė rusas. - Aš 
susitvarkysiu čia ir ateisiu pas jus. 

Marijana tylėdama leido jam apgobti jos pečius raudono 
aksomo apsiaustu, kuris kabėjo ant krėslo atkaltės, įsikibo 
Benevento kunigaikščiui į parankę ir nežvilgtelėjusi į konkurentus 
išėjo iš ložės. Tą akimirką prieš eilinį veiksmą pakilo uždanga. 

Lėtai leisdamasi tuščiais laiptais, kur sustingę liokajai budėjo 
šalia aukštų šviestuvų, Marijana davė valią pykčiui ir nevilčiai. 

- Ką aš jam padariau? - sušuko ji. - Kodėl Jasonas persekioja 
mane su tokia panieka ir pykčiu? Aš maniau... 

- Reikia būti gerokai pagyvenusio amžiaus arba pasiekti 
didžiausias filosofines aukštumas, kad nepasiduotum pavydo 
jausmui. Tarp mūsų kalbant, jūs juk pavydą turėjote galvoje? 
Priešingu atveju, kas galėjo priversti jus ateiti čia tik su 

rnyšovu? 

- Iš tiesų, - prisipažino Marijana, - aš norėjau sukelti Jasono 
pavydą... Ta beprasmiška santuoka su Pilara taip pakeitė jį... 

- Man atrodo, kad ir jus pakeitė! Ir liaukitės taip jaudintis, 
Marijana! Reikia susitaikyti su galimais padariniais, a? Be to, 
jei Černyšovas moka kautis, jis turės savęs vertą priešininką, 
kuris gali pateikti jam nemalonų siurprizą. 

Liautis jaudintis! Taleiranu lengva pasakyti! Tamsioje ir 
tvankioje karietoje  Marijaną vėl apėmė pyktis. Ji keikė visus: 

rnyšovą, įsikišusį ne į savo reikalus, Jasoną, kuris nepagarbiai 
pasielgė su ja, sugriovęs visas jos viltis, žiūrovus salėje, kurie, 
žinoma, godžiai sekė kivirčą, ir daugiausia save, kam dėl vaikiškai 
tuščios savimeilės sukėlė šį skandalą. 

“Matyt, aš išėjau iš proto, - liūdnai pagalvojo ji, - bet aš 
dar nežinojau, kad meilė gali sukelti tiek skausmo. Jei kada 
nors Černyšovas sužeis Jasoną arba..." 

Ji net mintyse neišdrįso ištarti baisaus žodžio, bet staiga 
pagalvojo, kad ji čia kvailai laukia ruso, nors, švelniai pasakius, 
visa širdimi nekenčia jo ir pasilenkusi įsakė: 

- Namo, Grakchai! Ir greičiau! 

Karieta jau važiavo, kai iš už teatro kolonados pasirodė 

rnyšovas, užšoko ant laiptelio ir veikiau įgriuvo negu atsisėdo 
į karietą. 

- Jūs išvažiuojate be manęs, kodėl? 

- Todėl, kad aš daugiau nenoriu jūsų matyti. Prašau jus 
išlipti. Grakchai, sustok! - šūktelėjo ji. 

Beveik klūpėdamas prie jos kojų, Černyšovas sunerimęs 
pažvelgė į ją. 

- Jūs norite, kad aš išlipčiau? Bet kodėl? Jūs pykstate?.. 
Tačiau, iškviesdamas į dvikovą tą padūkėlį, kuris įžeidinėjo jus, 
aš tik vykdžiau savo pareigą.“ 

- Jūsų pareiga - nesikišti į privatų pokalbį! Aš visada 
sugebėsiu apsiginti pati! Bet kuriuo atveju įsidėmėkite vieną 
dalyką: jei tik Jasonas bus sužeistas, aš jums to neatleisiu ir 
jūs niekada daugiau manęs nepamatysite. 

- Iš tiesų? 

rnyšovas nepajudėjo, bet karietos tamsoje Marijana pamatė, 
kaip sublizgo jo akys, pavirtusios siaurais žaliais plyšeliais. Jis 

lėtai pakilo, ir Marijanai pasivaideno, kad milžiniško plėšraus 
paukščio šešėlis užtemdė ankštą, prikvėpuotą, atlasu išmuštą 
karietą ir rengiasi pulti ją. Bet rusas jau atidarė dureles ir 
nušoko ant grindinio. Kurį laiką jo rankos su baltomis pirštinėmis 
laikėsi įsikibusios durelių ramsčio ir jis pusiau šypsodamasis 
žvelgė į jaunąją moterį. Paskui nepaprastai švelniu balsu jis 
ištarė: 

- Jūs teisingai padarėte, kad mane įspėjote, Marijana! Aš 
prižadu jums nesužeisti pono Boforo... 

Jis atšoko atgal, nusiėmė trikampę skrybėlę, juokais nusilenkė 
taip, kad jos plunksnos palietė grindinį, ir dar švelniau užbaigė: 

- Aš turėsiu garbę jį rytoj užmušti. 

- Jeigu jūs išdrįsite... 

- Išdrįsiu... nes, matyt, tai vienintelis būdas išmušti jį iš jūsų 
atminties. Kai šis Žmogus mirs, aš lengvai galėsiu priversti jus 
pamilti mane. 

Nors Marijanos širdį spaudė baimė, ji išsitiesė, atlošė galvą 
ir iš aukštos karietos triuškinamai nužvelgusi Černyšovą įstengė 
išspausti ledinę šypseną. 

- Nesitikėkite to! Jūs neturėsite laiko, brangusis grafe, nes 
jei rytoj Jasonas Boforas... žus nuo jūsų rankos, žinokite, kad 
prieš baigdama gyvenimą, kuris neteks man jokios prasmės, ' aš 
savo rankomis nužudysiu jus. Jūs gal nežinote, bet aš ne blogiau 
už vyrus valdau bet kokį ginklą... -Linkiu jums labos nakties. 
Važiuok, Grakchai! 


Jaunasis vežėjas šmaukštelėjo botagu, ir arkliai kaipmat 
nurisnojo. Karieta išnyko Sent Onorė gatvės gilumoje kaip tik 
tuo metu, kai Sen Rošo varpinės laikrodis išmušė pirmą valandą 
nakties, bet Marijana neišgirdo skambėjimo. Jau pasiekė Tiuilri 
tiltą, Oo ji vis dar negalėjo nusiraminti ir ieškojo būdo, kaip 
išgelbėti Jasoną nuo ruso ginklo. Su tikrai meilei būdingu 
taurumu ji prisiėmė visą atsakomybę dėl būsimos dramos. Ji 
net ėmė kaltinti save dėl Jasono šiurkštumo, remdamasi tuo 
stebuklingu, jaudinančiu ir paguodžiančiu žodžiu, kurį ištarė 
Taleiranas: pavydas. Jeigu Jasonas pavydėjo, taip pavydėjo, kad 
net viešai įžeidė ją, vadinasi, toli gražu dar ne viskas prarasta. 

“Ką daryti, - galvojo ji nusiminusi, - kaip sutrukdyti šią 
dvikovą?" 

Karieta riedėjo tuščiomis naktinio Paryžiaus gatvėmis, ir jos 
bildėjimas Marijanai atrodė grėsmingas. Jos žvilgsnis klydinėjo 
praslenkančiais namų fasadais, už kurių ramiai miegojo padorūs 
miestiečiai; širdies audros jiems nekėlė rūpesčių. 

Jau beveik pasiekus Lilio gatvę, Marijanai kilo nauja idėja. 
Ji truktelėjo virvutę, kuri buvo pririšta prie vežėjo mažojo 
piršto. Tas atsisuko. 

- Sustok, Grakchai, - pasakė ji, - dabar mes nevažiuosime 
namo. 

- Klausau, gerbiamoji ponia. Kur įsakysite važiuoti? 

- D'Anteno plentas, Rusijos ambasada. Tu žinai, kur tai yra? 

- Senasis Feliusono dvaras? Žinoma, koks paryžietis nežino! 

Grakščiai apsisukusi, karieta vėl nulingavo Senos pakrante, 
bet šį sykį jau risčia, nes gatvės buvo tuščios. Užteko kelių 
tokio greito lėkimo minučių, ir visas kelias buvo įveiktas. 
Netrukus pasirodė didžiulė Triumfo arka - kokių dešimties metrų 
aukščio ir pločio, tai buvo Rusijos ambasados portalas. Už jos 
matėsi erdvus sodas su kolonomis ir statulomis, o pačioje jo 
gilumoje daugybe žiburių, tarsi per šventę, švietė namas. Bet 
įėjimą griežtai saugojo ūsuoti kazokai su ilgais apsiaustais. 
Marijana veltui vardijo savo vardus ir titulus ir kartojo, kad ji 
nori matyti ambasadorių, kunigaikštį Kurakiną, - sargybiniai buvo 
nepalenkiami: nėra leidimo, todėl negalime praleisti! Maža kas 
gali panorėti įeiti į ambasadą, ypač naktį... 

- Tfu! - sumurmėjo Grakchas. - Tai bent apsauga! Įdomu, 
kas ten slepiama, kad šie ūsočiai tokie nepatiklūs? Pas imperatorių 
lengviau pakliūti negu čia! Ką dabar įsakysite daryti, ponia 
kunigaikštiene? 

- Aš nežinau! - liūdnai atsakė Marijana. - Tačiau man būtinai 
reikia įeiti ar bent... Klausyk, Grakchai, nueik pas juos ir 
sužinok, ar dar negrįžo grafas Černyšovas. Jeigu jo nėra, mes 
palauksime, antraip... 

- Antraip? 

- Eik. Galų gale ką nors sugalvosime. 

Grakchas klusniai nulipo nuo sėdynės ir nuėjo prie kazoko, 
kuris jam nežinia kodėl patiko labiau nei kiti. Dialogas buvo 
trumpas, po to Grakchas grįžo ir pranešė šeimininkei, kad grafas 
dar negrįžo. 

- Gerai, - pasakė Marijana, - lipk ir apsuk karietą. Lauksime 
jo. 

- Jūs manote, tai gera mintis? Man atrodo, jog jis ne toks 
jau geras draugas, kad... 

- Nuo kada tu aptarinėji mano įsakymus? Apsuk karietą ir 
palauksime. 

Bet Grakchas nespėjo atlikti reikalaujamo manevro. Pasigirdo 
per sodą važiuojančios karietos dardėjimas, ir Marijana tuoj pat 
įsakė vežėjui nejudėti iš vietos. Jeigu jie nepasitrauks, kita 
karieta negalės sustoti prie įvažiavimo į ambasadą. Gal Marijanai 
pasiseks, ir artėjantis ekipažas pasirodys esąs kaip tik tas, kurio 
ji laukia. 

Bet tai buvo Taleirano karieta. Marijana iškart pažino puikius 
Anglijos arabų veislės žirgus, kuriais taip didžiavosi kunigaikštis, 
ir jo livrėjos spalvas. Taleiranas irgi pažino jaunosios moters 
karietą ir paliepė vežėjui sustoti šalia jos. Langelyje pasirodė 
jo blyškus veidas su mėlynomis akimis. 

- Aš važiavau pas jus, - šypsodamasis pasakė jis, - „bet 
kadangi jūs čia, galiu ruoštis miegoti patenkintas,- kad atlikau 
savo pareigą... taip pat, kaip ir jūs, nes aš nemanau, kad jūs 
čia dar turite daug reikalų, a? 

- Iš tiesų nežinau. Aš norėjau... 

- Pamatyti ambasadorių? Juk taip? Ar bent susitikti Černyšovą? 
Tuomet aš teisus. Jūs galite ramiai keliauti miegoti ir nebijoti 
blogų sapnų: grafas Černyšovas šiąnakt išvyksta į Maskvą.... su... 
hm... skubiomis depešomis. 

- Jis turi važiuoti rytoj. 

- Jis išvažiuos po valandos... Kunigaikštis Kurakinas puikiai 
suprato, kad kai kurių misijų negalima atidėlioti... ir kad jomis 
negalima rizikuoti dėl atsitiktinės dvikovos kardais. Šiuo ginklu 
mūsų draugas Boforas fechtuojasi taip pat gerai, kaip ir šaunusis 
pulkininkas, ir abiejų galimybės laimėti vienodos. Tai štai, 

ambasadorius mano, kad šiuo momentu carui skubiai reikia jo 
mylimo kurjerio... Nesirūpinkite, Černyšovas paklus. 

- O... dvikova? 

- Atidėta neribotam laikui... arba bent iki pirmos progos, 
kai šie ponai vėl susitiks, tačiau tai nelabai įtikima, kadangi 
po savaitės Boforas grįžta į Ameriką. 

Sustingusią Marijanos širdį užliejo karšta banga. Jai taip 
palengvėjo, kad jos akyse sublizgėjo ašaros. Pro nuleistą langą 
ji nevalingai ištiesė ranką senajam draugui. 

- Kaip jums atsidėkoti? Jūs - mano gerasis genijus. 

Bet Taleiranas staiga paniuro ir palingavo galvą. 

- Bijau, kad ne! Jeigu jūs murdotės šioje baisioje košėje, 
kuri vadinama gyvenimu, aš jaučiu dėl to didelę dalį atsakomybės! 
Aš jau seniai apgailestauju, kad pristačiau jus... jūs žinote kam! 
Jei ne ta pražūtinga idėja, jūs dabar gal būtumėte laiminga. 
Aš turėjau suprasti... tą vakarą, kai jūs susitikote mano namuose 
su Jasonu Boforu. Dabar per vėlu, jūs abu esate vedę... 

- Aš niekada neatsisakysiu jo! Aš irgi turėjau suprasti anksčiau, 
bet nenoriu girdėti, kad jau per vėlu. Mylėti niekada nevėlu. 

- Deja, brangioji... esant mano amžiaus! 

- Visai ne! - taip karštai sušuko Marijana, kad, nepaisant 
viso jo skeptiškumo, valstybės vyras krūptelėjo. - Jeigu jūs iš 
tiesų panorėtumėte, jūs dar galėtumėte mylėti! Ir galbūt, kas 
žino, pažintumėte didžiausią, vienintelę meilę savo gyvenime. 

Kunigaikštis patylėjo. Smakru atsirėmęs į rankas, sudėtas ant 
paauksuoto lazdelės bumbulo, jis, atrodė, paniro į svajingą 
snaudulį. Marijana matė, kaip blykčioja jo paprastai šaltos akys, 
ir paklausė savęs, ar jis neįsivaizdavo, klausydamas jos, kažkieno 
veido, figūros, galbūt meilės, apie kurią nedrįso galvoti, 
manydamas, jog ji neįmanoma. Tyliai, tarsi atsakydama pati sau, 
Marijana sušnibždėjo: 

- Neįmanoma meilė - vienintelė, kuria aš tikiu, nes tik ji 
sudaro gyvenimo tikslą, tik dėl jos verta kovoti... 

- Ką jūs laikote neįmanoma meile, Marijana? Jūsų meilė 
Jasonui - ne iš tų, kurią būtų galima taip pavadinti. Tiesiog 
sunki meilė. 

- Bijau, kad ne. Jos įkūnijimas atrodo man toks pat 
neįmanomas, kaip... - akimirką ji užsikirto, paskui skubiai tęsė: 
- „ kaip jeigu, pavyzdžiui, jūs įsimylėtumėte savo dukterėčią 
Dorotėją ir norėtumėte paversti ją savo mylimąja. 

Taleirano akys susitiko su Marijanos akimis. Jų Žvilgsnis buvo 
šaltesnis ir dar labiau neįžvelgiamas nei paprastai. 

- Jūs teisi, - rimtai pasakė jis. - Iš tiesų, tai geras neįmanomos 
meilės pavyzdys! Labos nakties, brangioji  kunigaikštiene... 
Neatsimenu, ar jau sakiau jums, kad aš jus labai myliu. 

Abi karietos tuo pat metu pajudėjo, ir laiminga Marijana 
atsidususi atsilošė ant pagalvių ir užsimerkė, norėdama geriau 
pasimėgauti vėl atgauta ramybe. 

Grįžusi namo ir įėjusi į savo kambarį, ji atkreipė dėmesį į 
išblizgintus štibletus, be abejo, vyriškus, kurie gulėjo ant žalia 
tafta aptrauktos taburetės. 

- Arkadijau! - sušuko ji pamaniusi, kad batų savininkas gali 
būti tik jos draugas Žolivalis, netikėtai grįžęs iš kelionės. - Aš 
taip noriu miegoti... 

Žodžiai apmirė jos lūpose. Visai atidariusi duris, ji išvydo 
vyrą, kuris laukė jos, išsitiesęs dideliame krėsle. Ir Marijana 
suprato, kad miego valanda dar neatėjo, nes tingiai pakilęs 
žmogus, žemai ir kartu ironiškai jai nusilenkęs, buvo Fransis 
Kranmeris. 


Šeštas skyrius 
Nakčiai atvertas langas... 


Šį vakarą Marijanos nervai buvo jau taip ištampyti, kad 
pamačiusi savo pirmąjį vyrą ji nepajuto nieko kito, tik liūdesį. 
Nors šis žmogus buvo pavojingas ir ji pagrįstai turėjo bijoti jo, 
tačiau dabar ji buvo tokia viskam abejinga, kad net nepajuto 
baimės. Todėl, nė trupučio nesijaudindama, ji uždarė paskui 
save duris. Paskui, neapdovanojusi nelaukto svečio niekuo, išskyrus 
ledinį žvilgsnį, ji nuėjo prie tualetinio stalelio, nusimetė apsiaustą 

ir ėmė mautis savo ilgas pirštines, kartu visą laiką stebėdama 
anglą, kuris atsispindėjo aukštame veidrodyje. 

Ji pajuto tam tikrą pasitenkinimą pastebėjusi, kad jis atrodo 
nusivylęs. Be abejo, jis tikėjosi išgąstingo blaškymosi, gal net 
šauksmo. Šis šaltumas ir tyla buvo jam visai netikėti. Tęsdama 
žaidimą iki galo, Marijana patikrino, ar tvarkinga jos šukuosena, 
paėmė nuo stalelio vieną iš daugelio flakonų ir lengvai pasišlakstė 
kvepalais kaklą ir pečius. Po to ji paklausė: 

- Kaip jūs įėjote? Be abejo, mano tarnai nematė jūsų, 
antraip jie būtų įspėję... 

- Kodėl gi? Vienas tarnas žino. 

- Tik ne mano. Dėl keleto ekiu jie nerizikuos savo vieta. 
Taigi? 

- Žinoma, langas! - atsiduso Fransis, vėl įsitaisydamas krėsle. 
- Jūsų sodo sienos ne tokios jau aukštos... ir paaiškėjo, kad 
aš jau trys dienos esu jūsų kaimynas. 

- Mano kaimynas? 

- Argi jūs nežinote, kad jūsų kaimynė anglė? 

Taip, Marijana tai žinojo. Ji net palaikė pakankamai gerus 
santykius su madam Atkins, pas kurią Adelaidė rado prieglobstį, 
kai jos ieškojo Fušė policija. Ji kadaise buvo teatro aktorė, 
tada ji vadinosi Šarlotė Volpol, bet ji įsigijo teisę būti gerbiama 
ir kartu teisę tapti paryžiete, nes mėgino, rizikuodama gyvenimu 
ir turtu, išgelbėti iš Templio karaliaus šeimą po Liudviko XVI 
mirties. Imperatoriaus policija ją pakentė. Marijaną ypač nustebino 
tai, kad ši šauni moteris, puikiai išauklėta ir geros širdies, 
sugebėjo užmegzti draugiškus santykius su tokiu žmogumi kaip 
Fransis Kranmeris. Ji neslėpė savo dvejonių. Lordas Kranmeris 
nusijuokė. 

- Aš net galiu pasakyti, kad brangioji Šarlotė mane labai 
myli. Žinote, Marijana, jūs viena iš nedaugelio moterų, kuriai 
aš atrodau atstumiantis ir vertas neapykantos! Dauguma jūsų 
amžininkių laiko mane žavingu, maloniu, pagarbiu... 

- Matyt, jos neturėjo laimės ištekėti už jūsų! Todėl toks 
skirtumas... Tai pasakiusi aš norėčiau tikėtis, kad mūsų pokalbis 
neužtruks. Aš... labai pavargau. 

Fransis Kranmeris sunėrė abiejų rankų pirštų galus ir ėmė 
apžiūrinėti ją. 

- Turiu pasakyti, kad jūs nelabai ilgai užsibuvote teatre. Jums 
nepatiko “Britanikas"? 

- Vadinasi, ir jūs buvote teatre? 

- Žinoma. Ir kaip žinovas galėjau žavėtis jūsų pasirodymu 
kartu su tuo puikiu gyvuliu, koks yra gražuolis rnyšovas. 
Tiesą sakant, sunku įsivaizduoti geriau vienas kitam tinkančią 
porą... jei tik jis nebūtų pakeistas Boforu! Bet, atrodo, šiuo 
atžvilgiu ne viskas gerai klostosi. Tikriausiai jūs su juo pjaunatės 
kaip ir anksčiau? Vis dėl tos senos Seltono istorijos? O gal 
jums nepatinka jo Žmona ispanė? 

Šis įžūlus plepėjimas ėmė erzinti Marijaną. Staigiai pasisukusi, 
ji atsigręžė veidu į Fransį ir sausai atšovė: 

- Gana! Jūs atėjote čia ne tam, kad paliežuvautumėte, o, 
be abejo, su tam tikru tikslu. Tad sakykite ir nešdinkitės! Ko 
jums reikia? Pinigų? 

Lordas Kranmeris linksmai nužvelgė jauną moterį ir atvirai 
nusikvatojo. 

- Aš žinau, kad jūs dabar turite jų pakankamai ir neteikiate 
jiems didelės reikšmės. Mielai prisipažinsiu, kad man klostosi 
atvirkščiai, bet mes dar grįšime prie to... 

Jis liovėsi šypsotis, pakilo ir žengė keletą žingsnių prie 
Marijanos. Jo gražus veidas surimtėjo, tokios išraiškos jauna 
moteris anksčiau nebuvo pastebėjusi. 

- Tiesą sakant, Marijana, aš atėjau norėdamas pasiūlyti jums 
sudaryti taikos sutartį, jeigu jūs neprieštarausite. 

- Taikos sutarį? Su jumis? 

Fransis lėtai priėjo prie mažojo stalelio, kur Agata paruošė 
vakarienę tam atvejui, jeigu jos šeimininkė grįžusi iš teatro 
panorės pasistiprinti. Jis pripylė į taurę šampano, pusę nugėrė 
ir patenkintas atsidusęs tęsė: 

- Žinoma. Aš manau, kad tokiu atveju mes abu laimėsime. 
Paskutinių mūsų susitikimų metu aš elgiausi ne per geriausiai. 
Aš turėjau būti pagarbesnis ir taktiškesnis. Tai man nepavyko. 

- Iš tiesų, ir neslėpsiu, aš laikiau jus jau mirusiu! 


122 


- Vėl! Mano brangioji, - pasakė jis raukydamasis, - atsikratykite 
įpročio nuolat priskirti mane prie numirėlių! Tai galų gale 
nusibosta! Bet jeigu jūs turite galvoje sarginį šunį, kurį policija 
paskyrė mane saugoti, tai žinokite, aš pakeliui tiesiog pabėgau 
nuo jo! Ką padarysi, geriausi pėdsekiai suklysta, kai žinai 
medžioklės taisykles. Bet kur aš sustojau? Ak taip! Aš sakiau, 
kad gailėjausi būdamas toks šiurkštus su jumis. Būtų buvę daug 
geriau susitarti. 

- Kokį susitarimą jūs siūlote? - paklausė Marijana, nuliūdusi 
ir kartu nusiraminusi, kai buvo paminėtas persekiojimas, kurio 
ėmėsi jos draugas Blekas Fišas. 

Nuliūdusi, nes, matyt, policininkas paleido savo grobį iš rankų, 
ir nusiraminusi, nes jei Blekas Fišas paprasčiausiai pražiopsojo 
Fransį, tai jis bent dar gyvas. Kai ji pamatė krėsle sėdintį 
anglą, jai pasivaideno įsiutęs bretono balsas: “Aš jį pribaigsiu 
arba pats neteksiu kailio“, - ir jos širdį suspaudė pagalvojus, 
ką gali reikšti gyvo Fransio buvimas čia. Pasirodo, būgštauta 
be reikalo, ir ačiū Dievui! 

Tuo metu Fransis ramiai baigė gerti šampaną ir priėjo prie 
nedidelio sekretero, kuris stovėjo tarp dviejų į nakties sodą 
atidarytų langų. Tarp gulėjusių ten dokumentų jis surado 
antspaudą iš nefrito ir aukso; juo Marijana užantspauduodavo 
laiškus. Keletą sekundžių jis apžiūrinėjo išgraviruotą herbą. 

- Draugiškas susitarimas, žinoma, - lėtai pasakė jis, - taip 
pat gynybinis susitarimas. Jums daugiau nėra ko manęs bijoti, 
Marijana. Mūsų santuoka nutraukta, jūs vėl ištekėjusi ir nuo 
šiol turite vieną iš garsiausių vardų Europoje. Aš galiu tik 
pasveikinti jus, nes man likimas nebuvo toks palankus. Aš esu 
priverstas gyventi slapta, man gresia nesėkmė, ir visa tai dėl 
to, kad tarnauju savo šaliai, kuri, beje, labai mažai moka 
tokiems kaip aš. Mano gyvenimas... 

- Normalus šnipo gyvenimas! - atšovė Marijana; neįprastas 
Fransio draugiškumas sukėlė jai įtarimą. 

Jo lūpomis nuslydo šypsena, nepalietusi akių. 

- Jus nelengva apmulkinti, a? Gerai, tebūnie taip! Šnipo 
gyvenimas! Tačiau jis leidžia man sužinoti daug dalykų, priartėti 
prie tokių paslapčių, kurios sudomins jus. 

- Politika manęs nedomina, Fransi, ir aš stengiuosi būti 
nuošalyje nuo jos. Jums bus geriau kuo greičiau palikti šiuos 
namus, kol aš užmiršiu, kad turėjau jūsų vardą, ir minėsiu tik 
tai, kad jūs esate mano šalies ir mano valdovo priešas! 

Fransis iškėlė rankas į viršų. 

- Neįtikėtina! Dabar jūs Bonaparto šalininkė? Jūs, aristokratė! 
Tiesą sako, kad pagalvė - geriausias būdas nugalėti priešiškus 
įsitikinimus. Bet nusiraminkite, aš su jumis norėjau pasikalbėti 
ne apie tokio žanro politiką. Jūsų ji nedomina, ir gerai, bet 
ar gali jūsų nedominti tai, kas yra susiję su Boforu? 

- O kas verčia jus manyti, kad ponas Boforas domina mane? 
- gūžtelėjusi pečiais, paklausė Marijana. 

- Ne, Marijana, ne mane! Aš gerai pažįstu moteris, 0 jus 
- geriau, negu jūs manote. Boforas ne tik domina jus, jūs 
mylite jį, ir jis myli jus, nepaisant šitos vaidingos moters, kurią 
vesti jis laikė savo pareiga. Visai neseniai jūs žiūrėjote į ją su 
slaptu pykčiu, matomu įdėmiam stebėtojui. Bet gana išsisukinėti! 
Žodžiu, Boforui rytoj gresia didelis pavojus. Klausimas toks: 
norite jūs jį išgelbėti ar ne. 

- Jeigu jūs turite galvoje dvikovą, tai... 

- Ne! Velniai griebtų! Aš nesirūpinčiau dėl dvikovos. Boforas, 
be abejo, geriausiai Amerikoje kaunasi kardu. Jei aš sakau, kad 
jam gresia pavojus, tai yra tikras pavojus. 

- Kodėl tad nepasakius jam pačiam? 

- Todėl, kad jis nenorės manęs klausyti ir nesumokės sužinojęs, 
nuo kokio pavojaus jis turi būti išgelbėtas. O jūs, jūs sumokėsite! 
Ar ne)? 

Marijana neatsakė, ji neteko žado iš nuostabos ir pasipiktinimo. 
Kartu ji pajuto keistą palengvėjimą. Naujas Fransio paveikslas 
ją trikdė. Jame atsirado kažko, kas nesiderino su jo sunkiai 
suvokiama prigimtimi. O dabar viskas atsidūrė savo vietose. Jis 
vėl tapo toks, koks buvo anksčiau, ir tik jam galėjo šauti į 
galvą ateiti pas ją ir paimti pinigų už draugo išgelbėjimą. Ji 
negalėjo susilaikyti nepasakiusi jam to. 

- Aš maniau, kad jis jūsų draugas! - su panieka sviedė ji. 
- Nors tokiems, kaip jūs, draugystė neturi didelės reikšmės. 

- Draugas? Per daug stipriai pasakyta. Tai, kad jūsų turtas 
išslydo iš jo rankų, nepadėjo užmegzti tvirtų ryšių. Ir laikai 
dabar pernelyg sunkūs, kad būtų galima atsiduoti jausmams. 
Taigi kiek jūs man duosite mainais už tai, ką aš žinau? 

Už laisvai tariamų žodžių slypėjo godumas. Marijana su 
pasidygėjimu žvelgė į šį jauną Žmogų - aukštą, neginčijamai 
gražų, labai gracingą su tamsiai žaliu aksomo fraku. Šviesūs 
plaukai buvo sušukuoti taip, kad ta šukuosena nepaprastai tiko 
prie jo beveik tobulų bruožų veido, o išpuoselėtos rankos buvo 
tokios pat gražios ir baltos, kaip kardinolo San Lorenco. Jo 
šypsena, nepaisant šalto ir abejingo pilkų akių žvilgsnio, buvo 
labai žavinga. Tačiau šio bajoro siela buvo tarsi ledinė bala; 
joje susipynė baisus egoizmas,  niekšiškumas, žiaurumas ir 
klastingumas. Siela, kurią jos šeimininkas nesvyruodamas būtų 
pardavęs už saują aukso... “Ir aš mylėjau JI - su pasišlykštėjimu 
pagalvojo Marijana. - Ištisus mėnesius jis man buvo įkūnijęs 
visus romanų herojus, visus Apskritojo Stalo riterius! Ir tetulė 
Elisė laikė jį visų dorybių pavyzdžiu! Koks nusivylimas!..“ 

Bet pirmiausia reikia išsaugoti ramybę, nes ją iš tiesų pradėjo 
1mti baimė. Ji dabar per daug gerai pažino Kranmerį ir įsitikino, 
kad jis niekada negrasina tuščiai. Žinoma, jo šantažas pagrįstas 
baisia tikrove, ir Jasonas nukentės, jergu ji nesumokės. O dabar, 
kai Fransis įsitikino, kad ji myli Boforą, jis taip lengvai 
neatsitrauks. Norėdama nuraminti nervus ir neišsiduoti, Marijana 
susidėjo rankas už nugaros ir iš visų jėgų jas suspaudė. Jos 
veidas buvo visiškai ramus, kai ji paklausė: 

- O jeigu aš atsisakysiu sumokėti? 

- Tuomet aš pasilaikysiu savo paslaptis, bet aš netikiu, kad 
mes iki to prieisime, ar ne tiesa? Sakysime... dvidešimt penki 
tūkstančiai livrų? Man atrodo, kukli kaina? 

- Kukli? Bet jūs iš tiesų ne šios žemės žmogus! Kuo jūs 
mane laikote? Prancūzijos banku? 

- Nebūkite smulkmeniška, Marijana! Aš juk žinau, kad jūs 
ištekėjote už labai turtingo Žmogaus ir jums tokia suma - vieni 
niekai! Beje, jeigu man taip nereikėtų pinigų, aš galėčiau būti 
nuolaidesnis, bet auštant turiu išvykti iš Paryžiaus. Taigi gana 
išsisukinėjimų! Ar jūs norite sužinoti, kas gresia Boforui? Taip 

ar ne? Prisiekiu jums, kad jeigu jūs nesutiksite, rytoj šiuo metu 
jis bus negyvas! 

Marijanos nugara iš baimės pašiurpo. Ji įsivaizdavo pasaulį, 
kuriame daugiau nėra Jasono, ir suprato, kad tada jau niekas 
nesutrukdys, negalės sutrukdyti jai nusekti paskui jį. Ką reiškė 
pinigai šalia tokios nelaimės, pinigai, kurie Kranmeriui buvo 
didžiausia palaima, o Marijanai mažiau negu niekas. Po jos 
vestuvių kunigaikščio valdytojas iš tiesų pervesdavo jai dideles 
sumas. Ji su pasišlykštėjimu pažvelgė į anglą. 

- Truputį palaukite! Aš atnešiu pinigų. 

Kai ji pasuko prie durų, Kranmeris suraukė antakius ir ištiesė 
ranką, tarsi norėdamas ją sulaikyti. Tada ji šaltai nusišypsojo 
jam. 

- Ko jūs bijote? Kad aš pašauksiu žmones ir jus sučiups? 
Tokiu atveju, man atrodo, niekas negalės išgelbėti Jasono Boforo! 

- Iš tiesų niekas! Eikite, aš laukiu. 

Marijana niekada nelaikė pinigų savo kambaryje. Tai buvo 
Žolivalio pareiga. Seife, kuris buvo įmūrytas vienoje jo kambario 
sienoje, visada būdavo gana didelė pinigų suma, ten gulėjo ir 
Marijanos brangenybės. Tik Arkadijus ir ji žinojo, kad toks 
seifas yra. Taigi Marijana pasuko į jo kambarį, prieš tai įsitikinusi, 
kad Fransis neseka įkandin jos. 

Arkadijaus tuo metu nebuvo. Jis buvo išvažiavęs į Eks 
Liašapelį neva gydytis karštuose mineralinuose vandenyse, kurie 
pelnė šlovę senajai Karolio Didžiojo sostinei ir sutraukdavo 
svečių iš visos Europos. Kai Marijana, truputį nustebinta, kad 
staiga prireikė tokio gydymo, išreiškė susirūpinimą dėl Arkadijaus 
sveikatos, jis jai pasakė, jog reumatas susuko jam du pirštus 
ir dėl nuolatinio peršalimo dingsta balsas. Marijana nusprendė, 
kad čia juokauti negalima, ir palinkėjo laimingo kelio, 0 po 
to pridūrė: 

- Pabučiuokite nuo manęs Adelaidę ir pasakykite jai, kad 
man jos labai trūksta. Jeigu ji galės grįžti... 

Išvydusi, kaip staiga nušvito seno jos draugo veidas, ji suprato, 
kad pasielgė teisingai, ir jai malonu buvo matyti Arkadijų turint 
kažką, kas labai priminė slaptą švelnumą. 

Marijana skubiai įėjo į tuščią kambarį, rūpestingai uždarė 
duris, net užkišo skląstį ir atsirėmė į jį, norėdama atsipūsti. 
Jos širdis smarkiai daužėsi lyg tai būtų svetimas kambarys, kurį 
ji rengėsi apiplėšti. Ji pajuto baimę, nors gerai nesuprato, kodėl. 
Gal tiesiog todėl, kad visur, kur pasirodydavo Fransis Kranmeris, 
ji gaubdavo įtarumo ir pavojaus atmosfera. Ji norėjo tik vieno: 
greičiau pamatyti jį išeinantį. Tada ji galės nuvažiuoti pas Jasoną 
ir perspėti jį apie slaptą pavojų, kurio pašalinimas taip brangiai 
kainavo. 

Truputį nusiraminusi, Marijana išsitraukė seifo raktą iš mažytės 
slėptuvės masyvioje raudonmedžio lovos kojoje; slėptuvė buvo 
tarp bronzinių papuošimų. Paskui ji nuėmė žaliu šilku aptrauktą 
pano, imituojantį sienos apdailą, ir pagaliau atidarė seifą. Jame 
buvo daugybė stalčiukų, pluoštai Prancūzijos banko banknotų ir 
du maišai aukso. Marijana nesvyruodama atskaičiavo reikalingą 
sumą, kruopščiai užrakino seifą, pastatė į vietą pano ir padėjusi 
raktą į slėptuvę išėjo iš Arkadijaus kambario, spausdama prie 
krūtinės tai, ką ji laikė Jasono išpirka. Namuose kaip ir anksčiau 
buvo tylu. Tarnai šeimyninėje ir Agata savo mažame kambarėlyje 
šalia šeimininkės miegamojo ramiai miegojo, neįtardami vykstančios 
dramos. Marijana nė už ką pasaulyje nenorėjo, kad tarnai 
įsipainiotų į šią istoriją. 

Pamatęs Marijanos rankose banknotus, anglas nepatenkintas 
susiraukė: 

- Aš norėčiau aukso! 
 - Tokios sumos auksu aš neturiu. Ir nešnekėkit nesąmonių, 
Fransi, jūs, be abejo, turite pažįstamą bankininką, kuris iškeis 
juos... sakykime, jūsų draugas Londone Baringas. 

- Velniai rautų! Iš kur jūs žinote? 

- Aš daug žinau. Pavyzdžiui, kodėl jūs galėjote taip laisvai 
vaikštinėti po Paryžių, kai Fušė buvo policijos ministru. Bet 
Fušė daugiau ne ministras. 

- Todėl aš ir negaliu gaišti Duokite šiuos banknotus, aš 
paslėpsiu juos. 

Jaunoji moteris padėjo pinigus ant stalelio ir greitai susidėjo 
rankas už nugaros. 

- Minutę! Jūs paimsite juos prieš išeidamas. Iš pradžių turite 
viską papasakoti. 

Jos širdis ėmė šokinėti. Fransio akys ieškojo banknotų ir 
taip susiaurėjo, kad pavirto dviem pilkais plyšeliais. Jis išraudo, 
ir ji suprato, kad jį apėmė pinigų karštligė. Niekas nekliudė 
jam pulti ją, apsvaiginti, paimti pinigus ir pabėgti. Galimas 
daiktas, jis tiesiog neturėjo ką papasakoti. 

Staiga apimta pykčio, Marijana pribėgo prie brangios 
juodmedžio komodos, atidarė ant jos stovėjusią dėžutę ir ištraukė 
vieną iš gulėjusių raudono aksomo įdėkle dvikovos pistoletų, 
kuris buvo užtaisytas, atsisuko į Frans; ir nutaikė į jį ginklą. 

- Jeigu jūs paliesite pinigus, nieko nepapasakojęs, nežengsite 
nė žingsnio durų link. Jūs juk žinote, kad aš šaudau taikliai! 

- Kokia musė jus įkando? Aš neketinu jūsų apiplėšti, juo 
labiau, kad viską galima paaiškinti keliais žodžiais. 

Iš tiesų jo pasakojimas buvo trumpas. Jasonas Boforas turi 
ateiti rytoj vakare pas Kventiną Kroufordą į Anžu gatvę neva 
pasižiūrėti jo garsiojo paveikslų rinkinio, o iš tiesų sutikti emisarą 
Fušė, kuris šiuo metu yra išvytas, bet nė trupučio neišsigydęs 
nuo valdžios troškimo; jis nusprendė susigrąžinti ją bet kuriomis 
priemonėmis, net išduodamaus valstybę. Ten bus dar du fanatiški 
karaliaus šalininkai emigracijoje: ševalįė de Briuslaras, gerai 
pažįstamas Marijanai, ir baronas de Vitrolis. 

- Savaris įspėtas, - pridūrė Kranmeris. - Keturi vyrai bus 
patyliukais suimti net nespėję peržengti Kroufordo slenksčio, 
nuvesti į Venseną ir sušaudyti dar neišaušus. 

Marijana suvirpėjo. 

- Jūs iš proto išsikraustėte! Nužudyti keturis žmones be 
teismo, be imperatoriaus įsakymo? 

Gražų Fransio veidą iškreipė pašaipi šypsena. 

- O jūs užmiršote, kad Savaris - tai žmogus, kuris nužudė 
Engijeno hercogą? Bonapartas Kompjene, o čia kalba eina apie 
priešo agentus. 

- Jasonas - priešo agentas? Kas jumis patikės? 

- Ogi kad ir jūs, mano brangioji. Kaip daugelis blaiviai 
mąstančių Žmonių, jis pripažins, kad taika su Anglija reikalinga 
dėl daugelio priežasčių, iš kurių svarbiausia - prekybos plėtojimas. 

O argi Bonis sutiks sudaryti taikos sutartį? Užtat Liudvikas 
XVIII padarys tai nedelsdamas. 

Marijaną apėmė beprotiškas įniršis. Ji kaip asmenišką įžeidimą 
priėmė teiginį, kad Jasonas yra vienas iš tų apsukrių ir nesąžiningų 
politikų, kurie dėl savo interesų buvo pasirengę sugriauti imperiją 
ir pasodinti į krauju apšlakstytą sostą kokią nors pasigailėtiną 
marionetę. 

- Yra kai kas, ko jūs tikriausiai nežinote. Jasonas žavisi 
Napoleonu, net myli jį. Jūs užmiršote, kad jis yra savo vyriausybės 
pasiuntinys pas jį? 

- Oficiozinis pasiuntinys - tai grynai praktiškas reikalas. O 
ar jūs neužmiršote, kad Jasonui visada reikia pinigų? Man 
atrodo, mes pakankamai daug sumokėjome - jūs ir aš, - kad 
sužinotume tai! 

- Ne tik jam! 

- Jūs neužmiršote, - tęsė Fransis, praleidęs negirdomis 
Marijanos repliką, - kokiomis aplinkybėmis susipažinote su juo? 
Seltone, Anglijoje... be to, Velso princo favoritų grupėje! Norite 
dar vieno įrodymo? Tas anglų korsaras, kuriam jis visai neseniai 
taip laiku leido išsinešdinti ta dingstimi, kad Amerika nekariauja 
su Anglija, tas korsaras iš tiesų buvo labai svarbus Boniui, nes 
jis grįžo iš Ispanijos ir vežė Velingtono depešas, kurias pastarasis 
patikėjo tokiam greitam laivui. Tai štai, prekybinis laivas “Jūrų 
burtininkė“ yra labai smarkiai ginkluotas, kur kas labiau negu 
“Revanšas", be to, jis greitesnis. Įsitikinote? 

Marijanai pritrūko drąsos atsakyti. Ji nusigręžė. Žinoma, ji 
negalėjo priekaištauti Jasonui, kad jam savos šalies interesai yra 
svarbesni už Prancūzijos, bet mintis, kad jis grįžo čionai draugystės 
dingstimi, tikėdamasis būti priimtas imperatoriaus, naudotis pagarba 
ir kartu susiuostyti su didžiausiais Prancūzijos monarcho priešais, 
- ši mintis jai buvo nepakeliama. Tačiau nebuvo galima neigti 
ir to, kad Fransio argumentai atrodė pakankamai svarūs. Iki to 
laiko, kai priartėjo prie Napoleono, Jasonas Boforas iš tikrųjų 
buvo Anglijos princo draugas, vienas iš artimiausių. 

Truputį pamąsčiusi ji pasakė: 

- Čia esama kažko, ko aš negaliu suprasti. Jūs atėjote 
parduoti žinių, kurios gali išgelbėti poną Boforą. Bet tos žinios 
liečia ne tik jį? Dar yra Kroufordas... trys kiti. 

- Jei Kroufordas turės nemalonumų, jis pats su jais susidoros, 
- sausai nusijuokęs, pasakė Fransis. - Nes jei Savaris viską žino, 
informacijos šaltinio nereikia toli ieškoti. 

- Jūs norite pasakyti... 

- Kad Kroufordas seniai gyvena Paryžiuje ir sulaukęs tokio 
amžiaus daugiau galvoja apie savo ramybę negu apie įsitikinimus, 
už kuriuos pakankamai sumokėjo ir pinigine, ir sveikata. 
Nusiraminkite, Kroufordui nėra ko bijoti: O dėl kitų, tai jais 
pasirūpinsiu aš. 

- Negi niekas iš jų negalės perspėti Boforo? 

- Jie neturės laiko pasirūpinti net savo pačių saugumu. Aš 
vertas pinigų? 

Marijana galvos linktelėjimu patvirtino tai. Jos ginkluota ranka 
nusviro, ir ji padėjo pistoletą į dėžutę, 0 tuo metu Fransis 
lėtai priėjo prie stalelio. Jis tylėdamas paslėpė pinigus savo 
plačiose kišenėse, žemai nusilenkė ir nuėjo prie lango. Marijana 
nekantriai laukė, kada jis išeis. Jų sudarytas sandėris gal ir 
nepadidino jos neapykantos šiam žmogui, bet ji jau nebejautė 
baimės, kurią jis sukėlė jai tą atmintiną vakarą Feido teatre, 
ir dar labiau jį niekino. Dabar ji žinojo, kad su nedideliu 
aukso kiekiu visada galės pažaboti Kranmerį ir sukliudyti jo 
intrigoms. O nuo šiol aukso jam kaip tik labiausiai ir trūks. 
Daug sunkiau buvo suvokti Jasoną liečiančius demaskavimus. 
Nepaisant pateiktų įrodymų, Marijana negalėjo sutikti, kad jos 
draugas - šnipas. Ir vis dėlto... 

Anglas išėjo į balkoną, norėdamas iš ten nušokti į sodą, 
bet paskutinę akimirką susigriebė. 

- Aš visai užmiršau! Kaip jūs ketinate įspėti Boforą? Jūs 
jam parašysite? 

- Mano manymu, jums tai neturi rūpėti. Aš padarysiu taip, 
kaip man atrodys geriau. 

- Jo adresas jums žinomas? 

- Jis sakė, kad gyvena Pasyje, savo draugo bankininko Bogeno 
namuose. 

- Iš tikrųjų. Tai didelis, gražus namas Senos pakrantėje, 
apsuptas terasomis kylančio parko. Iki Revoliucijos jis priklausė 
kunigaikštienei Lambol ir kaip tik šiuo pavadinimu dar žinomas 
aplinkinėse vietovėse. Bet jeigu jūs leisite man duoti jums 
patarimą... 

- Patarimą? Jūs? 

- O kodėl gi ne? Jūs parodėte dosnumą, ir iš dėkingumo 
aš noriu sutrukdyti jums padaryti kvailystę. Nerašykite! Iškilus 
tokiems reikalams, niekada nežinai, kas gali atsitikti, ir jeigu 
policija sugalvos padaryti kratą pas Boforą, jums gali grėsti 
nemalonumai, kai ten suras jūsų laišką. Jei nėra pėdsakų, nėra 
ir įrodymų, Marijana, ir tam tikromis aplinkybėmis jūsų artimi 
ryšiai su imperatoriumi gali jums pakenkti. Geriausia, kad jūs 
pati nuvažiuotumėte pas Boforą... sakykime, rytoj vakare devintą 
valandą. Susitikimas pas Kroufordą paskirtas vienuoliktą. Boforas 
dar bus namuose. 

- Iš kur jūs žinote? Jo gali nebūti visą dieną. 

- Taip, bet iš patikimo šaltinio aš žinau, kad rytoj vakare, 
aštuntą valandą, jo namuose bus labai svarbus susitikimas. Tad 
jis niekur nebus išėjęs. 

Marijana smalsiai pažvelgė į Kranmerį. 

- Kaip jums pavyksta gauti tiek informacijos? Galima pamanyti, 
kad prieš paskirdamas pasimatymą arba priimdamas kokį nors 
sprendimą, Jasonas iš pradžių tariasi su jumis. 

- Brangioji, mano verslo žmogui žinojimas visko, kas liečia 
draugus ar priešus, labai dažnai yra tiesiog gyvenimo ar mirties 
klausimas. Jūs galite netikėti manimi ir veikti savo nuožiūra, 
bet nekaltinkite manęs, jeigu jūsų lengvabūdiškumas pavirs 
katastrofa... 

Marijana nekantriai mostelėjo. Ji galvojo tik viena: pamatyti, 
kaip jis išeis, O paskui, nedelsiant nė minutės, kuo greičiau 
lėkti pas Jasoną ir įsitikinti kad jis neis į tą beprotišką 
pasimatymą. Bet tai, apie ką ji galvojo, taip aiškiai atsispindėjo 
jos veide, kad Kranmeriui nebuvo sunku viską suprasti. Atsainiai, 
tarsi būtų kalbama apie kažką visai nereikšminga, jis pasakė, 
išsiblaškęs taisydamasis pirštais savo aukštą kaklaraištį: 

- Važiuoti dabar į Pasį vargu ar protinga, nes jūsų ten 
dabar laukia ne itin malonus priėmimas... Sinjora Pilara - juk 
toks jos vardas - saugo savo šeimyninę laimę taip pat uoliai, 
kaip pirmasis Jasonas garsiąją aukso vilną. Jūs pamatysite tik 
ją vieną, O rytoj vakare, patikinu jus, mūsų gracingoji dama 
bus Mortfontene pas tą keistą Ispanijos karalienę, kurią sukūrė 
smulkiaburžuazinė  pseudorevoliucija. Tad štai,  nelaimingoji 
karalienė Julija, jeigu jau reikia ją taip vadinti, laiko savo 
pareiga telkti aplink save visus, kurie bent kiek susiję su 
Ispanija, kur, beje, niekada nebuvo įžengusi jos koja, nes jos 
kilnusis vyras yra linkęs palikti ją savo kamaroje. Apie ką aš 
kalbėjau?.. 

- Apie tai, kad ruošiatės išeiti! - sudirgusi metė Marijana. 

- Truputį kantrybės! Aš pasirengęs pasielgti riteriškai, o tam 
reikia kelių akimirkų. Taigi aš sakiau... ak taip! Kad rytoj jos 
nebus namie, tad jums, brangioji kunigaikštiene, kelias bus laisvas, 
ir kad jei Boforas nevisiškas kvailys, jis neleis jums grįžti Čia 
anksčiau negu rytą. 

Marijanos skruostai užsidegė, o širdis ėmė šokinėti. Tai, ką 
turėjo galvoje Kranmeris, sakydamas paskutinius žodžius, buvo 
daugiau negu aišku! Nors jais išreikšta perspektyva vertė ją 
virpėti iš laimės, tačiau ciniškose jo lūpose jie nevalingai 
nuskambėjo dviprasmiškai, ir tai buvo jai nemalonu. Toks Fransio 
palaiminimas, atrodė, įžeidė jos meilę. 

- Koks rūpestingumas! - karčiai šyptelėjo ji. - Garbės žodis, 
galima pamanyti, kad jūsų gyvenimo tikslas yra bet kokia kaina 
įstumti mane į pono Boforo glėbį! 

Kranmeris pačiupinėjo kišenėje banknotus. 

- Dvidešimt penki tūkstančiai livrų - apvali suma, - atsainiai 
pastebėjo jis. 

Po to jo elgesys staiga pasikeitė. Jis puolė prie Marijanos, 
sugriebė ją už pažastų ir skausmingai suspaudė, įniršusiu balsu 
šaukdamas: 

- Veidmainė! Maža bjauri veidmainė! Tau net neužtenka 
drąsos prisipažinti savo meilę! Bet užteko pažiūrėti į tavo veido 
išraišką teatro ložėje, kad suprastum, jog tu vos nesprogsti iš 
noro priklausyti jam. Tik būtų pernelyg žema pripažinti, kad 

po Seltono farso, po puikavimosi ir dorybingo piktinimosi tu 
galiausiai pamilai jį! Kiek bemiegių naktų tu praleidai gailėdamasi 
to, kas neįvyko? Pasakyk! Kiek? 

Staigiu judesiu Marijana ištraukė ranką, pribėgo prie lovos 
ir sugriebė paauksuotą varpelio bumbuliuką. 

- Išeikite! Jūs gavote savo pinigus, tad nešdinkitės! Ir greičiau, 
antraip aš pašauksiu žmones! 

Fransis kaipmat susitvardė. Jis giliai atsiduso, gūžtelėjo pečiais 
ir lėtai nuėjo prie lango. 

- Nereikia! Aš išeinu! Dabar jūs pasakysite, kad kišu nosį 
ne į savo reikalus, ir apskritai būsite teisi. Bet aš negaliu 
atsikratyti minties, kad viskas galėjo būti visiškai... kitaip, jeigu 
jūs nebūtumėte tokia kvaila. 

- O jūs nebūtumėt toks niekšas! Klausykite, Fransi, aš niekada 
nesigailėjau dėl to, kas įvyko, ir dabar dėl nieko nesigailiu. 

- Kodėl? Todėl, kad Napoleonas išmokė jus mylėti ir padarė 
kunigaikštiene? 

Marijana nieko neatsakė, tik palingavo galvą. 

- Seltone jūs suteikėte man neįkainojamą paslaugą - aš 
pajutau laisvės skonį. Vienintelis atsiprašymas, jeigu jūs jo 
nusipelnėte, gali būti tai, kad jūs nieko nežinojote apie mane. 
Jūs manėte, kad aš esu iš tokio pat molio, kaip jūs ar jūsų 
draugai, ir tai buvo klaida. O dėl Jasono - aš pasiruošusi visam 
pasauliui šaukti, kad myliu jį, ir už tai galiu padėkoti jums, 
nes iki to šlykštaus sandėrio su jumis aš nemylėjau jo, taip! 
Pagaliau jei aš ko ir gailiuosi, tai tik to, kad iškart nesupratau 
šio Žmogaus ir nenuėjau paskui jį, kaip jis siūlė man pirmąją 
naktį... bet, ačiū Dievui, aš pakankamai myliu jį ir esu pakankamai 
jauna, kad galėčiau laukti laimės tiek, kiek reikės! Nes aš 
žinau, aš jaučiu: kada nors jis bus mano! 

- Na gerai, bet... nieko blogesnio aš nenoriu jums palinkėti. 

Ir nepridūręs nė žodžio jis išėjo į balkoną, perlipo turėklą 
ir nuslydo žemyn. Priėjusi prie lango, Marijana suspėjo pamatyti 
jo baltas rankas, įsikibusias į geležimi kaustytus turėklus. Paskui 
ji girdėjo, kaip jis nušoko ir lengvais greitais žingsniais nuėjo 
prie gretimo namo sienos. Marijana išėjo į balkoną, mėgindama 

nuraminti iš susijaudinimo smarkiai plakančią širdį ir apmąstyti, 
kas įvyko. 

Jos pirmas impulsas buvo pašaukti Grakchą, liepti pakinkyti 
arklius ir nuvežti ją į Pasį, bet Fransio žodžiai rado kelią į 
jos sielą, ir ji turėjo pripažinti, kad jis teisus. Kas gali pasakyti, 
kaip elgsis ispanė, kai ji pasirodys jai vidurnaktį? Ar ji sutiks 
įspėti vyrą? O gal jos antipatija Marijanai bus puiki dingstis 
nepatikėti nė vienu jos žodžiu? Jei Marijana ims protestuoti, 
kils skandalas, kuris niekam neduos nieko gero. Idėja pasiųsti 
su rašteliu vieną Grakchą jos netraukė, nes ji žinojo, kad 
neturės nė minutės ramybės, kol įsitikins Jasono saugumu. 
Pagaliau sunku tikėtis, kad Jasonas, gavęs jos raštelį, atsisakys 
vykti į susitikimą, kuris, galimas daiktas, jam daug žadėjo... Be 
abejo, geriausia sulaukti ryto ir išsimiegojus vykti pas Jasoną. 

Jausdama, kaip spaudžia krūtinę, Marijana drebančia ranka 
perbraukė per kaktą ir kelis kartus giliai atsiduso, mėgindama 
nuraminti nežmonišką širdies plakimą. Naktis buvo tyli ir šilta. 
Beribėje dangaus gilumoje mirgėjo žvaigždės, o iš sodo kartu 
su sidabriniu fontano čiurlenimu, skverbėsi rožių ir sausmedžio 
aromatas. Tokią naktį gera būti dviese, ir Marijana atsiduso, 
pagalvojusi apie keistą ir atkaklų likimo kaprizą, kad ji, kurios 
trokšta tiek vyrų, yra pasmerkta amžinai vienatvei. Žmona be 
vyro, meilužė be meilužio, motina, netekusi kūdikio, kurį ji iš 
anksto švelniai mylėjo ir kurio smulkų veidelį taip dažnai 
įsivaizdavo, - ar tai nebuvo neteisinga lemtis? Ką šiuo metu 
veikia vyrai, kurie jos gyvenime vaidino jiems skirtą vaidmenį? 
Ką veikia tas su keista nuovargio išraiška akyse, kuris nori kuo 
greičiau išvažiuoti, ką jis dabar veikia pas madam Atkins, tą 
tylią romantišką moterį, kurios visas gyvenimas buvo tik ilgas 
laukimas grįžtant mažylio Liudviko XVII? Ką veikia kentauras 
su balta kauke iš Sant'Anos vilos, kurios gąsdinanti vienatvė, 
atrodo, persidavė jo simboliškai žmonai? O ką gali daryti 
Napoleonas po paauksuotais Kompjeno papuošalais, būdamas 
savo austrės draugijoje, jeigu jam nekelia rūpesčio sutrikęs 
pernelyg mėgstančios pyragaičius jo žmonos virškinimas, - taigi 
ką gali veikti Napoleonas, Marijana nesunkiai įsivaizdavo, bet 
tai jos nė trupučio nejaudino. Imperatoriaus saulės spindėjimas 

ir kaitra vienu metu buvo ją apakinusi, bet saulė nusileido į 
paprastą sutuoktinių guolį ir neteko dalies savo švytėjimo. 

Daug skaudžiau buvo įsivaizduoti Jasoną, kuriam iškilęs mirtinas 
pavojus, bet jis šią akimirką yra su Pilara nuostabiame būste 
ant Senos kranto; juo Marijana ne kartą grožėjosi. Didžiulis 
sodas, išsidėstęs terasomis, šią nakties valandą tikriausiai nuostabiai 
žavus, bet... ar gali pajusti seno parko kerus rūsti Pilara, kuri 
nemyli Prancūzijos? Tikriausiai ji, užsidariusi maldykloje, meldžiasi 
Dievui ir prašo neišmeldžiamo teisingumo!.. 

Staiga Marijana piktai nusisuko nugara į šią per daug liūdesio 
keliančią naktį ir įėjo į kambarį. Kandeliabre prie židinio viena 
žvakė jau baigė degti, ir jaunoji moteris užpūtė kitas. Dabar 
kambarį apšvietė tik maža naktinė lemputė lovos galvūgalyje, 
kuri skleidė paslaptingą rausvą šviesą. Bet nei kambario jaukumas, 
nei viliojanti minkšta lova nepaveikė Marijanos. Ji nutarė tuoj 
pat vykti į Pasį - nesvarbu, kokių padarinių tai turėtų. Ji 
žinojo, kad negalės nusiraminti, kol pamatys Jasoną, net jei dėl 
to reikės susiremti su neapkenčiamąja Pilara... net jei reikės 
sukelti visą kvartalą! Bet pirmiausia reikia persirengti. 

Marijana ėmė nusirenginėti; pirmiausia ji nusiėmė plunkšnų 
skrybėlaitę ir išskėstais pirštais sušiaušė plaukus, kurie juodomis 
bangomis nuvingiavo nugara žemiau klubų. Nusirengti muslino 
suknelę pasirodė sunkiau. Susinervinusi dėl daugybės kabliukų, 
ji norėjo pašaukti Agatą, bet netikėtai prisiminusi, kad ši suknelė 
nepatiko Jasonui, Marijana piktai trūktelėjo ploną medžiagą - 
ir visas Lerua triūsas nuėjo perniek. Likusi su trumpais batisto 
marškinėliais, ji atsisėdo, norėdama pasikeisti batelius. Ir tą 
akimirką pojūtis, kad čia kažkas yra, privertė ją pakelti akis. 
Iš tikrųjų lango angoje pasirodė vyras ir apmirė, įdėmiai 
žvelgdamas į ją. 

Su pasipiktinimo kupinu šauksmu Marijana puolė prie žalio 
palaidinio, kuris gulėjo ant krėslo ir skubiai užsimetė jį ant 
pečių. Tamsoje jai iš pradžių pasirodė, kad grįžo Fransis. Ji 
tik pastebėjo šviesius plaukus. Bet geriau įsižiūrėjusi pamatė, 
kad panašumas tuo ir baigiasi, ir suprato, kas priešais ją. Tai 
buvo Černyšovas! Nejudėdamas, kaip niūri skulptūra su savo 
griežtu munduru, caro kurjeris rijo ją akimis... Jo akys buvo 

tokios sustingusios ir taip blizgėjo, kad jaunai moteriai kažkas 
užgniaužė gerklę. Matyt, ruso būsena nebuvo normali. Galbūt 
jis girtas?.. Ji jau žinojo, kad jis sugeba išgerti nejtikimai daug 
alkoholio, neprarasdamas orumo. 

Žemu balsu, kuris iš susijaudinimo skambėjo minkštai, Marijana 
įsakė: 

- Nešdinkitės! Kaip jūs drįsote įsiveržti pas mane? 

Jis neatsakė, tik žengė porą žingsnių į priekį ir apsisukęs 
greitai uždarė langą. Pamačiusi, kad jis rengiasi uždaryti ir kitą, 
Marijana puolė prie jo ir įsikibo į lango rėmą. 

- Aš juk įsakiau jums išeiti! Jūs apkurtote, ar ką? Jei tuoj 
pat nedingsite, aš pašauksiu žmones! 

Tebetylėdamas Černyšovas griebė Marijaną už peties ir taip 
trūktelėjo, kad ji nugriuvo ant kilimo ir stuktelėjusi į kanapos 
koją sušuko iš skausmo. Tuo metu rusas ramiai uždarė antrą 
langą, paskui nuėjo prie Marijanos. Jis judėjo kaip automatas, 
ir jai neliko abejonių, kad jis mirtinai girtas. Kai jis priėjo 
visai arti, į ją padvelkė alkoholio tvaikas. 

Norėdama ištrūkti iš jo, ji mėgino palįsti po kanapa, bet 
veltui... Su tokia pat neįveikiama jėga jis pakėlė ją ir nunešė 
ant lovos, nepaisydamas įnirtingo jos priešinimosi. Marijana bandė 
šaukti, bet nesėkmingai: šiurkšti ranka užspaudė jai burną, o 
išvydus įkypose žaliose ruso akyse degančią niūrią ugnį, jaunos 
moters gyslose ėmė stingti kraujas. 

Jis akimirką paleido ją ir patraukė už auksinių virvelių, kurios 
laikė baldakimą. Griūdamas baldakimas uždengė lovą aklina 
uždanga, pro kurią vos skverbėsi naktinės lempelės šviesa, ir 
Marijana net nespėjo pasipriešinti. Per vieną akimirką ji už 
pažastų buvo pririšta prie lovos galvūgalio. Ji norėjo sušukti, 
bet šauksmas įstrigo gerklėje: nepermaldaujama ranka sugrūdo 
jai į burną susuktą skarelės gniužulą. 

Pasijutusi beveik visai bejėgė, Marijana raitėsi kaip žaltys, 
neprarasdama vilties išsivaduoti iš savo kankintojo, bet nuo to 
ėmė nepakenčiamai skaudėti pririštas rankas. Jos pastangos buvo 
tuščios. Černyšovas be vargo išskėtė jos kojas ir per kulkšnis 
pririšo jas prie lovos kojų... Dabar Marijana, tarsi paruošta 

nuketvirčiuoti, negalėjo net pajudėti. Rusas pakilo ir patenkintas 
pažiūrėjo į savo auką. 

- Tu gerai pasijuokei iš manęs, Anuška! - pasakė jis tokiu 
šiurkščiu balsu, kad buvo sunku suprasti žodžius. - Bet tu 
matai, juokai baigti! Tu per toli nuėjai! Priversti mane atsisakyti 
minties nužudytį tą ilgšį, kurį tu myli, buvo per didelė kvailystė, 
nes aš niekada nepalieku iššūkio be atsako. Tu palietei garbę, 
pasinaudojusi mano ištikimybe pareigai, kad išgelbėtum savo 
meilužį, ir už tai aš dabar nubausiu tave... 

Jis kalbėjo lėtai, spausdamas žodį po žodžio, monotoniškai 
tarsi kalikas, kartodamas išmoktą pamoką. 

“Jis išėjo iš proto!“ - pagalvojo Marijana; jai nebuvo sunku 
įspėti, kaip Černyšovas rengiasi nubausti ją. Ji pagalvojo, kad 
jis išprievartaus ją. Ir iš tiesų nė trupučio nedvejodamas, rusas 
atsegė palaidinę, perplėšė marškinius nuo viršaus iki apačios ir 
numetė šalin, net pirštu neprisilietęs prie apnuoginto Marijanos 
kūno. Paskui, visu ūgiu išsitiesęs, jis ėmė nusirenginėti taip 
ramiai, lyg būtų savo miegamajame. 

Pusiau prismaugta skarele, kuri buvo taip giliai įgrūsta į 
gerklę, kad net pykino, Marijana su siaubu žiūrėjo, kaip 
apsinuogina baltas ir gerai sudėtas, kaip marmurinio graikų 
dievo, kūnas, bet apaugęs vilna, lyg rudos lapės. Ir šis kūnas 
be jokios preliudijos griuvo ant jos. Tai, kas vyko po to, buvo 
neįtikimai siautulinga, veržiu ir Marijanai taip pat šlykštu, kaip 
ir beprasmiška. Šis girtas kazokas meilės aktą atliko taip stropiai 
ir įnirtingai, lyg būtų bizūnu plakęs aikštingą mužiką. Jis ne 
tik nemėgino suteikti savo partnerei bent kokio malonumo, bet, 
atrodė, iš visų jėgų stengėsi suteikti jai kuo daugiau kančios. 
Laimei, gamta atėjo Marijanai į pagalbą ir jos kančios, kurias 
ji ištvėrė nė nesudejavusi, greitai baigėsi. 

Kai jos budelis pakilo, išsekinta, pusiau prismaugta, ji pajuto 
palengvėjimą, nes manė, kad jis dabar išlaisvins ją ir pagaliau 
iškeliaus į savo Maskvą. Bet Černyšovas pasakė. vis tuo pačiu 
monotonišku balsu: 

- Dabar tu niekada negalėsi manęs užmiršti. Daugiau nė 
vienas vyras negalės suartėti su tavimi nesužinojęs, kad tu - 
mano nuosavybė. 

Matyt, jis dar nesusidorojo su ja, ir Marijana, visiškai 
prarasdama drąsą, pamatė, kad jis ramiai nusimovė nuo piršto 
masyvų aukso žiedą su herbu - tokiais žiedais užantspauduojami 
laiškai: - ir nuleido jį į naktinės lempelės liepsną. Tuo metu 
jis įdėmiai apžiūrėjo jaunos moters kūną, tarsi ko ieškodamas 
ant blizgančios nuo prakaito odos. Bet Marijana, jau supratusi, 
ką jis nori daryti, ėmė dejuoti ir su tokia pašėlusia jėga rangytis 
tarp savo pančių, kad rusas nepataikė į numatytą. vietą, nes jo 
ranka, galimas daiktas, ir nebuvo labai stipri. Jis taikė į pilvą, 
bet jam nepavyko, ir jis užspaudė degančią žymę ant Marijanos 
klubo. 

Skausmas buvo toks nepakenčiamas, kad nepaisant skuduro, 
iš Marijanos gerklės išsiveržė agonijos šauksmas. Aidu į jį 
atsiliepė patenkintas girtas krizenimas ir ... dūžtančio stiklo 
skambėjimas. Pusiau negyva Marijana išgirdo, kaip plačiai atsidarė 
langas ir tarsi per stebuklą vietoj vienu kirčiu nutrauktų užuolaidų 
prie lovos išdygo tamsi ficūra su husaro munduru ir su apnuogintu 
durklu dešinėje rankoje. Išvydęs netikėtą reginį, atėjūnas pratrūko 
keiktis. 

- Velniai griebtų! - sušuko jis būdingu Perigoros gyventojams 
akcentu, kuris Marijanai nuskambėjo kaip gražiausia pasaulio 
muzika. - Per savo šunišką gyvenimą aš visko prisižiūrėjau, 
tačiau to... 

Marijanai nežmoniškai skaudėjo nuogą klubą, ir ji per daug 
visko patyrė šią neįtikimą naktį, kad dar kuo nors nusistebėtų. 
Todėl jai atrodė visai natūralu, kad prie jos lovos su kardu 
rankoje atsirado smarkusis Furnjė Sarlovezas, mylimiausias 
Fortiunė Gamelen meilužis... Pasiūlęs iš nuostabos atsisėdusiam 
ant lovos rusui apsirengti, ir greičiau, kad pamatytų, kur vėžiai 
žiemoja, gražuolis Fransua skubiai puolė padėti Marijanai: ištraukė 
ją smaugusią skarelę, perpjovė paauksuotus pančius ir droviai 
pridengė suplėšytais marškiniais išniekintą kūną, visą laiką be 
paliovos kalbėdamas: 

- Tik pamanykit: man šovė į galvą tokia gera mintis eiti 
Universiteto gatve! - linksmai kalbėjo jis. - Beje, aš galvojau 
apie jus, puikoji dama, ir sakiau sau, kad man reikia kuo 
greičiau padaryti vizitą jums ir padėkoti, kad išvadavote mane 

iš kalėjimo, kai staiga matau, kaip šitas tipas lipa per jūsų 
sodo tvorą. Iš pradžių aš pamaniau, kad tai nekantrus meilužis. 
Bet meilužiui, kurio laukia dama, gyvenanti viena, nėra jokio 
reikalo plėšyti savo drabužių lipant per tvorą. Eidamas pas 
Fortiunė, aš einu kaip visi: pro duris. Taigi jo elgesys mane 
suintrigavo. Be to, neslėpsiu, kad aš nemėgstu rusų, O šio - 
dar labiau negu kitų jo tėvynainių. Šiek tiek pasvyravęs aš 
nutariau pasinaudoti tuo pat keliu. Patekęs į sodą, aš pasisukiojau 
ten ir norėjau grįžti. Nieko nesimato, visi langai uždaryti. Bet 
paskui, pats velnias žino, kodėl, aš užlipau čia. Gal iš smalsumo! 
Man baisiai patinka kištis ne į savo reikalus! - baigė jis, O 
tuo metu Černyšovas kaip ir anksčiau automatiškai rengėsi, 
visiškai nekreipdamas dėmesio į tai, kas vyksta priešais. 

Bet jis buvo šiurkščiai sugrąžintas į tikrovę. Vos pasijutusi 
laisva, nekreipdama dėmesio į skausmą, Marijana pašoko nuo 
lovos. Pripuolusi prie savo budelio, ji skėlė jam du skambius 
antausius, paskui, sugriebusi brangią kinišką vazą, kuri kartu su 
bronziniu  pastovu buvo gana įspūdingo svorio, iš įniršio 
nesitvardydama pakėlė ją ir tvojo jam per galvą. 

Vaza suskilo į tūkstančius šukių, bet rusas nenugriuvo. Jis 
tik truputį susvyravo ir iš nuostabos išplėtė akis. Paskui jis 
sunkiai nusileido ant lovos krašto, 0 tuo metu Furnjė pratrūko 
skardžiu juoku, sumišusiu su srautu įžeidžiamų žodžių, kuriais 
Marijana apipylė savo priešininką. Tačiau kai ji puolė prie kitos 
vazos, ruošdamasi padaryti tą patį, ką ir su pirmąja, įsikišo 
husarų generolas. 

- Gana, gana! Ramiau, jaunoji dama! Tokie puikūs daiktai 
nenusipelno tokios liūdnos lemties! 

- O aš? Argi aš nusipelniau to, ką šis netašytas laukinis 
privertė mane iškęsti? 

- Tiesa! Nėra jokio pagrindo neleisti jums bent kiek atsiskaityti 
su šiuo subjektu! Bet ar ne geriau bus paimti žarsteklį arba 
židinio žnyples?.. Ne ne! - skubiai pridūrė jis, pamatęs, kaip 
Marijana žėrinčiu žvilgsniu pažvelgė į sunkų bronzinį žarsteklį. 
- Palikite jį! Atsižvelgdamas į visa tai, aš verčiau pats pribaigsiu 
jį 

Su dideliu vargu, nes nudegimas ant klubo kėlė baisų skausmą, 
Marijanai pavyko nusišypsoti šiam netikėtam paladinui. Dabar ji 
nesuprato, kaip iki šiol Fransua Furnjė galėjo atrodyti jai 
nesimpatiškas. 

- Nežinau, kaip jums atsidėkoti! - ištarė ji. 

- Tuomet nė nemėginkite, antraip mes niekada nebaigsime 
vienas kitam dėkoti. Kaip pašaukti jūsų kambarinę? Atrodo, ji 
kurčia! 

- Ne ne, kaip tik to aš nenoriu!.. Ji iš tiesų taip kietai 
miega, kad prisiriša prie piršto skambučio raištelį, jei kartais 
man jos prireiktų. Bet dabar ji nereikalinga. Aš... aš nematau 
priežasčių didžiuotis tuo, kas vyksta. 

- Nesuprantu, kodėl! Tai visiškai prilygsta sužeidimui kare! 
Su tokiais žmonėmis visada jautiesi esąs truputį kare. Aš visam 
laikui išmušiu jam norą vėl lįsti čia. Ei, jūs pasiruošęs? - 
šūktelėjo jis, kreipdamasis į rusą. 

- Vieną minutę, - atsakė tas. 

Jis iškilmingai priėjo prie stalo, ant kurio stovėjo pilnas 
vandens grafinas, ir nesvyruodamas išpylė jį sau ant galvos. 
Vanduo nutekėjo gražiu žaliu munduru ir ėmė lašėti ant kilimo, 
bet Černyšovo akys kaipmat pasikeitė - jos jau nebuvo taip 
gluminamai  nejudrios. Jis pasipurtė lyg didelis šuo, paskui 
nusibraukė šlapius plaukus, išsitraukė kardą ir piktai nusišypsojo 
Furnjė: 

- Jūsų paslaugoms! - pasakė jis šaltai. - Aš nemėgstu, kad 
man trukdytų linksmintis. 

- Geri pasilinksminimai! Bet jeigu jūs iš tiesų sutinkate, mes 
sutvarkysime šį reikalą sode. Man atrodo, - pridūrė jis, kardo 
galu rodydamas į nutrauktas užuolaidas, išdaužtą langą, vazos 
šukes ir lėtai susigeriančią į kilimą vandens balą, - kad šiai 
nakčiai nuostolių užtektinai! 

Niekinamai šypsodamasi, Marijana šaltai pasakė: 

- Grafas neturi teisės kautis! Jis jau turi būti pakeliui į 
savo šalį. Jis siunčiamas su pavedimu. 

- Aš vis tiek vėluoju, - suburbėjo Černyšovas, - tad daugiau 
ar mažiau, nesvarbu... Beje, man nereikės daug laiko užmušti 
šiam niekšui... vienam iš jūsų meilužių, be abejo! 

- Ne! - pataisė Furnjė grėsmingai maloniai, - bet jos geriausios 
draugės meilužis! Eime, E nidovai, gana kvailioti! Jūs puikiai 
žinote, kas aš. Negalima užmiršti pirmojo imperijos kautynininko, 
jei esi su juo susitikęs mūšio lauke, - pridūrė jis su naiviu 
pasididžiavimu. - Prisiminkite Austerlicą! 

- O jūs, - įsikišo Marijana, -- prisiminkite dabartinę savo 
padėtį! Prisiekiu savo tėvo atminimu, aš atiduočiau dešimt 
gyvenimo metų, kad pamatyčiau šį storžievį kareivą negyvą, bet 
ar jūs pagalvojote apie tai, kas bus, jeigu jūs jį nužudysite? 
Jūs išėjote iš kalėjimo. Imperatorius tuoj pat vėl nusiųs jus 
tenai. 

- Ir su džiaugsmu, - patvirtino Furnjė. - Jis neapkenčia 
manęs. 

- Aš nežinau, ar jis apsidžiaugs, bet jis tai padarys... Šiam 
žmogui tikriausiai galioja diplomato neliečiamybė. Ir tai bus jūsų 
karjeros galas, o aš per daug jums dėkinga, kad leisčiau tai 
padaryti, net jei mirtinai noriu, kad tai įvyktų. 

Furnjė nerūpestingai gūžtelėjo pečiais ir keletą kartų mostelėjo 
nuogu kardu. 

- Aš pabandysiu nenužudyti jo visai! Tikiuosi, kad užteks jį 
gerai pamokyti ir kadangi jo rankos irgi nešvarios, aš manau, 
kad jis laikys liežuvį už dantų! O dėl jūsų, kunigaikštiene, tai 
jūs be reikalo prieštaraujate: jokia jėga pasaulyje nesukliudys 
man susikauti su rusu, kai jis man pakliūna! Supraskite pagaliau, 
jog tai dovana man... Jūs einate? 

Paskutiniai žodžiai buvo skirti Černyšovui, ir tas net neturėjo 
laiko atsakyti. Furnjė žaibo greitumu perlipo per balkono turėklus 
ir nušoko į sodą. Jo priešininkas neskubėdamas nusekė paskui 
jį, bet sustojo šalia Marijanos, kuri, sukryžiavusi rankas ant 
krūtinės, žiūrėjo į jį neapykanta degančiomis akimis. 


- Jis manęs nenužudys, - jo balse dar girdėjosi girtumo 
gaidelės, - ir aš grįšiu. 
- Nepatariu! 


- Aš vis tiek sugrįšiu, ir tu pasiduosi man. Aš tave pažymėjau 
savo antspaudu. . 

- Nudegimas pašalinamas... prireikus - kitu nudegimu! Aš 
verčiau išpjausiu odą, - griežtai metė Marijana, - negu išsaugosiu 

bent mažiausią jūsų pėdsaką! Nešdinkitės! Kad čia jūsų nė 
kvapo daugiau niekada nebūtų! O jeigu jūs surizikuosite 
nepaklausyti mano draudimo, imperatorius po valandos sužinos 
apie tai, kas atsitiko, net jei man reikės parodyti jam, ką jūs 
išdrįsote padaryti. 

- O man kas? Mano vienintelis šeimininkas - caras. 

- Taip pat, kaip ir aš neturiu kito, išskyrus imperatorių! Ir 
galimas daiktas, kad jūsiškis kapituliuos prieš manojo pyktį. 

Černyšovas aiškiai rengėsi atsakyti, bet iš sodo pasigirdo 
nekantrus Furnjė balsas: 

- Jūs nusileisite, ar jus reikės ištempti už pakarpos? 

- Eikite, pone, - pasakė Marijana, - ir įsidėmėkite štai ką: 
jeigu jūs išdrįsite vėl peržengti šio namo slenkstį, aš nudėsiu 
jus kaip šunį. 

Užuot atsakęs, Černyšovas gūžtelėjo pečiais, paskui išskubėjo 
į balkoną ir dingo sode. Netrukus abu vyrai pasirodė nedidelėje 
apvalioje pievelėje sodo centre. Geriau susisagsčiusi palaidinę, 
Marijana išėjo į balkoną, norėdama stebėti dvikovą. Ją apėmė 
sudėtingi jausmai. Pyktis besąlygiškai vertė ją geisti niekingo 
skriaudėjo mirties, tačiau dėkingumas, kurį ji jautė generolui, 
paliko viltį, kad jos išgelbėtojui nereikės galutinai pražudyti savo 
karjeros, nubaudus žiaurų sadistą. 

Šviesa kambaryje, kurią Marijana“ prieš išeidama vėl uždegė, 
krito ant dvikovininkų, atsispindėdama nuo kibirkštis žeriančių 
sukryžiuotų kardų, Abiejų varžovų jėgos buvo apylygės. Rusas 
buvo stambesnis už prancūzą ir atrodė galingesnis, bet pietiečio 
Furnjė fizinis menkumas slėpė baisią jėgą ir nepaprastą miklumą. 
Jis tuo pat metu buvo visur, šoko aplink savo priešininką 
mirties šokį, apipildamas jį žybčiojančių smūgių lavina. 

Marijana kaip pakerėta jaudindamasi sekė dvikovos dalyvius, 
kai staiga virš sienos, kuri ribojosi su Universiteto gatve ir prie 
kurios pamažu artėjo besikaunantieji, pasirodė galva su nerimą 
keliančią trikampe kepure, po jos antra, trečia... 

“Žandarai! - pagalvojo Marijana. - Tik jų čia ir trūksta". 

Ji jau pasilenkė per balkoną, norėdama įspėti, bet pavėlavo. 
Nugriaudėjo griežtas balsas. 

- Dvikovos uždraustos, ponai! Jūs turite tai žinoti! 
Imperatoriaus vardu aš suimu jus. 

Furnjė ramiai pasikišo kardą po pažastimi ir apdovanojo 
žandarą, kuriam aiškiai buvo sunku perlipti sieną, nuginkluojančia 
nekalta šypsena. 

- Dvikova? Kas jums šovė į galvą, brigadieriau? Mes su 
draugu tik tobulinome kai kuriuos kovos būdus, nieko daugiau. 

- Ketvirtą valandą ryto? Ir matant damai, kuriai - sprendžiant 
iš jos išvaizdos - tai neatrodo taip linksma? - pasakė brigadierius, 
pakeldamas akis į sutrikusią Marijaną. 

Ji labai greitai suprato, kad žandarų pasirodymas gresia tikra 
katastrofa: dvikova pas ją, naktį, tarp Černyšovo ir Furnjė, po 
to, kas jau įvyko teatre, - tai garantuotas skandalas, imperatoriaus 
rūstybė, nes jis griežtai stebi savo aplinkos respektabilumą nuo 
to laiko, kai vedė, bausmė kaltininkams ir galutinai sugadinta 
Marijanos reputacija. Be to, dalyvavimas šioje istorijoje ruso, caro 
kurjerio, grėsė diplomatinėmis komplikacijomis. Reikia pamėginti 
sutvarkyti šį reikalą, ir kuo greičiau! Kadangi brigadierius, pagaliau 
nušokęs nuo sienos, pareikalavo, kad varžovai eitų kartu su juo 
į artimiausią policijos komisariatą, ji pašaukė jį: 

- Minutę, brigadieriau! Aš nusileidžiu! Mums bus patogiau 
pasikalbėti salone. 

- Aš nežinau, apie ką mes galime kalbėtis, ponia. Dvikovos 
oficialiai uždraustos. Ir, šitų ponų nelaimei, apeidami kvartalą, 
mes išgirdome ginklų žvangesį. Viskas aišku! 

- Galbūt mažiau, negu jūs manote! Bet vis dėlto malonėkite 
manęs išklausyti Be to, reikia atidaryti išėjimą, jeigu jūs 
nesiruošiate išvesti šių ponų, vėl ropšdamasis per sieną. 

Leisdamasi laiptais taip greitai, kaip leido nudegimas ant 
klubo, Marijana stengėsi ką nors sugalvoti. Aišku, kad brigadierius 
nepatikėjo gana naiviu Furnjė aiškinimu. Reikia rasti kitą išeitį, 
bet Marijanai buvo sunku pakeisti minčių tėkmę - ji galvojo 
vien apie Jasoną ir jam gresiantį pavojų. Ji karštai troško lėkti 
pas jį ir įspėti, o ši kvaila dvikovos istorija sulaikė ją Dievas 
žino kuriam laikui! 

Kai ji išėjo į sodą, naktis jau nebuvo tokia tamsi, horizonte 
iškilo šviesi juosta, o susirėmimas tarp žandarų ir teisės pažeidėjų 

darėsi vis smarkesnis. Furnjė įnirtingai stengėsi ištrūkti iš dviejų 
tvarkos saugotojų rankų, šie niekaip negalėjo su juo susidoroti, 
o tuo metu brigadierius jaudinamai stengėsi įveikti sieną, tačiau 
kadangi nebuvo arklio, kuris pirma padėjo tai padaryti, paaiškėjo, 
kad tai pernelyg sunku tokios kompleksijos žmogui, o dar 
apsiavusiam didžiuliais auliniais batais... Černyšovas dingo, ir iš 
gatvės girdėjosi tolstančių kanopų caksėjimas. 

Matydamas, kad jo pastangos tuščios, brigadierius grįžo prie 
Furnjė, kuris vis dar šauniai priešinosi. Žandaras tiesiog siuto. 

- Gana vargintis! Jūsų bendrininkas jau toli! Bet mes surasime 
J O jūs, vaikine, atsakysite už abu! 

- Aš jums ne vaikinas! - pratrūko Furnjė. - Aš generolas 
Furnjė-Sarlovezas ir būsiu jums dėkingas, jeigu jūs tai įsiminsite! 

- Atleiskite, mano generole, aš negalėjau Žinoti! Bet 
didžiausiam mano apailestavimui, jūs vis tiek liekate mano 
belaisvis! Aš verčiau sulaikyčiau kitą ir negaliu suprasti, kodėl 
jūs padėjote jam pabėgti, staiga puolęs mano žmones. 

Furnjė su pašaipa nusišypsojo žandarui. 

- Aš juk sakiau, kad tai mano draugas! Kodėl jūs nenorite 
manimi patikėti! 

- Todėl, kad jūs nedrįsite duoti karininko garbės žodžio, kad 
nesikovėte dvikovoje, mano generole! 

Furnjė nutylėjo. Marijana nusprendė, kad atėjo metas įsikišti 
jai. Ji paėmė brigadierių už rankos. 

- O jeigu aš paprašysiu jus, gerbiamas pone, pavaizduoti, 
kad nieko neįvyko? Aš - kunigaikštienė Sant'Ana, ištikima 
imperatoriaus draugė. Mano patys geriausi santykiai su hercogu 
de Rovigų, - pridūrė ji, prisiminusi Savario pakvietimą, - be 
to, juk nėra nei užmuštų, nei sužeistų. Mes galėtume... 

- Tūkstantį kartų apgailestauju, ponia kunigaikštiene, bet aš 
esu priverstas atlikti savo pareigą. Nepaisant to, kad mano 
žmonės nesupras ir aš būsiu priverstas įtikinėti juos abejotinais 
įrodymais, aš nenorėčiau sulaukti tokio likimo, koks ištiko vieną 
iš mano kolegų, kuris panašioje situacijoje elgėsi atlaidžiai... Tai 
paaiškėjo, ir jis buvo pažemintas tarnyboje. Ponas hercogas de 
Rovigas drausmės klausimais yra nepaprastai griežtas. Bet... juk 

tai ne paslaptis poniai kunigaikštienei, jeigu ji gerai pažįsta jį! 
Mano generole, jūs pasirengęs eiti su manimi? 

Nenorėdama prisipažinti esanti pralaimėjusi, Marijana norėjo 
toliau įkalbinėti brigadierių ir galbūt būtų padariusi didelę 
kvailystę, jei būtų pasiūliusi šiam Žmogui pinigų, nes ją varė į 
neviltį mintis, kad generolas vėl pateks į kalėjimą dėl to, kad 
gynė ją. Furnjė įspėjo jos ketinimus ir įsikišo. 

- Aš einu su jumis! - pasakė jis garsiai, paskui, atsisukęs į 
Marijaną, tyliau: - Nesijaudinkite, kunigaikštiene! Aš ne pirmą 
kartą kaunuosi dvikovoje, ir imperatorius gerai žino mane. Aš 
leidau pabėgti kazokui. Jam visa tai būtų turėję nepageidaujamų 
padarinių. Blogiausiu atveju aš keletą dienų praleisiu kalėjime 
ir truputį pailsėsiu savo mieloje gimtinėje. 

Marijanos klausa buvo labai gera, ir ji husaro balse išgirdo 
lengvą apgailestavimą. Galbūt gimtasis kraštas ir buvo jam mielas, 
tačiau tai reiškė ir dykinėjimą, nutolimą nuo mūšių laukų, 
kuriems jis buvo -sukurtas ir į kuriuos jis netrukus turėjo patekti 
Ispanijoje, jei ne ši kvaila istorija. Žinoma, Marijana taip pat 
prisiminė ir tai, ką jai pasakojo Žanas Ledriu apie beviltiško 
karo baisumus toje šalyje, bet ji žinojo, kad jokie išmėginimai 
negalėtų atšaldyti pirmojo imperijos kautynininko įkarščio, o 
priešingai, tik pakurstytų jo neįveikiamą kovos aistrą. 

Nevalingai ji ištiesė jam rankas. 

- Aš pasistengsiu pamatyti imperatorių, - pažadėjo ji. - Aš 
jam papasakosiu, kas atsitiko ir už ką aš esu jums dėkinga. 
Jis supras. Aš taip pat pranešiu Fortiunė. Bet aš klausiu savęs: 
ar ji supras visa tai teisingai? 

- Jei tai būtų susiję su kita moterimi, be abejo, ne! - 
juokdamasis pasakė Furnjė. - Tačiau šiuo atveju ji ne tik supras, 
bet ir pritars mano veiksmams. Dėkoju už jūsų žadėtą protekciją. 
Galimas daiktas, man jos reikės. 

- Tai aš turiu jums dėkoti!.. 

Po kelių minučių Furnjė-Sarlovezas, įsikišęs rankas į kišenes, 
peržengė  d'Aselnos namų slenkstį lydimas nustebusio ir 
pasipiktinusio vyriausiojo liokajaus Žeromo žvilgsnio; Žeromas, 
dar ne visai nubudęs, su kažkokiu šventu jauduliu žvalgėsi į 
žandarus. Vienas iš jų atvedė arklį, kurį Furnjė buvo palikęs 

gatvėje. Generolas taip laisvai įšoko į balną, lyg rengtųsi joti 
į paradą, paskui pirštų galiukais pasiuntė oro bučinį stebinčiai 
jo išvykimą Marijanai. 

- Iki pasimatymo, kunigaikštiene! Labai nesisielokite. Jūs 
neįsivaizduojate, kaip svaigina žinojimas, kad eini į kalėjimą dėl 
tokios puikios moters! 

Nedidelė grupė nutolo pasitikti auštančios dienos. Rausvi 
aušros spinduliai sublykčiojo ant baltų akmenų, 0 iš gretimų 
sodų kartu su pragydusių paukščių balsais pasklido gaiva ir 
lengvas rūkas. Marijana mirtinai pavargo, ir jai baisiai skaudėjo 
klubą. Už jos nugaros tarnai su naktinėmis kepuraitėmis ir 
kykais protingai tylėjo. Tik Grakchas, atėjęs paskutinis, basas ir 
vien su kelnėmis, išdrįso paklausti savo šeimininkę: 

- Kas jums atsitiko, mademu... ponia kunigaikštienė? 

- Nieko, Grakchai! Eik, apsirenk ir kinkyk arklius į karietą. 
Man reikia važiuoti: O jūs, Žeromai, užuot žiūrėjęs į mane 
taip, lyg aš rengčiausi pasiųsti jus ant ešafoto, greičiau pažadinkite 
Agatą! Ant jos gali namas užgriūti 0 ji nė nepastebės! 

- Ir... ką aš turiu jai pasakyti? 

- Kad jūs negrėbša, Žeromai, - netekusi kantrybės, sušuko 
Marijana, - ir kad aš ateityje atsisakysiu jūsų paslaugų, jeigu 
po penkių minučių jos nebus mano kambaryje! 

Grįžusi į savo nusiaubtą kambarį ir nekreipdama dėmesio į 
nutrauktas užuolaidas bei ant grindų pažirusias porceliano šukes, 
Marijana patepė nudegimą perujietišku balzamu, išgėrė stiklinę 
šalto vandens ir įsakė atbėgusiai Agatai paruošti labai stiprios 
kavos. Bet išvydusi jos akims atsivėrusį reginį, mergina sustingo 
ant slenksčio. 

- Na? - netekdama kantrybės paklausė Marijana. - Tu negirdi? 

- Po... ponia! - sumurmėjo Agata, grąžydama rankas. - Kas 
čia buvo atėjęs šią naktį? Atrodo, kad... kad pats velnias buvo 
čia! 

Marijana nelinksmai šyptelėjo, paskui priėjo prie spintos paimti 
suknelės. 

- Kaip tik taip! - pasakė ji. - Pats velnias! Arba veikiau... 
velnias trimis pavidalais! O dabar kavos, ir greičiau. 

Agatą lyg vėjas nupūtė. 

Septintas skyrius 


Vaiduoklių namas 


Vakaras uždegė kruviną gaisro pašvaistę už Šajo kalvos, kai 
Marijanos karieta vėl pervažiavo Santarvės tiltą ir nuriedėjo 
Pasio link. Artėjo naktis; vakarėjant Paryžiaus dangų užtraukę 
tiršti debesys, atrodo, norėjo pilka skraiste užtemdyti nusilei- 
džiančios saulės spindulius. Slogi- drėgna kaitra buvo nepaken- 
čiama. Oras sunkiai skverbėsi pro nuleistus karietos langus, ir 
Marijana, atsilošusi į karštas aksomines pagalves, sunkiai alsavo 
ir stengėsi bent kiek nuraminti nepaprastai įtemptus nervus. 

Antrą kartą ji važiavo į Pasį.. Kai ji buvo atvažiavusi rytą, 
pasiryžusi viskam, kad tik nors akimirką pamatytų Jasoną ir jį 
įspėtų, rado užrakintas duris. Pasirodė tik durininkas šveicaras 
su šlepetėmis, niurzglus ir mieguistas, kai Grakchas užgulė 
skambutį prie vartų. Laužyta prancūzų kalba kantonietis pranešė 
jam, kad namie nieko nėra. Ponai Boforai buvo Mortfontene, 
ten jie nuvyko grįždami iš teatro. Išvydęs aukso monetą, geraširdis 
žmogus vis dėlto pasakė, kad amerikietis vakare bus namie. Ir 
nusivylusi Marijana turėjo grįžti apgailestaudama, kad nesiryžo 
nors kartą paklausyti Fransio patarimo. Bet taip sunku buvo 
patikėti, kad jis sako tiesą!.. 

Nepaisant nuovargio po bemiegės nakties, nepaisant skaudė- 
jusios žaizdos ant klubo ir dėl to prasidėjusio lengvo karščiavimo, 
jaunoji moteris negalėjo rasti ramybės. Kaip siela be vietos, ji 
klaidžiojo po sodą ir vis bėgiojo į saloną žvilgtelėti į laku ir 
bronza Žžvilgantį sieninį laikrodį. Vienintelė šios be galo ilgos 
dienos pramoga buvo policijos komisaro vizitas; jis atėjo užduoti 
kelių primygtinių ir klastingų klausimų apie priešaušrio dvikovą. 
Marijana patvirtino Furnjė versiją: jokios dvikovos nebuvo. Bet 
valdininkas išėjo aiškiai nepatenkintas. 

Karieta pervažiavo Karalienės alėją ir dabar greitai lėkė 
medžiais apsodintu Didžiuoju Versalio keliu, kuris, vingiuodamas 
Senos pakrantėmis, vedė į Konferanso pasienio punktą. Jie 
užtruko tik didelių Jenos tilto - beje, beveik baigto - statybos 
darbų vietoje: dieną čia apvirto vežimas su akmenimis, kurie 


147 


užvertė dalį kelio. Bet Grakchui po kvaitulingų posūkių pavyko 
įveikti kliūtį ir jis, keikdamasis kaip tamplierius, šuoliais nurūko 
prie pasienio punkto. 

Kai jie pasiekė pirmuosius Pasio kaimo namus, visai sutemo; 
dangumi plaukė audros debesys ir nakties tamsa buvo 
neįžvelgiama. Pro sodybas dengusią tirštą žalumą neprasiskverbė 
nė vienas Žiburėlis, išskyrus geltoną šviesą, sklindančią iš būdelės 
prie geležinių vartų; ji rodė, kad bankininko Benmžamino Delsero 
cukraus fabriko šveicorius yra savo poste. Toliau tęsėsi Pasio 
vandens gydyklos parkas, paprastai triukšmingas ir judrus, bet 
dabar jame tvyrojo tyla, medžiai stovėjo tarytum suakmenėję 
ramiame ore. 

Grakchas pasuko arklius į dešinę ir ėmė kilti nedideliu šlaitu 
tarp parko ir didžiulės dvarą juosiančios akmeninės sienos. Šios 
gatvės gale ant juodų geležinių kronšteinų kabantys grakštūs 
paauksuoti žibintai apšvietė aukštus pynučių vartus ir dvi 
sargybinės būdeles, kurios saugojo įėjimą į Lambelio dvarą. 
Tačiau Marijana liepė Grakchui sustabdyti karietą nuokalnėje, 
neprivažiavus vartų, ir pastatyti ją taip, kad būtų kuo mažiau 
matoma. Jaunasis vežėjas sutriko, ir ji pridūrė: 

- Aš noriu įeiti į šį namą nepastebėta. 

- Tačiau rytą... 

- Rytą buvo šviesu, todėl buvo neįmanoma išsaugoti paslapties. 
Dabar - tamsi naktis, ir aš nenoriu, kad kas nors sužinotų, 
jog esu čia... Tai nieko neduotų, išskyrus nemalonumus mums, 
Oo ypač ponui Boforui, - pasakė ji, pagalvojusi apie tai, kokia 
būtų pavydžiosios Pilaros reakcija, jeigu ji sužinotų, kad jai 
nesant naktį Jasonas priėmė moterį, ir ne bet ką, o būtent 
Marijaną. 

Matydama, kaip sutrikęs nusigręžė Grakchas, ji suprato, kad 
jis klysta manydamas, jog tai - meilės pasimatymas. Todėl ji 
iškart uždėjo taškus ant “i". 

- Šią naktį Jasonui gresia didelis pavojus, Grakchai. Aš 
vienintelė galiu jį išgelbėti. Štai kodėl man reikia įeiti tenai. 
Tu nori padėti? 

- Išgelbėti poną Jasoną? Kas per klausimas! - atsakė vaikinas 
džiaugsmingu tonu, įrodančiu, kokį palengvėjimą jis pajuto. - 

Tik tai ne taip paprasta: sienos aukštos, grotos tvirtos. O 
įėjimas iš Versalio kelio... 

- Rytą aš pastebėjau sienoje nedidelius vartelius, jie turi būti 
ne taip toli nuo čia. Ar galėsi juos atidaryti? 

- Kuo? Aš turiu tik rankas, 0 jei pamėginsiu juos išlaužti... 

- Štai tuo. 

Marijana išsitraukė iš po savo šilkinės pelerinos visraktį ir 
padavė jam. 

Pirštais  apčiuopęs instrumento formą, Grakchas negarsiai 


šūktelėjo: 
- Oho! Tai bent!.. Bet iš kur... 
- Ts-s! Tai mano reikalas, - sušnibždėjo Marijana; ji rado 


šį įrankį Zolivalio šaltkalvystės įrankių rinkinyje. (Panašiai kaip 
velionis Liudvikas XVI, vikontas Arkadijus visada jautė silpnybę 
šaltkalvystei ir laikė savo kambaryje didelį krepšį įrankių; jų 
buvimas mažiau gerbiamo žmogaus kambaryje būtų sukėlęs 
abejonių dėl jo valyvumo.) - Kaip tau atrodo, ar galėsi su juo 
atidaryti vartelius? 

- Jeigu jie iš vidaus neužstumti skląsčiu, tai vaikų Žaidimas, 
- patikino ją Grakchas. - Pamatysite! 

- Minutę! Tyliai nueik prie vartų ir pažiūrėk, ar nematyti 
name šviesos. Taip pat pažiūrėk, ar nėra kieme karietos arba 
arklių. Man žinoma, kad ponas Boforas kažko laukė aštuntą 
valandą, - pridūrė ji. - Galimas daiktas, lankytojas dar ten. 

Vietoj atsakymo Grakchas davė ženklą, kad suprato. Jis 
nusiėmė skrybėlę ir padėjo ją kartu su livrėja į karietą, kurią 
pastatė vandens gydyklos parko gilumoje po tankiomis seno 
medžio šakomis, paskui nuėjo prie vartų, keldamas ne daugiau 
triukšmo kaip katė. Kai Marijanos akys pakankamai apsiprato 
tamsoje, kad pamatytų vartelius, ji nuėjo prie jų ir įsitikinusi, 
jog jie užrakinti, pasislėpė sienos nišoje ir ėmė laukti sugrįžtančio 
Grakcho. 

Buvo karšta ir tvankų, bet jau artėjo audra. Pietų pusėje 
girdėjosi  duslus griaustinio dundėjimas, ir horizonte švystelėjo 
tolimas žaibas, akimirką apšviesdamas Senos juostą. Kažkur 
netoliese, matyt, nedidelėje Notr Dam de Graso bažnytėlėje, 
laikrodis išmušė devynias, ir Marijanos širdis ėmė neramiai 

daužytis krūtinėje. Ją kamavo neaiškūs, nesuprantami būgštavimai. 
Kas bus, jei Jasonas negrįš iš Mortfonteno prieš susitikimą su 
Kroufordu? Kas bus, jei susitikimas, apie kurį kalbėjo Fransis, 
atšauktas... arba Jasonas, priešingai toms žinioms, kurių neva 
turėjo Kranmeris, jau nuvyko ten?.. Jeigu rytoj auštant, Venseno 
griovyje... 

Marijanos vaizduotės sukurtas paveikslas buvo toks aiškus ir 
baisus, kad ji vos sulaikė dejonę. Visa drebėdama ji prisispaudė 
prie vėsių sienos akmenų, norėdama įveikti kylantį karštį, kuris 
kalė smilkiniuose. Ji dar nevisiškai atsigavo po nesenos ligos, 
o egzekucija, kurią praeitą naktį jai surengė Černyšovas, dar 
pablogino jos būklę. Bet prisiminusi žmogų, kurio dabar nekentė 
visomis sielos galiomis, ji pajuto naują jėgų antplūdį, išsitraukė 
naują nosinaitę ir ėmė mechaniškai šluostytis šlapius nuo ašarų 
skruostus. Nuo gaiviai kvepiančio odekolono, kuriuo ji prieš 
išeidama gausiai apšlakstė nosinę, jai pasidarė geriau. Tuoj pat 
atsirado Grakchas. 

- Na, ir kaip? 

- Name dega šviesa, - sušnibždėjo jaunasis vežėjas, - o kieme 
stovi karieta, man atrodo, pasiruošusi išvažiuoti: Aš gerai 
neįžiūrėjau kas, bet kažkas greitai išėjo iš namo ir įlipo vidun. 
Klausykite... 

Pasigirdo važiuojančios karietos bildėjimas, paskui sužvangėjo 
pynučiai, garsiai sukaukšėjo kanopos ir didelė karieta nuriedėjo 
gatve žemyn. Marijana ir Grakchas žaibiškai prigludo prie vartelių 
įdubimo. Tiesa, buvo taip tamsu, kad karietos vežėjas vargu ar 
galėjo juos pamatyti. Nusileidusi žemyn, karieta pasuko į kairę. 
Vežėjas šmaukštelėjo botagu, ir arkliai nurūko keliu. 

- Metas imtis darbo, - atsiduso Grakchas, - pažiūrėsime, ko 
vertas jūsų įrankis! 

Jis apčiuopė rakto skylutę ir įkišo į ją visraktį. Geležis 
atsidaužė į geležį, iš pradžių besipriešinančią, paskui pasiduodančią. 
Užraktas gana lengvai pasisuko, bet varteliai, matyt, labai seniai 
neatidarinėjami, nepasidavė. Grakchui teko gerokai pasidarbuoti 
petimi, kad jie atsidarytų. Pasirodė parko kampas, ir tarp 
gebenėmis apsivijusių medžių kamienų šviesia dėme subolavo 
didelis baltas namas su aukštais langais; jį sudarė trys terasomis 

nusileidžiančios dalys. Priešais aukščiausią ir labiausiai išpuoštą, 
esančią centre, lengvi raštuoti kaltos geležies turėklai harmoningai 
derinosi su nuožulniais akmeniniais laiptais, kurių papėdėje stovėjo 
marmurinės nimfos. 

Marijanos krūtinėje širdis ėmė daužytis dar prieš jai žengiant 
pirmą žingsnį į šviesą, kuri geriau negu žodžiai sakė, kad 
Jasonas yra ten. Trenkė dar smarkesnis griaustinis, ir Grakchas, 
pakėlęs galvą į dangų, pasakė: 

- Audra artėja! Ožkai aišku, kad tuoj pradės lyti, ir aš... 

- Lik čia! - įsakė jaunoji moteris. - Tu man nereikalingas. 
Arba geriau lauk karietoje, bet nenuleiskk akių nuo vartelių. 

- O gal man eiti su jumis? 

- Ne. Pasislėpk, juo labiau, jei pradės lyti. Man čia negresia 
joks pavojus, O.. jei grėstų, - pridūrė ji, nevalingai nusišypsojusi 
nakties tamsoje nematoma šypsena, - tu niekuo negalėtum man 
padėti. Iki greito pasimatymo. 

Daugiau nedelsdama ji suėmė sijono padurkus ir lengvais 
žingsniais nuėjo prie namo. Kuo labiau ji artėjo, tuo aiškiau 
matė nepaprastą namo grožį ir santūrų grakštumą. Tai iš tiesų 
buvo žavingos ir subtilaus skonio moters būstas, o kiek tokių 
buvo sunaikinta kruvino teroro metu! Nuolaidūs laiptai, kuriais 
Marijana lipo aukštyn lengvai tarsi silfidė, atrodė, buvo sukurti 
tam, kad jais slystų lengvučiai muaro šleifai ir atlasiniai bateliai. 

Užlipusi į aukštą priebutį, ji turėjo prispausti ranką prie 
širdies, kuri daužėsi tarsi po ilgo kopimo aukštyn... Plačios 
stiklinės lauko durys buvo praviros, ir Marijana sietynuose 
degančių žvakių šviesoje pamatė dalį didelio salono, kurio 
restauruota lubų tapyba ir drapiruotės aiškiai liudijo praūžusią 
Revoliucijos audrą. Iš baldų buvo keletas krėslų, aukšta knygų 
spinta, kurioje' eilėmis buvo sudėtos knygos išblukusiomis 
nugarėlėmis, ir  nebylus klavesinas sutrūkinėjusiu  lakuotu 
paviršiumi. 

Ji ištiesė ranką ir atsargiai atidarė duris, sielos gilumoje 
būgštaudama, kad kambarys bus tuščias, o šviesa tik laukia 
sugrįžtant to, kurio čia nėra. Bet ji tuoj pat pamatė Jasoną, 
ir ją nutvilkė džiaugsmo banga, nušlavusi nuovargį, baimę, 
skausmą ir karščiavimą. 

Jis rašė laišką. Sėdėdamas truputį šonu prie rašomojo stalo, 
kurį apšvietė žvakė sidabrinėje žvakidėje, jis greitai vedžiojo ilga 
žąsies plunksna per popierių. Žvakės šviesa švelnino jo nepaprastą 
sakališką profilį, išryškindama plonas šnerves ir valingą smakrą, 
o raukšlės sučiauptų lūpų kampučiuose ir gilios akiduobės su 
pusiau nuleistais vokais buvo šešėlyje. Liesos rankos, stiprios ir 
gražios, atrodė nuostabiai išraiškingai: viena spaudė plunksną 
taip pat tvirtai, kaip ir ginklą, kita dviem pirštais prilaikė 
popieriaus lapą... 

Dėl alinančio karščio amerikietis, be pantalonų ir jodinėjimui 
skirtų batų, buvo apsivilkęs tik baltais batisto marškiniais, kurių 
plačiai atsegta apykaklė atidengė galingą sprandą. Paraitotos 
rankovės apnuogino rankas, tarsi išdrožtas iš raudonmedžio. 
Šiame dailiame salone, ko gero, pernelyg prabangiame su jo 
sidabriniais niekučiais ir porcelianu, su klavesinu, kuris teikė 
moteriškumo, Jasonas atrodė taip nepaprastai, kaip ir abordažinis 
kardas ant tualetinio stalelio, bet prie slenksčio sustojusi Marijana 
užgniaužė kvapą ir užmiršo viską, kas atvedė ją čionai; ji tik 
žiūrėjo į jį, nuo šiol įsitikinusi, kad jis neis į pavojingą susitikimą, 
ir naiviai gėrėjosi juodų plaukų garbana, kuri nuolat krito ant 
korsaro nosies. 

Gal ji būtų ir stovėjusi taip nejudėdama keletą valandų, jei 
beveik gyvuliškas Jasono instinktas nebūtų jam pakuždėjęs, kad 
čia kažkas yra. Jis pakėlė akis, pasuko galvą ir pašoko taip 
staigiai, kad kėdė apvirto ir su triukšmu nugriuvo. Suraukęs 
antakius, jis įsižiūrėjo į juodą šešėlį durų angoje ir iškart pažino 
ją. 

- Marijana! - sušuko jis. - Ką jūs čia veikiate? 

Jo tonas visiškai nebuvo švelnus, ir Marijana, šiurkščiai 
nublokšta iš aukštybių, į kurias neseniai buvo pakilusi svajonėse, 
sunkiai atsiduso. 

- Anksčiau aš tikėjausi, kad mano vizitas suteiks jums 
džiaugsmo, o dabar man viskas aišku, - pasakė ji karčiai. 

- Svarbu ne tai! Jūs atsiradote prie namo slenksčio nejspėjusi, 
paslapčia, ir dar stebitės, kai aš paklausiau, ko jums čia reikia? 
Pamatęs jus čia, kiekvienas tarnas pabėgtų nežmoniškai šaukdamas. 

- Visai nesuprantu, kodėl? 

- Todėl, kad jus palaikytų ponios de Lambal šmėkla, kuri 
dažnai pasirodo šiuose namuose... bent taip kalbama, nes aš 
jos dar nė sykio nemačiau. Nuo to laiko, kai giljotina ėmė 
darbuotis be perstojo, jie mato šmėklas visur. 

- Šiaip ar taip, tikiuosi, kad aš jūsų neišgąsdinau? 

Jasonas gūžtelėjo pečiais ir priėjo prie viešnios, kuri apmirė 
vietoje. 

- Taigi aš dar kartą klausiu: ko jums čia reikia? Pamatyti, 
ar nenukovė manęs rusas? Dvikovos nebuvo. Kunigaikštis 
Kurakinas liepė jūsų išrinktajam laikinai atsisakyti jos ir įvykdyti 
skubų pavedimą. Aš to labai gailiuosi! 

- Kodėl? Jūs taip norite mirti? 

- Jūs iš tiesų laikote mane visišku menkysta! - karčiai 
šypsodamasis pasakė Jasonas. - Tačiau atsiminkite, jūsų kazokas 
išvengė didesnio pavojaus negu aš, nes aš būčiau padaręs viską, 
kas įmanoma, kad nukaučiau jį. Beje, ar kartais ne jums mes 
turime būti dėkingi už atidėtą dvikovą? Aš manau, kad jums 
nieko nereiškia ištraukti Kurakiną vidury nakties iš lovos ir 
paprašyti “sutrukdyti tam“? 

Marijana paraudo. Žinoma, ji galvojo apie tai ir, jei ne 
Taleiranas, kaip tik tai rengėsi padaryti, susiruošusi naktį į 
Feliusono namus. Kadangi įsikišo Benevento kunigaikštis, tai ji 
buvo išgelbėta - jai nereikia prisipažinti dėl poelgio, kurį - 
vienas Dievas težino, kaip - įspėjo Jasonas. Ji palingavo galvą. 

- Ne. Tai ne aš. Duodu jums žodį! 

- Gerai. Aš jumis tikiu. Tad ar galiu trečią kartą... 

- Paklausti, ko man čia reikia? Tuoj pasakysiu: aš atvykau 
norėdama išgelbėti jus nuo pavojaus, kuris yra daug didesnis 
negu Černyšovo kardas. 

- Pavojus? Dieve mano, apie ką jūs kalbate? 

Baisus perkūno trenksmas nustelbė žodžius; sugriaudėjo taip 
smarkiai, kad, atrodo, perkūnas trenkė tiesiai į namo stogą. 
Tuo pat metu pro duris ir atvirą langą įsiveržė vėjo gūsis, 
pakeldamas į orą užuolaidas ir popierius nuo stalo. Sutrinksėjo 
langų sąvaros. Jasonas skubiai uždarė langą ir duris, surinko 
išmėtytus popierius, uždegė keletą užgesusių žvakių, paskui sugrįžo 
prie Marijanos, kuri žengė keletą žingsnių į kambario vidurį; 

kambaryje staiga pasidarė tvanku. Lengva šilko pelerina viršum 
baltos batisto suknelės, išsiuvinėtos saulutėmis, pasirodė jai 
nepakenčiamai karšta, ir ji nusiėmė ją ir padėjo ant krėslo. 
Atsisukusi į Jasoną, ji pamatė, kad jis nustebęs žiūri į ją, ir 
sutriko. 

- Kodėl jūs taip žiūrite į mane? - paklausė ji, nesiryždama 
pažvelgti jam į akis. 

- Nežinau. Nors... taip! Su šia suknele, su kaspinu plaukuose 
jūs priminėte man mergaitę iš Seltono, kokią aš jus pirmą 
kartą pamačiau vos prieš metus! Toks trumpas laiko tarpas 
visam tam, ką jūs išgyvenote! Tik pamanykite, jūs jau antrą 
kartą ištekėjusi, Napoleonas jūsų meilužis... ir galbūt ne vienintelis! 
Neįtikėtina! 

- Turint galvoje, kad nė vienas iš teisėtų vyrų nepadarė 
manęs moterimi, tuo lengva patikėti? - karčiai paklausė Marijana. 

- Aš žinau! Tai padarė imperatorius. 

Jo tonas buvo ironiškas, kandžiai šaltas ir niekinamas. Staiga 
plykstelėjęs pyktis privertė Marijaną tankiau kvėpuoti, užliejo 
raudoniu jos skruostus ir kaklą, akyse įžiebė žaibus. Ji atėjo 
pas jį kankinama baimės, beveik išprotėjusi nuo minties, kad 
auštant jis gali žūti nuo budelių kulkos, ji pasirengė šaukti, 
kad jam gfesia pavojus, 0 tuo metu viskas, ką jis galėjo jai 
pasakyti - vien sarkazmas ir žeminantys klausimai, kaip ji tapo 
moterimi... Nusivylimas buvo toks didelis, kad ji neteko galvos 
ir sviedė jam į akis tai, ką būtų norėjusi visiems laikams 
nuslėpti. 

- Aš niekada to nesiekiau! - sušuko ji drebančiu balsu. - 
Jeigu jau jūs norite viską žinoti, tai žinokite, kad imperatorius 
buvo tik antrasis mano meilužis. O pirmuoju tapo išlaisvintas 
nuo Plimuto pontonų bretonų jūreivis, su kuriuo aš bėgau iš 
Anglijos. Skęstant laivui, jis išgelbėjo mane nuo mirties ir nuo 
plėšikų, ir kaip tik jis mylėjosi su manimi ant šiaudų kluone. 
Aš leidau jam tai padaryti, nes jis man dar buvo reikalingas, 
be to, jis degė geismu! Norite žinoti jo vardą? Jis va... 

Skambus antausis nutraukė jos žodžius ir išsklaidė pykčio 
sukeltą svaigulį. Kaip nubaustas vaikas, ji prispaudė ranką prie 
degančio skruosto ir pakėlė į Jasoną pilnas ašarų akis. Išvydusi 

jo iš įniršio perkreiptą veidą, ji nevalingai pasitraukė atgal. 
Pykčio apimtas Jasonas buvo toks baisus, kad ji norėjo bėgti, 
bet jis sugriebė ją ir vėl užsimojęs trenkė. 

- Šlykšti maža kekšė! Ir kiek jų turėjai nuo to laiko? Kam 
tu dar atsidavei? A?.. Tik pamanyt reikia, kad aš tave mylėjau! 
Ką aš sakau? Mylėjau? Aš dievinau tave... krausčiausi iš proto 
dėl tavęs... buvau taip netekęs galvos, kad nedrįsau tavęs 
paliesti... buvau pasiryžęs užmušti žmogų, kuris mylėjosi su tavimi 
ir kurį aš iš visos širdies gerbiau!.. Bet jį, kiek kartų tu jį 
apgavai? Ir su kuo?.. su šiuo rusu, be abejo! 

Jis stačiai duso, jo balse skambėjo laukinis įniršis. Pakvaišusi 
iš baimės ir nevilties tokio pykčio akivaizdoje, Marijana suprato, 
kad ji pažadino slapčiausias baisias šio Žmogaus aistringos sielos 
jėgas, kurias jis paprastai mokėdavo sutramdyti nepalenkiama 
valia, ir norėjo pamėginti nuraminti jį. Ji įsikibo į geležines 
rankas, kurios laikė ją už pečių ir be gailesčio purtė. 

- Jasonai! - sudejavo ji. - Nurimkite! Bent išklausykite mane. 

Bet jis ėmė purtyti ją dar smarkiau. 

- Žinoma, aš išklausysiu tave! Tu atsakysi. Taigi, šitas rusas? 
Ar gali prisiekti savo motinos atminimu, kad jis niekada 
neprisilietė prie tavęs? 

Marijanos atmintyje iškilo šlykštus praeitos nakties vaizdas, ir 
ji gailiai sudejavo: 

- Ne, ne!.. Tik ne tai!.. Ne tai!.. 

- Tu atsakysi man, sakyk! Tu pasakysi man... tu... - Vietoj 
atsakymo pasigirdo švogždimas. Iš įniršio netekdamas proto, 
Jasonas sugriebė Marijaną už gerklės ir ėmė smaugti, smaugti... 
Ji užsimerkė, liovėsi priešintis. Ji mirs, mirs nuo jo rankos! 
Taip bus daug paprasčiau! Reikia tik leisti jam veikti, O rytoj 
Savario žmonės sujungs juos aname pasaulyje... Ją apleido 
paskutinės jėgos. Akyse ėmė suktis raudoni ratai. Ji suglebo ją 
smaugusiose rankose, ir Jasonas staiga suvokė, kad jos gyvybės 
siūlelis tuoj nutrūks... Jis taip staiga paleido ją, kad ji susvyravo 
ir būtų nugriuvusi ant grindų, jei už jos nebūtų stovėjęs tuščias 
krėslas. Per keletą sekundžių ji atsirėmė į minkštas pagalves, 
gaudydama orą, kuris pamažu pripildė jos plaučius. Ji lengvai 
patrynė suspaustą gerklę. Tarsi ugnies kamuolys ją nudegino 

išsiveržęs kūkčiojimas. Dabar visu smarkumu aplink šėlo audra, 
apsiausdama juos pragariška liepsna, bet dar baisesnė liepsna 
degino jų sielas. Visiškai apimta nevilties, ji gailiai sušnibždėjo: 

- Aš myliu tave... Prieš Dievą, kuris mane girdi, prisiekiu, 
kad myliu tave ir niekam nepriklausau! 

- Nešdinkis!.. 

Atsimerkusi ji pamatė, kad jis nusisuko į ją nugara ir nuėjo 
prie tolimiausios sienos. Bet ji taip pat matė, kad jis dreba ir 
kad marškiniai prilipo prie jo tamsios odos. Ji sunkiai pakilo 
nuo krėslo, jausdama, kad ją krečia šaltis ir viskas aplinkui 
sukasi. Bet ji negalėjo išeiti nepasakiusi, ko ji čia atėjo, 
neperspėjusi jo. Kadangi jis paliko ją gyvą, ji nebenori, kad jis 
mirtų!.. Jis turi gyventi, gyventi! Net jeigu ji turės praleisti 
likusias dienas, netekusi jo, lėtai smilkdama. Po to, kai ji, 
apimta aklo pykčio, padarė tokią kvailystę, teisinga, kad atkentės 
už tai. 

Nepaprastomis valios pastangomis ji ėjo prie jo kaip per 
šimtus mylių nusidriekusią dykumų stepę - toks jai atrodė šis 
salonas. 

- Aš negaliu išvažiuoti, - sumurmėjo ji, - dar negaliu! Tu 
turi sužinoti... 

- Man nėra ko sužinoti! Aš daugiau nenoriu tavęs matyti, 
niekada! Nešdinkis! 

Nors žodžiai buvo šiurkštūs, bet Jasono balsas skambėjo ne 
taip griežtai. Jis buvo niūrus ir liūdnas, staiga nepaprastai 
panašus į tą balsą, kurį Marijana kartą vakare išgirdo iš 
veidrodžio. 

- Ne... Klausyk! Šį vakarą tau negalima išeiti! Aš atėjau 
pasakyti tau tai. Jei tu nuvažiuosi pas Kventiną Kroufordą, 
pražūsi! Tu nepamatysi tekančios saulės! 

Jasonas staiga atsisuko ir šį kartą su neapsimestine nuostaba 
pažvelgė į Marijaną. 

- Pas Kroufordą? Kokia čia dar nesąmonė? 

- Aš žinau, kad tu nenorėtum to prisipažinti, bet neigti 
beprasmiška, nes tai tik laiko gaišimas. Aš žinau, kad škotas 
laukia tavęs vienuoliktą valandą vakaro kartu su kitais žmonėmis; 

priežasties aš nenoriu žinoti todėl, kad ji liečia tik tave... ir 
todėl, kad mano akyse tu nesi visiškai neteisus. 

- Kokius žmones tu turi galvoje? 

Marijana nuleido galvą, nesiryždama pasakyti sąmokslininkų 
vardų. 

- Baronas de Vitrolis, ševaljė de Briuslaras. 

- Aš nepažįstu jokio Vitrolio, bet žinau, kas yra ševaljė de 
Briuslaras, beje, tai žinote ir jūs, jei atmintis manęs neapgauna. 
Ar nepasakytumėte, kas bendra tarp manęs ir šių sąmokslininkų? 
Gal jūs tikitės priversti mane patikėti, jog teikiate man garbę, 
laikydama mane vienu iš jų? 

- O kas man lieka? Argi jūs neturite nuvykti pas Kroufordą 
į Anžu gatvę? - paklausė Marijana, truputį išmušta iš vėžių 
Jasono absoliutaus šaltakraujiškumo. 

- Visai teisingai! Aš turiu vykti pas Kroufordą... rytoj rytą, 
pusryčių. Taip pat pasigrožėti nuostabia jo paveikslų kolekcija. 
Bet, jei aš teisingai jus suprantu, aš turiu vykti ten šį vakarą 
susitikti su tais keistais subjektais? Galbūt pasakysite man, kuriuo 
tikslu? 

- Argi aš žinau! Man tik žinoma, kad jūs esate įpainiotas 
į rojalistų sąmokslą - jie siekia, kad žūtbūt būtų sudaryta taikos 
sutartis su Anglija; sąmokslininkai turi susirinkti šiąnakt pas 
Kroufordą, kuris, matyt, žaidžia dvigubą žaidimą. Savaris pasiruošė 
suimti visą gaują, kuri tuoj pat bus nuvesta į Venseną ir 
auštant sušaudyta be teismo. Štai kodėl aš atėjau čia: maldauti 
jūsų, kad neitumėte ten... norėdama išgelbėti jums gyvybę. Net 
jeigu jūsų gyvybė priklauso kitai... 

Jasonas tiesiog griuvo ant krėslo, alkūnėmis įsirėmė į kelius 
ir pažvelgė į Marijaną; jo akyse nuostaba grūmėsi su palankumu. 

- Vis dėlto norėčiau žinoti, iš kur jūs ištraukėte šitą bobučių 
pasaką? Prisiekiu jums, kad aš niekur nesu įpainiotas! Aš - 
sąmokslininkas, kartu su rojalistais, pabėgusių princų žmonėmis, 
kurie galvojo tik apie tai, kaip išgelbėti savo kailį, palikę karalių 
mirti ant ešafoto, o mažylį Liudviką XVII - džiūti iš skurdo 
Templyje? Aš anglų pusėje? 

- O kodėl ne? Argi mes susipažinome ne Anglijoje? Argi 
jūs nebuvote Velso princo draugas? 

Jasonas gūžtelėjo pečiais, pakilo ir žengė keletą žingsnių prie 
knygų spintos. 

- Princo “draugu" gali tapti bet kas, jei tik jis yra kuo 
nors originalus, kuo nors skiriasi nuo įprastų žmogaus standartų. 
Iš tiesų, jis priėmė mane į savo būrį, nes aš buvau Orlando 
Bridžmeno, vieno iš jo favoritų, draugas. Tai tas Orlandas, kuris 
padėjo man atsikvošėti po to, kai prie Kornuelso krantų sudužo 
mano laivas. Mes su juo seniai pažįstami. Vadinasi, aš turėjau 
draugą anglą. Bet, man atrodo, tai nereiškia, kad aš visur kur 
turiu paremti Angliją! Ypač dabar, kai mūsų šalių santykiai 
kasdien blogėja ir darosi vis labiau įtempti. Aiškiai artėja karas... 

Tai sakydamas jis ištraukė apatinį knygų spintos stalčių, išėmė 
iš ten grafiną, lėkštę ir dvi taures ir tuoj pat jas pripildė. 
Audra, matyt, nutolo. Girdėjosi tik duslus griaustinis ir šniokščianti 
liūtis, kuri prapliupo virš kaimo, plėšydama medžių lapus ir 
pašėlusiai barbendama į stiklus ir stogus. Pajutusi neapsakomą 
palengvėjimą, Marijana prisėdo prie klavesino ant banketės ir 
leido nurimti nežmoniškai  besidaužančiai širdžiai... Ji nieko 
nenutuokė apie beprasmišką šio vakaro avantiūrą, išskyrus tai, 
kad Jasonui negresia pavojus, niekada negrėsė, kad jis nė minties 
neturėjo dalyvauti sąmoksle prieš Napoleoną. Priešingu atveju 
jo elgesys jos atžvilgiu nebūtų taip staigiai pasikeitęs. Karštis 
spaudė jai smilkinius ir giženo gerklę. Niekada Marijana nesijautė 
tokia iškankinta, bet atkakliai stengėsi suprasti kvailą galvosūkį, 
kurį jai iškėlė paskutiniai jos gyvenimo įvykiai. 

- Galų gale, - pradėjo ji lėtai, veikiau garsiai galvodama 
negu kreipdamasi į Jasoną, - galų gale jūs juk buvote Mortfontene 
su savo... su sinjora Pilara, ir jūs iš tiesų grįžote be jos? 

- Taip! Aš buvau ten ir grįžau vakare vienas. 

- Grįžote, nes laukėte svečio, kurį aš mačiau išvažiuojantį 
iš Čia. 

- Iki šiol neturiu ko prieštarauti! - pasakė Jasonas. - Jūs 
puikiai informuota, bet, kartoju, tik iki šiol! Susitikimas pas 
Kroufordą yra nuostabi išmonė, ir aš manau, kad šia tema 
metas pateikti klausimus man. Imkite. Jums tai būtina. 

“Tai" buvo viena iš taurių su ispanišku vynu. Marijana paėmė 
ją, mašinaliai prarijo kelis gurkšnius, kurie lengvai nudegino 
gerklę, bet pagerino nuotaiką. 

- Ačiū, - pasakė ji, pastačiusi taurę ant klavesino krašto. - 
Jūs galite klausti, o aš pasistengsiu atsakyti. 

Tikėdamasi naujo priešiško išpuolio, kai ji pasakys, kas buvo 
jos informatorius, ji nuleido akis, iš anksto su tuo susitaikydama, 
ir atsidususi sudėjo rankas ant kelių. Stojo trumpa tyla; Marijana 
nedrįso pakelti galvos, ji manė, kad jis rengia klausimus. Bet 
jis tik žiūrėjo į ją. 

- Gerai! - tarė jis pagaliau. - Tokiu atveju aš noriu išgirsti 
iš jūsų vardą žmogaus, kuris jums papasakojo šią fantastišką 
istoriją. Juk jūs negalėjote pati viską išgalvoti. Taigi, kuo jis 
vardu? 

- Fransis... 

- Fransis? Jūs, norite pasakyti - Kranmeris?.. Jūsų vyras? 

- Pirmasis vyras! - piktai patikino ji. 

- Nekibkite prie žodžio! - nekantriai atšovė Jasonas. - Bet 
iš kur jis atsirado? Kur ir kada jūs matėte jį? 

- Vakar vakare mano namuose. Kai aš grįžau iš teatro, jis 
jau laukė mano kambaryje... Norėdamas ten patekti, jis perlipo 
per sieną ir užlipo į balkoną. 

- Neįtikėtina! Kažkokia kvailystė! Tačiau pasakokite. Aš noriu 
žinoti viską... Kai šis žmogus kur nors įsikiša, galima visko 
laukti. 

Įtemptame Boforo veide neliko nė pėdsako palankumo. Delnais 
atsirėmęs į klavesiną, jis slėgė sėdinčią Marijaną ne tik savo 
ūgiu, bet ir primygtiniu žvilgsniu, prikaustytu prie nulenkto 
gražaus veido. Jis rūsčiai ištarė: 

- Visų pirma pažvelkite man į akis. Aš turiu žinoti, ar jūs 
sakote tiesą. 

Vėl, kaip ir anksčiau, įtarinėjimai, sumišę su panieka! “Ką 
reikia padaryti, - liūdnai pagalvojo Marijana, - kad jis pagaliau 
patikėtų, kad aš myliu jį ir be jo neturiu nieko pasaulyje?“ 
Vis dėlto ji klusniai pakėlė galvą. Jos žalių akių žvilgsnis, 
nepaprastai ramus ir tyras, susikryžiavo su skvarbiu prie jos 
palinkusio vyro žvilgsniu. 


159 


- Aš papasakosiu jums viską, - pasakė ji paprastai. - Ir 
spręskite pats. 

- Pasistengsiu... 

Jai reikėjo ne tiek jau daug žodžių, kad nupieštų sceną su 
Fransiu. Pasakodama ji stebėjo, kaip greitai keičiasi sugriežtėjusio 
korsaro veido išraiška: nuostaba, pyktis, panieka, net kančia, 
tačiau Jasonas tebetylėjo. Bet kai Marijana baigė, ji su džiaugsmu 
pastebėjo, kad mėlynos jūreivio akys jau nebuvo rūsčios. 

Kurį laiką jis tylėdamas žiūrėjo į ją, paskui atsidusęs gūžtelėjo 
pečiais, nusisuko ir žengė keletą žingsnių į šalį. 

- Ir jūs sumokėtoje! - pasipiktinęs pasakė jis. - Gerai jį 
pažindama, jūs pasielgėte visiškai kvailai. Ir jums neatėjo į galvą, 
kad jis meluoja, kad tai tik dingstis išspausti iš jūsų pinigų? 

“O tu, - liūdnai pagalvojo Marijana, - tau neatėjo į galvą, 
jog aš myliu tave taip, kad visa kita neturi reikšmės, kad 
norėdama tave išgelbėti aš būčiau atidavusi jam viską?..“ 

Bet ji žodžiais  neišreiškė šios skaudžios minties ir 
melancholiškai atsakė: 

- Jis davė tokių tikslių Žinių, kad aš negalėjau nepatikėti. 
Juk tai jis pasakė, kad jūs visą dieną būsite Mortfontene, grįšite 
iš ten vienas, vakare lauksite svarbaus lankytojo... ir, pasirodo, 
kaip tik taip ir buvo, nes anksti rytą aš buvau čia atvažiavusi, 
norėdama iš jūsų konsjeržo lūpų išgirsti patvirtinimą. Viskas 
buvo tiesa, išskyrus svarbiausią dalyką, bet argi aš galėjau 
suprasti?.. 

- Aš sąmokslininkas! - sušuko Jasonas. - Ir jūs patikėjote 
tuo? Negi jūs taip nepažįstate manęs? 

- Ne, - rimtai pasakė Marijana, - tiesą sakant, aš negaliu 
jūsų visiškai suprasti. Prisiminkite, kad iš pradžių jūs buvote 
mano priešas, paskui draugas ir išgelbėtojas, kol tapote... 
abejingas! 

Prieš pasakydama paskutinį žodį, Marijana užsikirto, tačiau 
tvirtai jį ištarė. Paskui jau švelniau pridūrė: 

- Kuris iš tų Žmonių yra tikrasis Jasonas, kadangi jūsų 
abejingumą, atrodo, pakeitė aktyvus veikimas, O gal ir 
neapykanta?.. 

- Nekalbėkite nesąmonių! - sausai pasakė jis. - Kas gali būti 
abejingas tokiai moteriai kaip jūs? Jumyse esama kažko, kas 
skatina nenuspėjamus poelgius... Jus galima tik aistringai mylėti 
arba norėti nužudyti!.. Vidurio nėra... 

- Matyt, jūs pasirinkote antrą poziciją! Ką gi, aš negaliu dėl 
to jums priekaištauti. Bet prieš palikdama jus aš norėčiau 
sužinoti vieną dalyką. 

Jis nusisuko nuo jos ir įsižiūrėjo į pliaupiantųį už langų lietų 
bei tamsų sodą. 

- Kokį? 

- Šis vizitas, toks svarbus, kad privertė jus grįžti iš Ispanijos 
karalienės, aš norėčiau žinoti... atleiskite! Aš norėčiau žinoti, ar 
tai buvo moteris? 

Jis vėl atsisuko ir nužvelgė ją nuo galvos iki kojų, bet šį 
kartą Marijana jo akyse pamatė švelnumą. 

- Ar tai labai svarbu? 

- Labiau negu jūs manote. Aš... aš jau nieko neklausiu jūsų! 
Jūs niekada neišgirsite iš manęs nė žodžio. 

Tai buvo pasakyta tokiu nusižeminusiu, tokiu skausmingai 
nuolankiu balsu, kad apsauginiai jo šarvai neišlaikė. Nebepajėg- 
damas susivaldyti, korsaras staiga puolė ant kelių prieš jaunąją 
moterį ir sugriebė jos rankas. 


- Kvailute! Šis vizitas buvo tik komercinis, o pas mane 
apsilankė vyras, amerikietis, kaip ir aš: mano vaikystės draugas 
Tomas Samteris, jis išvyksta rūpintis mano laivo kroviniu. Tu 
tikriausiai Žinai, kad dėl blokados kai kurie stambūs Prancūzijos 
verslininkai pasinaudoja amerikiečių laivais savo prekėms išvežti. 
Nuo to laiko, kai plaukioju, aš turiu reikalų su viena malonia 
dama, ji valdo didžiules šampano saugyklas Reimse; tai našlė 
Nikolė Kliko-Ponsarden. Tomas sudarė man paskutinį kontraktą 
ir šiąnakt turi išvesti mano laivą iš Morlės už imperijos ribų. 
Štai ir visas sąmokslas! Tu patenkinta? 

- Šampanas! - sušuko Marijana, juokdamasi ir kartu verkdama. 


- Viskas susiję tik su šampanu! O aš maniau... O Dieve! Tai 
per daug gerai, per daug nuostabu! Net juokinga!.. Aš buvau 

Bet Jasonas tik nusišypsojo matydamas jaunos moters 
džiaugsmą. Jo liūdnos, rimtos akys godžiai rijo iš laimės švytintį 
jos veidą. 

- Marijana, Marijana! Kas tu esi - naivus vaikas ar principų 
neturinti patyrusi moteris? Čia tu aiški kaip diena, čia paslaptinga 

kaip sutemos, ir aš turbūt niekada nesužinosiu, kas tavyje yra 
tikra. 

- Aš myliu tave. Tai ir yra tikriausias dalykas. 

- Tu turi galią versti mane kentėti pragariškas kančias arba 
mane patį paversti demonu. Kas gi tu, moteris ar burtininkė? 

- Aš myliu tave, aš tik ta, kuri myli... 

- O aš vos nenužudžiau tavęs! Ir aš norėjau tave nužudyti... 

Jų akys susitiko, ir jų veiduose tarsi veidrodyje atsispindėjo 
neapsakomas švelnumas ir aistra. Jasonas pakėlė ją ant rankų 
kaip vaiką ir ėmė bučiuoti veidą, akis, kaklą... 

“Jis myli mane, kokia laimė!" - pagalvojo Marijana. Jos galva 
ūžė, ir šiltos korsaro rankos negalėjo sušildyti jos. 

- Tu visa drebi... Tau reikia priežiūros! Dieve mano! O aš 
elgiausi kaip... 

Jis norėjo nusivesti ją, bet ji priešinosi, plačiai atmerktomis 
akimis įsistebeilijusi į tamsą, kuri dabar atrodė jau ne tokia 
neįžvelgiama. 

- Ne... Klausyk! Tarsi kažkas verkia. Tai moteris... Ji verkia, 
norėdama perspėti... 

- Po minutės tu irgi pasakysi, kad matei vargšės kunigaikštienės 
šmėklą! Liaukis, Marijana! Tu pati kenki sau, ir aš bijau, kad 
tau nepasidarytų visai blogai! Eime iš Čia. 

Daugiau neįkalbinėdamas Jasonas paėmė Marijaną ant rankų 
ir nunešė į didįjį saloną. Ten, rūpestingai uždaręs už savęs 
duris, padėjo savo švelnią naštą ant sofutės. Pirmiausia jis 
apsiautė Marijaną jos šilkine pelerina ir pakišo jai po galva 
pagalvę, paskui pareiškė, jog pažadins virėją, kad užvirintų pieno. 
Jis nuėjo į kambario kampą ir trūktelėjo ten kabantį skambaliuką. 
Iki nosies užklota žaliu šilku, Marijana stebėjo J] 

- Tai beprasmiška! - atsiduso ji. - Man geriau grįžti į namus. 
Bet tu Žinai... Aš nemačiau šmėklos, aš ją girdėjau! Esu tuo 
tikra! 

- Tu iš proto išėjai! Jeigu ir yra šmėklų, tai tik tavo 
vaizduotėje! 

- Taip... ji sakė, kad reikia saugotis. 

Staiga pasirodė, kad nubudo visas namas. Smarkiai sutrinksėjo 
durys, pasigirdo skubiai artėjantys žingsniai. Jasonui nespėjus 
prieiti prie durų, jos atsidarė, praleisdamos visai pasimetusį 
pusnuogį tarną. 

- Policija! Pone! Tai policija! 

- Čia? Šią valandą? Ko jiems reikia? 

- Aš... aš nežinau! Jie privertė konsjeržą atkelti vartus, ir 
jie jau parke. 

Apimta baisios nuojautos, Marijana pakilo ir atsisėdo. 
Drebančiomis rankomis ji karštligiškai užsimetė ant pečių peleriną, 
užsirišo kaspinus ir išsigandusi pažvelgė į Jasoną. Jai blykstelėjo 
mintis, kad Fransis pasijuokė iš jos ir be jokių įrodymų išdavė 
Jasoną kaip sąmokslininką. 

- Ką tu rengiesi daryti? - baimingai sušnibždėjo ji. - Tu 

matai, kad aš ne be reikalo baiminausi. 

- Man nėra ko bijoti, - tvirtai pasakė jis. - Man nėra dėl 
ko priekaištauti, ir aš nesuprantu, ko jiems čia reikia. 

Paskui, atsisukęs į tarną, jis pridūrė: 

- Pasakykite tų ponų viršininkui, kad aš laukiu jų. Čia aiškus 
nesusipratimas. Bet pasistenkite juos truputį sulaikyti. 

Tai sakydamas, jis užsisegė marškinių apykaklę,  užsirišo 
kaklaraištį ir užsivilko surdutą, paskui priėjo prie Marijanos ir 
padėjo jai atsistoti. 

- Pro kur jūs įėjote? 

- Pro vartelius iš Senos pusės. Grakchas laukia ten su 
karieta, paslėpta šalimais. 

- Tuomet reikia tuoj pat eiti pas jį... Tikiuosi, kad kelias 
dar laisvas. Ir, laimei, lietus liovėsi! Eik... Policija turi ateiti 
per kiemą. 

Bet ji desperatiškai puolė jam ant kaklo. 

- Aš nenoriu palikti tavęs! Jei tau pavojus, aš noriu sutikti 
jį kartu. 

- Nekalbėk kvailysčių, joks pavojus man negresia! Bet jeigu 
policininkai užtiks tave čia, tau arba bent tavo reputacijai iškils 
grėsmė. Nereikia, kad žinotų... 

- O man vis vien! - karštai sušuko Marijana. - Verčiau 
sakyk, jog tu nenori, kad Pilara žinotų... 

- Dėl Dievo, Marijana, liaukis kalbėti nesąmones! Prisiekiu, 
kad maldaudamas tave bėgti aš galvoju tik apie tave. 

Staiga jis nutilo ir paleido jauną moterį, kurią iki šiol laikė 
glėbyje. Buvo per vėlu... Durys atsidarė ir įėjo aukštas, tvirto 
kūno sudėjimo Žmogus, visas apsirengęs juodai, užsisagstęs iki 
pat smakro, su ilgais ūsais. Rankoje jis laikė skrybėlę su aukštu 
viršumi, irgi juodą, ir žvakių šviesoje Marijana atkreipė dėmesį 
į tai, kad jo žvilgsnis toks žiaurus ir šaltas, kokio ji dar niekada 
nematė. Atvykėlis trumpai pasisveikino ir prisistatė: 

- Inspektorius Pakas! Apgailestauju, kad trukdau jus, pone, 
bet mes šį vakarą gavome žinių, kad šiame name įvykdytas 
nusikaltimas ir mes rasime čia lavoną. 

- Tai kažkoks nesusipratimas, - pasakė Jasonas. - Jūs galite 
apžiūrėti namą. 

Inspektorius tylėdamas linktelėjo galvą ir išėjo. Marijana 
sutrikusi pažvelgė į Jasoną. 

- Jums neatrodo, kad Kranmeris išsirinko tinkamą būdą 
suteikti man sielvarto - tai smogti jums! - pasakė jaunoji moteris, 
karštai trokšdama pasidalyti su draugu jos sąmonėje tvirtėjančiu 
įsitikinimu. 

Viskas kėlė jai tokią mintį, net keisti garsai name, kuriuos 
ji viena išgirdo, nes jos nervų sistema buvo labai jautri, kaip 
būdinga anglams - jautri antgamtiškiems dalykams. 

- Pagalvokite, Jasonai! Argi jūsų nestebina, kaip klostėsi 
įvykiai po to, kai praeitą naktį aš pamačiau tą Žmogų savo 
namuose? Tas vientisas tiesos ir melo mišinys? 

- Tiesos, - pasipiktino amerikietis. - Kokia gi to anoniminio 
laiško tiesa, išskyrus tai, kad jūs esate čia? 

- Tik Kranmeris žinojo, kad aš atvažiuosiu čia. 

- Galbūt, bet tai ir viskas! Jūs, atrodo, ne mano meilužė, 
o dėl išgalvoto nusikaltimo ir lavono, esančio tik vaizduotėje... 

Jo kalbą nutraukė staiga grįžęs inspektorius Pakas. Šį kartą 
policininkas įėjo pro stiklines duris, kuriomis neseniai pasinaudojo 
Marijana, ir jo išvaizda buvo dar šaltesnė negu pirma. 

- Malonėkite eiti kartu su manimi, pone! Ir jūs, gerbiamoji 
ponia! 

- Kur? - paklausė Jasonas. 

- Į biliardinę, kuri yra parko paviljone. 

Neišvengiamos katastrofos nuojauta Marijanai pavirto įsitiki- 
nimu. Ji ne tik perskaitė nelaimę uždarame policininko veide, 
bet jai pasivaideno grėsmė jo žvilgsnyje. Jasonas irgi su nuostaba 
akylai žvelgė į neperprantamą Pako veidą, tačiau neatrodė 
susirūpinęs. Gūžtelėjęs pečiais, jis ištiesė Marijanai ranką ir 
sumurmėjo: 

- Eime, jei reikia. 

Jie nusileido į sodą. Po nepakenčiamo karščio, tvyrojusio 
dienos pabaigoje, dabar oras buvo lengvas ir šviežias, kvepėjo 
drėgna žemė ir šlapi medžių lapai. Tačiau tarp rožių, kurios 
dengė visas tris terasas, matėsi juodi, niūrūs policininkų siluetai. 
Iš baimės virpėdama Marijana pagalvojo, kad čia jų tiek daug, 
jog galėtų apsupti visą kaimą. Matyt, inspektorius Pakas 
nusprendė, kad ras didelę gaują, ir norėjo žūtbūt sutrukdyti 
pabėgti didžiuliame parke. Šie žmonės stovėjo nejudėdami. Kai 
kurie laikė užmaskuotus žibintus, ir visų išvaizda buvo labai 
grėsminga. Matyt, Jasonas pajuto, kaip ji dreba, nes jo pirštai 
tvirčiau suspaudė jos ranką, ir šis šiltas prisilietimas truputį 
nuramino ją. 

Nedidelis paviljonas stovėjo į dešinę nuo namo. Jis buvo 
apšviestas iš vidaus ir atrodė tarsi naktį uždegtas didžiulis 
žibintas. Duris saugojo du žmonės, jie buvo sunkiai atsirėmę 
rankomis į gumbuotus vėzdus, kurie panėšėjo į grėsmingus 
ginklus. Jie stovėjo tylūs ir niūrūs, juodi kaip mirties sargai, ir 
Marijana nervingai įsikibo į Jasono ranką. Pakas atidarė duris 
ir pasitraukė į šalį, praleisdamas porą. 

- Įeikite! Ir pažiūrėkite! 

Jasonas įėjo pirmas, krūptelėjo ir instinktyviai pabandė užtverti 
praėjimą savo bendrakeleivei, kad paslėptų nuo jos baisų reginį 

ir sukliudytų žengti į kraujo klaną, telkšantį ant grindų. Bet 
buvo jau vėlu... Ji pamatė... 

Iš jos gerklės išsiveržė siaubingas riksmas. Ji susvyravo, staiga 
apsisuko, norėdama bėgti nuo šio košmaro, ir griuvo prie 
slenksčio stovėjusiam inspektoriui ant krūtinės. 

Vidury kambario gulėjo didžiulis lavonas perpjauta gerkle, jo 
plačiai atmerktos akys žiūrėjo į amžinybę. Kojos buvo po biliardo 
stalu. Tačiau, nepaisant negyvo veido blyškumo, nepaisant 
siaubingai sustingusio nuostabos kupino žvilgsnio, jį buvo lengva 
pažinti: žmogus, gulėjęs ten, toje vietoje, kuri kadaise buvo 
sukurta poilsiui ir taip tragiškai paversta skerdykla, tas Žmogus 
buvo Nikola Malerusas, netikras Marijanos dėdė, jūreivis Blekas 
Fišas, gelbėjęs iš anglų pontonų bėgusius karo belaisvius, žmogus, 
gyvybe prisiekęs sunaikinti Fransį Kranmerį. 

- Kas šis vyras? - paklausė Jasonas nupuolusiu balsu. - Aš 
jo nepažįstu. 

- Ak! Iš tiesų? - sušuko inspektorius. 

- Inspektoriau, prašau jus leisti damai išeiti ir nebūti jai šio 
baisaus reginio liudininke. 

- Madam turi likti ir duoti būtinus parodymus, - tvirtai 
atsakė inspektorius. 

- Jūs teisingai pasielgėte, pone, pareikalavęs, kad aš likčiau 
čia. Niekas geriau už mane negalės papasakoti šios šlykščios 
istorijos. Aš taip pat papasakosiu jums, kaip susipažinau su 
Nikola Malerusu, kokių paslaugų jis man suteikė ir kodėl aš 
mylėjau jį. 

- Ponia, - pradėjo inspektorius nekantriai. 

Marijana iškėlė ranką ir sustabdė jį. Į policininką įsmigo 
toks išdidus ir kartu tyras jos Žvilgsnis, kad jis nevalingai nusuko 
akis. 

- Palaukite, pone! Kai aš baigsiu, jūs įsitikinsite, kad pono 
Boforo daugiau neįmanoma kaltinti, nes mano pasakojime išgirsite 
tikrųjų nusikaltėlių vardus... 

Jos balsas sudrebėjo, 0 tuo metu neklystantis registratorius 
- atmintis - priminė jai tai, ką ji ką tik matė. Jos draugas 
Nikola, toks geras, toks drąsus, niekšiškai papjautas kaip tik 
tų, kuriuos jis būtų turėjęs nužudyti. Marijana negalėjo paaiškinti, 

kaip nusikaltimas galėjo įvykti tame name, kur gyveno Jasonas, 
name, kuris priklauso labai gerbiamam žmogui. Bet ji tvirtai 
žinojo, kas tai padarė - jai tai aiškiai pasakė jos sielvartas, 
pyktis ir neapykanta. Jeigu jai reikėtų šaukti apie tai visam 
Paryžiui ir visiems laikams prarasti savo reputaciją, ji vis tiek 
demaskuotų tikruosius kaltininkus ir pasiektų teisingumą!.. Tačiau 
inspektorius Pakas pastebėjo jaunos moters veide vos žymų 
svyravimą, tam tikrą neryžtingumą, nors ji kalbėjo taip įtikinamai 
ir tvirtai. 

- Visa tai labai puiku, ponia kunigaikštienė, bet juk 
nusikaltimas įvyko ir lavonas rastas Čia... 

- Nusikaltimas įvyko, bet ponas Boforas čia niekuo dėtas! 
Tikrasis žmogžudys - šio paskvilio autorius, - sušuko Marijana, 
rodydama į geltoną lapelį Pako rankoje. - Tai žmogus, kuris 
persekioja mane su baisia neapykanta nuo tos lemtingos dienos, 
kai aš ištekėjau už jo. Tai mano pirmasis vyras lordas Fransis 
Kranmeris, anglas ir... šnipas. 

Marijana iškart pajuto, kad Pakas netiki ja. Jis įtariai pažvelgė 
į Marijaną, paskui į geltoną lapelį ir galiausiai įsmeigė žvilgsnį 
į jaunos moters veidą. | 

- Kitaip sakant: žmogus, kurį jūs nužudėte? Jūs laikote mane 
visišku idiotu, ponia? 

- Bet jis nemirė! Jis Prancūzijoje, jis slapstosi vikonto vardu... 

- Sugalvokite ką nors kita, ponia, - piktai nutraukė ją 
inspektorius, - ir apskritai liaukitės sukusi man galvą pasakomis! 
Lengviausia kaltinti šmėklas! Primenu jums, kad šiame name 
neva seniai gyvena vaiduokliai; matyt, tai ir pakišo jums tokią 
mintį. Aš tikiu tik realybe ir... 

Pasipiktinusi Marijana galbūt ir toliau būtų gynusis, priminusi 
šiam nepatikliam valdininkui savo įtaką imperatoriui, aukštą 
visuomeninę padėtį, savo pažintis, gal net būtų papasakojusi 
apie vieno iš patikimų Fušė agentų vaidmenį, nepaisydama gėdos, 
kurią tebejautė prisimindama tas baisias savo gyvenimo dienas.., 
bet pasirodė keturi policininkai: du su žibintais, o kiti du tvirtai 


—v 


laikė stambų žaliūką, sprendžiant iš rūbų - jūrininką. 

- Viršininke! Šį vaikiną rado krūmuose prie sienos Versalio 
kelio pusėje. Jis norėjo peršokti per sieną ir pabėgti, - pasakė 
vienas iš jų. 

- Kas jis? - burbtelėjo Pakas. 

Bet visai netikėtai į klausimą atsakė Jasonas... Jis ištraukė 
iš policininko rankų žibintą ir prinešė jį prie sulaikytojo galvos. 
Nakties tamsoje virš purvinos apykaklės iškilo kaulėtas veidas 
su kreiva nosimi ir juodomis kaip anglis akimis. 

- Perecas? Ką tu čia darai? 

Vaikinas atrodė kaip pakvaišęs. Nepaisant tvirto kūno sudėjimo, 
jis taip drebėjo, kad tikriausiai būtų nugriuvęs ant žemės, jeigu 
jo nelaikytų policininkai. 

- Jūs pažįstate šį žmogų? - suraukęs antakius, paklausė Pakas. 

- Tai vienas iš mano žmonių! Tiksliau sakant, jis buvo mano 
ekipažo narys, bet aš išvijau jį, kai mes nuleidome inkarą 
Morlėje. Tai užkietėjęs palaidūnas! - piktai sušuko Jasonas. - 
Aš nesuprantu, ką jis čia daro. 

Vyras suriaumojo lyg skerdžiamas jautis ir puolė ant kelių 
prieš inspektorių. 

- Pone, aš viską pasakysiu! Aš nekaltas. Jis mane privertė, 
- ir Perecas pirštu parodė į Boforą. - Jis sakė, kad atiduos 
mane policijai ir papasakos, kas man buvo, o dar daugiau - 
ko nebuvo. Aš neturėjau išeities. Aš nužudžiau Nikolą Malerusą, 
man padėjo jūrininkas Džonas, kurį Boforas irgi privertė padaryti 
nusikaltimą. 

Boforas ir Marijana prisiglaudė vienas prie kito, apstulbinti 
šio šmeižto. Jie negalėjo ištarti nė žodžio. 

- Niekšas, - tik tiek galėjo išspausti Jasonas. 

- Taip, - inspektorius Pakas lediniu žvilgsniu permetė visą 
grupę. - Jūs suimti, ponai, ir prašau eiti su manimi. 

Policininkai atplėšė nuo Boforo iš siaubo sustingusią Marijaną 
ir, glaudžiu ratu apsupę Perecą ir Jasoną, nusivedė juos prie 
išėjimo.  Nelaimingąjį Nikolą Malerusą perguldė ant apsiausto. 
Suakmenėjusi Marijana žiūrėjo, kaip jie praeina pro ją, 
nebežinodami, ar jos nevilties kupinos ašaros skirtos drąsiam ir 
geram žmogui, du kartus išgelbėjusiam jos gyvybę, kurį dabar 
nunešė negailestingai papjautą, ar kitam, kurį ji myli visa savo 

esybe ir kuris yra neteisingai apkaltintas. Ji neabejojo, kad 
kaltas yra Kranmeris. Tai jis viską sugalvojo, jis įtempė kiekvieną 
ploną ir lipnų mirties voratinklio siūlą, kaip tik jis nužudė 
Nikolą Malerusą ir vienu smūgiu paguldė du: atsikratė pavojingo 
priešo ir krauju pažymėjo Marijanos gyvenimą, taip pat atsikratė 
Jasono. Kaip ji galėjo būti tokia kvaila, tokia akla, kad patikėjo 
jo žodžiais? Iš meilės ji tapo bandito bendrininke ir mirties 
pranaše tų, kuriuos taip mylėjo. 

Ji lėtai pakilo ir tarsi lunatikė nuėjo paskui neštuvus; su 
balta suknele ji buvo panaši į neapčiuopiamą šmėklą. Retkarčiais 
iš jos krūtinės išsiverždavo rauda ir silpnai nuskambėdavo naktyje, 
kuri dabar buvo tyli ir kvepėjo. Inspektorius Pakas irgi pasuko 
į namo pusę; jis tylėdamas ėjo paskui šią gedulingą procesiją, 
galbūt sukrėstas moters sielvarto, moters, kuria dar tik vakar 
žavėjosi Paryžius, pavydėdamas jos grožio ir turto, ir kuri dabar 
buvo panaši į našlaitę, priėjusią prie paskutinės skurdo ribos. 

Didelis baltas namas, pastatytas laimei ir gyvenimo džiaugsmui, 
kuriame tačiau Marijanai pasivaideno nepaguodžiamos šmėklos 
verksmas, iškilo tarp medžių apšviestas tarsi šventei, bet Marijana 
matė tik krauju suteptą audeklą priekyje, girdėjo tik sielvarto 
ir nevilties balsus. Vis tokia pat automatiška eisena ji praėjo 
pro grupę pilkai apsirengusių policininkų, kurie buvo susirinkę 
terasoje, pakilo laiptais jausdama, kad šie laiptai veda į ešafotą, 
įėjo į saloną, kur ji patyrė tokias trumpas ir tokias nuostabias 
laimės akimirkas, ir išėjo į vestibiulį, mašinaliai  paklusdama 
inspektoriui, kurio balsas, atsklidęs tarsi iš tolimiausių tolių, 
pranešė, kad kieme jos laukia karieta. 

Ji buvo tokia priblokšta, kad net nesuvirpėjo, kai priešais ją 
išdygo juoda figūra, dar viena, bet ji jau tiek daug matė jų 
pastarąją valandą! Visai nesijaudindama, net nepaklaususi savęs, 
kaip Jasono žmona ispanė irgi atsirado čia, ji atlaikė neapykanta 
degantį Pilaros žvilgsnį ir kaip kažką visai dėsninga priėmė 
ispanės žodžius, pašnibždom ištartus šnypščiančiu balsu: 

- Mano vyras nužudė dėl tavęs! Bet ne dėl to jis mirs! 
Dėl tavęs! Dėl to, kad mylėjo tave, prakeiktoji! 

Nežiūrėdama į Pilarą, Marijana pavargusi gūžtelėjo pečiais ir 
vangiai mostelėjo ranka, norėdama atsikratyti įkyraus šešėlio. Ši 

moteris šneka nesąmones! Jasonas nemirs! Jis negali mirti!.. 
Bent jau be Marijanos. Tada ir pats žodis “mirtis“ įgis jai 
gilesnę prasmę. 

Policininkų, tarnų ir smalsuolių minioje Marijana pastebėjo 
apvalią sunerimusio Grakcho figūrėlę ir aukštai iškilusį savo 
karietos stogą. Ji instinktyviai ištiesė ranką draugiškam veidui, 
šiai išsigelbėjimo salelei priešiškame vandenyne, ir silpnu balsu 
pašaukė: 

- Grakchai!.. 

Vienu šuoliu įveikęs juos skyrusį nuotolį, jaunuolis atsidūrė 
šalia jos. 

- Aš čia, madmuazele Marijana. 

Ji sugriebė jo ranką šnibždėdama: 

- Išvešk mane, Grakchai!.. Išvešk!.. 

Viskas aplink ją ėmė suktis viesulu, dingo veidai, medžiai, 
namas ir jo šviesos. Visiškai netekusi jėgų, Marijana paskendo 
saldžiame alpulyje. Ji jau negirdėjo, kaip įnirtingai pro ašaras 
keikiasi Grakchas, kuris, prieš pakeldamas ją nuo žemės, išplūdo 
inspektorių Paką savo gimtuoju gatvės žargonu: | 

- Jeigu tu ją nužudei, smirdanti šiukšle, aš išprašysiu iš 
Mažojo Kapralo, kad man atiduotų tavo ratus*ž ir sugrūsiu 
tau juos į gerklę! 


Aštuntas skyrius 


Gniaužtai susispaudžia 


Po nepaprastai rūsčia inspektoriaus Pako išore - tokia ji 
buvo dėl nuolatinio bendravimo su visokiausio plauko nusikaltėliais 
- slypėjo tam tikra dozė jautrumo. Jasono Boforo suėmimas 
nesukėlė tokio triukšmo, kokio buvo galima tikėtis. Jo liudininkai 
buvo tik keli kaimiečiai, kuriuos priviliojo triukšmas; nė vienas 
iš keturių imperijos laikraščių, buvusių policijos ir negailestingos 


* Kojas (pr, argo) 

cenzūros gniaužtuose, neparašė apie tai nė žodžio. Be to, 
didesnė dalis aukštuomenės paliko Paryžių ir išsivažinėjo į savo 
pilis arba madingus kurortus su gydomaisiais vandenimis, todėl 
naujieną sužinojo daug vėliau. Išskyrus policijos ministrą, Ispanijos 
karalienę, pas kurią Pilara tuojau surado prieglosbtį, Taleiraną, 
kurį auštant perspėjo galvos netekusi Marijana, ir, žinoma, 
imperatorių, niekas nežinojo apie įvykį. 

Beje, dėl Marijanos įsakymas tylėti buvo duotas tuoj pat ir 
kategoriškai. Kitos dienos vakarą atskubėjęs pas jaunąją moterį 
Savaris pranešė jai, kad Napoleono nutarimu visos jo tarnybos 
gavo įsakymą jokiomis aplinkybėmis neminėti kunigaikštienės 
Sant'Anos vardo. Šią malonę Marijana priėmė sunkiai. 

- Kaip galima nekalbėti apie mane, kai anoniminis skundas 
kaltina poną Boforą tuo, kad jis nužudė dėl manęs? 

Hercogas de Rovigas kostelėjo ir pasimuistė ant kėdės, jis 
aiškiai jautėsi ne savo vietoje. Imperatoriaus kabinete jis praleido 
kankinamai sunkias penkiolika minučių; tai buvo vienas iš tų 
ketvirčių valandos, kuriuos Napoleonas laikė paslaptyje, ir jo 
ausyse dar tebeskambėjo suirzęs imperatoriaus balsas. 

- Jo didenybė mano, kad kaltinamasis visai galėjo nužudyti 
dėl jūsų, kunigaikštiene, bet jis labai norėjo, kad aš surinkčiau 
žinių apie... hm... draugiškus ryšius, kurie, galimas daiktas, siejo 
jus su auka, ir jis pasakė man, kad laikyti jus atsakinga dėl 
jo mirties būtų visiška kvailystė! 

Iš tiesų Napoleonas pavartojo daug stipresnius, grynai 
kareiviškus posakius, bet Savaris buvo tos nuomonės, kad damos 
salone negalima pakartoti tų žodžių, net ištartų imperatoriaus 
lūpomis. Marijana nustebusi paklausė: 

- Kad jūs surinktumėte žinių? Palaukite, pone hercoge, juk 
jūs policijos ministras! Kaip pono Fušė įpėdinis, ar jūs galite 
nežinoti, kad atvykusi į Paryžių Marijanos Malerus pavarde aš 
tapau ponios de Taleiran skaitove ir kad policijos kartotekoje 
aš buvau užrašyta... “Stelos" pseudonimu? 

- Atrodo, kad jūs, gerbiamoji ponia, užmiršote, - deja, kaip 
ir imperatorius, - kad Otranto hercogas nepaliko man duomenų, 
tinkamų tolesniam apdorojimui, ir kad jis degino savo dosjė ir 
agentų asmens korteles ištisas tris dienas... tris dienas! - atsiduso 

jis prislėgtas. - Imperatorius priekaištauja man dėl to, lyg aš 
būčiau galėjęs numatyti tokią klastą! Man reikia viską pradėti 
nuo nulio ir kantriai ieškoti tų, kurie dirbo mums ir kuriais 
aš dar galiu pasikliauti. 

- Šiaip ar taip, ne manimi! - nutraukė Marijana; ją nelabai 
domino ministro nesėkmės, ir ji per daug gerai pažinojo Fušė, 
tad nesunkiai įsivaizdavo, su kokiu piktu džiaugsmu jis paliko 
pamatyti imperatorių, ir nedelsiant! Tiesiog neįmanoma, kad aš 
galėčiau leisti tokį aiškiai neteisingą dalyką, kaip pono Boforo 
apkaltinimas. Priskirti jam šlykščią žmogžudystę, kai jis visada 
laikė save nuoširdžiausiu mūsų šalies draugu, tai siaubinga! Ponas 
de Taleiranas, kuris pažįsta jį taip pat gerai, kaip ir aš, gali 
jums pasakyti... 

- Beprasmiška, ponia! - nutraukė ją Savaris ir liūdnai palingavo 
galvą. - Jo didenybė numatė, kad jūs norėsite jį pamatyti, ir... 
liepė man pasakyti jums, kad apie tai negali būti nė kalbos! 

Nuo šio netikėto smūgio, smogto užjaučiamu, bet tvirtu balsu, 
Marijana pabalo. 

- Imperatorius atsisako matyti mane? 

- Taip, gerbiamoji ponia. Jis man pasakė, kad pakvies jus, 
kai reikės, bet dabar tai neįmanoma, nes, sprendžiant iš kai 
kurių pranešimų, ponas Boforas yra kur kas mažesnis mūsų 
draugas, negu jums atrodo! 

- O jeigu ir taip! - karštai sušuko Marijana. - Net jeigu 
jis ir nekenčia mūsų! Argi tai pakankama priežastis kelti jam 
neteisingą ir absurdišką kaltinimą? 

- Brangioji kunigaikštiene, kalbama apie labai tamsų reikalą, 
kurį reikia nušviesti. Leiskite teisingumo organams ištyrinėti ir 
visiškai išaiškinti Pasyje įvykdytą nusikaltimą! 

- Būtent! Teisingumas tik laimės, išklausęs manęs. Aš buvau 
su ponu Boforu tuo metu, kai buvo įvykdytas nusikaltimas, dar 
daugiau, aš žinau, kas yra tikrasis, tiksliau sakant, tikrieji Nikolos 
Maleruso žudikai. Vadinasi, net jėi imperatorius atsisako priimti 
mane, jūs, pone hercoge, jūs turite išklausyti tai, ką žinau aš. 
Žmogus, įvykdęs žmogžudystę ir kruopščiai padaręs visa tai taip, 
kad įtarimas kristų ant kito, yra... 

Matyt, likimo buvo taip lemta, kad niekas nenorėjo išklausyti 
Marijanos. Raminamu gestu Savaris nutraukė jos Žodžius. 

- Brangioji kunigaikštiene, aš juk sakiau, kad imperatorius 
uždraudė painioti jus į šį reikalą! Pasikliaukite mano tarnybomis, 
kurios suras tikrąjį žudiką, jeigu... tai ne tas, kurį mes įtariame! 

- Tačiau bent išlausykite manęs!.. Jūs turite pripažinti, kad 
aš esu patikima liudininkė, nes buvau ten ir viską žinau! Net 
jei viskas turi likti tarp mūsų, tai padės jums išvengti klaidingo 
kelio! 

- Patikima - galbūt, bet... be abejo, ne bešališka... Ponia, - 
labai skubiai pridūrė Savaris, iškart nutraukdamas naują jaunos 
moters protestą, - aš dar nebaigiau sakyti imperatoriaus įsakymų, 
liečiančių jus! 

- Į-sa-ky-mų? - nemaloniai nustebinta, skiemenimis ištarė ji. 

Hercogas de Rovigas išsisuko nuo šio pusiau klausimo, kuris, 
galimas daiktas, būtų pareikalavęs nemalonių paaiškinimų, ir tik 
įvykdė savo misiją, kaip ir anksčiau stengdamasis sušvelninti 
žodžius. 

- Jo didenybė pareiškė norą, kad jūs artimiausiomis dienomis 
apleistumėte Paryžių ir vyktumėte į bet kurią vietą, kuri atrodys 
jums maloni. 

Šį kartą Marijana pakilo nepajutusi, kad ministras mėgino 
sušvelninti rūstų įsakymą, nes tai iš tiesų buvo įsakymas. 

- Užteks nutylėjimų, pone hercoge! Imperatorius ištremia 
mane? Tad sakykite tiesiai... 


- Jokiu būdu, gerbiamoji ponia, - pasakė Savaris, sunkiai 
išspaudęs šypseną, kuri aiškiai rodė, kad jis norėtų būti kitoje 
vietoje, - jokiu būdu! Tiesiog jo didenybė nori, kad jūs 


praleistumėte vasarą ne Paryžiuje, kur tik panorėsite, bet ne 
arčiau kaip už penkiasdešimt mylių. Vasarą ir galbūt taip pat 
ir rudenį! Beje, nėra nieko suprantamesnio: dauguma mūsų 
gražuolių palieka Paryžių ir iškeliauja į kurortus, mano paties 
žmona šiomis dienomis važiuoja į Plombjero kurortą, ir jūs tik 
įsiliesite į visuotinį judėjimą... Žodžiu, tai visai natūralus 
persikėlimas, turint galvoje, kad jūs pavojingai sirgote po dramos 
Austrijos ambasadoje... Visiškai atgavusi sveikatą, jūs grįšite, 

kunigaikštiene, dar gražesnė, ir nebus laimingesnio žmogaus, vėl 
matančio jus, kaip jūsų nuolankus tarnas. 

Suraukusi antakius, nekreipdama dėmesio į tuščią galantiškumą, 
Marijana įdėmiai klausėsi kiekvieno svečio žodžio. Ji nesuprato, 
kodėl staiga būtinai prireikė išsiųsti ją į kurortą ir tik santykinai 
neilgam laikui, tarus, kad ji užsitraukė imperatoriaus rūstybę. 
Kai imperatorius ištremdavo kurį nors iš nusikaltusių favoritų, 
paprastai tremties laikas būdavo daug ilgesnis. Kadangi ji nemėgo 
palikti neatsakyto klausimo, kai buvo galima gauti atsakymą, tai 
tiksliai suformulavo klausimą: 

- Pasakykite tiesą, pone ministre, prašau jus! Kodėl jo 
didenybė taip reikalauja, kad aš išvažiuočiau? 

Žalios akys ne tik įsakmiai reikalavo, bet ir maldavo, ir 
Savaris vėl atsidusęs pasidavė: 

- Tiesa štai tokia: imperatorius - aš jums jau sakiau - nenori, 
kad jūsų vardas būtų įpainiotas į šią bylą. Atsižvelgiant į tai, 
kaip ji bus tiriama, ponas Boforas bus patrauktas į teismą arba 
ne. Jei įvyks teismo procesas, jis tęsis iki spalio arba lapkričio, 
ir imperatorius nenori jūsų matyti Paryžiuje, kol viskas baigsis! 

- Imperatorius nori, kad aš mesčiau savo geriausią draugą? 
Dar daugiau, ir jūs galite jam pasakyti, pone hercoge, nes aš 
manau, kad jis turi Žinoti ir šią tiesą: žmogų, kurį aš myliu! 

- Jo didenybė numatė, kad jūs priešinsitės, todėl jis ir įsakė... 
ir atsisakė matyti jus! 

- O jeigu ir aš atsisakysiu paklusti? - drebėdama sušuko 
jaunoji moteris. - Jeigu aš vis dėlto noriu likti? 

Ramus ir švelnus Savario balsas staiga pasikeitė ir jame 
suskambo griežtos gaidelės. Jis tapo santūriai grėsmingas. 

- Nepatariu to daryti! Jums nėra jokios prasmės versti 
imperatorių pripažinti, kad esate įpainiota į šią bylą. Skirdamas 
jums lengvą bausmę, jis ypač galvoja apie tai, kaip apsaugoti 
jus nuo skandalo, kuriame jūsų vardas nebus paminėtas! Ar aš 
turiu priminti, kad, išskyrus poną Boforą, dar vienas žmogus 
dėl jūsų buvo kalėjime? Jei garsią pavardę turinti moteris gyvena 
toli. nuo vyro, kaip galima įvertinti tai, kad per dvidešimt 
keturias valandas du vyrai dėl jos atsiduria kalėjime: vienas, 
apkaltintas žmogžudyste, kitas - dėl skandalingos dvikovos su 

karininku užsieniečiu, kurį keistai susiklosčiusiomis aplinkybėmis 
tik prieš tai iškvietė į dvikovą pirmasis iš tų dviejų. Be to, - 
baigė ministras, - viešumas, kuris verstų imtis prieš jus ypatingai 
griežtų priemonių, visai nepadėtų jums priartėti prie savo draugo: 
atstumas labai didelis tarp San Lazaro moterų kalėjimo ir 
Laforso, kur išsiųstas ponas Boforas! Ar ne: geriau likti laisvai, 
net už penkiasdešimt mylių - ir jam, ir jums? Patikėkite, 
gerbiamoji ponia, geriausia paklusti net ir jūsų draugo labui. 

Dabar nugalėta Marijana nuleido galvą. Pirmą kartą 
Napoleonas elgėsi su ja kaip su valdine, ir neklusnia valdine. 
Reikėjo paklusti ir išvažiuoti, nors ji visa širdimi troško likti 
Paryžiuje, kuo arčiau pajuodusių seno kalėjimo sienų, už kurių 
Jasonas kamuosis tiek daug savaičių. Ją išsiunčia į kaimą, kaip 
sunegalavusią mergaitę, kuriai reikia Oro permainos, nors vien 
mintis apie įkalintą Jasoną pavertė ją ligone, ir ji net nenorėjo 
kvėpuoti šiltu puikaus liepos mėnesio oru. “Keturių jūrų ir 
keturių horizontų Jasonas“, kaip ji dabar, apimta švelnaus ir 
išdidaus meilės jausmo, mintyse jį vadino, Jasonas, kuris buvo 
galingas albatrosas ir kartu guvi kregždė, Jasonas, šlykštaus 
kalėjimo, bukų kalinių ir nešvarios ankštumos belaisvis, - tai 
buvo Marijanai kaip purvo dėmė dangaus žydrynėje, kaip barnis 
maldos metu, kaip spjūvis į Mergelės Marijos paveikslą. 

- Taigi, gerbiamoji ponia? - paklausė Savaris. 

- Aš paklūstu, - nenoriai atsakė ji. 

- Na, ir gerai. Išvyksite... sakysime, po dviejų dienų! 

Štai kaip! Menkiausias pasipriešinimas buvo beprasmiškas, kai 
įsakinėjo  Seimininkas. „Sunki imperatoriaus ranka jam galbūt 
atrodė lengva ir globojanti, bet Marijana jautė, kaip nuo jos 
paspaudimo traška kaulai ir plyšta visi jos viduriai ne mažiau 
skausmingai negu ant viduramžių kankinimų suolo. Nepajėgdama 
daugiau iškęsti iškilmingos ministro minos ir jo dirbtinės 
užuojautos, ji greitai nusilenkė ir išėjo iš kambario, paliepusi 
Žeromui, niūriam namų mažordomui, palydėti aukštąjį valdininką 
iki karietos. Jai būtinai reikėjo pabūti vienai ir viską apmąstyti. 

Savaris teisus. Atviras priešinimasis nieko gero neduos. Geriau 
vaizduoti, kad paklūsti, bet jokia Žžmogiškoji jėga neprivers jos 
atsisakyti kovos! 

Po poros dienų Marijana su Agata ir Grakchu paliko Paryžių, 
pasirinkusi paskyrimo vieta Burboną-Laršambo. Jos pirma mintis 
buvo prisidėti prie Arkadijaus de Zolivalio Eks Liašapelyje, bet 
nedidelis miestas kurortas ant Reino krantų šiais metais buvo 
madingas, ir jaunajai moteriai nesinorėjo matyti daug Žmonių 
dėl dramos, kurią ji išgyvena ir dėl kurios sielosis tol, kol 
Jasoną pripažins nekaltu ir galutinai paskelbs neturintį ryšio su 
byla. Be to, Taleiranas, atvažiavęs pas ją įkandin Savario, 
kategoriškai atkalbėjo ją nuo senosios Karolio Didžiojo sostinės. 


- Žmonių ten daug, bet dauguma nepatenkintųjų ir išvytųjų 
telkiasi ten aplink Olandijos karalių, kurį imperatorius tam tikra 
prasme siunčia į atsargą, aneksuodamas jo karalystę. Luji 
Bonapartas yra didžiausias bambeklis iš visų, kuriuos aš pažįstu, 
ir elgiasi taip, tarytum žiaurus nukariautojas atėjo išvyti jo iš 
protėvių žemės. Su juo taip pat Ponia Motina, kuri daugelį 
kviečiasi ir pati tvarko ūkį. Zinoma, mano brangus draugas 
Kazimieras de Montronas gavo leidimą ten važiuoti, ir aš esu 
prie jo be galo prisirišęs, bet šis žmogus lengvai palieka po 
savęs nelaimingas širdis ir šeimynines dramas, ir Dievas žino, 
ar jums reikia papildomų tokio pobūdžio nemalonumų. Ne, 
verčiau pasekite mano pavyzdžiu. 

Iš tiesų jau aštuoneri metai Benevento kunigaikštis pavydėtinai 
pastoviai ilsėjosi Burbono kurorte. Jo nesveikai kojai ir reumato 
sukamiems sąnariams čia buvo jeigu ir ne geriau, tai bent ir ne 
blogiau, ir jokia gyva būtybė, joks Europos sukrėtimas negalėjo 
sukliudyti jam liepos mėnesį važiuoti gydytis į Burboną. Jis išgyrė 
savo jaunajai bičiulei šio nedidelio, ramaus ir koketiško miestelio 
žavesį, savo argumentus sutvirtindamas tuo, kad jis daug arčiau 
Paryžiaus negu Eks Liašapelis, kad septyniasdešimt penkias mylias 
lengviau nuvažiuoti negu šimtą penkiasdešimt, kad paprasčiau 
parašyti Žolivaliui ir pakviesti jį ten atvažiuoti, kad ten daug 
lengviau užsimiršti, kad nedideliame miestelyje paprasčiau negu 
dideliame mieste įsigyti bent kiek laisvės, pagaliau kad iš patekusių 
į nemalonę visada sulauksi pagalbos ir paramos. 

- Jūs padėsite man lošti vistą, aš skaitysiu jums ponios Defan 
kūrinius, išnarstysime visos Europos kaulelius ir išplūsime tuos, 
kurie plūsta mus! Kaip matote, mes turėsime kuo užsiimti, a? 

Marijana sutiko. Kol Agata krovė jos lagaminus, o Grakchas 
ruošė kelioninę karietą, ji parašė Žolivaliui ilgą laišką, kuriame 
išdėstė naujausius įvykius. Pabaigoje ji prašė jį kiek galima 
greičiau - su Adelaide ar be jos - atvažiuoti pas ją į Burboną. 
Nors Marijana ir suprato, kad vikontas negali rimtai padėti 
Jasono reikalu, jos neapleido nuojauta, kad jeigu jis būtų čia, 
viskas būtų kitaip. Ji puikiai žinojo, kad jam esant gudriai 
surengtos Kranmerio pinklės nebūtų taip sėkmingai pavykusios, 
nes ne toks naivus ir ypač ne toks emocingas kaip Marijana 
Žolivalis iškart būtų supratęs žabangas ir būtų ėmęsis atitinkamų 
priemonių. 

Bet blogis jau padarytas, ir dabar reikia kiek įmanoma stengtis 
jį ištaisyti ir nubausti tikruosius Nikolos Maleruso žudikus. 
Tokiuose reikaluose Arkadijus buvo nepakeičiamas pagalbininkas, 
nes niekas geriau už jį nepažinojo klaikių Paryžiaus padugnių 
gyventojų, tarp kurių anglas rinkosi bendrininkus. 

Laiškas buvo patikėtas Fortiunė Gamelen, kuri kaip tik 
važiavo į Eks Liašapelį. Gražioji kreolė taip pat sužinojo, kad 
žavingasis grafas de Montronas atvyko į tą kurortą pasigydyti, 
ir jokia pasaulio jėga negalėtų sutrukdyti aistringai įsimylėjėlei 
susijungti su žmogumi, kuris kartu su Furnjė dalijosi jos meilės 
kupina širdimi. Kad Furnjė dar tebebuvo kalėjime, tai jos 
nesustabdė. 

- Bent jau per tą laiką jis manęs neapgaudinės! - pareiškė 
ji nesąmoningai ciniškai, visiškai užmiršusi, kad ruošiasi susitikti 
su gražuolio generolo varžovu. 

Taigi Fortiunė išvažiavo išvakarėse, prisiekusi, kad laiškas bus 
Kerštas Žolivaliui netgi anksčiau, negu ji pamatys Montroną. 
iuo atžvilgiu nusiraminusi, Marijana išvyko į kelionę. Ji turėjo 
atvažiuoti anksčiau už Taleiraną, nes šis ketino vieną dvi dienas 
sustoti: savo žemėse Valensijoje, pasveikinti priverstinius 
nuolatinius svečius, Ispanijos princus, ir sutvarkyti su valdytoju 
piniginius reikalus. Neseniai subankrutavęs Simono bankas 
Briuselyje sudavė skaudų smūgį Benevento kunigaikščio finansams. 

1810 metų liepos keturioliktąją Marijana liūdna išvažiavo iš 
Paryžiaus. Suprasdama, kad ji palieka Jasoną policijos rankose, 
ji su sunkia širdimi paliko ir namą, kuris tapo jai brangus. 

Nepaisydama guodžiančių Savario žodžių, ji klausinėjo save, kiek 
laiko praeis, kol ji vėl sugrįš, nes gerai žinojo, kad anksčiau 
ar vėliau ji nepaklus imperatoriu ir kad jeigu nuteis Jasoną 
ir paaiškės, jog Žolivalio pastangos, iš kurių ji daug tikėjosi, 
bus beprasmiškos, tai jokia pasaulio jėga neįstengs sukliudyti jai 
būti tą akimirką su mylimuoju. Anksčiau ar vėliau ji užsitrauks 
Napoleono rūstybę, ir vienas Dievas žino, kur bus tos rūstybės 
riba! Imperatorius visiškai gali įsakyti kunigaikštienei Sant'Anai 
grįžti į Toskaną ir uždrausti išvažiuoti iš ten. Jis gali priversti 
užsidaryti viloje, tokioje gražioje ir kartu tokioje bauginančioje, 
iš kurios ji pabėgo rytą po košmariškos nakties... 

Vien tik prisiminus ją, Marijanos kūnas iš siaubo pašiurpdavo. 
Nuo to laiko, kai neteko kūdikio, ji negalėjo be baimės 
įsivaizduoti tos akimirkos, kai kunigaikštis su balta kauke sužinos, 
kad taip laukiamo įpėdinio niekada nebus. Diena po dienos ji 
atidėliojo sprendimą siųsti lemtingą laišką - taip ji bijojo jo 
reakcijos. Kažkas jai kuždėjo, kad jeigu užrūstintas imperatorius 
išsiųs ją į Sant'Anos rūmus, ji nebepajėgs atsispirti jo kerams. 
Prisiminimai apie Matėją Damianį niekaip neišblėso iš jos 
atminties. 

Ji dažnai klausė savęs, kas gi jam atsitiko. Jai išvažiuojant 
dona Lavinija pasakė, kad kunigaikštis Koradas uždarė jį rūsyje 
ir, be abejo, turi nubausti. Bet kokią bausmę jis galėjo skirti 
žmogui, kuris visą gyvenimą tarnavo jam, jo šeimai ir, be abejo, 
žinojo jo paslaptį? Mirties? Ji negalėjo tuo patikėti. 

Tuo metu, kai arkliai risnojo keliu per Fontenblo, kur 
linksmai Žaidė saulės zuikučiai, prasiskverbę pro virpančių medžių 
lapiją, Marijana nekreipė jokio dėmesio į slenkančius už karietos 
langų vaizdus. Ji giliai susimąstė, pasidavusi keistam susidvejinimo 
fenomenui: viena jos dalis veržėsi pas Žolivalį, o kita, didesnė 
ir jausmingesnė, be paliovos klaidžiojo aplink seną Laforso 
kalėjimą, kuris buvo jai gerai pažįstamas. 

Kadaise apniukusią dieną Adelaidė atvedė ją į seną Marė 
kvartalą, norėdama parodyti buvusį savo namą, labai gražų 
Liudviko XIII stiliaus pastatą iš rausvų plytų ir balto akmens; 
jis buvo šalia de Sevinjė namo, bet baisiai subjaurotas ir 
nusiaubtas, nes Revoliucijos metu jame buvo sandėliai ir lynų 

dirbtuvės. Laforsas buvo visai šalia, ir Marijana pasibjaurėjimo 
kupinu žvilgsniu peržvelgė žemą įėjimą po vieninteliu nusvirusiu 
aukštu, laiko suėstas, bet tvirtas sienas ir žemas, geležimi 
kaustytas duris tarp dviejų surūdijusių žibintų. Durys atrodė 
grėsmingos, jos buvo rausvos ir dėmėtos, tarsi dar nespėjusios 
sugerti kraujo, kurio latakai sruvo jomis per 1792 metų rugsėjo 
skerdynes. 

Jos pagyvenusi pusseserė pasakojo jai apie tas skerdynes, nes 
ji stebėjo jas pasislėpusi savo namo mansardoje. Ji -papasakojo 
apie baisią mielos kunigaikštienės de Lambal mirtį, ir dabar jos 
pasakojimas atgijo Marijanos atmintyje su visomis baisiausiomis 
smulkmenomis. Jaunoji moteris negalėjo įveikti bauginančio 
virpulio dėl lemtingai susiklosčiusių aplinkybių, kurios neišven- 
giamai stūmė Jasoną Boforą tragišku kankinės kunigaikštienės 
keliu. Jis taip greitai pateko iš jos namų į kalėjimą! Argi 
Marijana negirdėjo, kaip verkia jos šmėkla namuose, kuriuose 
ponia de Lambal ieškojo prieglobsčio, norėdama užmiršti karaliaus 
nedėkingumą? Jausmingas ir truputį prietaringas jaunos moters 
protas matė tame lemtingą įspėjimą. O kas, jeigu ir Jasonas 
išeis iš kalėjimo tik tam, kad pasitiktų mirtį?.. 

Šios mintys, taip pat supratimas, kad ji negali padėti draugui, 
ir dar tai, ką ji vadino “imperatoriaus žiaurumu“, visai neguodė, 
ir po dienos atvažiavusi į Burboną Marijana, kuri nemiegojo 
nuo pat Paryžiaus ir prieš kelionę suvalgė tik truputį piene 
išmirkytos duonos, jautėsi tokia prislėgta, kad neliko nieko kito, 
tik paguldyti ją į lovą. 

Burbonas-Laršambas buvo labai mielas miestelis. Iš plataus 
tvenkinio tekėjo sraunus upelis; ant tvenkinio kranto, didžiulio 
uolingo pylimo priedangoje stovėjo balti ir rausvi namukai; ant 
to pylimo kitados išdidžiai kilo į viršų septyniolika bokštų, 
priklausiusių hercogams Burbonams; dabar jų buvo išlikę tik 
keturi. Miestas buvo turtingas, galingas ir jame gyveno daug 
žmonių, kai Karolio Didžiojo laikais čia atvažiuodavo gydytis 
reumatizmo rūmų aštrialiežuviai. Bet ir čia teroras paliko savo 
kruviną pėdsaką. Poeto Skarono, ponios de Sevinjė ir markizės 
de Montespab, išdidžiai baigusių čia gyvenimą, šešėliai ištirpo 
migloje tuo metu, kai griuvo pilies bokštai, jos gražus korpusas 

ir Šventoji Kapela. Bet Marijana net nepažvelgė nei į išlikusius 
bokštus, kurie taip nuostabiai atsispindėjo  tyvuliuojančiame 
tvenkinio vandenyje, nei į aukštas kalvas, tarp kurių buvo 
išsidėstęs miestas, nei į miestiečius spalvingais kostiumais, smalsiai 
apspitusius elegantišką karietą. 

Ją apgyvendino Sevinjė apartamentuose, žavingosios markizės 
kambaryje, bet nei Agatos pastangos, nei malonus galantiško ir 
geranonško pensiono laikytojo priėmimas negalėjo įveikti juodos 
melancholijos, kurioje Marijana savanoriškai užsisklendė. Jos 
vienintelis noras buvo miegoti, miegoti kuo ilgiau ir, jei tai 
bus įmanoma, iki to laiko, kai kas nors atneš naujienų apie 
Jasoną. Be to, buvo beprasmiška kalbėti su ja apie ką nors 
kita. arba mėginti girti nuostabų peizažą. Ji apkurto, apako, 
pasidarė bejausmė. Ji laukė. 

Taip praslinko penkiolika dienų. Tos dienos buvo gana keistos, 
nes vėliau Marijana jas prisiminė labai miglotai. Ji uždraudė 
leisti: pas save bet ką, ypač gydytojus, kurie stebėjosi keistu 
kurortininkės elgesiu. 

Taleifano atvykimas sutrikdė šią pilką kasdienybę ir pagyvino 
mažą miestelį, o Marijanai tai buvo nenumatyta kliūtis. Ji laukė 
atvykstant kunigaikščio be bagažo, su vienu sekretoriumi ir, 
pavyzdžiui, tarnu Kurtiadu. Bet kai gretimą namą užplūdo minia 
žmonių, jai teko pripažinti, kad Taleiranas turėjo visai priešingą 
požiūrį į tai, kokia turi būti kunigaikščio svita. Kunigaikštienė 
Sant'Ana tenkinosi viena kambarine ir vežėjų, o Benevento 
kunigaikštis atsivežė su savimi armiją tarnų ir virėjų, savo virėją, 
sekretorių, įdukterę Šarlotę su beviltiškai trumparegiu auklėtoju 
ponu Ferkoku, brolį Bozoną, dešimčia metų jaunesnį, bet kurčią 
kaip kelmas, ir pagaliau savo žmoną! Beje, kartais pas jį būdavo 
ir daugiau pakviestųjų. 

Marijaną užvis nustebino kunigaikštienės atvykimas. Matinjono 
namuose Taleiranas kiek galėdamas stengėsi išvengti bendravimo 
su savo žmona, apskritai nuo pirmųjų metų jis vasarai išsiųsdavo 
ją į jai priklausančią nedidelę Pon de Sen pilį, kurioje jis 
niekada  nepasirodydavo, nes atiduodavo pirmenybę Kuršo 
hercogienės draugijai ir jos jaukiai vasaros buveinei Sen Žermene, 
bet jis visada reguliariai atsiveždavo ją į Burboną. 

Dabar ji sužinojo apie Taleirano tradiciją bent tris vasaros 
savaites praleisti visiškai sąlygiškoje savo žmonos draugijoje. Be 
to, Marijaną sujaudino jos buvusios šeimininkės sutikimas: 
šeimininkė karštai ją apkabino ir nuoširdžiai apsidžiaugė, vėl ją 
pamačiusi. 

- Aš žinau jūsų sielvartą, mano vaikeli, - pasakė ji, - ir 
noriu, kad jūs žinotumėte, jog aš suprantu jus ir visiškai palaikau. 

- Jūs nepaprastai gera, kunigaikštiene, ir aš tai sakau ne 
pirmą sykį! Turėti šalia draugą - didžiausia vertybė. 

- Ypač šioje skylėje! - atsiduso kunigaikštienė. - Iš nuobodulio 
galima mirti, bet kunigaikštis tvirtina, kad šios trys savaitės 
duoda didžiulę naudą visiems namiškiams. Kada pagaliau mes 
vėl galėsime leisti vasaras Valensijoje! - pasakė ji prislopinusi 
balsą, kad neišgirstų vyras. 

Išvykti į Valensiją buvo jai kategoriškai uždrausta nuo to 
laiko, kai, tapusi prabangia, bet priverstine Ispanijos infantų 
rezidencija, pilis ir jos romantiška aplinka tapo šeimininkės ir 
žavingojo hercogo San Karlo idilijos vieta... Kunigaikštis galėjo 
to ir nepastebėti, jei Napoleonui nebūtų atėjusi į galvą mintis, 
jog reikia asmeniškai įspėti Taleiraną apie jo nelaimę, be to, 
labai griežtais žodžiais, kurie suteikė džiaugsmo  piktiems 
liežuviams. Kunigaikštis buvo priverstas įsikišti ir  vargšė 
kunigaikštienė negalėjo nusiraminti, praradusi savo rojų. 

Tuo metu, kai buvo nešami daiktai, trinksėjo durys, daužėsi 
dėžės, aidėjo tarnų žingsniai ir skambėjo jų balsai, pritraukę 
smalsių miestiečių dėmesį, Taleiranas išsirengė pas Marijaną neva 
sužinoti, ar ji gerai įsikūrė. Bet vos už kunigaikščio nugaros 
užsidarė raižytinės salono durys, iš jo veido išnyko nerūpestinga 
šypsena, ir Marijana su baime pastebėjo rūpesčio nubrėžtas 
raukšles kaktoje ir staiga iš nuovargio nulinkusius pečius. 
Norėdama įveikti apėmusį ją susijaudinimą, ji stipriai suspaudė 
krėslo, ant kurio sėdėjo, alkūnramstį. 

- Negi... taip blogai? 

- Daug blogiau, negu jūs galite įsivaizduoti! Dėl to aš ir 
užtrukau prieš atvažiuodamas pas jus. Norėjau kuo daugiau 
sužinoti ir todėl tik užsukau į Valensiją. Tiesą sakant, mano 
drauge, aš nežinau, nuo kurios iš blogų naujienų pradėti... 

Sunkiai atsidusęs, jis atsisėdo pavargusio žmogaus poza, ištiesė 
nesveiką koją, atrėmė lazdą į kelį ir perbraukė ranka blyškų 
veidą. 

- Pasigailėkite! Pasakykite man viską! Netausokite manęs, nes 
nežinia - didžiausia kančia. Štai jau penkiolika dienų aš merdėju 
nežinioje! Negi dar neįrodyta, kad Jasonas nekaltas? 

- Nekaltas? - karčiai nusišypsojo Taleiranas. - Galima sakyti, 
kad kiekviena praėjusi diena jį vis labiau įklampina į kaltės 
liūną! Jei taip bus ir toliau, lieka tik vienas dalykas, kurio 
mums reikia pamėginti išvengti... jei pasiseks... 

- Ką jūs turite galvoje? 

- Ešafotą! 

Siaubingai šaukdama Marijana pašoko iš krėslo, lyg nutvilkyta 
ugnies. Prispaudusi ledines rankas prie degančių skruostų, ji 
kaip išprotėjusi kelis kartus apibėgo kambarį ir galiausiai puolė 
ant kelių prieš kunigaikštį. | 

- Jūs negalėjote ištarti baisesnio žodžio, - pasakė ji dusliai. 
- Bet blogiausia pasakyta! Dabar pasakokite, maldauju jus, jei 
nenorite išvesti manęs iš proto! 

Taleiranas švelniai uždėjo ranką ant lygių jaunosios moters 
plaukų. Jis palingavo galvą, o jo akyse, paprastai šaltose ir 
pašaipiose, įsižiebė užuojauta. 

- Aš žinau, kad jūs esate narsi, Marijana! Ir viską pasakysiu, 
tik atsistokite. Eime ir sėskimės. Štai ant šios sofutės mes 
būsime visai šalia, a? 

Kai jie atsisėdo vienas greta kito, kaip tėvas ir duktė, ant 
jaukios šiaudinės kanapos prie atidaryto į parką lango, kunigaikštis 
pradėjo savo pasakojimą. 

Kaltinimą nužudymu, pateiktą Boforui remiantis tik anoniminiu 
pranešimu ir jūreivio Pereco liudijimu - jis ir toliau teigė, kad 
įvykdė korsaro įsakymą, - dabar patvirtino kai kurie faktai. Visų 
pirma jūreivis Džonas, kuris, Pereco teigimu, turėjo padėti jam 
išnešti lavoną, bet policijai pasirodžius pabėgo, po poros dienų 
buvo rastas tinkluose prie Sen Klu. Kadangi ant lavono nebuvo 
jokių smurto žymių, policija padarė išvadą, kad tamsoje bėgdamas 
iš parko Džonas įkrito į Seną, nes po lietaus status upės 
krantas buvo labai slidus. 

- Kokia kvailystė! - pasipiktino Marijana. - Kiekvienas jūreivis, 
net naktį atsitiktinai įkritęs į Seną, nesunkiai išplauktų! Tuo 
labiau vasarą! 

- Perecas pasakė, kad jo draugas nemokėjo plaukti. Tiesa, 
Jasonas teigia, kad Džonas, vienas geriausių jo žmonių, plaukiojo 
kaip Žuvis! 

- Ir, žinoma, visi tiki tuo menkysta? 

- Kaltinamasis retai kada groja pirmuoju smuiku! - atsiduso 
Taleiranas. - Ir tuo labiau gaila, kad Džono liudijimas, paneigęs 
melagingus Pereco pareiškimus, galėjo išgelbėti mūsų draugą. 
Jeigu jūs norite žinoti mano nuomonę, Džonas niekada neturėjo 
ryšių su Perecu, kurį Boforas nubaudė ir išvijo. Tačiau tiems, 
kurie taip kruopščiai paspendė šiuos mirtinus spąstus, dar vienas 
lavonas nieko nereiškia! Be to, muitininkai ir žandarai surado 
la svo “Jūros burtininkė“ triumuose krovinį, kuris smarkiai 
pablogina Jasono padėtį. 

- Šampanas ir burgundiškas vynas! Tai bent nusikaltimas! 
Dėl to galima žmogui nukirsti galvą? Ir švenčiausioji blokada... 
- Yra dėl ko kirsti galvas, kai randa ir netikrų pinigų! 

- Negali būti! Tai netiesa! 

- Aš ir pats netikiu, kad Jasonas padėjo juos ten, bet kad 
juos ten rado, deja, nėra jokių abejonių! Rado apie šimtą 
tūkstančių svarų sterlingų Anglijos banko bilietais, visiškai naujais! 
Kaip aš jums sakiau, smūgis buvo smogtas tiksliai! 

- Gerai, reikia jį atremti! - sušuko Marijana. - Mes žinome, 
mes įsitikinę, kad ir tas nusikaltimas, ir visa, kas su juo susiję, 
yra policijai žinomos gaujos darbas; ta gauja viena, be abejo, 
turi galimybę gaminti netikrus pinigus. Stai nuo to ir reikia 
pradėti: surasti tuos, kurie darė šiuos svarus sterlingų! Bet 
galima pamanyti, kad policininkų akys nemato, o ausys negirdi. 
Kai aš norėjau pasakyti tiesą inspektoriui Pakui, jis vos nepalaikė 
manęs beprote, o hercogas de Rovigas apskritai nenorėjo nieko 
girdėti. 

- Aš nepažįstu bukesnio ir kvailesnio žmogaus už hercogą 
de Rovigą... neskaitant pono Savario, a? - pasakė Taleiranas, 
kuris net sunkiausiomis aplinkybėmis negalėjo atsispirti pagundai 
ištarti naują “žodelį? arba pakartoti jį, kaip šiuo atveju. - Mūsų 

žandaras gyvena nuolatinėje baimėje užrūstinti imperatorių. Bet 
šiuo atveju aš negaliu jam priekaištauti. Pagalvokite, mano vaike, 
kad Boforui pateiktų kaltinimų akivaizdoje jūs remiatės tik 
asmenišku įsitikinimu ir žodžiais... ir nė šešėlio įrodymų! 

- O ko jie turi daugiau negu aš? - pasipiktino Marijana. - 
Jų įrodymai - tik šmeižtas, kurį skleidžia tokie niekingi subjektai, 
kad jų išvis nederėtų klausyti. Beje, aš niekaip negaliu suprasti, 
kodėl auka tapo Jasonas, o ne aš? 

- Todėl, kad jis amerikietis. Brangusis vaike, - atsiduso 
Taleiranas, - aš prislėgtas, kad sugriaunu jūsų iliuzijas, bet jūsų 
nesutarimai su Kranmeriu šioje byloje yra antraeiliai! Kad 
atkeršytų jums, tam nereikėjo daryti tiek blogo. Bet sukelti 
diplomatinį incidentą su Jungtinėmis Valstijomis, sukompromituoti 
gana keblią padėtį, susidariusią dėl kontinentinės blokados, - 
beje, pastaruoju metu buvo pastebima tos padėties gerėjimo 
tendencija, - štai kas svarbu Anglijos šnipui, štai dėl ko verta 
negailėti jėgų! 

Politika įsipainiojo į jos asmeniškus reikalus? Tai turbūt 
paskutinis dalykas, kurio Marijana galėjo laukti. Ji pažvelgė į 
savo pašnekovą tokiu sutrikusiu žvilgsniu, kad jis atlaidžiai 
nusišypsojo ir paaiškino: 

- Jūs tuojau suprasite: nepaisant politinių nesutarimų, nuo 
praeitų metų buvo atkurti prekybiniai ryšiai tarp Anglijos ir 
Jungtinų Valstijų. Juos iš tiesų smarkiai sutrikdė Napoleono 
išleisti Berlyno ir Milano dekretai, ypač Milano, pagal kurį 
užsienio laivai buvo traktuojami kaip teisėtas grobis, nors jie 
tik užsukdavo į Anglijos uostus arba užmegzdavo kontaktą su 
anglų laivais. Lordas Velslis pasinaudojo amerikiečių nepasiten- 
kinimu, ir šių metų pradžioje daug Anglijos komercinių laivų 
išplaukė į Jungtines Valstijas, kad atgaivintų prekybą, kuri visiškai 
nutrūko. Bet prezidentas Medisonas, Prancūzijos draugas, norėtų 
matyti atkurtus gerus santykius su La Fajeto tėvyne, ir jis būtų 
laimingas, jei bent Jungtinių Valstijų atžvilgiu Milano dekretas 
būtų panaikintas. Jis davė atitinkamų nurodymų savo ambasadoriui 
Paryžiuje, ir Džonas Armstrongas jau daug savaičių dirba šia 
kryptimi. Iš patikimų šaltinių žinau, kad jis neseniai nusiuntė 
ampanjui,, mano pavaduotojui užsienio ryšiams, paklausimą, 

kokiomis sąlygomis galima anuliuoti Jungtines Valstijas liečiančią 
Berlyno ir Milano dekretų dalį. Ši su kontrabanda ir žmogžudyste 
susijusi byla veikiau atrodo kaip mėginimas sužlugdyti jų pastangas, 
negu... lordo Kranmerio kerštas. Jūs buvote dingstis, Marijana, 
o Jasonas - įrankis. 

Marijana nuleido galvą. Anglo voratinklis buvo sumaniai 
suregztas. Jis meistriškai puikiai pasirodė kaip šnipas ir 
aukščiausios kategorijos plėšikas, nes jam pavyko dar ir pinigų 
išvilioti iš savo aukos. Marijana sumokėjo už susitikimą su 
Jasonu pačiame po jų kojomis Kranmerio paspęstų spąstų viduje. 
Ji dabar suprato panaudotų priemonių mastą, keistą šio Pereco 
neprotingumą: jis pats pasidavė, - be abejo, gavęs solidžią pinigų 
sumą ir įsitikinęs, kad jam niekas negresia, - kad patikimiau 
pražudytų savo kapitoną. Nuo tos akimirkos, kai buvo paliesti 
tarptautiniai interesai, Jasono šansai gerokai sumažėjo. 

- Bet jūs minėjote Amerikos ambasadorių, - pasakė ji. - Jis 
negali padėti? 

- Užtikrinu jus, kad Armstrongas jau padarė viską, ką galėjo. 
Bet jei Boforas apkaltintas šnipinėjimu, netikrų pinigų 
padirbinėjimu ir žmogžudyste, lieka prašyti imperatoriaus malonės. 

- Imperatoriaus! - pratrūko Marijana. - Ką ir sakyti! Ar 
jūs bent žinote, kodėl jis atsisakė priimti mane? Per kelias 
audiencijos minutes jis galėjo viską sužinoti, ir Jasonas jau būtų 
laisvas! 

- Aš nesu tuo tikras, Marijana! Tokiu atveju imperatorius 
gali veikti tik tada, kai byla bus visai aiški. Paliesti per daug 
svarbūs interesai! Be to, jam galėjo kilti noras jus pamokyti... 
ir nubausti už tai, kad jūs taip lengvai nusiraminote, netekusi 
jo favoritės vietos. Juk jis vyras, ko gi jūs norite! Be to, yra 
Jasono padėtį sunkinantis liudijimas, į kurį Napoleonas negali 
neatsižvelgti, jei nenori pasidaryti atviras visuotinai pripažintos 
moralės priešininkas, 0 jūs žinote, kaip labai jis vertina savo 
rūmų respektabilumą. Juk iš tiesų, jei anoniminio skundo autorius 
ir jūreivis Perecas yra tik atstumtieji, ar jūs galite tą patį 
pasakyti apie senjorą Bofor? 

Kambaryje su gėlėmis įsivyravo mirtina tyla. Tarsi suakmenėjusi 
Marijana mintyse kartojo paskutinius Taleirano ištartus žodžius, 

bandydama suvokti grėsmingą jų prasmę. Bet ji nesuvokė jos 
ir pagaliau paklausė truputį kimiu balsu, kuriame skambėjo 
nepasitikėjimas: 

- Ar tik jūs nenorite pasakyti, kad... 

- Kad Jasono žmona veikia prieš jį? Deja, kaip tik taip! 
Ši nelaimingoji yra iš pavydo ir įniršio tvirtai įsitikinusi, kad 
jūs esate jos vyro meilužė. Ji neabejoja jo kalte. Jos paklausius 
- o kai ji įniršta, jokia furija neprilygs jai, - Boforas dėl jūsų 
gali ryžtis viskam, net nusikaltimui. 

- Bet... ji beprotė! Ją reikia surišti! Jos beprotybė nusikalstama! 
Ir po to galima patikėti, kad ji myli Jasoną?! 

Taleiranas sunkiai atsiduso. 

- Gali būti! Matote, Marijana, ji kilusi iš nesitaikstančios ir 
aistringos padermės, jiems įžeista meilė reikalauja kraujo, apgauta 
mylimoji nesudrebėjusi nusiųs neištikimą meilužį pas budelį ir 
pati save gyvą palaidos niūriausiame vienuolyne, kad ten sutiktų 
išvaduotoją mirtį! Taip, Pilara - baisi moteris, ir, nelaimei, ji 
žino, kad Boforas myli jus. Ji iškart jus pažino. 

„- Pažino? Mane? Bet kokiu būdu? Juk ji niekada manęs 
nematė! 

- Jūs manote? Aš sužinojau, kad laivo “Jūros burtininkė“ 
priekyje stovinti figūra nepaprastai panaši į jus. Galimas daiktas, 
Jasonas manė, kad Pilara niekada nesusitiks su jumis - nes jie 
Paryžiuje ketino būti neilgai, - arba kad panašumas nekris į 
akis... 

Keletą akimirkų Marijana susikaupusi žvelgė į savo pagyvenusį 
draugą. Ji buvo sujaudinta šio meilės įrodymo ir nebežinojo, ar 
jai džiaugtis, ar pulti į dar didesnę neviltį, bet širdies gilumoje 
ji niekada neabejojo Jasono meile. Ji visada žinojo, kad jis 
myli ją, net kai ji nuvijo jį nuo savęs naktį Seltone, ir šis jo 
meilės liudijimas, naivus ir beveik vaikiškas, ją neapsakomai 
sugraudino ir sujaudino. Tik pamanykit: ji neapkentė to laivo, 
ji daug kartų priekaištavo dėl jo Jasonui, nes jis įsigijo jį už 
pinigus, kuriuos gavo pardavęs Seltoną! Ir štai, pasirodo, jis 
tarsi sudvejino jos egzistavimą, dar sykį atkūręs jos paveikslą... 

Ji tyliai atsistojo, netrikdydama susimąsčiusio Taleirano. Jis 
nežiūrėjo į ją. Žemai nuleidęs smakrą į gausias kaklaraiščio 

klostes, jis išsiblaškęs vedžiojo lazdos galu paprastus kilime 
išaustų rožių kontūrus. 

Sugirgždėjo parketas, kai Marijana, gūždamasi nuo šalčio, 
užsimetė ant pečių šaliką ir priėjo prie atvirų durų, vedančių 
į nedidelį balkoną. Nors švietė karšta rugpjūčio saulė, ji smarkiai 
drebėjo ir jai nepasidarė šilčiau net tada, kai ji atsirėmė į šiltą 
turėklų geležį. 

Tačiau lauke viskas dvelkė nerūpestingu aiškios vasaros dienos 
džiaugsmu. Iš gretimo namo atsklido skambus mažosios Šarlotės 
balsas; ji dainavo vieną iš tų skaičiuočių, dėl kurių vaikai iš 
proto kraustosi. Apačioje, prie fontano, trys moterys mėlynais 
sijonais viršum spalvingų apatinukų, kurie sudarė dalį valiūkiškai 
atrodančių jų burboniškų kostiumų, plepėjo vietine tarme, 
pratrūkdamos garsiu juokų; jų veidai po žavingomis skrybėlėmis 
“labas ir sudie“ švietė džiaugsmu. Po medžiu žaidė vaikai; 
Benevento kunigaikščio tarnai vedė į arklidę nubalnotus arklius, 
o truputį toliau nematomas kurortininkas, įsitaisęs prieštvaniniame 
graudulį  keliančiame portšeze su nuleistomis užuolaidėlėmis, 
traukė į maudyklę. Visur saulė liejo auksinius spindulius, ir 
Marijana negalėjo suprasti, kodėl net šioje ramioje vietoje jai 
reikia nešti kančios ir liūdesio naštą. Ji manė, kad stojo į kovą 
su saujele atstumtųjų, su policininkų kvailumu ir prasta Napoleono 
nuotaika, o paaiškėjo, kad atsidūrė didelės ir pavojingos politinės 
intrigos sūkuryje, kur nei Jasonas, nei ji pati neturėjo jokios 
reikšmės. Atrodė, tarsi ji, pasmerkta amžinam kalėjimui, žvelgė 
į gyvųjų pasaulį iš grotuotos vienutės gilumos. Ir galbūt todėl, 
kad ji nebuvo sukurta šiam pasauliui! Jos pasaulis - prievartos 
ir baimės pasaulis, atrodo, neketino palikti jos ramybėje. Reikia 
pamėginti ištrūkti iš jo. 

Marijana iš balkono grįžo pas Taleiraną, kuris iš po pusiau 
nuleistų vokų įdėmiai stebėjo ją. Ji pamėgino sugauti jo šviesiai 
mėlynų akių žvilgsnį. 

- Aš grįšiu. Man reikia pamatyti tą moterį, pasikalbėti su 
ja! Aš turiu priversti ją suprasti... 

- Ką gi? Kad jūs mylite jos vyrą taip, kaip jis myli jus? 
Jūs iš tiesų manote, kad tai privers ją apsigalvoti? Bet ji tarsi 
kurčia siena, šita Pilara... Ir jūs net negalėsite prie jos priartėti. 

Ją saugo visa Ispanijos karalienės sargyba; šita miesčionė Julija 
Klara laiminga galėdama vaidinti valdovės vaidmenį vienintelės 
iš valdinių, paprašiusių jos pagalbos, akivaizdoje. Mortfontene 
Pilara paslėpta, apjuosta rūmų damų ir kavalierių, kurie saugo 
ją patikimiau negu tvirtovės sienos. Ji prašė, kad jos niekada 
nepaliktų vienos, ir pasiekė to. Jokių vizitų. Jokių laiškų, jeigu 
jie pirma neparodomi karalienei. Jūs manote, - nuvargusiu balsu 
baigė Taleiranas, - kad aš nebandžiau patekti pas ją? Mane 
išvijo kaip įkyrų kaulytoją! Ir jums bus tas pats! Tai vienintelis 
dalykas, kurio galima tikėtis, nes šios šventos moterys ne itin 
vertina jūsų reputaciją! 

- Tuo blogiau! Aš vis tiek eisiu tenai, eisiu nakčia, persirengusi, 
jei reikės - perlipsiu per sienas, bet aš noriu pamatyti Pilarą! 
Juk negali būti, kad niekas nemėgino priversti ją išgirsti blaivaus 
proto balso, leisti jai suprasti, kad jos elgesys blogesnis už bet 
kokį nusikaltimą. 

- Aš manau, kad ji pati puikiai tai žino, bet jai nesvarbu. 
Kai Jasonas bus nubaustas, ji išpirks savo kaltę, štai ir viskas! 

- Jai didžiausias nusikaltimas - tai neištikimybė jai, - staiga 
suskambėjo naujas balsas prie durų. 

Marijana ir kunigaikštis kartu atsigręžė į jas, ir pirmą kartą 
po ilgo laiko jaunoji moteris džiaugsmingai sušuko: 

- Žolivali! Pagaliau jūs atvykote! 

Ji buvo tokia laiminga vėl pamačiusi savo ištikimą draugą, 
kad nejučia puolė jam ant kaklo ir garsiai pakštelėjo į abu 
skruostus, nekreipdama dėmesio į tai, kad jie tris dienas nematė 
skustuvo, 0 pats Arkadijus buvo siaubingai purvinas. 

- Puiku! - sušuko kunigaikštis, tiesdamas ranką ką tik 
atvykusiajam. - Galite didžiuotis, kad atvykote reikiamu momentu! 
Aš nebeturiu daugiau argumentų, kad sukliudyčiau šiai jaunai 
damai iškrėsti eilinę kvailystę! Ji nori grįžti į Paryžių! 

- Aš žinau! Aš girdėjau, - atsiduso Žolivalis ir griuvo, 
užmiršęs padorumą, į krėslą, kuris sudejavo nuo smūgio. - Bet 
jai nedera grįžti į Paryžių, ir dėl dviejų priežasčių: pirma ta, 
kad namas yra stebimas. Imperatorius ją gerai pažįsta ir verčiau 
sutrukdys jai nepaklusti negu paskui baus už nepaklusimą. Antra 
ta, jog bent kiek nuraminti kerštingą ispanę galima tik su 

sąlyga, kad ten nebus Marijanos. Karalienė Julija turėjo jai 
įteigti, kad išvydamas savo buvusią favoritę Napoleonas kartu 
atidavė pagarbos duoklę išniekintai šeimos garbei. 

- Pamanykit, anoks čia daiktas! - iškošė Marijana pro dantis. 

- Galbūt. Bet jūsų grįžimas, brangioji, sukels ištisą seriją 
katastrofų. Ponas Boforas jaučiasi ramus kalėjime, bent jau 
atsikratęs įkyraus žmonos bičiulių dėmesio, ypač kažkokio dono 
Alonso Vskeco, kuris tikriausiai prisiklausė kalbų apie jo žemes 
Floridoje ir, matyt, nori grąžinti jas Ispanijai. 

- Viešpatie! Arkadijau, - sušuko Marijana, - iš kur jums 
visa tai žinoma? 

- Iš Mortfonteno, mano drauge, iš Mortfonteno, kur aš be 
jokios gėdos šnipinėjau jūsų priešą, šiaip taip karpydamas 
karalienės Julijos rožes. Taip taip, dėl jūsų aš ištisas tris dienas 
buvau Ispanijos karalienės sodininku! 

- Argi jūs nežinote, kad liepos mėnesį; rožės nekarpomos, 
a?) - pusiau šypsodamasis paklausė Taleiranas. 

- Kaip tik todėl aš ir išbuvau ten tik tris dienas! Įsiutęs 
vyriausiasis sodininkas išsiuntė mane kuo toliau! Bet jeigu jūs 
norite, kad aš tęsčiau pasakojimą, pasigailėkite, leiskite man 
išsimaudyti ir pavalgyti! Aš dūstu nuo karščio ir dulkių ir mirštu 
iš alkio ir troškulio, ir nežinau, kas iš jų mane anksčiau pribaigs. 

- Aš palieku jus, - pasakė. Taleiranas keldamasis, 0 tuo metu 
Marijana nuskubėjo duoti atitinkamų nurodymų. - Be to, aš 
pasakiau viską, ką galėjau, ir man reikia grįžti į savo namus. 
Ar neturite kitų naujienų? - pridūrė jis tylesniu balsu. 

Arkadijus liūdnai palingavo galvą. 

- Jokių! Atrodo, kad tikrieji nusikaltėliai kažkaip stebuklingai 
ištirpo ore, ir tai manęs nestebina. Fanšon - avantiūristė. 
Padariusi savo darbą, ji ir jos gauja kažkur pasislėpė. O dėl 
anglo,- tai jis taip staiga pradingo, kad galima patikėti - dauguma 
taip ir daro, - jog jis egzistavo tik mūsų draugės vaizduotėje. 
Ak, blogi reikalai... netgi labai blogi! 

- Nutilkite! Ji eina! Ji ir be to tokia nelaiminga! Iki 
pasimatymo! 

Po valandos Žolivalis, deramai apkuoptas ir pamaitintas, galėjo 
atsakinėti į Marijanos klausimus. Jis papasakojo, kaip paliko 

Eks Liašapelį po to, kai Fortiunė Gamelen įteikė jam laišką. 
Nepraėjo nė valanda, ir jis kartu su Adelaide d'Aselna jau 
dūmė keliu į Paryžių. 

- Adelaidė grįžo su jumis? - nustebo Marijana. - Kodėl gi 
jos nėra čia? | 

Žolivalis paaiškino, kad sena panelė, sužinojusi apie jos 
pusseserę užgriuvusius išbandymus, nė minutės nesvyravo. “Jai 
reikia manęs! Aš grįžtu!" - pareiškė ji, apimta kilniadvasiškumo. 

Be to, pastebimai sumažėjo savotiškas svaigulys, paskatinęs ją 
klajokliškam gyvenimui, kai ji panoro bent laikinai pagyventi 
kartu su klajūnu Bobešu. Nors keliaujančio akrobato amatas ir 
kartu slapto agento vaidmuo teikė daug žavesio, vis dėlto 
Adelaidė pagaliau suprato, kad daugiau nei dešimt metų amžiaus 
skirtumas tarp jos ir jos meilės objekto yra didelė kliūtis. Jos 
naująją išmintį dar labiau sustiprino ta aplinkybė, kad visai 
neseniai Bobešas pradėjo romaną su gėlininke iš Ekso vandens 
gydyklos parko. 

- Žinoma, - pridūrė Žolivalis, - ji grįžo truputį nusivylusi, 
truputį įžeista, truputį liūdna, bet širdies gilumoje patenkinta, 
kad vėl atgavo savo padėtį, vėl gali normaliai gyventi ir turi... 
prancūzišką virtuvę. Ji mylėjo Bobešą, bet neapkentė raugintų 
kopūstų! Paskui, sužinojusi, kad jūsų reikalai prasti, ji nutarė, 
kad jos vieta šalia jūsų. Dar pridursiu, kad ji nepaprastai 
didžiuojasi jūsų kunigaikštienės titulu, nors verčiau sutiktų būti 
sukapota į gabalus negu pripažintų tai. 

- Tai kodėl ji neatvažiavo su jumis? 

- Ji mano, kad bus naudingesnė jums Paryžiuje, užuot 
atvažiavusi Čia ir graudinusi jus ašaromis ir dejonėmis. Namuose 
žinoma, kad jūs esate ištremta, ir bus gerai, jei kas nors imsis 
tvarkyti ūkį. Madmuazelė Adelaidė šiame vaidmenyje nepakei- 
čiama, ir jūsų namiškiai iškart nuščiuvo... 

Jau seniai nusileido naktis, o du draugai vis dar kalbėjosi. 
Jie tiek daug turėjo vienas kitam pasakyti! Arkadijus nesirengė 
ilgai pasilikti Burbone. Jis ketino išvykti į Paryžių rytoj ir 
pasirodė čia turėdamas vienintelį tikslą - pranešti Marijanai, kad 
grįžo ir kad padės jai. Kartu ji norėjo iš pirmų lūpų išgirsti 

išsamų pasakojimą apie visus įvykius, kad išgautų tai, kas 
svarbiausia. 

- Jei aš teisingai supratau, - pasakė jis pusiau prisimerkęs, 
gurkšnodamas seną armanjaką, kurį Taleiranas atsiuntė pusryčiams, 
- nei inspektorius Pakas, nei Savaris nenorėjo jūsų išklausyti, 
kai jūs mėginote apkaltinti jūsų... žodžiu, lordą Kranmerį? 

- Taip, keista, bet taip! 


- Jų įsitikinimą sustiprino tas faktas, kad buvo neįmanoma 
rasti bent menkiausio jo buvimo pėdsako. Šis tipas meistriškai 
moka užtrinti pėdsakus! Tačiau jis juk buvo Paryžiuje, ir kas 
nors kur nors turėjo jį matyti. 


- Man atėjo į galvą viena mintis, - staiga pagyvėjo Marijana. 
- O pas mūsų kaimynus neieškojo? Šita misis Atkins, su kuria 
draugavo Adelaidė ir pas kurią gyveno Fransis, turi pasakyti, 
ar jis dar pas ją, ar jau ne, ir jei ne, tai ar ilgam buvo pas 
ją apsistojęs! 

- Nuostabu! - sušuko Žolivalis. - Štai dėl to man ir reikėjo 
atvažiuoti. Jūs laiške net neužsiminėte apie misis Atkins. Jūsų 
pusseserei bus lengviau įkalbėti ją pasakyti tiesą. Jos liudijimas 
bus labai svarbus, nes ji irgi 'anglė. 

- Belieka sužinoti, - staiga paniurusi pasakė Marijana, - ar 
ji sutiks liudyti prieš tėvynainį! 

- Vargu ar kas nors, išskyrus madmuazelę Adelaidę, įstengs 
pasiekti tai, tad, šiaip ar taip, reikia pamėginti. Antra vertus, 
lordas Kranmeris kurį laiką buvo Vensene po to, kai jį suėmė 
Nikola Malerusas. Galbūt pavyks rasti įrašą apie jį registracijos 
knygoje. 

- Jūs manote? Jis taip lengvai iš ten išsikapstė! (Galimas 
daiktas, jo net neužrašė. 


- Neužrašė? Kai Malerusas pats nuvedė jį ten? Galiu lažintis, 
kad taip! Ir toks užrašas yra oficialus įrodymas, kokie iš tikrųjų 
buvo lordo Kranmerio ir jūsų vargšo draugo santykiai. Jei mes 
galėsime peržiūrėti kalėjimo knygą, mums atsiras šansas būti 
išklausytiems policijos prieš patenkant bylai į teisingumo rankas! 
Prireikus mes eisime ir pas imperatorių. Jis uždraudė jums 
artintis prie jo, mano drauge, bet man jis apskritai nieko 

neuždraudė! Ir aš pasieksiu audiencijos. Jis išklausys mane!.. Ir 
mes laimėsime! 

Tai sakydamas, Arkadijus pasidavė naujoms viltims. Jo mažos 
gyvos akys užsidegė kaip angliukai, o rūpesčių raukšles veide 
pakeitė šypsena. Marijaną šis užkrečiamas entuziazmas paveikė 
kaip tonizuojanti priemonė ir sukėlė džiaugsmo protrūkį! Ji 
staiga puolė draugui ant kaklo. 

-  Arkadijau! Jūs tiesiog stebuklas! Aš žinojau, kad jūsų 
atvykimas suteiks viltį ir sukels norą kovoti! Jūsų dėka aš dabar 
tikiu, kad ne viskas prarasta, kad mums galbūt pavyks jį išgelbėti! 

- Galbūt? Kodėl galbūt? - parodė dosnumą Žolivalis, kurio 
pasitikėjimą savimi padvigubino kunigaikščio armanjakas. - Reikia 
sakyti, kad mes būtinai išgelbėsime jį! 

- Jūs teisus, mes išgelbėsime jį bet kuria kaina! - pridūrė 
Marijana taip ryžtingai, kad dabar Arkadijus apglėbė ją; jis buvo 
laimingas, pagaliau vėl matydamas gerą jos nuotaiką. 

Tą naktį, pirmą kartą po to, kai išvažiavo iš Paryžiaus, 
Marijana miegojo nejausdama slegiančio sunkumo ir bejėgiškumo, 
kurie buvo apėmę ją baigiantis dienai. Ji vėl tikėjo ateitimi ir 
dabar žinojo, kad net toli nuo Paryžiaus, net būdama tremtyje 
galės nuo šiol veikti Jasono labui, nors ir per tarpininką. Ta 
mintis ją labiausiai guodė. 

Kai ryte Žolivalis išvyko į Paryžių, jis buvo ne tik žvalus 
- tas Žžvalumas teikė garbę jo laikysenai ir riteriškoms savybėms 
- bet ir vežėsi, be Marijanos laiško Adelaidei, visas sugrįžusias 
jo jaunos draugės viltis. Užtat jis paliko moterį, kuri vėl pajuto 
gyvenimo skonį. 

Kitos dienos buvo Marijanai išganingo įkvėpimo laikotarpis. 
Patikėjusi bendrų Arkadijaus ir Adelaidės veiksmų sėkme, ji 
atsidavė mažo kurortinio miestelio žavesiui ir leido Kikangronės 
bokšto laikrodžiui ramiai skaičiuoti laiką. Ji net jautė savotišką 
pasitenkinimą, stebėdama kur kas laisvesnį negu Paryžiuje 
Taleirano namiškių . gyvenimą. 

Nuo ryto iki vakaro ji girdėjo mažosios Šarlotės juoką ir 
dainavimą; atrodė, kad ji užsibrėžė tikslą sugrąžinti griežtajam 
ponui Ferkokui jaunystę, versdama jį daugiau įsitraukti į žaidimus 

ir pasivaikščiojimus gamtoje negu rūpintis lotynų kalba ar 
matematika. 

Kiekvieną rytą Marijana susidomėjusi stebėjo, kaip kunigaikštis 
išvažiuoja maudytis. Pagal vietinę madą jis įsitaisydavo ant uždaro 
portšezo, prieš tai apsisukęs kaklą neįtikėtina daugybe įvairiausių 
flanelinių ir vilnonių šalikų, dėl to jis atrodė kaip didelis 
juokingas kokonas. Tačiau tai nė trupučio nekliudė jam rengtis 
kaip visi, kai ritualas būdavo visiškai atliktas. Nieko nejaudino 
režimo ir dietos klausimas, kai visi susirinkdavo prie stalo 
(Marijana visada pietavo su draugais), norėdami paragauti 
stebuklingų patiekalų, kuriuos Karemui pavykdavo sukurti labai 
kukliomis sąlygomis, - jos kiekvieną vasarą keldavo jam nuolatinį 
įniršį, ir jis nurimdavo tik grįžęs į prabangias Valensijos arba 
Matinjono namų virtuves. 

Kurčias Taleirano brolis Bozonas, senamadiškas ir visiškai 
nenuoseklus, nes nesuprato pusės to, ką jam kalbėjo, santūriai 
rūpinosi Marijana. Beje, didesnę laiko dalį Bozonas praleisdavo 
įkišęs galvą į vandenį - jis vylėsi išsigydyti kurtumą. 

Po pietų Marijana važiuodavo pasivažinėti karieta su 
kunigaikštiene arba skaitydavo su kunigaikščiu. Jie eidavo į 
Suvinjį - tai Burbonų hercogų Sen Denis - pasigrožėti abatija 
ir jos kapaviete, vaikštinėdavo miškinga Burbonės lyguma, kur 
medžiais apaugusiose ir apsodintose gyvatvorėmis pievose kilo 
didžiuliai balti tiltų tauraii Nepaprastai švelnus oras dovanojo 
šiai galingai ir turtingai žemei nerūpestingą klestėjimo džiaugsmą. 
Net ir vaikiškas ponios de Taleiran plepėjimas Marijanai atrodė 
protingas ir raminantis šioje tamsių intrigų, kuriose ji skendėjo, 
prošvaistėje. 

Su Taleiranu Marijana skaitė, kaip jis jai pareiškė, ponios 
Defan “Korespondenciją", kuri labai patiko kunigaikščiui, nes 
priminė jam “... pirmą jaunystę, išėjimą į visuomenę ir visus 
tuos žmones, kurie tada atstovavo aukštuomenei..." Jaunoji 
moteris su nuostaba ir pasigėrėjimu pasinerdavo su juo į tą 
žavingą ir frivolišką XVIII amžių, kai jos tėvai išgyveno savo 
meilę. Beje, skaitymas dažnai baigdavosi pokalbiu; kunigaikštis 
mielai dalydavosi su savo jaunąja bičiule išlikusiais prisiminimais 
apie tą sutuoktinių porą, “pačią gražiausią ir harmoningiausią", 

kurią jis gerai pažinojo, O ji, jų duktė, žinojo apie ją taip 
mažai. Klausydamasi nepaprastai jausmingų ir švelnių jo žodžių, 
Marijana priešais save išvysdavo savo motinos paveikslą: žavinga 
blondinė balta muslino suknele su ilga, kaspinais apsukta lazdele 
rankoje, vaikštinėjanti Trianono alėjomis arba sėdinti giliame 
krėsle kampe prie židinio savo salone ir maloniai priiminėjanti 
svečius, skubėjusius pas ją “angliškos arbatos", kurios gėrimą ji 
mokėjo padaryti mielą ir patrauklų net penkiasdešimčiai žmonių. 
Paskui Taleiranas priversdavo akimirkai atgyti“ Pjerą d'Aselną ir 
jo išdidžią gyvenimo taisyklę, - gyvenimo, kurį sudarė dvi aistros: 
beribis atsidavimas karaliui ir karšta meilė žmonai. Tada Marijanos 
vaizduotėje iškildavo karingo žmogaus iš Lilio gatvės portretas, 
kartu su susižavėjimu sukeliantis tam tikrą pavydą. 

“Išgyventi tokią meilę, - galvojo ji, klausydamasi savo draugo, 
- taip mylėti ir paskui drauge mirti, nepabūgus srūvančio kraujo 
ir ešafoto! Bet pirma - keletas metų, bent keli mėnesiai 
neregėtos laimės!“ | 

Ak, kaip ji suprato motinos įkarštį, kai motina, matydama 
savo vyrą suimtą, išdidžiai apgynė teisę kartu su juo pasitikti 
mirtį, net nepagalvojusi apie paliktą vaiką, kad išgyventų savo 
meilę iki galo! Ji pati daugybę naktų po dramos Pasyje tūkstantį 
kartų galvojo, kad neištvers be Jasono. Ji įsivaizdavo dešimtis 
tragiškų savo nelaimingo romano baigčių. Ji matė save 
išsiveržiančią iš minios ir puolančią po kulkomis mirties salvės 
akimirką, jei Jasonas turės teisę mirti kaip kareivis, arba 
persipjaunančią gerklę ešafoto papėdėje, jeigu jį laikys paprastu 
nusikaltėliu. Bet dabar, kai Zolivalis grąžino jai viltį, ji visą 
savo valią palenkė tam, kad pasiektų šią laimę, kuri, tačiau, 
taip atkakliai nuo jos bėgo. Išgyventi meilę su Jasonu, išgerti 
jos taurę iki paskutinio lašo, o paskui tegul nors visas pasaulis 
griūna! - 

Taip slinko dienos, ir niekas netrikdė jų ramios tėkmės, bet 
vienai aušrai keičiant kitą Marijana pajuto, kad vėl ima nervintis. 
Ji laukė kurjerio, stebėjo net Taleirano elgesį, tikėdamasi įspėti, 
ar jo gautame pašte neatsirado ko nors apie Boforo bylą. 

Kartą rytą Marijana išėjo kartu su kunigaikščiu truputį 
pasivaikščioti ūksmingu keliu, kuris vedė prie tvenkinio šalia 

pilies. Dėl nesveikos kojos Taleirano pasivaikščiojimai visada 
būdavo trumpi, bet oras buvo toks geras, rytas toks šviesus ir 
gaivus, kad abu panoro būtinai pasivaikščioti. Pieva kvepėjo 
šienu ir čiobreliais, dangus buvo baltas nuo balandžių, kurie 
nardė aplink tris pilkus pilies bokštus, o panašus į fėjos suknelę 
sidabrinis tvenkinio veidrodis tviskėjo vaivorykštės spalvomis. 
Kunigaikštis ir jaunoji moteris lėtai ėjo tvenkinio krantu, mėtydami 
į vandenį duoną antims ir grožėdamiesi, kaip smarkiai krykščia 
mama antis, mėgindama surinkti savo nenuoramas ančiukus. 
Staiga pasirodė liokajus; jis bėgo prie jų, laikydamas kažką baltą 
rankoje. 

- Atvyko kurjeris, a? - pasakė Taleiranas su vos jaučiamu 
apmaudu. - Matyt, kažkas skubu, jeigu jis taip bėga! 

Buvo du laiškai: vienas - Taleiranui, kitas - Marijanai. Laiškas 
kunigaikščiui su imperatoriaus antspaudu privertė jį iš nuostabos 
pakelti antakius, 0 jaunoji moteris čiupo savąjį, ant kurio pažino 
keistas keverzones, būdingas Žolivalio braižui. Ji karštligiškai 
perlaužė antspaudą su viską Žinančio bajoro strazdais ir greitai 
perskaitė kelių eilučių laišką. Iš jos krūtinės išsiveržė nevilties 
šauksmas. Arkadijus rašė, kad misis Atkins paliko savo būstą 
Lilio gatvėje ir išvyko “į kaimą“, į kokį būtent - nežinia, ir 
kaip tik tą dieną, kai Adelaidė sugrįžo į šeimos namus. O dėl 
Venseno pilies registracijos knygos, tai joje nebuvo kitų pėdsakų, 
liudijančių, kad Fransis Kranmeris sėdėjo valstybės kalėjime, 
išskyrus išplėštą lapą. Tie, kurie prisiekė pražudyti Jasoną ir 
sukomplikuoti Prancūzijos ir Amerikos santykius, matyt, nieko 
nepaliko atsitiktinumo valiai. 

Pilnomis ašarų akimis Marijana nervingai suglamžė rankose 
Žolivalio laišką ir staiga išgirdo savo palydovo niurzgėjimą: 

- Kam aš jam reikalingas tos niekam tikusios kolonos 
atidengimui? Štai kas verčia mane nutraukti gydymąsi! Aš visai 
nenoriu grįžti į Paryžių, a? 

Bet iš viso to, ką jis pasakė, Marijana suvokė tik tris 
paskutinius žodžius. 

- Grįžti į Paryžių? Jūs važiuosite? 

- Deja, taip! Aš turiu būti ten rugpjūčio 15 dieną. Kaip 
jūs žinote, tai imperatoriaus gimimo diena. Tad štai šį kartą, 


195 


norėdamas suteikti šventei daugiau blizgesio, jo didenybė nutarė 
iškilmingai atidengti koloną Didžiosios Armijos šlovei. Tą bronzos 
koloną jis įsakė išlieti Vandomo aikštėje iš beveik 1250 patrankų, 
paimtų prie Austerlico. Nežinau, ar galima šį iškilmingą atidengimą 
laikyti tokia jau puikia idėja. Tai nesuteiks didelio malonumo 
naujajai imperatorienei, nes daugiau kaip pusė minėtų patrankų 
yra austrų. Bet imperatoriui taip patiko Senovės Romos stiliumi 
nulieta skulptūra, kuri papuoš kolonos viršūnę, kad jis, man 
rodos, nori priversti visą Europą ja žavėtis. 

Tuo tarpu Marijanai visai nerūpėjo kolona Vandomo aikštėje. 
Ji net užmiršo paprastas mandagumo taisykles ir sausai nutraukė 
kunigaikščio postringavimus: 

- Jeigu jūs grįžtate į Paryžių, vežkitės mane kartu! 

- Vežtis jus, a? Bet kam? 

Užuot atsakiusi, ji ištiesė jam Žolivalio laišką, kurį Taleiranas 
lėtai ir įdėmiai perskaitė. Kai jis baigė, jo kaktoje įsirėžė gili 
raukšlė ir jis, netardamas nė žodžio, grąžino laišką Marijanai. 

- Man reikia grįžti, - pradėjo ji po neilgos pauzės užkimusiu 
balsu. - Aš daugiau negaliu likti čia, tyloje, užuovėjoje, kai virš 
Jasono telkiasi debesys. Aš... aš manau, kad išprotėsiu, jei liksiu! 
Leiskite man važiuoti su jumis! 

- Jūs juk žinote, kad neturite teisės to padaryti, taip pat 
kaip ir aš paimti jūsų su savimi! Jūs nebijote sukomplikuoti 
Boforo padėties, jei imperatorius sužinos, kad nepaklusote jam? 

- Jis nesužinos. Aš paliksiu čia savo žmones ir visą bagažą 
ir liepsiu uždaryti mano kambarį, sakyti, kad aš guliu lovoje, 
sergu... ir nenoriu nieko matyti! Tai nesukels nuostabos: kol 
jūs atvažiavote, aš kaip tik taip ir gyvenau! Be abejo, vietiniai 
laiko mane truputį kuoktelėjusia. Esu tikra, kad Grakchas ir 
Agata niekam neleis peržengti mano slenksčio ir atskleisti 
apgaulės. O aš grįšiu į Paryžių persirengusi... taip, persirengusi 
vyru! Aš vaidinsiu vieną iš jūsų sekretorių! 

- O kur jūs apsistosite Paryžiuje? - papriekaištavo kunigaikštis, 
kaip ir pirma suraukęs kaktą. - Jūs juk žinote, kad jūsų namą 
stebi policija. Jeigu jūs į jį įžengsite, tai būsite tuoj pat suimta! 

- Aš maniau... - staiga nedrąsiai pradėjo Marijana. 

- Kad aš priglausiu jus savo namuose? Aš irgi, velniai griebtų, 
iš pradžių pagalvojau apie tai, bet tai neįmanoma. Varen gatvėje 
jus visi pažįsta, ir aš niekuo nepasitikiu. Jūs rizikuojate būti 
išduota, ir tai pakenks ir jūsų reikalams, ir... mano! Turiu jums 
priminti, kad mano santykiai su jo didenybe ne per geriausi, 
nors jis ir kviečia mane į kolonos atidengimą! 

- Tuo blogiau man! Apsistosiu kur nors, pavyzdžiui, viešbutyje. 

- Kur jūsų maskaradas netruks nė valandos? Tai beprotybė, 
mano drauge! Ne, man atrodo, aš turiu geresnę idėją... Eikite 
ruoštis kelionei. Mes išvyksime iš Burbono šiandien vakare, kai 
sutems. Aš parūpinsiu jums vyriškus drabužius ir jūs iki atvykimo 
į Paryžių būsite mano jaunasis sekretorius. O ten aš jus 
palydėsiu, bet... tai paskui, jūs pati pamatysite! Dabar beprasmiška 
apie tai kalbėti! Vis dėlto pasiimkite su savimi vieną dvi 
sukneles. Jūs... iš tikrųjų pasiryžusi tokiai beprotybei? 

- Pasiryžusi! - patvirtino Marijana, paraudusi iš džiaugsmo, 
kad sulauks paramos, kurios ji vos drįso tikėtis. - Man atrodo, 
kad, jei aš būsiu netoli jo, man pasiseks, ir aš galėsiu jam 
padėti. 

- Tai jam pasisekė, - atsiduso šypsodamasis kunigaikštis, - 
kad jį taip myli!.. Eime, Marijana, matyt, taip jau lemta, kad 
aš negaliu jums nieko atsakyti! Be to, gal iš tiesų bus geriau 
būti arčiau veikimo vietos. Kas žino, kokia galimybė atsiras? 
Gal jūs galėsite ja pasinaudoti. O dabar grįžkime! Pirmyn!.. Ką 
gi jūs darote? - sušuko jis, mėgindamas ištraukti ranką, kurią 
Marijana su dėkingumu pakėlė prie lūpų. - Argi jūs man ne 
kaip dukra? Aš bandau elgtis kaip įtėvis, štai ir viskas. Bet 
aš klausiu savęs, ką apie tai pasakytų jūsų tėvas! 

Ranka rankon šlubuojantis kunigaikštis ir jaunoji moteris lėtai 
nuėjo keliu, palikę tvenkinį ančių ir balandžių globai. 

Kikangronės bokšto laikrodis išmušė 11 valandą, kai Taleirano 
vežėjas risčia paleido arklius keliu į Paryžių. Karieta pajudėjo 
iš vietos, ir Marijana pakėlė akis į savo kambario langą. Pro 
uždaras langines skverbėsi gelsva naktinės lempelės šviesa. Niekam 
negalėjo nė į galvą ateiti, kad lempa apšviečia nepaliestą lovą 
vidury tuščio kambario. Agata ir ypač Grakchas gavo griežtus 
nurodymus; beje, buvo gana sunku sutramdyti karštą jaunuolį, 

kuris nenorėjo be savo galingos apsaugos išleisti į pavojingą 
avantiūrą brangiąją šeimininkę. Marijana turėjo pažadėti leisti 
jam kuo greičiau atvažiuoti ir bet kuriuo atveju iškviesti jį, 
kilus bent menkiausio pavojaus šešėliui. 

Už karietos langų slinko nakties apgaubti laukai, ir karietos 
lingavimas netrukus užliūliavo jaunąją moterį. Ji užsnūdo, padėjusi 
galvą ant Taleirano peties, ir sapnavo, kad ji visiškai viena 
plikomis rankomis atidaro Jasonui kalėjimo vartus... 


Devintas skyrius 


Karalienių gerbėjas 


Kai Taleirano lydima Marijana įėjo į namus, ten buvo tamsu 
ir tylu. Kandeliabru nešinas orus liokajus su griežta ruda livrėja 
nuvedė juos plačiais marmuro laiptais su labai gražiais 
paauksuotais kaustytos geležies turėklais į antrojo aukšto aikštelę, 
iš kurios ėjo durys į didelį kabinetą, taip užgriozdintą baldais, 
paveikslais, knygomis ir visokiausiais meno kūriniais, kad Marijana 
ir jos palydovas sunkiai surado ten dramblotą plikagalvio škoto 
Kroufordo figūrą. 

- Tais laikais, kai aš gyvenau šiuose namuose, - pastebėjo 
kunigaikštis, stengdamasis kalbėti bent kiek linksmesniu tonu, - 
čia buvo mano biblioteka. Kroufordas pavertė ją visai kitokio 
pobūdžio šventove. 

Neryškioje kelių kandeliabrų šviesoje nustebusi Marijana įstengė 
pamatyti, kad beveik visi paveikslai ir skulptūros vaizdavo vieną 
ir tą patį veidą. Bronzoje, drobėse, marmure - visur buvo 
žavingas išdidus Marijos Antuanetės veidas, žvelgęs į ką tik 
įėjusiuosius. Baldai irgi turėjo sudaryti dalį Mažojo Trianono 
aplinkos: beveik visi kambaryje buvę daiktai - tabokinės, 
vėduoklės, nosinės, knygos - buvo arba su herbais, arba su 
valdovės monogramomis. Ant sienų, aptrauktų pilku šilku, kartu 
su portretais ir miniatiūromis kabėjo keletas jos ranka rašytų 
laiškelių, įrėmintų auksiniais rėmais. 

Kai  Taleiranas amerikietiškai spaudė ranką  Kventinui 
Kroufordui, šis liūdnai nusišypsojo pamatęs, jog Marijana aiškiai 
nustebusi dairosi aplinkui. Jo šiurkštus balsas su lengvu škotišku 
akcentu patvirtino: 

- Nuo tos dienos, kai turėjau garbę būti jai pristatytas, aš 
dievinu karalienę kankinę. Aš padariau visa, kas įmanoma, kad 
išplėščiau ją iš priešų rankų ir sugrąžinčiau jai laimę. Dabar 
aš gerbiu jos atminimą! 

Paskui, kadangi Marijana, priblokšta nepaprastos aistros, 
skambėjusios drebančiame seno žmogaus balse, nežinojo, ką 
sakyti, jis pridūrė: 

- Jūsų tėvai mirė dėl jos, be to, jūsų motina buvo anglė. 
Mano namas jums bus neliečiamas prieglobstis, nes kiekvienas, 
kuris pamėgins išvesti jus iš čia arba pakenkti jums, nesuspės 
tuo pasigirti! 

Jis parodė į stalą su didžiuliais pistoletais ir gulinčią skersai 
krėslo sunkią senovinę muškietą, kurios spindintis plienas rodė, 
kad yra rūpestingai prižiūrima ir kiekvieną akimirką pali iššauti. 
"Tiesa, Kroufordo priėmimas buvo kažkuo melodramatiškas ir 
teatrališkas, bet Marijana negalėjo nepastebėti tam tikro jo 
didingumo ir neginčijamo nuoširdumo: šis žmogus greičiau leisis 
nužudomas negu... išduos savo viešnią. 

Susijaudinusi ji vis dėlto ištarė keletą pagarbių padėkos žodžių, 
bet jis nutraukė ją. 

- Nėra už ką! Jūsų tėvų kraujas ir kunigaikščio draugystė 
dvigubai patvirtina, kad jūs esate savo namuose. Prašom, mano 
žmona laukia jūsų. 

Tiesą sakant, Marijana neapsidžiaugė, kai artėjant prie 
Paryžiaus Taleiranas pasakė jai, kad tikisi Kroufordo svetingumo. 
Nepaprasta pora, kurią ji tą vakarą pamatė kunigaikščio ložėje, 
paliko jai keistą ir truputį neaiškų įspūdį. Ypač moteris, intrigavusi 
ją ir kartu šiek tiek gąsdinusi. Jai buvo žinoma, kad iki 
morganatinės santuokos su Viurtembergo kunigaikščiu, paskui su 
anglu Siulivenu ir pagaliau su Kroufordu, ji pirmuosius savo 
gyvenimo metus praleido Lukoje ir negalėjo nepažinoti Sant'Anos 
šeimos... Bet ją ypač paveikė sunkus ir niūrus Eleonoros Krouford 
žvilgsnis, ilgai nepaleidęs jos tąkart teatro salėje. Tas žvilgsnis, 

be abejo, buvo vertinantis ir kupinas smalsumo, jį sunkiai galėjai 
laikyti draugišku. Kaip tik dėl to žvilgsnio ji pajuto nevalingą 
nedrąsą, kai rugpjūčio 14-osios vakarą Taleirano karieta sustojo 
seno namo kieme Anžu Sent Onorė gatvėje; tai buvo nuostabus 
praeito amžiaus statinys, prieš dvejus metus dar buvęs Taleirano 
rezidencija, o tuo metu Kroufordas nuo 1806 metų gyveno 
Matinjono viloje. Mainai įvyko iš dalies asmeniniais motyvais - 
Matinjonas buvo pernelyg didelis Kroufordo šeimai, - iš dalies 
imperatoriaus įsakymu: imperatorius norėjo savo užsienio reikalų 
ministrą matyti jo padėtį atitinkančiame name. 

Tačiau Taleiranas tebejautė tam tikrą švelhumą savo buvusiai 
būstinei Anžu gatvėje ir nebūtų galėjęs suprasti vidinio Marijanos 
pasipriešinimo būtinybei apsistoti čia ir atsiduoti priežiūrai žmonių, 
kurie buvo vieni seniausių ir ištikimiausių jo draugų. Jis pareiškė, 
kad Eleonora, kitados buvusi jo meilužė, prieš tapdama 
nelaimingojo grafo de Fersano meiluže, išreiškė XVIII amžiaus 
žavesio kvintesenciją, 0 tas amžius jam įkūnijo negrįžtamai 
praėjusio gyvenimo grožį. 

Stengdamasi galvoti tik apie lovą, kurią jai tuojau pasiūlys 
ir kurioje ji norėjo kuo greičiau atsidurti, Marijana įkandin 
šeimininko nuėjo į gretimą saloną; ten, apšviesta ištiso pluošto 
ilgų rausvų žvakių šviesos, misis Krouford siuvinėjo kilimą. Juoda 
muaro suknele, užsimovusi baltą muslino kyką, kuris harmoningai 
derinosi su senamadiškai užrišta skarele ant dar gražios krūtinės, 
ant kurios leidosi aukštai sušukuotų sidabrinių plaukų garbanos, 
namo šeimininkė buvo tokia panaši į karalienės portretą, kad 
Marijana, išvydusi šį reginį, sustingo prie slenksčio, tarsi priešais 
ją būtų šmėkla. 

Bet panašumas baigėsi pirmuoju įspūdžiu, nes atkreiptos į 
įėjusiąją juodos akys ir raudonas truputį griežtos burnos išlenkimas 
nebuvo Marijos Antuanetės, taip pat ir kur kas gležnesnis, 
trumpas liemuo ir rankos, kurios atrodė liesos ir kaulėtos, 
nepaisant juodų megztų puspirštinių ir pūpsančių ant jų puikių 
briliantų. 

- O štai ir mūsų bėglė! - pasakė Eleonora Krouford, 
pakildama ir eidama prie Marijanos. - Aš laiminga matydama 
jus, brangioji, ir noriu, kad jūs laikytumėte šį namą savu. Jūs 

galite išeiti ir ateiti, kai panorėsite, ir nors mes turime nedaug 
sargų, bet visiškai pasitikime kiekvienu. 

Jos balsas, puikus kontraltas, kuriame dar girdėjosi toskaniškas 
akcentas, buvo žemas ir šiltas, nepaprastai nuoširdus. Jis skambėjo 
kaip tikros artistės. 

- Jūs labai gera, ponia, - pasakė Marijana nežinodama, kaip 
pasisveikinti, todėl tik nusišypsojo ir lengvai nusilenkė. - Aš 
apgailestauju, kad suteikiu jums rūpesčio ir galbūt verčiu 
rizikuoti... 

- Na na na! Kas čia kalba apie riziką? Mes rizikuojame 
visą gyvenimą, Kventinas ir aš, o ši rizika, jeigu jos esama, 
pernelyg menka, kad būtų galima lyginti. Beje, aš tikiuosi, kad 
jūsų nemalonumai ilgai neužtruks ir jūs greitai grįšite į savo 
namus. Juk jūs turėjote praleisti tik vasarą kurorte? O rudenį 
jūs jau būsite namie. Kol kas pagyvensite pas mus, o dabar 
pavakarieniaukite su brangiuoju kunigaikščiu. Jums to labai reikia. 
Paskui aš parodysiu jums jūsų kambarį. 

Kadangi buvo vėlus metas, vakarienė buvo serviruota čia pat; 
ją sudarė labai skani žuvis, pieniški patiekalai ir Taleirano 
mėgstamas puikus sūris bri, apšlakstytas sumaniai pašildytu senu 
burgundišku vynu. 

Bet abu svečiai buvo aiškiai nuvargę ir pokalbis nesimezgė. 
Jis pagyvėjo tik tada, kai Kroufordas tarsi tarp kitko pasakė: 

- Atrodo, kad Šampanjis perdavė laišką Armstrongui. 

Taleiranas pakėlė antakius, o Marijanos miegai kaipmat išlakstė, 
vos tik ji išgirdo Amerikos diplomato vardą. 


- Laiškas, a? - paklausė kunigaikštis. - Ir apie ką jame 
rašoma? 
- Iš kurgi aš galiu žinoti? Visa, ką sužinojau, - tai kad 


buvo laiškas iš užsienio reikalų ministerijos... ir taip pat kad 
ambasadoriaus kakta pašviesėjo po to laiško, išsiųsto, man rodos, 
rugpjūčio 5 dieną. 

- Pašviesėjo? Ką jūs turite galvoje tai sakydamas, Kroutordai? 
Ar tai nereiškia, kad imperatorius nutarė būti atlaidesnis dėl 
Boforo bylos? Galimas daiktas, jis bus paprasčiausiai paleistas... 

- Nesitikėkite to! Bylos neįmanoma pristabdyti. Jūreivis Perecas, 
- tiesą sakant, kaip bemokslis jūreivis, jis per daug nusimano 

apie aukštąją politiką, - taigi Perecas pareiškė, kad Boforas 
nutarė sustoti Portsmute ir ten parduoti dalį šampano; remdamasis 
Milano dekretu, jis reikalauja kaip užmokesčio už savo pranešimą 
trečdalio krovinio. Beje, nuostabą kelia tai, kad šis reikalas, 
nors iš principo jis turi būti laikomas paslaptyje, sulaukė plataus 
atgarsio tarp suinteresuotų tarnybų. Aš klausiu savęs, ką apie 
tai mano imperatorius. 

- Kaip tik tą ir derėtų sužinoti! - sušuko Taleiranas, 
pakildamas iš už stalo ir nekantriai plekšnodamas delnu per 
staltiesę. - Tiesą sakant, visa tai panašu į paskalą, ir per daug 
kalbama apie jūreivį Perecą! Nebijokite, Marijana, - pridūrė jis 
pastebėjęs, kad jaunoji moteris išblyško ir jos staiga išsiplėtusiose 
akyse sužibėjo ašaros, - aš pamėginsiu pamatyti jo didenybę, o 
jei tai nepavyks, parašysiu jam. Atėjo metas išgirsti ir padorių 
žmonių balsą! O kol kas eikite miegoti, mano vaikeli, nes jūs 
jau ant kojų nepastovite. Šeimininkė pasirūpins jumis, o aš rytoj 
rytą perspėsiu jūsiškius, kad jūs esate čia. 

Tai buvo tiesa. Marijana laikėsi iš paskutiniųjų. Ir tuo metu, 
kai Benevento kunigaikštis išvyko namo, ji nuolankiai leidosi 
Eleonoros Krouford nuvedama į nuostabų, rausvai aptrauktą 
kambarį trečiame aukšte. Du langai išėjo į sodą, grožiu primenantį 
Marijanos. 

Misis Krouford mikliai paklojo lovą ir uždegė ant stalelio 
galvūgalyje naktinę lemputę su kvepiančia alyva. 

- Truputis ramunėlių jums bus kaip tik, - pasakė ji. - Padėti 
jums nusirengti? 

Marijana papurtė galvą ir padėkojo nuvargusia šypsena. Dabar 
ji norėjo greičiau pasilikti viena, bet šeimininkė, atrodo, neskubėjo 
jos palikti. Ji perėjo per kambarį, pataisė gėles vazoje, patikrino, 
ar užuolaidos lengvai slysta, perstatė iš vienos vietos į kitą 
krėslą.... Jausdama, kad nervai gali neišlaikyti, Marijana jau 
rengėsi parodyti didžiausią nemandagumą ir tiesiog paprašyti ją 
išeiti, kai staiga misis Krouford atsisuko į savo viešnią ir pažvelgė 
į ją sutrikusi ir su užuojauta. 

- Vargšas, vargšas vaikas! - pasakė ji tokiu užjaučiamu tonu, 
kad Marijanai ta užuojauta pasirodė nenatūrali - Aš taip 
norėčiau, kad jūs būtumėt laiminga... bent jūs! 

- Kodėl “bent aš“? 

- Todėl, kad jūs žavinga, tokia gaivi, tokia graži, tokia... o! 
Dievas mato, jog sužinojusi apie jūsų jungtuves aš meldžiausi, 
meldžiausi iš visos širdies, kad prakeikimas, persekiojęs visas 
kunigaikštienes Sant'Anas, aplenktų jus! 

- Pra-kei-kimas? - sunkiai ištarė Marijana, nes nepaisant net 
ir ją apėmusios depresijos, šis žodis pasirodė jai pernelyg rūstus. 
- Koks prakeikimas? Jeigu jūs turite galvoje doną Liusindą, 
kuri... 

- O! Jūsų nelaimingo vyro senelė tam tikra prasme tik 
patvirtino tą liūdną padėtį, kuri siekia XV amžių. Nuo to laiko, 
kai vienas iš Sant'Anų žiauriai nužudė savo žmoną dėl 
neištikimybės, visos šios šeimos moterys - arba beveik visos - 
mirdavo ne sava mirtimi! Reikia didelės narsos arba didžiulės 
meilės, kad sutiktum nešioti šį garsų vardą... Bet negi jūs to 
nežinojote? 

- Ne! Aš nežinojau! - patvirtino Marijana, užmiršusi miegą 
ir nevalingai klausdama save, ko siekia jos šeimininkė, nes buvo 
tikrai keista, kad kardinolas de Šazėjus galėjo nuslėpti nuo jos 
tokią tragišką legendą, jei tik jis nelaikė jos kvailu prasimanymu, 
nes nekentė visokių prietarų. Kadangi pastarasis spėjimas, be 
abejo, buvo teisingas, Marijana pridūrė: 

- Beje, jeigu aš ir būčiau Žinojusi, tai nieko nebūtų pakeitę. 
Aš tikiu. vaiduokliais, bet... ne prakeikimais, kurie persekioja 
nekaltus žmones. O aš netgi nė karto nesutikau šmėklos 
kunigaikščio viloje! - pareiškė ji, nesibijodama sakyti tiesos: toks 
keistas jai pasirodė šis netikėtas pokalbis tuo metu, kai ji norėjo 
tik miegoti. 

Tai buvo mėginimas pasukti pokalbį kita linkme. Bet misis 
Krouford nebuvo iš tų moterų, kurios lengvai atsisako tikslo, 
- beje, visai neaiškaus, - kurio ji siekė atkakliai užsimindama 
apie Sant'Aną. 

- Nė vienos šmėklos? - paklausė ji, nepatikliai šypsodamasi. 
- Jūs stebinate mane! Negi net šmėklos... 

- Kieno? 

- Niekieno! - staiga atkirto Eleonora, priėjo prie viešnios ir 
pabučiavo ją į kaktą. - Mes apie visa tai pasikalbėsime vėliau... 
laiko mums užteks, o dabar jums reikia miegoti. 

- Užtikrinu jus, ne! - šį kartą visai nuoširdžiai pasakė 
Marijana; dabar ji tiesiog mirtinai norėjo sužinoti daugiau... - 
Aš turėsiu pakankamai laiko išsimiegoti. Papasakokite... 

- Daugiau nieko, mano vaikeli! Tai ilga istorija, ir... aš irgi 
noriu miegoti Aš padariau klaidą, palietusi šią temą, bet 
nemėginkite manęs įtikinti, kad jūs nežinojote, kaip gimus 
kunigaikščiui Koradui, jūsų vyrui, jo tėvas, donas Ugolinas, 
nužudė jo motiną... 

Taip pat tyliai, kaip viena iš tų šmėklų, kuriomis Eleonora 
Krouford, atrodo, irgi tikėjo, ji išėjo iš kambario ir atsargiai 
uždarė duris, palikusi Marijaną visiškai pasimetusią ir visai 
nenorinčią miegoti. Ji vis mažiau suprato šią moterį. Kam reikėjo 
pradėti tokį keistą pokalbį, jeigu ji nesirengė išsiaiškinti iki 
galo? Jeigu ji norėjo tuo atitraukti Marijanos dėmesį nuo liūdnų 
rūpesčių dėl Jasono likimo, tai šitai vargu ar jai pavyko, nes 
jokia istorija, net labiausiai gniaužianti kvapą, negalėjo išblaškyti 
jaunos moters - taip ji ilgėjosi mylimojo. Kaip galima galvoti 
apie prakeikimą, lydintį jos šeimos moteris ir užmiršti tą, kurį 
ji myli? Ir koks ryšys yra tarp donos Adrianos, Korado motinos, 
nužudymo ir keistos kunigaikščio lemties? 

Nuo šiol nepajėgiantis rasti ramybės jos sudirgintas protas 
vis grįždavo prie šio klausimo, bet patenkinamo atsakymo nerado. 
Atrodė, tas nusikaltimas patvirtino versiją, kad donas Koradas 
buvo tiesiog išsigimėlis. Tačiau atmintis paslaugiai atkurdavo 
griežtą ir galingą naktinio raitelio figūrą ir atstumdavo šią mintį. 
Vadinasi, jo veidas buvo bjaurus? Bet juk moterys nežudomos 
dėl vaiko veido, net jeigu jis ir baisus! Žudomos dėl žiaurumo, 
iš pavydo, pagaliau iš įniršio. Gal vaikas buvo nepaprastai 
panašus į kitą vyrą? Bet Marijana išvis netikėjo, kad maži 
vaikai gali būti į ką nors panašūs, nes turint visai nedidelę 
vaizduotę galima rasti su kuo tik nori bendrų bruožų. Be to, 
jei taip, tai kodėl toks uždaras gyvenimas, kam reikalinga kaukė? 
Dėl to, kad norima visiems laikams užkirsti kelią bent 
menkiausiam įtarimui, galinčiam apjuodinti atminimą motinos, 

kurios kunigaikštis negalėjo atsiminti, nes niekada nematė? Ne, 
tai neįmanoma... 

Kai apie ketvirtą valandą ėmė aušti, Marijana sėdėjo krėsle 
prie atviro lango vis dar nesumerkusi akių, nes taip ir nerado 
atsakymo į savo klausimus. Jai įskaudo galvą ir ji jautėsi mirtinai 
išvargusi. Ji sunkiai atsikėlė ir žvilgtelėjo į lauką. Visur viešpatavo 
tyla. Tik suskambo pirmieji paukščių balsai, ir maži sparnuoti 
siluetai šokinėjo nuo šakos ant šakos, nesuvirpindami nė vieno 
lapelio. Rausvai oranžiniu dangumi nutįso aukso takeliai, 
skelbdami greit užtekėsiant saulę. Iš gatvės atskriejo geležimi 
kaustytų vežimo ratų dardėjimas grindinio akmenimis, lydimas 
nuvargusio prekeivio balso, siūlančio pirkti medžio anglį. Paskui 
kitame Senos krante nuaidėjo patrankos šūvis - kaip tik tą 
akimirką, kai pasirodė saulė, ir tuo pat metu suskambėjo pirmieji 
bažnyčių varpai, kviesdami rytmetinei maldai. 

Jaudinantis triukšmas, kuris tęsis visą rytą, pranešė šauniems 
Paryžiaus piliečiams, kad jų imperatoriui šiandien sukako 
keturiasdešimt vieneri metai, kad šiandien - šventė ir reikia 
atitinkamai elgtis. 

Bet Marijanai tai nebuvo laukiama šventė, ir norėdama 
atsiriboti nuo visuotinio džiaugsmo, kuris pamažu ėmė trykšti 
sostinėje, ji sandariai uždarė langus, užtraukė užuolaidas ir 
visiškai nuvargusi griuvo su drabužiais ant lovos ir užmigo kietu 
kaip akmuo miegu. 

Rugpjūčio 15 dienos vakarą, kai visur aikštėse buvo šokama 
ir geriama į Napoleono sveikatą, Marijana susitiko su Arkadijumi; 
jų susitikimas buvo tragiškas. Žolivalio veide atsispindėjo daugelio 
bemiegių naktų nuovargis; naktų, kurias jis praleido klaidžiodamas 
visur, kur tikėjosi rasti kokių nors lordo Kranmerio buvimo 
pėdsakų. Jis karčiai papriekaištavo Marijanai dėl nepasitikėjimo. 

- Ko jums reikėjo grįžti čia? Ir kam? Kad užsidarytumėte 
šiame name kartu su senu bepročiuų, kuris gyvena vien 
prisiminimais apie karalienę, ir su šia intrigante, kuri gedi savo 
nužudyto meilužio ir praėjusios audringos jaunystės? Ko jūs 
bijote? Kad aš nepadarysiu visko, kas įmanoma žmogaus jėgoms? 
Tuomet nusiraminkite: aš darau tai. Aš ieškau... siautulingai. Aš 
ieškau misis Atkins pėdsakų, aš kiekvieną naktį klaidžioju Šajo 

arba Templio bulvarais aplink “Geležinį žmogų“ ir “Nupjautąją 
varpą“. Aš persirengęs praleidžiu ten ilgas valandas, tikėdamasis 
susitikti ką nors iš Fanšon žmonių arba ją pačią. Bet aš veltui 
stengiuosi... Jūs manote, man reikia dar papildomo rūpesčio: 
dėl to, kad jūs čia ir kad kyla grėsmė, jog kas nors įskųs? 

Marijana leido audrai nurimti. Ji puikiai suprato, kad jos 
draugas yra pavargęs ir nusiminęs, ir neįsižeidė dėl jo pykčio 
- jis pyko vien dėl to, kad buvo prisirišęs prie jos. Ji nedrąsiai 
ištarė: 

- Nereikia man priekaištauti, Arkadijau! Aš daugiau negalėjau 
ten likti, nerūpestingai gyventi tuo metu, kai jūs kaunatės čia, 
o Jasonas kenčia Dievas žino kokias... 

- Kalėjimas! - sausai nutraukė ją Žolivalis. - Politinis kalėjimas 
- vis dėlto tai ne katorga! Ir aš žinau, kad su juo elgiamasi 
gerai. 

- Aš žinojau! Aš žinojau visa tai ar bent neabejojau, bet 
proto ėjau! Kai kunigaikštis pasakė, kad turi grįžti į Paryžių, 
neištvėriau - įprašiau jį paimti mane kartu. 

- Jis padarė klaidą. Bet moterys visada pasiekia to, ko nori! 
Ką jūs ketinate dabar daryti? Ištisas dienas klausytis, kaip 
Kroufordas aukština Marijos Antuanetės dorybes arba pasakoja 
gėdingas Koljė bylos smulkmenas arba apie Templio ir Konsjeržeri 
baisumus? O gal jūs panorėsite išklausyti visą jo žmonos meilės 
nuotykių istoriją? 

- Žinoma, aš klausysiu, kad suprasčiau kai ką, nes ji gimė 
Lukoje ir, atrodo, gerai žino Sant'Anos istoriją, bet aš grįžau, 
mano drauge, tik norėdama turėti galimybę sužinoti visas naujienas 
ir atitinkamai priimti vienokį ar kitokį sprendimą. Pono de 
Taleirano nuomone, viskas klostosi blogai, ir jis pasakys jums... 

- Žinau! Aš neseniai mačiau jį. Jis sakė man, kad paprašys 
audiencijos pas imperatorių ir pamėgins šiek tiek nušviesti šią 
tamsią istoriją. Bet aš bijau, kad jam tai nepavyks. Jo padėtis 
šiuo metu ne iš geriausių. 

- Kodėl gi? Tiesa, jis jau ne ministras, bet tebėra vicekancleris. 

- Pompastiškas titulas, iš esmės visai tuščias! Girdėjau, kad 
kalbos apie jo finansinius sunkumus ir apie tai, kas juos sukėlė, 
pasiekė Napoleoną... Mūsų kunigaikštis daugiau ar mažiau 

įpainiotas į Prancūzijos ir Anglijos Fušė-Uvraro-Lubušero-Velslio 
sandėrius. Prie to dar prisidėjo Simono banko bankrotas, Simono 
žmona, buvusi panelė Langė, yra jo sena pasija; tame banke 
jis neteko pusantro milijono... ir ypač keturių milijonų iš 
Hamburgo, kurie buvo padėti į jo sąskaitą už tai, kad jis 
padėjo jiems išvengti aneksijos. Tai štai, jeigu Napoleonas 
įgyvendins savo ketinimą aneksuoti Hamburgą, Taleiranas turės 
grąžinti pinigus. Todėl aš nemanau, kad jis gali turėti malonę! 

- Tuo labiau vertos pagyrimo jo pastangos padėti Jasonui; 
beje, jeigu jam reikia pinigų, aš jam duosiu. 

- Jūs manote, kad turite tiek? Aš nenorėjau kalbėti apie 
tai, kad nedidinčiau jūsų rūpesčių, bet štai jau penkios dienos, 
kaip šis laiškas atėjo iš Lukos... Vienas laiškas, beje, be trijų 
mėnesių pensijos, kuri turėjo būti po to atsiųsta. Tikiuosi, jūs 
atleisite man, kad aš nesivaržydamas jį perskaičiau. 

Nujausdama naujus nemalonumus, Marijana atsargiai paėmė 
laišką. Ji priekaištavo sau, kad dar nepranešė kunigaikščiui apie 
įvykį, kurio auka tapo kūdikis. Ji bijojo savo nematomojo vyro 
reakcijos, nors neįsivaizdavo, kokia gali būti ta reakcija. Kažkas 
jai kuždėjo, kad laiške yra kaip tik tai, ko ji instinktyviai bijojo. 

Iš tiesų keliomis pagarbiai šaltomis eilutėmis kunigaikštis 
Koradas pranešė Marijanai, kad jis sužinojo apie jų bendrų 
vilčių žlugimą, trumpai išreiškė nerimą dėl jos sveikatos ir 
pridūrė, kad laukia jos artimiausiu laiku “... drauge apsvarstyti 
naują situaciją, susiklosčiusią po nelaimingo atsitikimo, ir 
priemones, kurių reikia imtis". 

- Notaro laiškas! - pratrūko Marijana, sulamdė laišką ir 
įniršusi sviedė jį į kampą. - Apsvarstyti situaciją! Imtis priemonių! 
Ką jis nori padaryti? Išsiskirti? Aš visiškai pasiryžusi tam! 

- Italijoje nėra skyrybų, Marijana, - griežtai pasakė Arkadijus, 
- tuo labiau kad kalbama apie Sant'Aną! Be to, aš manau, 
kad jums jau gana keisti vyrus kas penkios minutės! Tad 
liaukitės kalbėti nesąmones! 

- O ką įsakysite daryti? Kad aš važiuočiau ten, o tuo metu 
čia... ne! Tūkstantį kartų ne! Nė už ką! 

Ją sukrėtęs pykčio priepuolis iš tiesų slėpė jos minčių painiavą. 
Dabar ji nekentė tolimojo nepažįstamojo, už kurio ištekėjo 

tikėdamasi turėti visišką laisvę ir kuris dabar rodė savo valdžią 
kaip šeimininkas. Grįžti į Luką! Į pilną slaptos grėsmės namą, 
kur beprotis dievino statulą ir net aukojo jai žmones, kur 
keistas šeimininkas su kauke pasirodydavo tik naktį? Šiaip ar 
taip, dabar tam buvo ne laikas! 

Juo labiau ne laikas, nes jai reikia nusipirkti ginklą, žmonių, 
galbūt visą armiją, kad išvaduotų Jasoną nuo neteisingo 
nuosprendžio. O šis laiškas slėpė kitą pavojų - jeigu jis pabuvo 
Juodajame Kabinete ir imperatorius susipažino su jo turiniu, 
jam galėjo kilti siaubinga jos atžvilgiu idėja: išsiųsti ją pas 
teisėtą vyrą ir tokiu būdu visiškai nušalinti nuo Boforo bylos. 
Ką galės padaryti ji iš ten, ypač kai ji, atrodo, rado šiame 
laiške kažką grėsminga. Kokios bus kunigaikščio žadėtosios 
priemonės? Ar nenori jis priversti ją vėl tapti Napoleono 
meiluže, kad gautų trokštamą įpėdinį? Tai vienintelė išeitis, jei 
kunigaikščiui skyrybos neįmanomos, 0 jeigu jis pats norėjo ar 
galėjo pratęsti savo giminę, tai nebūtų taip ilgai laukęs. Tada?.. 
Kam šis laiškas, kam vos užmaskuotas įsakymas grįžti į Luką? 
Kad ten ką padarytų)?.. 

Marijanai blykstelėjo baisi mintis. Ar tik nelaukia jos tai, 
kas, Eleonoros Krouford žodžiais tariant, yra visų Sant'Anos 
kunigaikštienių lemtis? Smurtinė mirtis, kuri bus kerštas už 
“kontrakto sulaužymą"? Gal jis iš tiesų kviečia ją grįžti, norėdamas 
nužudyti?.. Kad pratęstų baisią savo šeimos tradiciją? 

Negyvu balsu ji ištarė: 

- Aš nenoriu ten grįžti, nes aš... bijau tų Žmonių! 

- Niekas to iš jūsų ir nereikalauja, bent šiuo momentu! Aš 
jau atsakiau, kad po išgyventos tragedijos jūs labai nusilpote ir 
imperatoriaus įsakymu buvote išsiųsta į Burbono kurortą, kur 
gydomas ne tik reumatizmas, bet ir moteriškos ligos. Lieka 
tikėtis, kad jūs galėsite parvažiuoti, kai visiškai pasveiksite. Bet 
dabar svarbu ne tai: noriu pranešti jums, jog jūs turite ne tiek 
jau daug pinigų, kad neapdairiai dalintumėte juos, ir kol jums 
negresia skurdas, vis dėlto reikia būti taupesnei ir neleisti vėjais 
to, ką jūs turite. Dabar, mano brangioji, aš noriu su jumis 
atsisveikinti. 

- Atsisveikinti? - susijaudinusi sušuko Marijana. - Ar jūs 
norite pasakyti, kad jūs... paliekate mane? 

Tai neįmanoma! Negi jos ištikimas Arkadijus galėjo taip 
įsižeisti, kad paliktų ją? Ir tik dėl jos neapgalvoto poelgio? 
Zolivalis neįstengė susilaikyti nesišypsojęs, kai pamatė, kaip ji 
išblyško ir jos dideles skaisčias akis užplūdo ašaros. Jis palinko 
prie jos, paėmė už rankos ir švelniai pabučiavo. 

- Kurgi jūsų blaivus protas, Marijana?! Aš palieku jus tik 
kelioms dienoms ir dėl jūsų reikalų. Man atėjo į galvą, kad 
pilietis Fušė - jeigu jis panorės būti liudininku ir jei imperatorius 
panorės jį išklausyti - galėtų daug ką paaiškinti apie savo 
buvusius globotinius. Kadangi aš nesiryžtu patikėti paštui laiško, 
kuris, be abejonės, nenueis, tai ir vykstu ten pats. 

- Kurgi? 

- Į Eks-an-Provansą, kur mūsų Otranto hercogas yra ištremtas 
į savo majoratą. Aš labai daug iš jo tikiuosi. Jis neabejotinai 
yra jums palankus ir džiaugsis, galėdamas iškrėsti kiaulystę 
Savariu. Tad laukite manęs ramiai, būkite protinga ir ypač 
nedarykite jokių kvailysčių! 

- „Kvailysčių? Čia? Bet aš iš tiesų nematau, kokią kvailystę 
galėčiau čia iškrėsti. 

- Kas jus žino, - nusivaipė Arkadijus. - Pavyzdžiui, išlaužti 
imperatoriaus duris. 

Marijana palingavo galvą ir paėmusi savo draugą už parankės, 
norėdama palydėti iki durų, rimtai pasakė: 

- Ne! Tokios kvailystės aš prižadu jums nedaryti... bent jau 
dabar. Bet jūs už tai prižadate padaryti viską greitai, labai 
greitai? O aš apsišarvuosiu narsumu ir kantrybe, nes esu 
įsitikinusi, kad jūs gausite reikalingą liudijimą. Aš būsiu protinga. 
Tik lauksiu... 

Bet tai pasirodė daug sunkiau, negu Marijana įsivaizdavo. 
Vos Žolivalis išvyko iš Paryžiaus, virš kurio danguje skleidėsi 
šventinio fejerverko puokštės, jaunos moters širdį ėmė gnybti 
klastingi nerimo nagai, tarsi tik jos draugas savo buvimu galėjo 
išvyti demonus ir nustumti nelaimę. Laikas bėgo, ir darėsi vis 
blogiau. 

Uždaryta Kroufordo namuose, kur vienintelė pramoga buvo 
šeimininko paveikslų galerija - beje, labai gera, - ir melancholiški 
pasivaikščiojimai po sodą, kai ji sukdavo ratu, lyg kalinė Sen 
Lazaro kieme, Marijana matė, kad jos svajonės sklaidosi kaip 
dūmas nuo žvarbaus blogų naujienų vėjo. 

Pirmiausia ji sužinojo, kad imperatorius atsisakė priimti 
vicekanclerį, ir reikia laukti, kokių rezultatų duos laiškas, labai 
“diplomatinis", kurį vicekancleris nedelsdamas išsiuntė. Paskui 
tapo žinoma, kad Jasono byla bus pradėta nagrinėti pirmomis 
spalio dienomis Paryžiaus prisiekusiųjų teisme. Tai, kad jau 
paskirta data, nežadėjo nieko gera. 

- Atrodo, - svarstė kunigaikštis, - teisėjai skuba išnagrinėti 
šią bylą neatsižvelgdami į naują Baudžiamąjį kodeksą, išleistą 
šių metų vasario 12 dieną, bet turintį įsigalioti tik kitų metų 
sausio mėnesį. 

- Kitaip sakant, procesas baigsis ir Jasonas bus nuteistas iš 
anksto? 

Taleiranas gūžtelėjo pečiais. 

- Galbūt ne... bet šiems ponams senasis kodeksas yra daug... 
patogesnis, kaip sako anglai. Visada taip sunku išmokti atmintinai 
naują tekstą! 

Marijana pamažu ėmė skęsti niūrių minčių verpetuose ir 
galėjo jomis pasidalyti tik su dviem senukais, kurie gyveno 
praeitimi. Kaip ir pranašavo Žolivalis, ji tapo savo šeimininkams 
idealia buvusių jų dramų klausytoja, kadangi ji pati pergyveno 
kažką panašaus. 

Marijana be didelio susidomėjimo klausėsi prisiminimų apie 
Mariją Antuanetę, išskyrus tuos, kurie lietė baisų laikotarpį, kai 
jos tėvai nuėjo mirti už karalienę, tačiau ji mielai klausėsi 
Eleonoros istorijų, nes ši pasakojo tik apie Luką ir apie keistą 
šeimą, į kurią likimo užgaida ji pateko. 

Nuostabu, kad ši moteris, kurios plepumą lėmė itališkas 
kraujas, visiškai nieko nepasakojo apie savo intymųjį gyvenimą 
ir ypač apie žmogų, kurį ji mylėjo labiau negu visus kitus, - 
apie Ferseną, kuris tokiai daugybei moterų, neskaitant karalienės, 
buvo jų neišsipildžiusių svajonių objektas. Vienintelė jausmų 
išraiška, kurią leido sau misis Krouford, buvo ta, kad ji suraukė 

antakius ir truputį perkreipė burną, kai jos vyras vieno iš savo 
begalinių pasakojimų metu nupiešė žavų švedų grafo paveikslą. 
Bet pradėjusi eilinį pasakojimą apie Sant'Aną, Eleonora vėl 
tapdavo nepaprastai plepi ir jos kalboms nebuvo galo. Ji taip 
vaizdingai pasakojo, kad Marijanai, ištisas valandas tūnančiai 
giliame krėsle ant kilimo, virš kurio skraidė senosios damos 
rankos, atrodė, jog iš tamsių salono kampų vienas po kito 
iškyla jos balso pašaukti personažai. 

Taip Marijana sužinojo, kad Eleonora gimė Sant'Anos vilos 
valdose. Jos tėvas buvo vyresnysis kunigaikščio arklininkas, motina 
- kunigaikštienės kambarinė, kaip ir donos Lavinijos motina; 
Lavinija - jos bendraamžė, dabar ekonomė, ir ją Marijana gerai 
pažįsta. Jai nebuvo sunku įsivaizduoti gražų, malonų ve::!ą, tok 
liūdną po žilais plaukais; atrodė, jame susitelkė visas begalinis 
paslaptingos buveinės liūdesys. Matyt, metai Lavinijos nepakeitė: 
ji visada buvo tyli, liūdna ir puiki šeimininkė. 

Suprantama, Eleonora ir Lavinija buvo vaikystės draugės, bet 
kitoks buvo tas, kurį Marijana pažino kaip valdytoją Matėją 
Damianį, pašėlusį statulos garbintoją, ir kuris, matydamas, kad 
jo šėtoniška paslaptis atskleista, norėjo nužudyti ją tą prakeiktą 
naktį. Eleonorai buvo apie dešimt metų, kai gimė Matėjas, bet 
ji, kaip ir visos pietų merginos, sparčiai brendo ir netrukus 
sužinojo, kad neramus Sant'Anos kraujas teka gyslomis naujagimio, 
kurį žiemos vakarą atnešė į vilą jo motina, paslėptą po apsiausto 
klostėmis. 

- Kunigaikštis Sebastjanas, jūsų vyro senelis, gavo jį iš Fiorelos, 
vargšės, bet gražios merginos iš Banji di Luko; ji kitą dieną 
po gimdymo nusiskandino Serčyje. Fiorela buvo truputį 
kvaištelėjusi, bet, atrodo, mylėjo gyvenimą, ir niekas negalėjo 
suprasti jos nevilties akto, jeigu jis buvo... savanoriškas! 

- Jūs manote, kad jai padėjo? 

Misis Krouford padarė išsisukinėjamą gestą. 

- Kas gali žinoti? Donas Sebastjanas buvo baisus žmogus, ir 
aš manau, kad jūs negalėjote negirdėti pasakojimų apie jo 
žmoną, garsiąją Liusindą, burtininkę, venecijietę, tą, kurios 
grėsminga šmėkla dar tebeklaidžioja po namą. 

Ramiame senosios damos balse staiga suskambo toks siaubas 
ir neapykanta, kad Marijanai akimirką pasivaideno, jog priešais 
ją maža kaimietė, nedrąsi ir prietaringa, - tokia ji tikriausiai 
buvo kitados. Bet ir ji pati neįstengė sulaikyti virpulio, prisiminusi 
jausmingą statulą, karaliavusią tarp griuvėsių. Ji nevalingai nuleido 
toną ir neatsispirdama smalsumui baugščiai paklausė: 

- Jūs pažinojote ją, tą Liusindą? 

Misis Krouford pritariamai linktelėjo ir akimirką užsimerkė, 
lyg norėdama prisiminti praeitį. 

- Ji buvo vienintelė kunigaikštienė Sant'Ana, kurią aš 
pažinojau. Užmiršti ją... Aš manau, kad jeigu išgyvenčiau keletą 
gyvenimų, vis tiek niekas neištrintų jos iš mano atminties. Jūs 
negalite net įsivaizduoti, kokia buvo ta moteris!.. O aš niekada 
nemačiau tokio grožio - tokio nepaprasto ir nepriekaištingo, 
tiesiog velniškai nepriekaištingo! Be abejo, jūs graži, mano 
brangioji, bet greta jos jūs stačiai nublanktumėte! - šiurkščiai 
sviedė senoji dama. - Kai ji pasirodydavo, visi žiūrėdavo tik į 
ją. Pati Venera atrodytų paprasta valstietė šalia tokios grožybės! 

- Jūs mylėjote ją? - atsiduso Marijana; ji taip norėjo kuo 
daugiau sužinoti, kad nejsižeidė dėl tam tikro atsainumo, su 
kuriuo Eleonora kalbėjo apie jos išvaizdą. 

Atsakymas suskambėjo tarsi šūvis. 

- Aš nekenčiau jos! Viešpatie! Kaip aš jos nekenčiau! Ir 
man atrodo, kad net po tiek metų ji man kelia pasišlykštėjimą! 
Tai dėl jos aš, būdama penkiolikos metų, pabėgau iš tėvų namų 
su šokėju neapoliečiu iš viloje koncertavusios trupės. Bet kai 
aš buvau maža mergaitė, visada slėpdavausi už krūmų parke, 
norėdama pažiūrėti, kaip ji vaikščioja, visada akinamai baltai 
apsirengusi, visada apsikarsčiusi perlais ir smaragdais, visada 
lydima savo vergo Hasano, kuris nešdavo jos šaliką, skėtį arba 
pintinėlę su duona, kuria ji maitindavo baltuosius povus. 

- Ji turėjo vergą?.. 

- Taip, milžinišką gvinėjietį, kurį donas parsivežė iš Akros, 
iš vergų pakrantės. Liusinda padarė jį savo asmens sargybiniu, 
sarginiu šunimi ir, kaip aš vėliau sužinojau, savo... budeliu. 

Misis Krouford balsas ėmė silpti, kaip lempos liepsna baigiantis 
aliejui. Paskui senoji dama pasirausė juodame šilko rankinuke, 

visada  kabėjusiame ant jos krėslo, išsitraukė iš sidabrinės 
saldaininės karamelę ir ilgai čiulpė ją pusiau prisimerkusi, o 
Marijana sulaikė kvapą, kad netrukdytų jai mąstyti. 

- Tada man atrodė, kad aš myliu ją, nes ji žavėjo mane! 
Bet paskui... 

- Kaip ji atrodė? - sušnibždėjo Marijana; jai šis klausimas 
tiesiog degino lūpas. - Aš mačiau tik jos skulptūrą... 

- Ak, garsioji skulptūra! Vadinasi, ji dar tebėra? Žinoma, ji 
puikiai atkuria jos bruožus ir kūno linijas, bet nė trupučio 
neatskleidžia jos žavesio ir gyvenimo ugnies! Jei aš pasakysiu, 
kad Liusinda buvo ruda, jūs nusivilsite. Jos plaukai vilnijo kaip 
grynas auksas ir degė liepsna, taip pat ir didžiulės aksominės 
juodos akys, o oda buvo panaši į dramblio kaulą ir rožės 
žiedlapius. Jos burna buvo kaip kruvina žaizda, atidengianti 
švytinčius perlus. Ne, niekas negalėjo prilygti jai grožiu! Beje, 
taip pat ir pasileidimu bei žiaurumu. Kiekvienam jai nepatikusiam 
žmogui arba gyvuliui grėsė pavojus. Aš mačiau, kaip šaltakraujiškai 
užmušė geriausią arklidėje žirgą dėl to, kad ji nukrito nuo jo, 
kaip jos įsakymu Hasanas iki kraujų nučaižė vytiniu kambarinę, 
kuri lygindama sudegino nėrinį. Eidama prie jos, mano motina 
visada spausdavo pirštais rožančių prijuostės kišenėje. Net ir jos 
vyras, kunigaikštis Sebastjanas, trisdešimčia metų už ją vyresnis, 
nors ir mylėjo ją, aistringai mylėjo, tačiau dvasinę ramybę 
pajusdavo ir pailsėdavo tik išvažiavęs. Todėl jis tiek daug keliavo 
1 didesnę metų dalį praleisdavo toli nuo Lukos. 

- Vis dėlto, - pasakė Marijana, - jie turėjo bent vieną vaiką? 

- Taip, ir ji su tuo sutiko, nes pripažino, kad reikia pratęsti 
giminę, bet kai ji tapo nėščia, jos nuotaika pasidarė tokia niūri, 
kad kunigaikštis leidosi dar į vieną kelionę, palikęs ją vienintele 
rūmų šeimininke - tos šeimininkės ištisus septynis mėnesius 
niekas nematė. 

- Niekas? Bet... kodėl? 

- Todėl, kad ji nenorėjo, kad kas nors pamatytų, jog ji 
pasidarė ne tokia graži. Visus tuos mėnesius ji buvo užsidariusi, 
niekur nevaikščiojo, leido prie savęs tik savo kambarines: mano 
motiną, Aną Franči, ir Mariją, Lavinijos motiną. Ir net su jomis 
ji beveik nesikalbėjo! Aš dar prisimenu, kaip atsitiktinai girdėjau, 

kai motina prislopintu balsu pasakojo tėvui, kad praeitą naktį 
dona Liusinda liepė gerai uždaryti langus ir uždegti žvakes 
visuose kandeliabruose. Ta nesuprantama nakties iliuminacija 
tęsėsi tol, kol žvakės visiškai sudegė... Kartą vakare aš nepajėgiau 
atsispirti smalsumui. Man buvo dešimt metų ir aš buvau apsukri 
ir mitri kaip katė... Įsitikinusi, kad tėvai užmigo, aš išlindau 
per savo kambario langą ir basa nubėgau prie namo. Be didelio 
vargo gebenėmis užsiropščiau į donos Liusindos balkoną. Širdis 
šokinėjo krūtinėje kaip ožiukas, nes aš buvau įsitikinusi, kad 
tėvai niekada nepamatys manęs gyvos, jei aš įkliūsiu. Bet aš 
norėjau žinoti, ir aš sužinojau! 

- Ką gi ji darė? 

- Nieko! Pro užuolaidų plyšį aš pamačiau ją. Ant grindų 
ratu stovėjo kandeliabrai, o vidury, priešais statulą, kurią jūs 
matėte, stovėjo ji, visiškai nuoga. Veidrodžiuose atsispindėjo abi 
figūros, balta ir rausva, ir Liusinda, išsidraikiusiais plaukais ir 
skruostais srūvančiomis ašaromis, ištisas valandas stovėjo ieškodama 
nėštumo sukeltų mažiausių pasikeitimų jos kūne, lygindama save 
su marmurine antrininke. Tas reginys, patikėkite manimi, buvo 
toks bauginantis ir kartu patraukiantis, kad aš daugiau niekada 
neišdrįsau pakartoti tokio išsišokimo! Beje, paskutinėmis nėštumo 
savaitėmis nė kalbos nebuvo apie žvakių uždegimą. Jos nurodymu 
veidrodžius uždengė, ir kunigaikštienės kambaryje įsivyravo tamsa... 

Dusdama iš susijaudinimo, išplėtusi akis Marijana sekė 
nepaprastą savo šeimininkės pasakojimą. 

- Ji buvo išprotėjusi, taip? - paklausė ji. 

- Išprotėjusi dėl savęs, taip, be abejo! Bet, išskyrus beprotišką 
aistrą savo pačios grožiui, ji elgėsi gana normaliai. Antai, 
pavyzdžiui, jos sūnaus, dono Ugolino, gimimas buvo pažymėtas 
nesibaigiančiomis šventėmis. Tarnai ir aplinkinių vietovių valstiečiai 
buvo apipilti auksu ir vynu. Matyt, dona Liusinda švytėjo 
džiaugsmu daugiau dėl to, kad jos figūra vėl buvo tokia kaip 
anksčiau, negu dėl įpėdinio gimimo! Kurį laiką mes visi tikėjome, 
kad mūsų namuose pagaliau prasidėjo tikros laimės era. Bet 
po trijų mėnesių kunigaikštis Sebastjanas vėl išvažiavo į jau 
nežinau kokius tolimus kraštus ir ten mirė. Vos tik jam 

išvažiavus, buvo pradėta statyti nedidelė šventykla. Praėjus truputį 
daugiau kaip metams, į vilą buvo atneštas Matėjas Damianis. 

- Dona Liusinda pakentė jo buvimą? 

- Ne tik pakentė, bet gimus jos kūdikiu ji praktiškai 
nesirūpino juo, o keistai prisirišo prie mažojo bastardo... Ji 
žaidė su juo, kaip su šunyčiu, stebėjo, kaip su juo elgiamasi, 
kaip jis rengiamas, bet ypač jai teikė savotišką iškreiptą 
pasitenkinimą ugdyti žemuosius vaiko instinktus: ji tai glamonėjo, 
tai kankino vaiką, stengdamasi pažadinti jo potraukį žiaurumui 
ir kraujui. Beje, padaryti tai buvo nesunku: grūdai krito į 
paruoštą dirvą. Kai aš palikau vilą, penkerių metų Matėjas 
pavirto mažu demonu, kuriame derinosi gudrumas ir žvėriškumas... 
Sprendžiant iš to, ką man paskui pavyko sužinoti, vėliau jis 
ugdė tik šiuos du savo charakterio bruožus. Tačiau malonėkite 
paskambinti, mažyle, kad mums atneštų arbatos! Mano gerklė 
sausa kaip pergamentas, ir jeigu jūs norite, kad aš tęsčiau... 

- Taip, taip! Jūs neseniai minėjote, kad išvažiavote dėl donos 
Liusindos. 

- Aš nelabai mėgstu tai prisiminti, bet nuo šiol jūs esate 
jos vietoje ir turite teisę tai Žinoti! Vis dėlto pirma išgerkime 
arbatos! 

Tylėdamos abi moterys ėmė gerti kinišką arbatą, kurią vikrus 
tarnas serviravo labai greitai ir be jokio triukšmo. Marijana, 
kaip ir jos šeimininkė, gėrė su malonumu, nes šiame dailiame 
ir jaukiame kambaryje kvapnus gėrimas žadino praeities 
prisiminimus. Ji vėl išvydo save, kai buvo maža mergaitė, paskui 
mergina, sėdinti ant taburetės prie tetulės Elisės kojų - abi jos 
atsiduodavo šventam ritualui, kurio ledi Selton nė už ką pasaulyje 
nebūtų atsisakiusi. Ši moteris su senovišku kyku, šie praėjusio 
amžiaus baldai ir net rožių kvapas, besismelkiantis pro atdarą 
langą, - visa tai priminė Marijanai laimingas vaikystės valandas, 
ir ji pirmą kartą po šitiek dienų pajuto atsipalaidavimą ir 
ramybę, kaip buvo jautusi seniai seniai, kai po kokio nors 
nusivylimo arba pykčio protrūkio tetulė Elisė glostydavo jos 
galvą ir bambėdavo. 

“Užteks, Marijana! Tu turi suprasti, kad viską šiame pasaulyje 
galima pasiekti daugiausia tik savo ištverme ir ryžtu!“ 

Efektas visada būdavo magiškas ir buvo keista ir gera vėl 
pajusti jį su puodeliu arbatos, paduotu svetimame name! 
Statydama ant sidabrinio padėklo gėlėtą porcelianą, Marijana 
sugavo įdėmų misis Krouford žvilgsnį. 

- Ko jūs šypsotės, brangioji? Man atrodo, kad pasakoju jums 
tokius liūdnus dalykus! 

- Ne dėl to, gerbiamoji ponia... Tiesiog kai aš pradėjau gerti 
arbatą čia, kartu su jumis, man staiga pasirodė, kad aš grįžau 
į savo vaikystės namus, į Angliją! Bet, maldauju jus, prašom 
pasakoti toliau! 

Liūdnas senosios damos žvilgsnis užtruko ant jaunos moters 
veido, ir Marijanai pasirodė, kad jame atsiranda simpatija ir 
švelnumas, kurių ji anksčiau nepastebėjo. Bet Eleonora Krouford 
nieko nepasakė ir nusigręžė į langą, atsukdama Marijanai savo 
profilį, pridengtą muslino kyko klostėmis. Ji tęsė savo pasakojimą, 
bet tokiu prislopintu balsu, kad Marijana iš pradžių vos suprato 
žodžius. 

- Tiesiog nuostabu, kiek daug gali likti gyvų ir skausmingų 
pirmosios meilės prisiminimų, nepaisant begalinės praėjusių metų 
eilės! Jūs ir pati sužinosite tai, kai pasensite! Kai aš galvoju 
apie Pjetrą, man atrodo, kad tik vakar skubėjau į pasimatymą 
su juo prie San Kristoforo koplyčios gaubiama alyvinių sutemų 
ir gerdama ką tik nupjauto šieno aromatą... Man buvo penkiolika 
metų, ir aš mylėjau jį. Jam suėjo septyniolika. Jis buvo gražus 
ir stiprus. Jis gyveno vienas Kapanorio kaime, jo tėvas medikas 
buvo miręs. Jis norėjo mane vesti, ir mes susitikinėjome kiekvieną 
vakarą... iki to vakaro, kai jis neatėjo. Vieną vakarą, kitą... ir 
niekas kaime negalėjo pasakyti, kur jis, bet aš iš karto pajutau 
baimę, pati nežinodama kodėl. Gal todėl, kad jis niekada nieko 
nuo manęs neslėpė! Trečią naktį, negalėdama rasti ramybės, aš 
klaidžiojau po parką, turėdama vienintelį tikslą - nuslopinti savo 
liūdesį. Buvo nepakenčiamai karšta. Net baseinų vanduo buvo 
šiltas, o arkliai arklidėse stovėjo nejudėdami. Ir tada, eidama 
pro paviljoną su nimfa, aš išgirdau dainavimą, jei tai galėjo 
būti vadinama dainavimu! Veikiau tai buvo monotoniškos aimanos, 
palydimos duslaus, nutrūkstančio būgno tratėjimo, kurį retkarčiais 
nustelbdavo keisti šūksniai. Aš niekada negirdėjau nieko panašaus, 

bet, matyt, buvau kaip nesava, kad išdrįsau vaikštinėti taip arti 
namo ir ypač netoli paviljono, nes tarnams tai buvo kuo 
griežčiausiai uždrausta. Kas pastūmėjo tada mane pasukti 
draudžiamu keliu, vedančiu į laukymę ir nedidelę šventovę? To 
nežinau nė dabar. Vis dėlto aš nuėjau ten aklai, vogčiomis, 
rankomis kabindamasi už uolų ir taip spausdamasi prie jų, kad 
man atrodė, jog aš pati virstu į akmenį. Kai man į veidą 
tvykstelėjo šventovės šviesos, aš nevalingai atsitraukiau atatupsta, 
paskui labai atsargiai vėl iškišau galvą ir... tada pamačiau! 

Vėl tyla. Visa įsitempusi Marijana vos kvėpavo, bijodama 
sutrikdyti tą užburtą būseną, kuri buvo apėmusi Eleonorą. Ji 
per daug gerai prisiminė savo panišką siaubą, kai išvydo griuvėsius 
ir Matėją Damianį, apsikabinus; statulą. Bet ji spėjo, kad 
išbandymas, tekęs šiai moteriai, buvo baisesnis negu jos, ir visai 
tyliai paklausė: 

- Jūs pamatėte?.. 

- Pirmiausia Hasaną! Tai jis taip dainavo. Jis tupėjo ant 
marmurinių laiptų, suspaudęs tarp kelių nedidelį moliūgo formos 
būgną, ir daužė jį didžiulėmis juodomis rankomis, akompanuo- 
damas savo stūgavimu. Pakėlęs galvą į viršų, jis, atrodė, veržėsi 
ten, į Žvaigždes, ir šventovės vidų apšviečiančių fakelų liepsnoje 
juoda jo oda atrodė bronzinė, o paauksuotas klubų raištis ir 
barbariškos brangenybės degė kaip ugnis. Jis sėdėjo nugara į 
šventovę, už kurios kolonų aš pamačiau paauksuotą lovą, 
aptrauktą juodu aksomu. O lovoje - du kūnai, susilieję į vieną... 
Moteris buvo Liusinda, vyras - Pjetras!.. Mano Pjetras! Jie 
mylėjosi... Aš ir dabar dar nesuprantu, kaip tada nenumiriau 
vietoje... Kaip galėjau rasti jėgų pabėgti! Daugiau aš niekada 
nemačiau Pjetro gyvo! Kitą dieną rado jo kūną, kabantį ant 
medžio šakos kalvos viršūnėje. Po trijų dienų aš išvažiavau su 
keliaujančiais muzikantais!.. 

Šį kartą Marijana keletą minučių negalėjo ištarti nė žodžio. 
Ji taip gerai pažinojo tą dvarą, kurio vardą nešiojo, kad šį 
dramatišką pasakojimą išklausė taip, tarsi pati būtų tai išgyvenusi 
arba bent jau savo pačios akimis mačiusi su visomis 
smulkmenomis. Ji nenustebo pamačiusi, kaip senoji dama piršto 
galu nusišluostė neprašytą ašarą. Pajutusi, kad jos pašnekovė 

atsipeikėjo, ji įpylė naują puodelį arbatos ir padavė jai, o paskui 
paklausė: 

- Ir jūs niekada ten negrįžote? 

- Taip, 1788 metais, kai mirė mano motina, kuri taip ir 
išgyveno visą gyvenimą dvare, niekur iš jo neišvažiavusi. Ji labai 
seniai atleido man, kad aš pabėgau. Iš esmės ji buvo net 
laiminga, kad aš ištrūkau iš to prakeikto namo, kur ji buvo 
tokios daugybės dramų liudininkė. Tai ji išauklėjo kunigaikštį 
Ugoliną. Jai dar gyvai esant kilo gaisras šventovėje, jame Liusinda 
rado baisią, nors ir savanorišką mirtį Po gaisro ji tikėjosi 
geresnės ateities, kadangi pagaliau dingo šeimos demonas, 
įsikūnijęs toje moteryje. Kurį laiką įvykiai, atrodo, patvirtino tai. 
Praėjus metams po jos mirties Ugolinas, jos sūnus, vedė žaviąją 
Adrianą Malaspiną. Jam buvo devyniolika metų, jai - šešiolika, 
ir jau seniai aplinkui niekas nematė labiau vienas kitam tinkamos 
ir vienas kitą mylinčios poros. Ugolinas dievino Adrianą ir dėl 
jos jis sutramdė savo įgimtą nesivaldymą ir sunkų charakterį. 
Deja, jis daug kuo panėšėjo į savo motiną, bet dėl jaunos 
žmonos vilkas pavirsta ėriuku. Žinoma, mano motina tvirtai 
tikėjo, kad nelaimių laikas baigėsi. Kai praėjus vos metams po 
vestuvių Adriana pasijuto esanti nėščia, Ugolinas apgaubė ją 
tokiu rūpesčiu, kokį tik įmanoma įsivaizduoti, nesitraukė nuo 
jos nei dieną, nei naktį, net įsakė apvynioti arkijų kanopas 
skudurais, kad jų kaukšėjimas netrikdytų jos poilsio. O paskui 
gimė vaikas... Ir vėl prasidėjo nelaimės. Prieš mirtį mano motina 
norėjo truputį palengvinti savo sielą ir atsikratyti ją slegiančios 
naštos, todėl prieš tai, kai priėjo išpažinties ir gavo nuodėmių 
atleidimą, ji atskleidė man paslaptį dvigubos dramos, įvykusios 
1782 metų pavasarį. 

- Dvigubos dramos? 


- Taip. Tuo metu, kai gimė kunigaikštis Koradas, šalia donos 
Adrianos buvo tik dvi moterys: mano motina ir Lavinija. Bet 
nemanykite, - pridūrė ji, pamačiusi Marijanos akyse įsižiebusią 
ugnį, - kad mano motina atskleidė man to gimdymo paslaptį. 
Tai buvo ne jos paslaptis, ir ji turėjo prie Nukryžiuotojo 
prisiekti, kad niekada jos neatskleis, net per išpažintį. Ji tik 
papasakojo, kad kitą dieną po gimdymo Ugolinas pasmaugė savo 

žmoną. Bet jis negalėjo net prisiliesti prie vaiko: būgštaudama 
dėl jo gyvybės, Lavinija išnešė jį ir. paslėpė. Po poros dienų 
kunigaikštį Ugoliną-rado gulintį arklidėje suknežinta galva. Aišku, 
mirtis buvo pavaizduota kaip nelaimingas atsitikimas, bet iš tiesų 
tai buvo žmogžudystė. 

- Kas gi jį nužudė? 

- Matėjas! Nuo to laiko, kai dona Adriana tapo Ugolino 
žmona, Matėjas aistringai pamilo ją. Jis gyveno tik dėl jos, ir 
jis nužudė savo šeimininką, norėdamas atkeršyti už tą, kurią 
mylėjo. Nuo tos dienos jis nepaprastai rūpinosi vaiku kartu su 
dona Lavinija. 


Marijanos galvoje staiga švystelėjo netikėta mintis. Nepaisant 
to, ką Eleonora papasakojo apie donos Adrianos meilę vyrui, 
ar negalėjo ji atsiliepti į Matėjo aistrą? Galbūt vaikas buvo jo 
ir kaip tik panašumas į jį sukėlė vyro įniršį? Tačiau jei taip, 
ta: kodėl jis anksčiau nenužudė Matėjo? 

Ji nespėjo garsiai ištarti pastarojo klausimo. Salono durys 
atsidarė, praleisdamos Kroufordo lydimą Taleiraną, ir tragiškos 
Sant'Anos šmėklos kaipmat išnyko dabartinių rūpesčių akivaizdoje. 
Dėl podagros priepuolio škotas ėjo pasiramsčiuodamas dviem 
lazdomis, jo koja buvo storai aprišta ir jis atrodė veikiau 
juokingas, o niūri Benevento kunigaikščio mina aiškiai sakė, kad 
naujienos vėl buvo blogos. 

Jis tylėdamas nusilenkė moterims, paskui ištiesė Marijanai 
atplėštą laišką, kurio gale grėsmingai vingiavo Napoleono parašas. 

“Pone Benevento kunigaikšti, - rašė imperatorius, - aš gavau 
jūsų laišką. Man buvo sunku jį skaityti Kol jūs vadovavote 
Užsienio reikalų ministerijai, aš daug ko stengiausi nematyti. 
Man apmaudu, kad jūs ėmėtės demaršo, kurį aš norėčiau ir 
noriu užmiršti..." 

Laiškas išsiųstas iš Sen Klu išvakarėse, 1310 metų rugpjūčio 
29 dieną. Netarusi nė žodžio, Marijana grąžino jį adresatui. 

- Jūs matote, - karčiai ištarė jis, lankstydamas laišką, - aš 
užsitraukiau tokią rūmų nemalonę, kad esu kaltinamas mėginimu 
apginti draugą... užsienietį! Man skaudu, Marijana, nepaprastai 
skaudu... 

- Jis nori užmiršti! - pratrūko jaunoji moteris. - Be abejo, 
jis nori užmiršti ir mane! Tačiau tai jam taip lengvai nepavyks. 
Aš neleisiu jam pražudyti Jasono. Nori jis to ar ne, aš jį 
pamatysiu, aš išlaušiu visas duris, net jei mane dėl to pasodins 
į kalėjimą, bet prisiekiu savo motinos atminimu, kad jo didenybė 
imperatorius ir karalius išklausys mane! Ir ne vėliau kaip... 

- Ne, Marijana! - įsikišo Taleiranas ir sustabdė jaunąją moterį, 
pasirengusią bėgti iš kambario. - Ne! Ne dabar!.. Sprendžiant 
iš dabartinės imperatoriaus nuotaikos, jūs tik pabloginsite Boforo 
padėtį! 

- O jūs norite, kad aš laukčiau, ramiai gurkšnodama arbatą, 
kol jį nužudys? 

- Aš norėčiau, kad jūs palauktumėte bent iki teismo. Po 
to, kai prisiekusieji paskelbs verdiktą, laiko bus pakankamai ir 
bus galima imtis veiksmų. Patikėkite manimi! Jūs gerai žinote, 
kad aš taip pat, kaip ir jūs, noriu išlaisvinti mūsų draugą. 
Todėl maldauju jus: nusiraminkite ir laukite! 

- O Jasonas? Apie ką jis gali galvoti kalėjime? Kas jį 
padrąsins? Jis turi žinoti, kad aš noriu pamatyti jį, aš noriu 
patekti į Laforsą! 

- Marijana! - sušuko Taleiranas. - Kaip jūs tai įsivaizduojate?.. 

- Labai paprastai, - įsikišo Kroufordas, - aš turiu pažįstamų 
visuose Paryžiaus kalėjimuose! 

- Jūs? - nuoširdžiai nustebo Taleiranas. 

Kroufordas atsidusęs sudribo krėsle. 


- Naudinga atsargumo priemonė, kai kas nors iš draugų 
patenka už grotų. Aš jau seniai užsiimu tokia politika. Mano 
pirmieji... klientai buvo du Templio kaliniai, paskui iš Konsjeržeri! 
Nuo tol aš palaikau tokius ryšius ir plečiu juos. Tai su aukso 
pagalba taip lengva! Jūs norite pamatyti savo draugą, mažoji 
kunigaikštiene? Gerai, aš, Kroufordas, pažadu, kad jūs pamatysite 
jį! 

Iš džiaugsmo virpėdama, Marijana tiesiog negalėjo patikėti 
staiga  pažadėtu jai stebuklu: pamatyti priešais atsiveriančias 
kalėjimo duris, vėl susitikti su Jasonu, kalbėtis su juo, paliesti 
Ji, pasakyti... O, ji tiek daug turi jam pasakyti! 

- Jūs padarysite tai dėl manęs? - iš susijaudinimo verksmingu 
balsu paklausė ji, lyg stengtųsi įtikinti pati save. 

Kroufordas pakėlė į ją savo mėlynas fajansines akutes ir 
nusišypsojo. 

- Jūs taip kantriai klausėtės visų mano istorijų, mano vaikeli, 
kad nusipelnėte apdovanojimo! Ir dar: aš neužmiršau, ką mano 
Karalienė yra skolinga jums! Šis būdas ne blogesnis už kitus, 
kad bent iš dalies padengtų jos skolą!.. Aš viską sutvarkysiu!.. 
Netrukus jūs įžengsite į Laforsą!.. 


Dešimtas skyrius 


Keistasis kalinys 


Fiakras išvažiavo iš Sent Antuano gatvės ir pasuko už kampo 
į dešinę, į siaurą gatvės dalį, - trisdešimt „žingsnių ilgio, dešimt 
pločio, - šalia niūraus žemo statinio, už kurio matėsi daug 
didesnis pastatas. Nakties tamsa gaubė keletą nusilaupiusių namų, 
kurie supo šį; nelygų siaurą praėjimą, vadinamą Baleto gatve. 
Blausus žibintas, kabantis virš apvalaus akmeninio stulpelio beveik 
priešais kalėjimo įėjimą, apšvietė didelius grindinio akmenis, 
purvinus ir slidžius nuo nešvarumų, kuriuos čia sunešė pavakare 
praūžęs lietus. Gilus vandens nutekėjimo latakas vidury gatvelės 
buvo užkimštas atliekomis ir purvu, todėl nelygi gatvė buvo dar 
pavojingesnė. Karieta svirduliavo nuo vieno šono ant kito. 
Vežėjas sustojo šalia stulpelio su žibintu ir tingiai atidarė dureles 
i Marijanos pusės. 

Bet Kroufordas mikliai ištiesė lazdą ir rankena užtrenkė 
dureles. 

- Ne! - sumurmėjo jis. - Jūs išlipsite iš mano pusės! Leiskite 
man išlipti pirmam. 

- Kodėl? Šis stulpelis toks patogus... 

- Šis stulpelis, - šaltai nutraukė ją senukas, - yra tas pats, 
ant kurio žudikai sukapojo ponios Lambal kūną! 

Iš siaubo virpėdama Marijana nusisuko nuo šukėto akmens 
ir paėmė bendrakeleivio ištiestą ranką, stengdamasi nespausti 
jos. Kroufordo podagros priepuolis praėjo, bet jis dar sunkiai 
vaikščiojo. 

Pamatęs iš fiakro išlipusius žmones, pakilo sargybinis su 
šautuvu, snaudęs būdelėje prie įėjimo. 

- Ko jums reikia? Nešdinkitės iš čia! 

- Paklausyk, kareivėli, - sumurmėjo Kroufordas, didžiausiai 
Marijanos nuostabai su stipriu normandų akcentu, - nešauk taip 
garsiai! Konsjeržas Diukatelis - mano kraštietis, ir jis pasikvietė 
vakarienės mane ir mano dukrelę Madleną. 

Žibinto šviesoje blykstelėjo didelė sidabrinė moneta, ir 
sargybinio akys iškart sublizgėjo; jis garsiai nusijuokė ir įsikišo 
monetą į kišenę. 

- Taip iš karto ir sakyk, seni! Tėtušis Diukatelis - šaunuolis 
ir nuo to laiko, kai jis Čia, jis su visais sutaria. Ir su manim. 
Tuoj atidarysiu. 

Galingu kumščiu jis pastukseno į geležimi kaustytas duris po 
aptrintais laiptais. 

- Ei! Tėtuši Diukateli! Pas jus atėjo... 

Tuo metu, kai vežėjas apgręžė fiakrą siauroje gatvelėje ir 
rengėsi važiuoti prie Šventojo Petro ir ten laukti, durys atsidarė 
ir už jų pasirodė Žmogus su ruda kepuraite ir žvakide rankoje. 
Jis pakėlė žvakę beveik prie pat lankytojų nosies ir sušuko: 

- Ak, svainis Gruvilis! Tu vėluoji! Be tavęs rengėmės sėsti 
prie stalo! Įeik, mano mažoji Madlena! Kaip tu išaugai ir 
išgražėjai! 

- Sveiki, dėdule! - pralemeno Marijana, ji atrodė kaip nedrąsi 
provincialė. 

Tebereikšdamas  giminiškus jausmus,  Diukatelis patikino 
sargybinį, kad atneš “gerą pintą kalvadoso“ atsidėkodamas už 
jo gerumą, paskui uždarė duris. Marijana pamatė, kad atsidūrė 
ankštame prieškambaryje su keliais išėjimais. Kairėje buvo 
sargybinė, kurioje keturi kareiviai lošė kortomis. Nežemindamas 
balso, Diukatelis nusivedė “kraštiečius" į gretimą, visai tamsų 
kambarį ir sustojo prie slenksčio. 

- Mano būstas išeina į Sicilijos karaliaus gatvę, - sušnibždėjo 
jis. - Aš nuvesiu jus ten, pone, ir paprašysiu truputį patriukšmauti, 
kad sargybiniai nesuabejotų, ar mes iš tiesų vakarieniaujame. 
Galėčiau nuvesti jus šiuo įėjimu, bet visada geriau, kai veiki 
atvirai, visiems matant. 

- Aš ir pats tai padarysiu, mielas Diukateli, - sumurmėjo 
Kroufordas, linktelėjęs galvą. - Nuveskite greičiau ponią pas 
jums žinomą kalinį. 

Diukatelis davė ženklą, kad suprato. 

- Tuomet čionai... Kadangi šis kalinys ypatingas, jo neleido 
į naują pastatą. Jis Kondė kambaryje... beveik vienas... 

Tai sakydamas, Diukatelis atidarė duris į kiemą ir nuvedė 
per jį Marijaną, o Kroufordas pasuko į kairę, į vadinamąjį 
virtuvės kiemą - tai patvirtino iš ten sklindantis smarkus pridegusių 
lašinių kvapas; ten buvo ir konsjeržo būstas. 

Eidama paskui vedlį, Marijana su pasibjaurėjimu žvelgė į 
žemus pastatus, supusius šį kiemą, nuklotą sudaužytomis 
plytelėmis; jame nebuvo nė vieno medžio. Už jo kilo aukštos, 
nusilaupiusios, niūrios kalėjimo sienos su siaurais grotuotais 
langais. Pro juos sklido kažkoks murmėjimas, košmariškos dejonės, 
kraupus juokas, švogždimas - tai buvo garsai pavojingos ir 
šlykščios žmonių bendrijos, kurią čia suvienijo nusikaltimai ir 
baimė. Keturi aukštai sukčių, vagių, neišsigalinčių skolininkų, 
pabėgusių ir sugautų katorgininkų, žudikų, visų tų, kuriuos 
policijos agentai surankiojo iš Paryžiaus padugnių. Tai nebuvo 
feodalinis kalėjimas, kaip sąlygiškai kilnus Vensenas, tai nebuvo 
valstybinis kalėjimas, į kurį sodindavo už politinius nusikaltimus. 
Tai buvo šlykštus kalėjimas, kur kaliniai kankinosi nejtikimoje 
ankštumoje. 

- Sunkoka buvo rasti jam bent kiek ramesnį kampelį, - . 
pasakė Diukatelis Marijanai, vesdamas ją laiptais, kurių kaustyti 
turėklai liudijo, kad hercogo Laforso laikais jie buvo patogūs 
ir gražūs, bet dabar pakopos buvo aplūžusios ir slidžios, todėl 
eiti buvo pavojinga. - Reikia jums pasakyti, kad kalėjimas 
prigrūstas! Beje, jis niekada nebūna tuščias. Stokite, mes atėjome, 
- pridūrė jis, rodydamas duris gilioje nišoje. 

Pro konsjeržo atidarytą langą skverbėsi truputis šviesos. 

- Pas jus atėjo, sere Boforai! - sušuko jis į skylutę, prieš 
ištraukdamas skląstį. 

Paskui, nuleidęs balsą, kreipėsi į Marijaną. 

- Nors ir kaip jums norėtųsi, madam, bet aš galiu palikti 
jus šiek tiek mažiau negu valandai. Daugiau niekaip. Aš ateisiu 
jūsų prieš patikrinimą. 

- Dėkoju, tiek visai užteks. 

Durys atsivėrė beveik be garso ir į vidų įėjusi Marijana 
nustebo išvydusi tokį reginį: sėdėdami abipus grubiai sukalto 
stalo, du vyrai žvakės šviesoje lošė kortomis. Kampe, susirietęs 
ant vieno iš trijų gultų, neramiai per miegus dejavo trečiasis. 
Vienas iš lošėjų buvo Jasonas... Kitas - aukštas brunetas kokių 
trisdešimt penkerių metų; jis buvo stipraus kūno sudėjimo, turėjo 
gana gražų taisyklingų bruožų veidą, pašaipią burną ir juodas, 
gyvas, įdėmiai žvelgiančias akis. Pamatęs įėjusią moterį, jis tuoj 
pat pakilo, o apstulbintas jos pasirodymo jūreivis tebesėdėjo su 
kortomis rankoje. 

- Marijana! - sušuko jis. - Jūs? Bet juk aš maniau... 

- O aš manau, kad tau derėtų atsistoti, drauguži! - pašaipiai 
ištarė jo draugas. - Tavęs niekada nemokė, kad prieš moterį 
reikia atsistoti? 

Jasonas vos spėjo mašinaliai pakilti, kai jo glėbyje atsidūrė 
Marijana - ji puolė jam ant krūtinės, juokdamasi ir kartu 
verkdama. 

- Mano meile! Aš daugiau negalėjau iškęsti! Man būtinai 
reikėjo atvažiuoti!.. 

- Kokia kvailystė! Juk tu ištremta, galbūt tavęs jau ieško... 

Jis piktinosi, bet jo rankos jau apglėbė jaunąją moterį ir 
prispaudė prie savęs. Jo veide, pernelyg nugairintame visų 
vandenyno vėjų ir per kelias įkalinimo savaites nė kiek 
neišblyškusiame, mėlynos akys švietė džiaugsmu, kurį jo burna, 
atrodo, atsisakė pripažinti... Jo išraiška, per daug širdį verianti 
tokiam stipriam vyrui, buvo panaši į nuskriausto vaiko, kuris 
nieko nelaukė ir kuriam Kalėdų Senelis atnešė krūvą gražiausių 
žaisliukų... Jis žiūrėjo į Marijaną, nepajėgdamas ištarti nė žodžio, 
ir staiga apipylė ją aistringais bučiniais. O jaunoji moteris 

nesipriešino: užmerkusi akis, ji alpo iš laimės. Ji nepastebėjo, 

kad laikantis ją glėbyje žmogus labai nešvarus, blogai nusiskutęs, 
nes barzdaskutys retai pasirodydavo šiame baisiame viešbutyje, 
ir kad kameroje tvyro nemalonus oras. Matyt, net rojus negalėjo 
būti jai geresnis. 

Stovėdami - vienas prie durų, kitas prie stalo - Diukatelis 
ir kalinys užgniaužę kvapą, tarsi sustingę žiūrėjo į šią netikėtą 
meilės sceną. Bet kadangi atrodė, kad ji nesibaigs, antrasis 
gūžtelėjo pečiais, metė kortas ant stalo ir pareiškė: 

- Aišku! Aš čia nereikalingas! Diukateli, tu kvieti mane 
pavakarieniauti? 

- Iš tiesų taip, vaikine! Stalo įrankiai jau padėti! 

Šis pokalbis privertė įsimylėjusius tuoj pat paleisti vienas kitą, 
ir jie taip sumišę pažvelgė į čia esančiuosius, kad kalinys 
nusijuokė. 

- Eime! Nesivaipykite taip! Meilė - tai svarbiausia, O į visa 
kita nusispjaut! 

Bet įžeista Marijana persmeigė pokštininką žvilgsniu ir 
pasipiktinusi kreipėsi į konsjeržą: 

- Negi reikėjo priversti poną Boforą būti kartu su žmonėmis... 

- Tokiais kaip aš? Ką padarysi, ponia, kalėjimas prigrūstas, 
ir rinktis nėra iš ko! Bet mes ne tokie jau prasti vaikinai, ar 
ne, drauguži? 

- Ne, - pasakė Jasonas ir neištvėręs nusišypsojo, matydamas 
nustėrusios Marijanos išraišką, - galėjo būti daug blogiau! Leisk 
pristatyti tau... 

- Liaukis! - nutraukė jį kalinys. - Aš ir pats tai padarysiu. 
Priešais jus, mieloji dama, tikras katorgininkas, kaip mus vadina 
jūsų salonuose, Fransua Vidokas iš Araso, jau tris kartus nuteistas 
katorgai ir esantis pakeliui į ten! Reiškiu jums tikrą pagarbą, 
kaip rašoma laiškuose! Eime, Diukateli! Aš dvesiu iš alkio. 

- O šitas? - sviedė įsiutusi Marijana, rodydama į tamsią 
masę, kuri kaip ir pirma blaškėsi savo guolyje ir nežinia ką 
murmėjo. - Jūs neimate jo su savimi? 

- Ką? Abatą? Jis apskritai kvanktelėjęs, o kalba tik ispaniškai. 
Jis jūsų nevaržys! Pagaliau gaila jį ir žadinti: jo tokie gražūs 
košmarai! Iki greito pasimatymo! 

Ir beveik pagarbiai lydimas konsjeržo keistasis kalinys, kuris, 
atrodo, jautėsi kaip namie, išėjo iš kameros vakarieniauti pas savo 
kalėjimo prižiūrėtoją, lyg tai būtų natūraliausias dalykas pasaulyje. 

- Tai bent! - sušuko Marijana, su nuostaba žiūrėdama, kaip 
jis ėjo. - Bet kas šis žmogus? 

- Jis juk tau sakė, - pradėjo Jasonas vėl apkabindamas ją, 
- užkietėjęs katorgininkas, nuolat pabėgantis ir vėl pakliūnantis, 
vienas iš tų, kuriuos čia vadina recidyvistais. 

- Jis... žudikas? 

- Ne, tik vagis. Žudiku čia laiko mane! - liūdnai pasakė 
Jasonas. - O dėl jo, tai jis linksmas vaikinas, aš jam dėkingas 
už išgelbėtą gyvybę. 

- Tu? 

- Deja, taip.:.: Tu nežinai, koks čia kalėjimas! Tai pragaras, 
kuriame gyvena demonai! Visa, kas yra niekšiška, žiauru, šlykštu, 
uždaryta čia ir paklūsta tik vienam įstatymui: stipriojo teisei. 
Aš užsienietis, gerai apsirengęs, to užtenka, kad manęs iš karto 
imtų nekęsti! Jei ne Fransua, mane patyliukais būtų nužudę. 
Jis ėmė mane globoti, o čia jo reputacija labai gera. Jis moka 
sutramdyti visokius grobuonis. Beje, šis vargšas, kuris miega ten, 
irgi skolingas jam už savo egzistavimą! Galima sakyti, Fransua 
yra puikus pabėgimų meistras! Net kalėjimo prižiūrėtojai jį 
gerbia, beje, tu pati tai matei. 

Marijana daug geriau suprato, negu Jasonas galėjo tai 
įsivaizduoti, kokio pavojaus jis išvengė atsidūręs Laforse. 
Vienintelė naktis, kurią ji praleido Sen Lazaro kalėjime, paliko 
atmintyje neištrinamą pėdsaką, ir kartais per blogus sapnus ji 
vėl matydavo baisų Rišėjos veidą - ta mergšė norėjo nužudyti 
ją vien todėl, kad ji buvo jauna ir graži. Ji prisiminė jos 
geltonas akis, piktą šypseną ir savo darbo peilį, kurį ji taip 
gerai valdė. 

Staiga gulėjęs skurdžiame guolyje buvęs abatas šaukdamas pašoko 
ir atsisėdo. Marijana pamatė išsekusį, blyškų veidą su didele barzda 
ir degančias bepročio akis, kurios su siaubu žiūrėjo į ją. 

- Tranguilo! - labai greitai sušnibždėjo Jasonas. - Es un'amiga!* 


* Ramiai... tai draugas (isp.). 

Abatas palingavo galvą, atsiduso ir nuolankiai vėl atsigulė, 
atsukdamas nugarą jaunuoliams. 

- Štai, - pasakė Jasonas linksmai, - jis daugiau nepajudės! 
Šis žmogus gerai išauklėtas, jis... bet gana apie tai, eime, sėsk 
šalia manęs! Leisk atsižiūrėti į tave! Tu tokia graži!.. Patylėkime. 

Jis nusivedė ją prie sukalto iš lentų gulto, tvarkingai užtiesto 
kandžių sukapota antklode, ir pasodino neatitraukdamas nuo jos 
godaus žvilgsnio. Tiesą sakant, kukli margo kolenkoro suknelė, 
visiškai uždara ir tipiškai kaimietiška, neatitiko jo susižavėjimo, 
bet niekada, net kai ji dėvėjo puošnius apdarus ir pasakiškas 
brangenybes, Jasonas nežiūrėjo į ją taip. Tai buvo kartu ir 
nuostabu, ir nepaprastai jaudino, taip jaudino, kad Marijana 
neištvėrė. Ji prisilietė lūpomis prie šiurkštaus skruosto. 

- Juk aš, tiesą sakant, atėjau pasikalbėti! Mes turime tiek 
nedaug laiko... 

- Ne! Patylėk! Aš nenoriu veltui gaišti šių minučių žodžiams, 
nes tokios galimybės mes turbūt daugiau niekada neturėsime... 
ir aš taip ilgai maldavau Dievą leisti mums susitikti bent vieną 
kartą! 

Jis norėjo paslėpti veidą ant jos krūtinės, bet susijaudinusi 
Marijana jį švelniai atstūmė. 

- Ką tu nori pasakyti? Kodėl mes nesusitiksime? Ši byla... 

- Aš neturiu jokių iliuzijų dėl šios bylos, - paaiškino jis 
kantriai, nors jautė visai priešingus jausmus. - Aš būsiu... 
nuteistas... 

- Kokia bausme? Juk ne... 

Ji negalėjo ištarti žodžio, kuris šiame kalėjime buvo siaubingai 
apčiuopiamas. Bet Jasonas palingavo galvą. 

- Visai galimas daiktas! Reikia būti pasiruošus net ir tam... 
Ne, nešauk, - pridūrė jis, greitai užspaudęs ranka jos audringą 
protestą. - Visada geriau žiūrėti tiesai į akis. Visi įrodymai 
prieš mane. Jei tik nesuras tikrojo kaltininko - o kad surastų, 
tai nelabai tikėtina, - teisėjai nuteis mane... 

- Bet juk tai beprasmiška, kvaila! Dar ne viskas prarasta, 
Jasonai! Arkadijus išvažiavo į Eksą pas Fušė, jis pasistengs gauti 
jo paliudijimą. Fušė gali patvirtinti, kokie buvo mano ir Bleko 
Fišo santykiai. 

- Bet jis negali patvirtinti, kad aš ne žudikas! Matai, ši byla 
atsirado kaip sudėtingos politinės intrigos rezultatas. Ir aš patekau 
į spąstus. 

- Tuomet reikia, kad tave apgintų jūsų ambasadorius! 

- Jis to nepadarys! Jis pats man tai pasakė, Marijana, nes 
jeigu jis mane gintų, dėl to nutrūktų derybos tarp prezidento 
Medisono ir Prancūzijos dėl kontinentinės blokados nutraukimo 
prieš Jungtines Valstijas. Visa tai... pernelyg sudėtinga tau... 

- Ne, - įniršusi sviedė Marijana, - aš žinau! Taleiranas man 
pasakojo apie Milano ir Berlyno dekretus. 

- Koks nuovokus žmogus! - blankiai šypsodamasis pasakė 
Jasonas. - Na, gerai, Prancūzijos sąlygos tokios: mano šalis turi 
išreikalauti iš Anglijos, su kuria mūsų santykiai gana blogi, kad 
ji panaikintų vadinamąsias “rezoliucijas", kitaip sakant, jos 
atsakomuosius veiksmus į dekretus, ir, žinoma, pirmiausia keliama 
sąlyga, kad Jungtinės Valstijos nedarytų jokių kliūčių teisingumo 
organams dėl manęs, nes ši netikrų pinigų byla labai rimta. 
Kadoro hercogas taip ir parašė Džonui Armstrongui. Ambasa- 
dorius labai susikrimtęs, bet... jis nieko negali padaryti. Jis 
beveik toks pat belaisvis kaip ir aš. Supranti? 

- Ne, - užsispyrusiai pasakė Marijana, - aš niekuomet 
nesuprasiu, kodėl tu turi būti paaukotas! 

- Bet, Marijana, gerai pagalvok: jei nebus atšauktos 
“rezoliucijos", mano šalis bus priversta pradėti karą su Anglija, 
norėdama įrodyti savo ištikimybę Napoleonui. Tuomet gyvybė 
nebebus man didžiausia vertybė. Ir aš savo noru ją paaukosiu. 
Supranti, brangioji, kiekvienas tarnauja kaip sugeba, o savo šalį 
aš myliu labiau už viską pasaulyje. 

- Labiau už mane, ar ne tiesa? - sušnabždėjo Marijana, 
pasirengusi pravirkti. 

Tačiau Jasonas neatsakė. Jo rankos apsivijo jaunosios moters 
kūną ir jis vėl ėmė ieškoti jos lūpų. Jo širdis plakė taip stipriai, 
"kad Marijanai pasirodė, jog ji plaka jos krūtinėje. Ji juto, kaip 
virpa jo galingas kūnas, kaip jis nebegali suvaldyti pernelyg ilgai 
slopinto troškimo. Valandėlei paleidęs ją, Jasonas sudejavo: 

- Maldauju tavęs, mano švelnioji, mano saldžioji!.. Galbūt tai 
bus vienintelis sykis... aš prašau tavęs leisti mylėti tave... 

Marijanos širdis ėmė pašėlusiai daužytis. Ji atsargiai nuo jo 
atsitraukė ir, matydama jo kenčiantį veidą, sušnabždėjo: 

- Tuojau, mano meile, vieną minutėlę. 

Tuomet, pakylėta meilės, stipresnės už kuklumą ir drovumą, 
stovėdama už kelių žingsnių nuo nepažįstamo šventiko, kuris, 
atsigręžęs į juos nugara, gal miegojo, gal ir ne, neatplėšdama 
akių nuo klūpančio ir ištiesusio į ją rankas Jasono, Marijana 
ryžtingai numetė ant purvinų plytelių suknelę, marškinius ir 
kelnaites ir su išdidžiu begėdiškumu atidavė savo nuogą kūną 
maldaujančioms rankoms. Ir nešvarios, kietos lentos, tarnavusios 
Jasonui vietoj lovos, akimirksniu pavirto į prabangų, minkštą 
guolį, kuriam neprilygo jokia kita lova, netgi ta, stovėjusi 
kunigaikščio viloje, kurioje ji leido vienišas naktis. Jaunoji moteris 
laimino kalėjimo prieblandą - Jasonas užpūtė žvakę ir mėnulio 
šviesa vos vos smelkėsi pro langelį, - slėpusią nuo jos mylimojo 
rausvą randą, kurį jai paliko Černyšovas. Nesinorėjo nei meluoti, 
nei aiškintis - tai būtų tik sutepę tą beribį džiaugsmą, su 
kuriuo Jasonas užvaldė ją. Tomis stebuklingomis minutėmis, kai 
Marijana pagaliau suprato, ką reiškia tapti vienu kūnu, praeitis 
kažkur dingo, kaip ir grėsminga ateitis. 

Kai po kurio laiko durys vėl atsidarė, žvakė jau degė ir 
Marijana, padedama Jasono, baigė tvarkytis savo tualetą. Tačiau 
atėjo ne Diukatelis“ Ant slenksčio stovėjo kalinys Fransua 
Vidokas. Tingiai atsirėmęs durų rankenos, jis metė greitą žvilgsnį 
į knarkiančio tarsi prakiuręs vargonų vamzdis šventiko pusę, po 
to pašaipiai pažvelgė į jaunuosius žmones. 

- Jūs tikriausiai be galo maloninga, ponia! - tarė jis, 
kreipdamasis į Marijaną. - Jūs padovanojote jam vienintelį dalyką, 
galintį pakelti jo... hm... moralinę dvasią! 

- Ko jūs kišatės? - atrėmė smūgį jaunoji moteris, sunervinta 
jo įžvalgumo. Ji pajuto, jog nuraudo iki ausų, ir, likdama 
ištikima savo senam principui, nutarė išsisukti iš nemalonios 
padėties pykčio ataka: 

- Jūs nesuvokiate, ką kalbate! Vienintelis dalykas, kuris, pasak 
jūsų, “gali pakelti jo moralinę dvasią“, yra jo nekaltumo 
pripažinimas ir paleidimas į laisvę! 

- Visi mes Dievo valioje! - dievobaimingu veidu pareiškė 
Vidokas, galbūt norėdamas pasirodyti esąs rimtas. - Niekas 
nežino, kas atsitiks rytoj, ir kaip pasakė poetas, “kantrybė ir 
darbas parodys, kas vertas...“ 

- “Ir nusprendė ąsotis eiti vandens - ten ir nulėks jam galva 
nuo liemens...“ Jūs manote, aš atėjau čia mėgautis patarlėmis? 
Jasonai, - sušuko ji, pasisukusi į savo draugą, - Jasonai, pasakyk 
jam, kad tu pasmerktas ir kad vienintelė tavo viltis - pabėgimas! 
Ir jei jis yra tavo draugas, kaip jis sako, ir didžiulis pabėgimų 
meistras, jis privalo suprasti... 

Marijanos žodžius nutraukė ilgas akiplėšiškas keistojo kalinio 
nusižiovavimas. Jaunoji moteris, suvaldžiusi savo jausmus, sviedė 
į Jį triuškinantį žvilgsnį, į kurį jis atsakė, pirštu rodydamas į 
duris: 

- Aš nenorėčiau trukdyti jūsų linksmybių, bet Diukatelis laukia 
jūsų, mieloji, ir... po penkių minučių bus patikrinimas! 

- Reikia eiti, Marijana, - rimtai pasakė Jasonas, kai ji 
instinktyviai prie jo prisiglaudė. - Ir būk protinga! Tu padovanojai 
man... pačią didžiausią laimę pasaulyje! Aš nė akimirkai nenustosiu 
apie tave galvojęs. Bet mums reikia atsisveikinti. 

- Atsisveikinti? Niekuomet! Blogiausiu atveju mes vienas kitam 
pasakysime “iki pasimatymo“! Aš grįšiu ir... 

- Ne! Tai pavojinga, ir aš netgi galvoti tau apie tai draudžiu. 
Tu pamiršti, kad pati esi tremtinė! Aš noriu būti ramus bent 
jau dėl tavęs. 

- Tu nenori vėl manęs pamatyti! - pasakė ji gailiu verksmingu 
balsu. 

Jis švelniai pabučiavo jos nosies galiuką, po to akis, lūpas... 

- Kvailute! Aš viską atiduočiau, kad vėl tave pamatyčiau... 
ir pasilikčiau su tavim visam laikui! Bet aš turiu būti tvirtas 
už mus abu, bent jau dabar, nes tai susiję su tavo gyvybe! 

- Liko keturios minutės! - pasigirdo už durų konsjeržo balsas. 
- Reikia skubėti!.. 

Tuomet, sukaupusi visą savo tvirtybę, Marijana po paskutinio 
bučinio pagaliau atsiplėšė nuo Jasono. Ji puolė prie durų, tačiau 
Vidokas sugriebė ją už rankos ir sušnabždėjo: 

- Jūs skaitėte persų poetus, ponia? 

- N.. ne! Bet... 

- Vienas jų rašė kažkaip taip: “Kupinas liūdesio, niekuomet 
neprarask vilties, nes patys skaniausi smegenys glūdi kiečiausiuose 
kauluose..." Dabar bėkite. 

Ji neryžtingai Žvilgtelėjo į jį, po to, pasiuntusi oro bučinį, 
nuskubėjo prie Diukatelio, kuris tarsi lokys narve trepsėjo už 
durų. 

- Greičiau! - šnipštelėjo jis, greitai užstumdamas sklendę. - 
Mes turime daugiausia tris minutes. Duokite ranką! Bėgte! 

Abu pasileido prie laiptų, tuo tarpu iš koridoriaus glūdumos 
pasigirdo ritmingi žandarų žingsniai. Prasidėjo patikrinimas. 
Kalėjimas tarsi pabudo nuo sunkių kaustytų batų bildesio. Iš 
visur sklido keiksmai, prakeiksmai, siaubingi riksmai, sudarydami 
įspūdį, jog už kiekvienų durų vyksta tikras pragaras. Nemalonus 
kvapas, kurį buvo galima pajusti ir Jasono kameroje, čia darėsi 
tiesiog nepakeliamas, ir Marijana, atsidūrusi kieme, su 
pasimėgavimu įkvėpė gryno nakties oro. Dabar ji ėjo ramiai, ir 
konsjeržas pasakė: 

- Aš manau, kad viena kita stiklinaitė nepakenks nei man, 
nei jums, madam! Išeidama jūs atrodėte baltesnė už popierių, 
o aš irgi pavirpinau kinkas! 

- Atleiskite! Sakykite, tas... Vidokas... tikrai pabėgęs iš 
katorgos? 

- Žinoma! Prižiūrėtojai gali stengtis iš paskutiniųjų, bet 
niekuomet jo nenusaugos. Kiekvieną sykį jis dingsta jiems iš 
po pat nosies. Tik tiek, kad jis nepataisomas, todėl įkliūna vėl 
už kokį nors menkniekį. Bet nesibijokite! Jis ne banditas, jis 
niekuomet nieko nežudė! Be to, jį vėl siunčia į katorgą. Jis 
visur pabuvojo: Tulone, Rošfore, Breste. O aš manau, kad tai 
jam tiesiog patinka. Ir šį sykį bus kaip visuomet: jį išsiųs tenai... 
ir jis, nutaikęs progą, pabėgs! Ir tai nuolat kartosis: kalėjimas, 
teismas, grandinės ir katorga, kol galų gale neįkyrės kokiam 
Jis neblogas vaikinas! 

Bet Marijana jo nebesiklausė. Ji stengėsi prisiminti kiekvieną 
keistojo kalinio žodį. Jis minėjo viltį... ir tai buvo vienintelis 
dalykas, kurį ji turėjo išgirsti, nors Jasonas apie tai neužsiminė. 

Dar daugiau, jis siaubingai nuolankiai iš anksto susitaikė su bet 
kokia bausme, kad tik tai būtų naudinga jo tėvynei. 

“Jis nemirs! - pagalvojo ji. - Aš nenoriu, kad jį užmuštų, 
ir jis nemirs! Jei teismas nuteis jį mirti, aš pasieksiu imperatorių, 
ir jis padovanos man jo gyvybę“. 

Tiktai tai turėjo prasmę. Netgi jei išgelbėjimas virs lėta 
mirtimi, kuri vadinasi katorga. Iki šiol ji laikė ją savotišku 
pragaro prieangiu, iš kurio niekas neištrūksta gyvas, bet tas 
žmogus, Vidokas, buvo gyvas įrodymas, jog tai netiesa. Ir ji 
puikiai suprato, kad jei Jasonas gyvens, ji, Marijana, pašvęs visą 
savo gyvenimą tam, kad padėtų jam išvengti neteisingo likimo 
smūgio. Dabar ji iš visų jėgų stengėsi nugalėti baimę ir liūdesį. 
Joje neliko nė vienos ląstelės, kuri nepriklausytų Jasonui, tačiau 
ją palaikė suvokimas, kad ir Jasonas priklauso jai ir tiktai jai. 
Todėl ji išgyveno tokį karingumo įkarštį, kokio dar niekada 
nebuvo patyrusi, netgi tuomet, kai su špaga rankoje reikalavo 
Fransio  Kranmerio sumokėti už jos įžeistą garbę. Seno 
overnietiško kraujo aistringumas, sumišęs su nesutaikomu angliško 
kraujo atkaklumu, apdovanojo ją išdidžiu karingumu tų moterų, 
iš kurių ji buvo kilusi, ir kurios paliko istorijoje neišdildomus 
keršto ir meilės pėdsakus: Agnė de Vantadur, išvykusi į kryžiaus 
žygį tam, kad atkeršytų neištikimam mylimajam, Kotryna de 
Mansalvi, šimtą sykių rizikavusi gyvybe dėl savo vyro, Izabelė 
de Monsalvi, jos dukra, radusi savo laimę Baltosios ir Raudonosios 
Rožės kare, Lukrecija de Sadani, su ginklu rankose apgynusi 
savo Turnelio pilį, Sidonija d'Aselna, nukauta tarsi vyras Frondos 
laikmečiu, ir daugelis kitų. Kuo giliau Marijana skverbėsi į savo 
giminės moterų praeitį, tuo darėsi aiškiau, jog jas valdė vieni 
ir tie patys dalyka: ginklai, karas, kraujas ir meilė. Keitėsi 
tiktai likimai. Bet, eidama drėgnu koridorium paskui Laforso 
konsjeržą į jo buveinę, Marijana jautė, kad yra pasiruošusi 
perimti ant savo pečių šį niūrų palikimą, kad prisipažįsta esanti 
visų tų moterų dukra ir sesuo, nes ir ji pagaliau susirado savąją 
“priežastį, skatinusią ją kovoti ir gyventi. Liūdesį ir sielvartą 
pakeitė jaudinanti laimė ir kilnumas, gimęs tomis aistringomis 
minutėmis. Marijanos širdį užplūdo palaiminga ramybė. Viskas 

tapo aišku ir paprasta! Jie su Jasonu turi vieną kūną ir vieną 
sielą. Jeigu mirs vienas, jį paseks kitas... ir tuo viskas pasakyta! 

Išeidama iš kalėjimo, Marijana karštai padėkojo konsjeržui ir 
įspraudė jam į ranką keletą auksinių monetų, jausdama į veidą 
plūstelėjusį kraują. Po to, vėl imdamasi drovios provincialės, 
kuri gerai pavakarieniavo ir įsilinksmino nuo stiklinės vyno, 
vaidmens, pakibo Kroufordui ant rankos, nes reikėjo pėstute 
nueiti nedidelį gabaliuką iki šv.Petro bažnyčios, kur škotas įsakė 
fiakro vežikui jų laukti. Tai buvo padaryta tam, kad nebūtų 
patrauktas kalėjimų sargų dėmesys. Sargybinis linksmai jiems 
šūktelėjo “Labos nakties!“, ir jie nuėjo atsargiai statydami kojas 
ant slidžių akmenų. 

- Aš jaučiu, kad jūs laiminga! - sušnabždėjo Kroufordas, kai 
jie priėjo prie Sent Antuano gatvės. - Aš nesuklydau? 

- Ne! Tai tiesa, aš laiminga! Tačiau Jasonas neįžiebė man 
jokios vilties. Jis laukia, kol jį nuteis, ir baisiausia, kad jis su 
tuo susitaikė, nes tai susiję su jo šalies interesais. 

- Manęs tai nė kiek nestebina! Tie amerikiečiai surėdyti 
savo šalies pavyzdžiu: juose paprastumas derinasi su didingumu. 
Duok Dieve, kad jie niekuomet nepasikeistų! Tačiau, jeigu jis 
susitaikė, tai nereiškia, kad juo privalo pasekti visi kiti, ar ne? 
Taip pasakytų mūsų draugas Taleiranas. 

- Ir aš taip manau. Bet aš norėčiau pareikšti jums... - 
Kventinui Kroufordui šį sykį neteko išklausyti Marijanos padėkos. 
Tuo momentu jie priartėjo prie senos jėzuitų bažnytėlės, ir 
škotas staiga suspaudė jos ranką. 

- Tyliau! - pasakė jis. - Čia kažkas yra... 

Pakilęs vėjas vijo dangum didžiulius debesis. Vienas jų uždengė 
mėnulį ir sutirštėjusioje tamsoje pasirodė, kad už medžių slapstosi 
kažkokios beformės figūros. Priešais bažnytėlę matėsi fiakro 
siluetas, tačiau ant pasostės vežiko nebuvo. Išgirdusi tylų žvengimą, 
Marijana pasuko galvą į dešinę ir pamatė gilumoje stovinčius 
kelis arklius. Netarusi nė žodžio, Kroufordui dar nespėjus 
išsitraukti pistoleto, Marijana suvokė, jog tai pasala, tačiau kas 
ją galėjo suorganizuoti, ji nenutuokė. 

Medžiai tarsi pajudėjo iš savo vietų ir vienu akimirksniu 
kalėjimo lankytojai atsidūrė grėsmingų figūrų apsuptyje. Žmonės 

vilkėjo ilgus apsiaustus ir plačiabryles skrybėles. Kroufordas pakėlė 
pistoletą. 

- Ko jums reikia? Jeigu jūs plėšikai, aukso pas mus nerasite. 

- Paslėpkite šaudyklę, senjore, - pasigirdo balsas su stipriu 
ispanišku akcentu. - Į jus nukreipti rimtesni ginklai! Ir mums 
nereikia aukso. 

- Ko gi jūs tuomet norite? 

Nesiteikdamas atsakyti ispanas, kurio veido buvo neįmanoma 
įžiūrėti pro užtrauktą ant akių skrybėlę, padarė ranka ženklą, 
ir škotas buvo tuoj pat sučiuptas ir surištas. Po to vyras kreipėsi 
į kaimyną: 

- Tai tikrai ji? 

Kaimynas, neaukštas smulkus žmogelis, žengė porą žingsnių 
į priekį. Jis išsitraukė iš po apsiausto mažytį Žžibintuvėlį ir 
įžiebęs jį prikišo prie pat veido Marijanai, kuri ir prie tokios 
menkos šviesos pastebėjo, jog tas Žmogus buvo moteris, ir ne 
kokia kita, o pati Pilara. 

- Tai ji! - pergalingų balsu sušuko ispanė. - Ačiū jums už 
visas bemieges naktis, mano brangusis Vaskecai! Aš buvau 
įsitikinusi, kad anksčiau ar vėliau ji ateis. 

- Ar tik jūs nenorite pasakyti, - išdidžiai prabilo Marijana, 
- kad šis subjektas keletą savaičių budėjo prie kalėjimo, norėdamas 
suteikti jums galimybę pasimatyti su manim? 

- Būtent tai aš ir norėjau pasakyti. Mes laukėme jūsų ilgiau 
nei mėnesį! Kaip tik nuo to laiko, kai iš Burbono-Laršambo 
sužinojome, jog kunigaikštis Taleiranas grįžo į Paryžių... ir kad 
kunigaikštienė  Sant'Ana taip susirgo, kad daugiau niekur 
nebeišeina. Tada donas Alvaras išsinuomavo namą Baleto gatvėje 
ir įtaisė ten stebėjimo punktą. Mes taip pat sužinojome, kad 
jūsų nėra nei pas kunigaikštį, nei jūsų pačios namuose. Vadinasi, 
jūs turėjote būti kurioje nors kitoje vietoje. Sekti kalėjimą - 
štai kas mums beliko. Tai buvo vienintelė galimybė jus sugauti! 

- Sveikinu! - pasakė Marijana. - Aš ir nemaniau, kad jūs 
tokia nuovoki ir tokia... plepi! Ir ką gi jūs ruošiatės su mumis 
daryti? Nužudyti? 

Išbalęs Pilaros veidas priartėjo prie pat Marijanos. Juodos 
ispanės akys degė neapykanta, tačiau Marijana ramiai žiūrėjo į 

šį veidą, švarų ir gražų, bet jau paženklintą sielvarto ir nevilties. 
Jei  Marijanai buvo lemta išvysti mirtį, įbrėžtą kito žmogaus 
veide, ji matė ją dabar priešais save, tačiau Marijana jautėsi 
tokia stipri nuo užplūdusios ją meilės, jog nejautė nė krislelio 
baimės. Pilara sušvokštė: 

- Tai būtų pernelyg paprasta! Ne, mes tik pasiimsime jus 
su savimi ir saugosime, kad nepadarytumėte kokių nors bjaurių 
dalykų. Negalima leisti, kad jūs sutrukdytumėt įvykdyti teisingumą. 
Iš pradžių aš ketinau jus atiduoti į policijos rankas, bet atrodo, 
kad Napoleonas jaučia jums silpnybę! 

- Jumis dėta, aš kreipčiau didesnį dėmesį į šią “silpnybę". 
Jis nemėgsta, kai jo draugus kas nors įžeidžia, o tuo labiau - 
grobia! 

- Jis apie tai nieko nesužinos. Argi jūs nesate... tremtinė? 
Nagi, ponai, užkimškite madam burną, nes, man rodos, ji ruošiasi 
pradėti šaukti. 

Tai buvo tiesa. Marijana įkvėpė į plaučius oro, ketindama 
iš visų jėgų surikti, vildamasi atkreipti gretimų namų gyventojų 
dėmesį, tačiau ji nesuspėjo šito padaryti: Po akimirkos jai 
užkimšo burną, surišo rankas ir nuvedė į fiakrą, kuriame jau 
sėdėjo Kroufordas. Vienas iš žmonių užšoko ant vežiko pasostės, 
o Pilara ir Vaskecas atsisėdo šalia belaisvių. Atsisėdusi priešais 
savo auką ponia Bofor suraukė antakius. 

- Būtų gerai jiems užrišti akis, mano drauge... Aš nenoriu, 
kad jie žinotų, kur mes juo vežame. 

Ispanas įvykdė įsakymą, ir Marijanai, tapusiai nebyle ir nerege, 
vienintele paguoda buvo jos mintys, kurios staiga prarado bet 
kokį optimizmo atspalvį. Viskas buvo ne taip paprasta, kaip jai 
atrodė. Nuo to momento, kai paliko Jasoną, ji guodėsi apgaulinga 
viltimi, kad atsikratė baimės: ji nusprendė padaryti viską, kad 
išgelbėtų savo mylimąjį ir grąžintų jam laisvę, kuria, be jokios 
abejonės, ji troško su juo pasidalyti. Nesėkmės atveju ji prisiekė 
nusižudyti - jei ne su juo drauge, tai jau bent vienu metu, 
kad kartu, ranka rankon, jiedu įžengtų į amžinos meilės šalį. 
Ji netgi įsivaizdavo laišką, parašytą Žolivaliui, kuriame jis prašomas 
sujungti jų kūnus vienoje kapo duobėje. Tarsi nuskriaustas vaikas, 
trokštantis numirti ir šitaip nubausti savo tėvus, ji jautė tam 

tikrą pasitenkinimą, įsivaizduodama Napoleono atgailavimą ir 
sąžinės priekaištus, kurie jį apniks, kai sužinos, jog jo žiaurumas 
paskatino “lakštingalą" nusižudyti... Marijana karčiai pagalvojo, 
kad visos šios vizijos privertė ją pamiršti nemalonią tikrovę, 
kurią įkūnijo Pilara. 

Iki šiol ji laikė ją šventeiva ir laukine, nesugebančia normaliai 
protauti, susirūpinusia vieninteliu dalyku - kaip jai pačiai išlipti 
sausai iš vandens. Ji laikė ją kvaila ir pikta, o taip pat niekšinga, 
nes kas gi ryžtųsi dėl kažkokio žemo keršto jausmo apskųsti 
savo vyrą policijai? Tačiau ji nė neįsivaizdavo, kad ši neapykanta 
gali pavirsti tokia siaubinga veikla. Ką pasakė išprotėjusi ispanė? 
Kad negalima leisti jai sutrukdyti įvykdyti teisingumą?.. Kitaip 
tariant, ji pagrobė Marijaną tam, kad ta negalėtų padėti Jasonui 
pabėgti!.. Akimirką belaisvei pasivaideno, jog ji girdi Taleirano 
balsą: 

“Pilara priklauso niekuomet nenusileidžiančių giminei... pas 
juos apgauta mylimoji nė nemirktelėjusi išsiųs savo neištikimą 
mylimąjį pas budelį...“ 

Taip ir buvo! Ją uždarys į kokią nors landynę, iš kurios ji 
negalės išeiti, kol Jasonas nebus nubaustas, galbūt po to ir jai 
bus parodyta malonė, ir ją užmuš? Tuomet dievobaimingosios 
Pilaros nuodėmių išpirkimo kelias taps dar įspūdingesnis!.. 

“Jos vietoje, - pamanė Marijana, - aš be jokios abejonės 
užmuščiau konkurentę, bet nė už ką pasaulyje nė pirštu 
nepaliesčiau žmogaus, kurį myliu“. 

Virvės, kuriomis ji buvo surišta, skaudžiai veržė, o kamštis 
burnoje trukdė kvėpuoti. Ji pasimuistė, mėgindama rasti patogesnę 
padėtį. 

- Sėdėkite ramiai! - pasigirdo šaltas Pilaros balsas. - Netrukus 
mes persėsime į kitą karietą. 

Ir tikrai, fiakras greitai sustojo. Marijaną iš karto sugriebė 
keletas stiprių rankų ir iškėlė iš fiakro. Nespėjus kojomis paliesti 
žemės, jaunoji moteris atsidūrė kitoje karietoje ant minkštesnių 
pagalvių. Jos delnai prisispaudė prie švelnaus lyg šilkas aksomo. 
Ji iš karto pajuto, kad šalia jos sėdi ne Kroufordas. Tai buvo 
Pilara. -Subtili Marijanos uoslė nustatė tirštą jos kvepalų mišinį: 
tai buvo jazminai ir gvazdikėliai. Į karietą daugiau niekas nejsėdo, 

ir belaisvė ėmė rimtai nerimauti dėl savo palydovo, kurio 
prislopintas murmesys sklido iš kažkur toli. Šalia durelių kažkas 
paklausė: 

- O ką mums daryti su tuo kitu? 

- Aš juk jau sakiau, kur jį nuvežti, - atsakė Pilara. - Dedu 
galvą, kad policija jo ten tikrai neieškos, jei ji iš vis ko nors 
ieškos. 

- Galite būti tikra, ponia Pilara, ji tikrai tuo užsiims. Kai 
jo Žmona sužinos, jog jis negrįžo, ji sukels triukšmą! 

- Nemanau! Tuomet jai teks prisipažinti, kad jie priglaudė 
tremtinę... Svarbiausia yra tai, kad jo nerastų iki mūsų nustatytos 
dienos. Po to mes jį paleisime. Elkitės su juo padoriai. Jis 
mums ne priešas. Beje, jūs užmokėjote fiakro vežikui? 

Vietoj atsako Marijana išgirdo ne gerklinį žmogaus, vardu 
Vaskecas, balsą, o tylų juoką, kuris jaunajai moteriai pasirodė 
gana grėsmingas. 

- Nereikėjo to daryti! Mes juk čia ne namuose. 

- Tik pamanykit! Užtat vienu prakeiktu prancūzu tapo mažiau! 
O dabar važiuokite! Jus lydės trys mūsiškiai. Susitiksime tenai! 
Bet... leiskite jums patarti - būtų geriausia, jei jūsų palydovės 
niekas nepastebėtų! Jei jūs leistumėte... 

Marijaną vėl sugriebė, įsupo į kažką šilto ir pūkuoto, 
kvepiančio arkliu, greičiausiai į gūnią, ir be jokių ceremonijų 
paguldė ant karietos dugno. 

- Aš norėjau tai padaryti prieš išvažiuodama. 

- Jūs per daug gera! Nejaugi jums patinka ši kekšė, pavogusi 
iš jūsų vyrą? 

- Kaip jūs mane puikiai suprantate, brangusis donai Alonzai! 
- suburkavo Pilara tokiu angelišku balseliu, kad Marijaną suėmė 
pašėlęs noras jai įkąsti. - Dėkui! Tūkstantį kartų dėkui! Jūsų 
dėka ši kelionė bus labai maloni... bent jau man! 

Gulėdama ant grindų ir neturėdama nė mažiausios galimybės 
pajudėti, belaisvė tučtuojau pajuto, koks tai bus sunkus išbandymas 
justi priešininkės kojas ant savo krūtinės. Tačiau nenorėdama 
suteikti jai malonumo, ji sulaikė iš gerklės besiveržiantį 
pasipiktinimą. 

“Tu sumokėsi man už tai! - prisiekė ji sau - Tu man 
šimteriopai sumokėsi už tai ir viską, ką esi padariusi! Niekšinga 
asilė! Kai tu pakliūsi man į rankas, aš parodysiu tau, ką 
sugebu!.. Purvina žudikė!.. Prakeikta kalė!..“ 

Marijana, apimta bejėgiško įniršio, apipylė Pilarą gana 
rimityviais keiksmažodžiais, perimtais iš senojo Dobso leksikono. 
is Seltono arklininkas kadaise išmokė Marijaną sėdėti balne. 
Beje, ji gana miglotai nutuokė tų žodžių prasmę, nors ir 

savotiškai atsigavo, nes jai atrodė, kad nėra pasaulyje pakankamai 
bjauraus keiksmažodžio moteriai, kuri šaltakraujiškai leido užmušti 
nekaltą fiakro vežiką, nekalbant jau apie atkaklumą, su kuriuo 
ji stūmė Jasoną į budelio rankas. 

Iškankinta smūgių, pusiau uždususi Marijana pajuto, jog arkliai 
bėga risčia. Vienu metu buvo aiškų, jog karieta rieda grindiniu, 
po to jai pasirodė, kad jie pravažiavo vieną Paryžiaus užkardų, 
nes ji išgirdo ginklų Žvangėjimą ir komandų nuotrupas. Tačiau 
karieta nemažino greičio, priešingai, vežėjas paleido arklius 
šuoliais. Netrukus jie išvažiavo į lygų kelią be jokių kliūčių. 

Marijana išgirdo, kaip Pilara su palengvėjimu atsiduso, po to 
pajuto, kad nuo veido nuslinko uždanga, nuo akių - taip pat. 

- Aš nenoriu, kad jūs uždustumėt, - su įžeidžiančiu 
rūpestingumu pasakė senjora. - Tai būtų pernelyg paprasta!.. 
Beje, galite pamėginti užmigti, mano brangioji. Mums prieš akis 
dar geros dvi valandos kelio. 

Ispanė pastatė kojas ant grindų, tačiau Marijanai tik vargais 
negalais pavyko pasisukti taip, kad nematytų jos savimi patenkinto 
veido. Dabar ji galėjo ramiai pagalvoti. 

Dvi valandos? Per šį laiką važiuojant tokiu greičiu galima 
nuriedėti apie septynias Ijė, tačiau šis atstumas jai nieko nesakė, 
nes ji nežinojo, pro kuriuos vartus jie išvažiavo iš Paryžiaus. 
Ir vis dėlto dabar tapo aišku, kad jeigu jai pavyks pabėgti, 
reikės vogti arklius arba... eiti pėstute, nors tai neitin ją gąsdino. 
Vardan Jasono ji buvo pasirengusi nueiti be menkiausio skundo 
kad ir iki pat Marselio. 

Nenorėdama veltui eikvoti energijos, Marijana pamėgino 
atsipalaiduoti, nors tai buvo gana sudėtinga tokioje nepatogioje 
padėtyje. Atminty jai iškilo senojo Dobso patarimai. 

“Atsipalaiduokite, mis Marijana. Tai viena iš svarbiausių 
fechtuotojų ir šaulių paslapčių. Nervai nurimsta, protas tampa 
šaltas ir aiškus. Reikia išmokyti savo raumenis ilsėtis“. 

Gerasis senis mokė ją atpalaiduoti rankas, kojas, giliai kvėpuoti. 
Nepaisydama virvių, Marijana pamėgino pritaikyti praktikoje savo 
senas pamokas. Tuo pačiu metu ji stengėsi apie nieką negalvoti, 
ypač apie Laforse patirtas stebuklingas minutes, nes tai ją be 
galo jaudino. Tai Marijanai puikiai pavyko, ir galų gale ji 
užmigo giliu miegu. 

Pabudo ji tik tada, kai jai vėl užrišo akis ir užmetė ant 
veido gūnią. Netrukus pasigirdo geležinių durų girgždėjimas ir 
ginklų žvangėjimas, tarsi jie būtų atsidūrę priešais sargybinių 
būstinę. Po to nuriedėjo kažkuo minkštu ir lygiu, galbūt tai 
buvo smėliuku pabarstyta parko alėja... Suvaržyta Marijana daugiau 
nieko negirdėjo, iš paskutiniųjų gaudydama orą... Laimei, karieta 
pagaliau sustojo. 

Jaunoji moteris tikėjosi, kad ją atriš, ištrauks iš burnos kamštį 
ir nuims nuo akių raištį, tačiau taip neįvyko. Dvi poros rankų 
išvilko ją iš karietos. Pasigirdo grandinių barškėjimas, po to 
kurtus smūgis - tarsi valtis daužytųsi į krantinės šoną. Po ją 
nešusių kojomis sugirgždėjo lentos, ir ji pajuto lengvą laivelio 
sūpavimą. Neliko jokių abejonių - ją ketinama perkelti per upę, 
jeigu tik... Marijanai šovė į galvą mintis, privertusi ją sudrebėti, 
tačiau ji tuoj pat ją atmetė. Po pagrobimo Pilara kartojo, kad 
jos neužmuš, nes ji turi kentėti kuo ilgiau! 

Kažkas ėmėsi irklų, ir valtis nusliuogė vandeniu. Marijana 
įtempusi visą dėmesį klausėsi kiekvieno garselio, tačiau be lengvo 
irklų pliaukšėjimo ir irkluotojo alsavimo, girdėjosi tiktai tolimas 
pelėdos ūkavimas. 

Valtis švelniai įsirėmė į krantą ir sustojo. Marijaną vėl 
sugriebė kažkieno rankos, bet šį sykį tam, kad be jokių 
ceremonijų persimestų per petį tarsi maišą miltų. 

Žmogus, nešęs Marijaną, bjauriai dvokė arklide ir sugižusiu 
sviestu. Marijana nespėjo užbaigti savo tyrinėjimų; jie ėmė kilti 
laiptais, sprendžiant iš girgždėjimo ir siūbavimo, tai buvo kopėčios. 
itas lipimas virto tikra amžinybe, bet pagaliau jie atsidūrė ant 
lygaus paviršiaus. Tuo pat metu pro gūnią prasiskverbė šiaudų 

ir šieno kvapas, užgoždamas vyro aromatą. Jis ją grubiai nutrenkė 
ant kažko minkšto, greičiausiai šieno. Marijaną veržusios virvės 
buvo tuoj pat atrištos. Kamštis iš burnos buvo ištrauktas, raištis 
nuo akių nurištas. 

Naktinio žibintuvėlio šviesoje, kurį laikė vienas iš vyriškių, 
Marijana išvydo priešais save išsidraikiusį, alsuojantį lyg jūros 
vėplys, gigantą, kuris tikriausiai ir atnešė ją čia. Kitas vyriškis 
kaip ir anksčiau dėvėjo didžiulę skrybėlę, apsiaustą ir juodą 
kaukę. Pagaliau pro siaurą angą, atsiradusią išplėšus sienoje 
porą lentų, įėjo Pilara. Ši palėpė, kaip nusprendė Marijana, 
buvo virš daržinės arba grūdų aruodo. 

- Štai jūsų vieta! - pasakė vyras. - Ir jums bus ne taip 
jau blogai. Čia bent jau sausa, o šienas minkštesnis už kalėjimo 
lentas. 

- Galbūt man reikėtų jums padėkoti? - sviedė Marijana, 
sunkiai valdydama pyktį. - Man visuomet patiko šviežio šieno 
kvapas, bet vis dėlto aš norėčiau žinoti, kiek laiko jūs ketinate 
mane čia laikyti? 

Vyras norėjo atsakyti, bet Pilara patraukė jį į šoną ir davė 
ženklą tylėti. 

- Jūs jau žinote: jūs būsite čia tol, kol nebus priimtas teismo 
nuosprendis... ir kol jis nebus įvykdytas!.. 

- Ir jūs laikote save moterimi? - sušuko belaisvė, nebegalėdama 
daugiau pakęsti tokio nežmoniškumo. - Jūs drįstate save vadinti 
“jo" Žmona, tuo tarpu kai esate tiesiog vulgari žudikė, melagė 
ir pusiau išprotėjusi fanatikė! Jūs šitaip atsidėkojate Jasonui už 
gerą darbą? Juk aš žinau, kodėl jis jus vedė: jis norėjo išgelbėti 
jūsų gyvybę, kuriai grėsė pavojus dėl proamerikietiškų jūsų 
velionio tėvo simpatijų! 

- Tėvo simpatijos visiškai neatitiko manųjų. Aš nusprendžiau 
susieti savo likimą su tėvynainiais. Man visiškai nereikėjo, kad 
Boforas dėl šito mane vestų! 

- Tuomet kodėl jūs ištekėjotę už jo? Prisipažinkite, jei turite 
drąsos! Na, nedrįstate? Tuomet aš pati jums pasakysiu; jūs 
privertėte jį vesti jus, apsimetusi nelaiminga bėgle, jūs meldėte 
jo pagalbos, nes tai buvo vienintelis būdas pasiglemžti jį sau! 

Juk jūs buvote dėl jo netekusi proto, ar ne tiesa? Bet jūs 
puikiausiai žinojote, kad jis jūsų nemyli! 

Pilara skaudžiai spyrė aštriu bato galu Marijanai į šoną. 
Pritūpusi nuo skausmo, jaunoji moteris buvo pasiruošusi užpulti 
skriaudikę, tačiau akimirksniu ją sučiupo dviejų puolusių į priekį 
vyrų rankos. Pilara nusišaipė: 

- Aš jums sakiau, kad ji labai pavojinga! Neužmirškite, kad 
tai nusikaltėlė, kuri jau užmušė vieną moterį! Dabar jūs matote, 
kad aš buvau teisi, numatydama blogiausią atvejį. Sančesai, 
prigriebk ją... 

Gigantas užlaužė Marijanai už nugaros rankas ir nuvilko ją 
per šieną prie storo balkio, kuriame buvo įtaisyta naujutėlė 
grandinė. Beveik dviejų metrų ilgio grandinės gale buvo geležinė 
apyrankė, užrakinama didele kabančia spyna. Po minutės dešinioji 
Marijanos ranka buvo apjuosta šiuo grubiu papuošalu, kietai 
suveržusiu riešą. Užraktas garsiai spragtelėjo ir Marijana buvo 
prirakinta. 

- Na štai! - tarė patenkinta Pilara. - Dabar galima su jumis 
kalbėtis, nesibaiminant užpuolimo. Tačiau jūsų judesiai nėra 
pernelyg suvaržyti, ir jūs galėsite protingai sulaukti šio įdomaus 
romano galo. 

- Kalbėtis su jumis? - niekinamai tarė Marijana. - Meskite 
šią kvailą viltį, senjora, nes aš nieko jums daugiau nepasakysiu, 
išskyrus tai: jūs teisingai pasakėte, kad aš užmušiau moterį, nes 
ji mane įžeidė, aš taip pat dvikovoje nukoviau vyrą, nes jis 
irgi mane įžeidė. Jūs išdrįsote pagrobti mane ir šiurkščiai su 
manimi elgiatės, norėdama sutrukdyti išgelbėti nekaltą - jūs tai 
žinote - Žmogų, kuriam Dievo akivaizdoje prisiekėte ištikimybę... 

- Jis pirmas sulaužė priesaiką, pamiršęs, jog aš esu jo Žmona, 
ir tapo jūsų meilužiu! Jis - priesaikos laužytojas! 

- Tai tiktai žodžiai, bet aš nežinau, ar atsirastų pakankamai 
griežtas vienuolynas, kuriame jūs galėtumėte nuslopinti savo 
nešvarios sąžinės priekaištus. Vienintelis dalykas, kurį dar noriu 
jums pasakyti: saugokitės, nes kai aš atgausiu laisvę, žiauriai 
jums atkeršysiu! O dabar išeikite ir palikite mane ramybėje. Aš 
noriu miego! 

Ir iš tikrųjų, tarsi pagrobėjai būtų visiškai nustoję ją dominti, 
Marijana nerūpestingai nusižiovavo, po to, susigraibiusi aplink 
save daugiau šieno, susirietė į kamuoliuką, susidėjo po galva 
rankas ir užmerkė akis... Ji išgirdo, kaip vyras su skrybėle 
sušnabždėjo: 

- Dabar geriau grįžti, dona Pilara. Gali pasirodyti keista... 
Jūs norite dar ką nors pasakyti šiai moteriai? 

- Ne, daugiau nieko. Jūs teisus, grįžkime! Tiktai gerai ją 
saugokite! 

- Nesirūpinkite, Sančesas įsikurs gretimoje daržinėje. Be to, 
aš neįsivaizduoju, kaip ji galėtų pabėgti, prikaustyta tokiomis 
grandinėmis. 

Marijana pamanė, kad jos kankintojai pagaliau išeis, tačiau 
Pilara susigriebė ir parodė Sančesui į apsimetusią miegančia 
moterį. 

- Minutėlę! Ištraukite jai iš plaukų visus segtukus! Norint 
atrakinti spyną nieko nėra geresnio už segtuką. 

- Jūs numatote absoliučiai viską, brangioji dona Pilara, - 
įsiteikiančiai kvatodamasis nusistebėjo skrybėlėtasis žmogus. - Aš 
be galo laimingas, jog nuo šiol jūs esate viena iš mūsiškių. 

Dūstančiai iš pasipiktinimo Marijanai norom nenorom teko 
leisti šiurkščioms Sančeso letenoms naršyti po savo plaukus ir 
ištraukti visus segtukus, tačiau, likdama ištikima savo pažadui, 
ji nepratarė nė žodžio. Po poros sekundžių darbas buvo atliktas... 
Visi trys išėjo pro skylę sienoje, trinktelėjo durys, pasigirdo 
užstumiamos sklendės cypimas, tarsi tikrame kalėjime, po to 
sausas čežėjimas, lyg slaptąjį praėjimą būtų ketinę paslėpti po 
šiaudais. Greičiausiai taip ir buvo, nes Marijana netrukus išgirdo 
skrybėlėtojo žmogaus balsą: 

- Stai taip gerai! Durų visiškai nesimato. Bet tu, Sančesai, 
vis tiek būk budrus! Man sakė, kad iki žiemos čia niekas 
neateis, bet niekuomet negali žinoti... 

Gulėdama savo kvepiančiame ir pakankamai minkštame guolyje, 
Marijana mintyse laimino savo tetulę Elisę, kuri atkakliai reikalavo 
dukterėčios mokytis bent keleto užsienio kalbų. Šį vakarą ispanų 
kalbos mokėjimas jai ypač pravertė, juo labiau, kad Pilara 
greičiausiai pamiršo, jog ji puikiai kalba Kastilijos tarme ir 

suprato viską, ką pagrobėjai tarpusavy kalbėjosi savo gimtąja 
kalba. Viena buvo aišku kaip dieną: ją užrakino tokioje vietoje, 
kurioje jos greičiausiai niekas neras, ir atrodo, jog buvo imtasi 
visų atsargumo priemonių, kad niekas nesužinotų apie jos buvimą 
šioje daržinėje. Įkaitusiose Marijanos smegenyse ne sykį - iš 
pradžių kai ji sužinojo apie septynių Ijė atstumą nuo Paryžiaus, 
ir po to, kai išgirdo ginklų Žvangėjimą pravažiuojant užkardą, 
- sužėrėdavo mintis apie vietą, kurioje ji atsidūrė. Jeigu pridurti 
dar ir tai, jog greičiausiai jie pravažiavo parką, ir tą atsargumą, 
kurio buvo laikomasi siekiant nuslėpti Marijanos buvimo vietą, 
Taleirano ir Žolivalio pranešimus apie Ispanijos karalienės 
parodytą svetingumą donai Pilarai, kažkokio Alonzo Vaskeco 
asistavimą šiai ispanei, visai pagrįstai buvo galima spėti, jog 
Marijaną atvežė į Mortfonteną, į erdvų dvarą, kuriame gyveno 
Juozapo Bonaparto žmona, o karališkasis valdovas bandė tvarkyti 
reikalus Madride. Žinoma, įkurti kalėjimą vieno iš Bonapartų 
pašonėje buvo tikro akiplėšiškumo, visiško įžūlumo įrodymas, 
tačiau Marijana buvo įsitikinusi, kad nei Pilarai, nei jos 
bendrininkams šito iš tikrųjų netrūko. Be to, vieta buvo be 
galo saugi. Koks policininkas išdrįs šniukštinėti po vyriausiojo 
Napoleono brolio valdas! Vienintelis Fušė tai sugebėtų, bet jis 
buvo toli, ir Marijana pirmą sykį nuoširdžiai šito gailėjosi. 
Tamsoje ji pajuto, kad kartu su beprasmišku gailesčiu pas 
ją sugrįžta baimė. Jai nevertėjo pernelyg daug galvoti apie tai, 
kokių pasekmių Jasonui turės jos pagrobimas. Kad būtų galima 
efektyviau kovoti, reikėjo išlaikyti blaivų protą. Visų pirma ji 
privalėjo gerai pailsėti, pamiegoti... Šito mirtinai reikalavo 
nuovargio sukaustytas kūnas ir degančios nuo įtampos akys. 
Marijana įsirausė giliau į šieną ir vėl sumerkė vokus, 
bandydama tarsi vaikystėje maldomis atbaidyti gąsdinančius nakties 
šešėlius; tačiau jos mintys nuolat grįždavo prie Jasono, prie 
minučių, kurias jie drauge išgyveno, prie tos neapsakomos 
palaimos, prilygstančios stulbinančiai nuostabai arba kankinančiam 
skausmui, kurią ji patyrė jo glėby ir kuria jis dalijosi su ja, 
apipylęs skubrių bučinių medum atėjus atsipalaidavimui ir ramybei, 
buvusiai tiktai preliudija į naują jų bendro troškimo šėlsmą, o 
po to - į geliantį išsiskyrimo skausmą... Jie turėjo tiek mažai 

laiko! Būdami laisvi, jie galėtų mylėtis dieną ir naktį, mirti iš 
laimės ir vėl prisikelti, kad vėl galėtų mėgautis savo meilės 
tobulumu... 

Ir nepaisant pakibusios virš jos grėsmės, nepaisant prikaus- 
čiusios ją grandinės, Marijana užmigo tarsi vaikas, su patenkinta 
šypsena ant lūpų šnabždėdama: 

- Aš myliu tave, Jasonai.. Aš myliu tave, myliu, myliu, 
myliu... 


Vienuoliktas skyrius 


Racionalus šieno ir to, 
kas jame buvo rasta, panaudojimas... 


Išaušusi diena leido Marijanai įdėmiau apžiūrėti savo nedideles 
valdas. Šieno buvo prikrauta iki pat stogo. Sprendžiant iš 
pagrindinio balkio ilgio ir įspūdingo stogo, daržinė turėjo būti 
labai erdvi. Šienas buvo ne šįmetis, sausas ir traškantis. Nuo 
vienos kibirkštėlės viskas būtų tuoj pat supleškėję, ir Marijana 
suprato, jog nakčiai jai niekas nepaliks jokios ugnies. 

Dieną čia buvo gana šviesu, nes sienoje žiojėjo didžiulis tarsi 
ambrazūra plyšys, iš kurio buvo galima spręsti apie sienos storį. 
Stoge buvo įtaisytas nedidelis langelis su langinėmis, tačiau jis 
buvo pernelyg siauras, kad būtų galima pro jį išlįsti. Ir vis 
dėlto grandinė, prie kurios buvo prirakinta Marijana, leido jai 
pakankamai laisvai prieiti ir prie plyšio, ir prie langelio. Langelio 
stiklas buvo nešvarus, bet Marijana šiaip taip įžiūrėjo iškilusius 
virš medžių balto šiferio stogus, kaminus ir paauksuotas didžiosios 
pilies vėtrunges. Virš vieno bokšto plevėsavo Ispanijos vėliava, 
ir-ji suprato, jog jos prielaida buvo teisinga: ji buvo Mortfontene. 
Toliau, už pilies, dešinėje pusėje, daugybė dūmelių, rūkstančių 
į dangų, liudijo, jog ten buvo kaimas. 

Pro plyšį sklido gaivus ryto oras. Priėjusi prie jo Marijana 
pamatė lygų vandens paviršių, virš kurio tolumoje kyšojo miškais 
apaugusios salos, jau pasipuošę auksinėmis artėjančio rudens 

spalvomis. Vanduo ir kylantis virš jo rūkas ryto šviesoje įgavo 
opalo atspalvį, o grakštūs aukštų šlamančių topolių ir pirmuoju 
auksu nubertų beržų kamienai atrodė tarsi sargai, saugoję 
kažkokią užburtą karalystę. Tolėliau matėsi nedidelės, vis dar 
padengtos žaluma kalvos, ir Marijana, atsirėmusi kakta į sieną, 
galvojo, kad labai retai yra mačiusi tokį nuostabų, tokį poetišką 
peizažą. Jeigu šios valdos priklausė karalienei Julijai, ji visiškai 
suprato, kodėl toji neskuba jų palikti ir iškeisti į griežtą Madrido 
didybę. Ši vieta pačios gamtos buvo sukurta laimingam ir taikiam 
gyvenimui, ir reikėjo turėti ypatingai iškreiptą ir piktą protą, 
kad įvestum čia prievartą ir neteisybę. 

Daržinė greičiausiai stovėjo saloje, kitaip nebūtų prireikę 
valties, kuria čia perkėlė Marijaną. 

Marijanos būstas buvo gana kukliai apstatytas - vienintelis 
baldas buvo šieno krūva. Pačiame tamsiausiame kampe stovėjo 
geležinis dubuo, didžiulis suskilinėjęs molinis ąsotis vandeniui, 
gabalėlis paprasto muilo, du beveik švarūs skudurėliai, be jokios 
abejonės turėję atstoti tualetines servetėles, ir didžiulis kibiras 
nešvariam vandeniui. Belaisvė turėjo būti patenkinta tuo, kad 
jos įkalintojai pagalvojo, jog ji gali užsimanyti nusiprausti. 

Apie pusiaudienį Sančesas atnešė maisto: šaltos mėsos, juodos 
duonos, gabalėlį sūrio, tokio kieto, kad jo nė kirvis nebūtų 
įveikęs, ir keletą vaisių, kurie atsisveikino su savo gimtuoju 
medžiu gana seniai. Tačiau išalkusi Marijana nieko nepaisydama 
puolė valgyti. Tuo tarpu Sančesas išpylė nešvarų vandenį, atnešė 
naujo ir, įbedęs į ją piktą žvilgsnį, pareiškė: 

- Šiai dienai viskas... ateisiu rytoj! 

Taip jis davė jai suprasti, kad šis maistas skirtas visai parai. 
Ir vis dėlto Marijanai buvo malonu išgirsti naujieną, kad savo 
prižiūrėtoją ji matys tiktai kartą per dieną. Ji turės pakankamai 
laiko tam, kad pagalvotų apie pabėgimą. Beliko sužinoti, ar 
karts nuo karto čia nesilankys Pilara su savo palydovais. 

Norint susigrąžinti laisvę, pirmiausia reikėjo išsivaduoti iš 
grandinės. Marijana kelis sykius išsimuilinusi ranką bandė ištraukti 
ją iš geležinio žiedo, tačiau bandymai buvo nesėkmingi, O į 
pavakarę gana stipriai įskaudo ir ištino riešas. Vienintelė galimybė 
išsigelbėti buvo atrakinti spyną. Bet kaip?.. Kuo? Ši graudi 

realybė privertė jauną moterį apsipilti ašaromis, kurios šiek tiek 
apramino įsiaudrinusius nervus ir leido jai pažvelgti į situaciją 
šiek tiek optimistiškiau. Jau buvo praėjusi visa para nuo jų su 
Kroufordu pagrobimo. Eleonora be jokios abejonės jau įspėjo 
Taleiraną, o gal ir pačią policiją. Jie turėtų pradėti paieškas, 
o Taleiranas žinojo, kur prisiglaudusi Pilara. Tačiau ar jam ateis 
į galvą, jog pagrobimą suorganizavo ši tyli ir niūri jaunoji 
moteris, kuriai, rodos, niekas nerūpėjo, išskyrus tai, kaip pasislėpti 
galingos savo globėjos šešėlyje? Be to, jis galėjo pagalvoti, jog 
Kroufordas pervertino savo pažintis kalėjime ir kad neprašyti 
svečiai buvo atpažinti, suimti ir uždaryti į kalėjimą. Kadangi 
Marijana į Paryžių grįžo slapta, buvo gana sunku atvirai prašyti 
Savario pagalbos. O dėl Napoleono - laiškas, kurį Benevento 
kunigaikštis iš jo neseniai gavo, liudijo, jog kreiptis į jį šiuo 
atveju nebūtų jokios prasmės. Liko Žolivalis, tačiau jis negreitai 
grįš, ir netgi jei jis puls ieškoti jos dar nenulipęs nuo arklio, 
kiek turės praeiti laiko, kol jis užtiks nors menkiausią pėdsaką? 
Pagaliau, nustačius, jog pėdsakai veda į Mortfonteną, ar įmanoma 
bus gauti leidimą daryti kratą Ispanijos karalienės valdose? 
Puikiai apgalvotame Pilaros plane buvo numatyta absoliučiai 
viskas... -Mąstymo logika sugriovė neseniai įsižiebusį optimizmą, 
ir Marijaną vėl apniko liūdnos mintys, su kuriomis ji ir užmigo. 

Praėjo keletas beviltiškų ir nuobodžiai vienodų dienų. Sančesas 
reguliariai vykdė savo pareigas, pasirodydamas tik kelioms 
minutėms, bet jos tai nė kiek nejaudino. Atrodė, jog šio 
žmogaus smegenys buvo visiškai tuščios, nes, kai tik Marijana 
pamėgindavo jį prakalbinti, vietoj atsako pasigirsdavo neaiškus 
mykimas. Pilara su savo bendrininkais nė karto nepasirodė, 
sukeldama Marijanai prieštaringą reakciją: ji liko dėl to truputį 
nepatenkinta ir kartu jautė palengvėjimą. 

Laikas bėgo, nusinešdamas su savimi viltį. Ji nematė jokios 
išsigelbėjimo galimybės. Pati ji nieko negalėjo padaryti, o 
prižiūrėtojas irgi neteikė jokių vilčių. Sujaudintos smegenys, 
siūlydamos vieną po kito įžvalgius situacijos apibūdinimus, pamažu 
įtraukė ją į keistą psichinę fatališko susitaikymo būseną. Nuo 
šiol ji, kaip ir Jasonas, išbraukta iš gyvųjų sąrašo. Jai beliks 
vienintelis dalykas - kai Pilara, nuo galvos iki kojų apsirėdžiusi 

gedulu, pergalingai praneš apie Jasono mirtį, Marijana sukels 
kerštingos ispanės pyktį, kad galėtų kuo greičiau pati numirti. 
Šioje beviltiškoje situacijoje Marijana galėjo tikėtis geresnio 
gyvenimo tik aname pasaulyje... 

Tačiau nepaisant visko, jos pasąmonė intensyviai dirbo. Šioje 
daržinėje buvo kažkas neįprasta, ir ji ilgai negalėjo susigaudyti 
kas. Iš esmės tas “kažkas" buvo susijęs su milžiniškais šieno 
kūliais, perrištais viela. 

Lygindama tuos kūlius su durimis, pro kurias įeidavo „Sančesas, 
Marijana suvokė, jog šienas negalėjo patekti čia pro tą kuklaus 
dydžio angą. Daržinės grindyse turėjo būti liukas. 

Žinoma, netgi jei rastų tą liuką, ji negalėtų išsilaisvinti, nes 
grandinė liktų ant jos rankos, o dėl daržinės dydžio šuolis 
žemyn būtų neįmanomas. Ir vis dėlto tai buvo puikus užsiėmimas, 
nors ir teikęs mažai vilčių. Kiek leido grandinės ilgis, Marijana 
ėmė tvarkyti šieną, dėliodama kūlius iš vienos vietos į kitą, 
vildamasi prisikasti iki grindų. 

Tai buvo ilgas, varginantis ir dulkinas darbas, tačiau trečią 
dieną priešais Marijanos akis išniro dvi didžiulės metalinės kilpos 
ant šarnyrų - tikriausias liuko egzistavimo įrodymas. 

Artėjo Sančeso pasirodymo valanda, ir Marijana ėmėsi skubiai 
slėpti savo atradimą. Po to, dusdama iš nuovargio ir susijaudinimo, 
puolė į savo įprastą vietą ir apsimetė mieganti. Ispanas atliko 
ritualą ir išėjo. Marijana greitai suvalgė gabalėlį mėsos su duona, 
užsigėrė vandeniu ir vėl ėmėsi darbo. Pamažu pasirodė liukas. 
Tai iš tiesų buvo didelė anga, viršijanti kūlių dydį. Tačiau 
pamačiusi, jog grandinė neleidžia jai visiškai nuvalyti liuko, 
belaisvė graudžiai sudejavo. 

Sukrėsta šito atradimo, ji krito ant kelių ir apsipylė ašaromis. 
Nors puikiai žinojo, kad grandinė stipriai ją laiko, Marijana 
puoselėjo širdy neaiškią viltį, susijusią su liuku. Žinoma, liukas 
egzistavo, bet kas iš to. Skaudančia nugara, pašinuotomis ir 
apdraskytomis rankomis ji ėmė mašinaliai krauti šieną atgal ant 
liuko lentų... Ir staiga ji užčiuopė kažką kieto. 

Marijana ėmė karštligiškai draskyti šieną ir nustebusios akys 
pagaliau išvydo ilgą, nusmailintu galu geležies strypą: tai buvo 

nulūžęs šakių dantis, kuris greičiausiai liko čia po paskutinio 
šieno krovimo... Netikėtas instrumentas! 

Užmerkusi akis, Marijana pasiuntė dangui padėkos maldą. 
Jeigu jau Pilara bijojo paprasto segtuko, tai šiuo įrankiu tikrai 
bus galima atrakinti spyną. 

Ji norėjo negaišdama laiko imtis darbo, bet staiga pasigirdo 
žingsniai... Grįžo Sančesas, ir šį sykį ne vienas. Už durų Marijana 
išgirdo įprastą triukšmą, todėl greitai paslėpusi po šieno kūliu 
savo atradimą, atsisėdo ant jo nieko  nereiškiančiu veidu ir 
ėmė kramtyti kažkokią sudžiūvusią žolytę. Jos širdis stipriai plakė 
iš džiaugsmo. Įėjo Pilara. 

Jasono žmona buvo apsirengusi juodai, ir tai nekėlė nuostabos, 
nes kitokių spalvų ji nepripažino. Šį kartą ji dėvėjo plačiabrylę 
skrybėlę, ant kurios buvo užmestas Šantiljos nėrinių vualis. Ji 
priėjo prie Marijanos, kuri net nepasuko į besiartinančią moterį 
galvos. 

- Nagi, mano mieloji? Kaip jūs jaučiatės po ilgų apmąstymų? 

Nutarusi užsispyrusiai tylėti, Marijana nė nekrustelėjo. Tuomet 
Pilara tęsė, tarsi šis pasimatymas būtų normaliausias dalykas 
pasaulyje. 

- Tikiuosi, jums nieko netrūko. Beje, jūs atrodote neblogai, 
ir Sančesas sakė, jog jūs elgėtės labai ramiai. Aš atėjau 
atsisveikinti... 

Šį kartą Marijanai teko sukaupti visas savo valios jėgas, kad 
iš burnos neišsprūstų nuostabos šūksnis. Pilara išvažiuoja? Galbūt 
tai gera naujiena ir visai galimas daiktas, jog ši diena bus jai 
laiminga? Tačiau ji tik kramsnojo savo žolytę, tarsi Pilara būtų 
neegzistavusi. Ji tetroško vienintelio dalyko: kad ši moteris 
greičiau išeitų ir leistų jai užsiimti savo pabėgimo, kuris dabar 
tapo visiškai realus, ruošimu. Tuo tarpu Pilara nė kiek 
nesiskubino. Ji išsitraukė iš rankinuko jazminais iškvėpintą nosinę 
ir užsidengė nosį, tarsi daržinės kvapas ją erzintų. 

- Tikiuosi, jūs žinote, kad šiandien spalio pirmoji ir kad po 
vidurdienio prasidės... pono Boforo procesas. Todėl aš vykstu į 
Paryžių, kur rytoj turiu dalyvauti teisme kaip... liudininkė. 

Marijanos ranka mėšlungiškai susigniaužė. Nepaisant tvirto 
nusistatymo, jai teko įnirtingai kovoti su nesuvaldomu noru 

užpulti šią beširdę moterį, kuri kalba apie savo vyro teismą 
kaip apie malonų pasaulietišką pobūvį. Su kokiu laukiniu 
džiaugsmu ji suvarytų jai laisvę žadantį geležies strypą į šitą 
akmenimi virtusią širdį! Tačiau budrusis Sančesas stovėjo prie 
pat durų ir sekė kiekvieną jos judesį. Marijana pamažu aprimo. 

Pilara patylėjo, mėgindama išskaityti belaisvės veide jos žodžių 
padarytą įspūdį, bet Marijana nerūpestingai nusižiovavo ir atsuko 
jai nugarą. Ji jau išbandė nebylaus protesto poveikį jos pagrobimo 
naktų ir tikėjosi, jog rezultatai šį kartą bus tokie patys. Ir 
tikrai, Pilara nesusilaikiusi piktai šūktelėjo ir ryžtingai pasuko 
prie durų. 

- Kaip norite! - sušuko ji drebančiu iš pykčio balsu. - 
Pažiūrėsime, kaip jūs reaguosite, kai aš pranešiu jums, jog jūsų 
mylimojo galva nusirito nuo pečių, ir paduosiu jums nosinę, 
suvilgytą jo krauju! 

Sukandusi dantis, užmerkusi akis Marijana iš paskutiniųjų 
meldė, kad jos pasipiktinimas neišsiveržtų į išorę. 

“Dieve, pasigailėk! Priversk mane tylėti! Padaryk taip, kad 
ji išeitų! Pasigailėk!.. Aš nekenčiu jos! Aš jos taip nekenčiu! 
Padėk!" 

Sukrėstas jos protas beviltiškai blaškėsi, ieškodamas pagalbos. 
Ji dar niekada nebuvo patyrusi tokios įtampos, kokią sukūrė ši 
negailestinga būtybė, sadistiškai  besimėgaujanti virš Jasono 
pakibusio mirtino pavojaus detalėmis. Tarsi ji būtų jautusi 
nenumaldomą poreikį priminti apie siaubingą grėsmę, jau kelias 
savaites lyg Damoklo kardas pakibusią virš Marijanos. Jaunoji 
moteris degė troškimu sviesti ispanei tiesiai į veidą viską, ką 
apie ją galvoja, tačiau reikėjo tęsėti sau duotą žodį ir tylėti. 

Ir vis dėlto, kai Pilara, apimta žiauraus noro išvysti jos veido 
išraišką, žengė kelis žingsnius artyn, Marijana perliejo ją lediniu 
žvilgsniu ir spjovė po kojom. Pilara iš karto sustojo, ir Marijanai 
pasirodė, kad ji tuojau puls ją - šitaip įsitempė visas ispanės 
kūnas. Belaisvė su laukiniu džiaugsmu laukė puolimo, pasiruošusi 
sudraskyti šį nekenčiamą veidą į gabalus. Tačiau nuo durų 
pasigirdo kurtus Sančeso balsas: 

- Senjora sugadins savo tualetą! Be to, karieta laukia... 

- Einu! Bet rytoj, Sančesai, 0 taip pat poryt tu pamirši 
atnešti jai valgio ir gėrimo! Iki mano sugrįžimo tu nieko jai 
neduosi! Supratai? 

- Kur čia nesuprasi! 

Jiems išeinant, Marijana niekinamai truktelėjo pečiais. Rytoj, 
jei Dievas jos neapleis, ji jau bus toli... Tačiau jai vis dėlto 
užteko kantrybės palaukti, kol grandinės žvangėjimas patvirtino, 
jog valtis išplaukė. Pilara išvažiavo. Ji išvyko į Paryžių, kad 
galėtų patenkinti keršto troškimą, o Sančesas grįš ne anksčiau 
kaip po dviejų ar trijų dienų, jeigu jau ispanė nusprendė, kad 
Marijanai derėtų pabadauti. | 

Įsitikinusi, jog liko viena, jaunoji moteris susirado savo 
instrumentą ir užsiėmė spyna, tikėdamasi ją atrakinti, Oo jei 
nepavyks, pabandyti išrauti iš balkio grandinę laikiusį žiedą. 
Atsargiai, stengdamasi nesijaudinti, kad nevirpėtų rankos, Marijana 
įkišo aštrų smaigalį į spynos skylutę ir ėmė ieškoti reikalingo 
liežuvėlio. Tai pasirodė ne taip jau paprasta, ir po daugybės 
bandymų ji pagalvojo, kad nieko neišeis: nors grandinė ir buvo 
nauja, spyna atrodė jau daug mačiusi ir gerokai užrūdijusi. 
Keletą minučių, virtusių jai tikra amžinybe, ji atkakliai kovojo 
su negailestingu beširdžiu metalu... Pagaliau pasigirdo dieviškasis 
spragtelėjimas, sutiktas džiaugsmingo šūktelėjimo. Spyna atsiraki- 
no... 

Marijana per vieną sekundę nusiplėšė riešą veržusį žiedą ir, 
trindama ištinusią, įsiskaudėjusią ranką, pagaliau suvokė, jog tapo 
laisva. Šį faktą ji priėmė kaip vaikas - iš laimės ėmė voliotis 
po šieną, mankštindama sustingusius kaulus ir raumenis, šitiek 
dienų nieko neveikusius. Kai ji pakilo, buvo visa išpilta prakaito, 
užtat kraujas vėl linksmai sroveno jos gyslomis. Dabar reikia 
atidaryti liuką ir pažiūrėti, kaip iš čia galima išsikrapštyti, kol 
dar nesutemo, nes artėjančio rudens dienos darėsi vis trumpesnės. 

Ji paskubomis ėmė krauti nuo liuko šieną, kol pagaliau 
pasirodė platus ir storas dangtis. Sprendžiant iš išvaizdos, jis 
buvo sunkus, bet didžiulis lyno žiedas, pervertas pro dvi skyles, 
turėjo būti skirtas atidarymui... Marijana įsikibo į jį, sukaupė 
visas jėgas ir truktelėjo. Liukas neatsidarė, bet netolimos laisvės 
pojūčio sujaudintais nervais belaisvė įtempė raumenis, ir vėl 

truktelėjo, nekreipdama dėmesio į švelnią rankų odą draskiusį 
šiurkštų lyną. Pagaliau lėtai, be galo lėtai dangtis ėmė kilti, 
pasiekė vertikalią padėtį ir kurčiai trinktelėjęs nukrito, 
atidengdamas didelę skylę. Iškankinta Marijana suklupo ant jos 
krašto. 

Apačioje buvo didžiulė daržinė. Grindys buvo taip žemai, 
kad Marijanai net truputį apsvaigo galva. Ji tikėjosi, jog po 
liuku bus kopėčios ir nusileidimas nesukels jokių problemų. Bet 
deja... nušokti žemyn nesusilaužius kojos arba sprando atrodė 
neįmanoma. Stipriai plakančia širdimi Marijana pritūpė ant grindų 
ir ėmė karštligiškai raustis atminty, mėgindama išsiaiškinti, kaip 
ji galėtų nusileisti žemyn. Virvės nėra, grandinė, kuria ji buvo 
prirakinta, pernelyg trumpa, o šieno kūlius „veržusios vielos 
neišlaikys jos kūno svorio! Tačiau kalinė aistringai troško 
išsikrapštyti iš savo kalėjimo, ir išganinga idėja atėjo: juk tai 
buvo nusibodęs jai šienas! Ji primes jo į apačią, ir kai susidarys 
pakankamai didelė krūva, ramiai šoks žemyn... 

Skubėdama, nes darėsi vis tamsiau, ji ėmė stumdyti šieną 
prie žiojėjančios skylės, savo įrankiu-išgelbėtoju traukydama kūlius 
veržusias vielas. Po kelių akimirkų daržinėje kilo tikra šieno 
audra. Jau kokį šimtąjį kartą Marijana grūdo pro skylę šieną 
žemyn, ir krūva apačioje ėmė pastebimai didėti. 

Kai jaunajai moteriai ji pasirodė pakankamai didelė, ji suvilgė 
ąsotyje likusiu vandeniu degančią gerklę ir suvalgė paskutinį 
obuolį. Po to ji atsisėdo ant liuko krašto, persižegnojo ir 
nusliuogė žemyn... 

Nukritusi ant šieno ji pašoko lyg kamuoliukas, ir negavusi 
nė menkiausio įdrėskimo ar sutrenkimo, nusirito iki pat grindų. 
Atsidūrus ant žemės beliko sužinoti, ar daržinės durys atsidarys 
lengvai, ar teks pasinaudoti geležiniu strypu, kurį ji apdairiai 
buvo numetusi ant grindų prieš šokdama žemyn. Bet pasirodė, 
kad Marijanos pagrobėjai, bijodami atkreipti aplinkinių valstiečių 
dėmesį, tuščios daržinės duris užkišo tik kaiščiu, įsitikinę, jog 
jų sumanymui negresia joks pavojus. 

Marijana atsargiai pravėrė lengvai cyptelėjusias duris ir iškišusi 
galvą bailiai apsidairė. Visiškoje tamsoje, atrodo, nebuvo nė 
gyvos dvasios, tačiau tolumoje, už plytėjusio prieš Marijanos akis 

vandens, didžiulė pilis žėrėjo ugnimis, kurių šviesa skverbėsi pro 
tankius medžius. Tuo pat metu ji pajuto smulkų lietų, kuris 
jai buvo staigmena, nes visą šį aktyvios išsivadavimo veiklos 
laiką ji nė karto nežvilgtelėjo pro langelį į lauką. 

Čia buvo daug šalčiau negu viršuje. Atėjo spalis, ir šilta 
saulė, spindėjusi visą rugsėjį, užleido vietą žiemos pranašams. 
Marijana, vilkėjusi tik suknele, ėmė drebėti, tačiau ji privalėjo 
kuo greičiau palikti šitą vietą, todėl didvyriškai puolė į lauką, 
ketindama apeiti aplinkui daržinę. Kaip ir spėjo Marijana, pastatas 
stovėjo saloje, kuri buvo pakankamai didelė. Bėglės bandymas 
susirasti pakrantėje valtį buvo nesėkmingas. 

“Teks palaukti, - visa virpėdama pamanė Marijana. - Reikia 
rasti pačią siauriausią vietą, kuri yra kuo toliau nuo pilies“. 

Iš pradžių ji manė pasukti tiesiai į pilį, prisistatyti ir atvirai 
paprašyti karalienės Julijos pagalbos, tikėdamasi, jog policija tuoj 
pat pareikš į ją savo teises. Šitokie veiksmai turėtų duoti 
neblogų rezultatų. 

Tačiau Marijana pagalvojo ir apie tai, kad daugelis jos 
pagrobėjų priklausė karalienės svitai ir jiems bus gana paprasta 
apsimesti jos globėjais ir vėl kur nors “saugiai" uždaryti, iš kur 
ji šį kartą nebeturėtų jokios galimybės pabėgti. Be to, pamatę 
ją tokia purvina ir sudraskyta suknele, be jokios abejonės 
palaikys ubage, ir liokajai išvys ją nė neketindami įleisti pas 
karalienę. Visų geriausia būtų išsprukti nepastebėtai ir savo 
jėgomis nusikasti iki Paryžiaus, vengiant žandarų ir visų. tų, 
kuriems moters klajoklės išvaizda galėtų sukelti kokių nors 
įtarimų. 

Galutinai įsitikinusi, kad salą palikti galima tik plaukte 
perplaukus ežerą, Marijana išsirinko jos galva siauriausią vietą, 
po to išsirengė nuogai, susuko drabužius į kietą ryšulį ir diržu 
prisirišo jį virš galvos. 

Lietus jau buvo sušlapinęs suknelę, tačiau kišti jos į vandenį 
nesinorėjo. Be to, Marijana žinojo, jog rūbai trukdo plaukti. 
Pagaliau ši vieta atrodė tokia laukinė, o naktis tokia tamsi, 
kad ji nelabai rizikavo nustebinti ką nors savo nuogumu. Greitai 
nusirengusi, ji nėrė į pakrantės krūmynus, rankomis sklaidydama 
tirštą lapiją. Kojos klimpo į lipnų dumblą, privertusį ją drebėti, 

bet dugnas greitai žemėjo ir bėglė atsargiai paniro į vandenį. 
Stengdamasi nekelti nė menkiausio triukšmo, ji pamažu nusiyrė 
lygiu ežero paviršiumi. Vanduo pasirodė esąs ne toks jau šaltas, 
kaip atrodė iš pradžių, ir Marijanai netgi tapo malonu jausti, 
kaip jis glamonėja nuogą kūną, šitiek dienų praleidus; dulkėtoje 
daržinėje. 

Marijana jau seniai neplaukiojo, tačiau jos rankos ir kojos 
instinktyviai atgavo judesių laisvumą ir švelnumą, kurio ją mokė 
senasis Dobsas. Nemaloniausias dalykas buvo virš ežero tvyrojęs 
dumblo kvapas, o susidūrimai su vandens gyvatėmis irgi neteikė 
didelio džiaugsmo. Tačiau atstumas buvo nedidelis, ir netrukus 
jaunosios moters kojos atsirėmė į kietą ir stangrų dugną. Šioje 
vietoje krantas buvo gana aukštas ir apaugęs dideliais medžiais, 
bet, kabindamasi į krūmus, Marijana šiaip taip išsiropštė iš 
vandens. Pakilusi į skardžio viršų, nugalėjusi siaubingą drebulį, 
ji apsivilko šlapius drabužius, apsiavė ir nėrė į mišką, eidama 
kur akys veda. 

Naktis buvo pernelyg tamsi, todėl buvo sunku tikėtis teisingai 
susiorientuoti - svarbiausia buvo nueiti kuo toliau nuo pilies. 
Marijana vylėsi, jog jai neteks ropštis per įvairiausias užtvaras. 

Eidama nosies tiesumu, braudamasi pro tankius krūmus ir 
medžius, Marijana pagaliau išėjo į takelį Akys priprato prie 
tamsos, todėl ji galėjo saugiai apeiti pačias pavojingiausias vietas. 
Lietus vis nenustojo purškęs, tačiau tankiame miške jo beveik 
nesijautė. Bėglė ilgai ėjo kur papuola, tikėdamasi užtikti 
anglininko namelį, kuriame galėtų pasislėpti nuo lietaus ir truputį 
pailsėti. Ji sustiro nuo šalčio ir siaubingai norėjo miego. Tačiau 
vienintelė pastogė, kurią jai pasisekė rasti, buvo uola, kurios 
papėdėje buvo nedidelė įduba. Nors tai ir būtų buvę sunku 
pavadinti prieglobsčiu, bet Marijana įsliuogė į ją tarsi katė, 
atsigulė ant sausų lapų krūvos, susirietė į kamuoliuką ir 
akimirksniu užmigo. 

Ją pažadino kažkas šaltas ir šlapias, liečiantis jos veidą. Ji 
atsibudo nosis į nosį su medžiokliniu šunimi, kuris tai urzgė 
ant jos, tai bandė lyžtelėti. Truputį toliau ji išvydo dvi kojas, 
apautas aukštais batais. Pakėlusi galvą, ji pamatė jauną žmogų, 

kuris, užsikabinęs ant peties seną šautuvą, sutrikęs žiūrėjo į ją. 
Buvo jau visai išaušę ir lietus nustojo lyti. 

Pastebėjęs, jog miegančioji sujudėjo, jis pašaukė šunį: 

+ Čionai, Brike!.. Į vietą!.. 

Šuo paklusniai atsitraukė ir atsitūpė prie šeimininko kojų, o 
šis pasilenkė ir ištiesė Marijanai ranką, ketindamas padėti atsikelti. 

- Laba diena, - maloniai tarė jis, - aš džiaugiuosi, kad jūs 
pabudote. Kai Brikė jus rado, aš iš pradžių pamaniau, kad 
jūs... 

Jis nedrįso pabaigti minties, ir Marijana padarė tai už jį: 

- Mirusi? Aš taip blogai atrodau? 

- Jūs tokia išbalusi... 

- Tai todėl, kad aš sušalau. 

Taip, tai buvo tikra tiesa. Gaiviame ryto ore Marijana virpėjo 
lyg lapelis vėjuje, o pamėlusi oda darė ją dar labiau nelaimingą. 
Jaunuolis greitai nusimetė vilnonį apsiaustą ir apgobė Marijanos 
pečius. 

- Eime namo. Mano senelė pasirūpins jumis... Mes gyvename 
visiškai šalia. Žiūrėkite, ten tarp medžių - pirmasis stogas kaimo 
pradžioje! 

Marijana įsitikino, kad jie buvo miško pakraštyje, ir kaimelio 
dūmai kilo į dangų vos už kelių žingsnių. Ji taip prastai jautėsi, 
kad dėkingai priėmė naujojo draugo pasiūlymą, apsiribodama 
dviem klausimais: 

- Kaip vadinasi šis kaimas? 

- Luazi! Jūs ne vietinė? 

- O... iki Mortfonteno toli? 

- O ne! Apie Ijė į rytus. 

Tiktai? Ji sunkiai nuslėpė savo nusivylimą. Naktį jai atrodė, 
kad ji ėjo gana ilgai ir įveikė nemažą nuotolį. Neliko jokios 
abejonės, kad ji klaidžiojo ratais vienoje ir toje pačioje vietoje. 
Ji greitai Žvilgtelėjo į savo naująjį pažįstamą. Jis buvo panašus 
į Grakchą Hanibalą Pjošą. Tokie pat šiaudų spalvos plaukai, 
toks pats atviras žydrų akių žvilgsnis, tik bruožai buvo šiek 
tiek subtilesni ir ūgis didesnis. Kitaip tariant, jis jai patiko ir 
ji nusprendė atskleisti savo paslaptį. 

- Jūs privalote žinoti! Aš pabėgau iš Mortfonteno pilies 
daržinės, kurioje Ispanijos karalienės svitos žmonės laikė mane 
įkalinę. Bet prisiekiu jums, jog aš ne nusikaltėlė, netgi ne 
vagilė. 

Jaunuolis meiliai nusišypsojo. 

- Jūs nepanaši į tokią. O be to, jeigu jūs būtumėt viena 
iš jų, jus pasodintų į kalėjimą, o ne į daržinę! Eime, papasakosite 
savo istoriją mano bobutei. Ji taip mėgsta visokias istorijas! 

„ Pakeliui Marijana sužinojo, kad jos naujasis pažįstamas vardu 
Zakas Košiū, kad jis turi truputį žemės šiame kaime, kad jis 
čia gyvena vienas su senele, bet po keletos dienų ruošiasi vesti. 

- Žinoma, aš galėčiau palaukti pavasario, - atvirai pasakė jis 
jai, - bet senelė atkakliai reikalauja, kad aš apsivesčiau anksčiau, 
nes tik taip išvengsiu ėmimo į rekrūtus. Man ir taip jau 
pasisekė, nes imperatorius savo vestuvių proga buvo atšaukęs 
ėmimą... Taigi, aš vesiu Etjenetę. 

- Ir jūs neturite jokio noro dalyvauti mūšiuose? - paklausė 
truputį nusivylusi: Marijana, nes vaizduotėje ji jau buvo 
apdovanojusi savo išgelbėtoją visomis riteriškomis dorybėmis. 

Šypsodamasis Žakas atsakė jai atviraširdiškai naiviai: 

- Aha, norėčiau! Kai aš klausausi pasakojimų apie senovės 
žygius, man skruzdėlės nugara bėgioja! Bet jei aš išeisiu, kas 
dirbs žemę?Ir kas maitins senelę... ir Etjenetę? Jos tėvai mirė 
praeitais metais! Taip kad... aš privalau likti. 

- Žinoma! - sutiko ji. - Jūs teisus! Veskite kuo greičiau ir 
būkite labai labai laimingį! 

Šitaip kalbėdamiesi jie priėjo nedidelę, spindinčią švara fermą, 
ant kurios slenksčio jų laukė sena moteris, tiesi lyg lenta, 
sukryžiuotomis ant vilnonės suknelės rankomis, nepatenkintu 
veidu stebėdama, kaip jos anūkas grįžta su apdriskusia 
nepažįstamąja. Bet Žakas labai greitai nupasakojo jų susitikimo 
aplinkybes ir pasakė, jog atsivedė Marijaną tam, kad ji galėtų 
pailsėti. Iš karto buvo parodytas Valua gyventojams būdingas 
svetingumas. Senutė pasodino bėglę šalia ugnies, atnešė jai 
didžiulį puodelį karšto buljono, storą duonos riekę ir nemažą 
dešros gabalą. Po to ji ėmėsi ieškoti sausų drabužių, o Marijana 
tuo tarpu pasakojo savo istoriją... ne tą, tikrąją, o tą, kuri, 

Marijanos manymu, labiausiai tiko šioje situacijoje. Jai buvo 
nemalonu meluoti šiems geriems Žmonėms, priėmusiems ją su 
tokia šiluma ir atvira širdimi, bet juk ji negalėjo pasakyti jiems 
savo išpūsto itališko titulo! Taip kad šį kartą ji vėl trumpam 
tapo Marijana Malerus. 

- Mano dėdę, tarnavusį Napoleonui, užmušė, - pasakojo ji 
savo naujiesiems draugams, - 0 mane pagrobė žudikai, kad 
negalėčiau jų išduoti. Bet aš turiu kuo greičiau grįžti į Paryžių. 
Aš noriu atkeršyti... ir aš padėsiu išaiškinti svarbų nusikaltimą. 

Tiesą sakant, ji truputį suabejojo, ar ši gana supaprastinta 
istorija atrodė pakankamai įtikinamai, tačiau nei senelė, nei 
Žakas neparodė jokios nuostabos. Senutė netgi pritariamai 
palingavo galva. 

- Visi šitie gelsvo veido žmonės, kurie šmirinėja čia nuo to 
laiko, kai imperatorius padarė savo brolį Ispanijos karaliumi, 
man nuolat kėlė įtarimą. Anksčiau buvo daug ramiau! Jis 
neblogas žmogus, tas Juozapas! Visuomet malonus ir netgi 
dosnus! Jį mūsuose labai mylėjo ir gailėjosi, kad jam teko 
išvažiuoti pas laukinius! O jums, mieloji panele, padėsime grįžti 
namo visiškai nepastebėtai. 

- Bet, - įsikišo Žakas, - kodėl nenuėjus tiesiai į policiją? 

Ak! Klausimas buvo klastingas, ir Marijana karštligiškai ieškojo 
atsakymo, kuris atrodytų pakankamai pagrįstas. 

- Aš kaip tik ketinu tai padaryti, - patvirtino ji, - bet aš 
noriu pasiekti patį policijos ministrą. Mane pagrobę žmonės 
priklauso karalienės Julijos svitai, ir jie turi ilgas rankas. Jie 
paleido gandą, kad dėl dėdės mirties kalta aš. Manęs ieško... 
ir aš privalau pateikti savo nekaltumo įrodymus. O jie yra 
Paryžiuje!.. 

Pasiaiškinusi Marijana lengviau atsiduso, vildamasi, jog viskas 
pakankamai įtikinama. Žakas su senele pasitraukė į virtuvės 
gilumą ir kelias minutes apie kažką šnabždėjosi. Po to jaunuolis 
grįžo pas Marijaną. 

- Jums būtų geriausia pailsėti čia, - pasakė jis, - nes pas 
mus visiškai saugu. Po vidurdienio aš palydėsiu jus į 
Damartenangelį, pas savo dėdę. Jis yra miestelio meras ir kas 
trys dienos reguliariai siunčia į Paryžių kopūstų ir ropių vežimą. 

Rytoj kaip tik ta diena, ir vežimas išvyks anksti rytą. Jūs 
galėsite grįžti į Paryžių kaimietės rūbais, nesibijodama policijos 
ir jūsų pagrobėjų... Rytoj vakare jūs būsite namie. 

Rytoj vakare? Marijana sumetė, jog Jasono procesas prasidėjo 
vakar ir tebevyksta šiandien, O ji tuo tarpu sėdi Čia, pas 
geruosius žmones, ir laikas nenumaldomai lekia į priekį. Ji 
droviai paprieštaravo: 

- O ar nebūtų galima ten nusigauti kaip nors greičiau? Aš 
taip skubu! 

- Greičiau? O kaip jūs ketinate tai padaryti? Žinoma, rytoj 
jūs galite sėsti Damartene į diližaną, važiuojantį iš Suasono, 
bet šitaip jūs išlošite kelias valandas ir... tai bus ne taip saugu! 

Tai buvo neabejotina tiesa. Žinoma, ji norėjo susirasti kokį 
nors arklį, bet kur? Ir už kokius pinigus? Ji nebeturėjo nė 
sū, nes prieš pagrobimą ji paliko visus savo pinigus Diukatelio, 
Laforso konsjeržo, rankose. Išmintingiausia būtų buvę susitaikyti 
su esama padėtimi. Svarbiausia - grįžti, o Žako pasiūlytas būdas 
tikrai atrodė nepavojingas ir saugus. Geriau atvykti vėliau negu 
niekad, o toks svarbus procesas greičiausiai vyks ne porą, O 
keletą dienų... Galų gale ji dėkingai nusišypsojo šeimininkams. 

- Aš sutinku, - tarė ji maloniai, - ir dėkoju jums iš visos 
širdies! Tikiuosi, kad kada nors galėsiu jums įrodyti savo 
dėkingumą! 

- Nekalbėkite kvailysčių! - nukirto senelė Košiū urzgiančiu 
balsu. - Jeigu vargšai nepadės vieni kitiems, jie neturės teisės 
vadintis krikščionimis! O dėkingumas lai išlieka širdyje. Eikite 
dabar, trumpam prigulkite. Drėgna miško žemė -- menka lova! O 
aš tuo tarpu nueisiu pas Etjenetę, Žako sužadėtinę, pasiskolinsiu 
apatinį sijoną ir megztinį. Jūs su ja beveik vienodo ūgio. 

Dienos pabaigoje Marijana, apvilkta šiurkščiu vilnoniu sijonu 
ir juoda liemene, įsupta į vilnonį šalį - visa tai dovanojo 
dosnioji Žako senelė, - užsidengusi galvą didžiule gofruota 
kepuraite, atsisėdo ant arklio, tinkančio ir žemės dirbimui, ir 
kelionėms. Priešais ją atsisėdo Žakas. Šalia jaunuolio kelių, ant 
arklio sprando, kabojo du pinti krepšiai su vėlyvaisiais obuoliais. 

Beveik visiškai sutemus jie pasiekė nedidelį, gynybine siena 
apjuostą miestelį. Netrukus Zakas atidavė Marijaną į savo antros 

eilės dėdės, Pjero Košiū, rankas. Simpatiškas žilaplaukis senelis 
priėmė ją be jokių nekuklių klausimų, pilnas išdidaus širdingumo, 
būdingo žemę dirbantiems žmonėms. Ji buvo pristatyta kaip 
Etjenetės pusseserė, keliaujanti į Paryžių ir ketinanti ten dirbti 
skalbėja pas tolimą giminaitę. Todėl, kai atėjo atsisveikinimo 
valanda, namiškiai visiškai natūraliai sureagavo į tai, kad Marijana 
puolė Zakui ant kaklo ir išbučiavo jo abu skruostus. Tačiau 
niekas nė nejtarė, kokio dėkingumo buvo pilnas šis emocijų 
protrūkis, ir kodėl Zakas, apdovanotas bučiniais, išraudo iki 
ausų. Norėdamas nuslėpti sumišimą, jis garsiai nusijuokė ir 
pasakė: 

- Greitai pasimatysime, pussesere Mari! Etjenetė ir aš po 
vestuvių atvyksime pasižvalgyti po Paryžių! Visiems bus smagu!.. 

- Ypač man, Žakai! Pasakykite Etjenetei, kad aš jūsų 
neužmiršiu... 

Jai buvo gaila skirtis su juo. Nors ji pažinojo juos visai 
neilgai, jo senelė ir jis parodė jai tokį draugiškumą ir gerumą, 
jog Marijanai atrodė, kad ji apsilankė pas senus draugus. Staiga 
jie tapo jai tokie brangūs ir artimi, kad ji pasižadėjo sau, jei 
grįš geresni laikai, įrodyti jiems savo dėkingumą. Tačiau vos tik 
jaunuolis išvyko, Marijanos mintys vėl grįžo į liūdną realybę: ji 
galvojo apie Jasono likimą, kuris sprendėsi dabar, kai ji iš 
paskutiniųjų stengėsi grįžti pas jį. 

Po trumpos, bet ramios nakties, praleistos  mažyčiame 
kambarėlyje, kvepiančiame vašku ir mėtomis, rytą Marijana įsitaisė 
šalia mažakalbio tarno, kuris per visą kelią pasakė ne daugiau 
dešimties žodžių. Sėdėdami ant vežimo su kopūstais, jie tyliai 
riedėjo Paryžiaus kėliu. Marijaną ši ramybė netgi truputį erzino, 
ji šimtąjį kartą pagalvojo, jog tuoj numirs iš nekantrumo. 

Laimei, lietus nelijo. Oras buvo sausas ir gana šaltas. Flandrijos 
kelias pasirodė esąs lygus ir nuobodus. Marijanai nepavyko 
pasekti savo važnyčiotojo pavyzdžiu: jis, didžiuliam  keleivės 
nepasitenkinimui, beveik visą laiką snaudė. Matydama, kaip 
jaunuolis mieguistai kinkuoja galvą, Marijana vos ne vos valdėsi 
neištraukusi iš jo rankų vadžių ir nepaleidusi arklių šuoliais, 
rizikuodama išbarstyti visus kopūstus. Tačiau tai būtų labai 
nedėkinga jai padėjusių žmonių atžvilgiu. Ir ji tylėdama tramdė 
savo nekantrumą. 

Kai pagaliau iš rudens rūko išniro Paryžiaus varpinių bokštai, 
Marijana kone suriko iš džiaugsmo ir vos susilaikė nenušokusi 
žemėn ir nepasileidusi bėgte, tačiau žaidimą reikėjo tęsti iki galo. 

Siaubingas tvaikas, sklidęs iš Didžiojo Šiukšlyno, pro kurį jie 
važiavo, pažadino vežiką iš snaudulio. Iš pradžių jis pramerkė 
vieną akį, po to kitą ir pasuko į Marijaną galvą, bet taip 
lėtai, kad ji nejučia pagalvojo, jog šalia jos sėdi ne žmogus, 
o kažkokia mašina. 

- O kur gyvena jūsų skalbėja? - paklausė jis. - Šeimininkas, 
atrodo, liepė pavežėti jus arčiau. O aš važiuoju tiesiai į turgų!.. 

Visos šios kankinančiai užsitęsusios kelionės metu Marijana 
turėjo pakankamai laiko, kad galėtų ramiai pagalvoti apie tai, 
ką jai daryti atvykus į Paryžių. Apie grįžimą pas Kroufordą 
negalėjo būti jokios kalbos, mėginimas grįžti į savo namus irgi 
atrodė rizikingas. Po to ji prisiminė, kad Fortiunė Gamelen 
turėtų pagaliau parsirasti iš Eks Liašapelio. Vandenų sezonas 
jau baigėsi. Kreolė turėjo būti grįžusi į savo mylimą Paryžių, 
jeigu tik ji nesugalvojo paaukoti šios didžiulės meilės dėl kito 
savo mylimojo, Kazimiero de Montrono, lygtinai nuteisto ir 
priversto gyventi flamandų mieste Anveryje... Jeigu ji tikrai bus 
išvykusi į Anverį, Marijana palauks nakties ir pamėgins slapčia 
įsigauti į savo namą. Todėl savo palydovui ji pasakė: 

- Ji gyvena šalia Poršerono posto. 

Blausiame vaikino žvilgsnyje kažkas švystelėjo. 

- Oho! Tai nesunku. Na gerai, nuvešiu... 

Po šių žodžių jis vėl ėmė snūduriuoti, tuo tarpu ant plataus 
tvenkinio kranto pasirodė grakšti Ledu rotonda ir raudonos 
Liavileto posto pavėsinės. 

Niekam nekeldama įtarimo savo apranga, Marijana įdėmiai 
stebėjo, kaip darbavosi muitininkai. Po to jie pravažiavo Atpirkėjų 
sieną, Liašapelio postą, ir vežimas įriedėjo į Sen Deni priemiestį. 
Atsisveikinusi su tylomis linktelėjusiu galva vaikinu ir virpėdama 
iš susijaudinimo vėl atsidūrusi Paryžiuje, Marijana tokiu greičiu 
pasileido bėgti pas draugę, tarsi nuo to būtų priklausęs jos 
gyvenimas. Tačiau tai pasirodė esąs gana sudėtingas pratimas, 
nes Monmartro kalvos buvo labai stačios. Kad būtų lengviau 
bėgti, ji nusiėmė batus, prie kurių jos kojos niekaip negalėjo 
priprasti. Basomis kojomis, degančiu veidu, išsidraikiusiais plaukais, 

vos kvėpuodama ji pribėgo prie balto namo, kur ją visuomet 
šiltai sutikdavo. Ji bijojo išvysti uždarytus vartus ir visa kita, 
kas būdinga tuštiems namams. Bet ne: vartai buvo atviri, kaminai 
rūko ir už vestibiulio lango matėsi vaza su gėlėmis. 

Tačiau, kai Marijana įėjo pro vartelius ir pasuko prie namų, 
ji pamatė šveicorių, kuris bėgo prie jos kiek leido jo trumpos 
kojos ir mosuodamas rankomis davė suprasti, jog įeiti čia 
draudžiama. Ji nusivylusi pastebėjo, kad tai naujokas ir ji jo 
nepažįsta. 

- Ei! Stok! Kur eini, mergše! 

Marijana sustojo ir palaukė taip nesvetingai ją pasitikusio 
šveicoriaus. 

- Aš noriu matyti ponią Gamelen! - tarė ji ramiai. - Ji 
manęs laukia! 

- Ponia nepriiminėja tokių nuskurdėlių! Be to, jos nėra 
namie! Nešdinkis! 

- Jei jos nėra, pakvieskite Žoną! Tikiuosi, jis namie? 

- Nesiruošiu vargintis dėl kažkokios valkatos! - Jis pažvelgė 
į ją dvejodamas. - Gerai, pasakyk savo vardą, jeigu nori, kad 
ji pakviesčiau. 

- Pasakykite: “madmuazelė Marijana"! 

- Kokia Marijana? 

- O tai jums neturėtų rūpėti! Tuoj pat suraskite jį ir žinokite, 
kad jis labai supyks, jei jūs priversite mane laukti. 

Šveicorius su nepatenkinta mina pasuko į namus, murmėdamas 
po nosim kažką nepadoraus apie gatvės mergšes, kurios stengiasi 
įsibrauti į gerus namus... Po kelių sekundžių iš už stiklinių 
durų pasirodė Zonas. Spinduliuojanti šypsena padalijo pusiau jo 
malonų tamsų veidą. Jis bėgte pribėgo prie Marijanos. 

- Madmuazele Mavijana! Madmuazele Mavijana! Dieve mano! 
Įeiti! Gdeičiau įeiti! Dieve, bet iš kur jūs į tokią išvaizdą! 

Marijana nusijuokė iš džiaugsmo, šitaip draugiškai sutikta. Jai 
akimirksniu grįžo pasitikėjimas savimi. Pagaliau atsivėrė durys į 
išsigelbėjimą. 

- Mano vargšelis Žonas, matyt, taip jau likimo lemta, kad 
iš dešimties kartų, kai jūs mane pasitikdavot, devynis kartus aš 
atrodžiau tikrai siaubingai... Ponia išvažiavo?) 

- Taip, bet gdeitai gdįš! Eikite ilsėtis! 

Išdidžiu mostu išsiuntęs šveicorių, Žonas nusivedė Marijaną 
namus, raportuodamas apie tai, kaip dėl jos jaudinosi jo 
eimininkė, grįžusi iš vandenų. 

- Ji jus laikyti midusia! Kai Benevento kudigaikštis pasakyti, 
kad jūs dingti, ir galvoti, ji eiti iš bdoto, gadbės žodis! O! 
Žiūrėkite! Štai ji! 

Ir tikrai, kai Zonas jau norėjo uždaryti duris, į kiemą įriedėjo 
Fortiunė karieta, grakščiai apvažiavo aplinkui fontaną ir sustojo 
priešais priebutį. Iš jos išlipo jauna, bet gana liūdnai atrodanti 
moteris, ir pirmą sykį per visą jų pažinties laiką Marijana išvydo 
ją dėvint griežtą violeto spalvos suknelę iš labai tamsaus aksomo. 
Kitas keistas dalykas buvo tai, kad ji buvo vos vos pasidažiusi, 
o pro vualį žvelgusios paraudusios akys liudijo, jog ji ką tik 
verkė... Zonas nuskubėjo jos pasitikti. 

- Madam Fodtiunė! Madmuazelė Mavijana čia!.. 

Ponia Gamelen pakėlė akis. Jos liūdname žvilgsnyje įsižiebė 
džiaugsminga liepsnelė ir netarusi nė žodžio, apsipylusi ašaromis, 
jį puolė prie savo draugės, stipriai suspausdama ją į glėbį. 
Marijana niekada nebuvo mačiusi nerūpestingosios kreolės tokios; 
gražindama jai bučinį, ji sušnabždėjo į ausį: 

- Fortiunė, dėl Dievo, pasakyk, kas su tavimi atsitiko? Nejaugi 
tu taip pergyvenai dėl manęs? 

Fortiunė staiga atsiplėšė nuo draugės, po to, uždėjusi rankas 
jaunajai moteriai ant pečių, pažvelgė į ją su tokia užuojauta, 
kad apmirusios Marijanos kūnu perbėgo siaubo šiurpuliukai. 

- Aš atvažiavau iš teismo rūmų, Marijana, - pasakė ponia 
Gamelen be galo tyliai. - Viskas baigta... 

- Ką... tu nori pasakyti? 

- Prieš valandą Jasonas Boforas buvo nuteistas... mirti! 

Žodis pervėrė Marijaną tarsi kulka. Tačiau ji jau tiek dienų 
šito laukė, kad nesąmoningas ruošimasis šiai žiniai pasireiškė gana 
efektingai, ir atvira Žaizda labai greitai pavirto randu. Ji žinojo, 
kad išauš diena, kai jai teks išklausyti šiuos baisius žodžius, ir 
jos dvasia buvo pasiruošusi priimti kančią Gresiančio pavojaus 
akivaizdoje nebuvo laiko nei ašaroms, nei baimei, nei silpnumui. 

Fortiunė jau ištiesė rankas, tikėdamasi, jog netekusi sąmonės 
Marijana kris jai į glėbį, tačiau tučtuojau jas nuleido, su nuostaba 
žvelgdama į stovinčią priešais nepažįstamą moterį, įbedusią į ją 

kietą lyg plienas žvilgsnį, pasiruošusią viskam. Marijana paklausė 
lediniu balsu. 

- Kur dabar imperatorius? Sen Klu? 

- Ne. Visa svita dabar medžioja Fontenblo. Bet ką tu ruošiesi 
daryti? Ar tik negalvoji... 

- Taip, būtent apie tai aš ir galvoju! Nejaugi tu manai, kad 
man dar liks ko gailėtis šioje žemėje, jeigu Jasonas mirs? Aš 
prisiekiau motinos atminimu: jei jį nubaus mirties bausme, aš 
susivarysiu durklą sau į širdį ešafoto papėdėje. Todėl aš nebijau 
Napoleono pykčio! Norės jis šito ar ne, sutiks ar nesutiks, jis 
bus priverstas mane išklausyti!.. Po to jis galės daryti su manimi 
ką tik panorės! Tai jau nebeturės jokios reikšmės! 

- Nekalbėk taip! - maldaujančiu balsu tarė Fortiunė, skubiai 
persižegnojusi, tarsi norėdama atbaidyti besiartinančią bėdą. - 
Juk egzistuojame mes visi, nuoširdžiai ir atsidavusiai tave mylintys 
ir pasiruošę padėti! 

- Egzistuoja jis, tas, kurį aš myliu, ir be kurio atsisakau 
gyventi. Aš tavęs prašau vienintelio dalyko, Fortiunė: duok man 
karietą, rūbus, truputį pinigų ir pasakyk, kur galėčiau prisiglausti, 
nuvykusi į Fontenblo, kad manęs nesuimtų anksčiau, negu aš 
susitiksiu su imperatoriumi. Man rodos, tu puikiai pažįsti tas 
vietas. Jeigu tu tai padarysi, aš būsiu tau dėkinga iki paskutinio 
atodūsio ir... 

- Gana! - neteko kantrybės kreolė. - Baik kalbas apie mirtį! 
Duoti tau pinigų, savo karietą... Tu šneki visiškas nesąmones! 

- Fortiunė! - sielvartingai šūktelėjo sutrikusi Marijana. 

Bet draugė švelniai ją apkabino ir nusivedė su savimi, meiliai 
šnabždėdama: 

- Kvailiuke tu! Na žinoma, mes važiuosime ten kartu! Aš 
turiu tenai namelį nuošalioje vietelėje prie Senos, žinau visus 
miško takelius bei laukymes. Šito mums prireiks, jei tau nepavyks 
prasiskverbti į rūmus, nors Napoleonas žvėriškai pyksta, kai jam 
kas nors sutrukdo medžioklę. Bet jeigu nebus kitos išeities... 

- Aš nenoriu, Fortiunė! Tu gali siaubingai "r 
Tave gali ištremti... 

- Na ir kas? Aš išvyksiu pas Montroną į Anverį, ir mes 
ten linksmai pagyvensime! Viskas bus gerai, širdele! Bet kuriuo 
atveju būtų ne pro šalį išsiaiškinti, kuo remdamasis jo didenybė 

korsikietis leido savo teisėjams paskelbti tokį nuosprendį šiam 
nepaprastai žavingam žmogui... jis be jokios abejonės nesugebėtų 
padaryti nusikaltimų, kuriais jis kaltinamas! Niekšingas žudikas?.. 
Monetų padirbėjas?.. Tas išdidžios laikysenos ir jūrų erelio 
žvilgsnio žmogus? Gryniausia nesąmonė!.. Zonai! Tučtuojau liepk 
mano kambarinei paruošti vonią ir rūbus kunigaikštienei; po 
ketvirčio valandos - solidžius pietus, o po valandos kieme turi 
stovėti pašto karieta!.. Supratai? Bėgte! 

Zonui skuodžiant laiptais į viršų ir šaukiant madmuazelę 
Klementiną, kuriai reikėjo perduoti šeimininkės nurodymus, 
Fortiunė neskubėdama nusivedė draugę į namus. 

- Dabar tu turėsi pakankamai laiko papasakoti man viską, 
kas su tavimi atsitiko, gražuole. 


Dvyliktas skyrius 
Imperatoriškoji medžioklė 


Ponia Gamelen įtempė vadeles ir sustabdė arklį kryžkelėje 
prie seno, samanomis apaugusio akmeninio kryžiaus, pasislėpusio 
gigantiško ąžuolo šešėlyje. 

- Tai Suvrė kryžius, - pasakė ji, rodydama botkočio galiuku. 
- Aš sužinojau, kad pusryčiai įvyks netoli Reklozo, apie pusę 
ljė nuo čia. Medžioklės pradžios geriausia bus palaukti čia. 

Kalbėdama tai, ji pririšo arklį prie storo pušies kamieno, po 
to, pasikaišiusi nukritusių lapų spalvos amazonę, ramiai atsisėdo 
ant kryžiaus laiptelių. Marijana nušoko žemėn, pririšo savo arklį 
prie to paties medžio ir priėjo prie draugės. 

Kryžkelė buvo visiškai tuščia. Girdėjosi tiktai upelio, tekėjusio 
tarp tankių krūmynų, gurgėjimas ir standaus lapų kilimo 
traškėjimas po skuodžiančio kiškio kojomis. Tačiau kiek tolėliau 
į pietus miškas buvo pilnas to ypatingo klegesio, kurį skleidžia 
didžiulė besilinksminanti draugija. Jame buvo galima išskirti šunų 
skalijimą, ragelių balsus ir tolimą riedančių karietų bildesį. 

- Kaip vyksta imperatoriškoji medžioklė? - paklausė Marijana, 
įsitaisydama šalia draugės ir tvarkydamasi savo tamsžalės suknelės 

klostes. - Aš niekuomet joje nedalyvavau ir neturiu nė menkiausio 
supratimo. 

- O, gana paprastai: nors visi rūmai skuba čionai, imperatorius 
medžioja beveik vienas, neskaitant vyriausiojo arklininko, generolo 
de Nansučio, pono Anekūro, medžioklės su šunimis vyriausiojo 
vadovo, oberjėgermeisterio ir Rustano, jo mameliuko, kuris 
visuomet seka jam iš paskos. Savaris, kol netapo policijos 
ministru, irgi dalyvaudavo, tačiau dabar jis privalo sekti savo 
šeimininko personą iš didesnio nuotolio. O ceremonialas štai 
koks: visa draugija, vyrai ir moterys, tarp jų ir jo didenybė, 
susėda į karietas ir išvažiuoja iš Pilies. Po to jie susirenka 
sutartoje vietoje, kur patiekiami gausūs pusryčiai. Po to, svitai 
virškinant valgį, nuobodžiaujant ir patyliukais grįžtant atgal, 
Napoleonas pradeda medžioklę. Štai ir viskas! 

- Aš nežinojau, kad jis toks aistringas medžiotojas. Jis 
niekuomet man šito nesakė... 

Fortiunė nusijuokė. 

- Brangusis vaikeli, mūsų imperatorius kaip niekas kitas 
pasaulyje rūpinasi savo renomė ir teatrališkais efektais. Iš tiesų 
jis visiškai nemėgsta medžioklės, juo labiau, kad yra prastas 
raitelis. Jeigu jam nebūtų rūpestingai ruošiami arkliai, jo kritimų 
nebūtų galima suskaičiuoti... Bet visame, kas susiję su medžiokle, 
jis stengiasi tęsti Prancūzijos valdovų tradicijas, nes mano, jog 
tai yra privalomas dalykas. Visi žinomi karaliai, Kapetingai, Valua 
arba Burbonai, buvo užkietėję medžioklės su šunimis mėgėjai. 
Ir jis privalo užsiimti tuo vien jau iš pagarbos savo “dėdės", 
Liudviko XVI, atminimui. Prašau nedaryti tokios rūgščios minos: 
šičia tu turi puikiausią galimybę pasikalbėti su juo beveik be 
liudininkų. 

Norėdama pamaloninti Fortiunė, Marijana nutaisė blankią 
šypsenėlę, bet širdį spaudusi gėla buvo pernelyg stipri, kad ji 
galėtų pasidžiaugti draugės sąmojumi. Dieną ir naktį jos neapleido 
mintis apie būsimas minutes, nuo kurių priklausys Jasono 
gyvenimas. Trys dienos, praleistos žavingame name, gražiosios 
kreolės viengungiškame prieglobstyje, virto ištisa amžinybe. 

Vos tik atvykusi į Fontenblo, ponia Gamelen nuskubėjo į 
rūmus, ketindama per Diuroką pasiprašyti audiencijos pas 

imperatorių. Visuomet paslaugus Friulio hercogas perdavė šį 
prašymą šeimininkui, bet Napoleonas pasakė, kad nenori ponios 
Gamelen matyti ir patarė jai laisvalaikiu mėgautis savo valdų 
grožybėmis, nė nebandant artintis prie jo personos. Tai išgirdusi 
Marijana pajuto, kaip jai sugniaužė širdį. 

- Mano vargšelė Fortiunė! Tu kartu su manimi patekai į 
nemalonę! Napoleonas nenori tavęs matyti, nes žino, jog mes 
esame draugės. 

- Jis puikiausiai žino, jog pats mus supažindino, bet šį sykį 
aš manau, kad jis išvijo mane todėl, kad esu pernelyg prisirišusi 
prie Žozefinos... Mūsų taip vadinama Dunojaus didenybė 
siaubingai pavydi viskam, kas susiję su buvusia imperatoriene. 
O be to, aš beveik nesitikėjau, kad būsiu priimta. Aš netgi 
buvau tuo tvirtai įsitikinusi, nes negaišdama laiko susižinojau, 
kad rytoj imperatorius medžios Lemū. Tu būsi pasirengusi tam 
tiktu momentu pasipainioti jam po kojom. Žinoma, jį gali ištikti 
pykčio priepuolis, bet aš būčiau labai nustebinta, jei jis apskritai 
atsisakytų su tavim kalbėtis. 

- Jis privalo manęs išklausyti! Netgi jei aš būsiu priversta 
pulti jo žirgui po kojomis. 

- O, tai jau būtų didžiausia kvailystė! Jis toks prastas raitelis, 
kad tikrai subjautorų tave, 0 tu privalai atsiminti, brangioji, jog 
stipriausias tavo ginklas yra grožis. 

Taigi, dėl miško žygio buvo -pagaliau nuspręsta. Marijana 
skaičiavo likusias valandas ir minutes, tačiau dabar, kai lemiamas 
momentas buvo visai čia pat, kovingą susijaudinimą ėmė atakuoti 
nepasitikėjimo ir baimės bangos. Ji iš patirties žinojo, koks 
grėsmingas būna Napoleonas, kai pyksta. O kas, jei jis neleis 
jai kalbėti, atstums ir netgi nenorės nieko girdėti? 

Fortiunė išsitraukė iš amazonės kišenės plytelę šokolado ir 
pusę ištiesė Marijanai. 

- Imk! Tau reikia pasistiprinti, be to, šiame miške pernelyg 
vėsu. Pusryčiai ilgai neužtruks. 

Ir tikrai, pakilo vėjas, silpnas, bet veriantis, žerdamas lapus 
nuo Apvaliojo kelio, nuo Liudviko XIV laikų juosiančio Fontenblo 
ir masyvų miško plotą ir skirto medžioklinėms karietoms. Blyškiai 
pilkšvame danguje, su kai kur vos vos prasiskverbiančia mėlyne, 

debesys ėjo lenktynių su juodu kregždžių pulku, skridusiu į 
šiltuosius kraštus. Žiūrėdama į lekiančius paukščius, greitus ir 
laisvus, Marijana pagalvojo apie Jasoną, jūrų erelį, įkalintą 
dvokiančioje kameroje, laukiant, kol negailestingas vergiško 
teisingumo taranas sutraiškys jį, neleidęs nė žvilgtelėti į bekraštį, 
laisvą okeaną, ir jai širdį pervėrė skausmas... 

Liūdnus apmąstymus nutraukė iš miško gilumos atsklidęs 
medžioklės rago garsas. Marijana gerai žinojo medžioklės taisykles, 
todėl jai pasidarė aišku, jog medžiotojai pagaliau susėdo ant 
arklių. Ji gyvai pašoko, mašinaliai lygindama rankomis sijoną. 

- Ant balno! - sušuko ji. - Jie atjoja! 

- Minutėlę! - pasakė Fortiunė, raminančiai mostelėjusi ranka, 
- Pirmiausia reikia sužinoti, į kurią pusę jie patrauks. 

Abi moterys sulaikiusios kvėpavimą įsiklausė, stengdamosi 
susigaudyti šunų ir medžioklės ragelių keliamame triukšme, kuris 
ritosi link jų aido bangomis. Netrukus ponia Gamelen džiugiai 
nusišypsojo draugei. 

- Puiku! Mes galėsime perkirsti jiems kelią. Jie juda Aukštojo 
Stulpo link! Pirmyn, aš parodysiu tau kelią, po to tu josi 
viena... jei jau jo didenybė nenori manęs matyti! Pirmyn!.. 

Akimirksniu abi jaunosios moterys atsidūrė balnuose ir, 
suraginusios arklius, šuoliais pasileido per mišką į skambėjusio 
medžioklės rago pusę. Iš pradžių jos šuoliavo miško takeliu, 
prigludusios prie arklių, nes tanki augmenija grasinosi nuplėšti 
jų puikias skrybėles. Tai buvo gana sunkus ir gražus kelias, 
apsuptas uolų. Arkliai tai šuoliais skriejo žemyn, tai kiek 
įkabindami ropštėsi aukštyn, tačiau abi moterys, ypač Marijana, 
buvo puikios jojikės, sumaniai, nemažindamos greičio įveikusios 
visas kliūtis. Kitu laiku Marijana būtų patyrusi didžiulį malonumą, 
strimgalviais šuoliuodama vienu iš gražiausių Europos miškų, 
tačiau šį kartą situacija buvo „ypač rimta, su gresiančiomis 
tragiškomis pasekmėmis. Ji puikiausiai suvokė, jog nuo šių 
pramuštgalviškų lenktynių priklausė ne tik Jasono Boforo, bet 
ir jos pačios likimas. 

Persekiojimas tęsėsi ilgai. Žvėris tarsi jautė malonumą 
keisdamas kryptį ir mėtydamas pėdas, ir praėjo daugiau nei 
valanda, kol pro apnuogintas šakas pasimatė balta skuodžiančios 

kiek įkabina gaujos dėmė. Šunys, nė kiek nemažindami greičio, 
pradėjo skalyti - Marijana iš varovų signalų jau seniai suprato, 
jog persekiojamas žvėris yra šernas. Sudirgusi iki širdies gelmių, 
ji nejučia pasidžiaugė, jog tai ne stirna arba elnias, - šių gražių 
ir grakščių žvėrių medžioklė jai niekada nekėlė malonumo. 

Staiga jos ausis pasiekė pristabdžiusios savo arklį Fortiunė 
balsas: “ 

- Dabar jok viena... Jie ten. 

Ir tikrai, Marijana pamatė šerną - didžiulis juodas, pasišiaušęs 
gyvūnas pralėkė mišku su iš paskos skuodžiančia ruja. Netrukus 
pasirodė pilki medžiotojų, iš visų jėgų pūtusių medžioklės ragus, 
arkliai... Imperatorius turėjo būti kažkur čia pat... Stuktelėjusi 
batu, ji privertė arklį padidinti greitį. Pralėkusi pro krūmyną, 
peršoko per didžiulį išvirtusio medžio kamieną ir... kaip bomba 
užlėkė ant šuoliais skriejančio Napoleono. 

Vengdami susidūrimo, abu arkliai atsistojo piestu, ir tuo tarpu 
kai Marijana išsilaikė balne, prancūzų imperatorius iš netikėtumo 
išslydo iš balnakilpių ir nusirito į stangrias samanas. 

- Tūkstantis perkūnų! - suriko jis. - Kas per... gyvulys!.. 

Bet Marijana jau buvo ant žemės ir klūpojo priešais jį ant 
kelių, baisėdamasi tuo, kas įvyko. 

- Tai aš, jūsų didenybe... tai tiktai aš! O, susimilkite, atleiskite 
man! Dievas mato, aš nenorėjau! Jums nieko neatsitiko? 

Napoleonas įsiutęs žvilgtelėjo į ją ir gyvai pašoko, išplėšdamas 
iš jos rankų savo skrybėlę, kuri nulėkė nuo galvos kritimo 
metu. 

- Aš maniau, kad jūs ištremta, ponia! - pratarė jis tokiu 
lediniu balsu, kad jaunajai moteriai perbėgo per nugarą šiurpas. 
- Ką jūs čia veikiate? 

Nė negalėdama pakilti nuo žemės ji įbedė į jį maldaujamą 
žvilgsnį. 

- Aš privalėjau pamatyti jus, jūsų didenybe, pasikalbėti su 
jumis... bet kuria kaina!.. 

- Netgi mano nugaros kaina? - įgėlė jis. Po to su aiškiu 
nekantrumu pridūrė: - Nagi, kelkitės! Mes atrodome juokingai, 
ir jūs puikiausiai matote, kad čia jau atjoja Žmonės... 

Iš tikrųjų, trys raiteliai, kuriuos Napoleonas buvo aplenkęs, 
lėkė į juos tarsi uraganas. Pirmasis vilkėjo puošnią husarų 
generolo uniformą, antrasis - žalius imperatoriškojo varovo 
drabužius, 0 trečiasis, vienintelis, kurį Marijana pažino, buvo 
Rustanas, mameliukas. Generolas vienu akimirksniu atsidūrė ant 
žemės. 

- Jūsų didenybe, - susirūpinęs pasiteiravo jis, - jums kas 
nors atsitiko? 

Tačiau atsakymą jis gavo iš linksmai nusišypsojusios Marijanos: 

- Tai man šis tas atsitiko, generole! Mano arklys pasileido 
šuoliais, ir aš atsidūriau čia vienu metu su jo didenybe. Arkliai 
stojosi piestu, ir maniškis nutrenkė mane ant žemės. Imperatorius 
buvo toks geras, kad suteikė man pagalbą. Aš padėkojau jam 
už tai... 

Ji stebėjo, kaip jai diplomatiškai kuriant šį mažytį melą, 
įtempti Napoleono raumenys atsipalaidavo ir jo ledinis žvilgsnis 
palengva suminkštėjo. Jis atsainiai nusikratė nuo savo švarko 
skverno prilipus; sausą lapą. 

- Niekai! - sviedė jis. - Nėra čia apie ką kalbėti, ir apskritai, 
jau metas būtų grįžti! Aš jau pavargau nuo šitos nesėkmingos 
medžioklės! D'Adekurai, susirinkite savo šunis su varovais, mes 
grįžtame į pilį. O jūs, ponia, sukite paskui mus: man reikia 
su jumis pasikalbėti, bet jūs turėsite palaukti angliškame sode. 
Jus palydės Rustanas... 

- Atleiskite, pone, bet aš ne viena šiame miške. Mano 
draugė... 

Pilkšvai žydrose Napoleono akyse įsižiebė liepsnelė, bet šį 
sykį ne pykčio, 0 pašaipos. 

- Gerai! Susiraskite savo draugę, ponia, ir jokite į pilį. 
Pasirodo, yra žmonių, kuriais ne taip lengva atsikratyti! - pridūrė 
jis pašaipiu tonu, leisdamas Marijanai suprasti, jog jis žino, apie 
kokią draugę ji kalba. 

Ji žemai nusilenkė, po to, generolo Nansučio maloniai 
padedama, užšoko ant balno. Ji tai padarė taip lengvai, kad 
husarų generolas nejučia šyptelėjo... Jis buvo pernelyg geras 
jojimo žinovas, kad patikėtų meilikaujamu Marijanos melu. Jei 
kas ir buvo nutrenktas žemėn, tai tik jau ne ši nepriekaištinga 

amazonė... bet, puikiai suvokdamas situaciją, Nansutis pasitenkino 
šia šypsenėle. 

Po poros minučių Marijana susirado Fortiunė ir papasakojo 
jai viską, kas atsitiko. Netikėta sėkmė įžiebė“ jai naują viltį. 

- Svarbiausia yra tai, kad jis tave priims! - džiaugsmingai 
pasakė ponia Gamelen. - Ketvirų valandos tu praleisi gana 
nemaloniai, bet jis vis tiek tavęs išklausys! Dabar tu gali tikėtis 
išlošti šią partiją. 

Abi moterys negaišdamos nušuoliavo įkandin imperatoriaus. 
Pirmoje kryžkelėje jos išvydo Rustaną, laukusį jų po galinga 
pušimi. Jis atrodė tarsi didžiulė akmeninė skulptūra. Mameliukas 
davė ženklą sekti paskui jį ir, suraginęs arklį, pasileido į pilį 
aplinkiniu keliu, kad nereikėtų maišytis po kojomis grįžtantiems 
dvariškiams. 

Po pusės valandos Marijana, perėjusi angliškąjį sodą, įėjo į 
Fontenblo rūmus. Pirmame aukšte Rustanas palydėjo Fortiunė 
į nedidelį saloną, o Marijanai atvėrė duris į erdvų, langais į 
sodą, kambarį. Nusilenkęs jis parodė ranka krėslą. Jaunoji moteris 
dar sykį atsidūrė Napoleono kabinete. Tai buvo ketvirtasis jo 
darbo kambarys, su kuriuo jai teko susipažinti, tačiau nepaisant 
Liudviko XVI laikų interjero ir keletos imperijos stiliaus baldų, 
kambarys dėl netvarkingai išmėtytų popierių, žemėlapių, raudonų 
safjaninių portfelių ir asmeninių daiktų Marijanai pasirodė be 
galo pažįstamas. Kaip Tiuilri, Sen Klu ir Trianone, tabokinė 
buvo atidaryta, žąsies plunksna numesta kaip pakliuvo, didžiulis 
žemėlapis išvyniotas, o skrybėlė ramiai ilsėjosi ant staliuko. Tai 
suteikė jai drąsos. Jaunoji moteris pasijuto tarsi savo namuose. 
Atsisėdusi į krėslą, ji jau su didesniu pasitikėjimu ėmė laukti 
to, kas turėjo netrukus įvykti. 

Viskas vyko pagal įprastą ceremonialą: greiti žingsniai galerijos 
plytelėmis, trinktelėjusios durys, ryžtingas įsiveržimas į kambarį 
sudėtomis už nugaros rankomis, sustojimas prie darbo stalo, 
greitas, reveransą įvertinantis žvilgsnis, ir, pagaliau, staigus 
perėjimas prie reikalo. 

- Taigi, ponia? Koks gi reikalas privertė jus nepaisyti mano 
įsakymo ir atvykti net čia? Juk puikiai žinote, kad įkyrėjote 
man! 

Agresyvus, sąmoningai įžeidus tonas kitomis aplinkybėmis būtų 
sukėlęs lygiai tokią pat Marijanos reakciją. Bet ji suprato, kad 
vardan Jasono ji privalo paminti savo išdidumą, apsimesti 
nusižeminusia ir paklusnia, ypač priešais monarchą, kuris ką tik 
dėl jos kaltės buvo nutrenktas žemėn. 

- Pone, - švelniai paprieštaravo ji, - jūsų didenybė pirmą 
sykį sakote man, jog įkyrėjau jums. Nejaugi jūs pamiršote, kad 
esu ištikima ir paklusni jūsų pavaldinė? 

- Ištikima - aš tikiuosi, bet jokiu būdu ne paklusni! Jūs 
pati tikriausia maištininkė, ponia, ir jeigu aš nebūčiau laiku 
davęs įsakymo, jūs būtumėt sunaikinusi visą mano armiją. Jeigu 
dėl jūsų niekas nesikauna dvikovose, tai tuomet prasideda tiesiog 
žudynės!.. 

- Tai netiesa! - sušuko Marijana, apimta nuoskaudos, kuri 
buvo daug stipresnė už jos pastangas pasirodyti paklusnia. - 
Niekas niekuomet nieko nėra užmušęs dėl manęs, ir tie, kurie 
taip kalba... 

- Ne taip jau ir klysta! Netgi jei jūsų garbei nebuvo įvykdytas 
nė vienas nusikaltimas, aš tikiuosi, jūs neišdrįsite neigti, kad 
per vieną naktį du Žmonės metė vienas kitam iššūkį, o du kiti 
kovėsi būtent dėl jūsų. 

- Ne du kiti, jūsų didenybe, 0 vienas: abiejų dvikovų 
iniciatorius buvo vienas ir tas pats Žmogus. 

Napoleonas pliaukštelėjo delnu į stalą. 

- Nebandykite manęs suklaidinti, gerbiamoji! Aš šito nemėgstu! 
Viena yra neginčijama: mano žandarai sučiupo du kovotojus 
nusikaltimo vietoje jūsų namuose... Tiesa, vienas pabėgo, bet 
kitas - ne. Nuo kada jūs esate Furnjė-Sarlovezo meilužė? 

- Aš nesu jo meilužė, pone, - su pasibjaurėjimu atsakė 
Marijana, - ir niekuomet ja nebuvau! Ir jūsų didenybė tai 
puikiausiai žino, kaip ir tai, kokiais stipriais ryšiais šis ponas 
susijęs su mano drauge madam Gamelen.. Bet aš maldauju 
jūsų didenybės palikti nuošaly šį menką reikalą. Juk aš atėjau 
visiškai dėl ko kito. 

- O man norisi kalbėti būtent apie jį, nes aš privalau 
išsiaiškinti viską iki galo. Generolas Furnjė kalėjime visą laiką 
vengia prisipažinti ir kalbėti atvirai, atkakliai kartodamas kvailą 

versiją, kad tai buvo... draugiškos varžybos su draugu užsieniečiu. 
Kaip galima tuo patikėti, jei Černyšovas, gavęs kunigaikščio 
Kurakino įsakymą skubiai išvykti su paketu pas carą, buvo 
priverstas atsisakyti dvikovos su tuo prakeiktu Boforu! Ne visai 
tinkamas momentas fechtavimo pratyboms! 

Vadinasi, tą naktį į jos sodą įsiveržę žandarai atpažino rusų 
kurjerį ir riteriškas Furnjė poelgis netenka jokios prasmės? Ji 
pakėlė galvą. 

- Tai jūsų didenybė žino, jog buvo kalbama apie grafą 

rnyšovą? k 

Napoleonas pasiuntė jai pašaipią šypsenėlę, kuri jaunajai 
moteriai pasirodė tikru velniško žiaurumo blykstelėjimu. 

- Iki šiol aš abejojau tuo, bet dabar, gerbiamoji, man viskas 
išaiškėjo! 

-' Pone! - pasipiktino Marijana. - Apgaudinėti tam, kad 
sužinotumėte tiesą - negarbinga! 

- Gerbiamoji ponia, leiskite man spręsti, kas garbinga, o kas 
ne! Ir prašau jūsų nuleisti balsą, jeigu norite, kad išklausyčiau 
jus iki galo! Dabar, - pridūrė jis po trumpos tylos, kurios metu 
atidžiai tyrinėjo paraudusį jaunosios moters veidą, - dabar aš 
laukiu trumpo ir teisingo pasakojimo apie tai, kas įvyko tą 
naktį jūsų namuose! Jūs girdite: aš noriu žinoti tiesą, visą tiesą! 
Ir nesumanykite meluoti, nes aš per daug gerai jus pažįstu, 
kad iš karto šito nepajusčiau. 

Marijana sutriko. Papasakoti, kas įvyko jos kambaryje? 
Pavaizduoti žmogui, kuris kažkada buvo pats aistringiausias jos 
meilužis, žeminančią prievartos sceną, kurios iniciatorius buvo 
Černyšovas? O ne, šis išbandymas pranoktų jos jėgas! Bet 
Napoleonas jau išėjo iš už stalo, atsirėmė į jį sukryžiuotomis 
ant krūtinės rankomis ir įsmeigė į jaunąją moterį valdingą 
žvilgsnį. 

- Taigi, ponia, aš laukiu!.. 

Staiga Marijanai šovė į galvą išganinga mintis. Jis norėjo 
sužinoti “viską“, kas įvyko jos namuose tą naktį? Bet juk tai 
puikiausia proga iš pradžių papasakoti apie šlykštų šantažą, kuris 
buvo preliudija į velniškai suktą kombinaciją, kurios auka tapo 
Jasonas! Tokiu būdu jos savimyla ir gėdingumas netenka jokios 

reikšmės... Ji drąsiai pakėlė galvą ir išdidžiai pažvelgė Napoleonui 
į akis. 

- Jūs norite žinoti viską, pone? Aš jums viską pasakysiu, ir 
prisiekiu motinos atminimu, tai bus tiktai tiesa. 

Ir Marijana pradėjo pasakoti. Iš pradžių jai sekėsi gana 
sunkiai, tačiau ji stengėsi kalbėti paprastais ir įtikinamais žodžiais. 
Pamažu ją užvaldė jos asmeninė drama. Ją vėl apėmė tos 
birželio nakties siaubas, teikdamas jos skubiems žodžiams ilgesio 
ir gėdos atspalvį. Ji papasakojo viską: apie sandėrį su Kranmeriu, 
apie jo melagingus prisipažinimus, apie išgyventą baimę dėl 
Jasono likimo, apie ruso, nusigėrusio iki žemės graibymo, 
įsiveržimą, apie bandymą išprievartauti ir kankinimus, apie 
išganingą Furnjė įsikišimą, dvikovą, žandarų pasirodymą ir apie 
generolo suteiktą savo priešininkui pagalbą, vengiant nepagei- 
dautinų. diplomatinių pasekmių. Imperatorius jos nė karto 
nenutraukė, tačiau pasakojimui pasibaigus jis atrodė visas 
įsitempęs, o pilkšvai žydros akys įgavo grėsmingą metalinį blizgesį. 

Pabaigusi šią liūdną istoriją, Marijana staiga pasijuto siaubingai 
išsekusi ir užsidengė savo veidą virpančiomis rankomis. 

- Dabar jūs viską žinote, pone! Ir aš tvirtinu, jog mano 
pasakojime nebuvo nė vieno neteisingo žodžio! Aš noriu pridurti, 
- suskubo ji, nuleisdama rankas, - kad... lordo Kranmerio vizitas 
reiškė pradžią dramos, kurią... 

- Minutėlę! - sausai nutraukė Napoleonas. - Jūs prisiekėte, 
kad jūsų lūpomis byloja pati tiesa... 

- Aš galiu dar sykį tai prisiekti, pone!.. 

- Ir be reikalo! Jeigu viskas vyko taip, kaip jūs pasakojote, 
ant jūsų kūno turėjo likti žymės, parodykite jas man! 

Marijana nuraudo iki pat ausų ir sutrikusi sumirksėjo akimis. 

- Jūs norite pasakyti... tą nudegimą? Bet, pone, jis yra ant 
mano klubo! 

- Na ir kas! Nusirenkite! 

- Tiesiog čia? 

- O kodėl gi ne? Niekas nejeis! Ir man atrodo, jog tai 
bus ne pirmas kartas, kai jūs priešais mane nusirenginėjate! 
Dar ne taip seniai tai darydama jūs jausdavote netgi tam tikrą 
malonumą. 


272 


„Marijanos akyse sužėrėjo ašaros, išgirdus Napoleoną tokiu 
kandžiu tonu prabilus apie akimirkas, kurios visuomet buvo 
saugomos tarp pačių brangiausių atsiminimų, nors dabar ir atrodė 
tarsi kito gyvenimo dalis. 

- Pone, - pratarė ji sunkiai, - tie laikai nutolę daug labiau, 
negu įsivaizduoja jūsų didenybė... 

- Aš nepripažįstu šitokio požiūrio! Ir jei jūs norite, kad 
patikėčiau jumis, gerbiamoji, pateikite įrodymus. Priešingu atveju 
galite važiuoti namo: aš jūsų daugiau nebelaikau. 

Marijana lėtai atsistojo. Gerklę gniaužė neapsakomas liūdesys 
ir gailestis, neleisdami laisvai kvėpuoti. Nejaugi jis taip mažai 
ją mylėjo, kad pareikalavo paaukoti gėdingumą ir praėjusią 
meilę? Jis teisus, kad dar neseniai jai patikdavo atskleisti jo 
žvilgsniams savo apnuogintą kūną, bet juose būdavo tiek 
švelnumo! O dabar jis Žiūrėjo į ją šaltai, tarsi darbo jėgos 
prekeiva, vertinantis gyvą prekę. O be to, buvo atsiradusi 
didžiulė praraja tarp moters iš Biutaro ir Trianono ir tos, kuri 
ant kalėjimo lentų aistringai atsidavė mylimam žmogui, kurio 
gyvenimas galbūt priklauso nuo šios intymios dramos. 

Nukreipusi į šalį akis, ji pradėjo segtis biustą palaikiusią žalią 
šilko liemenę. Pirštai, narstydami juodus šilkinius raištelius, 
drebėjo, bet trumpa liemenėlė netrukus nukrito žemėn. Ilgas 
amazonės sijonas nuslydo nuo klubų, po jos - marškiniai. 
Sukryžiuotomis rankomis prisidengusi krūtis, ji atkišo į priekį 
sužeistą klubą. 

- Žiūrėkite, pone, - pasakė ji bespalviu balsu. 

Napoleonas pasilenkė. Kai jis atsitiesė, jo paniuręs žvilgsnis 
įsisiurbė į jaunosios moters akis ir keletą nebylių sekundžių 
laikė jas savo valdžioje. 

- Kaip tu jį myli! - pagaliau sumurmėjo jis. 

- Jūsų didenybe!.. 

- Ne! Patylėk! Matai, tai ir yra tai, ką aš norėjau sužinoti. 
Tu daugiau manęs nebemyli, ar ne? 

Šį sykį ji pati susirado jo akis. 

- O, pone! Prisiekiu, kad aš myliu ir visuomet mylėsiu jus, 
tik kitaip! 

- Tai yra tas pats, ką pasakiau aš. Tu manęs nemyli... kaip 
gaila. 

- O jūs pats, pone? Argi jūsų jausmai man išliko nepakitę? 
Ir imperatorienė neužima visos jūsų širdies? 

Atsakomoji šypsena buvo nuostabiai meili. 

- Taip! Tu teisi! Ir vis dėlto... man atrodo, kad praeis 
begalės laiko, kol aš galėsiu žiūrėti į tave be susijaudinimo... 
Renkis! 

Tuo metu, kai ji karštligiškai vilkosi savo rūbus, Napoleonas 
ėmė raustis popierių krūvoje, suverstoje ant rašomojo stalo. Jis 
kažko ieškojo. Galų gale jis ištraukė didelį popieriaus lapą, 
prirašytą gražiu braižu, su imperatoriškuoju antspaudu, ir ištiesė 
jį Marijanai. 

- Paimk! - pasakė jis. - Tikriausiai tai ir yra tai, dėl ko 
tu čia atvykai, rizikuodama sulaužyti mūsų abiejų sprandus: 
malonės raštas Jasonui Boforui! Kaip matai, aš pagalvojau apie 
tai dar prieš tau atvykstant. Jis pasirašytas!.. 

Netikėtas džiaugsmas persmelkė Marijanos širdį lygiai taip pat 
skausmingai, kaip ir neseniai patirtas nusiminimas. 

- Jūs pasigailėjote jo, pone? Dieve! Kokią laimę jūs man 
suteikėte! Vadinasi, košmaras baigėsi? Jis bus paleistas? 

Napoleonas suraukė antakius ir atsiėmė atgal malonės aktą. 
Švelnusis draugas staiga vėl išnyko ir vėl pasirodė imperatorius. 

- Aš šito nepasakiau, gerbiamoji. Aš pasigailėjau mūsų pirato 
amerikiečio, nes žinau - beje, neturėdamas jokių formalių įrodymų, 
- JOg jis nenužudė Nikolos Maleruso. Tačiau kontrabandos faktas 
išlieka, kaip ir tie netikri angliški svarai sterlingų, juo labiau, 
kad visose ministerijos kanceliarijose apie tai tik ir šnekama, 
ir aš negaliu nuleisti negirdom tokių rimtų kaltinimų. Taip kad 
Boforas nelips ant ešafoto, bet... bus išsiųstas į katorgą! 

Laimės ugnis, ką tik įsiplieskusi Marijanos širdyje, virto silpna 
liepsnele. 

- Pone, - sušnabždėjo ji, - aš galiu jums prisiekti, kad jis 
niekuo nekaltas... 

- Jūsų žodžiai - niekas prieš nepaneigiamus įkalčius. 

- Jeigu jūs leistumėt paaiškinti visas detales, susijusias su 
tais įvykiais, aš... 

274 


- Ne, gerbiamoji, atleiskite! Nereikalaukite per daug! Sutikti 
su tuo neleidžia mano galimybės! Pasitenkinkite tuo, jog aš 
išgelbėjau jo galvą! Aš pripažįstu, jog katorga - ne tinkamiausia 
vieta poilsiui, bet ten gyvenama ir... kartais iš ten... grįžtama! 
“Arba pabėgama!“ - pagalvojo Marijana, prisiminusi nerūpestingą 
keistojo Jasono kameros draugo elgesį; Bet imperatorius tęsė: 

- O jūs, gerbiamoji, dabar galite ramiausiai grįžti į savo 
namus. Jūsų laukia pusseserė ir tas įdomusis personažas, kuris 
jums yra beveik dėdė - kažkas panašaus buvo nutikę ir Bretanėje 
- ir kurį jūs išsiuntėte pas poną Fušė! Man pranešė, kad jis 
jau sugrįžo! Slapstytis jums nebėra prasmės... Beje, kur jūs 
leidote laiką po to, kai savo tremties vieta buvote pasirinkusi 
Laršambo? 

Atsikračiusi svarbiausio rūpesčio, Marijana leido sau nusišypsoti. 

- Jūsų didenybe, ar yra pasaulyje kas nors, ko jūs 
nežinotumėte? - paklausė ji. 

- O, be galo daug!.. Ypač nuo to laiko, kai aš buvau 
priverstas nutraukti santykius su Otranto hercogu. Taigi, apie 
jus. Kur jūs susiradote prieglobstį? 

- Tai buvo ne prieglobstis, pone, tai buvo... kalėjimas! - 
pareiškė jaunoji moteris, nusprendusi kiek įmanoma slėpti 
Kroufordo ir jo žmonos bei Taleirano vaidmenį šiame reikale. 
- Jasono Boforo žmona, susiradusi prieglobstį pas jos didenybę 
Ispanijos karalienę, pagrobė mane ir laikė įkalinusi vienoje iš 
Mortfonteno salų. Su Dievo padėjimu man pavyko pabėgti... 

Staiga Napoleoną apėmė pyktis. Jo kumštis su trenksmu 
nusileido ant grėsmingai sugirgždėjusio apvalaus stalo. 

- Ne pirmą kartą girdžiu, kad mano brolienės rezidencija be 
jos Žinios naudojasi visokio plauko niekšai ir valkatos! Ji yra 
gera iki iškvailėjimo. Tereikia tik paprašyti, ir ji atidarys savo 
duris ir piniginę bet kam! To jau per daug, aš įvesiu ten 
tvarką! Dabar jūs galite eiti, ponia kunigaikštiene, - tarė jis, 
išsitraukęs iš liemenės kišenės laikrodį ir metęs į jį greitą 
žvilgsnį. - Netrukus pas mane ateis ponia Monteskjū, kuriai 
bus suteiktas Romos karaliaus... arba Venecijos princesės 
guvernantės titulas. Keliaukite pas savo draugę. Tikiuosi netrukus 
jus pamatyti. 

Audiencija buvo baigta. Stebima geranoriško šeimininko, 
Marijana padarė gilų reveransą. Po to ji pasuko prie durų, 
pagal etiketą stengdamasi neparodyti nugaros imperatoriui; kuris 
jau timpčiojo virvutę, kviesdamas Rustaną. 

Pasiekusią slenkstį Marijaną Napoleonas sustabdė rankos mostu. 

- Beje! Jūsų draugas Kroufordas irgi sugrįžo į savo lizdelį! 
Jį užrakino apleistoje fermoje netoli Pontuazė, o po to išleido 
nepadarę nieko blogo, išskyrus tai, jog namo jis turėjo kulniuoti 
pėsčiom. Neypatingai malonus užsiėmimas podagrikui... 

Sutrikusi Marijana nežinojo, ką atsakyti: Napoleono veidas 
buvo rūstus, bet akys juokėsi. Jis tęsė: 

- Ponia, tikriausiai jūs apdovanota talentu susirasti draugų 
netgi tarp tokių žmonių, kuriems nėra būdinga ištikimybė. Kad 
ir tas pasileidėlis Taleiranas! Nepraraskite jo!.. Suvedžioti tokį 
seną vienišių kaip Kroufordas - nemaža pergalė! Iki jūsų 
atvykimo jis garbino tiktai mūsų vargšę tetulę, Mariją Antuanetę, 
bet jūs akimirksniu sužadinote jame potraukį nuotykiams ir 
jaunystei. Branginkite tokius draugus, ponia! Kada nors mums 
jų... gali labai prireikti! 

- Aš pasistengsiu, jūsų didenybe!.. 

Vėl valdingas rankos mostas, bet tikriausiai jau taip buvo 
lemta, kad šį kartą Napoleonas niekaip negalėjo užbaigti pokalbio 
su Marijana, nes jis sulaikė ją dar sykį. 

- Aš visai pamiršau! Galite pasakyti tai nenuoramai, 
besikankinančiai geltonajame salone, kad jos brangiausias Furnjė 
jau prieš mėnesį buvo paskirtas į Ispaniją! Dėl to, kad ji 
nesusiviliotų galimybe praleisti su juo žiemą Anveryje. Ir pagaliau... 
dėl grafo Černyšovo. Kai jis grįš į Prancūziją, aš pasistengsiu, 
kad jis sužinotų, ką aš apie jį galvoju! Duodu žodį! Aš 
niekuomet neleisiu, kad būtų skriaudžiami tie, kuriuos aš myliu! 
Ir jūsų atvejis ne pirmutinis. Taip būdavo visada. 

- Pone, - prabilo Marijana, iki ašarų sujaudinta tokio netikėto 
prieraišumo įrodymo, - kaip aš galėčiau jums... 

- Nereikia! Iki greito pasimatymo, ponia kunigaikštiene! 

Šį kartą tikrai buvo viskas. Tarp Napoleono ir kunigaikštienės 
Sant Anos užsivėrė durys, tačiau Marijana išsinešė su savimi 
didžiulį paguodos jausmą, kurį sukėlė pirmiausia tai, kad Jasonui 

bus leista gyventi, o be to, ji vėl atgavo imperatoriaus draugystę. 
Tiesa, jaunoji moteris negalėjo nuspręsti, ar tai buvo draugystė, 
ar vis dėlto meilė, su kuria ji, beje, dabar nebežinotų, ką 
daryti. Napoleono prisipažinimas atrišo jai rankas, ir šia laisve 
ji, be abejo, pasinaudos. 

- Nagi? - su nerimu paklausė Fortiunė Gamelen, kai 
geltonajame salone pasirodė jos draugė. 

- Malonės aktas Jasonui pasirašytas! Imperatorius pripažino, 
jog jis nenužudė Bleko Fišo, bet liko istorija su tais netikrais 
pinigais... Jis... siunčiamas į katorgą! 

Kreolė suraukė antakius, susimąstė, po to gūžtelėjo pečiais. 

- Žiaurūs išbandymai, bet šitokios sveikatos galiūnas gali iš 
ten išeiti gyvas. Ar tu sužinojai, kur ir kuriam laikui jis 
išsiunčiamas? 

Ne, Marijana nežinojo. Iš nusiminimo ji pamiršo pasidomėti 
šiais elementariais dalykais, bent jau pirmuoju. Nes antrasis 
neturėjo reikšmės - ji nusprendė padaryti viską, kad Jasonas 
pabėgtų, todėl ar jis bus nuteistas dešimčiai, ar dvidešimčiai, ar 
trisdešimčiai metų, ar iki gyvos galvos - visa buvo vis tiek. 
Marijana paėmė draugę už parankės ir nusivedė paskui tarną, 
kuris atėjo palydėti jų į kiemą, kur jau laukė arkliai. 

- Jokime iš čia, - tik tiek tepasakė ji. - Pasikalbėti bus 
patogiau pas tave... Aš turiu tau kai ką pasakyti... 

Tirštėjančiose sutemose jodama risčia šalia savo draugės į jos 
namus, Marijana bandė įsivaizduoti, ką jai atneš ateitis. Visų 
pirma reikėjo kuo greičiau grįžti į Paryžių! Nuo to laiko, kai 
sužinojo, jog jos laukia Žolivalis su Adelaide, Marijana užsidegė 
nekantrumu kuo greičiau atsidurti namie. Arkadijus buvo 
vienintelis žmogus, kurio išradingų protu ir nuosekliu pasaulio 
ir Žmonių pažinimu ji galėjo dabar pasikliauti. Tik jis galėjo 
padėti sudaryti Boforo išvadavimo planą. Kai ji įsitikino, kad 
mylimojo gyvybei nebegresia pavojus, viskas nusidažė rausva 
optimizmo spalva. Kadangi šis optimizmas buvo truputį perdėtas, 
susirūpinusi Fortiunė bandė jį šiek tiek numalšinti. Marijana 
buvo tikra, jog nuo šiol viskas eisis kaip sviestu patepta, o tai 
buvo gana pavojinga pozicija. 

- Marijana, negalvok, kad suorganizuoti pabėgimą bus taip 
paprasta, - pasakė ji minkštai. - Žmones, siunčiamus į katorgą, 
saugo ypač griežtai Tokios operacijos ruošiamos ilgai ir 
rūpestingai, ypač norint turėti nors šiokių tokių sėkmės garantijų. 

- Tas žmogus iš Laforso, Fransua Vidokas, bėgo jau dievažin 
kiek sykių! Tai neturėtų būti labai sudėtinga! 

- Iš tikrųjų, jis pabėgdavo, tačiau ar jo nesugaudavo kiekvieną 
kartą? Jasonas turi vienintelį šansą - jeigu tau pavyks išplėšti 
jį iš sargybinių ir įsodinti į laivą, plaukiantį į Ameriką, jūroje 
žandarai bus bejėgiai... Taip kad reikia viską gerai paruošti, o 
pradėti reikia nuo laivo. 

- Visa tai smulkmenos, kuriomis mes pasirūpinsime paskutiniu 
momentu. Aš tikiu, jog tai, ką padarė tas Vidokas, padarys ir 
Jasonas... 

- Marijana! Marijana! - atsiduso kreolė. - Tu dabar mąstai 
kaip maža mergytė. Aš sutinku su tavimi, jog svarbiausia - 
išgelbėta gyvybė, bet turėk omeny, kad katorgojeę mažiausia 
klaida gali tapti lemtinga, ir Jasono negalima lyginti su tuo 
patyrusiu kalėjimų ir katorgos žinovu Vidoku! Būk atsargi ir 
nedaryk kvailysčių! 

Jaunoji moteris, per daug laiminga, kad leistųsi kieno nors 
sutrikdoma, tik nerūpestingai gūžtelėjo pečiais, įsitikinusi, jog 
ateitis pasitiks ją ir jos draugą išskėstomis rankomis. Dabar ji 
įsivaizdavo katorgą kaip kažką panašaus į jūros kalėjimą, kuriame 
kaliniai ištisą dieną dirba gryname ore ir kur pinigai net patį 
griežčiausią prižiūrėtoją padaro nuolaidų ir sukalbamą. Šis 
paskutinis dalykas - pinigai - jos nė kiek nejaudino: jeigu 
tolimasis vyras jų nebeduoda, jai dar lieka pasakiškos brangenybės, 
su kuriomis ji be gailesčio išsiskirs, kad išgelbėtų Jasoną. 

Tačiau, kai kitos dienos vakare ji išgirdo lygiai tą patį iš 
Arkadijaus lūpų, Marijana pajuto, jog vėl grįžta nerimas. Žolivalis 
nuoširdžiai apsidžiaugė sužinojęs, jog Jasonas išvengė baisiosios 
grėsmės, tačiau neslėpė nuo Marijanos, kad katorga - tai vieta, 
„kurioje mirtis gali ištikti bet kurią minutę. 

- Katorga - tai tikras pragaras, Marijana, - pasakė jis, - O 
vedantis į ją kelias - siaubinga Golgota; mirtis randa tūkstančius 
galimybių kirsti savo lemtingą smūgį: badas, išsekimas, ligos, 

neapykanta, bausmės, pavojingas darbas. Vargu ar mirties 
nuosprendžio pakeitimą katorga galima pavadinti malone, ir jeigu 
mes bandysime suorganizuoti pabėgimą, turėsime tai daryti be 
galo atsargiai, apsišarvavę didžiule kantrybe, nes šitokie kaliniai 
paprastai saugomi ypač griežtai ir bet kokia nesėkmė gali būti 
lemtinga. Ar jūs leisite man vadovauti šiai operacijai?.. 

Marijana nustebusi pagalvojo, jog po keletos išsiskyrimo 
savaičių  Žolivalis stipriai paseno. Jo veidas, paprastai toks 
džiaugsmingas ir gyvybingas, sunyko, o smilkiniai pražilo. Kelionė 
į Eksą atnešė vien tik nusivylimą, nes Otranto hercogas 
kategoriškai atsisakė kištis į Boforo bylą. Jis gana šiurkščiai 
pareiškė, kad žmonės, kadaise priklausę imperatoriaus aplinkai, 
gali patys viską išsiaiškinti. Jis netgi pasakė apie Marijaną tai, 
ką Zolivalis buvo priverstas nutylėti. 

“Kunigaikštienė ji ar ne, bet ši moteris turi tokį veidą ir 
kūną, kurio pigiai nenupirksi. Jeigu jau ji suviliojo Napoleoną, 
tai gali ištraukti iš jo viską, ko tik panorės, netgi dabar, kai 
jis yra žmonos įtakoje! Kišdamasis į šią istoriją aš rizikuoju 
dar labiau pagilinti nemalonę, į kurią patekau“. 

Nieko nepešęs nusivylęs Arkadijus grįžo į Paryžių ir čia 
sužinojo apie Marijanos dingimą. Diena iš dienos jis su Taleiranu 
ir Eleonora Krouford stengėsi sužinoti, kas nutiko jaunajai 
moteriai ir jos palydovui. Ištyrę aplinkybes, susiklosčiusias prieš 
dingimą, jie atsidūrė prie kalėjimo, tačiau pėdsakai čia ir pranyko. 
Žmonės iš kalėjimo matė, kaip tariamas normandietis su dukra 
už parankės ramiai nužingsniavo Baleto gatve, pasuko už kampo 
ir... dingo, tarsi išgaravo ore. Visa, kas po jų liko, - tai Senoje 
rastas vežėjas perpjauta gerkle. 

- Mes laikėme jus mirusiais! - pridūrė Adelaidė, kurios 
paraudusios akys liudijo išgyventą sielvartą. - Kas galėjo garantuoti, 
kad su jumis nepasielgė lygiai taip pat? Ir mes bijojome... iki 
tos dienos, kai Kroufordas pagaliau grįžo namo ir pranešė apie 
pagrobimą, įvykdytą moters ir užsimaskavusių ispanų. Jo manymu, 
jūsų neketino žudyti, bent jau iki proceso pabaigos. 

- Nuosprendis įstūmė mus į neviltį! - įsikišo Žolivalis. - Aš 
spėjau, kad Pilara paslėpė jus Mortfontene ir nuvykęs ten visur 

"jūsų ieškojau, bet veltui. Beje, tuo metu jūs jau buvote pabėgusi, 
juk aš ten buvau praėjusią savaitę. 

Žvelgdama į veidus su išgyvento sielvarto žymėmis, Marijana 
juto sąžinės graužimą. Žinoma, grįžusi į Paryžių ji turėjo, 
privalėjo įspėti pusseserę, bet sužinojusi, jog Jasonas nuteistas 
mirti, ji tegalvojo, kaip jį išgelbėti. Visa kita pasaulyje jai 
nebeegzistavo. 

Stengdamasi išpirkti savo kaltę, Marijana elgėsi su jais taip 
švelniai ir dėmesingai, kad netrukus viskas buvo pamiršta. 
Arkadijus nusprendė padėti tašką: 

- Jūs čia, jūs laisva, ir mes laimingi, kad Jasonas išvengė 
ešafoto. Tai svarbiausia! Tokioje situacijoje burnoti prieš dangų 
būtų tiesiog nedėkinga. Reikia išgerti už jūsų sugrįžimą, Marijana, 
- džiaugsmingai pridūrė jis ir paskambino Žeromui, kad atneštų 
vyno. 

- Jūsų manymu, mes galime laikyti šią dieną švente, - pratęsė 
Marijana, - nors ką tik sakėte, jog Jasonui vis tiek gresia 
mirtis? 

- Vadinasi, tai ne šventė, o tiesiog trumpas atokvėpis prieš 
naujus rūpesčius, į kuriuos mes netrukus panirsime iki kaklo. 
Pasakysiu jums iš karto: atėjo naujas laiškas iš Lukos! Jūsų 
sutuoktinis reikalauja, jog jūs nedelsdama grįžtumėt pas jį, kitaip 
jis kreipsis su skundu į imperatorių, kad šis, kaip siuzerenas, 
suteiktų pagalbą ištikimam vasalui ir pristatytų jus į Luką! 

Marijana pajuto, jog staiga išblyško. Ji nesitikėjo tokio grubaus 
reikalavimo, ir Eleonoros pasakojimų kontekste šis ultimatumas 
įgijo grėsmingą atspalvį. Greičiausiai kunigaikštis palaikė ją 
avantiūriste ir dabar nusprendė atkeršyti už patirtą nusivylimą... 

- Tegu jis daro ką nori, aš nevažiuosiu! Manęs neprivers 
pats imperatorius. Beje, artimiausiu laiku aš be jokios abejonės 
būsiu priversta išvykti iš Paryžiaus. 

- Vėl? - priekaištingai paklausė Adelaidė. - Bet, Marijana, 
kur jūs norite važiuoti? Aš jau maniau, kad mes pagaliau 
galėsime ramiai pagyventi šiuose namuose, su kuriais mus sieja 
tokia daugybė prisiminimų. 

Marijana meiliai nusišypsojo pusseserei ir švelniai paglostė jos 
petį. Būsimoji avantiūra greičiausiai labai sujaudino seną panelę. 

Gyvybinės jėgos, neapleidusios jos daugiau nei keturiasdešimt 
metų trankantis po pasaulį ir nuolat kovojant už save, dabar 
išblėso, o gal ir visai užgeso. Adelaidei norėjosi tylos ir ramybės, 
ir žvilgsnyje, kuriuo ji permetė gražius baldus ir subtilius daiktus, 
puošusius elegantišką saloną, buvo matyti pagalbos šauksmas, 
nukreiptas į virš židinio kabojusį markizo d'Aselnos portretą. 

- Jūs nevažiuosite su manim, Adelaide! Jums reikia poilsio 
ir ramybės, šiems namams - šeimininkės, didesnės namisėdos 
negu aš. Aš iš tikrųjų dar sykį išvažiuosiu, bet tegu tai jūsų 
nejaudina. Paryžiuje nėra katorgos, o aš noriu sekti paskui 
Jasoną. Beje, - kreipėsi ji į Arkadijų, - ar žinoma, kur jį 
išsiųs? 

- Be jokios abejonės - į Brestą. 

- Tai maloni naujiena. Aš gerai pažįstu tą miestą. Gyvenau 
ten keletą savaičių su nelaiminguoju Nikola Malerusu nedideliame 
jo namelyje Rekuvranse. Jeigu pakeliui nepavyks suorganizuoti 
pabėgimo, manau, tai man bus lengviau padaryti Breste, negu 
Tulone arba Rošfore. 

- Mums bus lengviau tai padaryti, - patvirtino Žolivalis, 
akcentuodamas žodį “mums". - Aš jau prašiau, kad jūs leistumėte 
man vadovauti operacijai. 

- Tai jūs paliekate mane vieną? - suinkštė Adelaidė įsižeidusios 
mažytės mergaitės balsu. - Bet ką aš darysiu su jūsų vyro 
atsiųstais žmonėm, jei jie pasirodys? Ką aš jiems pasakysiu? 

- Viską, ką tik norite! Geriausias atsakymas būtų toks... kad 
aš keliauju! O be to, aš pati parašysiu jam laišką ir paaiškinsiu, 
jog imperatoriaus paprašyta esu priversta išvykti į vieną nuošalią 
vietą, bet kai tik būsiu laisva, tuojau pat pasinaudosiu vyro 
kvietimu, - pasakė Marijana. Mąstydama balsu, ji kūrė savo 
būsimo laiško turinį. 

- Tai nesąmonė! Jūs ką tik sakėte, jog nesiruošiate grįžti į 
Luką. 

- Ir negrįšiu! Brangioji, supraskite mane, aš noriu išlošti 
laiko... tam, kad galėčiau išplėšti Jasoną iš katorgos. O po to 
aš išvyksiu kartu su juo į jo šalį, kurioje gyvensiu šalia jo, jo 
šešėlyje, kad ir skurdžioje lūšnoje, nes aš nebenoriu daugiau 
su juo skirtis. 

Staiga įsikišo Žolivalis. Jo mažytės juodos akytės siurbte 
įsisiurbė į išsiplėtusias nuo susijaudinimo Marijanos akis. 

- Tai reiškia, kad jūs mus paliksite? 

- Visiškai ne. Jums patiems teks pasirinkti: likti čia, šiame 
name, kurį aš jums atiduosiu, arba vykti kartu su manimi, 
pasiėmus su savimi viską, kas įmanoma. 

- O jūs pagalvojote apie tai, jog Boforas susituokęs su ta 
harpija? Kaip jūs jos atsikratysite? 

- Arkadijau, - pradėjo Marijana staiga surimtėjusi, - kai ši 
moteris išdrįso paversti mane kilimėliu kojoms ir ypač kai 
išgirdau negailestingą jos nutarimą pasiųsti vyrą ant ešafoto, aš 
prisiekiau, kad kada nors ji užmokės man už tai. Jeigu ji išdrįs 
grįžti pas Jasoną, aš ramia sąžine ją pašalinsiu. Ramia sąžine! 
- pridūrė ji įsikarščiavusi. - Aš daugiau niekam nenusileisiu! Aš 
išsikovosiu jį sau vienai. Aš pasiryžusi netgi žmogžudystei, kuri 
po viso šito bus tik teisinga bausmė Dievo akivaizdoje! Aš 
neleisiu išprotėjusiai Jasono žmonai sugriauti vienintelės mano 
gyvenimo meilės! 

- Jūs tapote baisi moteris, Marijana! - suriko Adelaidė su 
siaubu, kuriame buvo juntamos susižavėjimo gaidelės. 

- Brangioji, aš esu jūsų pusseserė! Jūs nepamiršote, jog mes 
susipažinome naktį, kai jūs norėjote padegti šį namą, kad jis 
neatitektų į rankas būtybei, kurią jūs laikėte to neverta? 

Pokalbį nutraukė ZŽeromas, įėjęs į kambarį su uždegtu 
kandeliabru. Visi trys, apimti karšto ginčo, nepastebėjo, kaip 
atėjo naktis. Salono kampuose tvyrojo tamsa, ji pamažu tvino 
po užuolaidomis, sėmė paveikslus, kildama į palubį. Vienintelis 
šviesos šaltinis buvo židinyje spragsėjusi liepsna. 

Jie tylėdami stebėjo, kaip tarnas įžiebė žvakes, užliejusias 
visą kambarį švelniu auksu. Kai Žeromas, niūriai pareiškęs, jog 
vakarienė bus greitai padengta, iškilmingai išėjo, Adelaidė ištiesė 
į Žvakes liesas rankas ir ėmė mąsliai stebėti šokinėjančias 
liepsneles. Marijana ir Arkadijus pasinėrė į savo nelinksmas 
mintis, viena - sėdėdama prie židinio, antrasis - prie jo 
stovėdamas, tarsi laukė iš pažįstamų namo garsų atsakymo į 
klausimus, kuriuos jie sau kėlė, nedrįsdami išsakyti garsiai, kad 
tam tikra prasme nepaveiktų kitų nuomonės, lėmusios ateitį. 

Pagaliau Adelaidė pasisuko į Žolivalį ir pliaukštelėjo delnais. 

- Kalbama, jog Amerika - puiki šalis, - tarė ji ramiai, tuo 
tarpu pilkose jos akyse suspindo mažytis kadaise žėrėjusios 
liepsnos žiburėlis. - Taip pat kalbama, jog pietų žemėse niekuomet 
nebūna šalta... Man atrodo, jog malonu niekuomet nejusti šalčio. 
O jums, Žolivali? 

- Man irgi, - rimtai atsakė vikontas, - aš manau, kad man 
irgi bus malonu ir... 

Netikėtai atsivėrė durys. 

- Jūsų skaisčiausioji šviesybe, vakarienė paduota! - pranešė 
ant slenksčio sustojęs Žeromas. 

Marijana švelniai paėmė už parankių Žolivalį su Adelaide ir 
apdovanojo juos spindinčia šypsena. 

- Man regis, čia man teikiamas didesnis dėmesys, negu aš 
nusipelniau, - pasakė ji. 


Tryliktas skyrius 
Kelionė į Brestą 


Lapkričio rytas buvo pilkas, bjaurus ir drėgnas. Nesibaigiantis 
smulkus lietus jau daugelį dienų nedavė Paryžiui ramybės. Senoji 
Bisetro prieglauda su savo didžiuliais stogais, aukštu portalu ir 
griežta pastatų geometrija gelsvame rūke vėl įgavo kadaise turėtą 
žavesį. Rūkas paslėpė sienų įskilimus, nutrupėjusius stogų žirgelius, 
išmuštus langus, drėgnas išgraužas aplink išvirtusius akmenis - 
viso to nesimatė. Pastatas, kažkada priklausęs karaliui ir skirtas 
gailestingumui, tapo pačiu šlykščiausiu teisingumo kūriniu nuo 
to laiko, kai 1796 metais iš Liaturnelio čia buvo perkeltas 
galerininkų kalėjimas. Tai buvo paskutinis atstumtųjų prieglobstis, 
pragaro prieangis, primenantis Konsjeržeri, vedantį ant ešafoto. 
Iš čia Žmonės išeidavo į ne tokią greitą, bet niekingesnę mirtį, 
nes iš aukos buvo atimama ne tik gyvybė, bet ir žmogiškumas. 

Paprastai šie nelemti namai, stovėję vidury dykynės ant kalvos, 
galėjo pasigirti visiška tyla ir ramybe, tačiau šiandien, nepaisant 

ankstyvo ryto, po apsilaupiusiomis sienomis ūžė susijaudinusi 
minia, skleisdama niekingą džiaugsmą ir nesveiką smalsumą, 
minia, visuomet atrodanti vienodai, susirenkanti čia keturis kartus 
per metus, trokšdama dalyvauti išvykstant "grandinei". Tai buvo 
tos pačios visuomenės padugnės, kurios, įspėtos kažkokių slaptų 
ženklų, bausmės dienomis susispiesdavo aplink ešafotą - savotiška 
žinovų asamblėja, susirinkusi pažiūrėti ypatingo spektaklio, kėlusio 
neslepiamą susižavėjimą. Jie trankė uždarytas prieglaudos duris, 
tarsi nekantrūs žiūrovai, trypiantys kojomis teatre, reikalaujantys 
spektaklio pradžios. Marijana su siaubu stebėjo šį klaikų reginį. 

Nuo galvos iki kojų įsisupusi į juodą apsiaustą su gobtuvu, 
ji stovėjo šalia kažkokios sugriuvusios lūšnos grimzdama kojomis 
į šlapią purvą. Šalia jos Arkadijus de Žolivalis nervingai kramtė 
ūsą. 

Jis norėjo išgelbėti Marijaną nuo būsimo tragiško reginio ir 
iki paskutinės minutės bandė ją atkalbėti. Veltui. Ištikima savo 
meilei jaunoji moteris norėjo Žingsnis po žingsnio praeiti kartu 
su mylimu žmogumi visą Golgotą, užsispyrusiai kartodama, kad 
kelyje gali pasitaikyti galimybė pabėgti, kurios jokiais būdais 
negalima praleisti. 

- Kol ešelonas yra kelyje, - ne pirmą sykį pasakė Arkadijus, 
- nėra jokių šansų pabėgti. Jie sukaustyti grupėmis po dvidešimt 
keturis, ir prieš išvykstant juos kruopščiai apžiūri, norėdami 
įsitikinti, kad nė vienas neturi nieko, kuo būtų galima perpjauti 
grandinę. O be to, sargyba labai griežta, ir jei nors vienas, 
nepaisydamas jokios logikos, bandys bėgti, bus... užmuštas vietoje. 

Arkadijus keliolika dienų prieš šį išvykimą smulkiai susižinojo 
viską apie katorgą, kaip ten vyksta gyvenimas, būdingas būsimos 
kelionės ypatybes. Persirengęs valkata, jis lankėsi bjauriausiose 
landynėse, dažnai apmokėdamas išgertuves, dažniau klausydamasis 
negu kalbėdamas. Ir, kaip jis ir buvo įspėjęs Marijaną, įsitikino, 
kad pabėgimas turi būti paruoštas ypatingai kruopščiai, iki pačių 
smulkiausių detalių. Jis neslėpė nuo savo draugės, kad abejoja 
jos ištverme žiaurios realybės akivaizdoje, realybės, kurią bus 
priverstas patirti Jasonas. Arkadijus patarė jai iš karto važiuoti 
į Brestą ir laukti ten, tuo tarpu pats jis ryžosi keliauti drauge 
su katorgininkais. Tačiau Marijana nė girdėti nenorėjo: Jasonui 

palikus Bisetrą ji lydės jį kiekviename žingsnyje. Jos niekas 
neprivers atsitraukti!.. 

Žolivalis nepatenkintas apmetė žvilgsniu nykų peizažą. Retai 
išsimėčiusių namų kaminai kur ne kur jau leido dūmus. Šalia 
kelio, atokiau nuo minios, stoviniavo keletas tamsių figūrų, iš 
kurių nedrąsios laikysenos ir elgesio buvo galima spręsti, jog 
tai - šiandieną išeinančių katorgininkų Žmonos, giminės ir draugai. 
Vieni jų verkė, kiti, kaip ir pati Marijana, atgręžę veidus į 
prieglaudą sustingusiais, suakmenėjusiais bruožais, išgrynintais jau 
išsekusių ašarų, išplėstomis akimis nebyliai laukė... 

Staiga minia sustaugė. Sunkūs vartai siaubingai girgždėdami 
atsidarė... Pasirodė raiti žandarai, susigūžę nuo lietaus, čiurkšlėmis 
besiliejančio nuo trikampių jų kepurių, ir ėmė vaikyti 
triukšmaujančią minią. Marijanos kūnu perbėgo šiurpuliai, Ji 
žengė žingsnį į priekį... Tačiau Žolivalis greitai sugriebė ją už 
rankos ir ryžtingai sustabdė. 

- Likite čia! - nelauktai rūsčiai tarė jis. - Neikite ten!.. Jie 
praeis pro pat mus. 

Pasirodė pirmasis vežimas, sutiktas žiaurių  džiaugsmingų 
šūksnių, keiksmų ir pašaipų. Tai buvo savotiškas ilgas suolas 
didžiuliais geležiniais ratais, ant jo iš abiejų pusių sėdėjo po 
dvylika Žmonių, susirėmusių nugaromis ir nukorusių kojas, pilvo 
aukštyje prilaikomų grubių grotų. Visų šių Žmonių kaklai buvo 
apkaustyti trikampiais, tvirtai surakintais geležiniais antkakliais, 
trumpomis grandinėmis sujungtais su ištisine, išilgai vežimo 
nusidriekusia grandine, kurios galas buvo prikabintas prie 
ginkluoto prižiūrėtojo kojų. 

Tokių vežimų iš viso buvo penki. Kalinių niekas nesaugojo 
nuo lietaus, jau kiaurai permerkusio jų rūbus. Kelionei jie buvo 
aprengti kalinių uniforma, dryžuota ir suplyšusia, pabėgimo atveju 
turėjusia išduoti katorgininką. 

Suspausta širdimi Marijana žiūrėjo į plaukusius pro šalį 
išbalusius, išsekusius barzdotus veidus neapykanta degančiomis 
akimis. Jie svaidėsi prakeiksmais ir keiksmažodžiais arba dainavo 
visiškai netinkamas šiam momentui dainas. Visi šie sukaustyti 
žmonės atrodė pasiekę skurdo ir pažeminimo ribą. Jie drebėjo 
nuo šalčio po lediniu lietumi. Kai kurie jų, ypač jaunieji, sunkiai 

tramdė ašaras, kurios, išnirus iš rūko artimam veidui, imdavo 
lietis upeliais. 

Pirmajame vežime jaunoji moteris pažino Fransua Vidoką, 
apimtą išdidžios paniekos. Jis atrodė gana- įspūdingai. Nieko 
nematančios akys, abejingai nuslydusios minia, staiga atgijo, 
sustojusios ties Marijana. Ji pamatė, kaip jis lengvai šyptelėjo 
ir galvos linktelėjimu parodė į gretimą vežimą. Tuo metu 
Žolivalis suspaudė jos ranką ir daugiau nebepaleido. 

- Štai jis! - sušnabždėjo vikontas. - Ketvirtas nuo pradžios. 

Tačiau Marijana pati pamatė Jasoną. Jis sėdėjo kartu su 
kitais, išsitiesęs, pusiau primerktomis akimis, rūsčiai sučiaupęs 
lūpas. Sukryžiuotomis ant krūtinės rankomis jis atrodė nebylus 
ir abejingas viskam, kas aplinkui darėsi. Buvo aišku, jog šis 
žmogus nieko nenorėjo nei girdėti, nei matyti. Užsidaręs savy 
jis tausojo savo gyvybines jėgas ir energiją. Skarmalais virtę 
rūbai vos vos dengė plačius pečius. Pro daugybę skylių švietė 
tamsi oda, tačiau atrodė, jog jis nejaučia nei šalčio, nei lietaus. 
Jis nė nesujudėjo, patekęs į patį šėlstančios gaujos sūkurį, 
atakuojamas grėsmingų prakeiksmų, kumščių grūmojimų ir bjauriai 
išsiviepusių veidų grimasų. Marijana, nepajutusi, kaip atsidūrė 
minioje, neišdrįso pašaukti šio suakmenėjusio žmogaus vardu. 

Tačiau ji vis dėlto nesusilaikė nesurikusi iš siaubo. Suerzinti 
katorgininkų sukelto triukšmo prižiūrėtojai išsitraukė ilgus botagus 
ir ėmė pliekti jais nelaiminguosius kur pakliuvo. Kai viskas 
nurimo, vežimai vėl pajudėjo. 

- Niekšų gauja! Džiaugiasi galėdami pademonstruoti savo 
valdžią prieš vargšus vaikinus! - Marijanai už nugaros nuskambėjo 
įtūžęs balsas. 

Atsigręžusi ji pamatė Grakchą. Jaunasis vežikas paliko jų 
karietą Žantiljos kaimo aikštėje, kur Marijana su Arkadijumi 
išlipo ir atėjo čia pasižiūrėti katorgininkų išvykimo. Jis stovėjo 
plika galva, sugniaužęs kumščius, skruostais riedėjo didžiulės 
ašaros, maišydamosi su dangaus lašais. Marijana tuo metu lydėjo 
akimis vežime tolstantį Jasoną. Kai jis dingo rūke kartu su 
kitais vežimais ir virtuve, Grakchas pažvelgė į savo šeimininkę, 
raudojusią ant Žolivalio peties. 

- Tai ką, negi jį ten ir paliksime? - prašvokštė jis pro 
sukąstus dantis. 

- Puikiai žinai, kad ne, - atsakė Žolivalis. - Mes ne tik 
seksime paskui jį, bet, pasitaikius progai, padėsime pabėgti. 

- Tad ko mes laukiame? Kad ir kaip jus gerbčiau, madmuazele 
Marijana, bet nuo ašarų grandinės nesutrūkinės. Reikia kažką 
daryti! Kur bus pirmasis sustojimas? 

- Sen Sire! - pasakė Arkadijus. - Ten bus atlikta įprasta 
krata. 


- Mes atsidursime ten anksčiau! Eime! 


Karieta, kukli kelioninė berlina be jokių išorinių prabangos 
požymių, pakinkyta stipriais pašto arkliais, uždegtais žibintais 
laukė šalia tilto per upę. Auštant dienai ant upės kranto 
stovintis odos fabrikas, skleidžiantis šioje gražioje vietoje nemalonų 
kvapą, ėmė busti. Marijana ir Žolivalis tylėdami užėmė savo 
vietas, o Grakchas vienu šuoliu atsidūrė ant pasostės. Arklių 
ausis pasiekus rimbo švilpesiui sugirgždėjo ašys, ir karieta pajudėjo. 
Prasidėjo ilga kelionė į Brestą. 

Priglaudusi skruostą prie šiurkštaus apmušalo Marijana verkė. 
Ji liejo ašaras be jokio garso, be raudos, ir jai darėsi lengviau. 
Tarsi kartu su ašaromis iš jos akių tekėtų susikaupę siaubingi 
vaizdai. Pamažu jaunosios moters širdyje atgijo valia ir pasiryžimas 
pasiekti pergalę. Šalia sėdėjęs Arkadijus ją taip gerai suprato, 
kad neaušino burnos užuojautos žodžiams. O be to, ką jis būtų 
galėjęs pasakyti? Jasonas privalėjo išgyventi šį sunkų išbandymą. 
Kelias į katorgą vedė taip pat ir prie jūros, iš kurios jis nuolat 
semdavosi naujų jėgų. 

Marijana paliko Paryžių be jokio gailesčio, negalvodama apie 
sugrįžimą, nors širdis gniaužėsi, pagalvojus apie ištikimąjį 
Taleiraną, Kroufordą ir ypač Fortiunė Gamelen... Tačiau žavingoji 
kreolė puikiai nuslėpė savo jausmus. Ir netgi tuomet, kai pilnomis 
ašarų akimis paskutinį kartą apkabino draugę, ji su užkrečiančiu 
pietietės entuziazmu sušuko: 

- Iki pasimatymo, Marijana! Kai tu tapsi amerikiete, aš irgi 

atvažiuosiu pažiūrėti, ar iš tikrųjų vyrai ten tokie gražūs, kaip 

apie juos kalba. Beje, sprendžiant iš tavojo korsaro, tai turėtų 
būti tiesa!.. 

Taleiranas pasitenkino tuo, kad pasakė esąs įsitikinęs, jog jie 
kada nors būtinai susitiks šiame plačiame pasaulyje. Eleonora 
Krouford teigiamai įvertino tai, kad tarp jos vyro ir Marijanos 
tyvuliuos ištisas okeanas. Pagaliau Adelaidė, perėmusi namų 
šeimininkės vaidmenį, griebėsi filosofinių  išvedžiojimų. Jos 
manymu, būsimieji įvykiai neturi nieko jaudinti: jei pabėgimas 
nepavyks, Marijana turės paklusti likimui ir grįžti namo, o jei 
po pavykusio pabėgimo ji su Jasonu atsidurs Karolinoje, Adelaidei 
neliks nieko kito kaip susirinkus daiktus paslėpti raktus po 
durimis, lipti į pirmą pasitaikius; laivą ir išplaukti į kelionę, 
kurios nuotykių dvasia ir naujumas jau dabar ją viliojo. Juk 
ne veltui sakoma, kad viskas šiame geriausiame iš pasaulių 
linksta į gera! 

Prieš išvykdama iš Paryžiaus, Marijana gavo iš savo advokato 
be galo malonią žinią: vargšelis Nikola Malerusas po to, kai 
ji, pabėgusi nuo Morvano, pagyveno pas jį, paskyrė ją savo 
vienintele įpėdine. Mažytis namelis Rekuvranse tapo jos nuosavybe 
“vardan atminimo, - rašė Nikola testamente, - tų dienų, kuomet 
jos dėka aš pajutau, kad vėl turiu dukrą". 

Šis testamentas sujaudino Marijaną iki širdies gelmių. Senasis 
draugas palaimino ją, stovėdamas ant mirties slenksčio... Ji jautė, 
jog tai įvyko ne be Apvaizdos sutikimo. Ir iš tikrųjų, kas jai 
galėjo būti šiuo metu reikalingiau už tą mažą namelį ant kalvos, 
nuo kurios iš vienos pusės matėsi beribės jūros tolumos, o iš 
kitos - arsenalo pastatai su katorga tarp jų? 

Būtent apie tai mąstė jaunoji moteris, arkliams lekiant risči: 
į kitą pašto stotį. Oras vis dar buvo darganotas, nors lietus i 
nustojo lyti. Nelaimei, jį pakeitė kiaurai košiantis vėjas, turėję. 
suteikti nemažai kančių tiems, kuriuos šlapiais rūbais vežė 
atviruose vežimuose. Marijana keliasdešimtą kartą iškišo iš karietos 
galvą, tikėdamasi išvysti katorgininkų vilkstinę, tačiau veltui. Netgi 
lengva ristele traukiama berlina judėjo daug greičiau už 
nelaimingųjų vežimus. 

Į Sen Sirą jie atvyko gerokai anksčiau už vilkstinę, kaip ir 
nuspėjo Zolivalis, galėjęs dabar ramiai išrinkti kambarį Marijanai 

ir sau gana kuklioje, bet padorioje karčiamoje. Be to, jam teko 
susiremti su savo bendražyge, kuriai svarbiausia buvo išsiaiškinti, 
kur apsistos katorgininkai. Jai parodė didžiulį tvartą, stovėjusį 
už miestelio, ir Marijana ryžtingai atsisakė kambario, tvirtindama, 
jog ji ramiausiai gali miegoti karietoje arba tiesiog lauke. Šį 
kartą Arkadijus pratrūko: 

- Ko gi jūs siekiate? Norite peršalti? Susirgti? Iš tikrųjų, to 
tik ir betrūktų - pasilikti čia aštuonioms dienoms ir gydyti jus! 

- O ne! Net jei aš susirgsiu karštlige, apie tai negali būti 
jokios kalbos! Aš eisiu su juo iki galo, mirdama... 

- Kokia iš to nauda, drįstu paklausti? - sugriaudėjo įtūžęs 
Žolivalis. - Po galais, Marijana, baikite vaidinti romano heroję! 
Jeigu jus šioje prakeiktoje kelionėje pakirs mirtis, Jasonui Boforui 
tai neduos nieko gero, greičiausiai atvirkščiai! O jei jūs iš 
solidarumo norite kentėti kančias, tuomet, mano brangioji, patariu 
jums užsidaryti į patį griežčiausią vienuolyną: ten jūs badausite, 
miegosite ant ledinių akmenų ir triskart per dieną plaksite savo 
kūną! Tuomet jūs bent nesudarytumėt sunkumų, jei Jasonui 
Boforui vieną sykį pasitaikytų galimybė pabėgti! 

- Arkadijau! - sušuko įžeista Marijana. - Kaip jūs su manim 
kalbate! 

- Taip, kaip privalau kalbėti! Jeigu norite žinoti, aš laikau 
save idiotu, nes leidau jums keliauti kartu su katorgininkais! 

- O aš jau tūkstantį kartų sakiau, kad nenorėsiu su juo 
skirtis. Jeigu jam kas nors atsitiks... 

- Aš būsiu ten, kad iš karto tai pastebėčiau! Jūs pasielgtumėt 
daug protingiau, jei važiuotumėt tiesiai į Brestą, sutvarkytumėt 
palikimo dokumentus ir pradėtumėt gyvenimą, ieškodama bendros 
kalbos su vietiniais gyventojais! Jūs nepamiršote, kad mums 
būtinai reikalingas laivas ir įgula, sugebanti perplaukti okeaną? 
Bet ne! Jums labiau patinka vaidinti šventuolę, keliaujančią į 
Golgotą, jūs velkatės katorgininkams iš paskos, tikėdamasi atlikti 
Magdalenos vaidmenį arba, kaip šventa Veronika, nušluostyti 
vualiu iškankintą draugo veidą! Bet, po galais, aš galvą dedu, 
kad jei būtų buvęs nors mažiausias šansas išgelbėti Kristų, nė 
viena šių moterų nebūtų veltui švaisčiusi laiko senose Jeruzalės 
gatvėse! O ar jūs bent pagalvojote, kad imperatorius greitai 

sužinos, jog kunigaikštienė Sant'Ana vėl išdrįso jam nepaklusti 
ir keliauja paskui katorgininkus į Brestą? 

- Apie tai jis nieko nesužinos. Mes keliaujame labai kukliai 
ir aš visiems prisistatau jūsų giminaite. 

Tai buvo tiesa. Saugumo dėlei Žolivalis, padedamas Taleirano, 
pasidarė pasą, kuriame buvo įrašyta jo giminaitė Marija. Tačiau 
vikontas tūžmingai patraukė pečiais. 

- O jūsų veidas? Manote, kad jo niekas nepastebės? 
Nelaimingojo eskorto prižiūrėtojai jau prieš tris dienas jus 
įsidėmėjo! Todėl aš maldauju: jokių teatrališkų scenų, jokių 
veiksmų, galinčių patraukti dėmesį. Taigi, norite to ar nenorite, 
miegosite su visais karčiamoje! 

Sutramdžiusi nepasitenkinimą, Marijana nusileido, tačiau 
išsikaulijo, kad į karčiamą jie eis tik atvykus katorgininkams. 
Mintis, jog nepamatys Jasono, jai buvo nepakenčiama. 

- Manęs nepastebės, - pasakė ji. - Ten susirinko tiek daug 
laukiančiųjų... 

Ir tai buvo tiesa. Kaimuose buvo žinomos tikslios vilkstinės 
atvykimo datos, ypač dominusios valstiečius. Jie suplaukdavo iš 
visos apskrities, dažnai lydėdami “grandinę" iki kelio galo. Kai 
kurie iš užuojautos duodavo katorgininkams maisto, senų drabužių 
arba keletą smulkių monetų, tačiau dauguma susirinkdavo tam, 
kad pasilinksmintų ir rastų šiuose atstumtuose  vargšuose 
pateisinimą savo kasdieniam padorių žmonių nuoboduliui. 

Mažas miestelis knibždėte knibždėjo žmonių, o patys pikčiausi 
arba geriausiai informuoti jau laukė prie daržinės. Prieš nakties 
poilsį visi katorgininkai būdavo nuodugniai apieškomi, nes tai 
prižiūrėtojams palengvindavo naktinę sargybą. Kitu metu buvo 
tenkinamasi apkaustų patikrinimu ir apčiupinėjimu. Marijana ir 
nuo jos nė per žingsnį nesitraukiantis Žolivalis šmurkštelėjo į 
minią. 

Iš tolo pasigirdo vilkstinės garsai. Vėjas atnešė triukšmą, 
riksmus, dainavimą, sumišusį su padoriųjų Sen Siro gyventojų 
šūksmais. Netrukus iš už galinių namelių pasirodė du raiti 
žandarai baltomis ant krūtinės sukryžiuotomis juostomis. Niūriais 
veidais, jie į nieką nežiūrėjo, tuo tarpu paskui juos sekę 

sargybiniai šypsojosi miniai, tarsi būtų nepaprastai linksmo 
spektaklio herojai. Po jų pasirodė pirmieji vežimai. 

Kai visi penki sustojo vidury lauko, kaliniams buvo liepta 
lipti žemėn, ir prasidėjo krata. Kaip tik tuo metu, tarsi laukęs 
ženklo, vėl pasipylė lietus. 

- Jūs iš tikrųjų ketinate likti čia? - sušnabždėjo Žolivalis 
Marijanai į ausį. - Įspėju, kad šis reginys ne jums, ir būtų 
geriau... 

- Kartą ir visiems laikams! Arkadijau, prašau palikti mane 
ramybėje. Aš noriu matyti, ką jie jam darys. 

- Kaip jums patinka! Jūs pamatysite! Bet aš jus įspėjau... 

Ji piktai gūžtelėjo pečiais. Tačiau po kelių akimirkų ji užmerkė 
akis ir nuleido galvą, degdama iš nepakeliamos gėdos. Nepaisant 
šalčio ir lietaus, kaliniai buvo priversti išsirengti nuogai. Stovėdami 
basomis kojomis purve, geležimi apkaustytais kaklais jie buvo 
pasmerkti iškęsti papildomą bausmę - žeminančią kratą... kol 
vienas sargybinis tikrino drabužius ir avalynę, kitas apžiūrinėjo 
burnas, ausis, šnerves ir netgi kai kurias intymias vietas... 
Katorgininkai iš tikrųjų mokėjo slėpti mažyčiuose futliaruose 
dildes, peiliukus ir laikrodžių spyruokles; šiais daikčiukais greičiau 
nei per tris valandas galėdavo perpjauti grandines. 

Iki ausų nuraudusi Marijana žiūrėjo sau į kojas ir žolę, 
šiurenusią apačioje. Tačiau aplinkui vyko nejtikėtinos linksmybės 
- moterys tarsi nuobodžiaujančios kūmutės aptarinėjo anatomines 
kalinių ypatybes tokiais žodžiais, kurių  pasigėdytų patys 
grenadieriai. Sutrikusi Marijana nusprendė grįžti ir pasisuko į 
Zolivalį, norėdama paprašyti išvesti ją iš Čia, tačiau susijaudinusi 
minia išskyrė juos, ir jaunoji moteris pasijuto atsidūrusi pirmosiose 
žiūrovų eilėse. Spūstyje galvą dengęs gobtuvas buvo nutrauktas, 
ir staiga tiesiai priešais save ji išvydo Jasoną. 

Atstumas tarp jų buvo ne toks jau didelis, jis negalėjo jos 
nepažinti. Marijana netrukus pamatė, kaip išsikreipė jo veidas. 
Jis visas papilkėjo, o pilnos neapykantos ir gėdos akys tapo 
tiesiog baisios. Padaręs nevalingą judesį, vejantį šalin, Jasonas, 
nekreipdamas dėmesio į ant nugaros pabirusius rimbo kirčius, 
suriko: 

- Nešdinkis!.. Tučtuojau nešdinkis!.. 

Marijana norėjo atsakyti, kad vienintelis jos noras buvo kentėti 
drauge su juo, tačiau kažkieno geležinė ranka sugriebė ją ir 
nutempė šalin. Gavusi porą smūgių ir gerokai apkumščiuota 
Marijana netrukus atsidūrė staugiančiai miniai už nugarų. Priešais 
ją stovėjo pažaliavęs iš pykčio Žolivalis. 

- Na štai! Jūs patenkinta? Jūs pamatėte jį? Jūs pasirodėte 
prieš jį kaip tik tuo metu, kai jis greičiau būtų sutikęs mirti, 
negu susitikti su jumis! Ir tai jūs vadinate “kentėjimu drauge“? 
Užteks jam ir to, ką jis jau išgyveno! 

Marijanos nervai neišlaikė ir ji prapliupo konvulsyviai raudoti. 

- Aš nežinojau, Arkadijau! Aš negalėjau žinoti, aš nė nejtariau, 
jog tai gali būti taip žema, taip niekšinga! Minia susijaudino... 
mane išstūmė į priekį, nors aš ir nedrįsau daugiau žiūrėti... 

- Aš jus įspėjau! - negailestingai tęsė Žolivalis. - Bet jūs 
užsispyrusi labiau už mulą! Nenorite nieko nei girdėti, nei 
suprasti! Iš tikrųjų, galima pagalvoti, kad jums patinka save 
kankinti! 

Vietoj atsako ji puolė jam ant kaklo ir taip beviltiškai 
pravirko, kad jis susigraudino. 

- Na! Na! Nusiraminkite, mažyle! Atleiskite, kad pratrūkau, 
bet aš negaliu žiūrėti, kaip jūs brendate vis gilyn į sielvartą 
ir kančias! 

- Aš žinau, mano drauge! Aš žinau... O, kaip man gėda!.. 
Jūs nė įsivaizduoti negalite, kaip man gėda! Aš įžeidžiau jį, aš 
priverčiau jį kentėti... aš... aš, pasiruošusi paaukoti už jį gyvybę. 

- Ak, ne! Nepradėkite iš pradžių! - užprotestavo Žolivalis, 
atsargiai plėšdamas Marijaną nuo savo peties. - Aš visa tai 
seniai Žinau, ir jei jūs tuoj pat nenusiraminsite, jei jūs nenustosite 
draskiusi peiliu savo žaizdos, prisiekiu savo garbe, duosiu jums 
tiek antausių, kiek pokštelčiau savo dukrai! Eime, grįžkime į 
kaimą, tpfu, - į karčiamą!.. Jūs man visai susukote galvą! 

Vėl sugriebęs Marijaną už rankos, jis privertė ją eiti paskui, 
nekreipdamas dėmesio į silpnus bandymus pasipriešinti ir atsisukti 
į daržinės pusę. Tik priėjus pirmuosius namus jis ją paleido. 

- Dabar pažadėkite, kad tuoj pat eisite į karčiamą, ir be 
jokių pokštų! 

- Viena? Bet, Arkadijau... 

- Jokių “bet, Arkadijau"“! Aš sakau: eikite! O aš grįšiu ten! 

- Grišite? Bet... kodėl? 

- Galbūt man pavyks, įbrukus pinigų prižiūrėtoju, pasakyti 
Boforui keletą žodžių! O taip pat įduoti štai šitą! 

Atidengęs apsiausto skverną, Žolivalis parodė duonos kepalą, 
kurį laikė po pažastimi. Marijana, pakėlusi žvilgsnį nuo duonos, 
susidūrė su keistai blizgančiomis savo draugo akimis. Jai vėl 
kilo noras pravirkti, tiesa, dėl kitos priežasties, tačiau ji susitvardė 
ir netgi nusišypsojo. Tai buvo šypsena žmogaus, iš paskutiniųjų 
drąsinusio save nelaimės akivaizdoje. 

- Aš einu į karčiamą! Pasižadu jums! 

- Sėkmingos kelionės! Pagaliau jūs parodėte sveiką protą. 

- Tiktai... 

- Na kas dar? 

- Jeigu jums pasiseks su juo pasikalbėti... tegu jis man 
atleidžia... pasakykite, kad aš jį myliu. 

Žolivalis gūžtelėjo pečiais ir pažvelgė į viršų, šaukdamasis 
dangaus būti tokio atviraširdiškumo liudininku, po to įsisupo į 
apsiaustą ir nueidamas riktelėjo: 

- Jums neatrodo, kad tai beprasmiška? 

Laikydamasi duoto žodžio, Marijana nubėgo į karčiamą, virš 
kurios durų tarnas jau buvo uždegęs žibalinę lempą. Lietus vėl 
trumpam nustojo, tačiau horizonte susitvenkę debesys žadėjo ne 
vien tamsą. Jaunoji moteris užsidengė rankomis ausis, kad 
negirdėtų pragariško triukšmo, ir bėgte įbėgo į vidų, tarsi ją 
kas būtų vijęsis. Ji iš karto užsidarė savo kambaryje. Bendrojoje 
salėje žmonių buvo nedaug, beveik visi vyrai, kurie gėrė karštą 
vyną ir aptarinėjo ką tik matytą reginį. Marijanai nieko nesinorėjo. 

Kai po valandos prie jos prisijungė Arkadijus, ji sėdėjo prie 
lango ant šiaudinės kėdės sudėtomis ant kelių rankomis taip 
ramiai, tarsi būtų netekusi sąmonės. Tačiau įėjusio sukeltas 
triukšmas privertė ją pakelti akis su nebyliu klausimu. 

- Aš sugebėjau paduoti jam duoną! - pasakė Arkadijus, 
gūžtelėdamas pečiais: - Tačiau pasikalbėti mums nepavyko, 
katorgininkai buvo pernelyg įsiaudrinę. Krata juos tiesiog įsiutino... 
Nė vienas prižiūrėtojas nenorėjo rizikuoti ir nors akimirkai 

atrakinti grandinę, netgi už auksą. Aš pabandysiu vėliau. O 
dabar, Marijana, galite manęs išklausyti? 

Prisitraukęs kėdę prie židinio, jis atsisėdo priešais ją, atsirėmė 
rankomis į kelius ir pažvelgė jaunajai moteriai į akis. Ji teigiamai 
linktelėjo galvą. Jis paaiškino: 

- Aš noriu, kad jūs išklausytumėte manęs... ramiai. Kaip 
paklusni mergaitė. Ar jūs sugebėsite? 

Marijanai dar sykį teigiamai linktelėjus galvą, Žolivalis tęsė: 

- Rytoj rytą jūs su karieta ir Grakchu išvažiuosite. Aš liksiu 
čia. Manau, kad Grakchas bus pakankamai patikima apsauga. 
Šis jaunuolis dėl jūsų leisis sukapojamas į gabalus! Ne, leiskite 
man pabaigti, - pridūrė jis, pamatęs, kaip Marijanos akys išsiplėtė 
ir ji pasiruošė protestuoti. - Jeigu jūs ir toliau seksite paskui 
vilkstinę, greitai teks jus slėpti ne tik nuo sargybos, kuri jus 
tuoj pat įsidėmės, bet ir nuo paties Jasono Boforo. Jūsų buvimas 
padidins jo kančias! Nė vienas tikras vyras nenori, kad mylimoji 
matytų jį priverstą taikstytis su tokia šuniška padėtimi! Taigi, 
jūs išlošite laiko, o aš tęsiu kelionę raitas, kad galėčiau pradėti 
rengti pabėgimą... 

- Aš žinau, - pavargusi atsiduso Marijana, - jūs norite, kad 
aš važiuočiau į Brestą ir... 

- Ne! Jūs neįspėjote! Aš noriu, kad jūs vyktumėte į Sen 
Malą! 

- Sen Malą! Dėl Dievo, o ką gi ten veikti? 

Žolivalio šypsenoje ironija sumišo su užuojauta. 

- Pats nemaloniausias dalykas, Marijana, yra tai, jog jūs 
nepaprastai lengvai pamirštate apie pažintis, kurios galėtų būti... 
gana naudingos. Man rodos, kad jūs esate pavadinusi savo 
draugu kažkokį Siurkufą, kuriam jūs išgelbėjote gyvybę? 

- Taip, tai tiesa. Bet... 

- Baronas Siurkufas, mano brangioji, jau nebe korsaras, o 
turtingas laivų savininkas. Gal jūs galėtumėte pasakyti, - be 
galo švelniai pridūrė ZŽolivalis, - kas mums pasiūlytų geresnį 
laivą su patikima įgula už šį jūrų didvyrį? Taigi rytoj iš pat 
ryto vykite į Sen Malą ir sužinokite, kokios šio žmogaus 
galimybės. Mums reikia gero laivo ir stiprios įgulos, kuri sugebėtų 
mums padėti ištraukti Jasoną iš Bresto katorgos. 

Šį kartą Marijana neturėjo ką pasakyti. Žolivalio žodžiai 
atvėrė jai viliojančias perspektyvas, kurių fone išniro didžiulė, 
energinga ir kartu be galo raminanti barono korsaro figūra! 
Siurkufas! Kaip ji anksčiau apie jį nepagalvojo? O, jei jis sutiktų 
jai padėti! Bet ar tai įmanomas dalykas?.. 

- Jūsų idėja puiki, - tarė ji truputį dvejodama, - tačiau jūs 
pamiršote, kad imperatorius neturi ištikimesnio tarno už Siurkufą... 
ir kad Jasonas nuteistas pagal įstatymą! Jis atsisakys! 

- Galbūt. Bet pamėginti vis dėlto verta, nes aš būsiu labai 
nustebintas, jei jis atsisakys pagelbėti kokiu nors mažmožiu. O 
gal legenda ir tikrovė - du visiškai skirtingi dalykai? Bet kuriuo 
atveju jūs galite pasiūlyti jam nupirkti laivą su įgula. . Jeigu tik 
plėšikai pakeliui nepasirūpins jumis, už tai, kas yra šioje dėžutėje, 
galite nusipirkti visą karalystę! - užbaigė vikontas, durdamas 
išdžiūvusiu didžiuoju pirštu į vieną Marijanos kelioninių krepšių. 

Marijana pažvelgė rodoma kryptimi, ir jos akys džiaugsmingai 
suspindėjo. Išvažiuodama iš namų ji pasiėmė Sant'Anos 
brangenybes, ketindama panaudoti jas įgyvendinant pabėgimo 
planą. Jeigu jai pavyks pasiekti Ameriką su tuo, kurį ji myli, 
ji išsiųs šią dėžutę į Luką. Tai, ką bus panaudojusi, ji grąžins 
vėliau. Tiesiog puiku, dabar ji turėjo galimybę nusipirkti ne 
vieną, o daugybę laivų! 

Žiūrėdamas į išraiškingą jaunosios draugės veidą, Žolivalis 
sekė jos minčių eigą. Kai jam pasirodė, kad ji sutinka su jo 
pasiūlymu, jis tyliai paklausė: 

- Nagi? Jūs važiuojate? 

- Taip! Šį kartą jūsų viršus! Aš važiuoju, Arkadijau. 


Kai Marijanos karieta įvažiavo į Silono užtvanką, siaurą žemės 
juostą, Sen Malą jungusią su kontinentu, vėjas virto tikru 
uraganu, ir Grakchas sunkiai nulaikė arklius, išgąsdintus tykštančių 
vandens purslų. Kitoje užtvankos pusėje, saugiai įrengtame uoste, 
ištisas miškas laivų stiebų lingavo nuo staigių vėjo gūsių. Netrukus 
tolumoje pasirodė miestas korsaras, tarsi milžiniškas tortas iš 
pilko granito, apjuostas gynybine siena, virš kurios kyšojo mėlyni 
namų stogai, bažnyčių ir galingos viduramžių pilies bokštų 
smaigaliai. 

Šalia Silono šėlstanti žalsva jūra atakavo miestą milžiniškų 
bangų putotais purslais, primenančiais baltakarčius žirgus. Marijana 
pažino ją. Tai ji dar neseniai grasinosi įtraukti ją į šėlstančius 
sūkurius, tai ji pražudė Bleko Fišo laivą, 0 po to išmetė juos 
nuogus ir mirtinai sudaužytus prie apgaulingų pakrančių piratų 
žiburių. Tai ji skalavo Morvano valdų krantus. Ji, ši jūra, buvo 
klastinga ir nerami, impulsyvi ir veidmainiška, ištikus nesėkmei 
sugebanti staiga pademonstruoti savo galybę: mirtinas pasalas 
seklumose, virš povandeninių akmenų ir išdavikiškuose sūkuriuose. 
Vėjas stūgavo, pro nematomus plyšius languose į karietą veržėsi 
"aitrus jūros oras, prisodrintas druskos ir dumblių kvapo. 

Permirkę arkliai įsiveržė po aukštais didingų Sen Malo vartų 
skliautais ir iš karto nurimo. Šios galingos miesto sienos 
atlaikydavo smarkiausius audrų ir uraganų antpuolius, neleisdamos 
jiems įsiveržti į vidų. Už jų viešpatavo sąlygiška ramybė, ir 
Marijana nustebusi pamatė, jog miestiečiai ramiai tvarkė savo 
reikalus, tarsi oras būtų buvęs kuo puikiausias. Niekas nė 
neatkreipė dėmesio į veržįų jų atvykimą. Tiktai prie vartų 
stovėjęs sargybinis išsiėmė iš burnos molinę dūdelę ir geraširdiškai 
kreipėsi į Grakchą, kračiusį nuo savo skrybėlės vandenį: 

- Ei, vaikine, truputį sulijo, a? Nordvestas užpūtė!.. Arkliukai 
jo nemėgsta! 

- Aš ir pats tai pastebėjau, - nusišypsojo vaikinas, - malonu 
sužinoti, kad tai nordvestas, bet būtų dar maloniau, jei 
pasakytumėt, kur gyvena ponas Siurkufas! 

Jis paklausė šito tarnaitės, tačiau vos jis ištarė ieškomo 
žmogaus vardą, aplink karietą susirinko krūva žmonių, prakalbusių 
vienu metu. Moterys su kepuraitėmis, pasistačiusios ant žemės 
krepšius, rodė kelią rankomis, jūreiviai plačiomis skrybėlėmis, 
seni Žvejai raudonomis kepurėmis, taip apaugę barzdomis, kad 
matėsi tik mėlynos nosys ir pypkės, - visi siūlėsi parodyti kelią. 
Užlipęs ant pasostės Grakchas mėgino juos nuraminti. 

- Ne visi iš karto! Nustokite! Tai jis gyvena ten? “ pridūrė 
jis, pastebėjęs, jog visos rankos rodo viena kryptimi. 

Tačiau Žmonės nenurimo. Susitaikęs su padėtimi, Grakchas 
nutarė palaukti, kol susijaudinimas atslūgs. Pagaliau du ryžtingesni 
vyrai paėmė iš abiejų pusių arklius už apynasrių ir, minios 

lydimi, ramiai nusivedė juos gatve, vingiuojančia tarp miesto 
sienų ir aukštų namų. Nieko nesusigaudanti Marijana iškišo 
galvą pro langą ir paklausė: 

- Kas čia vyksta? Mus suėmė? 

- Ne, madmuazele Marijana, mus veda! Atrodo, ponas 
Siurkufas čia gerbiamas tarsi pats karalius, ir visi šie žmonės 
tik ir galvoja, kaip jam pasitarnauti. 

Pasivažinėjimas truko neilgai. Karieta prariedėjo pro dvejus 
vartus, po to pasuko į dešinę, ir kortežas pagaliau sustojo 
priešais didelį griežto stiliaus pilko granito namą, kurio aukšti 
langai, herbas virš įėjimo ir bronziniu delfinu puoštos durys 
dvelkė kilnumu. Savanoriškas Marijanos eskortas draugiškai 
pareiškė, kad “jis yra čia", ir Grakchui nieko kito neliko, kaip 
numesti kelias monetas, kad labiausiai ištroškę išgertų į barono 
Siurkufo ir jo draugų sveikatą. 

Pralinksmėję palydovai išsiskirstė, ir seni jūreiviai pasuko į 
artimiausią taverną, nusprendę išgerti po bokalą karšto sidro, 
kuris - visi tai Žino - yra pats geriausias gėrimas, padedantis 
atsilaikyti prieš nordvestą. Rimtai nusiteikęs Grakchas kelis sykius 
timptelėjo bronzinį delfiną. Pasirodžius senam tarnui, aiškiai į 
pensiją išėjusiam jūreiviui, jis paklausė, ar jo šeimininkas galėtų 
priimti madmuazelę Marijaną d'Aselną. Iš daugybės vardų, kuriuos 
nešiojo Marijana, korsaras galėjo žinoti tik šį. 

Jaunajam vežėjui buvo atsakyta, kad ponas Siurkufas šiuo 
metu yra sausajame doke, tačiau ilgai ten neužtruks, ir kad 
“jeigu dama panorės, galės jo palaukti kajutkompanijoje“. Šie 
žodžiai patvirtino Marijanos spėjimą apie ankstesnę senojo tarno 
profesiją. Jis pagarbiai įvedė ją į vestibiulį, išklotą baltomis bei 
juodomis plytelėmis ir išmuštą seno ąžuolo paneliais. Pagrindinė 
vestibiulio puošmena buvo ant antikinės konsolės stovėjęs puikus 
fregatos pakeltomis burėmis, atvertais liukais ir iš jų kyšančiomis 
patrankomis modelis, iš kurio abiejų pusių stovėjo po bronzinį 
kandeliabrą. Šonuose sargybą ėjo du ąžuoliniai krėslai aukštomis 
atkaltėmis. 

Visi namai kvepėjo šviežiu vašku, iš to atvykėlė padarė 
išvadą, jog barono žmona yra gera šeimininkė. Šiuose namuose 
viskas spindėjo švara, bet kurioje vietoje pabraukęs balta pirštine 

apmauta ranka nebūtum radęs nė dulkelės. Tai darė įspūdį ir 
netgi šiek tiek jaudino. 

Kajutkompanija, išmušta paai tokiu pat tamsiu medžiu kaip ir 
vestibiulis, buvo gana jauki. Cia galėjai pajusti, jog namų šeimininkas 
buvo veiklos, jūros, nuotykių ir gyvybingo gyvenimo žmogus. Ant 
rašomojo stalo mėtėsi kompasai, žemėlapiai, popieriai, pypkės ir 
žąsų plunksnos, raitytoje žvakidėje stovėjo žalia žvakė, kurios vaškas 
buvo naudojamas antspaudams. Ant ryškiaspalviu kilimu dengto 
parketo ilsėjosi milžiniškas gaublys su bronzinėmis ekvatoriaus ir 
meridianų linijomis. Ant sienos aplinkui didžiulę vėliavą kabėjo 
gražiai įrėminti senoviniai herbai, išsaugoję aiškius kulkų pėdsakus, 
baldai, išskyrus sausakimšą knygų spintą, buvo nukloti įvairiausiais 
pistoletais, žiūronais ir navigacijos prietaisais. 

Vos Marijana suspėjo atsisėsti į senuko nurodytą krėslą, 
pasigirdo trepsėjimas, sutrinksėjo varstomos durys ir į kambarį 
kartu su jodo prisodrintu jūros oru įsiveržė Siurkufas. Šitas 
pojūtis buvo be galo panašus į tą, kurį ji patirdavo kiekvieną 
sykį būdama kartu su Jasonu. Šiuos du jūros vaikus jungė 
įstabūs bendri bruožai, jie buvo savotiškai panašūs, tarsi broliai. 
Beliko sužinoti, kokie dideli buvo tie panašumai... 

- Tai bent siurprizas! - sugriaudėjo korsaras. - Jūs Sen 
Male? Negaliu patikėti savo akimis! 

- Ir vis dėlto prieš jus ne vaiduoklis! - nusijuokė Marijana, 
leisdama jam kaimietišku papročiu stipriai pabučiuoti ją į abu 
skruostus. - Tai iš tikrųjų aš! Tikiuosi, aš jums nesutrukdžiau? 

- Sutrukdėte? Tik pamanykite! Ne kiekvieną dieną tenka 
garbė bučiuoti kunigaikštienę! O kadangi tai velniškai malonu, 
aš pabandysiu dar kartą! 

Tuo metu, kai korsaras vykdė savo ketinimą, Marijana pajuto, 
jog rausta. Juk ji prisistatė mergautine pavarde... 

- Bet... kaip jūs sužinojote, kad aš tapau... 

Siurkufas taip garsiai nusikvatojo, kad suskambo krištoliniai 
sietyno kabučiai. 

- Kunigaikštiene? Ak, mano brangusis vaikeli, jūs tikriausiai 
laikote mus, bretonus, taip įklimpusiais į provincijos banalybę, 
kad naujienos iš Paryžiaus mūsų smegenis gali pasiekti tik po 
gerų trijų keturių metelių? Ne jau! Mes žinome visus naujausius 

sostinės ir pačių rūmų įvykius! Ypač kai turi tokį artimą draugą 
kaip baronas Korvisaras. Jis gydė jus ne taip seniai, iš jo aš 
ir sužinojau viską apie jus - štai ir visa paslaptis. Dabar sėskitės 
ir papasakokite, kokie geri vėjai jus čia atpūtė! Tik iš pradžių 
- gurkšnelis portveino, reikia deramai atšvęsti jūsų atvykimą. 

Kol Marijana, įsitaisiusi krėsle, ruošėsi būsimam pokalbiui, 
Siurkufas iš raižytos spintelės ištraukė raudono Bohemijos krištolo 
grafiną ir gražias aukštas taures, kurias pripildė auksinės spalvos 
skysčio. Marijana, teigiamai paveikta gero sutikimo, su malonumu 
stebėjo užtikrintus jūreivio judesius. 

Siurkufas išliko savimi. Bakenbardų įrėmintas platus veidas 
švytėjo lyg žalvarinis, jis, kaip ir visuomet, neslėpė savo aiškių, 
mėlynų akių žvilgsnio. Galbūt jis šiek tiek priaugo svorio, ir 
nepakeičiamas mėlynas švarkas vos vos laikėsi ant jo galingo 
kūno, sukabintas vis tomis pačiomis auksinėmis sagomis, kurios, 
didelei: Marijanos nuostabai, pasirodė esančios  pragręžtos 
ispaniškos monetos. 

Laikydamasis ritualo, Siurkufas pirmąją taurę pakėlė į 
imperatoriaus sveikatą. Jie užsikando biskvitiniais sausainiais, kurie 
buvo tokie trapūs ir lengvi, kad keliauninkei pasirodė skaniausi 
saldumynai pasaulyje. Po to Siurkufas prisistūmė kėdę, atsisėdo 
ir pažvelgė į atvykėlę skatinančia šypsena. 

- Aš paklausiau, kokie geri vėjai jus čia atnešė, bet pamatęs 
jūsų veido išraišką pamaniau, jog tai tikriausiai buvo vėtra! Taip? 

- Jei pasakytumėt: uraganas, būtumėt netoli tiesos! Aš 
„ priekaištauju sau, kad ryžausi čia atvažiuoti. Dabar aš sudarysiu 
jums sunkumų arba priversiu blogai apie mane galvoti! 

- O, tai neįmanoma! Kad ir kokia būtų priežastis, atvedusi 
jus čia, aš iš anksto sakau, jog jūs pasielgėte teisingai!.. Greičiausiai 
jūs per daug subtili, kad pasakytumėte tiesiai šviesiai, kad esu 
jums reikalingas, tačiau aš nepasijusiu nepatogiai primindamas, jog 
esu skolingas jums gyvybę!.. Taigi kalbėkite, Marijana! Jūs puikiausiai 
suprantate, kad galite manęs prašyti visko! 

- Netgi... padėti suorganizuoti pabėgimą iš Bresto katorgos? 

Nepaisant jam būdingos savitvardos, jis staigiai atsilošė atgal, 
išduodamas susijaudinimą, ir jaunoji moteris pajuto, kaip smarkiai 
ėmė plakti jos širdis. Jis pakartojo tęsdamas žodžius: 

- Iš Bresto katorgos? Jūs turite pažįstamų tarp tų padugnių? 

- Dar ne. Žmogus, kurį aš noriu išgelbėti, yra kelyje į katorgą, 
Bisetro vilkstinėje. Jį nuteisė už nusikaltimą, kurio jis nejvykdė. 
Jis buvo netgi nuteistas mirti, bet imperatorius jo pasigailėjo, nes 
buvo įsitikinęs, jog šis Žmogus nedalyvavo Žžmogžudystėje... o galbūt 
sprendimą lėmė ir tai, jog nelaimingasis yra užsienietis. Tai sunki, 
paini istorija! Aš turiu jums viską paaiškinti... 

Sutrikusi Marijana dvejojo. Ji buvo taip pavargusi ir 
susijaudinusi, kad nesugebėjo netgi žiūrėti Siurkufui į akis. Tačiau 
jis ryžtingų judesiu nutraukė ją ir paklausė: 

- Minutėlę! Užsienietis? O tautybė? 

- Amerikietis! Jis irgi jūreivis. 

Korsaro kumštis trinktelėjo į kėdės atlošą. 

- Jasonas Boforas! Tūkstantis nelabųjų! Kodėl jūs iš karto 
man nepasakėt! 

- Jūs jį pažįstate? 

Jis staigiai atsistojo, ir kėdė nuvirto žemėn. 

- Aš privalau žinoti abiejų pusrutulių laivus ir kapitonus, 
vertus savo vardo! Boforas geras jūreivis ir ištvermingas vyras! 
Jo procesas daro gėdą visam prancūzų teisingumui! Beje, dėl 
jo aš parašiau imperatoriui laišką! 

- Jūs? - sušuko Mariana, jausdama kaip jai suspaudė gerklę. 
- Ir... ką gi jis jums atsakė? 

- Nesikiškite ten, kur nesate reikalingas! Ar kažką panašaus... 
Jūs gi žinote, kaip jis švaistosi žodžiais! Tačiau iš kur jūs 
pažįstate tą šaunuolį? Aš maniau, kad jūs... hm... pakankamai 
gerai sutariate su jo didenybe? Aš netgi norėjau prašyti jūsų 
padėti, bet, sužinojęs apie padirbtus banknotus, nesiryžau velti 
jūsų į šią istoriją! Ir štai, jūs ateinate prašyti manęs padėti 
Boforui pabėgti, jūs... 

- Jūs, Napoleono meilužė! - liūdnai užbaigė Marijana. - Po 
mūsų paskutinio susitikimo daug kas pasikeitė, mano drauge: 
aš netekau jo malonės. 

- Jūs galite man viską papasakoti? - pasiūlė Siurkufas, 
keldamas nuo grindų apvirtusią kėdę ir ruošdamasis vėl atidaryti 
raižytinę spintelę. - Kaip tikras bretonas, dievinu visokias istorijas. 
300 


Atgaivinta naujos tamsaus vyno porcijos ir biskvitų, Marijana 
ėmė truputį padrikai pasakoti apie savo santykius su Jasonu ir 
imperatoriumi. Tačiau portveinas ją padrąsino ir ji gana garbingai 
atlaikė šį išbandymą. Jai pabaigus Siurkufas savo ruožtu pareiškė: 

- Jis turėjo vesti jus, nevykėlis! O ne tą bevaisę puošeivą 
iš Floridos! Greičiausiai ją motina pagimdė nuo kokio nors 
seminolo, ryjančio aligatorių mėsą. Jūs, tik jūs galite būti tikra 
jūreivio žmona! Aš iš karto tai pastebėjau, kai tik tas senas 
velnias Fušė ištraukė jus iš Sen Lazaro kalėjimo. 

Marijana susilaikė nepaklaususi, ką būtent jis pastebėjo, tačiau 
šį pareiškimą ji priėmė kaip daug žadantį komplimentą ir jau 
labiau pasitikinčiai paklausė: 

- Vadinasi... jūs sutinkate man padėti? 

- Kas per klausimas! Dar truputį portveino? 


- Kas per klausimas! - linksmai pakartojo Marijana, jausdama, 
kaip pamažu grįžta gyvenimo džiaugsmas. 

Draugai išgėrė už projekto sėkmę. Marijana pajuto saldų 
svaigulį, tačiau Siurkufui reikėjo daugiau nei trijų taurių. Išlašinęs 
paskutinius vyno lašus, jis pareiškė Marijanai, kad apgyvendins 
ją geriausiame miesto viešbutyje, kuriame ji galės kaip reikiant 
pailsėti, O jis tuo tarpu imsis darbo. 

- O gal jūs norėtumėt pasilikti čia? - pasiteiravo jis. - Aš 
dabar gyvenu vienas. Žmona su vaikais yra mūsų namuose 
Riankuryje, netoli Sen Servano... todėl beprasmiška važinėti ten 
ir atgal. Be to, ponia Siurkuf, nors ji ir solidaus amžiaus 
moteris, gali pasirodyti jums ne itin įdomi. Ji pakankamai griežta, 
nors mėgsta švaistytis žodžiais... 

“Nuobodybė!" - pagalvojo Marijana, garsiai pasakiusi 
šeimininkui, jog labiau trokštų apsistoti viešbutyje. Juk ji keliavo 
inkognito, todėl geriausia būtų likti nepastebėtai, o be to, ji 
nejaukiai jaustųsi korsaro šeimoje. Viešbutis viliojo ją labiau. 

Šitaip sutarę jie išsiskyrė. Siurkufas patikėjo Marijaną savo 
senam tarnui, Žobui Goa, buvusiam jūreiviui. Zobas gavo įsakymą 
palydėti atvykėlę į geriausią visame mieste “Hercogienės Anos“ 
viešbutį. Pats Siurkufas sakėsi ateisiąs iš karto, kai tik ras 
“reikalingą žmogų"! 

Ar dėl svaiginančio portveino poveikio, ar dėl džiaugsmo taip 
lengvai radus sąjungininką, Marijanai viešbutis pasirodė tikrai 
žavingas, kambarys jaukus, o iš valgomojo sklindantys kvapai - 
be galo viliojantys. Pirmą sykį po ilgo laiko ji pajuto, jog 
gyvenimas turi ir malonių spalvų. 

Už miesto sienų vėjas blaškėsi su vis didėjančiu įniršiu. 
Artėjanti naktis žadėjo štormą, uoste ant stiebų įžiebti žiburiai 
lingavo tarsi įkaušę jūreiviai. Tačiau tarp keturių kambario, 
kuriame apsigyveno Marijana, sienų buvo šilta ir ramu. Lova 
su nuostabiai lengva pūkine antklode ir puikiai išdžiovintais 
baltiniais viliote viliojo jaunąją keleivę. Ir jei portveinas su 
biskvitais nebūtų sužadinęs apetito, Marijana nė negalvodama 
būtų į ją griuvusi. Jaunoji moteris buvo alkana kaip vilkas, o 
kvapai, sklidę iš virtuvės į visą viešbutį, ne juokais erzino tuščią 
skrandį. O be to, Siurkufas patarė jai valgyti valgomajame, kad 
jam nereikėtų eiti pas ją į kambžrį, kai atsives reikalingą žmogų. 
Viešbutis buvo pakankamai padorus, todėl bet kuri dama galėjo 
ramiai vakarieniauti valgomajame viena, tačiau Marijana dėl viso 
pikto pasikvietė su savimi jaunąjį Grakchą, kuris turėjo palaikyti 
jai kompaniją laukiant Siurkufo su draugu. 

Įsikūrę netoli židinio, kuriame tarnaitė gražia nėriniuota 
prijuoste kepė blynus ant keptuvės ilga rankena, kunigaikštienė 
Sant'Ana ir jos vežėjas mėgavosi austrėmis ir didžiuliais krabais, 
užpiltais lydytu sviestu ir kvapniomis žolelėmis. Po to jie 
pasigardžiuodami -sukirto tradicinius auksaspalvius blynus, užsiger- 
dami putojančiu sidru. 

Marijanai su Grakchu pradėjus gerti aromatingą kavą, -aplinkui 
pasklido skanūs tabako iš Puerto Riko dūmai. Staiga žemos 
valgomojo durys atsivėrė, ir į salę įžengė Siurkufas. Jį pasitiko 
džiaugsmingi sveikinimo šūksniai, taip ir nepasiekę Marijanos 
ausų. Visas jos dėmesys buvo nukreiptas į žmogų, atėjusį kartu 
su korsaru. Jo veidą dengė stati apsiausto apykaklė, tačiau 
Marijana pernelyg gerai pažinojo šią fizionomiją, ir būtų 
nesuklydusi, net jei ji būtų aplipinta dirbtine barzda arba paslėpta 
po plačiabryle skrybėle. 

“Reikalingas žmogus" pasirodė esąs Žanas Ledriu! 

Keturioliktas skyrius 


Devintoji žvaigždė 


Sėdėdama mažame Rekuvranso namelyje, paveldėtame iš 
Nikolos Maleruso, Marijana nekantriai laukė pasirodant vilkstinės, 
kurios dvidešimt dienų trukusi kelionė turėjo tuojau pasibaigti. 
Antras dalykas, kėlęs jai nerimą, buvo “Sen Genolė“, greitaeigė 
Žano Ledriu škuna. Šiuo metu ji plaukė iš Sen Malo palei 
krantą. Pirmiausia škuna turėjo sustoti mažame Konketo uoste, 
o po to plaukti Bresto kryptimi. Nepaisydamas blogo oro, 
jaunasis jūreivis leidosi į jūrą su dešimties ištikimų žmonių įgula 
tą patį rytą, kai Siurkufas priešais “Hercogienės Anos“ viešbutį 
įsodino Marijaną į karietą ir karštai palinkėjo sėkmingos kelionės. 

Tačiau išvakarėse, supratusi, jog Žanas Ledriu vėl braunasi 
į jos gyvenimą, Marijana smarkiai abejojo negalėdama nuspręsti, 
ar saugu patikėti šiam Žmogui, gana nemaloniu būdu padariusiam 
ją moterimi, Jasono likimą. Tada Siurkufas, išvydęs sunerimusį 
Marijanos veidą, nusikvatojo ir stumtelėjo Ledriu prie jaunosios 
moters. 

- Praėjusių metų kovo mėnesį jis grįžo pas mane su asmenišku 
laišku nuo imperatoriaus, kuris... jūsų prašomas teiravosi, ar 
negalėčiau priimti Žano atgal. Taigi mes susitaikėme, ir nuo 
to laiko jis yra jums be galo dėkingas. Nepaisant jo didvyriško 
elgesio, karas Ispanijoje netiko mūsų Žanui, nes ant žemės jis 
jautėsi kaip Žuvis, išmesta iš vandens. Aš labai nudžiugau, kad 
šis puikus jūreivis grįžo pas mane! 

Marijana truputį sutriko, prisiminusi, kokie audringi kažkada 
buvo jų santykiai, tačiau susitvardžiusi ji ištiesė ranką buvusiam 
nelaimės draugui. 

- Laba diena, Žanai, aš džiaugiuosi vėl jus matydama. 

Jis paspaudė jos ranką be mažiausios šypsenėlės. Jo šviesios 
akys, panašios į du neužmirštuolių Žiedus po jūros nugairintais 
antakiais, atrodė susimąsčiusios ir gilios. Šis veidas įdegusia oda 
ir trumpa šviesia barzdike vis dar buvo jai savotiškai artimas, 
ir Marijana nejučia pagalvojo, kaip vis dėlto šis žmogus elgsis. 

Ar jis tebetrokšta jos kaip anksčiau? Staiga sustingęs jūreivio 
veidas atgijo, tarp ūsų ir barzdelės suspindo šypsena. 

- Aš irgi džiaugiuosi! Aš esu laimingas galėdamas atsidėkoti 
jums už viską, ką esate man padariusi. 

Puiku! Viskas bus gerai! Ji pabandė įspėti jį apie gresiantį 
rimtą pavojų už nepaklusimą imperijos teisingumui, tačiau jis, 
kaip ir Siurkufas, nenorėjo nieko girdėti. 

- Žmogus, kurį reikia išgelbėti - jūreivis, ir Siurkufas sako, 
kad jis niekuo nenusikalto. Šito man pakanka. Reikia tik 
sugalvoti, kaip mes tai padarysime... 

Ilgas valandas jaunoji moteris ir trys vyrai, užsikvempę ant 
valgomojo stalo, apkrauto indais su kava ir blynais, aptarinėjo 
savo plano detales. Reikia pasakyti, kad planas buvo labai 
drąsus. Jei žaliose Marijanos akyse karts nuo karto 
plykstelėdavo baimės žiburėlis, tai abiejų bretonų ir paryžiečio 
mėlynuose žvilgsniuose šėlte šėlo entuziazmo ugnelės, galų gale 
privertusios Marijaną nusileisti. Ji pasitenkino tuo, kad išreiškė 
abejonę dėl škunos. 


- Škuna pernelyg maža. Mano manymu, pasiekti Ameriką su 
ja bus neįmanoma. Ar jums neatrodo, kad didelis laivas... 

Ji vėl priminė Siurkufo anksčiau atmestą pasiūlymą pirkti 
laivą. Tačiau korsarų karalius geruoju davė jai suprasti, kad 
apie tai nėra ko svajoti. 

- Ši škuna - tiesiog ideali tam, kuris nori greitai ir nepastebėtas 
išplaukti iš Bresto. Laivas puikiai gaudo vėją ir laikosi ant 
vandens. Skubant jis turėtų lengvai įveikti sudėtingas Fromverio 
ir Iruazo platumas. Už visa kita atsakau aš! Būkite rami, 
reikiamu momentu atsiras laivas, plaukiantis į Ameriką. 

Kadangi ginčytis buvo beprasmiška, Marijana pasitenkino tuo 
paaiškinimu, ir jie išsiskirstė, ketindami truputį pailsėti. Visą šį 
laiką Marijana įdėmiai stebėjo Žaną Ledriu, stengdamasi iš jo 
nejudraus veido išskaityti, ar jis pagaliau išgijo nuo fatališkos 
meilės, atnešusios tiek rūpesčių jiems abiems. Tačiau jai nieko 
neišėjo. Jūreivis pats jai viską paaiškino. Atsistojęs jis užsimetė 
ant pečių apsiaustą ir kreipėsi į Siurkufą, savo žodžius iš tikrųjų 
skirdamas jaunajai moteriai. 

- Jūs grįšite pats, kapitone? Rytoj pakelsiu bures per atoslūgį, 
todėl šį vakarą turiu atsisveikinti su Marija Žana! Kas gali 
žinoti, kiek laiko truks ši kelionė, o jūreiviui nepridera išplaukti 
į jūrą nepabučiavus savo sužadėtinės. 

Tardamas paskutinius žodžius, jis šelmiškai mirktelėjo Marijanai. 
Viskas tapo aišku kaip dieną. Tai reiškė: “Galite nesijaudinti, 
tarp mūsų viskas baigta! Mano gyvenime atsirado kita moteris..." 
Tai ją labai nudžiugino. Plačiai nusišypsojusi, ji spustelėjo kietą 
jaunojo žmogaus ranką. Rami dėl būsimų jų santykių Marijana 
pliaupiant lietui išvyko su Grakchu į Brestą. 


Atvykusi į tą didžiulį uostamiestį, Marijana stengėsi neatkreipti 
į save dėmesio. Grakchas nuvažnyčiojo karietą tiesiai į Septynių 
Šventųjų pašto stotį ir paliko ją ten: karietą jie buvo tik 
išsinuomavę, ir dabar ji turėjo grįžti į Paryžių su pirmu 
pasitaikiusiu keliautoju. Po to, sukrovęs bagažą į vežimėlį, 
Grakchas su kukliai apsirengusia Marijana nusileido prie jūros, 
ketindami persikelti į Rekuvransą. Šį kelią Marijana, gyvendama 
pas Nikolą, gerai įsidėmėjo. Jis buvo daug trumpesnis už kelią 
per tiltą, be to, eidamas juo galėjai išvengti būtinybės eiti palei 
niūrias katorgos sienas bei lynų dirbtuves. 

Žvejys mėlyna Gulvano gyventojų kepure atidėjo į šalį adomą 
tinklą ir įsodino juos į savo valtį, Tą dieną oras buvo gana 
neblogas. Šaltas, bet nelabai stiprus vėjas pūtė į raudonas link 
Gulos plaukiančių žvejų valčių bures ir žaismingai sklaistė virš 
aukštų apvalių pilies bokštų iškeltas vėliavas. Plaukiant žvejys 
turėjo kaip reikiant padirbėti irklais, nes reikėjo praleisti nemažą 
laivą, tempusį fregatą susuktomis burėmis, spinduliavusią karine 
didybe. Laivo irkluotojai dirbo pagal prižiūrėtojo švilpuką, su 
jėga nardindami irklus į vandenį. Tai buvo katorgininkai, apsirengę 
raudonomis striukėmis ir skrybėlėmis. Kai kurie dėvėjo žalias 
kepures, rodančias, jog ją nešiojantis pasmerktas kalėti iki gyvos 
galvos, ant kepurių buvo prisegta metalinė lentelė su registracijos 
numeriu. Marijana, sėdėdama ant grubaus tašymo skersasuoslių, 
žiūrėjo į tuos žmones su keista baime ir pasibjaurėjimu. Galeros 
daugiau nebeegzistavo, tačiau šie žmonės vis dėlto buvo 

galerininkai, ir Jasonas greičiausiai greitai taps vienu iš jų. 
Grakchas ryžosi pažadinti ją iš niūraus susimąstymo. 

- Nežiūrėkite į juos, madmuazele Marijana! Iš to nebus jokio 
džiaugsmo! 

- Kur jau ten! - įsikišo žvejys, vėl užgulęs irklus. - Šis 
vaizdas ne jaunoms damoms! Tik štai, katorgininkai beveik viską 
čia daro! Tie, kurie nekrauna laivų, dirba burių arba lynų 
dirbtuvėse. Kai kurie tvarko šiukšles arba tampo statines su 
paraku. Šičia vien juos ir tematai!.. Nieko, greitai jūs nebekreipsite 
į juos dėmesio! 

Tačiau Marijana suabejojo, ar taip atsitiks, netgi jei ji liks 
čia dešimčiai metų. 

Gavęs užmokestį geraširdis žmogelis palinkėjo jiems labos 
nakties ir pasakė, jog jis visuomet jų paslaugoms. 

- Mano vardas Konanas, - pridūrė jis. - Šūktelkite nuo tos 
uolos, ir aš tuoj pat prisistatysiu. 

Lydima Grakcho, ant pečių nešusio lagaminą, ir berniuko, 
tempusio du kelioninius krepšius, Marijana pasinėrė į painių 
Rekuvranso gatvelių tinklą, ketindama pasiekti Mot Tangi bokštą. 
Buvo praėję beveik metai nuo to laiko, kai ji išvyko iš Bresto, 
tačiau ji vis dar puikiai susigaudė šiame miestelyje, tarsi būtų 
palikusi jį prieš savaitę. 

Marijana iš pirmo žvilgsnio pažino netoli bokšto stovėjusį 
nedidelį Nikolos namelį granito pamatais, baltomis sienomis, 
aukštu trikampiu priekiniu langu ir nedideliu sodu su 
nužydėjusiomis gėlėmis. Niekas nebuvo pasikeitę. Ponia Legilvinek 
taip pat. Si moteris, Nikolos kaimynė, ilgus metus buvo šeimininkė 
slaptojo agento namuose, nė neįtardama, kokį darbą jis iš tikrųjų 
dirbo. 

Kai Marijana su savo eskortu pateko į jos stebėjimo lauką, 
laišku įspėta garbioji moteris išėjo iš namų išskėstomis rankomis. 
Jos truputį vyriškas pailgas veidas švytėjo džiaugsmu. Ji dėvėjo 
labai savotiško kirpimo kepuraitę, - tokias paprastai nešiodavo 
moterys iš Pon Krua. Abi moterys apsikabino ir apsipylė ašaromis, 
prisiminusios gerąjį žmogų, kuris kažkada jas supažindino. 

Peržengus slenkstį, Marijaną nusmelkė įstabus jausmas - tarsi 
ji būtų grįžusi į tėvų namus. Seni, gerai įtrinti vašku baldai, 

spindintys variniai indai, pypkių kolekcija, mažytės Septynių 
ventųjų statulėlės ant lentynėlės, senos knygos ir pritvirtinta 
prie žemų lubų balkio nedidelė galera, įtaisyta į plačiakaklį 
butelį - visi šie daiktai buvo pažįstami ir artimi. Ji jautėsi čia 
netgi jaukiau negu atstatytuose prabangiuose d'Aselnų rūmuose. 
Ji dažnai vaikščiodavo ištuštėjusiame sode, o kai būdavo geras 
oras - pasisukiodavo krantinėje, stebėdama laivus. 

Beliko viena - laukti. Siurkufas buvo tvirtai apsisprendęs dėl 
laivo. Grakchui, kurį ji nedvejodama pristatė kaip savo tarną, 
nebuvo ką veikti šiame mažame namelyje. Jis kiekvieną dieną 
išeidavo į miestą, slampinėdavo aplinkui katorgą arba vaikštinėdavo 
Keravelio vargšų kvartalais. Sukrypusios lūšnos ir kreivos gatvelės 
buvo susigrūdę tarp turtingų prekeivių gatvės ir niūrių tvirtovės 
sienų. O Marijana, kai ponia Legilvinek nesėdėdavo jos kambary 
priešais židinį ir nemegzdavo, tenkinosi katytės draugija. Susisukusi 
į kamuoliuką, ji mėgo snausti prie Marijanos kojų. 

Laikas tarsi sustojo. Prasidėjo gruodis ir grėsmingos audros 
vis dažniau šėlo pilkoje jūroje, įsiūbuodamos vandenį iki pat 
Gulos. Vakarais, kai vėjas imdavo stūgauti aršiau nei įprasta, 
ponia Legilvinek dėdavo į šalį mezginį ir, paėmusi į rankas 
rožančių, mintyse melsdavosi už jūreivius ir žvejus, esančius 
jūroje. Marijana, prisiminusi Žano Ledriu škuną, meldėsi drauge... 

Vieną vakarą, kai blyški saulė pamažu tirpo virš salų 
tvyrančiame rūke, mieste kilo triukšmas, užgožęs uosto gaudimą, 
prižiūrėtojų komandas ir švilpukus. Į šį neaiškų triukšmą Marijana 
sureagavo kaip karo žirgas į trimito signalą. Sugriebusi savo 
didįjį apsiaustą su gobtuvu ji puolė iš namų, nekreipdama 
dėmesio į šeimininkės šauksmus. Šokinėdama nuo akmens ant 
akmens, siaurais daržų takeliais ji nusileido į krantinę kaip tik 
tuo metu, kai iš Siamo gatvės išsukęs pirmasis vilkstinės vežimas 
įvažiavo į krantinę ir nuvažiavo katorgos kryptimi. 

Nepaisant didelio atstumo, ji iš karto atpažino prižiūrėtojų 
mundurus ir ilgus vežimus, kuriuose sėdėję Žmonės atrodė dar 
labiau susigūžę ir nelaimingi negu prieš kelionę. Tačiau nakties 
šešėliai ėmė pamažu tirštėti ir apgailėtinas kortežas greitai dingo 
nuo upės pakilusiame rūke. Sustingusi po plačiu apsiaustu 
Marijana grįžo namo, tikėdamasi, jog netrukus turėtų pasirodyti 

Arkadijus. Kadangi vilkstinė jau buvo čia, vikontas neturėtų būti 
kur nors toli. Ji norėjo eiti pasitikti jo ant Rekuvranso tilto, 
tačiau apsigalvojo, nusprendusi, jog jis gali pasinaudoti valtimi. 

Jis atėjo kartu su Grakchu, pasitikusiu jį prie katorgos vartų. 
Kaip tik tuo metu ponia Legilvinek uždarinėjo langines, o 
Marijana, palinkusi virš ugniakuro, maišė verdančią sriubą su 
mėsa. 

- Pagaliau pasirodė mano dėdė iš Paryžiaus, ponia Legilvinek, 
- pasakė jaunoji moteris bretonei, šokinėjančiai aplink atvykėlį. 
- Jis nukeliavo ilgą kelią ir labai pavargo! 

Arkadijus iš tikrųjų atrodė labai iškankintas, ir niūrus jo 
žvilgsnis labai sujaudino Marijaną. Jo tylėjimas kėlė nerimą. 
Padėkojęs gerajai moteriškei už priėmimą, jis nuvijo šalin katę 
ir atsisėdo į jos vietą prie ugniakuro. Ištiesęs virš ugnies rankas, 
jis kurį laiką tylėjo, netardamas nė žodžio. Marijanai stebint 
sunykus; Arkadijaus veidą, ponia Legilvinek ėmėsi skubiai dengti 
stalą, tačiau Grakchas ją sustabdė. 

- Nesirūpinkite, gerbiamoji. Aš pats tai padarysiu. 

Kad ir būdami dideli plepiai, bretonai niekada neperlenkdavo 
lazdos. Našlė kaipmat suprato, kad jos kaimynai nori pasilikti 
vieni. Pasiteisinusi, jog dar nori suspėti į gretimos bažnyčios 
vakarines pamaldas, ji palinkėjo labos nakties ir išėjo, sugriebusi 
už pakarpos savo katę. Tuo tarpu Marijana atsiklaupė ant kelių 
priešais Arkadijų, nuleidusį ant rankų galvą. 

- Arkadijau! Kas atsitiko? Jūs susirgote? 

Jis pakėlė galvą ir nusišypsojo, bet taip gailiai, kad tik 
patvirtino Marijanos spėjimus. 

- Kas nors atsitiko Jasonui? - paklausė ji, staiga apimta 
baimės. - Jie jį... 

- Ne, ne... Jis gyvas! Bet sužeistas, Marijana, ir gana sunkiai. 

- Sužeistas? Bet kaip? Kodėl? | 

Arkadijus papasakojo, kaip visa tai įvyko.  Apsistojus 
Pontorsone, Jasono kaimynas, jaunas aštuoniolikos metų 
vaikinukas, susirgo karštlige ir paprašė vandens, norėdamas 
numaldyti kankinantį troškulį. Vienas prižiūrėtojas dėl įdomumo 
spyrė jam koja į šoną, 0 po to išliejo ant galvos visą ąsotį 
vandens. Šis reginys sukėlė Jasonui įsiūtį. Jis puolė niekšą ir 

nutrenkė jį vienu kumščio smūgiu. Prispaudęs keliu prie žemės, 
jis ėmė jį smaugti, tačiau kiti prižiūrėtojai tuoj pat puolė draugui 
į pagalbą. Sušvilpė bizūnai, o vienas iš žandarų išsitraukė kardą. 

- Jį sužeidė į krūtinę, - pridūrė Arkadijus. - Tie žvėrys 
būtų jį užmušę, jeigu Vidokas, vienas iš kalinių, nebūtų pasišaukęs 
pagalbos. Tačiau po to įvykio kelionė virto tikru pragaru... 

- Nejaugi jo niekas neprižiūrėjo? 

Žolivalis papurtė galvą ir tęsė: 

- Sustojimuose jo draugai darė ką įmanydami, tačiau už 
bausmę turėdavo du etapus eiti pėsti Aš bijojau, kad jis 
nepasieks Bresto gyvas... 

- Tai siaubinga! - bespalviu balsu sumurmėjo Marijana. 

Staiga ją apleido jėgos ir ji nieko nematančiu žvilgsniu 
įsižiūrėjo į grindis. Prieš akis jai iškilo lietaus merkiamas kelias, 
kuriuo brido grandinėmis apkaustytas sužeistas žmogus, prilaikomas 
kitų šešėliais virtusių Žmonių, lygiai tokių pačių išsekusių, kaip 
ir jis. Staiga ji pasakė: 

- Jis šito neištvers! Jį užmuš! Tokiems atstumtiesiems tikriausiai 
nėra net izoliatoriaus? 

Šį kartą atsakė Grakchas: 

- Katorgoje yra. Bet man rodos, kad vilkstinė turėjo būti 
apžiūrėta ligoninėje, esančioje netoli nuo čia? 

- Prižiūrėtojai nesutiko jo ten palikti. Iš ligoninės gana 
paprasta pabėgti. Žandaras, kurį jis buvo užpuolęs, užsispyrė ir 
neatidavė jo gydytojams. Jis pasakė, jog katorgoje jį pagydys 
tam, kad jis sugebėtų atlaikyti bausmę, kurios užsitarnavo... Tas 
žmogus tikras niekšas. Jis nusiramins tik tada, kai pasieks savo. 

- Kokią bausmę jis turi galvoje? 

- Lazdas ir karcerį, į kurį Jasoną gali įkišti keliems mėnesiams, 
jei jis nepalūš nuo lazdų! O iš karcerio niekas nėra pabėgęs. 

Sąlygiškai ramus laukimas, kuriuo gyveno Marijana, Sen Male 
atgijus vilčiai išgelbėti mylimąjį, vėl užleido vietą baimei. Tik 
dabar ji suprato, kad Jasonas buvo belaisvis siaubingos mašinos, 
iš kurios bus sunku jį išplėšti ir kuri grasinosi sunaikinti jį. 
Dabartinė jo būklė anuliavo bet kokią pabėgimo galimybę. O 
pasveiks - jeigu apskritai pasveiks - tik tam, kad atsidurtų dar 
baisesnėje padėtyje. 

Kol ji šitaip niūriai mąstė, Grakchas keiksnodamasis užsivilko 
apsiaustą, kurį jis specialiai nusipirko pasivaikščiojimams po 
didžiulį uostą, užsitraukė ant akių vilnonę kepurę ir greitai 
nužingsniavo prie durų. 

Marijana sustabdė jį: 

- Kur jūs einate tokiu metu? 

- Į Keravelį; Ten netoli nuo katorgos vartų yra taverna, 
kurioje geria prižiūrėtojai. Aš dažnai ten užsukdavau ir susipažinau 
su vienu seržantų, Lavioletu, kuriam nieko, išskyrus butelį, 
nereikia. Sugirdęs jam gerą romo porciją, aš ištrauksiu iš jo 
viską, ko man reikia. Aš noriu žinoti, kas atsitiko ponui Jasonui. 

Apsiblaususiose Žolivalio akyse plykstelėjo žaibas. 

- Štai mums reikalinga pažintis! Tu gerai padirbėjai, mano 
berniuk! Eik šį vakarą vienas, 0 rytoj aš padėsiu tau nugirdyti 
tą kareivą! 


Kai jaunuolis po dviejų valandų grįžo, Žolivalis ir Marijana 
vis dar sėdėjo valgomajame. Jis tylėdamas rūkė šalia ugnies, o 
ji baigė nudengti stalą. Barškindama indais, Marijana trumpam 
atsikratė sunkių minčių. Naujienos, kurias seržantas Lavioletas 
išspaudė iš savo stiklinės romo, iš esmės patvirtino Žolivalio 
žinias, tačiau su kai kuriais maloniais papildymais: vieną iš 
kalinių, sunkiai sužeistą vyrą, tuoj pat paguldė į izoliatorių. Jo 
laimei, jaunas chirurgas, prižiūrėjęs kalinius, tuo metu dar buvo 
neišėjęs. Vienas iš naujai atvykusių, ne sykį kalėjęs šioje katorgoje 
ir gerai pažinojęs daktarą, iš karto jį pasišaukė. Šis apžiūrėjo 
sužeistąjį ir suteikė jam pagalbą. “Fransua Vidokas, - pagalvojo 
Marijana. - Vėl jis!“ 

Šį sykį ji su dėkingumu prisiminė keistąjį kalinį, taip erzinusį 
ją Laforse. Dabar ji melsis ir už jį, nes jo dėka Jasonas dabar 
gyvas. Bet ar ilgam? Žmogaus, kurį užpuolė Jasonas, neapykanta 
nė minutėlei nepaliks jo ramybėje, o jaunąją moterį privers 
nuolat nešiotis širdyje baimę. 

Pašaliniam stebėtojui šios dienos būtų pasirodžiusios ramios 
ir panašios viena į kitą, monotoniškai slinkusios aidint varpams 
ir kiekvieną vidurdienį iššaunant pilies patrankai. Mažojo namelio 
gyventojai gyveno tyliai, užsiiminėjo buitiniais reikalais, kuriuos 

paįvairindavo ilgi pasivaikščiojimai, organizuojami dėdės ir jo 
giminaitės. Susikibę už parankių jie vaikštinėdavo palei pilį, 
apsilankydavo uoste ir senuosiuose kvartaluose. Jaunasis tarnas, 
kaip ir pridera jo amžiui, veltėdžiavo. Jis valandų valandomis 
trynėsi krantinėje, spoksodamas į katorgininkus, kurie krovė į 
karinius laivus paraką arba granatas, vijo naujus lynus, remontavo 
sugedusius laivus, kartu su kariniais dailidėmis skaldė sakais 
kvepiančius milžiniškų pušų kamienus. Tačiau visi šie iš pažiūros 
nekalti pasivaikščiojimai turėjo dvejopą tikslą: sužinoti kaip galima 
daugiau naujienų ir nepražiopsoti “Sen Genolės“ atvykimo. 

Dėl nežinomų priežasčių škuna vėlavo. Žolivalio apskaičiavimais 
ji turėjo pasirodyti prieš savaitę. Tai labai sujaudino Marijaną. 
Paskutiniu metu jūra buvo nerami. Kas galėjo garantuoti, kad 
mažytė škuna be kliūčių perplauks Fromverio įlanką, nebus 
užnešta ant akmenų prie San Matjo iškyšulio ir laimingai pasieks 
Konketo uostą? Žvejai šiomis dienomis nesiryžo plaukti į jūrą, 
o krantinėje ir tavernose buvo kalbama, kad iš salų jau dvi 
savaitės nebuvo gauta jokių Žinių. Įsišėlusi jūra, kaip tai dažnai 
būdavo žiemą, atkirto Moleną ir Vesaną nuo kontinento... 

Tačiau kai užsidarydavo mažojo namelio langinės ir durys, jo 
gyventojai imdavosi ne tokių jau nekaltų užsiėmimų. Žolivalis 
leido laiką rūpestingai gręžiodamas didžiulius varinius sū ir 
slėpdamas tose skylutėse auksines monetas, nes tam tikra suma 
katorgininkui būdavo tikras ginklas. Jis taip pat padarė tikslią 
geležėlės, ant kurios būdavo užrašomas kalinio registracijos 
numeris, kopiją, iškalęs joje iš seržanto Lavioleto sužinotą Jasono 
numerį. Sia geležėle buvo galima perpjauti apkaustus, nes 
Žolivalis jos kraštuose buvo išrantęs vos vos įžiūrimus dantukus. 
Marijana išmoko kepti duoną, ir du dideli kepalai padedant 
Lavioletui jau buvo perduoti į katorgą. Kiekviename iš jų buvo 
paslėpta drabužių. 


Atėjus vakarui, Žolivalis su Grakchu išeidavo iš namų ir 
pasukdavo į “Jamaikos dukters“ taverną, kurioje jie jau būdavo 
laikomi savi. Naujienos, kurias jie išgirsdavo, kėlė ūpą: sužeistasis 
sveiko lėtai, bet užtikrintai. Tai lėmė jo jaunystė ir galingas 
organizmas.  Užsikrėtimo pavojus praėjo. Arkadijaus, beje, ir 
kalėjimo chirurgo nuomone, žaizdos gijimą spartino palankus 

jūros klimatas. Tačiau Marijana kiekvieną sykį sudrebėdavo, 
pabandžiusi įsivaizduoti savo mylimą žmogų, sužeistą ir apkaustytą 
grandinėmis, gulintį siauroje, jūros augalais išklotoje lovoje. 


Artėjo Kalėdos. Tais metais jos turėjo būti antradienį. Todėl, 
kaip ir kiekvieną penktadienį prieš Kalėdas, ponia Legilvinek 
kartu su Marijana išsiruošė į Siamo gatvę, kur kiekvienais metais 
vykdavo kalėdinė Bresto mugė. Moterys ketino šio to nusipirkti 
artėjančiai didžiulei šventei, labiausiai bretonų gerbiamam metų 
įvykiui. Jeigu naujieji Rekuvranso gyventojai būtų pasielgę kitaip, 
negu jų kaimynai, būtų sukėlę nepageidaujamą įtarimą. 

Oras buvo geras, nors miglotas. Siamo gatvė, pagyvėjusi, kaip 
visuomet turgaus dienomis, atrodė gana neįprastai. Ji mirgėte 
mirgėjo gražiais spalvingais valstiečių rūbais, tarp kurių išsiskyrė 
dryžuoti jūreivių kostiumai. Leono dukterys aukštais galvos 
apdangalais, susisupusios ilgais šaliais, atrodė panašios į pasakų 
fėjas, o Pluarė gyventojos raudonais ir auksiniais siūlais siuvinėtais 
rūbais priminė iš paveikslų  nužengusias  madonas. Labiau 
pagyvenusios moterys buvo apsirėdžiusios tamsiai, tarsi būtų 
atvykusios iš amžių glūdumos. Reginiui šventiškumo teikė ir 
vyrai siuvinėtais švarkais, dėvintys trumpas plisuotas kelnės ir 
vilnones kojines. 

Marijana, kartu su ponia Legilvinek apžiūrinėdama ant 
prekystalių išverstus kalnus austrių ir kopūstų, staiga pamatė 
atvažiuojantį dviratį šiukšlių vežimą. Jį traukė keturi katorgininkai, 
kurių vienas dėvėjo žalią kepuraitę. Juos lydėjo abejingas 
prižiūrėtojas, žingsniavęs šalia užriesta nosimi ir sudėtomis 
užpakaly rankomis. Jis, atrodė, nekreipė jokio dėmesio į prie 
šalies prisegtą tabaluojantį kardą. Ši grupelė nieko nedomino. 
Bresto gyventojams dirbantys katorgininkai buvo įprastas vaizdelis. 
Daugelis netgi truputį jų gailėjosi, tarsi senų pažįstamų. 

Prekeivis, stovėjęs priešais Marijaną už prekystalio ir rūkęs 
ilgą pypkę, padarė draugišką judesį ranka katorgininkui žalia 
kepuraite. Pastarasis atsakė mostelėjimu, ir tuo momentu Marijana 
pažino Vidoką. Dabar jis buvo visiškai arti. Traukiama tarsi 
magneto, ji negalėjo ištverti likti nepastebėta. Ponia Legilvinek 
kaip tik sustojo prie žalumynais nukrauto prekystalio ir ėmė 


312 


plepėti su kažkokia senute, nežiūrėdama į Marijanos pusę. 
Tuomet jaunoji moteris ryžosi iškelti ranką. 

Greitas katorgininko žvilgsnis tuoj pat išskyrė ją iš minios. 
Jis lengvai šyptelėjo, duodamas suprasti, kad ją pažino, ir 
mostelėjo galva į artimiausios gatvės kampą, kur savo eilės 
laukė šiukšlių dėžė. Po to jis mirktelėjo į užpakaly Žžingsniavusį 
prižiūrėtoją ir didžiuoju pirštu patrynė rodomąjį. Marijana suprato, 
jog galės su juo pasikalbėti, jei ką nors duos prižiūrėtojui. 

Ji greitai nėrė į minią ir, pasiekusi nurodytos gatvės kampą, 
ėmė laukti vežimo. Išsitraukusi iš piniginės sidabrinę monetą, ji | 
ištiesė ją prižiūrėtojui, sakydama, jog nori pasikalbėti su žmogumi 
žalia kepuraite. 

Vyras gūžtelėjo pečiais ir pašaipiai nusikvatojo. 

- Velnias griebtų tą Vidoką! Kur tik jis jų nesusiranda! 
Nagi, gražuole, greičiau, duodu tau vieną minutę, ne ilgiau! 

Gatvėje už kampo buvo tamsu. Tai buvo greičiau siauras 
praėjimas, paskendęs rūke. Kai Marijana įžengė ten, katorgininkas, 
žvangindamas grandinėmis, atsišliejo kampinio namo sienos. 
Dusdama, tarsi būtų ilgai bėgusi, Marijana paklausė: 

- Ar yra kokių nors naujienų? 

- Taip. Aš mačiau jį šį rytą. Jam jau geriau, bet jis dar 
nepasveiko. 

- Kiek dar reikės laiko? 

- Ne mažiau savaitės, galbūt dešimt dienų. 

- O paskui? 

- Paskui? 

- Taip... man sakė, kad jam bus paskirta bausmė. 

Katorgininkas, nutaisęs fatališką miną, gūžtelėjo pečiais. 

- Jis jos nusipelnė! Viskas priklausys nuo žmogaus, kuris jį 
muš. Jeigu muš nestipriai, Jasonas išlaikys. 

- Bet aš negaliu apie tai nė pagalvoti. Jis turi pabėgti... iki 
bausmės! Kitaip jis gali būti tiesiog subjaurotas, jeigu ne baisiau! 

Katorgininko ranka tarsi gyvatė iššoko iš raudonosios striukės 
kišenės ir apsivijo Marijanos riešą. 

- Tyliau! - sušnypštė jis. - Jūs kalbate apie tai kaip apie 
sekmadieninį pasivaikščiojimą! Apie tai galvojama, būkite rami! 
Ar jūs jau turite laivą? 

- Aš manau, kad taip! Bet jis dar neatplaukė, ir... 

Vidokas suraukė antakius. 

- Be laivo pabėgimas neįmanomas. Pasigirdus iš katorgos 
pavojaus signalui, visi apylinkės gyventojai puls gaudyti bėglį. 
Už vieną pabėgėlį jie gauna šimtą frankų... Be to, šalia katorgos 
yra čigonų stovykla, 0 jie tik tuo ir užsiima! Niekingi kalės 
vaikai!.. Kai tiktai iššauna patranka, jie griebia šakes su dalgiais 
ir bėga į medžioklę. 

Katorgininkai baigė krauti šiukšles ir iš už vežimo išlindo 
prižiūrėtojo galva. 

- Vidokai, baik, važiuojame! 

Kalinys klusniai pasuko link gatvės. 

- Kai jūsų laivas atplauks, duokite žinią Kremeriui, “Jamaikos 
dukters" šeimininkui. Bet turėkite omeny, kad jo prireiks ne 
vėliau kaip do dešimties dienų ir ne anksčiau kaip po savaitės. 
Iki! 

Pamiršusi apie ponią Legilvinek, kuri jau buvo kažkur dingusi, 
Marijana nusileido prie pilies. Ji norėjo kuo greičiau grįžti į 
Rekuvransą ir papasakoti Žolivaliui viską, ką sužinojo. 
Nepaisydama stataus skardžio ir šlapių nuo drėgmės grindinio 
akmenų, ji bėgo kone tekina. Vidoko žodžiai aidėjo jos galvoje 
tarsi varpo dūžiai: “Ne vėliau kaip po dešimties dienų, ne 
anksčiau kaip po savaitės“. O Ledriu vis dar nesirodė ir galbūt 
niekada nepasirodys!.. Reikėjo nedelsiant kažką sugalvoti, surasti 
kokį nors laivą... Ilgiau laukti nebebuvo galima!.. Greičiausiai 
Maluenoje kažkas įvyko, todėl planą teks pakeisti. 

Laimei, senasis Konanas laukė kaip tik šioje upės pusėje. 
Jis nejudėdamas sėdėjo ant akmens, rūkė pypkę ir spjaudė į 
vandenį. Marijana atbėgo tokia susijaudinusi, kad buvo pasirengusi 
plaukte perplaukti upę, kad tik greičiau pasiektų namus. Ji 
šoko į valtį, o valtininkas nė nepastebėjo, kad atsirado klientė. 

- Greičiau! - šūktelėjo ji - Perkelkite mane!.. 

- Na ma! - pasakė geraširdis žmogelis. - Jūs ką, skubate 
mirti? Tai bent jaunimas! Visuomet bėgte... 

Tačiau jis užgulė irklus energingiau nei paprastai, ir Marijana 
netrukus jau stovėjo kitoje kranto pusėje. Metusi jam monetą, 
ji pasileido tekina per uolas į namų pusę. Uždususi nuo greito 

bėgimo, jaunoji moteris tarsi viesulas įsiveržė į mažąjį namelį. 
Žolivalis kalbėjosi su žveju, kuris buvo pastatęs ant stalo pintinę 
žuvų. Kambary sklandęs degančių malkų kvapas susimaišė su 
šviežios Žuvies aromatu. 

- Arkadijau! - sviedė Marijana. - Reikia kuo greičiau surasti 
kokį nors laivą... Aš sutikau... 

Ji užsikirto. Abu vyrai atsigręžė į ją ir ji pamatė, kad Žvejys 
buvo visai ne žvejys, o Žanas Ledriu. 

- Laivą? - ramiai paklausė jis. - O kam? Mano laivo jums 
neužteks? 

Marijanai pakirto kojas. Ji griuvo ant suolo, prasisegiojo 
smaugusią ją apsiausto apykaklę ir nusimetė nuo galvos gobtuvą. 

- Aš maniau, kad jūs neatplauksite, kad jums kažkas atsitiko! 
- atsiduso ji. 

- Ne ne, viskas ėjosi puikiai! Tiesiog man teko kelias dienas 
užtrukti Morle. Vienas iš mano žmonių... susirgo. 

Jis truputį sumišo, tardamas šiuos žodžius, tačiau Marijana 
pernelyg džiaugėsi jo pasirodymu, kad atkreiptų dėmesį į tokią 
smulkmeną. 

- Svarbiausia, kad jūs esate čia, - pasakė ji. - Ir jūsų laivas 
čia? 

- Taip, prie Magdalenos bokšto. Bet dabar aš plauksiu į 
Konketą. 

- Jūs išvykstate? 

Žanas parodė į krepšį su žuvimi. 

- Aš esu paprastas Žvejys, pardavinėjantis savo laimikį, 
savaime suprantama, kad Bresto uoste aš neturiu daugiau ką 
veikti. Bet nesijaudinkite, rytoj aš grįšiu. Viskas paruošta, kaip 
buvom sutarę Sen Male? 

Iš pradžių Arkadijus, po to Marijana keliais žodžiais 
supažindino jį su esama padėtimi: Jasonas sužeistas, todėl ko 
nors imtis galima bus tik po savaitės, be to, jam grėsė bausmė, 
kurią jam paskirs vos tik jis pasveiks, todėl laiko pabėgimui 
bus labai nedaug... Žanas Ledriu išklausė visa tai suraukęs 
antakius ir nervingai timpčiodamas ūsų galiukus. Kai Marijana 
baigė pasakojimą neseniai įvykusiu pokalbiu su Vidoku, jis su 

tokia jėga trinktelėjo į stalą, kad keletas žuvų lėkte išlėkė iš 
pinto krepšio ir nukrito ant stalo. 

- Jūs pamiršote svarbiausią dalyką - jūrą. Joje ne visuomet 
gali daryti tai, ką nori. Po savaitės oras bus toks nepakenčiamas, 
kad perplaukti Iruazą bus tiesiog neįmanoma. Kalinys vėliausiai 
po penkių dienų turi atsidurti laivo denyje. 

- Laivo? Kokio laivo? 

- Koks skirtumas? To, kuris perkels jį per okeaną! Jis 
atplauks į Vesaną po trijų dienų ir negalės ten ilgai užtrukti 
nepastebėtas pakrantės sargybos. Mes išplauksime Kalėdų naktį. 

Marijana ir Žolivalis susirūpinę susižvalgė. Ledriu buvo arba 
ne visai sveiko proto, arba nieko nesuprato iš to, kas jam 
buvo pasakyta. Jaunoji moteris ryžosi pakartoti: 


- Žanai, mes jums aiškiai pasakėme, kad Jasonas tiktai po 
savaitės įgaus tiek jėgų, kad galėtų užlipti ant sienos, nusileisti 
virve ir taip toliau. 

- Bet aš manau, kad jam turėtų užtekti jėgų perpjauti prie 
lovos jį prikausčiusią grandinę? Ypač jei jis, kaip jūs man 
sakėte, turi gerą instrumentą ir pinigų, už kuriuos jis gali 
neblogai maitintis. 

- Mes visa tai padarėme, - įsikišo Arkadijus. - Bet šito 
nepakanka. O ką norite padaryti jūs? 

- Pagrobti jį! Aš žinau, kur yra izoliatorius: pačiame pakrašty, 
beveik išorėje. Sienos ten ne tokios aukštos, jas daug lengviau 
perlipti. Mano dvylika žmonių! įpratę audrų metu laipioti stiebais. 
Įsiveržti į izoliatorių, paimti jūsų draugą ir perkelti jį per sieną 
- tai tiesiog vaikiškas žaidimas. Mes pritrenksim visus, kurie 
priešinsis, ir, patikėkite, viską atliksime labai greitai. Kalėdų 
naktį didysis atoslūgis įvyks vidurnaktį. Mes išplauksime kartu 
su juo. “Sen Genolė" stovės išmetusi inkarą Keravelio papėdėje. 
Be to, - pasakė jis netikėtai nusijuokęs iš sutrikusių Žolivalio 
ir Marijanos, - prižiūrėtojai irgi mėgsta švęsti Kalėdas. Jie 
prisigers kaip batsiuviai, ir mes be vargo pasieksime savo tikslą! 
Ką jūs pasakysite? 

Marijana giliai atsiduso, tarsi po ilgo buvimo po vandeniu 
būtų įkvėpusi oro. Po ilgų dvejojimo ir baimės dienų ramus 

Žano Ledriu pasitikėjimas savimi truputį pritrenkė ją. Ir vis 
dėlto tai skambėjo labai įtikinančiai! 

- Aš nedrįstu prieštarauti, - nusišypsojo ji, - bet jūs ir 
nepriimtumėt jokių prieštaravimų, ar ne tiesa? 

- Jokių! - rimtai pasakė jis, tačiau bekeliant nuo stalo krepšį 
su Žuvim, jūreivio akys susiaurėjo. 

Plykstelėjusi jose linksma ugnelė liudijo, jog bretonas ypač 
gerai nusiteikęs. 

- Įspėkite kalinį, kad tai įvyks pirmadienio vakare. Vienuoliktą 
valandą grandinės turi būti perpjautos. Visa kita - mano reikalas. 
"O jūs laukite atvykstant škunos. Pamatę ją prieplaukoje, sulaukite 
nakties ir ateikite! 

Mostelėjęs ranka, Žanas Ledriu išėjo, perėjo sodą ir dideliais 
šuoliais nusileido į uostą. Kurį laiką girdėjosi linksmai švilpaujama 
Siurkufo jūreivių dainelė, kurią Marijana pirmą sykį išgirdo tą 
baisųjį rytą, kai tapo Morvano belaisve. 

. Štai, vėjo geėnama 

Iš Anglijos 

Į mus atskrieja 

Fregata... 

Likę dviese prie stalo, ant kurio Žanas paliko keletą žuvų, 
Marijana su Žolivaliu susižvalgė, nežinodami, ką vienas kitam 
pasakyti. Galų gale Arkadijus patraukė pečiais, išsiėmė iš mėlyno 
olandiško porceliano dėžutės cigarą, gerokai pabraukė juo sau 
po nosimi ir, pasilenkęs prie ugnies, užsidegė jį. Malonus cigaro 
dūmas užgožė kambaryje tvyrojusį keistą žuvies kvapą. 

- Jis absoliučiai teisus! - pasakė vikontas. - Tokioje situacijoje 
išlošia tik patys akiplėšiškiausi. O be to, mes neturime pasirinkimo. 

- Jūs manote, kad jam pavyks? - neramiai paklausė Marijana. 

- Aš tikiuosi! Priešingu atveju, mano brangusis vaikeli, mūsų 
niekas neišgelbės: visus pakars ant kokios nors fregatos stiebų, 
jeigu prieš tai nenušaus. Jeigu mus sugaus, pasigailėjimo nėra 
ko tikėtis! Tai jūsų negąsdina? 

- Gąsdina? Mane gąsdina vienintelis dalykas: gyvenimas be 
Jasono. Visa kita man vienodai nerūpi, ar tai būtų virvė, ar 
kulka... 

Žolivalis išpūtė kelis dūmų kamuolius, po to įdėmiai pažvelgė 
į raudoną cigaro galiuką. 

- Aš seniai pastebėjau, kad jūs sukurta didžiulei meilei, 
didžiausiam žygdarbiui, arba didžiulei... beprotybei! - pasakė jis 
švelniai. - Aš pats per daug myliu gyvenimą, todėl paprašysiu 
Septynių Šventųjų, kad ta linksmoji Kalėdų naktis, kurią mums 
pažadėjo aistringasis kapitonas, netaptų mums... paskutinė! 

Arkadijus išėjo į sodą, ketindamas ten baigti rūkyti cigarą, 
o Marijana ėmėsi valyti žuvį. 


Gruodžio 24-oji prasidėjo nykiai. Vėlyvą rytą tvyrojo toks 
tirštas rūkas, kad Rekuvransas su retais medžiais ir pilko akmens 
tvoromis atrodė tarsi nerealus laivas, plaukiantis pasroviui į 
apsiniaukusią begalybę. Vienintelis šiek tiek aiškiai įžiūrimas 
dalykas buvo Mot Tangi bokštas. Visa kita: miestas, pilis, 
krantinė ir uostas - buvo dingę. 

Marijana, šią paskutinę naktį nė minutės nesumerkusi 
blakstienų, žvelgė į šį rūką nevilties pilnomis akimis. Atrodė, 
kad pats likimas mėgavosi galimybe sutrukdyti jiems įgyvendinti 
planą. Jaunoji moteris pyko ant jo, ant gamtos, ant pačios 
savęs už tai, kad be galo nervinosi, ant visų, tuo metu ramiai 
užsiimančių savais reikalais. Ji nuolat kartojo, kad “Sen Genolė“ 
atplauks į uostą nepastebėta, jei škuna apskritai sugebės 
prisiartinti prie kranto. Vidurdienį Žolivalis pasiuntė Grakchą 
užlipti ant uolų šalia pilies ir stebėti atplaukiančius laivus. 

Truputį atslūgus susijaudinimui, Marijana nusprendė nors 
išoriškai atrodyti rami, šią kritišką dieną sprendžiantis jos likimui. 
Ir vis dėlto, ji jau šimtąjį kartą klausė kantrybe apsišarvavusio 
Žolivalio, ar jis įsitikinęs, kad Jasonas įspėtas, kaip ir Fransua 
Vidokas, kuris turėtų padėti amerikiečiui išnaudoti netikėtą 
galimybę pabėgti. Marijana buvo tikra, kad katorgininkas 
niekuomet nieko nedaro veltui... 

Ponia Legilvinek, susiruošusi praleisti šventąją naktį pas savo 
giminaitę Porzike, nuo pat ankstyvo ryto rūpinosi tuo, kad jos 
kaimynė turėtų šiam vakarui visko, kas pridera. Ji atnešė jai 
tradicinę balaną, kuri iki pat vidurnakčio mišių turėtų degti 
židinyje. Balana buvo papuošta gražiomis raudonomis juostelėmis, 

lauro ir erškėčio šakelėmis. Tai sujaudino Marijaną iki širdies 
gelmių - juk ji buvo pasiryžusi šią naktį visiems laikams palikti 
Brestą. Tačiau vis dėlto ponios Legilvinek išvykimas jai pasirodė 
siųstas paties dangaus. 

Gerajai moteriai taip nesinorėjo palikti savo draugų, kad ji 
porą kartų klausė, ar jie nenorėtų, jog ji pasiliktų su jais, O 
gal jie galėtų eiti kartu su ja pas giminaitę? Tačiau sutikusi 
švelnų, bet tvirtą atsisakymą, ji po daugelio atodūsių “deja!“" 
vis dėlto ryžosi pagaliau išeiti, įpareigojusi Marijaną griežtai 
laikytis vietinių tradicijų: gražiai sutikti vaikus, kurie ateis šlovinti 
Kristaus, neužmiršti sukalbėti maldą už mirusiuosius prieš einant 
į vidurnakčio mišias, paruošti gaidį ir blynus kukliai Kalėdų 
vakarienei ir taip toliau. Be to, ji griežtai prisakė jai iki vakaro 
pasninkauti. 

- Nieko nevalgyti? - užprotestavo Žolivalis. - Juk jos ir šiaip 
tiesiog neįmanoma priversti normaliai maitintis! 

Ponia Legilvinek pamokomai dūrė pirštu į pajuodusį lubų 
balkį. 

- Jeigu ji nori išvysti išpranašautus šventosios nakties stebuklus, 
arba, paprastai šnekant, jeigu ji nori, kad išsipildytų jos norai, 
ji neturi nieko valgyti iki pat nakties, iki to laiko, kai danguje 
įsižiebs devynios žvaigždės. Jeigu ji ištvers nevalgiusi iki devintosios 
žvaigždės pasirodymo, neabejotinai bus apdovanota Dangaus! 

Arkadijus ėmė nepatenkintas murmėti, nes filosofiškas jo 
protas atsisakė priimti domėn bet kokius prietarus, bet Marijana, 
suviliota pranašysčių romantikos, švelniai žvelgė į našlę, savo 
juodais rūbais primenančią antikinę Sibilę. 

- Devintoji žvaigždė! - pasakė ji rimtai. - Aš lauksiu, kol 
ji patekės. Bet per šitą rūką... 

- Rūkas pasitrauks kartu su atoslūgiu. Tesaugo jus Dievas, 
panele, ir tegu išpildo visus jūsų norus! Nikola Malerusas gerai 
padarė, kad paliko jums savo namą. 

Šitai pasakiusi, ji paglostė savo katytę, palikdama ją kaimynams, 
ir išėjo. Kurį laiką Marijana, apimta keisto atgailos jausmo 
žiūrėjo, kaip kelyje, vedančiame į bažnyčią, pamažu dingsta 
juodas šios moters apsiaustas. Kaip numatė ponia Legilvinek, 
rūkas greitai buvo išsklaidytas stiprių vėjo gūsių, o vidurdienį 

jo neliko nė pėdsako. Peizažai vėl atgavo savo rūstų grožį. 
Nepraėjus nė valandai į Penfeldo uostą įplaukė puiki raudonburė 
škuna. Tai buvo “Sen Genolė“. Nuotykis prasidėjo... 

Kai visiškai sutemo, Marijana, Žolivalis ir Grakchas tylėdami 
išėjo iš namų, rūpestingai užrakinę duris ir langines. Vienintelį 
langą paliko pravirą tam, kad ponios Legilvinek katytė palėtų 
laisvai išeiti, jei jai nusibostų pienas ir žuvis, kurią paliko dosnūs 
kaimynai. Grakchas peršoko per tvorą ir po kaimynės namo 
durimis pakišo raktą ir laišką, kuriame buvo paaiškinta, jog dėl 
netikėtų aplinkybių Marijana su savo dėde turėjo skubiai grįžti 
į Paryžių. 

Pilies patranka ir didysis katorgos varpas jau seniai buvo 
įspėję apie darbo dienos pabaigą. Dabar bažnyčių varpai skelbė 
mišių pradžią ir miestas visai nesiruošė miegoti, kaip kad tokiu 
laiku būdavo įprasta. Švariai nublizginti kariniai laivai įžiebė 
signalinius  žiburius, 0 apšviestos  kajutkompanijos žadėjo 
karininkams šventinę vakarienę. Tavernose užkimusios gerklės 
traukė kalėdinius himnus ir senas jūreivių dainas, gatvėse ištisos 
šeimos spalvingais šventiniais rūbais skubėjo pas draugus ir 
giminaičius, ketindamos ten praleisti vakarą iki iškilmingosios 
valandos. Vyrai nešė rankose žibintus arba degančius fakelus. 
Būreliai paauglių juostelėmis išpuoštomis šakomis daužė į duris, 
visa gerkle šlovindami Kalėdas. Už tai jie gaudavo porą monetų 
ir šiokių tokių vaišių. Visas miestas kvepėjo sidru, romu ir 
blynais. 

Niekas nekreipė dėmesio į tris praeivius, nors Grakchas 
pasikišęs po apsiaustu nešė nedidelį lagaminą su Marijanos rūbais 
ir brangenybėmis, o jaunosios moters rankose buvo kelioninis 
krepšys. Apskritai, jie beveik niekuo nesiskyrė nuo kitų gatvėmis 
vaikštinėjančių gyventojų. 

Perėjusi Rekuvranso tiltą, trijulė ėmė sutikinėti išgėrusius 
jūreivius. Iš Siamo gatvės jau matėsi juodame vandenyje 
atsispindinčios uosto tavernų ugnys. Visur jautėsi šventiška 
nuotaika. Tiktai keliose valtyse krutėjusios Žžmogystos buvo 
užsiėmusios kažkokiu darbu. 

Marijana, įsikibusi Žolivaliui į parankę, visą kelią žvilgčiojo 
į tamsų dangų, skaičuodama retas įsižiebiančias žvaigždes. Iki 

šiol jai tepavyko surasti šešias, ir jos pastebimai susirūpinęs 
veidas kėlė Žolivaliui šypseną. 

- Jeigu užslinks debesys, jūs rizikuojate numirti iš bado, 
mano brangusis vaikeli. 

Bet ji tylėdama papurtė galvą, virš aukšto fregatos stiebo 
pastebėjusi septintąją žvaigždę. O dėl alkio - kol ji nepamatys 
Jasono, ji jo nepajus. 

Tuo momentu Keravelio gale ji pamatė škuną, kurios denyje 
stovėjo Žanas Ledriu ir kviečiančiai mosavo ranka. Šalia didžiulio 
brigo “Tridanas" ir dviejų fregatų "Sirena" ir “Armida" škuna 
atrodė visiškai mažytė, tačiau šis nedidelis laivelis su kukliu 
žibintu ant stiebo žadėjo didžiulę laimę... Į krantinę buvo 
permesta ilga lenta. 

Bėgliai akimirksniu atsidūrė denyje. Gelsvoje žibinto šviesoje 
Marijana pamatė, jog atsidūrė tarp nebylių veidų, tarsi išskaptuotų 
iš raudonmedžio, tik barzdos ir ševeliūros beveik visų buvo 
šviesios. Vienodomis tamsiomis striukėmis, užsmauktomis ant akių 
kepurėmis Žano Ledriu žmonės labiau panėšėjo į plėšikus, negu 
į dorus jūreivius, tačiau jų veidai alsavo atkakliu ryžtingumu, o 
po rūbais galėjai nuspėti esant tvirtus raumenis. 

- Jūs atėjote pačiu laiku! - pasakė Žanas. - Leiskitės į 
kajutę, Marijana, ir laukite mūsų... Jūsų... dėdė palaikys jums 
kompaniją. 

Marijana su Žolivaliu vienu balsu užprotestavo. 

- Negali būti jokių kalbų! - šūktelėjo Arkadijus. - Aš eisiu 
su jumis. 

- Aš irgi! - aidu atsiliepė Marijana. 

Vienas iš žmonių, rusvaplaukis, panašus į lokį, tuoj pat 
atmetė šį pareiškimą. 

- Užteks mums ir to, kad denyje yra boba! Jeigu teks vilkti 
ir ją... 

- Manęs nereikės "vilkti", - pasipiktino Marijana, - o eidama 
su jumis, aš mažiau būsiu jūsų škunoje. Be to, žmogus, kurio 
jūs einate parsivesti - mano! Aš noriu rizikuoti drauge su jumis. 

- Ir kabarotis ant sienų su visais sijonais? 

- Aš palauksiu apačioje. Aš saugosiu jus. Beje, aš Žinau, 
kaip elgtis su šiuo daikčiuku! - pridūrė ji, atskleisdama apsiaustą 
ir parodydama užkištą už juosmens vieną Napoleono pistoletą. 

Rusvaplaukis nusikvatojo. 

- Po galais! Na, jeigu taip, eime, gražuole! Jei jūs ne 
zyzeklė, nuo pagalbos niekuomet neatsisakysim! 

Žanas Ledriu, šio pokalbio metu dingęs kajutėje, vėl išlipo 
į denį, rūpestingai segiodamasis striukę, tačiau Marijana spėjo 
pamatyti, jog aplink liemenį jis buvo apsivyniojęs storą lyną. 

Jis greitai apmetė žvilgsniu savo būrį. 

- Visi pasiruošę? Žoeli, virvę turi? Tomai ir Gulvanai, kabliai 
yra? 

Paminėti žmonės, tarp jų ir rusvaplauskis, vienu metu atmetė 
striukių skvernus. Vienas buvo apsivyniojęs liemenį lynu, kaip 
ir pats Žanas, kitiems dviems už diržų kabojo ilgi geležiniai 
kabliai, kurie turėjo būti užmesti ant sienos. 

- Tuomet pirmyn, - pasakė kapitonas. - Tiktai nedidelėmis 
grupėmis ir pasistenkite atrodyti kaip galima natūraliau! Jūs trys, 
- kreipėsi jis į atvykėlius, - sekite truputį atsilikę, tarsi eitumėte 
į šventę pas draugus. Tik pasistenkite nepasimesti Keravelio 
užkaboriuose. 

- Nėra ko baimintis, - suburbėjo Grakchas. - Aš pažįstu šitą 
velnio miestą kaip savo penkis pirštus. Eisiu užmerktomis akimis! 

- Geriau palik akis atviras, vaikine! Šitaip išvengsi galimų 
siurprizų! 

Vienas po kito jie išlipo į krantinę. Denyje liko tiktai senis, 
vardu Nolfas, ir junga Nikola. Marijana su savo eskortu paliko 
škuną paskutinė. Jaunosios moters pirštai nervingai sugniaužė 
Žolivalio ranką. Nepaisant šalčio, jai darėsi tvanku. Kai jie 
įsuko į dvokiančių Keravelio gatvelių raizgalynę, jai pasivaideno, 
kad beformiai, netvarkingai susigrūdę namai ketina užgriūti ant 
jų. Ji niekada nevaikščiojo po šiuos Dievo užmirštus kvartalus, 
todėl šios išsiraičiusios kloakos atmosfera ir žmonės bei už 
nešvarių langų degantys raudoni žiburiai kėlė jai siaubą. Kažkur 
toli priekyje, tunelio gilumoje, girgždėdamas ant tarp dviejų 
landynių įtempto lyno, blausiai švietė žibintas, kurio atšvaituose 
Marijana matė žiurkes, šmirinėjančias po šiukšlių krūvas. Viršuje 
matėsi siauras lopinėlis dangaus, kuriame nespindėjo nė viena 
žvaigždė. 

- Jums reikėjo likti denyje, - sušnabždėjo Žolivalis, jausdamas, 
kaip ji virpa. 

Tačiau ji tuoj pat suėmė save į rankas. 

- Ne! Nė už ką! 

Reikėjo daryti lanką, vengiant didžiųjų katorgos vartų, prie 
kurių budėjo sargyba, tačiau mažasis būrys greitai išsitęsė palei 
didžiulę juodą sieną, už kurios girdėjosi ritmingi sargybinių 
žingsniai. Jie praėjo pro katorgos lynų dirbtuves, ištuštėjusias 
šią vėlyvą valandą, po to pasuko į dešinę ir Čia, už daug 
žemesnės sienos, pamatė kelis grotomis apkaltus langus: tai buvo 
izoliatorius. Už langų silpnai mirgėjo rausva švieselė, greičiausiai 
tai buvo naktinė lemputė. 

Žanas Ledriu kaip tikras vadas paskirstė žmones, nusiėmė 
striukę ir ėmė nuo liemens vynioti virvę. Tuo metu Žoelis 
darė lygiai tą patį, o Tomas ir Gulvanas išsitraukė kablius. 
Marijana nedrąsiai parodė į langą: 

- Juk ten grotos, ką jūs darysite? 

- Tikiuosi, jūs nemanote, kad mes nutarėme eiti būtėnt pro 
čia? - pašaipiai sušvokštė bretonas. - Iš kitos sienos pusės yra 
durys. Nušokę žemyn, mes apsvaiginsime sargybinį! 

Netrukus lynai buvo pritvirtinti prie kablių. Jūreiviai atsitraukė, 
atstumdami Marijaną su Žolivaliu atgal. Žanas ir Tomas išsirinko 
patogesnę vietą ir ėmė lėtai siūbuoti kablius. 

Jie jau buvo pasiruošę mesti, kai Žanas Ledriu staiga nuleido 
savąjį ant žemės ir parodė Tomui ženklą pasielgti lygiai taip 
pat. Už sienos kilo kažkoks triukšmas. Pasigirdo kojų trepsėjimas, 
po to įsižiebė ryški šviesa, vienas po kito nušvito langai. Staiga 
visiškai arti - Marijanai net pasirodė, kad sprogo siena, - vienas 
paskui kitą nugriaudėjo patrankos šūviai. Vienas, antras, trečias... 

Nebebijodamas būti išgirstas, Žanas Ledriu griebė savo įrankius 
ir beviltiškai nusikeikė. 

- Kažkas pabėgo! Dabar visą katorgą apvers aukštyn kojomis, 
po to imsis miesto ir pakrantės. Tuoj pat visi į škuną, ir kuo 
greičiau... 

Marijana į tai suriko: 

- Tai neįmanoma! Mes negalime pabėgti! Palikti Jasoną... 

Tačiau žmonės it pamišę leidosi atgal į painias senųjų kvartalų 
gatveles. Žanas greitai sugriebė Marijaną už rankos ir nusitempė 
su savim, nieko nenorėdamas girdėti. 

- Šį kartą mums nepavyko. Jei būsite užsispyrusi, mus sugaus! 

Netekusi galvos, jaunoji moteris bandė beviltiškai priešintis, 
grįžčiodama į tolstančius langus, už kurių sukruto kažkieno 
siluetai. Tačiau katorga jau buvo sukelta ant kojų. Girdėjosi 
kaustytų batų trepsėjimas, atlaužiamų gaidukų traškėjimas. 
Nenutildamas skambėjo katorgos varpas, užgoždamas šventinę 
uosto atmosferą pikta lemiančiais garsais. 


Marijana bėgo kone tekina, iš vienos pusės prilaikoma 
Žolivalio, iš kitos - Žano Ledriu. Jos širdis daužėsi kaip pašėlusi, 
o kojos, slysčiodamos grindinio akmenimis, visiškai atsisakė jos 
klausyti. Pilnomis ašarų akimis ji pažvelgė į dangų ir sudejavo. 
Tirštoje tamsoje nė vienos žvaigždės! 

- Greičiau! - ragino Žanas. - Dar greičiau! Mus gali pastebėti. 

Juos prarijo tamsios Keravelio gatvės. Atsidūręs jų šešėlyje, 
Arkadijus sustojo, priversdamas tai padaryti ir Zaną Ledriu, 
prilaikiusį Marijaną. 

- Ką jūs sugalvojote? - suriko šis. - Mes dar neatėjome! 

- Ne! - ramiai pasakė vikontas. - Bet jūs galite man pasakyti, 
kuo mes dabar rizikuojame? Mums ant kaktų neparašyta, kad 
mes ketinome išlaisvinti katorgininką. Kuo mes skiriamės nuo 
padorių gyventojų, skubančių į mišias? 


Žanas tuoj pat nusiramino. Jis nusiėmė kepurę ir persibraukė 
ranka sulipusius nuo prakaito plaukus. 

- Po galais, jūs teisus. Tie patrankos šūviai išmušė mane iš 
pusiausvyros... Iš tikrųjų, geriau grįžti ramiai. Nelemtas šis 
vakaras... Aš labai susikrimtęs, Marijana! - pridūrė jis, matydamas, 
kaip springstanti nuo ašarų jaunoji moteris užsikvempė Žolivaliui 
ant peties. - Galbūt kitą sykį mums labiau pasiseks... 

- Kitą sykį? Jis numirs anksčiau, jie... užmuš jį. 

- Nekalbėkite šitaip! Galbūt viskas bus ne taip blogai, kaip 
jūs galvojate. Niekas nekaltas, kad kažkokiam vargšeliui šovė į 
galvą mintis pabandyti ištrūkti į laisvę būtent Kalėdų naktį. 

Jis nevykusiai bandė ją paguosti, tačiau Marijana netroško 
užuojautos. Ji bandė įsivaizduoti Jasoną, gulintį ant vargingos 
izoliatoriaus lovelės perpjautomis grandinėmis, laukiantį pagalbos, 
kuri neateis. Kas su juo bus rytoj, kai prižiūrėtojai pastebės 
perpjautas grandines? Ar Vidokas sugebės jam kuo nors padėti, 
kad būtų išvengta blogiausio varianto? 

Mažoji grupelė tęsė savo kelią Dabar Ledriu ėjo priekyje, 
susigūžęs, sukišęs rankas į kišenes, trokšdamas kuo greičiau pajusti 

kojomis savo škunos denį. Įsikibusi Žolivalio, Marijana ėjo 
lėčiau, karštligiškai galvodama apie visus įmanomus pagalbos Jasonui 
variantus. Jai atrodė, kad kiekvienas žengtas žingsnis, vis labiau 
tolinęs ją nuo katorgos, nenumaldomai tolino ją nuo žmogaus, 
kurį ji mylėjo. Užsitraukusi ant akių gobtuvą, ji tyliai raudojo. 

Priėjęs uostą, Žanas nubėgo prie škunos, metęs neramų 
žvilgsnį į žandarą, vaikštinėjantį pirmyn ir atgal su tokia veido 
išraiška, tarsi jis būtų ko nors. laukęs. Pamatęs jį, Žolivalis 
sušnabždėjo Marijanai į ausį: 

- Mažyte, mums geriau grįžti į Rekuvransą. Palaukite manęs 
čia. Aš nueisiu paimti daiktų ir sužinosiu, kur dingo Grakchas. 
Jis turėjo grįžti su jūreiviais. 

Ji padarė ženklą, kad viską suprato, ir, Žolivaliui nuskubėjus 
į škuną, liko stovėti nuleistomis rankomis, praradusi bet kokį 
didvyriškumą ir sugebėjimą blaiviai mąstyti. ZŽandaras, praleidęs 
Žolivalį, staiga puolė prie jos ir sugriebė už rankos, nepaisydamas 
jos silpno protesto. 

- Dieve mano! Ko jūs čia šlaistotės! Jūs manote, kad esate 
saugi? Dėl Dievo, greičiau į škuną! Jau gerą ketvirtį valandos 
mes laukiame jūsų tarsi ant adatų! 

Ji akimirksniu atsigavo nuo išgąsčio, po trikampe kepure 
pažinusi Vidoko veidą. Staiga ją ištiko pykčio priepuolis. 

- Jūs?..Tai jūs pabėgote? Tai jūsų dabar visur ieško, o 
Jasonas tuo metu... 

- Jūsų Jasonas seniai škunoje, nelaimingoji! Gyviau, gyviau!.. 

Pribėgęs prie laivo, jis taip stipriai ją stumtelėjo, kad ji kone 
nukrito Zolivaliui į rankas. Komandai ruošiantis išplaukti, Vidokas 
ramiausiai įšoko į denį ir visu ūgiu atsistojo laivūgalyje, žibinto 
šviesoje, kad nuo kranto gerai matytųsi žandaro uniforma, kurią 
jis vilkėjo. 

Mieste nesijautė jokio kito pagyvėjimo, išskyrus tą, kuris kyla 
prieš kiekvienas naktines Kalėdų mišias. Iš pradžių reikia pagerbti 
gimusį Dievą, o jau po to imtis persekioti išsigelbėjusį žmogų! 

Tuo metu iš kambūzo išlindo dar vienas žandaras, kurio 
išsekusiame, barzda apaugusiame veide spindėjo gyvos, besijuo- 
kiančios akys. 

- Marijana! - pašaukė jis tyliai. - Eikš čia! Tai aš... 

Ji norėjo kažką pasakyti, net surikti iš džiaugsmo, tačiau 
nuolatinė baimės, siaubo, vilties, nusiminimo ir nuostabos kaita 
palaužė jos tvirtybę. Jai užteko jėgų tiktai tam, kad nukristų 
į tariamo žandaro glėbį, kuris, pats vos besilaikydamas ant kojų, 
vis dėlto sugebėjo gana stipriai prispausti ją prie savęs. Jie 
ilgai šitaip stovėjo, susilieję į vieną, nepratardami nė žodžio, iš 
laimės ir susijaudinimo netekę žado. Aplink juos plakėsi ant 
stiebų kylančios burės. Jūreiviai basomis kojomis be garso bėgiojo 
po denį. Stovintis prie vairo Žanas gūžtelėjo pečiais ir nusisuko 
nuo poros, užmiršusios viską pasaulyje. 

Tačiau Vidokas, stovėdamas savo stebėjimo punkte, neišlaikė 
ir pasakė: 

- Būdamas jūsų vietoje, aš atsisėsčiau kur nors borto šešėlyje! 
Netgi kvailiems policininkams, bukiems muitininkams arba girtiems 
kareiviams gali pasirodyti keista, jog pabėgusį katorgininką 
žandaras gaudo su moterimi glėbyje! 

Jie tylomis pakluso, susirado nuošalią vietelę ir pasislėpė joje 
tarsi du laimingi paukšteliai lizdelyje. Marijana švelniai nuėmė 
kvailą trikampę kepurę, ir Jasono plaukus pagavo laisvas jūros 
vėjas. 

Iš įpratimo ji pakėlė į dangų akis: Žvaigždės ryškiai spindėjo, 
ir jų buvo daug daugiau nei devynios... 

Stebuklų naktis išsipildė. 


Penkioliktas skyrius 


Tejvyksta teisingumas... 


Tuo metu, kai “Sen Genolė", valdoma patyrusios Žano Ledriu 
rankos, atvira jūra skriejo link Sen Matjo iškyšulio ir Konketo, 
o Bretanės krantai lyg nebylūs šešėliai tirpo nakty, Fransua 
Vidokas pradėjo savo pasakojimą. 

Baigiantis dienai katorgos remonto dirbtuvėse atsitiko 
siaubingas įvykis. Dėl neteisingo manevro ant sausajame doke 
dirbusių katorgininkų užvirto stiebas. Vienas buvo užmuštas, keli 

sunkiai sužeisti Katorgos izoliatorius akimirksniu tapo taip 
perpildytas, kad Jasoną Boforą, kuris jau buvo šiek tiek pasveikęs, 
tučtuojau perkėlė į bendras patalpas. Laimei, per skubą jį 
užmiršo pritvirtinti prie kaimyno, kaip tai paprastai daroma. 
Jasonas buvo prikaustytas tik prie bendrųjų gultų. 

- Zinant, kad jūs jau pasiruošę, man beliko kaip galima 
greičiau jus įspėti, kad viskas pasikeitė. Tačiau aš vis dėlto 
negalėjau prisiversti atsisakyti tokios puikios galimybės pabėgti. 
Jasono apkaustai netrukus buvo perpjauti... Aš turiu šiokią tokią 
patirtį šiuo klausimu, - pridūrė jis, pusiau šypsodamasis. - Savo 
grandines aš buvau perpjovęs iš anksto. Beliko susirasti galimybę 
išeiti iš katorgos pro duris. Boforas jau galėjo vaikščioti. Tačiau 
tam, kad perliptų sieną, jis dar nebuvo pakankamai pasveikęs... 
Todėl aš nusprendžiau priploti du žandarus, surišti juos, užkimšti 
burnas, gerai paslėpti ir užsivilkti jų uniformas. 

- Matyt, jums nepavyko jų "gerai paslėpti", - nepatenkintas 
sumurmėjo Zolivalis. - Juos greičiausiai rado iš karto jums 
išsinešdinus, nes netrukus nuaidėjo pavojaus signalai. 

Vikontas sirgo jūros liga. Visu ūgiu išsitiesęs prie takelažo 
krūvos, stengdamasis vengti bereikalingų judesių, jis atkakliai 
spoksojo į tamsų dangų, puikiai žinodamas, kad jei žvilgtelės į 
vandenį, šleikštulys taps nebepakeliamas. 

- Aš įsitikinęs, kad jų iki šiol nesurado, - kategoriškai teigė 
Vidokas. - Jie lynų dirbtuvėse. į kurias niekas ligi ryto nekiš 
nosies. Patikėkite, aš puikiai moku surišinėti ir užkimšinėti burnas! 

- Tačiau pavojus vis dėlto buvo paskelbtas... 

- Taip, bet ne dėl mūsų! Greičiausiai Kalėdų naktimi nutarė 
pasinaudoti kitas katorgininkas, norėdamas išmėginti laimę. Mes 
tiesiog apie tai nepagalvojome, - pasakė jis, gūžtelėjęs pečiais, 
- o be to, mes nepretendavome į pabėgimų monopoliją. 

- Bet tuomet, - sušuko Marijana, - jūsų galbūt niekas 
neieško? 

- Visai galimas daiktas! Tačiau jeigu žandarų vis dar nerado, 
mūsų jau turėtų būti pasigedę. Jeigu jau pavojus paskelbtas, 
mūsų draugams nebeverta tylėti Laimė, kad mūsų ieško 
pakrantėje ir apylinkės kaimuose. Katorgininkui praktiškai 
neįmanoma gauti laivą, ypač tokį, kaip šis. Juk tarp jų nėra 
turtingų Žmonių. 

Jis toliau dalijosi pabėgimų organizavimo patirtimi, tačiau 
Marijana jau nebesiklausė. Sėdėdama prie borto vėjo išdraikytais 
plaukais ji švelniai glostė Jasono galvą, gulėjusią jai ant kelių. 
Jis buvo dar labai silpnas, ir ši negalia jaudino ir žavėjo 
Marijaną, nes šitoks jis visiškai priklausė jai, tiktai jai vienai, 
tarsi būtų buvęs jos kūnas ir kraujas - vaikas, kurio ji neteko, 
arba kūdikis, kurį ji jam dar padovanos. 

Nuo to laiko, kai išplaukė iš Bresto, jie nieko nekalbėjo, 
galbūt todėl, kad nuo šiol jiems priklausė visa ateitis. Ji plytėjo 
priešais juos begalinė, tarsi šis okeanas, teliuskuojantis į mažytės 
škunos bortus, karts nuo karto giliai atsidusdamas lyg didžiulis 
naminis gyvulys, besigerinantis iš ilgos kelionės grįžusiam 
šeimininkui. Vienu metu Marijanai pasirodė, kad Jasonas užsnūdo, 
tačiau pasilenkusi ji pamatė, kaip blizga jo plačiai atvertos akys, 
ir suprato, jog jis šypsosi. 

- Aš buvau pamiršęs, kaip puikiai kvepia jūra! - sušnabždėjo 
jis, spausdamas prie šiurkštaus skruosto jos ranką, kurios nepaleido 
nė minutei. 

Vidokas išgirdo jo šnabždesį ir nusijuokė. 

- Ypač po troškaus orelio, kuriuo teko kvėpuoti paskutinėmis 
savaitėmis! Zmogiškas purvas, žmogiškas skurdas - aš nežinau 
bjauresnio kvapo už šį, netgi puvimo kvapas jam neprilygsta, 
nes puvime yra būsimos gyvybės užuomazgos. Tačiau apie tai 
neverta galvoti: su katorgos aromatais baigta! 

- Tiesa, Fransua. 


- Bet kas gali žinoti... Aš sutvertas ne bekraštei visatai, O 
uždaram pasauliukui, kuris vadovauja žmogiškoms mintims ir 
instinktams. Stichijos - tai puiku, bet aš labiau vertinu panašius 
į save... Tegu tai ir ne taip gražu, tačiau pakankamai įvairu. 

- Ir pavojinga! Nesipūsk, Fransua. Tu visuomet gyvenai laisvei. 
Tu atrasi ją mūsų šalyje. 

- Reikia tik išsiaiškinti, ką reiškia žodis “laisvė". 

Po to, pakeitęs toną, jis paklausė: 

- Po kiek laiko mes būsime Konkete? 

Atsakė Žanas Ledriu: 

- Mus neša palankus vėjas. Aš manau, po valandos... Liko 
kokios šešios Ijė. 

Iš tikrųjų, iškėlus paskutines bures, mažytis laivas skriejo 
bangomis tarsi žuvėdra. Iš dešinės pusės driekėsi krantas, kuriame 
kartais iškildavo varpinės arba keistos formos dolmeno kontūrai. 
Zanas parodė Marijanai pirštu vieną jų: 

- Legendoje sakoma, kad Kalėdų naktį, kai muša vidurnaktį, 
dolmenai ir mengirai puola į jūrą, norėdami atsigerti, ir tada 
lobiai, kuriuos jie saugo, iškyla į žemės paviršių. Tačiau su 
paskutiniu varpo dūžiu jie grįžta į savo vietas, sutraiškydami 
drąsuolius, pasiryžusius juos apiplėšti. 

- Bretanėje tikriausiai daugybė legendų? 

- Begalinė daugybė. Daugiau negu riedulių. 

Staiga nakties tamsą perskrodė švyturio spindulys, geltonas 
kaip spalio mėnulis, viešpataujantis virš stataus kranto uolynų. 
Kapitonas parodė smakru į švyturio pusę. 

- Sen Matjo švyturys. Šis iškyšulys - vienas kraštinių kontinento 
taškų. Sen Matjo vyskupystė kadaise buvo turtinga ir galinga. 

Iš tikrųjų, blyškioje mėnulio šviesoje, sklidusioje pro tamsius 
debesis, priešais švyturį išniro pusiau apgriuvusios bažnyčios 
sienos, teikusios šiam plikam iškyšuliui kažką grėsmingo. Tai 
išvydę jūreiviai ėmė nejučia žegnotis. 

- Konketas yra už keturių Ijė į šiaurę, ar ne? - paklausė 
Vidokas Zano Ledriu, kuris nieko neatsakė, įbedęs žvilgsnį į jūrą. 

Tuo momentu nuskambėjo šaižus jungos balsas: 

- Tiesiai prieš mus burės! 

Visi krūptelėjo ir įsisiurbė akimis į nakties tamsą. Už keliolikos 
kabeltovų ryškėjo puikaus brigo kontūrai. Laivas iškeltomis 
burėmis visu greičiu skriejo šiomis pavojingomis vietomis tarsi 
vietinių Žvejų valtis. Žanas tuoj pat sukomandavo: 

- Signalinį žibintą! Atidenkite žibintą! Tai jie. 

Kaip ir kiti, Marijana sekė gražaus laivo manipuliacijas, 
supratusi, jog tai Siurkufo žadėtasis išgelbėtojas. Vienintelis 
Jasonas, nuovargio arba svajonių belaisvis, nejudėdamas žvelgė 
į dangų. Tuomet Ledriu nekantriai tarė: 

- Boforai, pažiūrėk ten! Štai tavo laivas. 

Korsaras krūptęlėjo, vienu šuoliu pašoko ir sustingo, įsikibęs 
borto. Plačiai atvertomis akimis jis ryte rijo besiartinantį brigą. 

- “Burtininkė", - išdžiūvusia iš susijaudinimo gerkle sušnabždėjo 
jis. - Mano “Burtininkė"! 

Pamačiusi jį tokį, Marijana prišoko prie mylimojo ir karštai 
prisiglaudė. 

- Tu nori pasakyti, kad tai tavo laivas? 

- Taip... mano! Mūsų, Marijana! Šią naktį aš vėl atgavau 
tai, ką tariausi amžinai praradęs: tave, meilę... ir ją! 

Šiame trumpame žodelyje iš dviejų raidžių buvo tiek švelnumo, 
kad Marijana staiga pajuto pavydą tam laivui. Jasonas kalba 
apie jį kaip apie savo vaiką, tarsi jis būtų sutvertas ne iš 
medžio ir geležies, o iš jo kūno ir kraujo. Amerikietis žvelgė 
į savo laivą kaip tėvas į mylimą sūnų, kuriuo jis iš tikrųjų 
didžiuojasi. Jos pirštai apsivijo jūreivio pirštus, tarsi ji būtų 
instinktyviai mėginusi grąžinti jį į savo įtakos zoną, tačiau 
Jasonas, įsisiurbęs akimis į "Burtininkę", nekreipė į tai dėmesio. 
Jis pasuko galvą į Ledriu ir sunerimęs paklausė: 

- Žmogus, kuris vairuoja mano laivą, tikras jūrų valdovas! 
Tu jį pažįsti? 

Žanas Ledriu pergalingai nusijuokė. 

- Tu juk pasakei: jūrų valdovas! Tai pats Siurkufas. Mes 
pavogėme tavo laivą iš po pat Morlės muitininkų nosies... Todėl 
aš ir atvykau į Brestą vėliau, negu buvom sutarę. 

- Ne, - pasigirdo užpakaly ramus balsas, - jūs jo nepavogėte! 
Jūs gavote jį... imperatoriaus sutikimu! Tą naktį muitininkai ypač 
stipriai miegojo, ar ne? 

Jeigu Vidokas troško padaryti teatrališką įspūdį, jis tai pasiekė. 
Užmiršę apie brigą, iš kurio sklido leidžiamo į vandenį inkaro 
grandinės žvangėjimas, Marijana, Jasonas, Žanas ir netgi staiga 
atsigavęs Žolivalis vienu metu atsigręžė į jį. Jasonas išreiškė 
visus apėmusį jausmą: 

- Imperatoriaus sutikimu? Ką tu nori tuo pasakyti? 

Sukryžiavęs ant krūtinės rankas, Vidokas, atsirėmęs į stiebą, 
nužvelgė paeiliui sužiūrusius į jį veidus. Po to neįtikėtinai 
švelniai pasakė: 

- Kad ne taip seniai jis suteikė man šansą, paimdamas pas 
save dirbti... ir kad aš gavau įsakymą bet kokia kaina: suorganizuoti 
tau pabėgimą! Tai nebuvo lengva, nes, išskyrus šią jaunąją 
moterį, ir Žmonės, ir aplinkybes buvo man ypatingai nepalankios. 
Tačiau tu nė įsivaizduoti negalėjai, kad aš turiu tokį įsakymą! 

Po šitokio smūgio visiems atėmė žadą. Iš nuostabos niekas 
negalėjo ištarti nė žodžio, akimis mėgindami nustatyti, kas staiga 
pasikeitė šiame paslaptingame žmoguje. Laikydamasi Jasono rankos, 
Marijana beviltiškai bandė suprasti situaciją, ir galbūt todėl, kad 
tai buvo anapus jos supratimo ribų, ji pirmoji atgavo amą. 

- Imperatorius norėjo, kad Jasonas pabėgtų? Bet tuomet kam 
buvo reikalingas teismas, kalėjimas, katorga?.. 

- Viską, ponia, jis jums paaiškins pats, nes man nepridera 
kištis į tai, kas vadinama didžiąja politika. 

- Jis pasakys man pats? Bet juk jūs puikiai žinote, kad tai 
neįmanoma! Po kelių valandų aš visiems laikams paliksiu 
Prancūziją. 

- Ne! 

Jai pasirodė, kad blogai išgirdo. 

- Ką jūs pasakėte? 

Jis pažvelgė į ją, ir jaunoji moteris išskaitė jo akyse gilią 
užuojautą. Kiek įmanoma švelniau jis pakartojo: 

- Ne! Jūs neišvyksite, ponia! Bent jau šiuo momentu! Kai 
tik Jasonas Boforas atsidurs atviroje jūroje, aš būsiu priverstas 
parvežti jus į Paryžių. 

- Apie tai negali būti jokios kalbos! Aš imu ją su savimi! 
Beje, būtų pats laikas išsiaiškinti. Visų pirma, kas jūs esate iš 
tikrųjų? 

Sugriebęs Marijaną už rankos, Jasonas privertė ją atsitraukti 
atgal, tarsi norėdamas užstoti ją savo kūnu nuo gresiančio 
pavojaus. Ji instinktyviai prie jo prisiglaudė. Vidokas patraukė 
pečiais ir atsiduso: 

- Tu tai puikiai žinai: Fransua Vidokas. Iki šios nakties aš 
buvau kalinys, katorgininkas, persekiojamas laukinis žvėris. Bet 
šis pabėgimas - paskutinis ir pats geriausias, nes po jo aš 
pradėsiu visiškai kitokį gyvenimą. 

- Šnipas! Štai kas tu! 

- Dėkui už nuovokumą! Ne, aš ne šnipas. Tačiau maždaug 
prieš metus ponas Anri, seklių policijos viršininkas, pasiūlė man 
darbą kalėjimuose - aš turėjau padėti išsiaiškinti pačius 
šlykščiausius nusikaltimus. Mano vikrumas buvo žinomas daugeliui: 
tai patvirtino nesuskaičiuojami pabėgimai. Intelektas taip pat: 
visi mano spėjimai būdavo tikslūs. Aš dirbau Laforse, ir, kai 

tu ten pakliuvai, man užteko vienintelio žvilgsnio, kad suprasčiau, 
jog tu nekaltas, užteko pavartyti kaltinimo aktą, kad suvokčiau, 
jog tu tik Žžaislelis nešvariose rankose. Imperatorius greičiausiai 
manė lygiai taip pat, ir aš netrukus gavau įsakymą užsiimti 
tavimi ir tavo reikalais. Instrukcijos man liepė elgtis pagal 
aplinkybes, taip kad jei ne tavo donkichotiškumas, pabėgimas 
būtų įvykęs kelionės į Brestą metu. 

- Tuomet kam visa tai? Tu juk kartu su manim kentėjai 
katorgoje... 

Rūsčiu Vidoko veidu nuslinko šypsena. 

- Aš žinojau, kad tai paskutinis sykis, nes tavo pabėgimas 
buvo ir mano pabėgimas. Jasono Boforo, kaip ir Fransua Vidoko, 
niekas nebūtų ieškojęs. Išlaisvinęs tave, aš gavau teisę daugiau 
nebedirbti slaptu agentu už kalėjimo grotų. Nuo šios minutės 
aš atvira priklausau imperatoriaus policijai. Ir visa, kas buvo 
padaryta tavo pabėgimui, buvo padaryta mano įsakymų dėka. 
Mano žmogus sekė tariamą madmuazelę de Žolival iki Sen 
Malo, o po jos išvykimo supažindino Siurkufą su imperatoriaus 
įsakymu pasiimti iš Morlė brigą “Jūros burtininkė“ ir atplukdyti 
ten, kur nurodžiau, tačiau jis turėjo padaryti viską taip, tarsi 
tai būtų tikras pagrobimas. Tu pasakei tiesą, teigdamas, jog aš 
viską iškentėjau drauge su tavimi. Ir vis dėlto tu manai, kad 
tai šnipo darbas? 

Jasonas nusisuko. Jo akys susitiko su Marijanos akimis. 
Moteris, drebėdama visu kūnu, prigludo prie jo peties. 

- Ne, - pagaliau tarė jis karčiai. - Aš, be abejonės, niekuomet 
nesuprasiu Napoleono. Tačiau aš dėkingas tau už tai, kad 
išgelbėjai mano gyvybę. Dėkui tau iš visos širdies. Bet... ji? 
Kodėl tu nori išvežti ją į Paryžių? Juk aš myliu ją labiau už... 

- Už gyvybę, laisvę ir visą pasaulį! - nuvargusiu balsu nutraukė 
jį Vidokas. - Aš visa tai Žinau... ir imperatorius tai žino! Bet 
ji ne laisva, Jasonai, ji yra kunigaikštienė Sant'Ana. Ji turi vyrą, 
tegu tai būna šešėlis, bet šis šešėlis yra labai galingas ir jo 
nuomonės įprasta paisyti. Jis reikalauja savo žmonos, ir 
imperatorius negali atimti iš jo šitos teisės, nes didžiosios 
Toskanos hercogienės, jo sesers, valdose gali kilti sukilimas, jei 
imperatorius nuskriaus tokį žmogų kaip Sant'Ana... 

- Aš nenoriu, - suriko Marijana, stipriau prisispausdama prie 
Jasono. - Aš niekuomet ten negrįšiu! Išgelbėk mane, Jasonai!.. 
Išsivežk su savimi! Aš bijau to žmogaus, kuris turi į mane 
visas teises, tačiau niekuomet nebuvo man artimas! Dėl Dievo, 
neleisk jiems atimti manęs iš tavęs! 

- Marijana, mieloji mano! Maldauju tavęs, nusiramink. Ne, 
aš tavęs nepaliksiu! Aš pasiryžęs grįžti į katorgą, užsidėti 
grandines, dar ką nors padaryti, bet aš atsisakau tave palikti! 

- Tačiau tai būtina! - liūdnai pasakė Vidokas. - Štai tavo 
laivas, grąžintas imperatoriaus, Jasonai. Tu privalai gyventi jūroje, 
o ne prie ištekėjusios moters kojų. Konkete karieta jau laukia 
kunigaikštienės Sant'Anos... 

- Tegu ji važiuoja, nelaukia veltui! - sugriaudėjo įtūžęs balsas. 
- Marijana lieka čia! 

Ir Žanas Ledriu su pistoletu rankose atsistojo tarp Vidoko 
ir įsimylėjėlių. p 

- Čia mano laivas, policininke! Kad ir koks jis mažas, aš 
esu jo šeimininkas prieš Dievą! Mums po kojomis jūra, o šalia 
- mano žmonės! Mūsų keturiolika, o tu vienas! Jeigu nori ilgai 
gyventi, patariu netrukdyti Marijanai pasilikti su žmogumi, kurį 
ji myli, nes jie abu šito nori... Priešingu atveju, patikėk manim, 
žuvys nepajus skirtumo tarp policininko ir pabėgusio katorgininko 
mėsos! Nagi, traukis atgal į kajutę! Kai jie atsidurs brigo denyje, 

aš išsodinsiu tave į krantą. 

Vidokas palingavo galva ir parodė į priartėjus; laivą. Jo 
bortas vis labiau ryškėjo virš nedidelės škunos denio. 

- Tu pamiršai Siurkufą, jūreivi! Jis Žino, kad ši moteris 
ištekėjusi už kito ir kad tas kitas reikalauja jos. Siurkufas 
garbingas žmogus ir paklūsta tiktai pareigai ir jūreivių solidarumui. 

- Jis įrodė tai, nuspręsdamas padėti Marijanai, nors galbūt 
laikė mane kaltu, - nutraukė jį Jasonas, - tačiau jis ir dabar 
mums padės! 

- Ne! Tavo vietoje aš neprašyčiau jo pagalbos. Ponia, - 
pridūrė jis, nekreipdamas dėmesio į du šautuvų vamzdžius, 
nukreiptus jam tiesiai į krūtinę, - aš kreipiuosi į jus, į jūsų 
garbę ir sąžinę: jūs ištekėjote už kunigaikščio Sant'Anos gera 
valia ar jus privertė? 

Marijanos kūnas įsitempė Jasono glėbyje. Ji iš visų jėgų 
bandė atitolinti bėdą, užgriuvusią ją kaip tik tuo momentu, kai 
ji tarėsi pagaliau sugavusi laimės paukštę. Veidu įsikniaubusi į 
Jasono krūtinę, ji sušnabždėjo: 

- Aš ištekėjau... savo valia. Bet aš jo bijau... 

- O tu, Jasonai, argi tu neturi žmonos? 

- Tai ragana, kuri norėjo pražudyti mane ir Matijaną! Ji 
man nieko nereiškia! 

- Bet ji yra tavo žmona Dievo ir žmonių akivaizdoje! 
Paklausykite manęs, sutikite dabar išsiskirti. Jūs susitiksite vėliau. 
Ponia, aš neprivalau jūsų nuvežti pas vyrą, aš nuvešiu jus pas 
imperatorių, kuris reikalauja, jog atvyktumėt pas jį. 

- Aš neturiu jam ką pasakyti! - sviedė ji. 

- Tačiau jis - turi! Ir aš atsisakau patikėti, jog jūs neturite 
apie ką su juo pasikalbėti. Juk būtent jis galėtų padėti jums 
abiems nusimesti jus slegiančius saitus... Na, būkite išmintingi... 
ir neverskite manęs naudoti jėgos! Jasonas gali išplaukti tiktai 
vienas, ir su sąlyga, kad jūs paklusniai važiuosite su manimi į 
Paryžių. 

Žanas Ledriu nenuleisdamas pistoletų, nusikvatojo ir sviedė 
greitą žvilgsnį į juoduojančius “Burtininkės" bortus. 

- Jėga kaip tik mūsų pusėje, policininke! Ir aš sakau tau, 
kad Marijana išplauks su Jasonu, o Siurkufas padės nugramzdinti 
tave į dugną, jeigu tu neatsisakysi savo beprotiško sumanymo! 
Nagi, daryk tai, ką pasakysiu: leiskis! Jūra ima nerimauti! Mes 
nebegalime daugiau gaišti laiko. Čia, Iruazo sąsiauryje, neįprasta 
ilgai derėtis, o ta sala, Vesanas, pagimdė patarlę: “Kas mato 
Vesaną, pamatys savo kraują!“ 

- Jėga ne tavo pusėje, Ledriu! Pažvelk... 

Marijana, kuriai tvirta bretono pozicija teikė šiokią tokią viltį, 
gailiai sudejavo. Iš už Sen Malo iškyšulio grėsmingai išniro 
fregata. Mėnulio šviesa krito ant patrankų vamzdžių, kyšančių 
iš liukų. 

- Tai "Sirena", - pareiškė Vidokas. - Ji gavo įsakymą 
užtikrinti, kad viskas vyktų taip, kaip liepė imperatorius. Nors 
ji, atrodo, nelabai žino, kas būtent turi įvykti. Jeigu jos kapitonas 
negaus sutartinio signalo, jis turės atidengti ugnį į brigą. 

- Aš jus sveikinu! - pasakė Žolivalis, tylėjęs iki šiol vykusios 
žodžių dvikovos metu. - Kaip buvęs katorgininkas, jūs visai 
neblogai viskuo pasirūpinote! 

- Pone, imperatorius yra visagalis! Aš viso labo kukli figūra, 
laikinai patekusi į jo traukos lauką! Jūs puikiai žinote, kad jis 
nepakenčia, kai nevykdomi įsakymai, ir be to, jis greičiausiai 
turi rimtų priežasčių abejoti ponios Sant'Anos paklusnumu. 

Žolivalis niekinamai truktelėjo pečiais. 

- Karo laivas! Patrankos! Viskas vardan to, kad iš nelaimingos 
moters būtų atimtas jos mylimasis! Paskandinę “Jūros burtininkę“", 
jūs nusiųsitę į dugną ir patį Siurkufą! 

„- Po minutės baronas Siurkufas atsidurs škunos denyje. 
Žiūrėkite: jis leidžiasi... 

Iš tikrųjų, nuo brigo borto buvo numestos virvinės kopėčios, 
ir didžiulė korsaro figūra nusliuogė jomis greičiu, dariusiu garbę 
jo vikrumui. 

- O dėl ponios, - tęsė Vidokas, - ji ne nelaiminga moteris, 
o kilminga dama, kurios vyras gali padaryti didžiulių nemalonumų. 
Ir aš nesutinku su Boforo teiginiu! Jeigu jis būtų buvęs nežymus 
žmogelis, imperatorius nebūtų gaišęs laiko jo išgelbėjimui! Vardan 
gerų santykių su Vašingtonu Boforas turi grįžti į savo šalį 
sveikas ir savo laivu, netgi jei jis ir būtų pasiryžęs supūti 
galerose. Nagi, garbioji ponia, ką jūs nusprendėte? 

Siurkufas nušoko į denį ir pribėgo prie šalia stiebo stovėjusių 
žmonių grupės. 

- Kuo jūs užsiimate? - sušuko jis. - Reikia nedelsiant 
išplaukti! Vėjas stiprėja, jūra šėlsta. Zmonės laukia jūsų, pone 
Boforai. Jūs pakankamai patyręs jūreivis, todėl turite žinoti, 
kokie pavojingi Vesano pakrančių vandenys, ypač esant tokiam 
vėjui... 

- Duokite jiems dar minutę, - įsikišo Vidokas, - tegu 
atsisveikina. 

Marijana užmerkė akis, spazmos sugniaužė jai gerklę. Ji iš 
visų jėgų įsikibo į Jasoną, tarsi tikėdamasi iš dangaus stebuklo, 
kuris paverstų juos viena esybe. Ji pajuto tvirtai ją apglėbusias 
rankas, karštą alsavimą ant savo kaklo ir skruostu nuriedėjusią 
ašarą. 

- Aš nenoriu skirtis! - meldė ji nevilties kupinu balsu. - Aš 
niekuomet negalėsiu... 

- Aš juo labiau! Mes vėl susitiksime, Marijana, prisiekiu tau, 
- sušnabždėjo jis jai į ausį - Sį kartą jėga ne mūsų pusėje 
ir mes privalome paklusti! Bet, jei tu turi važiuoti į Italiją, 
mes susitiksime... 

- Susitiksime?.. 

Ji taip kentėjo, kad netgi šių, tokių viltingų žodžių prasmė 
sunkiai pasiekė jos sąmonę. . 

- Taip, po šešių mėnesių Venecijoje! Mano laivas lauks 
sutartu laiku... 

Pamažėle jis pažadino joje karingumą, niekuomet jos 
neapleidusį. Jis taip energingai šnabždėjo jai į ausį viltį teikiančius 
žodžius, kad ji pagaliau visiškai atgavo pusiausvyrą. 

- Kodėl Venecijoje? Artimiausias uostas - Livornas... 

- Todėl, kad Venecija priklauso ne Prancūzijai, o Austrijai. 
Jeigu tau nepavyks išsituokti su vyru, tu pabėgsi ir atvažiuosi 
pas mane. Venecijoje Napoleonas nebegalės tavęs sučiupti! 
Supratai? Tu atvažiuosi? Po šešių mėnesių... 

- Aš atvažiuosiu, bet, Jasonai... 

Jis užspaudė jai lūpas bučiniu, į kurį sudėjo visą savo aistros 
karštį. Ši glamonė buvo kupina širdį draskančio išsiskyrimo 
skausmo, beprotiškos vilties ir valios, sugebančios apversti pasaulį 
aukštyn kojomis, ir Marijana atsakė visa savo karštos meilės 
jėga. Pagaliau atsiplėšęs nuo jos, jis dar sykį sušnabždėjo, 
žiūrėdamas į ašarų pilnas akis: 

- Prisiekiu prieš Dievą, kuris mane girdi, kad niekuomet 
tavęs neatsižadėsiu, Marijana! Aš noriu tavęs, ir tu būsi mano! 
Netgi jei man teks eiti tavęs ieškoti į žemės kraštą!.. Žolivali, 
pasirūpinkite ja! Pažadate? 

- Aš niekuomet nieko kito ir neveikiau! - pasakė vikontas, 
atsargiai traukdamas prie savęs virpantį kūną tos, kurią jai 
patikėjo. - Būkite ramus! 

Jasonas ryžtingai žengė prie Siurkufo ir pasveikino jį. 

- Aš nemoku gražiai dėkoti, - tarė jis, - bet jūs galite 
pasikliauti manimi visur ir visada, pone barone!. Aš jūsų 
paslaugoms. 

- Aš esu Robertas Siurkufas! - atraportavo korsaras. - Eik 
šen, aš apkabinsiu tave, mano berniuk! Ir, - pridūrė jis visiškai 
tyliai, - pasistenk sugrįžti ir susirasti ją! Ji to verta. 

- Aš jau seniai tai žinau, - lengvai šypsodamasis atsakė 
Jasonas, paskęsdamas galingame didžiojo bretono glėbyje. 

Po to jis pasisuko į Vidoką ir nuoširdžiai ištiesė jam ranką. 

- Mes per daug išgyvenome kartu, kad netaptume broliais, 
Fransua, - pasakė jis. - Tu tiktai atlikai savo pareigą. Tu 
neturėjai pasirinkimo... 

- Dėkui! - paprastai atsakė policininkas. - O dėl jos gali 
nesijaudinti - jai neatsitiks nieko blogo. Aš irgi ja pasirūpinsiu. 
Eime, aš padėsiu tau užlipti į viršų! - pridūrė jis, rodydamas 
į medinę sieną, ant kurios plakėsi virvinės kopėčios. 

Tačiau tuo metu keli žmonės iš amerikiečių laivo nusileido 
žemyn ir paėmę ant rankų nusinešė savo kapitoną tarsi tai 
būtų buvęs paprasčiausias maišas. Žano Ledriu žmonės, kuriems 
Jasonas pakeliui paspaudė rankas, prilaikė kopėčias, kad jos per 
daug nesiūbuotų. Prisispaudusi prie Žolivalio, Marijana lydėjo 
akimis kylantį į viršų Jasoną. Jo laukė tuzinas galvų, susispietusių 
“Burtininkės" denyje. Įžengusį į mylimą laivą kapitoną pasitiko 
griausmingas “Valio!", suskambėjęs lyg patrankos šūvis. Marijanos 
širdy ši salvė atsimušė bloga lemiančiu aidu. Jaunajai moteriai 
pasivaideno, kad tai nuaidėjo tolimos šalies balsas, šalies, į kurią 
ji neturėjo teisės plaukti kartu su Jasonu, kuri atėmė iš jos 
mylimąjį. 

Vidokas, atsistojęs “Sen Genolės“ laivūgaly, tris kartus sužibino 
žibintuvėliu, ir ten, prie uolėtojo iškyšulio, fregata apsisuko, 
ketindama grįžti į Brestą. Tuo metu rytuose nušvito dangus. 
Tačiau vėjas sustiprėjo, įtempdamas vėl išskleistas bures. Jūrciviai 
geležiniais strypais stengėsi atstumti škuną nuo brigo. Žanas 
Ledriu vėl stojo už vairo, ir vandens juosta tarp dviejų laivų 
ėmė pamažu didėti. Škuna skrodė bangas į priešingą pusę nuo 
didžiojo burinio laivo. Apsipylusi ašaromis, Marijana pamatė 
viršuje, tarp dviejų bronzinių žibintų, jūreivių prilaikomą aukštą 
Jasono figūrą. Ji iškėlė atsisveikinimui ranką. Dabar jis atrodė 
toks tolimas, toks beviltiškai tolimas, kad netekusi galvos Marijana 
pamiršo, jog pasižadėjo sau būti tvirta, kad šis "sudie" buvo 
ne kas kita, o “iki pasimatymo"... Vienu akimirksniu ji virto 

skausmuose paskendusia moterimi, kurios geriausią dalį vėjas 
nešėsi kažkur į tolį. Ištrūkusi iš Arkadijaus rankų, ji beviltiškai 
puolė prie borto. 

- Jasonai! - suriko ji, nekreipdama dėmesio į virš galvos 
besiliejantį vandenį. - Jasonai!.. Sugrįžk! Aš myliu tave! 

Jos šlapi pirštai įsmigo į lakuotą medį, nevalingu judesiu 
atmesti atgal plaukai sudrėkusia sunkia mase užgulė nugarą. 
Denis išslydo iš po kojų ir ji vos nenukrito, tačiau visos jos 
jėgos susikoncentravo į mėšlungiškai sugniaužtus pirštus, o akyse, 
lydinčiose tolstantį Jasono laivą, atsispindėjo visas jos gyvenimas... 

Dvi stiprios rankos sugriebė ją už juosmens, išgelbėdamos 
nuo pavojaus. 

- Jūs išėjote iš proto! - suriaumojo Vidokas. - Jūs vos 
neįkritote į vandenį... 

- Aš noriu vėl jį pamatyti... Aš... noriu būti su juo! 

- Jis taip pat! Bet jis nori matyti ne jūsų lavoną, O jus 
gyvą! Dieve! Nejaugi jūs norite žūti jo akyse vien tik tam, 
kad įrodytumėte savo meilę? Gyvenkite, po galais, bent iki 
pasimatymo, kurį jis jums paskyrė. 

Ji pažvelgė į jį su nuostaba, vėl apimta noro gyventi ir 
kovoti. Ji privalo pasiekti tikslą, kurį ką tik iš jos išplėšė. 

- Iš kur jūs tai žinote? 

- Jis per daug jus myli! Kitaip jis nieku būdu nebūtų sutikęs 
su jumis išsiskirti! Eime į pastogę. Kyla rytinis rūkas, ir jūs 
jau beveik peršlapote. Nuo plaučių uždegimo galima lygiai taip 
pat lengvai mirti, kaip ir nuo kelionės į jūros dugną. 

Marijana nuolankiai leidosi nuvedama į užuovėją. Ji susisupo 
į storą burinį audinį, tačiau leistis į kajutę atsisakė: norėjo iki 
paskutinės akimirkos matyti tolstantį Jasono laivą. 

Ten, pro salų virtines, apsupta pavojingų rifų, “Jūros 
burtininkė" užtikrintai skriejo į atvirą jūrą, gracingai linguodama 
nuo milžiniško baltų burių svorio. Pilkšvo ryto brėkšmoje ji 
buvo panaši į žuvėdrą, šluožiančią jūra tarp juodų uolų. Vienu 
momentu Marijana pamatė laivą iš šono - jis laviravo tarp 
dviejų nedidelių salelių. Ji pastebėjo laivo nosyje išdrožtą moters 
profilį ir prisiminė, ką jai sykį pasakė Taleiranas: tai jos atvaizdas, 
Jasono įtaisytas laive, ir ji aistringai panoro pavirsti ta medine 
moterimi, kurią jis greičiausiai dažnai glamonėdavo žvilgsniu... 


338 


Po to amerikiečių laivas pasuko kita kryptimi, ir ji matė 
tiktai laivūgalį ir žibintus, pamažu išnykstančius rūke. “Sen 
Genolė" irgi pakeitė kryptų, pasukdama į mažąjį Konketo uostą... 
Sunkiai atsidususi, Marijana prisijungė prie Siurkufo ir Zolivalio, 
besikalbančių ant takelažo. Aplinkui šlepsėjo basos manevrus 
atliekančių jūreivių kojos. Netrukus ji riedės karieta į Paryžių, 
kuriame, kaip sakė Vidokas, jos laukia imperatorius. Bet ką jis 
ruošiasi jai pasakyti?.. Beveik pamiršusi, kad ji mylėjo jį, Marijana 
galvojo tik apie tai, kaip jai nesinori vėl susitikti Napoleoną... 


Kai po trijų savaičių karieta įriedėjo po Venseno pilies 
skliautais, Marijana sviedė į Vidoką nerimo kupiną žvilgsnį. 

- Vadinasi, jums vis dėlto buvo įsakyta uždaryti mane į 
kalėjimą? - paklausė ji. 

- Dievas mato, ne! Tiesiog imperatorius paskyrė jums audienciją 
būtent čia! Aš nežinau, kokie jo motyvai. Viskas, ką galiu jums 
pasakyti, yra tai, jog mano misija baigiasi. 

Jie atvažiavo iš Bretanės vakar vakare, ir Vidokas, išsodinęs 
ją Lilio gatvės namo kieme, pranešė, kad atvyks jos paimti 
kitos dienos vakare ir nuveš pas imperatorių, tačiau pridūrė, 
kad jai nederėtų vilktis prabangių drabužių - šiuo atveju labiau 
tiktų kas nors šiltesnio ir paprastesnio. 

Ji ne visai suprato šios rekomendacijos priežastis, tačiau buvo 
tokia pavargusi, kad nė nemėgino ieškoti paaiškinimo ir 
nepasiteiravo Zolivalio nuomonės. Ji įsiropštė į savo lovą kaip 
skęstantis į laivo nuolaužą, trokšdama atgauti jėgas ir pasiruošti 
tam, kas jos laukė ir kas jai taip mažai rūpėjo. Vienintelis 
dalykas buvo neginčijamas: jau buvo praėjusios trys savaitės, trys 
slegiančios  kankinančio trankymosi begaliniu keliu savaitės. 
Šlapiame kelyje atsitiko įvairiausių nemalonių dalykų: sulūžo 
ratai, nutrūkinėjo diržai, dvėsė arkliai, krito uragano išplėšti 
medžiai... Ir vis dėlto, tai buvo trys savaitės iš tų šešių mėnesių, 
kuriems praėjus Jasonas lauks jos... 

Kai ji galvodavo apie jį, o tai vykdavo kiekvieną valandą, 
kiekvieną sekundę, kai nemiegodavo, jaunąją moterį apimdavo 
keistas vidinės tuštumos jausmas, kažkuo panašus į nepasotinamą 
kankinantį alkį, kurį ji stengėsi apgauti, iššaukdama atmintyje 
tas trumpas artumo akimirkas, kai jie galėdavo pabūti vieni, 

kai ji galėdavo jį paliesti, laikyti už rankų, glostyti plaukus, 
jausti jo odos kvapą, sklindančią iš jo raminančią šilumą, jėgą, 
dar ne visiškai atsistačiusią, su kuria jis prispaudė ją prie 
krūtinės, padovanodamas tą paskutinį bučinį, vis dar liepsnojantį 
ant jos lūpų ir vertus; virpėti. 

Paryžius pasitiko ją baltu apdaru. Šaltis sukaustė balų ir 
nutekamųjų griovių vandenis, gnaibė už ausų, raudonu teptuku 
braukė nosis. Pilka Sena plaukė ledai, ir sklido kalbos, kad 
neturtinguose namuose kiekvieną naktį nuo šalčio miršta Žmonės. 
Viską padengęs baltas standus kilimas, sodus ir. parkus aprėdęs 
spindinčiais kailinukais, pavertė gatves pavojingomis ledinėmis 
kloakomis, kur nusisukti koją buvo paprasčiausias dalykas. Tačiau 
specialiai pakaustyti Marijanos arkliai be vargo įveikė ilgą kelią 
nuo Lilio gatvės į Venseno pilį. 

Buvusi Prancūzijos karalių tvirtovė netikėtai išniro naktyje, 
grėsminga ir apleista, su kone visiškai sugriuvusiais bokštais. 
Sveikas išliko tiktai sargybinių bokštas, kuris stūksojo virš 
senovinio  pakeliamojo tilto, ir Parako bokštas, aukštai virš 
išdžiūvusių medžių kamienų iškėlęs savo juodą, keturkampį kūną 
su keturiais bokšteliais iš šonų. Čia buvo kariniai parako sandėliai 
ir arsenalas, saugomi invalidų ir kelių kareivių. Tačiau Vensenas 
taip pat buvo ir valstybinis kalėjimas, ir šita jo dalis buvo ypač 
saugoma. 

Pilis stūksojo nebyli, išskleidusi kontraforsų ir arkų vėduoklę. 
Dešinėje buvo milžiniškas baltas kiemas, kur sniegu padengti 
rieduliai priminė puikius pyragėlius su kremu. Centre į dangų 
šovė apleista varpinė, išpuošta ažūriniais nėriniais, iškaltais 
akmenyje; jie buvo aptrupėję, tačiau niekas nė negalvojo 
pasirūpinti šiomis Šventojo Liudviko brangenybėmis tikėjimą 
praradusiame amžiuje. Pusiau apgriuvusioje grėsmingos reputacijos 
tvirtovėje Marijana veltui bandė įspėti šios keistos audiencijos 
priežastis. Kodėl Vensenas? Kodėl naktį? 

Truputį atokiau stovėjo du puikūs paviljonai dvyniai. Jie 
priminė Didįjį Simtmetį, tačiau jų būklė nebuvo itin gera. Vietoj 
langų žiojėjo tuščios skylės, grakščios mansardos buvo beveik 
sugriuvusios, sienos suaižytos daugybės plyšių. Būtent prie 
paviljono, stovėjusio varpinės dešinėje, Vidoko nurodymu Grakchas 
ir pasuko arklius. 

Pirmame aukšte už nešvarių lango stiklų matėsi silpna švieselė. 
Karieta sustojo. 

- Prašom! - pasakė Vidokas, nušokdamas žemėn. - Jūsų 
laukia. 

Pakėlusi akis, Marijana nustebusiu žvilgsniu apmetė šį varganą 
pastatą, tvirčiau susisupo į kailiu apsiūtą apsiaustą ir iki ausų 
užsismaukė kailinį gobtuvą. Po neaprėpiamą kiemą šėlo aštrus 
šiaurės vėjas, pustydamas sniegą ir spausdamas iš akių ašaras. 
Jaunoji moteris neskubėdama įėjo į plytelėmis išklotą vestibiulį, 
išlaikiusį buvusios prabangos pėdsakus, iš ir karto pamatė Rustaną. 
Plačiu rausvu apsiaustu stačia apykakle ir nepakeičiamu baltu 
tiurbanu mameliukas žingsniavo nelygiomis plytelėmis, pliaukšė- 
damas sau per šonus. Pastebėjęs Marijaną, jis skubiai atvėrė 
jai duris, kurias taip rūpestingai saugojo. Marijana atsidūrė 
priešais Napoleoną... 

Jis stovėjo prie liepsnojančio židinio, užkėlęs koją ant vieno 
iš akmenų, vieną ranką užkišęs už nugaros, o kitą - už pilko 
švarko skverno, ir žiūrėjo į ugnį. Didžiulis jo šešėlis buvo 
nutįsęs iki pat lipdytų figūrų, puošusių lubas, kur ne kur 
išlaikiusias paauksavimo žymes. Tų figūrų vienų pakako šitos 
milžiniškos salės puošybai. Ant sienų matėsi gobeleno likučiai, 
o grindis dengė šiukšlės. 

Jis abejingai atsigręžė į reveransą darančią Marijaną ir parodė 
į Ugnį. 

- Prieik, pasišildyk! - pasakė jis. - Šią naktį siaubingai šalta. 

Jaunoji moteris tylėdama priėjo ir, galvos judesiu atmetusi 
atgal gobtuvą, ištiesė nuogas rankas į ugnį. Kurį laiką ji stovėjo, 
įdėmiai stebėdama šokinėjančią liepsną, atsiduodama jos veriančiai 
šilumai. Pagaliau Napoleonas metė greitą žvilgsnį į savo kaimynę. 

- Tu pyksti ant manęs? - paklausė jis, su tam tikru nerimu 
žvelgdamas į nejudrų subtilų profilį, pusiau nuleistus vokus ir 
kietai sučiauptas lūpas. 

Nepasisukdama į jį, Marijana atsakė: 

- Negalėčiau sau šito leisti, pone! Ant Europos valdovo 
nepykstama! 

- Tačiau tu elgiesi būtent taip! Tu ruošeisi išvykti, ar ne? 
Sutraukyti saitus, siejusius tave su gyvenimu, kurio tu daugiau 
nebenorėjai, užbraukti praeitį, paleisti vėjais viską, kas buvo! 

Staiga ji įbedė į jį savo žalių akių žvilgsnį, kuriame sužėravo 
gyvybingos liepsnelės. Koks jis vis dėlto buvo neprilygstamas 
aktorius! Ta jo įprastinė maniera ieškoti pateisinimo pykčiui, 
kurį jis norėdavo savy sukelti, kai jausdavosi kaltas! 

- Nemėginkite sužadinti savy pykčio, kurio jūs nejaučiate, 
pone! Aš pernelyg gerai pažįstu... jūsų didenybę! Ir jei jau aš 
čia atėjau, tegu imperatorius pamiršta, ką aš norėjau padaryti, 
ir paaiškina tuos keistus paskutinių kelių mėnesių įvykius. Drįstu 
prisipažinti, kad aš nieko nesupratau ir dabar nesuprantu. 

- Man atrodė, kad tu pakankamai nuovoki. 

- Aš laikiau save nuovokia, tačiau pasirodė, kad politiniai 
jūsų didenybės sprendimai pernelyg sudėtingi moters protui. 
Todėl nejausdama nė menkiausios gėdos pripažįstu, kad 
nesugebėjau suvokti, kokia gi yra jūsų teisėjų ir laikraščių 
aprašytos “Boforo bylos“ esmė. Man aišku tik viena - nekaltas 
žmogus nežinia už ką kentėjo, galėjo šimtą sykių numirti vardan 
to, kad suteiktų vienam jūsų slaptųjų agentų galimybę išgarsėti 
suorganizavus jūsų palaimintą pabėgimą, sergstimą karinio laivo. 
Beje, aš pati vos nenumiriau iš nevilties! Pagaliau, jūs liepėte 
jėga atgabenti mane čia... 

- O, taip jau ir “jėga"!.. 

- Jei jums labiau patiks, pasakysiu, kad tai įvyko prieš mano 
valią! Kam visa tai? 

Šį sykį Napoleonas pajudėjo iš savo mąstytojo pozos, pasisuko 
į Marijaną ir griežtai pasakė: 

- Kad įvyktų teisingumas, Marijana, ir kad jūs būtumėte jo 
liudininkė. 

- Teisingumas? 

- Taip, teisingumas! Aš visuomet žinojau, kad Boforas niekuo 
nekaltas - jis nenužudė Nikolos Maleruso, jis nepadarė nieko 
blogo... Jis neivežė iš Prancūzijos šampano ir burgundiškojo 
vyno žmonėms, kurių aš neturiu jokio noro pradžiuginti! Tačiau 
man reikėjo kaltų... iš tikrųjų kaltų, nesuardant subtilių mano 
tarptautinės politikos ryšių. Ir vardan to aš turėjau lošti iki 
galo... 

- Ir rizikuoti išvysti Jasoną Boforą žuvusį nuo prižiūrėtojų 
smūgių? 

- Aš daviau jam agentą sargą, kuris - Dievas mato - padirbėjo 
ne taip jau blogai! Aš kartoju, kad man reikėjo kaltų... ir dar 
ta byla su padirbtais angliškais svarais, kuri įpareigojo mane 
nubaustį jį, nes kitaip aš būčiau pasirodęs juokingas ir atskleidęs 
visas savo kortas. 

Pamažu budo Marijanos smalsumas, skatinęs paklausti: 

- Jie jau sugauti? 

Napoleonas teigiamai linktelėjo galva. Tačiau Marijana neatlyžo. 

- Jūsų didenybė žino, kas užmušė Nikolą, kas padirbo pinigus? 

- Aš žinau, kas nužudė Nikolą Malerusą, ir žudikas sugautas, 
o dėl pinigų padirbėjo... 

Akimirką jis svyravo, nepatikliai žvelgdamas į jaunąją moterį. 
Ji paragino jį: 

- Tai kas gi jis? Argi ne tas pats žudikas? 

- Ne! Pinigų padirbėjas... tai aš! 

Netgi senos lubos, užgriuvusios Marijanai ant galvos, nebūtų 
jos labiau apstulbinę. Ji žiūrėjo į jį taip, tarsi negalėtų suprasti, 
ar jis sveiko proto. 

- Jūs, pone? 

- Aš pats! Kad nusmukdyčiau anglų prekybą, aš liepiau 
patikimiems žmonėms slaptoje spaustuvėje atspausdinti tam tikrą 
kiekį netikrų angliškų svarų ir paleisti juos į apyvartą. Aš 
nežinojau, kokiu būdu tiems niekšams pavyko gauti juos ir 
paslėpti Jasono Boforo laive, tačiau aš neabejojau, jog tie pinigai 
mano, bet nebuvo jokios galimybės tai paskelbti. Štai kodėl tuo 
metu, kai kalėjimuose ir kitose Prancūzijos vietose mano slaptieji 
agentai bandė išsiaiškinti tiesą, aš nusprendžiau pateikti kaltinimą 
tavo draugui. Todėl aš iš anksto parašiau pasigailėjimo raštą ir 
kaip galima rūpestingiau paruošiau jo pabėgimą. Jis negalėjo 
neįvykti: Vidokas apsukrus žmogus... ir aš buvau įsitikinęs, kad 
tu jam padėsi! 

- Jūsų didenybe, mes tik žaisliukai jūsų rankose, ir aš 
nevalingai klausiu savęs, ar genialus Žmogus yra dangaus siųsta 
dovana, ar... tikra nelaimė! Ir vis dėlto, pone, šis kaltasis, - 
pridūrė ji neramiai, - arba... šie kaltieji... 

- Tu teisi, sakydama “šie", nes jų daug, tačiau jie turėjo 
vadą... Bet geriau eikime ten. 

- Kur? 

- Į bokštą. Aš noriu tau kai ką parodyti... Tiktai susisupk 
geriau į kailinius. 

Švelniai, kaip neseniai prabėgusių Trianono pasakos dienų 
metu, jis padėjo jai užsitraukti ant galvos gobtuvą ir padavė 
pirštines, kurias ji buvo nusviedusi ant akmens šalia židinio. Po 
to taip pat, kaip ir anksčiau, paėmė ją už parankės ir nuvedė 
prie išėjimo, davęs Rustanui ženklą sekti paskui juos. 

Lauke juos pasitiko ledinis vėjas, bet jie, prisiglaudę vienas 
prie kito, leidosi per didžiulį kiemą, iki kauliukų grimzdami į 
girgždantį sniegą. Artėjant prie bokšto priestato, Napoleonas 
praleido savo palydovę į priekį Po žemais skliautais stovėjo 
sargyba, greičiausiai suakmenėjusi nuo šalčio. Jiems ant ūsų 
kabėjo varvekliai. Imperatorius prilaikė Marijaną. Geležiniu žiedu 
prikaustytas prie sienos žibintas apšvietė jo pilkai mėlynas akis, 
kurios tapo labai rimtos ir griežtos, bet ne rūsčios. 

- Tai, ką tu dabar pamatysi, siaubinga, Marijana, ir beveik 
neįtikėtina. Tačiau aš kartoju - teisingumas privalo įvykti! Ar 
tu pasiruošusi išvysti tai, ką tau parodysiu? 

Ji nė nemirktelėjusi atlaikė jo žvilgsnį. 

- Aš pasiruošusi! 

Jis paėmė ją už rankos ir nusivedė su savim. Jie praėjo 
pro dar vienas žemas duris ir atsidūrė ant tilto per didžiulį 
griovį, juosusį bokštą. Į griovų leidosi mediniais laiptais, ir 
Marijana nevalingai žvilgtelėjo žemyn, kur mirgėjo žibintų ugnys. 
Tačiau ji tuoj pat loštelėjo atgal ir iš siaubo suriko: ant sutrypto 
purvino sniego, saugoma dviejų sargybinių, į viršų kilo grėsminga 
konstrukcija, šlykštūs mediniai raudonos spalvos rėmai su 
trikampiu peiliu viršuje: giljotina! 

Marijana išplėstomis akimis žiūrėjo į šėtonišką mašiną. Ji taip 
stipriai drebėjo, kad Napoleonas švelniai ją apkabino ir prisitraukė 
prie savęs. 

- Tai siaubinga, ar ne tiesa? Aš tai žinau, patikėk manim! 
Ir nėra pasaulyje žmogaus, kuris neapkęstų šitos žiaurios mašinos 
labiau už mane! 

- Tad kodėl gi... 

- Kad būtų galima nubausti už nusikaltimus! Dabar čia mirs 
žmogus! Jis laukia bokšto karceryje, ir niekas, išskyrus keletą 

kruopščiai parinktų patikimų žmonių, dalyvausiančių bausmės 
įvykdyme, nesužinos, koks teismas jį nuteisė! Tačiau šis Žmogus 
- ypatingas nusikaltėlis, tokių niekšų retai sutiksi: Praėjusią 
vasarą, įviliojęs į spąstus, jis šaltakraujiškai užmušė Nikolą 
Malerusą ir su bendrininkais atvežė į Pasį, kur surištą ir užkimšta 
burna paliko Jasono Boforo namuose. Ten jis perpjovė jam 
gerklę, tačiau tai tik vienas iš daugybės jo nusikaltimų. Keletas 
dešimčių žmonių, mano kareivių, kalėję anglų pontonuose, žuvo, 
sudraskyti šunų, kuriuos šis pabaisa išmokė medžioti žmones... 

Nuo to laiko, kai Napoleonas pareiškė, kad nusikaltėliai yra 
jo rankose, Marijanos neapleido nuojauta, kad ji išgirs ir tai. 
Ji seniai žinojo, kas užmušė Nikolą. Tačiau ji niekaip negalėjo 
patikėti, jog šis velniškai gudrus žmogus gali būti sugautas. 

Paskutiniai: Napoleono žodžiai tarsi ryški šviesa išsklaidė 
abejonių tamsą. 

Ir vis dėlto Marijana sušuko: 

- Pone! Jūs tikras, kad šį sykį neapsirikote? 

Jis krūptelėjo ir sviedė į ją staiga atšalus; žvilgsnį. 

- Ar tik tu nesiruoši prašyti pasigailėjimo tam padarui? 

- Teatleidžia Dievas, pone, jei tai tikrai jis! 

- Eime! Aš tau parodysiu jį. 

Jie įėjo į bokštą, praėjo kordegardiją, pakilo laiptais į antrą 
aukštą ir atsidūrė gotikinėje salėje, kurios keturi skliautai susibėgo 
ties centre juos prilaikančiu pilonu. Čia budėjo kalėjimo 
prižiūrėtojas ir... Vidokas, kurio aukšta figūra imperatoriaus 
akivaizdoje nejučia susitraukė. Patalpos kampuose geležimi 
kaustytos durys vedė į kameras, įrengtas bokšteliuose. Napoleonas 

- Atidaryk langelį. Tik be jokio garso. Ponia nori pamatyti 
suimtąjį. 

Žmogus pasuko į kampą, atidarė pinutėmis apkaltą langelį 
ir nusilenkė. 

- Prieik, - pasakė Napoleonas Marijanai, - ir pažiūrėk! 

Pilna pasibjaurėjimo, Marijana priėjo prie durų, bijodama ir 
tuo pačiu trokšdama to, ką turėjo išvysti. Ji ypač baiminosi 
pamatyti nepažįstamą veidą, veidą kurio nors nelaimėlio, apkaltinto 
tuo, ko jis nepadarė. 

Ant kėdės stovėjusi lempa apšvietė apvalios kameros vidų. 
Aukštame konuso formos židinyje linksmai traškėjo malkos, o 
ant gulto tysojo žmogus, nuo galvos iki kojų apkaustytas 
grandinėmis. Iš pirmo žvilgsnio Marijana suprato, kad tai būtent 
tas žmogus, kurį ji tikėjosi ir bijojo išvysti. Priešais ją buvo 
Fransis Kranmeris, vyras, kurio pavardę ji kurį laiką nešiojo. 

Jis miegojo neramiu, karštligišku miegu, miegu žmogaus, 
apimto baimės, kankinančios jį netgi sapnuose... Priešais Marijanos 
akis švystelėjo balta plona ranka ir atsargiai uždarė stebėjimo 
langelį. 

- Ir ką gi? - paklausė Napoleonas. - Šį sykį tai tikrai jis? 

Nepajėgdama ištarti nė žodžio, ji teigiamai linktelėjo galva 
ir tuoj pat atsišliejo sienos - jaunoji moteris buvo nepaprastai 
susijaudinusi. Jos viduje siautėjo niūrus džiaugsmas, sumišęs su 
savotišku siaubu ir nuostaba, kuri ją apėmė išvydus šį žmogų, 
vos nesugriovusį jos gyvenimo ir pagaliau pakliuvusį į šėtono 
spąstus... Kai ji truputį atsigavo, pakėlusi akis išvydo priešais 
save imperatorių, neramiai žiūrintį į ją, Oo toliau - apmirusį 
Vidoką. 

- Vadinasi, - tarė ji kiek patylėjusi, - tai, ką aš mačiau 
apačioje, skirta... jam? 

- Taip. Ir aš kartoju tau, kad neapkenčiu šito prietaiso, po 
kurio peiliu mačiau žūstant daugybę nekaltų žmonių, jis man 
tiesiog kelia siaubą. Tačiau šis žmogus nevertas teisės žūti nuo 
kulkos kaip tikras kareivis. Juk ne dėl tavęs ir netgi ne dėl 
Nikolos Maleruso aš aukoju jo galvą - aš ją aukoju vardan 
savo vaikinų, sudraskytų šito mėsininko, atminimo. 

- Ir... kada tai įvyks? 

- Dabar! Beje, štai ir kunigas... 

Iš po laiptų šešėlio išniro pagyvenęs žmogus juoda sutana 
ir maldaknyge rankose. Marijana papurtė galvą. 

- Jis nenorės. Juk jis ne katalikas. 


- Žinau, bet buvo neįmanoma rasti pastoriaus. O be to, 
koks skirtumas, iš kokių lūpų mirties minutę bus pasiųsti Dievui 
vilties ir atgailos žodžiai, svarbiausia, kad jie būtų ištarti. 

Lengvai linktelėjęs, kunigas pasuko prie uždarytų durų paskui 
vikriai į priekį nuskubėjusį prižiūrėtoją. Marijana nervingai čiupo 
Napoleoną už rankos. 

- Pone!.. Eime iš čia! Aš... 

- Tu nenori šito matyti? Manęs tai nestebina. Beje, aš nė 
neketinau versti tavęs stebėti šį reginį. Aš tiktai norėjau, kad 
tu įsitikintum, kad mano teisingumas šį kartą yra tikras ir niekas 
negalės jam sutrukdyti. Leiskimės žemyn, o gal tu nori su juo 
atsisveikinti? 

Ji parodė ženklą, jog nenori, ir kone tekina pasileido prie 
laiptų. Ne, ji nenorėjo dar sykį susitikti Fransio, ji nenorėjo 
demonstruoti savo pranašumo jo mirties akivaizdoje, kad nors 
šią valandą žmogaus, kurį ji kadaise mylėjo ir nešiojo jo pavardę, 
sielos neterštų neapykanta. Jeigu šis Žmogus sugebės atgailauti, 
ji nedrįs nustumti jo nuo teisaus kelio. 

Palikusi imperatorių užpakaly ji nusileido laiptais, perbėgo 
tiltą, stengdamasi nežiūrėti į baisiąją mašiną ir atsidūrė baltoje 
didžiulio kiemo dykynėje. Stiprus vėjo gūsis atnešė palengvėjimą. 
Ji atkišo jam liepsnojantį veidą. Vėl ėmė snigti. Keli didžiuliai 
kąsniai užkrito jai ant lūpų. Ji su pasimėgavimu įkvėpė šalto 
oro gaivos, po to pasisukusi palaukė, kol priartės ne toks vikrus 
Napoleonas. Jis vėl paėmė ją už parankės ir jie neskubėdami 
pasuko prie karalienės paviljono. 

- O kiti? - staiga paklausė Marijana. - Juos irgi sugavote? 

- Senė Fanšon ir jos gauja? Nesirūpink, jie visi už grotų. 
Be šios bylos yra dar begalės nuodėmių, už kurias juos be 
vargo nuteisime mirties bausme arba išsiųsime į katorgą iki 
gyvos galvos. Juos teisime nustatyta tvarka, pagal įstatymus, ir 
jiems bus atseikėta pagal nusikaltimus. Tuo tarpu su ką tik 
matytu subjektu to padaryti būtų neįmanoma. Jis pernelyg daug 
žino, ir Anglijai greičiausiai pavyktų suorganizuoti jo pabėgimą. 
Mes priversti elgtis taip, kaip elgiamės, kad išsaugotume paslaptį. 

Jie grįžo į tuščią salę, kurioje Rustanas kurstė ugnį. Napoleonas 
atsiduso ir nusiėmė apsnigtą trikampę. 

- Dabar pakalbėsime apie tave. Kai keliai šiek tiek pradžius, 
tu išvyksi į Italiją. Aš priverstas patenkinti tavo sutuoktinio 

reikalavimus, nes jie yra teisėti. Imperatorius negali atsisakyti 
patenkinti kunigaikščio Sant'Anos norą pamatyti savo žmoną. 

- Aš jam ne žmona! - užsiplieskė Marijana. - Ir jūs tai 
puikiai žinote! Jūs žinote, kodėl aš už jo ištekėjau! Vaiko 
daugiau nebėra, ir manęs niekas nejungia su tuo... vaiduokliu! 

- Tu esi jo Žmona, netgi jei tai tuščias žodis. Ir aš nesuprantu, 
Marijana, kodėl tu nenori vykdyti savo pareigos! Tu, kurią aš 
visuomet laikiau tokia tvirta! Tu sutikai padėti tam nelaimingajam, 
nes jis negali gyventi normaliai... ir dabar, kai tu nepajėgi tęsėti 
savo sutarties, tu netgi nemėgini atvirai su juo apie tai 
pasišnekėti? Tu mane stebini... 

- Geriau sakykite, jog jus nuvyliau! Bet aš nieko negaliu 
su savimi padaryti, pone, aš bijau! Taip, aš bijau tų namų ir 
visko, kas juose yra, šito nematomo žmogaus ir vaiduoklių, 
slankiojančių aplink jį. Visos moterys iš tos giminės... mirė 
prievartos mirtimi! O aš noriu gyventi, gyventi dėl Jasono! 

- Buvo laikas, kai tu troškai gyventi dėl manęs! - su liūdesio 
šešėliu balse pratarė Napoleonas. - Kaip viskas nepastovu: kokios 
neištikimos moterys... Atvirai šnekant, man atrodo, kad aš mylėjau 
tave labiau, nes manyje dar ne viskas užgeso, ir jeigu tu 
norėtum... 

Ji padarė protestuojantį judesį... 

- Ne, ne, pone! Tiktai ne ta! Po minutės jūs pasiūlysite 
visiems patogią išeitį, kurią man vieną sykį išpranašavo Fortiunė 
Gamelen. Ji, be abejo, patenkintų kunigaikštį Sant'Aną, bet aš 
noriu išsaugoti save tam, kurį myliu, ir niekuo nerizikuoti! 

- Gerai, užteks apie tai! - sausai pasakė Napoleonas, duodamas 
Marijanai suprasti, kaip ji įskaudino jį. 

Vyriškas išdidumas vertė jį galvoti, jog užteks vienos meilės 
valandėlės, praleistos su juo, kad prisiminimai apie Jasoną taptų 
nebe tokie deginantys. Jis tikėjosi susigrąžinti ją ir suteikti jos 
gyvenimui savo paties nustatytą kryptį. | 

- Tu privalai ten važiuoti, Marijana, - tęsė jis po trumpos 
tylos, - šito reikalauja politika ir garbė. Tau reikia pasimatyti 
su savo vyru. Ir nesibaimink, jis nieko tau nepadarys. 

- Iš kur jūs žinote? - pamiršusi, su kuo kalba, karčiai 
paklausė Marijana. 

- Aš pasirūpinsiu tuo. Tu važiuosi ne viena! Be to keisto 
žmogaus, tave beveik įsidukrinusio, tave lydės eskortas... ginkluotas 
eskortas, kuris visur tave saugos ir klausys tavo nurodymų. 

Marijana išpūtė akis. 

- Eskortas? Mane? Bet kodėl? 

- Na, kad ir... todėl, kad tu būsi nepaprastoji įgaliotinė! Aš 
tave išsiųsiu pas savo seserį Elžbietą, ir ne į Luką, 0 į 
Florenciją. Iš ten tu galėsi puikiai reguliuoti santykius su savo 
vyru ir būsi apsaugota nuo visų galimų pavojų, nes aš įteiksiu 
tau įgaliojimo raštus, kuriuos tu perduosi didžiajai Toskanos 
hercogienei. Aš noriu, kad ir ten tu jaustum mano globą ir 
kad apie tai visi Žinotų! 

- Kaipgi aš galiu būti įgaliotine? Juk aš tik moteris. 

- Aš dažnai naudojuosi moterų paslaugomis. Mano sesuo 
Polina šį tą Žino apie tai! Ir aš nenoriu atiduoti tavęs surištomis 
rankomis ir kojomis tam, kurį tu... pati išsirinkai savo vyru! 

Užuomina buvo pernelyg aiški. Jis norėjo pasakyti, kad jei 
Marijana būtų nors truputį protingesnė, turėtų vėl atsiduoti savo 
buvusiam mylimajam ir šitokiu būdu užsitikrinti sau ateitį, vengiant 
bet kokių avantiūrų... Nutarusi, kad geriausia bus nieko nesakyti, 
Marijana padarė gilų reveransą. 

- Aš paklūstu, pone! Ir dėkoju jūsų didenybei už tokį 
rūpinimąsi manim. 

Mintyse ji sumetė, kad iš Florencijos patekti į Veneciją bus 
gana paprasta. Ji nė nemėgino įsivaizduoti, kaip ji susitaikys su 
kunigaikščiu Koradu ir kokią sutartį jis jai pasiūlys. Tačiau viena 
buvo aišku kaip dieną: ji daugiau niekada nebegyvens baltojoje 
viloje, puikioje ir nuodingoje tarsi vienas tų egzotinių žiedų, 
kurių aromatas svaigina, o nektaras žudo. 

Tiesa, ją lydės eskortas, bet ji pasistengs jo atsikratyti... 

Staiga durys atsidarė. Pasirodė Vidokas. Neištaręs nė žodžio, 
jis iškilmingai nusilenkė. Imperatorius krūptelėjo. Jo akys susitiko 
su Marijanos akimis. Jaunoji moteris atlaikė šį žvilgsnį, tačiau 
pajuto, jog mirtinai išbalo. 

- Teisingumas įvyko, - tepasakė jis. 

Marijana suprato, jog Fransio Kranmerio galva nusirito nuo 
pečių. Ji lėtai atsiklaupė ant ugnies sušildytų plytelių, nuleido 

galvą, sudėjo rankas ir ėmė melstis už tą, kuris daugiau 
niekuomet nebepadarys jai nieko blogo... Nenorėdamas trukdyti 
jai melstis, Napoleonas pasitraukė išnykdamas salės tamsoje... 


Virš Paryžiaus griaudėjo patranka. Stovėdama savo kambaryje 
prie lango kartu su Žolivaliu ir Adelaide, Marijana klausėsi jos, 
skaičuodama salves. 

- Keturios... penkios... šešios... 

Ji žinojo, ką tai reiškia: Napoleonui gimė kūdikis! Jau 
vidurnaktį didysis Notrdamo ir kitų Paryžiaus bažnyčių varpai 
kvietė prancūzus melsti dangaus sėkmingo gimdymo, todėl 
sostinėje tą naktį niekas nemiegojo. Juo labiau Marijana, nes 
ši naktis buvo paskutinė, kurią ji praleido savo namuose. 

Supakuoti lagaminai jau buvo sukrauti į kelioninę berliną, 
beliko sulaukti žadėtojo karinio eskorto, ir tuomet prasidės ilga 
kelionė į Italiją Ant komodos gulėjo imperatoriaus laiškai, 
kuriuos ji turės perduoti didžiajai Toskanos hercogienei. Jie 
puikavosi gražiomis juostelėmis ir raudonais antspaudais. Baldai 
jos kambary jau buvo aptraukti užtiesalais, vazose nebebuvo 
gėlių. O Marijanos širdis jau buvo seniai palikusi šiuos namus. 

Susijaudinęs ne mažiau už Marijaną Žolivalis garsiai skaičiavo: 

- Septyniolika, aštuoniolika... devyniolika. Jeigu tai mergaitė, 
kalbama, jog ji nešios Venecijos princesės titulą. 

Venecija! Po trijų mėnesių Jasono laivas išmes inkarą jos 
lagūnoje! Ir šis pavadinimas, trapus ir spalvingas, tarsi žėrintis 
jos meistrų stiklas, spinduliavo viltimi ir meile. 

- Dvidešimt, - skaičiavo Žolivalis. - Dvidešimt vienas!.. | 

Stojo tyla, labai neilga, bet tokia įtempta, kad visa imperija 
sulaikė kvėpavimą. Po kelių minučių bronzos balsai atnaujino 
savo pergalingą skambėjimą. 

- Dvidešimt du! Dvidešimt trys! - Žolivalis paraudo. - Jie 
išmuš šimtą vieną! Berniukas!.. Tegyvuoja imperatorius! Tegyvuoja 
Romos karalius! 

Stebuklingu būdu jo riksmas nuaidėjo šimtais balsų. Visur 
atsidarinėjo langai, trinksėjo durys, skambėjo linksmi paryžiečių 
šūksniai, žmonės ėmė plūsti į gatves. Tik viena Marijana apmirė 
ir užmerkė akis. Pagaliau Napoleonas gavo sūnų, kurio šitaip 

troško! Rausvoji Austrijos telyčaitė išpildė giminės tęsimo pareigą. 
Koks jis dabar turėtų būti laimingas! Ir išdidus!.. Ji pabandė 
įsivaizduoti, kaip rūmų koridoriais ritasi metalinio jo balso bangos, 
kaip girgžda parketas nuo skubių jo žingsnių... Kūdikis gimė, 
ir tai buvo berniukas!.. Romos karalius!.. Gražus vardas, kuris 
reiškė pasaulinę imperiją. Ir pernelyg sunkus tokiems gležniems 
petukams. 

- Marijana, pagaliau! Reikia išgerti už naujagimį! 

Arkadijus iššovė į lubas šampaną, pripildė taures ir pakvietė 
moteris prie stalo. Keliant krištolines taures su putojančiu 
auksaspalviu vynu, jo džiaugsmingos akys klaidžiojo nuo vienos 
moters prie kitos. 

- Už Romos karalių!.. Ir už jus, Marijana! Už tą dieną, 
kai mes gersime į jūsų sūnaus sveikatą! Jis nebus karalius, bet 
jis bus gražus kaip motina, stiprus ir drąsus kaip tėvas! 

- Jūs tuo iš tikrųjų tikite? - paklausė Marijana, kuriai nuo 
minties apie šitokią didžiulę laimę sudrėko akys. 

- Aš ne tik tikiu, - rimtai pasakė Žolivalis, - aš tuo esu 
įsitikinęs... 

Ir užsimojęs jis trenkė taurę į židinio atbrailą. 

- . kaip ir tuo, jog ši taurė sudužo amžiams! 

Viena po kitos abi moterys pasekė jo pavyzdžiu, sužavėtos 
šio keisto papročio. Po to Marijana pasakė: 
 - Sukvieskite visus šeimynykščius, Arkadijau, ir pavaišinkite 
šampanu! Mano išvykimo proga, nes aš vėl išvysiu juos tiktai 
būdama laiminga, arba... niekuomet... Aš einu rengtis. 

Ir ji išėjo ruoštis ilgai kelionei, kuri turėjo netrukus prasidėti. 
Mieste toliau griaudėjo patranka, užgoždama paryžiečių riksmus 
ir sveikinimo šūksnius... 

Aušo 1811 metų kovo dvidešimtoji. 

